
PROLOG 


24 august 2007 


Inga Dahlberg a încercat să-și împingă gândurile 
spre altceva. Fie şi pentru câteva minute. Spre cerul 
de august fără nori sau spre muzica din căşti. Spre 
faptul că nu se simţea deloc obosită, cu toate că era 
la a treia tură pe poteca albastră. Sau spre Ramlösa 
Brunnspark, în care vegetaţia era atât de bogată, încât 
nu puteai vedea mai mult de un metru și ceva în nici 
o direcție. 

Dar, ca furnicile care, în mod inevitabil, ajung 
întotdeauna în bucătărie, gândurile sale se întorceau 
cu încăpățânare la planul pe care îl repetase în cea 
mai mare parte a timpului din ultimele săptămâni. 
Planul care, în mai puţin de trei ore, avea să fie pus 
în aplicare și avea să-i schimbe întreaga viață. 

De această dată nu trebuia să îngăduie vreunui lucru 
să meargă prost. Cel mai mic licăr de nesiguranţă din 
privire sau tremur al vocii, și totul se termina. După 
toți aceşti ani, îl cunoștea prea bine pe Reidar. Ar fi 
exploatat imediat orice fisură din fațada ei, ar fi reluat 
controlul şi ar fi subjugat-o, până ce ar fi ascultat iar 
de el, ca un câine bine dresat. 

Dar, orice s-ar fi întâmplat și indiferent cum ar fi 
reacționat el, ştia cum să procedeze ca să-l facă să ia 
un stilou și să semneze. Și, de îndată ce se întâmpla 
asta, ea şi-ar fi înşfăcat geanta deja pregătită şi ar fi 
pornit spre uşă. 

Aproape că nu îndrăznea să creadă că în numai 
câteva ore vor pleca. Și vor fi în drum tocmai spre 
Paris. Cel mai romantic dintre oraşe. În sfârşit, gata cu 
furişatul şi ascunsul. Cu toate mesajele codificate, 
cu îngrijorarea că în orice clipă poate fi prinsă asupra 
faptului. Ca să nu mai vorbim de stresul de a te duce 
la culcare în fiecare noapte cu bărbatul nepotrivit. 

În seara asta se vor putea mişca nestingheriţi în 
lume. Dacă vor avea chef, vor putea să stea pe o bancă 
şi să se îmbrățișeze. Ea va putea să-și culce capul în 
poala lui şi să se uite în acelaşi timp la el și la stele. 

Ea şi amantul său. 

A gustat cuvântul. Amantul. Îi plăcea. Suna şi tan- 
dru, şi păcătos. Şi ce-au mai păcătuit! Atât la el acasă, 
cât şi la ea, sub duș și în mașină. Ca să nu mai vorbim 
de o bucată de plajă izolată de lângă râul Rå, unde au 
făcut lucruri pe care ea nici nu le crezuse posibile. 

Şi acum, acel capitol se încheia. Curând, el avea 
să treacă de la amantul ei la iubitul ei. Aveau să lase 
în urmă aeroportul Copenhaga, să bea şampanie, să 
toasteze şi să se bucure că, în cele din urmă, visul lor 
s-a împlinit. 

Dar n-a fost uşor. La început, el a șovăit și n-a vrut, 
iar ea s-a simţit ca un țânc smiorcăit. De-abia după 
ce i-a dat un ultimatum, amenințând că va dezvălui 
legătura lor tuturor părților interesate, i-a venit și lui 
mintea la cap. 

În mod normal, amenințările şi istericalele nu 
erau stilul ei, dar nu mai putea să trăiască la infinit 

o minciună. Și acum, privind în urmă, era clar că şi el 
era în aceeași situație. Dintr-odată, el a intervenit și a 
preluat controlul, plănuind felul în care vor proceda. 

Ea a fost cea care a ales Parisul ca destinaţie, dar el a 
cumpărat biletele, ba chiar a cheltuit nebunește pentru 
clasa întâi, și când se gândea că în numai câteva ore vor 
sta acolo, ținându-se de mână, bucurându-se de spa- 
țiul mare în care să-și întindă picioarele, trebuia să se 
ciupească pentru a fi sigură că nu visează. 

Dar mai rămânea câte ceva de făcut. De cum ajun- 
gea acasă, avea să facă duș și să deretice. Deja spălase 
geamurile şi udase florile. Cearşafurile erau proaspăt 
spălate și nu trebuia decât să fie călcate, apoi putea 
să facă patul. Boeuf bourguignon, felul preferat al 
lui Reidar, fierbea înăbușit, așteptând să fie gustat 
şi condimentat. 

De vreme ce era vineri, el avea să bea o halbă după 
serviciu și să ajungă acasă aproape de șapte, în hainele 
lui de lucru împuţite, pe care ea avea să le pună pentru 
ultima oară în coşul de rufe, în vreme ce el făcea duș. 
Apoi avea să aștearnă masa și să-l aștepte să se aşeze. 

Şi cam atunci, dacă totul mergea conform planului, 
el avea să-și dea seama că e ceva diferit și s-o întrebe 
de ce nu stă să mănânce cu el. Mai devreme sau mai 
târziu avea s-o tachineze în privința regimurilor ei 
de slăbire ratate, care întotdeauna o făceau să pară 
mai grasă, când adevărul era că slăbise treisprezece 
kilograme de când începuse să alerge. 

Însă de data asta n-avea să-l lase să-i dea înainte 
fără să-l întrerupă. Cu vocea sa cea mai calmă și stă- 
pânită, avea să-i spună că îl părăseşte. 

Ce-i drept, ar fi fost mai ușor să-i lase pe masă un 
bilet, ca să-l găsească atunci când se întoarce acasă. Însă, 
dacă voia ca el să semneze actele, n-avea încotro, trebuia 

să-l privească drept în ochi şi să-l facă să priceapă că 
s-a hotărât și că nu vor mai cina niciodată împreună. 

În funcţie de cum fusese acea zi, exista riscul ca el 
să sară de pe scaun şi să devină brutal. Nu i-ar face 
ei vreun rău. Nu în acel moment. Dar era în stare să 
azvârle cât colo farfuria şi, poate, chiar să răstoarne 
masa. Totuși, un rezultat mai probabil era să lase furia 
să-i umfle venele de pe față, în vreme ce o întreba, la 
fel de calm ca o oală sub presiune, unde mama naibii 
are de gând să plece. Cum poate fi aşa de naivă încât 
să creadă fie și pentru o clipă că s-ar putea descurca 
fără el. 

Apoi avea să înrăutăţească şi mai tare lucrurile, 
amintindu-i de acordul prenupțţial și întrebând-o 
dacă creieraşul ei amărât a izbutit să uite că şi casa, şi 
mașina, şi cea mai mare parte a mobilierului îi aparțin 
de facto lui. 

Reidar adora să spună de facto. Era ca şi cum ar fi 
simțit că îl face pe el mai înalt cu o jumătate de metru 
şi afirmaţia lui, indiscutabil adevărată și irevocabilă. În 
acel moment, în care el va fi cel mai fudul și plin de 
adrenalină, ea avea să pună pe masă actele de divorț. 

La început n-a înțeles de ce căştile, conectate la 
micul iPod, i-au fost smulse din urechi. Cu atât mai 
puțin ce era ceea ce i s-a înfipt, aproape tăind-o, în 
sâni și în clipa următoare în clavicule şi gât. De-abia 
când s-a înclinat, neajutorată, pe spate a văzut firul 
de pescuit care licărea în soare. 


Cerul era minunat, la fel de albastru și fără nori 
cum fusese toată vara. Pe lângă propriul puls, auzea 
ciripitul miilor de păsărele care se pitulau pe undeva, 
unde nu le putea vedea. Dar stai așa, nu asculta 
muzică? Şi de ce zăcea pe spate în mijlocul potecii? 

Şi-a dus mâna la gâtul care o durea și s-a ridicat 
în capul oaselor. Ceafa îi zvâcnea. Probabil că nu şi-a 
pierdut cunoştinţa mai mult de un minut sau două, 
aşa că încă are destul timp să pregătească totul înainte 
ca Reidar ajungă acasă. 

Tocmai își aduna puterile să se ridice în picioare 
când a auzit cum trosnesc crenguțe în spatele său. 
S-a răsucit şi a văzut frunzișul des de lângă potecă 
legănându-se. 

- Hei? E cineva acolo? a strigat, cu toate că nu în- 
căpea nici o îndoială. Tu ai pus firul acesta de pescuit? 
Hei! 

Acum era furioasă şi n-avea de gând să lase lucrurile 
aşa, chiar dacă nu prea avea timp de asta. 

Însă, atunci când un bărbat s-a ivit din zidul de 
frunze, furia i s-a topit şi şi-a dat seama că ar trebui să 
se ridice imediat şi s-o ia la goană. Dar nu putea. Era 
ca şi cum forța de gravitație era mult mai puternică 
în locul în care stătea ea. La fel și cu privirea sa, care 
era atrasă fără putință de scăpare spre el, care păşise 
pe potecă ținând în mână o lopată. 

În ciuda cerului de vară fără nici un nor, purta un 
impermeabil gri închis şi cizme de cauciuc atât de 
înalte, încât îi treceau de genunchi, contopindu-se cu 
pantalonii. Sub gluga impermeabilului, trasă peste cap, 
avea o căciulă de schi care îi acoperea întreaga faţă, în 
afară de ochii care priveau ţintă. 

Ea a tras aer în plămâni ca să ţipe, dar n-a ajuns s-o 
facă, pentru că i-a zărit ceasul de la încheietură când 
el a ridicat lopata deasupra capului. Era un Omega 
Speedmaster, exact ca acela care o costase aproape tot 
salariul pe o lună. 

Nu vedea decât întuneric. Banda adezivă care îi 
acoperea gura era aşa de strâns lipită, încât se temea că 
i se vor sfâşia buzele dacă încearcă să țipe, în vreme ce 
restul feței părea lovit şi umflat. Of, Doamne, probabil 
a lovit-o cu lopata. 

Încă nu-i venea să creadă că el era cel care pusese 
acea capcană din fire, a făcut-o să leşine cu o lovitură 
şi acum a despuiat-o. Dacă n-ar fi fost ceasul Omega. 
Ori să se fi înșelat? Poate că vânzătorul a mințit-o 
că acea serie anume de Apollo este așa de rară, ca să 
umfle prețul. Da, e clar că asta era. Sau trebuia să fie. 

Oricum, ce importanță avea? Oricine o fi fost el, 
ea zăcea acolo, încovrigată, goală, cu ochii şi gura 
acoperite cu bandă adezivă, fără să ştie ce urmează. 
Sau s-a terminat deja? Şi-a făcut poftele cu ea şi a 
lăsat-o acolo? 

Era încă afară, atâta putea să-și dea seama. Dar 
nu era pe poteca de jogging din Brunnspark, iar prin 
banda care îi acoperea urechile auzea apă curgând. 

De fapt, nu era chiar culcată, ci stătea în genunchi, 
cu labele picioarelor întinse în spate, ca într-o postură 
de yoga, cu braţele întinse în față. Era o poziție neplă- 
cută, mai ales din pricina terenului dur, neregulat. 

A încercat să înțeleagă ce înseamnă toate astea. De ce 
a lăsat-o despuiată, în această poziție anume. 

Aproape că nu simţea durere. La față sau la trup. 
Era ca și cum o parte din ea ar fi fost amorţită. Ca şi 
cum trupul nu i-ar mai fi aparținut. Probabil că a dro- 
gat-o, nu exista altă explicație. Asta însemna că fusese 
inconștientă mult timp? Poate că ore întregi. 

În orice caz, acum trebuia să plece şi să ajungă acasă 
cât de repede cu putință, ca să facă duş şi să pună 
totul în ordine înainte să se întoarcă Reidar. Spera 

că nu este prea departe de casă și, cu un strop de noroc, 
vătămările feței ar putea să nu arate prea rău. 

Evident, el o să vrea să afle ce s-a întâmplat. Dar 
n-avea importanţă. În ruptul capului n-avea să lase 
asta să-i strice planul. Primul pas era să încerce să-și 
dea jos banda adezivă fără să-și agraveze rănile. 

Însă, de îndată ce a încercat să ridice braţul, a înjun- 
ghiat-o durerea. O durere aşa de mare, că a ţipat în 
dosul benzii. Radia din dosul palmei, răspândindu-se ca 
un fulger prin degete și încheietură și în sus pe braț. De 
asemenea, mâna părea să fie înțepenită. Ce i-a făcut? 
A încercat să miște cealaltă mână, dar a fost la fel. A 
durut-o atât de tare, că i s-a întors pe dos stomacul. A 
încercat să-şi miște picioarele, însă durerea din pulpe 
a fost, poate, și mai puternică. 

Era înțepenită. Cum reuşise el... Nu putea nici 
măcar să asimileze gândul. Ce fel de monstru era ăsta? 

- Măi, să fie. S-a trezit, a zis dintr-odată o voce. Era 
şi timpul. 

Se întorsese. Sau a fost acolo tot timpul? Și nu suna 
ca vocea lui? 

- Haide. Ridică-te. În patru labe. 

Ea a înfruntat durerea și a făcut ce i s-a spus. 

- Minunat. Vezi, poți s-o faci dacă vrei. 

Suna ca vocea lui, zău că da. Însă nu putea fi el. 
Poate că era doar banda adezivă de pe urechi, care făcea 
ca amănuntele să fie greu de deslușit. 

Îi simţea mâna înmănușată bătând-o ușor pe şold, 
de parcă ar fi fost un cal la târg. Apoi a început s-o 
mângâie pe șale şi între picioare. 

-Acum ai grijă să nu te prăbușeşti iar. Dacă o faci, 
s-a zis cu tine, de-a binelea. 

Era el. Nu mai încăpea nici o îndoială. 


12 | STEFAN AHNHEM 


Era Ingvar. Ingvar Molander. Bărbatul pe care îl iubea 
mai mult decât orice pe lume, care fusese de acord, în 
cele din urmă, s-o ducă la Paris peste câteva ore. 

Durerea a săgetat din mâini și pulpe când chestia 
aceea pe care era înțepenită a început să se miște. A 
țipat cât de tare a putut, dar n-a ieșit decât o bol- 
boroseală. 

Peste o clipă, a început să se încline într-o parte şi 
în cealaltă şi a trebuit să-și încordeze fiecare muşchi 
din trup ca să rămână în patru labe. Apoi a simțit apă 
rece spălându-i mâinile și, încetul cu încetul, a început 
să priceapă ce-i era sortit. 


Partea întâi 
13-16 IUNIE 2012 


Poţi să sapi oriunde, n-are importanţă. 
Dacă ajungi destul de adânc, în cele din urmă 
o să dai de miros urât. 


1 


La început, Molly Wessman n-a prins decât o melo- 
die abia deslușită. Dar, pe măsură ce creştea sunetul, 
a fost tot mai conştientă de acordurile dulci de harpă 
care însemnau că mai are cinci minute ca să se tre- 
zească și să-și conecteze creierul înainte să vină vremea 
să coboare din pat. Cinci minute în care putea să mai 
țină ochii închişi şi să se întindă. 

Se simțea odihnită şi nu se trezise deloc în timpul 
nopții, ceea ce era incredibil, având în vedere prezen- 
tarea pe care trebuia s-o facă în acea după-amiază în 
fața conducerii firmei. În mod normal, s-ar fi zvârco- 
lit toată noaptea şi ar fi ajuns la serviciu terminată. 
Acum, dimpotrivă, era convinsă că aveau să-i aprobe 
propunerea și să-i dea permisiunea să implementeze 
ultima serie de măsuri, absolut cruciale, de scădere a 
costurilor, necesare ca să redreseze situația. 

Şi trebuia să-i mulțumească noii aplicaţii pentru 
somn. Înainte, nu dormise niciodată mai mult de patru 
ore pe noapte. Era tot timpul sleită de puteri şi își lua 
concediu medical atât de des, încât până și colegii care 
aveau copii mici începuseră să se întrebe ce-o fi cu ea. 

În cele din urmă, directorul a chemat-o în biroul 
lui şi i-a spus ceea ce ea însăși nu fusese în stare să 

vadă. Că se îndrepta direct spre epuizare. Apoi i-a dat 
numărul de telefon al unui terapeut și i-a spus de o 
aplicaţie care folosea sunete și diferite feluri de zgomot 
de fond ca să ajute creierul să se relaxeze, îmbunătățind 
astfel somnul. 

Avusese un efect extraordinar și, mai mult, nu costa 
decât o mică parte din ceea ce plătise la terapeut pentru 
câteva conversații fără rost. Ba chiar îi dăduse destulă 
energie ca să meargă din nou la sală. 

A respirat adânc, umplându-și plămânii aşa cum 
învățase la cursul de yoga, și a întins mâna spre tele- 
fonul de pe noptieră. Dar când a oprit deșteptătorul 
a observat ceva ciudat în secunda dinainte ca ecranul 
să se întunece. 

De fapt, îşi interzicea să folosească telefonul când 
era în pat. Singura excepţie era când pornea şi oprea 
deșteptătorul. În noua sa viață, patul era zona liberă 
de ecran, împreună cu baia și masa de cină. Și totuși, 
nu s-a putut abține să tasteze PIN-ul şi deblocheze 
telefonul. 

S-a uitat din nou la ecran, fără să priceapă. 

Pentru cineva care nu ştia cum arată în mod nor- 
mal ecranul, probabil că n-ar fi părut nici ciudat, nici 
neliniştitor. Însă ea ştia şi, când s-a uitat la el, a simțit 
cum creşte panica. N-a trecut mult și apăsarea din 
piept a ajuns aşa de mare, că nu mai putea să respire. 

Primul gând a fost că nu e telefonul ei. Însă cio- 
bitura din colțul stâng de sus, de când l-a scăpat, era 
acolo, iar tasta de pornire dădea rateuri, așa cum făcea 
în ultimele săptămâni. 

Totul era aşa cum trebuie. 

Totul, în afară de imaginea de fundal. 

Ar fi trebuit să fie o poză cu Smilla, Boston-terrierul 
său cafeniu cu alb, care murise cu trei ani înainte 

de cardiomiopatie hipertrofică. Însă nu era o poză 
cu Smilla. 

Era o poză cu ea însăși. 

O poză cu ea, dormind în patul său, cu exact același 
tricou pe care îl purta acum. Apărea până și pata de 
seara trecută, de la pasta de dinţi, ceea ce însemna 
că fotografia a fost făcută în ultimele opt ore. Prin 
urmare, cineva intrase prin efracție în apartamentul ei. 

Poate că nu era decât o eroare de funcționare. Sau 
vreo nouă funcție a aparatului de fotografiat, pe care 
o activase ea din greşeală când s-a dus la culcare. Dar 
nu, fotografia era făcută de sus. Cineva trebuie să fi 
fost în dormitorul ei. 

Oare i se făcea o farsă? Era unul dintre mulții musa- 
firi de noapte pe care îi adusese acasă în ultimii ani, 
care făcuse o copie după cheile ei? Cu toate că n-avea 
habar cum s-ar fi putut întâmpla asta fără ca ea să 
observe. Sau era un avertisment de la cineva de la birou 
că se purtase prea necruţător? 

Întrebările ţopăiau de colo colo ca niște mingi de 
ping-pong. Cu siguranţă existau nemulțumiți în rân- 
durile personalului, dar, oricât se trudea, nu-i venea 
în minte nimeni destul de pervers ca să facă așa ceva. 

Şi apoi a izbit-o un gând. 

Şi dacă el era încă în apartament? Şi dacă stătea 
chiar în dreptul ușii dormitorului, aşteptând ca ea să 
iasă? Sau dacă era în... 

A încercat să-și vină în fire şi să se convingă că reac- 
ționează exagerat. Dar nu putea. Înainte de a îndrăzni 
să coboare din pat avea nevoie de ceva cu care să se 
apere. Altceva decât pernele şi pilota. Poate lampa de 
pe perete. Cu toate că era departe de a fi arma ideală, 
era singurul lucru la îndemână care i-a venit în minte. 

De parcă ar fi avut vreo șansă să-i țină piept unui 
străin. Pe cine încerca să păcălească? Ea, care îngheţa 
când vedea un păianjen. Să calce în picioare oameni 
într-o şedinţă, folosind argumente concrete, era una. 
Violenţa fizică era cu totul altceva. 

Dar ce alternativă avea? Avea vreo alternativă? 

S-a răsucit cât de atent și de silențios a putut, a prins 
cu amândouă mâinile lampa şi a tras de ea. Cele două 
şuruburi s-au smuls din găuri, stârnind un praf alb 
de ipsos care a căzut pe fața de pernă neagră. Apoi a 
scos-o din priză, şi-a înfăşurat cablul pe mâna stângă 
şi a prins cu dreapta suportul de pe perete, înainte să 
pună tălpile pe podea. 

Simţind cum îi bubuie inima, s-a lăsat pe vine și s-a 
uitat sub pat. În afară de cântar şi de cutia pe rotile 
cu jucării sexuale nu era nimic acolo, şi nici nu se 
așteptase să fie. Pe de altă parte, încă nu-i venea să 
creadă că cineva chiar îi făcuse o fotografie cu propriul 
ei telefon. 

S-a ridicat, s-a dus la debaraua din stânga și a des- 
chis ușa brusc. Dar nici acolo nu era nimeni. A înlocuit 
lampa cu tubul metalic al aspiratorului, apoi a căutat 
prin dulapuri. 

Oricine o fi fost, nu era în dormitorul ei, lucru care, 
cine ştie de ce, a fost o uşurare. De parcă totul avea să 
fie în ordine, câtă vreme ea stătea acolo. 

Avea, ce-i drept, telefonul şi putea să sune pe cineva. 
Pe oricine. Gittan, care îi fusese cea mai bună prietenă, 
nu mai vorbise cu ea de la penultimul Crăciun, când 
Molly se săturase de veșnica ei pisălogeală să intre 
în rândul lumii și să-și găsească un bărbat cu care să 
trăiască. Nu avea nici la serviciu pe cineva în care 
să se încreadă. Ar fi luat drept semn de slăbiciune și, 

în acest moment, slăbiciunea era ultimul lucru pe care 
îşi putea permite să-l arate. 

Desigur, putea să sune la poliție. Însă probabil că 
ar întreba mai întâi dacă făptaşul mai este sau nu în 
apartament. Aşa că a împins un pic cu piciorul ușa 
dormitorului, care s-a deschis fără zgomot. 

De fapt, în întregul apartament era linişte. Neobiş- 
nuit de multă linişte, acum, că se gândea la asta. Era 
ca și cum circulația de pe Järnvägsgatan, la distanță 
de câteva cvartale, se oprise, iar bătrânul din aparta- 
mentul de dedesubt îşi închisese pentru prima dată 
televizorul. Toate astea, ca să sublinieze gravitatea 
situaţiei şi s-o agite şi mai tare. 

A intrat în living și s-a uitat în jur. Canapeaua de 
colț de lângă fereastră nu părea să fi fost mutată. Nici 
fotoliul, sau biblioteca, sau masa din celălalt colț. Nu 
exista nici un loc în care să se poată ascunde cineva, 
ceea ce a făcut-o să-şi ia inima în dinţi, să păşșească 
pe hol și de acolo în bucătărie. 

Şi acolo toate arătau exact aşa cum le lăsase ea în 
seara trecută. Farfuriile de la cină erau pe scurgător 
şi sacul cu cutiile de plastic spălate stătea legat pe 
podea, așteptând să-l ducă la tomberon în drum spre 
mașină. N-a deschis ușa cămării decât ca să-şi facă 
datoria până la capăt. 

Apoi a aprins lumina în baie şi a văzut chiloţii pur- 
taţi ieri lepădați pe podea și draperia dușului închisă. 
O lăsase ea așa sau pândea cineva în spatele ei? 

A ridicat tubul aspiratorului, s-a dus la duș și a 
smucit în lături draperia. 

Nu era nimeni acolo. 

Poate că își făcuse din greşeală un selfie în somn, la 
urma urmei. Cumva, n-ar fi de mirare. De când avea 
noul telefon, cu aparatul de fotografiat în partea din 

față, îşi făcuse atâtea selfie-uri, încât începuse să pri- 
mească notificări că memoria e aproape plină. Trebuia 
să existe o explicație logică, şi probabil că exagerase 
totul pentru că era agitată din pricina prezentării în 
faţa conducerii. 

În cele din urmă, pulsul i s-a calmat și a putut, în 
sfârşit, să ofteze de ușurare și să lase din mână tubul 
aspiratorului, să-și scoată tricoul şi să intre în cadă. 
Apoi a tras la loc draperia dușului, a deschis robinetul 
şi a aşteptat ca apa să treacă de la îngheţată la un pic 
prea fierbinte până să pornească duşul. 

Adora acea senzaţie de arsură pe piele şi a făcut apa 
să fie și mai fierbinte. Ar fi putut să stea veşnic sub 
jetul acela, și în această dimineață avea nevoie de el 
mai mult decât oricând. Simţea cum fiecare strop de 
apă curăță frica de pe ea. 

A oprit duşul și s-a șters repede, după care a ieșit 
din cadă. Oglinda era aburită, ca de obicei, și, cu toate 
că ştia că n-ar fi trebuit, a şters aburul cu prosopul. 

Dintr-odată s-a auzit un țipăt, atât de tare, că au 
durut-o urechile. I-a trebuit o clipă să priceapă că 
țipătul venea de la ea. Era instinctiv și părea că n-o 
să se mai termine. În acelaşi timp, aburul revenea, 
făcându-i chipul din oglindă din ce în ce mai neclar. 

Chiar și așa, vedea încă limpede că îi fusese tăiată 
o mare parte din breton. 


Totul e din vina ta... 

Sunetul glonțului, ca o săgeată șuierând prin aer. 
Un sunet ca o învolburare precedat nu de o bubuitură, 
ci mai degrabă de un gol care a fost umplut. Un ş$$ș 
nevinovat, de-abia auzit, ca atunci când deschizi o 
cutie nouă cu mingi de tenis. 

Totul... 

Matilda, fiica ei de numai treisprezece ani, şi-a 
încleștat mâinile pe burtă şi s-a uitat la pata de un 
roşu închis care i se tot lățea pe bluză. Ochii ei care 
nu înțelegeau şi mâinile tot mai năclăite, când s-a 
prăbușit pe covorul alb. 

Numai a ta... 

Totul s-a întâmplat îngrozitor de repede, și totuşi 
Fabian Risk putea încă să revadă cadru cu cadru între- 
gul şir de evenimente. 

Mâinile sale, care au fost în stare în cele din urmă 
să apuce pistolul, să ţintească şi să apese pe trăgaci. 
Sângele care a țâşnit prin gaura din fruntea răufă- 
cătorului, alături de înțelegerea faptului că totul s-a 
terminat. Prea târziu. Și, în sfârșit, vorbele propriului 
fiu, care aveau să-l urmărească pe vecie. 

Că totul a fost din vina lui. Numai a lui. 

Nimic n-ar fi putut să fie mai adevărat. 

Glonţul care a luat viața Matildei a fost cu totul 
surprinzător, în ciuda tuturor avertismentelor. El reu- 
şise să le rateze pe toate și și-a văzut de ancheta legată 
de hoţii de identitate. 

Acum stătea aici, în față, cu Theodor de o parte și 
Sonja de cealaltă, îmbrăcat în costumul negru pe care 
nu l-a mai purtat de când o victimă daneză tânără, 
Mette Louise Risgaard, a fost înmormântată la biserica 
din Lellingen, cu doi ani înainte. De această dată, 
propria sa fiică era prinsă în capcană sub toate acele 
flori, în sicriul care părea prea scurt. 

Însă vinovăția era aceeaşi. 

A sa. 

Lângă el, Sonja plângea, iar în partea cealaltă îl 
auzea pe Theodor cum luptă cu lacrimile. În ceea ce-l 
privea, nu simțea nimic. Era ca și cum trenuleţul din 
montagnes russes, al speranţei și al disperării, în care 
fusese în ultimele patru săptămâni pe când stătea cu 
Sonja lângă patul Matildei, îl secase de sentimente. 

Fiica îi fusese ucisă sub ochii săi, însă tot ce putea 
să simtă era stresul că nu simte nimic. Nu putea nici 
măcar să audă ce zice preotul. Cuvintele se încă- 
pățânau să țopăie împrejur, în ciuda microfonului 
şi difuzoarelor. 

-Ştii că e vina ta, nu-i aşa? 

Vocea era atât de scăzută, încât nu era cu putință 
să-și dea seama de unde venea. S-a răsucit spre Theodor. 

- Scuze, ce ai zis? 

- Eşti surd? Am zis că e vina ta! 

Theodor vorbea așa de tare, că preotul s-a poticnit. 

- Theodor, nu acum, a izbutit în cele din urmă să 
zică. Putem vorbi despre asta mai târziu. 

-Ce vrei să spui cu „mai târziu“? 

Era Sonja, şi acum întreaga adunare asculta. 

- E deja prea târziu. Nu pricepi? Fiica noastră nu 
mai există. 

Ea a izbucnit în lacrimi. 

- Sonja, te rog... 

Fabian a cuprins-o în braţe, dar ea l-a plesnit peste 
mâini, desprinzându-se. 

- Theo are dreptate. Totul e din vina ta! 

- Exact. Așa că nu încerca să dai vina pe noi, s-a 
auzit o voce din spate. 

S-a răsucit şi a văzut că este șefa, Astrid Tuvesson, 
care stătea alături de colegii lui, Ingvar Molander, 
Klippan și Irene Lilja. Tocmai se pregătea s-o întrebe 
de ce-și bagă nasul unde nu-i fierbe oala, dar a fost 
întrerupt de sunetul orgii care începea psalmul urmă- 
tor, făcând restul adunării să se ridice în picioare şi 
să înceapă să cânte. 

N-avea putere să facă nimic, doar să se lase într-o 
rână pe scaun și să-și plimbe privirea peste oamenii care 
cântau în jurul său. Toţi, în afară de Molander, 
care, cu toate că stătea în picioare şi îşi mișca buzele, 
nu cânta. Mai degrabă părea că vorbeşte. Îi spunea 
oare ceva lui? 

Fabian a arătat cu degetul spre sine. Molander a 
dat din cap, s-a aplecat în față și i-a șoptit la ureche: 

- Las-o baltă. 

- Ce să las baltă? 

Fabian nu pricepea. 

- Oricum n-o să poţi dovedi niciodată. 

Molander a scos limba și s-a prefăcut că se spân- 
zură, apoi a dat drumul unui hohot de râs răgușit, 
care a fost înecat de țiuitul puternic al microfonului 
preotului. 

Sunetul deşteptătorului pătrundea tot mai adânc în 
subconștientul lui Fabian. O notă precum ţiuitul din 
urechi care, în cele din urmă, l-a ademenit să deschidă 
ochii şi să-și dea seama că nici vorbă să fie în biserică, 
ci la spital, în camera în care, în ultima lună, el şi Sonja 
o vegheau pe rând pe Matilda. Singurul lucru pe care 
nu l-a recunoscut a fost draperia de un alb murdar, 
trasă în jurul patului pe care zăcea ea. 

Auzea voci din cealaltă parte şi s-a ridicat de pe 
fotoliu, a dat deoparte draperia și a văzut o asistentă 
care apăsa şi răsucea butoanele maşinăriei care ţiuia 
puternic. Alte două stăteau de-o parte și de alta a 
patului, verificând pulsul şi ochii Matildei. 

-Ce s-a întâmplat? a întrebat, dar n-a primit nici un 
răspuns. Nu vă supăraţi, ar putea să-mi spună cineva 
ce mama naibii se petrece aici? 

Bipul strident a încetat, lăsând în urmă o tăcere 
apăsătoare. Cele trei asistente s-au uitat una la alta, 
şi Fabian a încercat să-şi dea seama dacă ele țin sau 
nu lucrurile sub control. 

Apoi Matilda a tuşit și a deschis ochii. Fetița lui 
scumpă, care fusese plecată de o veșnicie, s-a uitat în 
sfârşit prin cameră cu ochi întrebători. Şi apoi lacrimile 
au început să se prelingă pe obrajii lui. Era ca și cum 
ar fi aşteptat asta, nerăbdătoare să izbucnească. 

- Bună, Matilda. Cum te simți? a zis una dintre asis- 
tente, cu un zâmbet cald. 

Matilda s-a uitat la ele fără să vorbească. 

- Matilda, te-ai trezit. 

Fabian şi-a făcut loc până lângă pat şi a luat-o de 
mână. 

- Ai revenit. Înţelegi? Ai supravieţuit. 

S-a răsucit spre una dintre asistente. 

- Aşa e? O să se facă bine, nu? 

- Fără îndoială a zis ea, iar celelalte două au încu- 
viințat. Toate analizele ei arată bine. 

-Ai auzit, Matilda? Totul arată bine. 

A mângâiat-o pe obraz, dar ea şi-a întors fața. 

- Matilda, ce e? N-ai auzit? O să te faci bine. 

Matilda și-a scuturat capul și părea că e gata să izbuc- 
nească în plâns. 


ő 


Detectivul Irene Lilja îşi simțea încă părțile de jos 
zvâcnind când și-a pus casca, a încălecat pe noul ei 
Ducati de serviciu şi a trecut în trombă peste încetini- 
toarele de pe strada periferică. Actul sexual de împăcare 
era singurul motiv pentru care nu se despărțise de 
Hampus cu mult timp în urmă. Niciodată nu era mai 
pătimaș și mai aprig, dar, în același timp, mai tandru 
şi mai atent, ca după o ceartă. 

Dar se certau prea des. Oricare ar fi fost subiec- 
tul, întotdeauna cearta mocnea aproape de suprafață. 
N-avea importanță că, în adâncuri, erau în general pe 
aceeași poziție, întotdeauna ajungeau pe poziții opuse, 
cu toate că această înfruntare anume fusese despre 
ceva la care ea se tot gândea de ceva vreme. 

Nu că Hampus ar fi fost alcoolic, însă cu siguranță 
bea mai mult în weekend și afurisitele alea de cutii 
de bere erau pe cale să devină o prelungire firească 
a brațului său drept ori de câte ori nu era la muncă. 

Se înţelege de la sine că, atunci când ea a pomenit 
de asta, lui i-a sărit imediat mușştarul, şi n-a trecut 
mult până ca şi ea să vadă roşu în fața ochilor. Dar 
numai după ce ea s-a apucat să golească în chiuvetă 
cutiile de bere, una câte una, şi-a dat el arama pe față. 

Nu dăduse niciodată în ea, însă aseară, pentru 
prima oară, i-a fost frică. Furia din ochii lui când l-a 
sfidat și a mai desfăcut o cutie a făcut-o să se gândească 
serios să-l părăsească de-a binelea. 

Apelul a venit tocmai când trecea de Kvidinge, în 
drum spre secția de poliție din Helsingborg. Așteptase 
cu nerăbdare să se bucure de zece minute neîntrerupte 
având ca tovarăşi doar vântul și Ducatiul. Dar când a 
reieşit că un băieţel sirian de unsprezece ani din Bjuv 
a dispărut fără urmă în drum spre școală, n-a avut 
de ales. 

Măcar dacă ar fi fost în locul lui un băieţel suedez, 
şi-a zis, în vreme ce depășea un Prius care se încăpă- 
țâna să rămână sub viteza legală. Atunci ar fi putut să 
lase agenţii în uniformă să se ocupe de caz, convinsă 
că băiatul pur și simplu chiulise de la ore ca să fumeze 
ascuns după tufe, împreună cu un prieten. 

Însă de la crima brutală din localitatea învecinată, 
Klippan, cu aproape douăzeci de ani în urmă, rasismul 
şi xenofobia erau în creştere. Atunci, neonazistul Pierre 
Ljunggren, afișând o banderolă cu zvastică şi având la 
el un briceag-fluture, îl zărise întâmplător pe Gerard 
Gbeyo, cu pielea întunecată, se luase după el și-l înjun- 
ghiase în mijlocul străzii, fără absolut nici o provocare. 

Evident, neonaziști și extremiști de dreapta pot fi 
găsiți cam peste tot în țară, dar sudul era, fără îndo- 
ială, cel mai afectat. Politicienii locali puteau să tot 
încerce să muşamalizeze reputația rasistă a regiunii și 
să vorbească de ea ca de partea cea mai verde a Suediei. 
Sentimentul generală era că, mai degrabă, aceasta este 
partea cea mai cafenie. 

Ea era cu totul de acord și, când Hampus i-a făcut 
de ziua ei surpriza unui contract semnat de cumpărare 
a unei case, a văzut roșu în fața ochilor. Mă rog, casa 

era în Perstorp, nu în Klippan, dar pentru ea diferența 
era neglijabilă. O călca zdravăn pe nervi simplul gând 
la mutarea într-un orăşel în care oamenii umblă în 
şosete lungi, arborează drapelul provinciei Skâne și li se 
pare că cea mai mare amenințare la adresa securității 
naționale este creşterea imigrației. 

În plus, nu dorise niciodată să cumpere o casă, şi 
faptul că Hampus încercase să transforme plata în 
cadou pentru ea nu făcuse decât s-o enerveze şi mai 
tare. Lucrase pe la spatele ei și îi vârâse pe gât propriul 
vis despre o casă cu grădină. 

Acum, după un an, nu mai era aşa de potrivnică ideii, 
cu toate că acea casă roşie cu verandă era în continuare 
una dintre cele mai urâte case pe care le văzuse în viața 
sa. lar faptul că Hampus se dezlănțuise cu foarfecele 
de grădină, făcând fiecare tufă de ienupăr să arate ca 
o minge, o linie dreaptă sau, în câteva cazuri în care 
a eşuat lamentabil, un organ sexual masculin, n-a 
contribuit cu nimic la înfrumusețarea ei. 

Însă vecinii de pe strada lor erau chiar drăguți, con- 
form experienţei ei limitate, şi nu văzuse vreo șosetă 
lungă, nici nu fusese silită să asculte aberaţii xenofobe. 
Se părea că Perstorp era una dintre puținele localități 
în care în ultimii ani se înregistra o scădere a activității 
extremiștilor de dreapta. Nu ştia cum stau lucrurile 
în Bjuv, cu toate că, probabil, nu era mai rău decât în 
Sjöbo, Trelleborg sau Landskrona. 

Cu toate acestea, avea un nod în stomac când a virat 
pe Gunnarstorpsvăgen și a parcat Ducatiul la colțul 
lui Vintergatan, peste drum de clădirea cu trei etaje. 

Domnea liniştea, în afara unui bărbat în pantaloni 
de trening și bluzon negru cu glugă, care stătea lângă 
un felinar și vorbea în arabă la telefon, așteptând până 
ce câinele pe care îl ţinea în lesă să facă ce avea de făcut. 

Mai departe pe stradă, un tip deşirat care îşi trăsese 
pantalonii mult prea sus a traversat pe zebră şi a tre- 
cut grăbit pe lângă o mamă tânără care împingea un 
cărucior, probabil în drum spre Bjuv Mall, care ar fi 
câştigat fără nici un efort locul întâi la concursul celor 
mai deprimante locuri din Suedia. 

Casa scărilor era zugrăvită în alb și stropită cu dife- 
rite culori, ca şi cum zugravul ar fi umblat de colo colo 
scuturând bidineaua spre pereți. Probabil ca s-o facă 
să arate un pic murdară chiar și când era proaspăt 
zugrăvită. Pe lista locatarilor erau cam la fel de multe 
nume suedeze și străine. 

Moonif Ganem, cum îl chema pe băiat, locuia la 
etajul trei, împreună cu Aimar, Adena, Bassel, Jodee, 
Ranim, Rosarita și Nizar. Cel puţin, asta spuneau măr- 
gelele în multe culori de pe uşă. 

După ce câteva încercări de a suna au rămas fără 
rezultat, a deschis ușa și a intrat într-un hol plin de un 
talmeş-balmeș de încălțări și haine. Dintr-o încăpere 
aflată mai departe răzbăteau voci agitate, amestecate 
cu suspine. 

Părinţii băiatului ședeau la masă în bucătăria ticsită 
cu de toate. Mama, îmbrăcată într-o rochie neagră 
lungă şi cu un batic violet care-i acoperea tot, în afara 
feței, plângea, cu toate că soțul se străduia din răspu- 
teri s-o aline. Pe masă, printre brânză, unt, suc şi alte 
lucruri rămase de la micul dejun, erau câteva cărți de 
tarot şi, pe o pătură așternută pe podea, un bebeluș 
se juca cu câteva recipiente gradate. 

- Bună. Trebuie să fii de la poliţie. 

Irene s-a răsucit şi a văzut intrând în bucătărie o 
femeie de vreo şaizeci de ani, cu părul cărunt tuns 
scurt şi ochii plini de vioiciune. 

- Sunt Ingrid Samuelsson. 

Femeia i-a întins mâna. 

- Eu sunt cea care a sunat. Locuiesc în apartamentul 
de vizavi. 

- Atunci poate că-mi puteți spune ce s-a întâmplat. 

Femeia a schimbat o privire cu mama, care a încu- 
viințat. 

- Adena a venit la mine la opt şi jumătate, scoasă 
din minți de îngrijorare. Profesorul lui Moonif tocmai 
sunase să întrebe de ce n-a venit la şcoală. 

-Şi de ce sunteţi așa de sigure că s-a întâmplat ceva 
rău? Există vreun motiv să credeţi că nu chiulește, pur 
şi simplu? 

- Chiulește? Eu nu înțelege, a zis mama băiatului, 
încercând să se calmeze. 

- Vrea să spună că Moonif poate că nu s-a ostenit 
să se ducă la școală. 

Mama arăta perplexă. 

- Moonif al meu niciodată... E foarte bun la școală. 
E preferata lui. 

Femeia a dat din cap și s-a răsucit spre Irene. 

- Adena are dreptate. Știu, pentru că am fost pro- 
fesoară şi îl ajut uneori la lecţii. 

- Înţeleg. Dar nu-i decât puţin după unsprezece. 
Poate că e cu un prieten și a pierdut noțiunea timpului? 

- Cărţile zic altfel, a zis mama băiatului. 

-Ce cărţi? 

- Cărţile de pe masă. 

Mama a arătat cu degetul cartea pe care era un 
schelet îmbrăcat într-o rasă de călugăr peticită. 

- Zice că s-a întâmplat ceva foarte rău. 

Şi-a acoperit gura cu mâna, încercând să-şi oprească 
suspinele. 

-Vreau să fiu sigură că am înţeles bine. Aţi sunat 
la poliție din pricină că acele cărți... 

- Scuze, pot să spun ceva? a întrerupt-o femeia mai 
în vârstă, păşind între Irene şi mama băiatului. Între 
noi două fie vorba, nici eu nu cred că s-a întâmplat 
ceva grav. Așa cum spuneați, adesea merge la şcoală 
împreună cu Samira, o vecină. N-am nimic rău de 
spus despre ea, dar hai să zicem că e plină de idei care 
n-au nimic de-a face cu școala. 

-Şi totuși, ați sunat la poliție. De parcă noi n-am 
avea nimic mai bun de făcut. 

-Ce puteam să fac? Era înnebunită. Adică, uitați-vă 
la ea. 

Femeia s-a răsucit spre mama băiatului, care con- 
tinua să plângă încetişor. 

- Le oferim un acoperiş deasupra capului şi bani ca 
să se descurce. Dar cum o să-i facem vreodată să se 
simtă acasă dacă nu le oferim și un pic de simpatie? 
Asta e tot ce speram. Să vină cineva de la poliție și să 
arate că ne pasă cu adevărat. 

Irene s-a simțit jenată. Nu din pricina femeii, ci de 
sine însăşi. Pentru că se considerase mai bună decât 
restul lumii fiindcă votase partidul de stânga și dăduse 
bani în scopuri filantropice ori de câte ori apărea la 
ştiri ceva foarte grav. Dacă te uitai mai bine, era întoc- 
mai ca toţi ceilalți, prea blazată ca să-i pese. 

- Aveţi dreptate, a spus, dând din cap. Îmi pare rău. 

Apoi şi-a scos carnetul, s-a dus la părinți și s-a 
lăsat pe vine. 

- Numele meu este Irene Lilja. Lucrez la poliția din 
Helsingborg și o să fac tot ce-mi stă în puteri ca să mă 
asigur că Moonif se întoarce acasă nevătămat. 

- Mulţumesc tare mult, a zis mama băiatului, şter- 
gându-și lacrimile. Aimar nu-i prea bun la limba sue- 
deză, dar și el se bucură că sunteți aici. 

S-a uitat la tatăl băiatului şi i-a zâmbit. 

- În primul rând, am nevoie de o fotografie a copi- 
lului. 

- Vă pot aduce eu una, a zis vecina și a ieşit din 
bucătărie. 

- Îmi puteți spune ce purta când a plecat de acasă? 

-Avea pantalon roșu şi jachetă albastră cu nasturi 
cu Omul-Păianjen. 

- Ați observat ceva diferit la el în această dimineaţă, 
când pleca? 

- Nu, totul era ca de obicei. Era aşa de cuminte. 

Mama a făcut semn cu capul că nu. 

Tatăl a spus ceva în arabă. 

- Moonif n-a vrut să ducă jos sticlele, pentru reci- 
clare. Dar fiecare trebuie să ajute, i-am spus. Toţi sue- 
dezii reciclează şi trebuie s-o facem și noi. Aşa că le-a 
luat, chiar dacă nu voia. 

- Şi Samira asta, unde locuieşte? 

- Casa de peste drum, la parter. 

Mama a arătat cu degetul. 

- Profesorul lui Moonif a spus dacă ea este sau nu 
la şcoală? 

- Nu ştiu. Eram foarte îngrijorată şi nu m-am gândit 
să întreb. 

Irene a dat din cap și a pus mâna, alinător, pe brațul 
mamei, tocmai când vecina se întorcea cu o fotografie 
de la școală, în care băiatul, frumos pieptănat, purta 
cămaşă albă, vestă și papion. 

- Mi-a spus că şi-a ales singur hainele şi s-a îmbră- 
cat ca să-l placă Samira, i-a mărturisit femeia cu glas 
scăzut, în vreme ce mama băiatului aprindea bețişoare 
parfumate şi începea să amestece cărțile de tarot. Cred 
că sunt un pic îndrăgostiți. 


Irene a coborât repede scările. Avea nevoie să 
iasă şi să tragă în piept aer curat. Ceva din mirosul 

bețișoarelor o îngrețoşa şi, când mama băiatului a 
început să întrebe cărțile cum ar trebui să continue 
investigația, s-a hotărât să încheie vizita. 

Toate statisticile sugerau că băiatul avea să apară 
curând, de bunăvoie, și că va exista o explicație nevino- 
vată a dispariţiei sale. Dar promisese că o să ia legătura 
cu şcoala, cu Samira și cu părinţii ei şi, dacă nu află 
nimic, o să ia legătura cu poliția din Bjuv şi să le ceară 
să-l dea dispărut. 

Inscripţia a fost ceea ce a făcut-o să se răzgândească. 
În loc să iasă din clădire şi să-și umple plămânii cu 
aerul curat, a împins ușa de metal, întredeschisă, de 
lângă scările spre pivniță. 

Camera de reciclare. 

După spusele mamei, Moonif cărase acolo sticlele, 
aşa că ar putea exista vreun indiciu despre locul în 
care s-a dus. 

Lumina fluorescentă de pe tavan s-a aprins automat 
când a intrat, şi s-a uitat în jur. În afară de câteva 
tomberoane pe roți înşirate pe peretele de ciment mur- 
dar, încăperea era pe cât de goală, pe atât de lipsită de 
zgomot. Nu era nimeni acolo. Totuși, s-a hotărât să 
ridice pe rând capacele tomberoanelor şi să scotocească 
printre cartoane, ziare și cutii de plastic lipicioase. 

Dar n-a văzut nici o urmă a băiețelului dispărut. 
Nu, până ce a aprins lanterna telefonului şi s-a uitat 
sub unul dintre tomberoane. În acel moment, a deve- 
nit limpede că ea făcuse o mare greşeală şi că mama 
băiatului și cărțile ei de tarot avuseseră dreptate de la 
bun început. 

Năsturelul cu eroul în roșu și albastru zăcea pe 
podea, la câțiva centimetri de marginea tomberonului 
cu sticlă transparentă. Se desprinsese singur, sau cineva 
l-a înşfăcat brutal pe băiat? Cineva care s-a nimerit să 
intre şi să profite de ocazie. Cineva care locuia în clădire. 

S-a întors pe scară şi s-a dus la panoul din pâslă 
albastră cu numele locatarilor, în vreme ce își scotea te- 
lefonul și căuta numărul lui Sverker „Klippan“! Holm. 

- Salut. Ce mai faci? Am auzit că te-ai oprit prin ado- 
rabilul meu orăşel natal. 

- Juriul încă n-a dat verdictul dacă e cu adevărat 
adorabil. Și, în vreme ce așteptăm să se hotărască, am 
nevoie de ajutorul tău pentru o verificare rapidă a celor 
care locuiesc în această clădire. 

- Nici o problemă. Care e adresa? 

- Vintergatan nr. 2A. 

- Oho, este chiar vechiul meu cartier. Ştiai că am făcut 
primii paşi şovăielnici într-o grădină de pe Trumpetgatan 
nr. 8, la numai câteva minute de acolo? Evident, s-a 
schimbat mult, dar... 

- Klippan, nu acum, i-a tăiat vorba Irene, dându-și 
seama că ar fi fost mai bine s-o sune pe Astrid Tuvesson 
sau pe Ingvar Molander. 

- Bine, bine, dar nu trebuie decât să-mi spui dacă ai 
nevoie de un loc bun în care să iei prânzul. Dacă mă 
întrebi pe mine, va trebui să fie şniţel cu... 

- Klipan, fir'ar să fie de treabă! 

Vocea ei a răsunat până în capul scărilor şi cu greu 
a reuşit s-o coboare iarăși. 

- Cred că ar putea să fie încă în clădire, cu unul 
dintre vecini, şi nu știu ce gândești tu, dar, în ce mă 
priveşte, ultimul lucru pe care mi-l doresc este să ajung 
acolo prea târziu. 

- Ei bine, nu locuieşte acolo nici un pedofil condamnat, 
a zis Klippan, pe un ton care nu ascundea deloc faptul 
că se simte jignit. 


su 


1 În suedeză, klippa - „pisc“, „stâncă 

-În acest moment, și unul suspectat ar fi destul 
de bun, a zis lrene, pe un ton care nu ascundea deloc 
faptul că o doare în cot de ce simte el. 

- Nici vreunul din ăştia. Dar există cineva la etajul doi 
care lucrează ca educator la grădiniţa Floarea-soarelui, 
nu prea departe... 

- Ai un nume? Îmi trebuie un nume. 

- Da, dacă ai vrea să mă laşi să termin, îl cheamă 
Björn Richter, are treizeci şi doi de ani şi locuieşte singur 
cu toate... 

- Cu toate ce? 

Ochii lui Irene au fost atrași de o pată mică, de un 
roșu ruginiu, de pe peretele scărilor dinspre pivniță. 

- Păi, trebuie să verific dacă-i el. 

Nu că n-o observase înainte. Numai că a presupus 
că e unul dintre stropii ăia hidoşi. 

- Da, se confirmă. Ce mai ciudăţenie... 

- Klippan, n-ai vrea să-mi spui și mie despre ce-i 
vorba? 

Însă această pată era un pic mai mare decât celelalte 
şi era întinsă într-o parte, ceea ce arăta că a fost făcută 
mai târziu. 

- Da, trebuie doar să... 

Nu putea fi sigură, fireşte. Pentru asta, ar trebui 
să ia o probă şi să-l lase pe Molander să facă analiza. 
Dar nu încăpea îndoială că arăta a sânge. Dacă era 
al băiatului, locul petei sugera că nu ieșiseră pe uşa 
clădirii, ci coborâseră spre pivniță, așa că a luat-o pe 
scări în jos şi și-a dat seama că tăcerea lui Klippan se 
datora faptului că apelul fusese întrerupt. 

La fel ca ușa camerei de reciclare, uşa pivniţei era 
crăpată, şi simpla ei prezenţă a fost suficientă şi aici 
ca să se aprindă pâlpâind tuburile fluorescente. 

Depozit, scria pe uşa cenuşie de metal din stânga 
ei. Centrala electrică, scria pe cea din față. Amândouă 
erau închise și încuiate. La dreapta mai erau două uși, 
dintre care una era deschisă. 

În drum spre ea a trecut de un tabel pe care locata- 
rii puteau să rezerve spălătoria, mutând o plăcuţă cu 
numele în spațiile disponibile. Sigur că era spălătoria 
şi, judecând după sunet, mașinile funcționau. 

Lumina fluorescentă s-a aprins, şi Irene a văzut 
imediat că spălătoria e aranjată exact ca aceea pe care 
ea şi Hampus o avuseseră la Helsingborg, înainte de 
a se muta în casa din Perstorp. Trei maşini de spălat 
una lângă alta, un uscător, un spațiu de uscare şi un 
storcător vechi, pe care nu-l mai folosea nimeni. 

Cea mai îndepărtată dintre mașinile de spălat era 
în funcțiune. Era mult mai mare decât celelalte două 
și ar fi încăput în ea cu ușurință un covor mare sau 
trei seturi de aşternuturi deodată. Avuseseră una exact 
la fel la Helsingborg, şi era în sine un motiv bun ca 
să se mute înapoi. 

Dar nu vedea vreo pată de sânge sau alte urme ale 
băiatului. Așa că s-a înapoiat pe coridor şi a urcat 
scările, după ce s-a hotărât să mai încerce o dată ușa 
care ducea la boxe. Și părinţii băiatului, și vecina lor 
ar trebui să aibă chei. 

Însă când a auzit că maşina de spălat îşi sporeşte 
turația şi începe ciclul de rotire, și-a dat seama că ceva 
nu-i în regulă, aşa că s-a oprit și s-a răsucit spre tabelul 
cu rezervările. Era miercuri, treisprezece iunie, dar 
nu exista nici o plăcuță cu nume în nici unul dintre 
spațiile de sub numărul treisprezece. 

Cu alte cuvinte, în acea zi nimeni nu rezervase 
spălătoria. 

Tăcerile dintre semnalele din căşti erau atât de pre- 
lungite, încât părea că cineva reprogramase dinadins 
ritmul ca să-l streseze pe el. La prima încercare, cu 
două minute mai devreme, fuseseră înlocuite în cele 
din urmă cu bipurile mult mai dese ale semnalului 
de ocupat. Dar nu şi de această dată. Acum tăcerile 
păreau nesfârșite, şi Fabian trebuia să umble încoace 
şi încolo pe coridorul din faţa camerei Matildei ca să 
rămână calm. 

- Bună. 

I-a trebuit un moment ca să-și dea seama că este 
chiar Sonja, nu alt bip. 

- Sonja, ghici ce s-a întâmplat. 

- Ăăă, ce? 

- Şezi şi ascultă, pentru că asta e... 

- Fabian, nu te supăra, dar sunt ocupată acum. E im- 
portant? 

-Se poate spune că da. Vezi tu... 

- Ei, am terminat sau nu? Chiar trebuie să plec, l-a 
auzit pe Theodor oftând în fundal. 

-Singurul lucru pe care trebuie să-l faci e să stai aici. 

- De ce mama naibii? Dacă tu şi tata aveţi de gând 
doar să... 

- Theo, nu pleci nicăieri! 

- Sonja, ce s-a întâmplat? 

S-a auzit un oftat lung, obosit. 

- Păi, m-am dus în camera lui să iau hainele murdare 
şi să schimb patul, Dumnezeule mare, ar trebui să vezi 
în ce hal e. În fine, am găsit două... 

S-a întrerupt. 

- Uite ce-i, cred că e mai bine să vorbim despre asta 
mai târziu... Spune-mi ce e aşa de important. 

Mintea lui Fabian s-a golit de tot, dar și-a amintit 
de ce sunase de îndată ce s-a răsucit și s-a uitat în 
camera Matildei, unde personalul făcea de zor teste 
şi nota parametrii fiziologici. 

-S-a trezit. Matilda s-a trezit, în sfârşit. 

- Cum, chiar aşa? Dar... Zău? Cum se simte? 

- Bine. Aşa cred. Cel puţin, dacă ne gândim la împre- 
jurări. Asta mi se spune. Că parametrii ei fiziologici 
arată bine. Dar, dacă mă întrebi... 

A şovăit, încercând să găsească vorbele potrivite. 

- Ce, nu e bine? Fabian, despre ce vorbeşti? 

- Poate că e doar impresia mea, dar... 

- Vin imediat. 

Înainte ca Fabian să-și dea seama că Sonja a închis 
telefonul, una dintre cele trei asistente a venit la el. 

-O să vă lăsăm acum singuri. Dacă ai nevoie de 
noi, sună. 

Fabian a dat din cap și a așteptat până ce a plecat 
toată lumea înainte să-și pună telefonul în buzunar 
şi să se întoarcă în cameră, unde Matilda, culcată în 
patul de spital, privea în gol. Şi-a dres glasul, dar ea 
n-a reacționat. A încercat din nou, dar era ca și cum 
ea nu-i observase prezenţa. Dacă fata n-ar fi clipit din 
când în când, el ar fi fost convins că s-a întâmplat 
ceva îngrozitor. 

A tras unul dintre scâune lângă pat și s-a așezat. 

- Bună, Matilda, a zis, prinzându-i mâna cu toată 
atenția posibilă, ca să nu deranjeze branula prinsă cu 
bandă adezivă pe dosul palmei. Cum te simţi? 

După o vreme, ea a întors capul, ca și cum ar fi avut 
nevoie de un mare efort, şi s-a uitat la el întocmai așa 
cum o făcuse când s-a trezit. Ochii îi erau liniștiți și 
serioşi şi în toate felurile diferiţi de cei ai Matildei, 
plină de viață și întrebătoare, pe care o ştia el. Şi asta 
era ceea ce îl îngrijora. 

Nu încăpea îndoială că Matilda era cea care zăcea 
acolo, în pat. Problema era că nu părea să fie ea cea 
care se uita la el. 

- Nu ştiu dacă știi ceva despre ceea ce ți s-a întâm- 
plat, a zis el, fără să aibă habar ce să zică mai departe. 

-Îmi amintesc, a zis ea, iar el și-a dat seama pe 
loc că amintirile ei despre acea seară erau la fel de 
amănunțite ca ale sale. 

Răufăcătorul probabil că a intrat prin efracţie în 
casă şi le-a surprins, pe ea și pe prietena ei, Esmaralda. 
Poate că erau în pivniță, făcând una dintre ședințele 
lor de spiritism. Apoi le-a silit să urce în living și le-a 
aşezat pe canapea, lângă Sonja, așteptând să ajungă 
el acasă. 

El, propriul tată, care ar fi trebuit să fie stânca de 
care să se sprijine, dar care era atât de des absent, chiar 
şi când era acasă. El, care, atunci când a apărut, în cele 
din urmă, n-a reacţionat de la primul avertisment, 
ci şi-a dat seama cât de gravă e situaţia de-abia când 
era prea târziu. Când glonţul îi sfâșiase deja burta, 
făcând-o să se prăbușească, sângerând, pe covor. 

- Îmi pare rău, a zis el, și a regretat pe dată. 

Cum ar fi putut ea vreodată să-l ierte? 

- Ai făcut tot ce ai putut, a zis ea, cu voce slabă. 
Cum ar putea cineva să facă mai mult de atât? 

A auzit bine? Asta chiar era Matilda? 

- Nu asta e problema, a continuat ea, părând pe 
cale să se piardă. 

- Nu? Atunci care e? Matilda, spune-mi, ca să te 
pot ajuta. 

-Nu poți să faci nimic. La fel ca multe alte lucruri, 
nu depinde de tine. 

- Nu înţeleg. Despre ce e vorba? Eşti vie și, după 
spusele doctorilor, o să te vindeci deplin. 

A prins-o şi de cealaltă mână. 

- Faptul că stai culcată aici, vorbind cu mine, e 
uimitor. 

- Exact asta e. 

Fata a oftat din greu şi a închis ochii. 

- Am supraviețuit. 

- Matilda, ascultă-mă. Doar nu crezi că eu... Eu și 
mama, care, apropo, acum e în drum spre noi, te iubim 
mai mult decât orice pe lume. Sper că știi asta. Nimic 
nu ne poate face mai fericiți decât faptul că eşti bine 
şi eşti în continuare cu noi. 

Matilda a clătinat din cap. 

- Nu-i asta. 

- Bine. 

A încercat să-i prindă privirea, dar de data asta ea 
era prea slăbită. 

- Poți să-mi spui ce este? 

- N-ai înţelege. 

-Cel puţin dă-mi o șansă. 

Oricât de mult ar fi dorit ca ea să aibă încredere 
în el, îi înțelegea tăcerea. El era cel care lăsase acel 
monstru să le calce pragul. 

- Greta. 

Cuvântul a fost şoptit atât de încet, încât Fabian 
nu era sigur că a auzit bine. 

- Greta? 

Matilda a înghiţit cu greu. 

- Apă... E pe aici apă? 

Fabian s-a dus repede la chiuvetă, a umplut un pa- 
har de plastic cu apă de la robinet şi a ajutat-o să bea. 

- Vreau să fiu sigur că înţeleg. Greta asta. E stafia 
cu care tu şi Esmaralda vorbeaţi în pivniţă? 

- Nu stafie. 

Matilda şi-a scuturat capul. 

- Duh. A zis că cineva din familia noastră o să 
moară. 

Fabian își spusese de la început că jocurile acelea 
cu tabla Ouija nu sunt o idee bună, dar acum toată 
treaba devenise o obsesie atât de puternică, încât a 
fost primul lucru la care s-a gândit ea când s-a trezit. 

- Dar, scumpo, ai supraviețuit. 

- Dar, dacă nu sunt eu... Atunci unul dintre voi... 

- Matilda, ascultă-mă bine. Ceea ce ţi s-a întâmplat 
n-ar fi trebuit să se întâmple niciodată. N-ar fi trebuit 
nici măcar să fie pe aproape de a se întâmpla. Dar s-a 
întâmplat și nici tu, nici vreun duh care îşi zice Greta 
nu trebuie să fie învinovăţit pentru asta. Eu trebuie 
să fiu. Eu sunt cel care... 

- Nu-i vina nimănui, a șoptit Matilda. Numai că 
ea ştie ce o să se întâmple, asta-i tot. 

O lacrimă i s-a prelins pe obraz. 

Fabian a strâns-o în brațe. 

- Matilda, nu-i vorba că nu înțeleg că ești îngrijo- 
rată. Ba dimpotrivă. E limpede că tu crezi în lucrurile 
astea. Însă încearcă să le consideri doar un vis. 

- Vis? Nu-i un vis. 


42 | STEFAN AHNHEM 


- Într-un fel, exact asta este. Problema este că tu 
nu vezi asta. Şi cum ai putea? Cum ai putea să știi că, 
de fapt, eşti doar adormită? 

Pleoapele ei coborau. Însă buzele i se mişcau și, ca 
să audă ce spune, s-a aplecat spre ea. 

-Şi dacă tu eşti cel care doarme? 

Chiar și cu lumina fluorescentă, blițul aparatului 
de fotografiat lumina încăperea destul de puternic 
încât umbra lui Irene să se deseneze clar pe peretele 
de ciment alb din spatele ei. În cei şase ani ca anche- 
tator al delictelor violente, văzuse destule lucruri care 
să-i alunge somnul şi celei mai călite persoane. Totul, 
de la cadavre care rămăseseră nedescoperite atât de 
mult timp încât medicul legist a trebuit să le râcâie 
de pe podea, până la trupuri care fuseseră torturate 
atât de crunt, încât te durea până și gândul la ceea ce 
trebuiseră să îndure. 

Cadavre. 

lată cum se gândise întotdeauna la ele când era în 
biroul medicului legist sau, ca acum, la locul unei noi 
crime. Cadavre. Nu oameni cu vieți adevărate, visuri 
şi speranţe, ci trupuri lipsite de viață. Un conglomerat 
de atomi care, împreună, alcătuiesc o masă. Totul, ca 
să-şi strunească sentimentele, să-şi păstreze capul lim- 
pede și să gândească logic. 

Dar nu mai putea. Şocul îşi înfipsese ghearele în 
ea destul de adânc ca să nu poată decât să stea pe un 
taburet, holbându-se la perete. Desigur, peretele nu era 
cu totul neinteresant. În afară de propria umbră, care 

apărea din nou ori de câte ori asistenții lui Molander 
făceau o fotografie, erau scrijelite pe el câteva zvastici 
şi sloganuri rasiste, cu toate că păreau prea vechi ca 
să aibă de-a face cu crima. 

Era prima dată când a constatat că nu poate să se 
uite la victima unui omor. Nici măcar pentru o secundă. 

Pentru că nu era doar un cadavru. Era un băiat de 
unsprezece ani, cu un nume frumos, o jachetă cu nas- 
turi cu Omul-păianjen, prieteni şi o viață care aştepta 
să fie trăită. Un băiat căruia i se ceruse să ducă o pungă 
cu sticle goale în camera de reciclare, în drum spre 
şcoală. Dar n-a mai ajuns acolo. Cineva l-a atacat și 
l-a târât jos, în spălătorie. 

Încă îi era greu să asimileze amănuntele șirului 
de evenimente, cu toate că vorbele asistenţilor lui 
Molander erau destul de clare. 

- Ingvar, ascultă, nu știu. Am o presimţire rea în 
legătură cu asta. 

- Fredrik, dacă vrei să vorbeşti despre sentimentele 
tale, sună-ţi terapeutul sau iubita, a zis Molander, 
la fel de sec şi prozaic ca întotdeauna. Trebuie să ne 
concentrăm pe scoaterea cadavrului. Sau vrei să zici 
că ar trebui să-l lăsăm aici și locatarii să-și vadă mai 
departe de treburi? 

- Nu, dar, sincer, nu ştiu cum o s-o facem. Nu fără 
să-l deteriorăm și mai tare. 

- În regulă. Molander a oftat şi genunchii i-au tros- 
nit când s-a lăsat pe vine. Propunerea mea este să 
detașăm, pur şi simplu, toată cuva și s-o desfacem 
cu un polizor unghiular. Ce fel de sentimente ai în 
această privință? 

- Prin urmare, aici te ascundeai. 

Irene s-a răsucit, l-a văzut pe Klippan în ușă şi, 
dintr-odată, totul a părut să fie un pic mai bine. 

- Cum te descurci? a continuat el, în vreme ce asis- 
tenţii lui Molander scoteau partea din spate a mașinii 
de spălat şi mânuiau șurubelniţe electrice. 

- Din motive evidente, scoaterea lui e cam dificilă. 
Molander s-a ridicat în picioare și s-a întins. Dar, dacă 
îți pui mintea la contribuţie, reușeşti. 

- Ce vrei să spui? Există mai multe motive? a zis Irene, 
în primul rând ca să arate că și-a revenit. 

-Poți s-o mai spui o dată. Mai exact, vreo mie cinci 
sute de rotații pe minut. 

- Afurisită treabă... 

Klippan a clătinat din cap. 

- E destul ca să te facă să începi să te întrebi încotro 
se îndreaptă lumea. 

- Să începi să te întrebi? Eu mă întreb asta de ani 
întregi, a zis Molander, în vreme ce ajuta la ridicarea 
cuvei cilindrice și la așezarea ei pe o pătură. Vă pro- 
pun să tăiaţi asta, după care ar trebui să fie simplu de 
despărţit în două. Bine? 

Asistenţii au dat din cap, şi Molander s-a întors iar 
spre Klippan și Irene. 

-O să fie multă gălăgie, așa că, dacă mai aveți ceva 
de spus, aţi face bine s-o spuneţi acum. 

- Ai găsit ceva interesant? 

- Nu prea. Câţiva stropi de sânge, probabil de la 
băiat. Și amprente de la cel puțin cincizeci de persoane, 
unele în locuri ciudate, dacă nu faci aici altceva decât 
să speli rufe. 

- Doi agenţi în uniformă de la secţia locală vor 
merge din ușă în ușă, luând amprentele locatarilor, a 
zis Irene. Va trebui să așteptăm să vedem dacă e vreo 
potrivire. 

- Aşadar, bănuieşti că e unul dintre locatari, a zis 
Klippan. 

Irene a ridicat din umeri. 

- Mă gândesc doar că ar fi mai simplu pentru cineva 
care cunoaște spaţiile comune, ştie că există aici o 
mașină de spălat de această mărime şi are o cheie cu 
care să intre. 

- Ar fi putut la fel de bine să folosească cheia victi- 
mei, a zis Molander. Ar fi mai interesant dacă am găsi 
amprente care nu-i aparțin nici unuia dintre locatari. 

- Şi zvastica aceea. Klippan a arătat cu degetul pere- 
tele din spatele lui Irene. E veche de câţiva ani. 

- Asta nu înseamnă neapărat că motivul s-a schim- 
bat, a zis Irene. 

- Ei bine, poate că ar trebui să nu ne repezim să 
tragem concluzii. 

Klippan s-a uitat în jur. 

- E adevărat, şi ar trebui să ținem deschise toate 
direcțiile de investigare și tot așa. Dar să îndeși un 
băiețel care a fugit din Siria într-o maşină de spălat, 
despre ce este vorba aici dacă nu despre rasism și... 

Sunetul ascuţit a înecat tot restul când polizorul 
unghiular a tăiat metalul cuvei, într-o ploaie de scântei, 
iar lui Irene şi celorlalți nu le-a mai rămas decât să-și 
astupe urechile şi să aştepte până când asistenții au 
terminat şi au desfăcut cu grijă cuva. 

După ce nu putuse să se uite deloc, acum Irene 
nu-și putea smulge privirea de la băiat. Judecând doar 
după față, era ca şi cum nu i s-ar fi întâmplat nimic. 
Ochii închişi de sub părul negru încâlcit îl făceau să 
arate mai degrabă adormit. 

Însă Moonif nu era adormit. 

Ca un făt supradezvoltat, era încovoiat de la gât în 
jos, şira spinării desenând un cerc aproape perfect. Şi 
picioarele îi erau îndoite, dar în direcţia nefirească, 

întinse de-o parte și de cealaltă a capului, dincolo de 
umeri, unde tălpile erau apăsate pe trup. 

Priveliştea a trecut ca un cuțit prin toate straturile 
de experienţă și a făcut pe toată lumea din încăpere să 
încremenească. Până și Molander părea uluit. Nimeni 
n-a rostit vreun cuvânt. Klippan, care până atunci 
rămăsese calm, stătea cu gura căscată, făcând ca țipătul 
sfâşietor să pară că vine de la el. 

Dar nu era vocea lui Klippan, era cea a unei femei. 

Irene a fost prima care a reacționat. S-a repezit s-o 
oprească pe mama băiatului să se arunce peste fiul ei. 
Dar femeia s-a luptat cu ea de parcă ar fi fost pe viață 
şi pe moarte, și de-abia când a intervenit Klippan au 
reușit s-o stăpânească și s-o scoată din spălătorie. 

- Potoleşte-te, a zbierat Irene. 

Însă mama băiatului continua să dea din picioare și 
să-și fluture braţele, încercând să scape de Klippan, 
şi n-a încetat decât după câteva minute. 

- Gata, gata, a zis Irene, în vreme ce Klippan îi dădea 
încet drumul din încleștare. 

Femeia a izbucnit în hohote de plâns, care după o 
vreme au devenit un fel de bocet. 

- Gata, gata, a zis iar Irene și a cuprins-o blând în 
brațe. 

-E în stare de şoc, are nevoie de un calmant, a zis 
Klippan, gâfâind şi ştergându-şi transpirația de pe 
frunte. Propun spitalul din Helsingborg. Putem să vor- 
bim cu ea mai târziu, după ședință. 

Irene a dat din cap şi a condus-o pe femeie pe cori- 
dorul pivniţei. 


Ce îi făcuse să se târască afară din bârloguri? Să fi 
fost aroma dulce a morții ceea ce i-a atras aici? Sau 
banda alb cu albastru a poliției, fluturată de vânt, a fost 

destul ca să facă oamenii să se îngrămădească și să 
se holbeze? 

Nu trecuse decât o oră și douăzeci şi cinci de minute 
de când Irene ajunsese acolo. În acel moment, zona 
era aproape pustie. Acum se părea că sunt cel puțin 
patruzeci de oameni care urmăreau fiecare pas făcut 
de ea şi Klippan, care o conduceau pe mama băiatului 
spre maşină. 

Din fericire, nu vedea teleobiective, ceea ce însemna 
că presa încă nu se repezise la atac. 

- Este mama victimei, Adena Ganem, i-a spus Irene 
unuia dintre cei doi poliţişti în uniformă, şi se pre- 
gătea să le spună s-o ducă pe femeie la spitalul din 
Helsingborg, când a zărit în mulțimea aflată de cealaltă 
parte a cordonului poliției un bărbat deşirat. 

Se uita la ei, însă nu asta a făcut-o să reacționeze şi 
să-l pună pe Klippan să continue. Toată lumea se uita 
la ei. Nici faptul că l-a văzut traversând când a ajuns 
acolo, nici înfățișarea lui cam neobişnuită, cu blugii 
traşi mult în sus, adidaşi orbitor de albi şi o haină bej 
care avea pe piept logoul Democraților Suediei. 

A fost zâmbetul lui. 

Un zâmbet care îl făcea, spre deosebire de toți cei- 
lalți, să strălucească, practic, de încântare. Era cu pu- 
tință ca făptașul să fie încă acolo? N-ar fi prima dată. 
Spre deosebire de ce ar putea să creadă lumea, nu era 
deloc neobişnuit ca un făptaş să rămână aproape de 
locul faptei sale ca să supravegheze munca poliţiei și, 
în primul rând, reacţiile altor persoane. 

A făcut câțiva pași spre bărbat și a observat că ime- 
diat i se schimbă expresia. Zâmbetul era încă acolo, 
dar îngrijorarea din ochi era nouă, ca și zvâcnirea de 
dedesubtul nării stângi. Peste o clipă, omul s-a topit 
în mulțime. 

N-avea să-i scape. În nici un caz n-avea să-l lase să 
dispară, şi-a repetat în gând în vreme ce trecea pe sub 
banda poliției și îşi croia drum prin gloata de curioşi. 

Şi iată-l. La vreo șaptezeci de metri în față, l-a văzut 
cum se zoreşte prin parcarea de lângă mall, uitându-se 
peste umăr să vadă dacă ea îl urmăreşte. Îl urmărea. 
Dar n-a reuşit decât să-l vadă cum iese direct pe Norra 
Storgatan. 

Vechitura de Volvo portocaliu care venea din stânga 
n-a avut nici o șansă să oprească la timp. 

Ciocnirea în sine n-a însemnat decât două bufni- 
turi, când omul a aterizat pe capotă și apoi s-a izbit de 
parbriz, după care s-a făcut nevăzut pe cealaltă parte 
a mașinii, care a frânat derapând şi s-a oprit. 

Irene a traversat în goană parcarea şi a văzut cum 
s-a deschis portiera din partea șoferului şi a ieșit un 
bărbat mai vârstnic, care a făcut câțiva paşi, apoi s-a 
aplecat peste cel lovit, care probabil că zăcea lângă 
mașină. Irene nu putea decât să spere că supraviețuise. 
Nu era nimic mai rău decât criminalii care îşi pierdeau 
curajul şi se apucau să moară înainte să poată fi făcuți 
să-şi explice motivele. 

Acum nu părea să fie cazul, totuși, de vreme ce 
l-a văzut ridicându-se în picioare de cealaltă parte a 
geamurilor murdare ale maşinii. Aproape ajunsese 
acolo şi n-avea să-i fie greu să-l prindă. 

Dar, în loc să continue să traverseze strada pe jos, 
bărbatul s-a urcat la volan și a pornit mașina, lăsând-o 
în urmă pe Irene cu buzele umflate şi un proprietar 
de mașină însângerat. 

Douăzeci şi cinci de zile, paisprezece ore și patruzeci 
şi două de minute. 

Astrid Tuvesson, şefa brigăzii omucideri din Helsing- 
borg, şi-a desprins privirea de pe ceasul de la mână 
şi a ieşit din birou. Încă optsprezece minute și avea să-și 
bată propriul record. Mă rog, de fapt nu era sigură în 
privința minutelor. Însă, după spusele doctorului, era 
bine să te concentrezi pe momentul exact în această 
fază de început, ca să poți număra orele. De asemenea, 
afirmase că va fi mai mai uşor pe măsură ce trec zilele 
şi că, în cele din urmă, nici măcar n-o să-i mai vină să 
numere. Dar cu asta n-o nimerise până acum. 

Adevărul era că se gândea la asta tot timpul. Fiecare 
zi, fiecare oră şi fiecare minut erau o bătălie. Setea, 
blestemata de sete. Cât de mult ura faptul că nu-i este 
îngăduit niciodată să și-o astâmpere! Și îndoiala, care 
era tot mai puternică pe zi ce trecea. Chiar merita 
efortul? Dar nu era un lucru pe care să-l poată spune 
cuiva, nici măcar garantului său. 

Când a ajuns în bucătărie, a turnat cafeaua proas- 
pătă într-un termos. A scos din frigider laptele şi s-a 
dus în sala de şedinţe. Era a treia zi de când se întor- 
sese la serviciu după ce aproape că a murit din cauza 

hipotermiei, cu o lună înainte, încuiată într-o ladă 
frigorifică de către acelaşi cuplu care a împușcat-o pe 
Matilda. De fapt, mai avea șase săptămâni de con- 
cediu medical şi ar fi putut să stea acasă, citind una 
dintre nenumăratele cărți care își așteptau rândul, sau 
uitându-se, în sfârşit, la Cartelul crimelor, despre care 
lumea făcea atâta caz. 

Dar setea împreună cu singurătatea o făcuseră să 
se urce pe pereţi, și era convinsă că ar fi recăzut în 
patima beției dacă mai stătea acasă. 

Aici, avea colegii care să-i abată atenţia şi s-o supra- 
vegheze. Avea un rol de jucat şi lucruri de făcut, cu 
toate că, nu se sfia s-o recunoască, așteptase cu nerăb- 
dare câteva săptămâni de lucru destul de liniștite, mai 
ales că încă nu-și reveniseră cu totul din ultimul lor 
caz, de departe cea mai grea anchetă criminalistică pe 
care o condusese ea vreodată. 

Dar se pare că sperase ceva imposibil. 

Nici măcar n-avuseseră timp să dea jos și să arhiveze 
fotografiile de la diferitele locuri ale faptei - victimele 
aliniate ca și cum ar fi fost un caz de crime împotriva 
umanității - înainte să vină vremea să pună alte foto- 
grafii. De această dată, dintr-o spălătorie din Bjuv, 
unde făptaşul își îndesase victima într-o mașină de 
spălat căreia îi setase clătirea şi centrifugarea. 

Şi, ca şi cum n-ar fi fost destul, sărea în ochi goli- 
ciunea biroului lui Fabian, care n-avea să fie umplut 
iarăşi decât în vară, când se întorcea din concediu. Era 
mult timp, şi simțea deja că o să ducă lipsa capacităţii 
lui de a gândi neconvențional. 

Pe moment, nu exista nici un indiciu că era altceva 
decât un act de nebunie izolat. Și apoi, ucigașii în serie 
erau foarte rari în Suedia. Dar, în lumina faptului că 
în ultimii doi ani țara fusese zguduită nu de unul, 

ci de două cazuri care implicau ucigași în serie, nu avea 
de gând să se repeadă la concluzii. Faptul că amândouă 
investigațiile ajunseseră, în cele din urmă, pe biroul său 
făcea să fie şi mai puțin probabil ca ea să judece pripit. 

A strâns fotografiile din cealaltă anchetă, le-a pus 
într-un dosar și tocmai începuse să șteargă însemnările 
de pe tablă când a venit Klippan cu laptopul. 

- Molander zice că o să trebuiască să începem fără 
el. E încă în Bjuv. 

- A găsit ceva? 

Klippan a ridicat din umeri. 

- Ştii că are gura încleştată când e într-una dintre 
dispoziţiile alea. 

Şi-a turnat cafea și s-a aşezat. 

- Hei, unde-i Irene? 

- Sunt sigură că o să ajungă imediat. Cum a mers? 
Cum se simte mama? 

- Probabil la fel de bine ca tine sau ca mine dacă 
odrasla noastră ar fi fost centrifugată până la moarte 
într-o mașină de spălat. A clătinat din cap. Am vorbit 
cu cei de la spital. I-au dat un tranchilizant și, după 
părerea mea, n-o să putem vorbi cu ea prea curând. 
A tăcut o vreme, sorbind din cafea. În general nu mi-e 
greu să înțeleg de ce unii oameni fac ceea ce fac. Mi se 
pare că, de obicei, poţi înțelege chiar și fapta cea mai 
ticăloasă, dacă te străduieşti cu adevărat. Dar asta! 
Nu-i doar ceva dezgustător. E, la dracu, de neînțeles. 

-Atitudinea asta nu ne prea ajută. O știi la fel de 
bine ca mine, a răspuns Astrid, tocmai când intra 
Irene, cu un dosar. 

- Scuze pentru întârziere. Ce am ratat? 

- Nimic. Tocmai începusem, dar cred că încercăm 
să înțelegem motivul. 

Klippan a dat din cap fără să spună nimic. 

-Ce vrei să zici cu „încercăm“? Dacă nu-i un caz 
clar de rasism şi xenofobie, atunci ce-i? 

Irene și-a turnat cafea. 

- Şi pe ce te bazezi, în afară de faptul că victima 
era din Siria? 

- Vorbim despre Bjuv. Nu-i suficient? 

- De fapt, nu-i, s-a răsucit Klippan spre Irene. Bjuv 
nu e deosebit de rasist, în comparaţie cu alte localități. 

- Klippan, n-am vrut să te jignesc. Știu că ai crescut 
acolo şi sunt convinsă că lucrurile stăteau altfel pe 
atunci. Oamenii urmăreau Rădăcini şi Linia maritimă 
Onedin, iar o înghețată nu costa decât două coroane. 
În ziua de azi scrijelesc svastici pe ziduri şi în autobuz 
scuipă oamenii care au pielea de altă culoare. 

- Asta s-a întâmplat la Staffanstorp, nu la Bjuv. 

- Bun, dar ia ghicește de unde era jigodia aia. 

- Auziţi, nu cred c-o să ajungem prea departe cu 
asta pe moment. 

Astrid s-a dus la peretele cu tabla. 

- Hai mai bine să cădem de acord că xenofobia și 
extremismul de dreapta reprezintă unul din câteva 
motive posibile. 

A scris asta pe tablă. 

- Care ar putea fi altele? 

- Irene, nu ziceai că se întâlnea cu una, Samira, sau 
cum o fi chemând-o? 

- Nu, am zis că era un pic amorezat. 

- Ce vrei să zici? a întrebat Astrid. 

- Mă întrebam doar dacă n-ar putea fi ceva legat 
de onoare. 

Irene se pregătea să soarbă din cafea, însă a lăsat 
cana din mână și s-a răsucit spre Klippan. 

- Vrei să zici că familia Samirei a silit un băiat de 
unsprezece ani căruia i se aprinseseră un pic călcâiele 

să coboare în spălătorie și l-a vârât într-o mașină de 
spălat? 

- Irene, chestia asta mi se pare îngrozitoare, la fel 
ca ţie. Dar, de ce nu? 

Klippan a ridicat din umeri. 

- Nu sunt expert când vine vorba de violențele legate 
de onoare. 

- Nu, dar păşeşti pe gheaţă foarte subțire, să ştii. 

Irene a clătinat din cap şi a băut cafea. 

- Mai bine decât să fiu orb. 

- Scuze, cine-i orb? 

- Irene... a încercat Astrid să intervină, dar n-a reuşit 
să mai spună ceva. 

- Nu, vreau să știu ce vrea el să zică. Pentru că, dacă 
se dovedește că avem în echipă un rasist nedeclarat, 
vreau să se țină cât mai departe posibil de această 
anchetă. 

-Cu siguranță nu te sfieşti să arunci în jur vorba 
„rasist“. Dacă nu-i făptașul, sunt eu, a zis Klippan, 
arătându-se cu degetul. Însă, de vreme ce întrebi, nu 
sunt nici rasist, nici xenofob. Atâta doar că nu sunt la 
fel de isteric ca tine în privinţa corectitudinii politice, 
ceea ce înseamnă că pot să văd lucrurile așa cum sunt 
ele. Chestie care s-ar putea să nu fie chiar așa de rea, 
dacă ne gândim la munca pe care o facem. 

- Cum ar fi? Ce anume vezi tu mai clar decât mine? 

- Faptele. Faptele care, chiar dacă dor, sunt în con- 
tinuare afurisite de fapte. Cum ar fi că în zilele noas- 
tre refugiații au nevoie de o veșnicie ca să intre pe 
piața muncii. Că indivizii născuți în alte țări sunt 
supra-reprezentați când vine vorba de atac și de vio- 
lență cauzatoare de moarte, ca să nu mai vorbim de 
viol şi tâlhărie. Că cele mai multe dintre rețelele crimei 
organizate din această țară sunt bazate în principal pe 

apartenenţa etnică. Aş putea continua, dar te cunosc, 
deja nu mai asculți. 

- A, nu, am urechile ciulite, atâta doar că aştept în 
continuare o legătură cu Moonif Ganem și familia lui. 

- Ca s-o vezi, nu trebuie decât să examinezi rapid 
cazierele și să hotărăști să nu închizi ochii. 

Klippan s-a răsucit spre laptop. 

- De exemplu, să luăm un fiu, Bassel Ganem. A fost 
reclamat pentru atac în trei rânduri şi, mai de curând, 
pentru agresiune sexuală. Sau fratele mai mare, Nizar, 
care a fost condamnat atât pentru jaf, cât și pentru 
posesie ilegală a unei arme. Mă rog, tatăl lor, Aimar, 
n-a fost niciodată reclamat sau acuzat de ceva, dar în 
două rânduri vecinii au chemat poliţia, reclamând 
încăierări zgomotoase şi țipete. Asta-i familia băiatului. 
Cum arată familia Samirei, nu știu. Şi nu, nimic din 
toate astea nu constituie dovada că avem de-a face cu 
violență legată de onoare. Atâta doar că nu cred că 
putem neglija asta până ce nu cercetăm posibilitatea. 

- Sigur că o să cercetăm. 

Astrid a scris legat de onoare alături de xenofobie. 

- Klippan, te poți ocupa tu de asta? 

- Fără îndoială, a zis Klippan, ferindu-se de privirea 
lui Irene. 

- Uite ce e. Astrid a lăsat din mână markerul şi s-a 
răsucit spre ei. Având în vedere ce s-a întâmplat, nu-i 
de mirare că reacţiile noastre sunt un pic diferite. Dar, 
ca să putem lucra împreună, trebuie să fim politicoși și 
să considerăm că unghiurile noastre de vedere diferite 
sunt un avantaj. 

- Fără îndoială. Îmi pare rău, a zis Irene și s-a întors 
spre Klippan, care a dat din cap. 

- Şi acum ceva complet diferit, a continuat Astrid. 
Cum se simte victima înjunghierii? 

- Ralf Njos. Păi, din ce mi s-a spus, se simte bine, în 
condiţiile date. N-a fost vătămat nici un organ intern. 
Se pare că rana n-a fost prea adâncă. 

- Şi maşina? Vreo urmă a ei? 

- Încă nu, a zis Klippan. Dar am dat în urmărire 
atât modelul, cât şi numărul, așa că, dacă o conduce în 
continuare, n-o să treacă mult până să punem laba pe el. 

- Cred că ar trebui să cerem și ajutorul publicului. 

- Bine, şi-a notat Klippan. 

- A, da, mi-a ieșit cu totul din minte. 

Irene a scos un portret-robot al bărbatului pe care 
îl urmărise. 

- lată-l. 

- Când ai avut timp de asta? 

Astrid s-a uitat la portret. 

- Adineauri. De aceea am întârziat un pic. M-am 
gândit că e cel mai bine să terminăm cu asta până nu 
uit rânjetul ăla sinistru. 

- E făcut de Gudrun Scheele? 

-Fireşte că e de Gudrun Scheele, a zis Klippan, cer- 
cetând portretul. 

Gudrun Scheele era o fostă profesoară de desen pe 
jumătate oarbă, în fotoliu rulant, care se pensionase 
de aproape douăzeci de ani și se nimerise să locuiască 
în același cămin de bătrâni ca mama lui Klippan. La 
una dintre vizite, el a observat colecţia ei de portrete 
şi a întrebat-o dacă ar vrea să ajute poliția, iar restul 
se ştie deja. 

Ca de obicei, folosise cărbune şi, cu ajutorul umbre- 
lor iscusit așternute și liniilor mai subțiri sau mai 
apăsate, reușise să deseneze un chip izbitor. Era un 
miracol, de fiecare dată. 

- Eram la spital, oricum, așa că n-a trebuit decât să 
mă abat pe la Bergalid pe drum încoace, a explicat 

Irene, care părea să se fi potolit. Şi mama ta îţi trans- 
mite salutări. Era destul de acră, ca să nu zic mai mult. 
Se pare că au trecut mai mult de două săptămâni de 
când i-ai promis că treci pe la ea să-i reglezi cana- 
lele televizorului. 

Klippan a clătinat din cap. 

- Am fost acolo ieri. 

- Ce, are Alzheimer? De ce n-ai zis nimic? a excla- 
mat Astrid. 

- Pentru că nu asta e problema ei. Lucrul de care 
suferă este o pierdere selectivă a memoriei. Ori de câte 
ori îi convine. 

- Ce credeţi? Ar trebui să arătăm şi asta publicului, 
pe lângă maşină? 

- Nu, hai să nu-l arătăm, să-l ținem deocamdată 
pentru noi. Şi să vedem ce are de spus procurorul. 

- E Stina Högsell? 

Astrid a dat din cap tocmai când telefonul ei a 
început să sune. 

- Vorbeşti de lup... Bună, Stina. Aşteaptă-mă două 
secunde, tocmai termin aici. Klippan, știi ce ai de 
făcut, şi Irene, propun să începi să localizezi elemen- 
tele rasiste din Bjuv. 

- Desigur. Aveam de gând să le fac o vizită Democra- 
ților Suediei. 

Irene a înghiţit restul de cafea şi s-a ridicat în pi- 
cioare, în vreme ce Astrid ieșea. 

- De ce Democraţii Suediei? a zis Klippan. 

- Pentru că sunt şi xenofobi, şi rasiști. Şi pentru că 
tipul purta o jachetă cu logoul lor. Alte întrebări la 
care pot să-ți răspund? 

Irene a virat pe Blekingegatan și şi-a spus că strada 
asta, împreună cu Hallandsgatan şi Smålandsgatan, 
trebuie să fi fost planificate în vederea creării unei noi 
suburbii lângă Bjuv. Altă viziune politică grandioasă 
care a avut ca rezultat, în afară de câteva case împrăș- 
tiate pe acolo, nimic altceva decât o mare de parcele 
goale pe care iarba creştea acum în voie. 

Da, ce să zic, n-avem spaţiu ca să mai vină imi- 
granțţi, şi-a zis, şi a coborât cricul Ducatiului în fața 
sediului Democraților Suediei, aflat într-una dintre 
casele răzlețe. 

Sievert Landertz, preşedintele filialei din Bjuv, repre- 
zenta tot ce ura ea la Democraţii Suediei. O suprafață 
lustruită care ascundea un interior odios. Cravata lui 
elegantă, care îi dădea aerul unui bancher de încredere. 
Bărbuţa rară, tunsă perfect, ca să nu mai vorbim de 
zâmbetul lui prietenos, prefăcut. 

Landertz era unul dintre așa-zişii reformatori pe care 
liderul național, Jimmie Åkesson, îi adunase în jurul 
său în încercarea de a normaliza situaţia şi de a face 
publicul să capete încredere în partid. De asemenea, 
se descotorosise de rasiștii cei mai turbați şi tăiase 

legăturile partidului cu nazismul, pretinzând că n-au 
existat niciodată. 

Fără discuţie, strategia avusese succes. În ciuda 
scandalurilor care se țineau lanţ, Democraţii Suediei 
erau pe cale să devină al treilea mare partid din țară. 

Uşa a fost deschisă înainte ca degetul ei să se ridice 
de pe sonerie. Și de către nimeni altcineva decât 
Landertz. 

- Bună ziua. Sunt Irene Lilja de la poliția din Hel- 
singborg. 

Şi-a ridicat la vedere legitimaţia. 

- Da? Landertz s-a uitat la legitimație. Despre ce 
este vorba? 

- După cum poate că aţi auzit la ştiri, anchetăm o 
crimă. 

- Da, am auzit de băiatul sirian. Pur și simplu, în- 
grozitor. 

Landertz a clătinat din cap, şi ea a trebuit să-și 
înfrâneze dorința puternică să-i tragă o palmă și să-i 
dea de ştire că n-o păcăleşte prefăcătoria lui. 

- Dar nu văd cu ce vă pot ajuta. 

- Sunt convinsă că pot să vă explic. Însă cred că ar 
fi mai bine să discutăm înăuntru. 

- N-ar putea să mai aştepte discuția? Sunt cam gră- 
bit şi mă tem că nu am... 

-Să interpretez asta ca încercarea de a obstrucționa 
investigarea unei crime? 

- Nu, nici vorbă. Nici vorbă. Numai că... S-a între- 
rupt şi a oftat. Putem face asta repede? Cum spuneam, 
nu am... 

- Cât de mult durează, depinde de dumneavoastră, 
a zis Irene, care deja îl dădea deoparte și intra. 

Arăta întocmai aşa cum se așteptase. Câteva birouri 
şi o bucătărie în dreapta, unde era o masă, pe care o 

porție de kebab mâncat pe jumătate stătea alături de 
o Coca Cola Zero. 

-Să mergem în bucătărie, a strigat Landertz, în 
vreme ce încuia ușa. 

Dar pe Irene n-o interesa bucătăria. Voia să ajungă 
în biroul lui, aşa că a pornit în direcția opusă, până ce 
a văzut o plăcuță cu numele lui pe peretele de lângă 
o uşă din stânga sa. 

-Sau am putea merge în sala de ședințe de la dreapta! 

Irene a deschis ușa şi s-a uitat la biroul lui Landertz, 
care dădea spre stradă. Pereţii erau albi, mobilierul 
bej, iar prin cameră erau ghivece de plastic cu plante. 

-Aici e foarte bine, a zis, continuând să se uite în jur. 

Pe pereţi erau postere cu Jimmie Åkesson şi peisaje 
suedeze cu steaguri albastru cu galben fluturând pe 
cerul senin, iar cărțile erau frumos rânduite în bibli- 
otecă, după mărime. Printre ele erau Legea Suediei, 
câteva cărți despre integrare şi vreo zece titluri istorice 
despre Primul și al Doilea Război Mondial. 

Cele două fotolii de la Ikea, aşezate lângă fereastră, 
păreau atât de noi, încât nu putea să nu se întrebe dacă 
stătuse vreodată cineva pe ele. La fel și masa de lucru 
ordonată. Un monitor la mijloc. O mapă de birou şi un 
suport de piele pentru pixuri, un cuţit pentru desfăcut 
scrisori şi un dosar, toate din aceeași piele. 

Cu alte cuvinte, nici o svastică la vedere. Nici măcar 
câteva simboluri naziste mâzgălite sub tăblia biroului, 
peste care să dea ea. 

Nici nu se așteptase să găsească, cu toate că, trebuia 
să recunoască, era un pic dezamăgită. Democrații Suediei 
era un partid fondat de naziști, nu încăpea îndoială în 
această privinţă. Însă Åkesson şi prietenii săi reușiseră 
atât de bine să-l plivească de extremiști, încât nu mai 
rămăseseră decât populiştii lustruiți precum Landertz. 

Într-un fel, asta era și mai rău. Înainte, cel puţin, era 
clar care le este poziția. Acum, dintr-odată, oamenii 
credeau că votează pentru un partid convențional. 

- Bine, deci, cu ce vă pot ajuta? a zis Landertz, care 
intrase în cameră. 

- Cum spuneam, este vorba despre uciderea lui 
Moonif Ganem. 

- Da, atât am reușit să pricep. Sper că nu insinuaţi 
că eu sau vreunul dintre colegii mei a avut ceva de-a 
face cu asta. 

- Nici vorbă. Eu nu fac insinuări. Prin urmare, ca 
să fie clar, nimeni nu vă bănuiește că l-aţi împins cu 
propriile mâini în mașina de spălat. 

- Bine. 

Landertz a aruncat o privire spre ceas. 

- Vedeţi, şi eu, şi partidul credem că are o impor- 
tanță fundamentală recunoașterea faptului că toți 
oamenii sunt egali, indiferent de culoarea pielii sau 
de fundalul etnic. 

- A, da? Păi, presupun că omul învață ceva nou în 
fiecare zi. Irene a subliniat asta cu un zâmbet exagerat. 
Asta trebuie să însemne, așadar, că sunteţi la fel de 
nerăbdător ca mine să-l vedeți prins pe ucigaș. 

- Fireşte că sunt nerăbdător. Numai că nu înţeleg 
ce pot eu... 

Irene i-a tăiat vorba. 

- Puteţi începe luând loc. 

A așteptat până ce el s-a conformat. 

- Să vă spun cum stau lucrurile. Bănuim că făptașul 
este unul dintre membrii partidului dumneavoastră. 

- Bine. 

Landertz s-a uitat din nou la ceas, apoi şi-a încru- 
cişat mâinile și a început să-și învârtă degetele mari. 

- Nu prea ştiu ce să spun despre asta. Evident, sper 
că vă înșelați. 

-Vă vine în minte vreun membru anume, așa, pe loc? 

- Nu, cine ar putea să fie? 

-Nu ştiu. Însă întotdeauna există şi ticăloşi, ale 
căror concepții îi fac să iasă în evidenţă și care ar 
putea chiar să recurgă la violență ca să se facă auziţi. 

- Sunt convins că există. Dar, din păcate, nu e ceva 
despre care să știu eu. Şi trebuie să spun că e dovadă 
de tupeu faptul că primul lucru pe care îl faceţi atunci 
când reiese că victima este cineva venit din altă ţară 
este să veniți aici şi să aruncați cu defăimări asupra 
membrilor noştri. Vă pot spune că baza membrilor 
noştri este alcătuită în primul rând din cetățeni obiș- 
nuiți, cinstiți, care își plătesc taxele, reciclează și stau 
noaptea în casele lor, uitându-se la televizor! 

-Cu alte cuvinte, cetățeni model. Nu-i printre ei 
nici un rasist xenofob. 

- Nu, doar oameni care sunt îngrijorați din cauză 
că țara la construirea căreia au pus umărul se clatină 
sub povara imigrației masive, care o să se agraveze. 
Bag mâna-n foc pentru asta. Asta e nimic față de ce 
ne aşteaptă. 

- De vreme ce se pare că sunteți atât de presat de 
timp, poate că ar trebui să încercăm să nu ne înde- 
părtăm de subiect. Cu alte cuvinte, membrii dumnea- 
voastră. Și, ca să câştigăm și mai mult timp, propun 
să-mi daţi acces la listele dumneavoastră, ca să le pot 
parcurge în tihnă. 

Landertz părea că nu înţelege. 

- Dar nu-i cu putinţă. 

- Cine vrea, poate. 

Şi-a îngăduit să zâmbească iarăși. 

- Dar trebuie să înțelegeţi. Ar fi o sinucidere politică 
să vă dau amănunte despre membrii noştri. 

- Presupunând că lumea află asta, ceea ce depinde 
cu totul de dumneavoastră. Fie mi le dați acum și 
rămâne între noi, fie mă duc la procuror și mă întorc 
cu un mandat de percheziţie și o haită de reporteri, 
care vor avea grijă să apară titluri mari despre faptul că 
un partid care se presupune că iubeşte legea și ordinea, 
în realitate obstrucționează o investigaţie a poliției şi 
protejează un ucigaș. 

Landertz a dat din cap şi a răsuflat adânc, apoi a 
privit-o în ochi. 

- Bine, atunci mergeţi să vorbiți cu procurorul. 

După zâmbetul care i se lăţea pe față, nu numai 
că se prinsese că ea încearcă o cacealma, dar mai și 
savura asta. 

Şi avea drepțate. Listele membrilor partidelor erau 
printre documentele la care era cel mai greu să ajungi și 
în acest caz nu aveau nici pe departe dovezile necesare. 

Landertz s-a ridicat în picioare, uitându-se la ceas. 

- Cum ziceam, nu prea am timp și trebuie să vă 
rog să... 

-Îl recunoaşteți pe acest bărbat? 

Irene i-a arătat portretul-robot şi a observat o reacție 
rapidă. Ochii lui au privit fix un pic prea mult înainte 
să se uite pe restul desenului. 

- Ştiţi cine este, nu-i aşa? 

De-abia atunci şi-a dat seama că nici măcar în vis 
nu visase ca el să ştie. 

- Nu, îmi pare rău. Nu l-am văzut niciodată. 

- Sunteţi sigur? Uitaţi-vă din nou. 

Landertz a oftat și s-a prefăcut că se mai uită o dată. 

- Nu. 

A clătinat din cap şi i-a înapoiat portretul. 

- Îmi pare rău, dar nu ştiu cine este. 

- Totuşi, ceva v-a făcut să reacționați, nu-i aşa? 

Dacă el nega din nou şi făcea semn cu capul că nu, 
putea să fie absolut sigură că minte, şi atunci avea să 
se asigure, la naiba, că vor fi titluri mari. 

Aproape că n-a observat sunetul când fereastra din 
spatele ei a fost spartă. De-abia atunci când Landertz 
a strigat şi s-a aruncat la podea, şi-a dat seama că 
s-a întâmplat ceva grav. Când s-a răsucit, unul dintre 
fotoliile de la Ikea, o parte a covorului și perdeaua erau 
în flăcări. 

Fir'ar a naibii de treabă, a avut timp să-și zică în 
vreme ce sărea peste Landertz, îndreptându-se spre ușă. 

- Ocupă-te de focul ăla, a strigat, repezindu-se afară. 

- Nu, stai! Stingătorul! Trebuie să aduci stingătorul! 

- Unde-i? 

-În bucătărie! Grăbeşte-te, până nu-i prea târziu! 

Irene s-a întors în bucătărie şi a văzut imediat stin- 
gătorul roşu în mijlocul încăperii, aflat încă în ambalaj. 
L-a despachetat la iuțeală și a fugit înapoi în birou, 
unde Landertz se căznea să înăbuşe flăcările tropăind 
pe covor și izbind cu haina în fotoliu și în perete, pe 
care se întinseseră flăcările. 

- Dă-te deoparte, a strigat Irene şi a început să stro- 
pească cu spumă focul, care s-a stins în câteva secunde, 
lăsând în urmă un fum acru, unsuros. 

A lăsat stingătorul pe podea şi a constatat repede 
că pagubele materiale erau foarte limitate. Un pic de 
zugrăveală, un strop de vopsea, alt fotoliu şi o perdea, 
şi totul va fi ca înainte. Şi totuși, nu se putea şti limita 
gravității consecinţelor. 

Flăcările muriseră, îngropate sub spumă. 

Pe de altă parte, focul probabil că avea să se întindă. 

Pentru prima dată după o lună, Fabian s-a dus la 
colecția sa de înregistrări aflată în partea din spate a 
livingului şi şi-a lăsat ochii să rătăcească peste șirurile 
de CD-uri. Avea peste patru mii de albume, și asta după 
ce renunțase la un sfert dintre ele acum vreo doi ani, 
când plecase din Stockholm. 

O lună întreagă, tăcerea fusese singurul lucru pe 
care îl suporta. A fost cea mai lungă perioadă petrecută 
fără muzică din întreaga sa viață de adult. Cu o lună 
înainte, un nebun care se dădea drept colecționar de 
artă aproape că le-a distrus familia. A manipulat-o pe 
Sonja, devenind inspiratorul și iubitul ei, şi s-a strecu- 
rat în viața tuturor. Apoi a împușcat-o pe Matilda chiar 
aici, în living. Fabian nici nu îndrăznea să se gândească 
la ce ar fi putut să se întâmple după aceea dacă n-ar fi 
reușit să pună şi el mâna pe o armă. Şi apoi, cu acele 
evenimente care i se învârteau la nesfârşit prin cap, era 
ca și cum creierul său n-ar fi fost în stare să înțeleagă 
nimic altceva. Nici măcar avântata fugă de realitate 
a lui Brian Eno nu funcţionase. Cea mai mică notă îi 
dădea pe loc dureri de cap. 

Însă acum îi revenise, în sfârşit, buna dispoziţie. 
Simţea că are chef din nou să facă ceva. Să se trezească 

dimineaţa şi să sfideze ploaia, făcând jogging în pădu- 
rea Pålsjö. Să gătească ceva bun și să adune familia în 
jurul mesei la cină. 

Cu trezirea Matildei și asigurările doctorilor ei că va 
putea să se întoarcă acasă până la sfârșitul săptămânii, 
putea, în sfârșit, să simtă că pășeşte pe teren sigur. 
E adevărat, ea se purtase cam ciudat și nici pe departe nu 
epuizaseră discuția despre ce s-a întâmplat în realitate 
cu Theodor în seara aceea. Dar, cumva, era sigur că 
totul avea să fie bine. Că, dacă trăgeai linia, nu exista 
nimic care să-i împiedice să redevină o familie aşa 
cum trebuie. 

Singurul X din ecuaţie era Sonja. 

Până acum, nu existase loc sau timp pentru ea sau 
pentru el. Cu atât mai puțin pentru ei. Dacă măcar mai 
exista un ei. Nu de mult, Sonja îl anunţase că vrea să 
divorțeze. O idee cu care se jucase el însuși din când 
în când în ultimii ani, pe care acum şi-o însușşise ea. 

Semnalele de avertizare existaseră tot timpul. Roșul 
care fulgeră, claxoanele care urlă la sfârșitul unui film 
prost despre un cataclism. Şi totuși, a fost luat prin 
surprindere când ea a fost, brusc, gata să meargă mai 
departe fără el, declarând dintr-o suflare că nu există 
nimic ce ar putea el să facă în această privință. 

Dar n-avea habar care era acum poziția Sonjei, după 
ce iubitul ei se dovedise a fi un impostor. Nu ştia prea 
bine nici măcar prin ce trecuse ea în orele dinaintea 
lucrurilor groaznice care s-au petrecut în livingul lor. 

Bănuia ce e mai rău, pe baza puținului pe care îl ştia. 
De exemplu, lucrarea ei exorbitantă, „Cutia atârnată“, 
fusese, nu se ştie de ce, confiscată de poliție ca probă. 
Apoi erau vânătăile de pe tot trupul ei, pe care le zărise 
la un moment dat, când a uitat să bată la ușă înainte 
de a intra în dormitorul lor. Și nu erau doar vânătăile. 

Ceea ce vedea el era o femeie cu inima frântă, care 
părea că şi-a pierdut toată încrederea în sine. 

Cel puțin când era vorba despre arta ei, dacă era 
s-o crezi pe cuvânt, se isprăvise. Oricum, nu era decât 
o impostoare lipsită de talent. Nu era un lucru des- 
pre care să discute amândoi, răzbătuse doar din vorbe 
aruncate ca din întâmplare, și ori de câte ori aducea el 
vorba, ea îl făcea să tacă. La fel cum făcea ori de câte 
ori atingea el subiectul viitorului lor. 

Ultimele săptămâni fuseseră, ce-i drept, o lungă 
criză, îşi cheltuiseră toată energia șezând lângă patul 
Matildei, şi poate că totul se va schimba acum, că fata 
venea acasă. Poate că lucrurile vor reveni, în cele din 
urmă, la normal. 

A scos Gone to Earth al lui David Sylvian şi s-a uitat 
la copertă. Era al doilea CD pe care l-a cumpărat, după 
Sign o' the Times al lui Prince, şi îşi amintea că l-a ascultat 
împreună cu Sonja în apartamentul în care tocmai se 
mutaseră împreună. 

Ei i-a plăcut atât de mult, încât a improvizat un 
dans, şi el a dat sonorul aşa de tare, că în cele din urmă 
s-au pomenit cu vecinul sunând la ușă. Însă ei doar 
au îndesat vată în sonerie și au destupat altă sticlă de 
vin. Ca şi cum nici o problemă nu avea să-i găsească, 
atâta vreme cât rămâneau uniţi. 

A conectat difuzoarele din bucătărie, a dat sunetul 
mai tare şi a început să prepare cina pe muzica rafinată 
din „Taking the Veil“ a vechilor membri ai formaţiei 
Japan, Steve Jansen şi Mick Karn. 

De vreme ce Sonja petrecea noaptea cu Matilda, 
nu erau decât el și Theodor. Ceea ce însemna că va 
trebui să se mulțumească cu pastele rămase de seara 
trecută, prăjite în ulei de măsline până ajung crocante, 
cu usturoi tăiat în feliuțe subțiri, câteva roşii tăiate 
şi măsline. 

Uşa camerei fiului său era închisă, ca de obicei, așa 
că a bătut ușor înainte s-o deschidă și să-l vadă pe 
Theodor cum tresare puternic pe scaunul de la birou 
şi închide brusc laptopul. 

- Cina e gata. 

- Bine. Vin imediat. 

Fabian a încuviințat şi s-a răsucit să iasă, dar s-a 
oprit la jumătatea mişcării. 

- De fapt, ce faci? 

- Nimic. Am zis că vin imediat. 

Fabian şi-a amintit mult prea bine de propria ado- 
lescenţă. La fel ca Theodor, fusese înclinat să se închidă 
în camera sa, mânat de o nevoie copleşitoare să fie 
lăsat în pace, întotdeauna îngrijorat că în orice clipă 
ușa o să fie deschisă brusc de un părinte curios. 

Acum el era acel părinte enervant care se proțăpește 
în prag și nu mai termină cu întrebările. Deosebirea 
era că în acest caz nu era vorba despre un pachet de 
țigări sau niște reviste pornografice foarte des răsfoite, 
ci despre pistolul pe care Theodor l-a adus acasă. Despre 
nasul lui spart, care, cu toate că operaţia a fost făcută cu 
câteva săptămâni în urmă, era încă umflat și de culoare 
albastru gălbui. Despre ceea ce s-a întâmplat în realitate 
înainte să vină acasă, în urmă cu patru săptămâni. 

A încercat, însă eforturile sale n-au dus la nimic mai 
mult decât câteva întrebări stângace, la care răspunsul 
a fost explicația că, pe scurt, Theodor trecea, complet 
nevinovat, prin parcul Slottshagen să se întâlnească cu 
nişte prieteni, când a fost atacat și jefuit sub amenința- 
rea pistolului. Un bărbat a trecut pe acolo împreună cu 
câinele său din rasa pitbull şi asta i-a făcut pe atacatori 
să arunce pistolul şi să fugă. Theodor a hotărât să aducă 
acasă pistolul ca să i-l dea lui Fabian, singura parte din 
poveste care nu era clar o minciună sfruntată. 

- Părea că tu și mama vă certaţi azi, a zis Fabian pe 
la jumătatea cinei. A zis că a găsit două... 

- Da, a găsit două pachete de țigări, a oftat Theodor. 
De parcă asta ar merita să facă atâta caz. 

- Nu, presupun că nu, cu toate că ştii foarte bine 
ce credem, mama şi cu mine, despre faptul că fumezi. 
Dar mai este ceva despre care trebuie să vorbim un pic 
mai mult, tu și cu mine, și anume pistolul ăla al tău. 

-De ce? Ţi-am spus deja tot. 

- Chiar aşa? 

- Ăăăă... da. M-ai întrebat de, aşa, vreo mie de ori. 

- Atunci cum se face că am impresia că n-am primit 
răspuns? 

- De unde să ştiu eu? Nu mă-ntreba pe mine. 

Theodor a ridicat din umeri și și-a umplut din nou 
farfuria. 

- De fapt, este exact ceea ce fac şi, să ştii, n-am de 
gând să renunţ până nu-mi spui exact ce s-a întâmplat 
în seara aceea. 

- Dar am spus deja. Ce anume vrei să auzi? 

- Adevărul. Ce-ar fi să încerci? Cum ar fi, cine erau 
jefuitorii ăia și de ce te-au ales tocmai pe tine. Dacă 
măcar erau jefuitori. Cu ce prieteni urma să te întâl- 
neşti, tu, care susții întotdeauna că n-ai prieteni. Şi 
bărbatul acela cu câinele, nu poți să-l descrii nici pe 
unul, nici pe celălalt. Era și el mascat? Și de ce n-a reac- 
ționat când ai fugit cu un pistol în mână? Adevărul, 
Theodor. E tot ce-ţi cer. 

- Adevărul? 

Theodor s-a ridicat de pe scaun, roșu ca focul. 

- Vrei adevărul? Ha? Vrei? 

Vocea i se frângea. 

- Adevărul e că ar trebui să-i mulțumești afurisitului 
tău de noroc că am adus acasă pistolul în seara aia 

anume. Dacă nu era pistolul, ar fi trebuit să-i vezi pe 
cei din familia ta executați, unul după altul. Dar poate 
că aşa ar fi fost mai bine, pentru că n-ar fi trebuit să 
rabd tot rahatul ăsta. 

Fabian trebuia să fie de acord. Chiar dacă vorbele lui 
Theodor îl străpungeau ca nişte cuțite, fiecare dintre 
ele era, fără nici o îndoială, adevărată. 

Lăcătușul a verificat dacă noile încuietori funcțio- 
nează corect, i-a înmânat cheile lui Molly Wessman și 
şi-a adunat sculele. După ce a dispărut pe scări în jos, 
ea a intrat, a închis ușa şi a așteptat în întuneric un 
minut înainte să încuie şi să pună laţul de siguranţă, 
pe care de obicei nu-l folosea. 

N-o făcea să se simtă nici un pic mai în siguranță. 
Iubitul său apartament din Norra Hamneni, care cos- 
tase o avere, devenise un loc în care nu simțea decât 
frică pură. Dar ce ar fi trebuit să facă? şi-a zis, şi a mers 
mai departe pe hol fără să aprindă luminile. 

Livingul arăta la fel, şi totuși nu. 

Nimic nu mai părea că este al ei. Televizorul, cana- 
peaua, raftul cu toate lucrurile ei. Întregul apartament. 
Era ca şi cum ar fi pătruns într-o țară ciudată, după 
ce ignorase toate indicatoarele care îi spuneau să se 
întoarcă și să se ducă altundeva. 

Problema era că n-avea unde altundeva să se ducă. 

Să pretindă că muncește până târziu şi să doarmă 
pe canapeaua de la birou n-ar merge. Colegii şi-ar da 
seama imediat că ceva nu e în ordine. 


1 Portul de Nord 

Nici să stea pe la prieteni n-ar fi o soluție. După 
ce a citit întreaga listă a cunoscuților, a fost silită să 
tragă concluzia că nu era acolo nici măcar o persoană 
de care să fie destul de apropiată ca să se înființeze, 
pur și simplu, la ușa ei. 

Nu s-a dat niciodată în vânt după prieteni. A prefe- 
rat întotdeauna să fie singură. Mai ales în comparație 
cu a fi în cuplu. Nu vedea rostul de a-ți mânca nervii cu 
aceeași persoană zi după zi, în vreme ce actul sexual e 
din ce în ce mai banal. Mai ales când ea ducea o viață 
sexuală pentru care cei mai mulți dintre oameni și-ar 
tăia degetul mic ca s-o aibă. 

Cel puţin, asta avusese în acea viață dinainte, care 
s-a sfârșit în clipa în care s-a trezit în dimineaţa asta, 
o viață dinainte care părea din ce în ce mai mult să 
fie doar un vis. Ca un „înainte“ şi „după“, în care 
singurătatea o dobora la fel ca o otravă injectată. 

S-a dus în camera care fusese dormitorul și a văzut 
că arată exact ca atunci când a plecat. La birou a încer- 
cat să se poarte normal. Şi-a ascuns bretonul ciopârțit 
sub o bentiță lată şi, după câteva minute de exersare 
în fața oglinzii din baie, a izbutit să stoarcă un zâmbet 
acceptabil de natural. 

Dar a fost ca şi cum ar fi mers printr-o bulă în 
care gândurile sale paranoice țopăiau în toate părțile, 
înăbușind toate celelalte sunete. 

A văzut peste tot persoane vinovate. Janne de la 
IT, care fără îndoială știa cum să pirateze un telefon. 
Anders, care a fost concediat, însă mai avea o lună de 
preaviz. Ca să nu mai vorbim de toți cei care fuseseră 
deja dați afară. La fiecare cotitură au întâmpinat-o 
zâmbete prefăcute, ochi scrutători şi întrebări insinu- 
ante despre cum se simte. 

Panica s-a furișat tot mai aproape și a culminat în 
toiul prezentării făcute în faţa conducerii. Dintr-odată, 

n-a mai putut să scoată nici un cuvânt, a stat doar 
acolo, în tăcere, văzând privirile nedumerite ale tutu- 
ror. În acel moment, a fost convinsă că făptașul e 
acolo, în marea de costume și cravate. Cineva care, 
în ciuda tuturor reducerilor, era nemulțumit de cifre 
şi voia cu orice preț ca ea să plece. 

Puteai tăia cu cuțitul tăcerea înainte ca ea să-și 
recapete, în sfârșit, glasul şi să termine prezentarea. 
După aceea şi-a anulat toate celelalte întâlniri, a ple- 
cat de la birou şi s-a dus drept la poliție ca să depună 
o plângere. 

Din nefericire, ei n-au luat-o în serios. Dimpotrivă, 
au silit-o să dea o probă de urină și au dat de înţeles că 
trebuie să fi fost sub influența alcoolului sau drogurilor 
şi, pur și simplu, a uitat că a adus pe cineva acasă. 

Dar ea a insistat şi le-a spus de oamenii de la ser- 
viciu care ar putea să-i poarte pică din cauza restruc- 
turării. Că unii dintre membrii comitetului director 
fuseseră întotdeauna împotriva ei. De bătrânul de la 
casa supermarketului din cartierul ei, care o dezbrăca 
întotdeauna cu privirea şi ţinea morțiş să-și pună sal- 
teaua lângă a ei la orele de yoga. 

Însă ei n-au ascultat-o și, în cele din urmă, ea s-a 
ridicat de pe scaun şi a plecat de la secția de poliție 
fără să mai spună nimic. Nici măcar nu ajunsese să le 
spună de toți oamenii pe care îi întâlnea în cluburile 
prin care îi plăcea să umble. 

Şi pe undeva, mergând spre ieșirea din secţia de poli- 
ție, i-a dat prin cap că a se caza la un hotel, a rămâne 
la birou sau a sili vreo cunoștință îndepărtată s-o pri- 
mească acasă n-ar schimba nimic. Pentru că, indife- 
rent cât de mult şi-ar dori, asta nu era ceva de care 
să poată fugi, de vreme ce făptaşul ar putea să fie 
aproape oricine. 

Însoțit de cântecul avântat al lui Sylvian, „Sunlight 
Seen through Towering Trees“, Fabian a prins mâne- 
rul filtrului de cafea Pavoni, ridicând în același timp 
capacul ca să dea drumul aburului. Apoi l-a coborât 
la loc cu o mișcare înceată, lină, și curând stropii de 
espresso mult râvniţți au început să picure în ceaşca sa. 

Discuţia sa cu Theodor era departe de a se fi înche- 
iat. Toată chestia era atât de sensibilă, încât era impo- 
sibil s-o pui pe tapet fără să ducă la o ceartă zdravănă. 
În acelaşi timp, trebuia să recunoască, Theodor avea 
dreptate. Dacă n-ar fi avut pistolul vârât în betelia 
pantalonilor în seara în care a fost împuşcată Matilda, 
probabil ar fi fost omorâți cu toții. 

Şi-a pus în cafea spumă de lapte şi a luat cu el ceaș- 
ca în pivniță, unde a trecut de maşina de spălat, de 
stativul pentru uscarea rufelor şi de rafturile pentru 
depozitare, dincolo de draperia pe care o pusese ca 
despărțitură. 

În partea cealaltă domnea o atmosferă complet 
diferită, mai confortabilă. Lumina era mai blândă şi 
podeaua era acoperită cu preșuri din resturi de țesături. 
Într-un colţ, un fotoliu cu tapiţeria roasă era aşezat 
lângă un lampadar şi o măsuţă, iar la peretele dinspre 

exterior era vechiul său birou cu sertarele de un verde 
avocado, de care, nu se ştie de ce, pur și simplu nu 
se îndura să se despartă. Laptopul era conectat la un 
monitor mai mare, şi în conul de lumină de la lam- 
padar se aflau un bloc de corespondenţă nefolosit, 
post-it-uri de diferite culori și un mănunchi de pixuri 
cumpărate de curând. 

Sonja îi oferise atelierul său din pod. Însă era con- 
vins că ea îşi va găsi, în cele din urmă, drumul înapoi 
spre artă, aşa că și-a instalat biroul în partea din spate 
a pivniței. Nu ca să plătească facturi, să navigheze pe 
internet și să comande mâncare. Nu, acesta era un 
spațiu destinat unui scop unic. Investigarea propriului 
coleg, tehnicianul criminalist Ingvar Molander. Era 
o investigație pe care o începuse colegul lor decedat, 
Hugo Elvin, şi la care lucrase în taină ani întregi. Acum 
responsabilitatea era a lui Fabian. 

Oare să nu fi fost, de fapt, sinucidere moartea 
neașteptată a lui Elvin, cu un pic mai mult de o lună 
înainte, ci consecința inevitabilă a faptului că ajunsese 
prea aproape de adevăr în privința lui Molander? Dacă 
era așa, Molander nu numai că-și omorâse colegul 
şi pe cel mai bun prieten, dar înscenase minuțios o 
sinucidere la care i-ar fi dat ghes așa-zisa frustrare de 
lungă durată legată de sexul său și de dorința secretă 
de a deveni femeie. Nu numai că îl atârnase de cârligul 
lămpii, ci îl îmbrăcase în rochie și îl dăduse cu ruj, 
pudră şi fard de pleoape. 

Dar toate astea nu se legau. Dacă era să-i dea crezare 
lui Elvin, cu doi ani înainte, într-o anchetă legată de 
uciderea câtorva vechi colegi de la școala Fredriksdal 
din Helsingborg, Molander a drogat-o pe Ingela Plog- 
hed, care fusese în aceeaşi clasă cu ei, i-a scos uterul ca 
să mimeze metoda criminalului și a lăsat-o să sângereze 

de moarte în Ramlösa Brunnpark. Ea a supravieţuit, 
dar după câteva săptămâni s-a aruncat de pe o clădire. 

Şi asta nici măcar nu era tot. Cu trei ani înainte, 
se părea că tot Molander fusese în spatele numitei 
„crime din Ven“, în care o anume Inga Dahlberg a fost 
atacată pe când alerga, tot în Ramlösa Brunnpark, apoi 
violată şi lăsată să plutească pe râul Rå, cu mâinile și 
picioarele prinse cu şuruburi pe un palet. 

Aceste crime, poate că și altele, se pare că Molander 
le-a comis pe când lucrau cu toții împreună. În vreme 
ce se invitau unii pe alții la cină, mergeau la locurile 
faptelor şi uneori petreceau mai mult timp cu echipa 
decât cu propriile familii. 

Cu toate acestea, nimeni în afară de Elvin nu l-a 
bănuit și, dat fiind că metodele folosite se inspirau 
din anchetele în curs, bănuiala a căzut, firește, pe 
alți făptași în loc de adevăratul criminal în serie, care 
stătea la aceeaşi masă de prânz cu ei și bea cafea din 
același termos. 

Era aproape prea mult de asimilat, și cea mai con- 
venabilă explicaţie era că Elvin, pur și simplu, se înșe- 
lase. Cumva, toată treaba părea trasă de păr. În 
același timp, nu se putea gândi la nimeni mai potrivit 
decât Molander ca să creeze un loc al faptei cu indicii 
înșelătoare. 

Se gândise s-o implice pe Astrid, ca să aibă pe cineva 
cu care să examineze ideile, dar în cele din urmă a hotă- 
rât că problema ei cu alcoolul este un risc prea mare. 
Ce-i drept, izbutise să stea trează o lună, dar nimeni 
nu putea ști cât o să dureze asta. Dacă era să recadă în 
patima beției, mai devreme sau mai târziu Molander 
avea să afle. Și apoi, Fabian era cel care găsise cheia 
sertarului în care își ținea Elvin investigaţiile tainice. 

Trecuseră deja doi ani din ziua în care a luat cu 
împrumut biroul lui Elvin, în timpul anchetării „Cri- 
melor de la Fredriksdal“. Faptul că a vărsat o cană cu 
cafea l-a făcut să se uite sub birou, unde a zărit o cheie 
lipită sub blat. O cheie care s-a dovedit că deschidea 
cel mai mare dintre cele trei sertare ale biroului. L-a 
descuiat din pură curiozitate şi a constatat că era plin 
până sus cu dosare şi plicuri groase. 

A închis la loc sertarul fără să-i cerceteze conținutul 
şi nu s-a mai gândit la asta până ce s-a întâlnit cu 
vechea sa colegă din Stockholm, tehniciana crimina- 
listă Hillevi Stubbs. S-a nimerit ca ea să-i cunoască și 
pe Elvin, şi pe Molander, pentru că toți trei făcuseră 
împreună pregătirea profesională în poliție. Ea a râs 
de afirmaţia că Elvin voia să-și schimbe sexul, ceea ce 
a pus într-o nouă lumină întreaga teorie a sinuciderii. 

Fabian a lăsat din mână cana cu cafea şi s-a dus la 
tablă, care era complet goală, aşteptând să fie umplută 
cu fotografii, presupuneri, indicii şi teorii. Nu voia 
să pună pe ea nimic din presupunerile şi indiciile lui 
Elvin, ci avea să umple tabla cu propriile concluzii și 
cu fapte pe care le-a verificat el însuși. 

De acum încolo, aceasta era investigația sa. Nu a lui 
Elvin. Și, ca pentru a sublinia acest fapt, a pus acolo 
una dintre fotografiile pe care i le făcuse fostului său 
coleg după ce l-au găsit atârnat de lustră, îmbrăcat cu 
o rochie înflorată, cu cercei şi ruj de un roșu aprins. 

Primul pas era să examineze fiecare amănunt legat 
de moartea lui Elvin, ca să stabilească dacă exista cea 
mai mică posibilitate ca Molander să fie făptașul. Și-a 
scos telefonul, a găsit numărul lui Hillevi şi a așteptat, 
în vreme ce suna. 

Într-o lume ideală, ar ajunge la concluzia că Elvin și-a 
luat, într-adevăr, viața și că totul nu era decât o mare 

neînțelegere. Atunci nu era nevoie să afle nimeni cu 
ce se ocupase în pivniță și puteau continua să lucreze 
împreună ca echipa eficientă, strâns unită, care erau. 

- Măi, să fie, e chiar Fabian Risk. 

Spre marea ușurare a lui Fabian, Hillevi părea aproa- 
pe fericită. 

-Sper că nu-i un moment nepotrivit. 

Nu cunoştea pe nimeni care să deteste mai mult 
decât Hillevi să fie sunat. În timpul anilor petrecuţi 
împreună la Poliția din Stockholm, ea fusese întot- 
deauna cea care suna, dacă voia ceva. Pentru el, ca și 
pentru toți ceilalți, de fapt, nici nu se punea vreodată 
problema s-o sune. 

- Sigur că e un moment nepotrivit. Există şi alt fel de 
moment? a zis ea, fără umbră de ironie în glas. Dar aş 
minţi dacă aş spune că sunt surprinsă, cu toate că am 
aşteptat telefonul tău imediat după înmormântare. Și, că 
veni vorba, ce-ai păţit? Ai dispărut, pur şi simplu. 

-Nu ştiu dacă am avut timp să-ți spun, dar fiica 
mea, Matilda, a fost rănită grav. De fapt, a fost atât de 
rău, încât n-am ştiut dacă o să scape cu viaţă. 

-Aşa e, n-ai pomenit nimic de asta. Și cum se simte 
acum? 

- E bine, de fapt o să-i dea drumul din spital la 
sfârşitul săptămânii. 

- Slavă Domnului! Trebuie să fi fost groaznic. 

-Chiar aşa. Şi tu? Îţi place la Malmö? Sau duci dorul 
vieţii trepidante din Stockholm? 

- După cum ştii, aici lumea nu se prea sfieşte să apese 
pe trăgaci, aşa că avem destul de lucru. Dar, spune-mi 
dacă greşesc. Nu m-ai sunat ca să ne dăm unul altuia 
ultimele veşti, nu-i aşa? 

- Poate că îți amintești că am vorbit la înmormân- 
tare despre Hugo Elvin? 

- Da, ai pomenit faptul că era deprimat şi voia să-şi 
schimbe sexul. 

- Asta e explicația oficială, cu toate că trebuie să 
recunosc, în ceea ce mă priveşte, am tot mai multe 
îndoieli. 

- Pare o nebunie, dacă vrei să ştii părerea mea. Nu pri- 
cep de unde le-a venit ideea asta. A lăsat un bilet de adio? 

- Nu, dar erau destule lucruri femeiești în aparta- 
mentul lui. Chiloți cu picior, sutiene, chestii de-astea. 
lar el era machiat și îmbrăcat cu o rochie când l-am 
găsit. Istoricul căutărilor pe internet era plin de diferite 
site-uri cu informaţii despre schimbarea sexului şi... 

- Bun, ajunge, l-a întrerupt Hillevi. Faptul că Hugo 
era o femeie prizonieră în corpul unui bărbat e o absur- 
ditate. Sinucidere, poate. Îi roiau multe prin cap chiar şi 
pe vremuri, când ne-am cunoscut, şi, dacă nu mă înşel, 
asta nu-i ceva care se ameliorează cu timpul. Dar chestia 
aia despre identitatea sexuală nu stă în picioare. E ca şi 
cum eu aş deveni vegetariană. 

- Dar cum poți fi așa de sigură? 

- Hai să-ţi explic limpede. Atât în timpul studenţiei, 
cât şi după, Elvin şi cu mine am fost mai mult decât 
prieteni şi, fără să intru în amănunte fără perdea, dă-mi 
voie, pur şi simplu, să te asigur că ultimul lucru de care 
se îndoia el în viaţă era propria bărbăţie. 

Privită de sus, zona dintre Klippan şi Kvidinge nu era 
altceva decât o rană deschisă într-un peisaj altminteri 
frumos. În loc de un mozaic armonios de câmpuri 
roditoare de diferite nuanţe de verde şi galbenul rapi- 
ței, zona arăta de parcă cineva ar fi încercat cu tot 
dinadinsul să distrugă acea imagine idilică. 

Din 1963, când Kvidinge Stenkross! a spart pămân- 
tul acolo, compania a continuat să sape tot mai adânc 
în ceea ce acum era o zonă de mărimea a cincizeci 
de terenuri de fotbal. S-au înălțat voci ca să oprească 
distrugerea şi să pună altceva în locul carierei. Dar 
până acum nici unul dintre parcurile de distracții, fes- 
tivalurile sau centrele comerciale nu primise aprobarea. 

Din acest motiv, Primăria din Kvidinge, în aștep- 
tarea unei propuneri pe care s-o poată îmbrățișa 
toată lumea, a deschis o tabără de refugiați provizorie 
într-una dintre multele gropi pe care le-au lăsat în 
urmă săpătorii. 

Tabăra, alcătuită din câteva barăci legate între ele, 
la ale căror etaje se ajungea pe scări exterioare, ocupa 
doar o parte din groapă. Totuşi, adăpostea o sută opt- 
sprezece azilanți, cei mai mulți dintre ei fiind pe cale 


1 Cariera de piatră 

să meargă la culcare când camioneta a coborât încet 
în groapă, cu farurile stinse. 

Cei trei bărbați purtau haine închise la culoare, 
iar adidaşii moi nu scoteau nici un sunet pe pietriș. 
Era clar că știu exact ce fac când s-au despărțit și au 
înconjurat tabăra, fiecare ducând o canistră. 

Ca şi cum ar fi fost conectaţi psihic, fiecare a deșu- 
rubat capacul canistrei și au început aproape în același 
timp să stropească fațada de lemn care nu primise 
decât un strat de grund. Benzina care lucea a alunecat 
pe învelişul de lemn şi fie a picurat pe pietriș, fie a fost 
absorbită de plintele de beton. 

Pervazurile au fost stropite din belşug şi, cu ajutorul 
pistoalelor cu cuie dotate cu amortizoare, uşile din 
față au fost fixate în cadru cu cuie de douăzeci de 
centimetri. Apoi fiecare dintre cei trei bărbați a scos 
o brichetă. 

Întreaga operațiune n-a durat mai mult de trei 
minute. 

Restul era chimie. 

Avea mai mult de două sute de ani, cioplit din mar- 
mură albă în forma unui icosaedru cu suprafața alcă- 
tuită din douăzeci de triunghiuri echilaterale. Douăzeci 
de fețe, pe fiecare fiind gravat un număr, în afară de 
numărul zece, care apărea ca un X. 

Dat fiind că poleirea cifrelor dispăruse de mult, un 
străin trebuia să atingă șanțurile sau să ridice zarul la 
lumină ca să vadă rezultatul. El, în schimb, învățase 
demult să recunoască diferitele fețe după modelele 
marmurei. 

Era, de departe, cel mai prețios dintre zarurile sale 
şi, ca întotdeauna, când l-a ridicat din culcușul de vată 
s-a minunat cât de greu îl simte în palmă. Dar asta 
părea potrivit pentru zarul pe care îl folosea la prima 
aruncare, cea care punea în mișcare tot restul. Fără 
ea, nu era nimic. 

Şi-a făcut mâinile căușş în jurul lui şi a început să-l 
scuture. 

Doi sau mai mult. Era tot ce-i trebuia ca să i se 
permită să ia o nouă misiune. Care dintre cele nouă- 
sprezece fețe ajungea sus stabilea numărul zilelor, 
începând de astăzi. 

Singura cifră care nu trebuia să iasă era unu. Dacă, 
totuși, acea față ajungea sus, va trebui să renunţe şi nu 
se va întâmpla nimic din ceea ce pregătise și aştepta 
cu nerăbdare. Distracţia avea să se termine înainte de 
a începe cu adevărat. 

Poliţia încă nu găsise cadavrul misiunii sale din 
Klippan, prima din ceea ce spera să fie un şir minunat, 
lung, de misiuni. 

Trecuseră deja câteva săptămâni şi, până acum, nu 
apăruse vreun raport despre bătrânul mort. Se părea 
că nimeni nu-i simțea lipsa. Mai era și faptul că acel 
cadavru se afla într-un cort de plastic lung, închis 
ermetic, aşa că nu împrăștia duhoarea morții. 

Cortul ca un cocon fusese soluţia sa la „cauza mor- 
ţii: asfixiere“ aleasă de zar, și se dovedise o lucrare mai 
dificilă decât crezuse la început. După câteva încer- 
cări eşuate, s-a oprit la o construcție din două roți 
de bicicletă fixate la capetele unei ţevi de oțel lungi de 
aproape doi metri. Bărbatul care zăcea inconştient 
pe podeaua din living nu avea mai mult de un metru 
cincizeci şi cinci, aşa că intra bine între roți, şi i-a fixat 
gâtul, braţele și picioarele de țeava de oțel cu diferite 
legături. Apoi a tras un sac mare de plastic transparent 
peste capul bărbatului şi altul peste picioare şi partea 
de jos a corpului. A lipit laolaltă gurile sacilor cu bandă 
adezivă. Roţile de bicicletă de la ambele capete au ținut 
plasticul rezonabil de întins și, după trei straturi, a fost 
convins că e etanș. 

Mulţumit, s-a așezat pe podea și a aşteptat. Nu 
era ceva ce îi poruncise zarul să facă. Îi îndeplinise 
cerințele, iar acum era mai mult curios să vadă cum 
o să reacționeze bărbatul când o să se trezească după 
lovitura din ceafă şi cât o să dureze până ce bioxidul 
de carbon o să-l facă să-și piardă din nou cunoştinţa. 

Bătrânul s-a trezit mult mai curând decât se aștep- 
tase el și, de îndată ce i-a trecut șocul, a încercat să se 
elibereze, până ce şi-a dat seama că e imposibil. Apoi 
a început să se zvârcolească, încercând cu disperare 
să facă o gaură în coconul de plastic. 

Din fericire, avusese prevederea să-i astupe gura cu 
bandă adezivă, aşa că nu putea să muşte, cu toate că, 
dacă era să fie sincer, scopul inițial al benzii fusese, pur 
şi simplu, să-l scutească de a-i asculta zbieretele. Pentru 
că zbierase, aproape fără oprire, până ce a leșinat din 
nou, după trei ore şi jumătate. 

Toată treaba a fost un succes enorm. A fost atât 
de ațâțat, încât a trebuit să facă o alergare de douăzeci de 
kilometri până să se poată destinde într-o baie fierbinte. 

În ziua următoare a scos icosaedrul, tropotind de 
nerăbdare să pornească în noua misiune cât de curând 
posibil. Dar, cine ştie de ce, a dat un optsprezece. Era 
al treilea dintre cele mai mari numere şi însemna că 
trebuie să stea timp de optsprezece zile încheiate până 
să atace din nou. 

Dar acum venise, în sfârşit, iarăși vremea, şi scu- 
turase icosaedrul atât de mult, că ajunsese la aceeași 
temperatură ca palmele sale. Era o etapă pe care nu-l 
deranja s-o prelungească. Era ca ultimele secunde dina- 
intea unui orgasm și, după ce zarurile erau aruncate, 
nu mai era cale de întoarcere. 

A închis ochii, a desfăcut palmele și a auzit cum 
zarul cade cu o mică bufnitură pe învelitoarea de pâslă 
a mesei, se rostogoleşte câțiva centimetri şi se opreşte. 

Doi. 

A dat drumul aerului din piept şi pe dată a simțit 
cum îi încetinește pulsul. Din nou evitase să dea unu și 
să abandoneze toată treaba. Acum avea o nouă misiune 
deja sâmbătă, şi a trebuit să clatine din cap pentru felul 

în care zarul ținea morțiş să-l provoace. Dar asta era 
tocmai ceea ce dorea şi, dacă ar fi putut pur și simplu 
să se concentreze pe prezent şi să lase deoparte orice 
altceva, probabil ar fi fost în stare să ducă lucrurile la 
bun sfârşit chiar și cu un termen atât de scurt. 

Următoarea aruncare era pentru a stabili victima 
ghinionistă. Pentru asta a scos colecția de zaruri de 
precizie cu şase fețe, din aluminiu eloxat, şi a scuturat 
în mâini unul dintre ele. 

Asta era o așa-zisă aruncare preliminară, ca să știe 
câte zaruri va folosi. În acest caz, opțiunea era unu sau 
două, ceea ce însemna că unu, doi și trei reprezentau 
un zar, iar patru, cinci şi șase reprezentau două. 

Cinci. 

A mai luat un zar și le-a scuturat mult timp înainte 
de a le da drumul pe pâslă. 

Doi de doi. 

S-a ridicat şi s-a dus la harta cu vestul provinciei 
Skåne care era prinsă pe perete. Harta forma un pătrat 
perfect care, la rândul lui, era împărţit în 144 de pătră- 
tele egale, numerotate. Douăsprezece pe orizontală și 
douăsprezece pe verticală. În colțul stâng de sus era 
Mölle, de unde obișnuia în copilărie să ia autobuzul 
ca să înoate în mare. 

În colţul drept de sus era Bjärnum, despre care era 
sigur că e la fel de neinteresant ca numele. În colțul 
stâng de jos era Copenghaga, care, în ciuda poziţiei 
periferice, reprezenta centrul firesc al regiunii. În colţul 
drept de jos era Sjöbo şi, fără să ştie de ce, era în el 
ceva care dorea ca zarurile să-l ducă acolo. 

Dar nu de această dată, de vreme ce coloana a patra 
era mult mai la vest. A ales unul dintre zaruri ca să 
facă încă o aruncare preliminară. 

Trei. 


86 | STEFAN AHNHEM 


Cu alte cuvinte, numărul de pătrate de sus în jos 
avea să fie hotărât de un zar. A luat iar în mână zarul, 
l-a scuturat și, în cele din urmă, l-a aruncat. 

Patru. 

A pus degetul pe pătrat și a văzut imediat că e Hyl- 
linge, iar când a mărit pe Google Maps acea zonă, și-a 
dat seama că zarul alesese Hyllinge Mall. Era un loc 
lipsit complet de locuinţe, ceea ce însemna că va trebui 
să meargă acolo şi să lase zarul să-și aleagă victima la 
faţa locului. 

Asta avea să fie o experiență nouă și i-ar fi plă- 
cut să aibă ceva mai mult timp. Dar nu-şi făcea griji. 
Dimpotrivă, abia aştepta. Şi apoi, avea deja o idee 
despre felul în care să facă alegerea. 

Douăzeci şi şase de zile, opt ore şi douăsprezece 
minute. 

Astrid s-a scărpinat pe sub cureaua ceasului și a aștep- 
tat ca Irene, Klippan și Molander să se așeze în jurul 
mesei de şedinţe. 

- Bine, hai să-i dăm drumul, a zis, cu toate că ter- 
mosul cu cafea de-abia începuse să treacă din mână 
în mână. De vreme ce avem toți destul de lucru și mai 
avem şi un om în minus, mă gândesc că am putea 
încerca să nu stăm mai mult de treizeci de minute. 
Aşa că hai să nu ne lungim. De acord? 

Irene şi Molander au dat din cap şi i-au aruncat o 
privire lui Klippan. 

- De ce se uită toată lumea la mine? a exclamat 
Klippan. Și, că vorbim de un om în minus, n-ar trebui 
să-l sunăm pe domnul Risk și să-i spunem să vină? La 
urma urmei, e acasă de mai mult deo lună. 

- Aş prefera să n-o facem. 

- Şi, având în vedere prin ce au trecut el şi familia 
lui, cu siguranţă are nevoie mai mult ca oricând de 
această pauză, a zis Irene, clătinând din cap. 

- Deci, când se presupune că se va întoarce? 

Klippan a sorbit din cafea. 

- Cândva după vară, pe la sfârșitul lui august, a zis 
Astrid. Va trebui, pur şi simplu, să ne descurcăm fără 
el. Şi, de vreme ce vorbim despre asta, aş vrea să vă 
reamintesc că mă internez în această după-amiază la 
Tolvmannagârden, ca să încep programul în doispre- 
zece pași. O să lipsesc cinci săptămâni. 

- Cinci săptămâni? 

Molander a schimbat priviri cu ceilalți. 

- Ştiu, e al naibii de mult timp, dar ce altă varian- 
tă am? 

-Şi dacă avem nevoie să luăm legătura cu tine? 

- Îmi pare rău, nu puteţi. 

- la stai un pic, a zis Irene. Ce vrei să zici cu „nu 
puteți“? Suntem în mijlocul unei... 

- Uite care-i treaba. 

Astrid a ridicat mâinile, apărându-se. 

- Ştiu că s-a nimerit cum nu se poate mai prost. 
Credeţi-mă, nu-mi doresc nimic mai mult decât să 
stau aici şi să muncesc împreună cu voi. Dar trebuie 
să iau chestiunea în serios şi să pun pe primul loc 
sănătatea mea. Sper că puteți înțelege asta. 

- Desigur, a zis Irene, dând din cap la fel ca ceilalți. 

- Bine. Atunci cred că ar trebui să continuăm cu... 

- Încă ceva, a întrerupt-o Irene. Cine răspunde de 
anchetă cât eşti tu plecată? 

- Eu, desigur, a zis Klippan. Cine altcineva? 

-Nu ştiu, a ridicat Irene din umeri. Poate cineva 
care e un pic mai... 

-Klippan are dreptate, a intervenit Astrid. El o să 
conducă ancheta, și presupun că veți avea grijă cu toții 
să existe cât mai puține frecușuri posibil. 

- Un pic mai cum? s-a răsucit Klippan spre Irene. 

- Nimic. Las-o moartă. O să fie grozav. 

- Foarte bine, hai să începem cu Volvoul dispărut. 
Vreo urmă a lui? 

- Din păcate, încă nimic, a zis Irene. 

- Eu pun pariu că a fost abandonat undeva lângă 
Bjuv, a zis Klippan. Dacă ar fi continuat să-l folosească, 
am fi pus deja mâna pe el. 

- Şi înregistrările de la camerele de supraveghere? 
Ați început să vă uitaţi la ele? 

-Încă nu. Mai așteptăm câteva casete, dar de îndată 
ce terminăm aici, sunt următorul punct de pe listă. Să 
sperăm că una dintre ele a prins Volvoul. 

Astrid a încuviințat şi a întins mâna spre unul din- 
tre termosurile cu cafea. 

-E gol. la-l pe ăsta. 

Klippan i-a întins unul dintre celelalte. 

- Apropo, este vreo informație nouă despre incen- 
diul din tabăra de refugiați de lângă Kvidinge? 

Astrid a făcut semn cu capul că nu, în vreme ce își 
umplea ceașca. 

-În continuare, doar trei morți. Iar asta, în ciuda 
faptului că asta sună absurd, trebuie să fie considerată 
o veste bună, dacă ne gândim cât de rău ar fi putut 
să fie. Întrebarea este dacă putem să presupunem că 
asta este o reacție directă la incendiul din birourile 
Democraților Suediei. Irene, tu ce crezi? Erai acolo 
când s-a întâmplat. 

- Trebuie să fie răzbunarea unui extremist de dreapta. 

- Ceea ce nu înseamnă neapărat că au fost impli- 
cați Democraţii Suediei, a intervenit Klippan, ridicând 
un deget. 

- Asta depinde de felul în care definești „impli- 
cai“. E sigur că ei au publicat pe pagina lor de Face- 
book adresele tuturor taberelor de refugiaţi. Şi, oricum, 
nu sunt sigură că aş numi focul din sediul lor un 

incendiu adevărat. Nici măcar n-a avut timp să se 
declanșeze alarma. 

- Un incendiu rămâne incendiu, indiferent cine 
ține chibritul. 

- Nu-ţi fie cu supărare, dar ce mama naibii vrea să 
însemne asta? 

- Doar pentru că tu nu te împaci cu politica Demo- 
craților Suediei şi incendiatorul ar putea să aparțină 
unei minorități musulmane, nu înseamnă că poți să 
pretinzi că nu s-a întâmplat nimic. 

- Sigur că nu, și nici nu pretind. 

- E exact ceea ce faci. Încerci să faci să pară un fleac, 
cu comentarii neserioase despre faptul că nu s-a declan- 
şat alarma și aşa mai departe. Dar un incendiu e un 
incendiu, indiferent de afilierea ta politică. 

-Sigur că este. Ce vreau să spun este că atenţia care 
i se dă incendiului în presă e foarte departe de a fi pro- 
porțională cu mărimea lui. Tipul ăla, Landertz, a fost 
pe prima pagină a tuturor publicaţiilor şi a avut parte 
de articole mult mai mari decât incendiul din tabără. 

Klippan a ridicat din umeri. 

- Indiferent ce-o avea asta de-a face cu ancheta 
noastră. 

- Scuze, dar nu mai suport asta. Irene s-a ridicat în 
picioare, ca şi cum ar fi fost prea supărată ca să mai 
stea. Aproape că pari tu însuți unul dintre Democraţii 
Suediei, ceea ce, desigur, ai tot dreptul să fii. Însă, dacă 
e să lucrăm împreună la acest caz, trebuie să ştiu care 
naiba e poziţia ta. 

- Vederile mele politice n-au nimic de-a face cu 
asta. În schimb, ale tale par să-ți pună piedică și să te 
orbească în abordarea acestei investigaţii. 

- Cine-i orbul aici? Chiar continui să crezi de-a 
binelea că asta n-are nimic de-a face cu rasismul? 

- Irene, va trebui să te stăpâneşti, a zis Astrid. Klip- 
pan are dreptate. Opțiunile noastre politice nu-şi au 
locul în această încăpere. Dacă ai o problemă cu asta, 
va trebui să-ți cer să pleci. 

Irene n-a zis nimic, doar s-a uitat la ei pe rând, ca și 
cum chiar ar fi chibzuit dacă să plece de la ședință. Dar 
apoi a făcut un semn scurt cu capul și s-a așezat la loc. 

- Foarte bine, a continuat Astrid. Să revenim la su- 
biect: incendiul de la sediul Democraților Suediei. 

- De caz se ocupă poliția din Bjuv, a răspuns Irene. 

- Bine, vrei să iei legătura cu ei şi să vezi ce au aflat? 
Sunt multe indicii că ar fi o reacție directă la moartea 
lui Moonif Ganem. 

Irene a dat din cap aproape imperceptibil şi şi-a 
notat ceva. 

- Apoi propun să ne ocupăm de spălătorie. Ingvar, 
cum merge? Ai găsit ceva? 

-Până acum nimic în afară de mai multe amprente, 
pete de sânge şi mult păr. Nu-i cu totul neaşteptat 
într-o spălătorie. Dar întreabă-mă din nou după prânz, 
ar trebui să terminăm până atunci. 

- Bine, atunci să mergem mai departe. Klippan, ai 
avut timp să te uiţi mai bine la Samira și familia ei, 
ca să vezi dacă ar putea fi legat de onoare? 

- M-am uitat, și nu există nici un cazier. Dimpotrivă, 
par să fie cetățeni-model. Şi mama, şi tatăl lucrează în 
domeniul sănătăţii și vorbesc fluent suedeza, cu toate 
că nu sunt aici decât de trei ani. 

-Ca să vezi, a zis Irene, umplându-și iar ceașca. Mai 
sunt şi imigranți de soiul ăsta. 

- Acestea fiind spuse, eu tot nu sunt nici pe departe 
convins că motivul trebuie să fie rasismul. Klippan a 
ridicat mâna preventiv, ca s-o facă pe Irene să tacă. 

Şi înainte să-mi arunci în obraz cafeaua, ți-aș fi recu- 
noscător să mă asculți până la capăt. 

- Nici o grijă. Prefer s-o beau. 

- Klippan, spune-ne. La ce motiv te gândeşti? a zis 
Astrid. 

- Pedofilie. 

Astrid a dat din cap, pe gânduri. 

- Câţi ani avea? 

- Unsprezece, a zis Irene, răsucindu-se spre Klippan. 
De ce pedofilie? Din câte știu eu, nu erau semne de 
agresiune sexuală. 

-Am primit până acum ceva de la Flătan? a întrebat 
Molander. 

- Da, chiar m-am văzut cu el ieri. Ceea ce îmi amin- 
teşte că am uitat să vă arăt astea. Astrid le-a dat câteva 
fotografii în care Moonif zăcea pe o masă lucioasă de 
la morgă. Trebuie să spun că nu l-am văzut niciodată 
pe Flătan așa de zguduit. 

- Nici nu-i de mirare. 

Irene a luat o fotografie şi a cercetat-o. Băiatul slă- 
buţ fusese îndreptat cât de mult posibil, dar tot mai 
era într-un fel de poziţie fetală inversată, cu picioarele 
îndoite invers. 

- Nici măcar nu-mi pot închipui cât de dureros 
a fost. 

- A stabilit cauza morții? a întrebat Molander. 

Astrid a încuviințat. 

- Hemoragie internă. Se pare că în nenumărate 
puncte. Ceea ce înrăutățește lucrurile. 

- În ce fel? 

- Înseamnă că rotirea a fost ceea ce l-a omorât, nu 
apa din ciclul de clătire, așa cum am fi presupus. Cu 
toate că avea și destulă apă în plămâni. 

- O, Dumnezeule mare... 

Irene a lăsat să cadă fotografia și s-a apucat cu mâi- 
nile de cap. 

- Îmi pare rău, dar nu pricep, a zis Klippan. Desigur, 
e oribil. Dar de ce ar fi mult mai rău? 

- Ingvar. 

Astrid s-a răsucit spre Molander. 

- Programul pe care l-a folosit ucigașul. Cam cât 
durează până să înceapă ciclul de rotații? 

- Nu sunt absolut sigur, dar presupun că după cinci- 
sprezece- optsprezece minute. 

Molander a ridicat din umeri şi a sorbit din cafea. 

- Vrei să zici că au trecut cincisprezece minute în 
cap până să... 

Lui Klippan i-a pierit vocea și a părut că dispare 
în el însuși. 

-Bun. Dar a găsit ceva interesant? a zis Molander, în 
cele din urmă. Cum ar fi semne de agresiune sexuală? 

- Nu, din câte ştiu eu. Dar ştiţi că Flătan are gura 
ferecată până nu termină. Așadar, pedofilia ar putea 
foarte bine să fie un motiv. Ciudat că nu ne-am gândit 
la asta până acum. 

-Ai un suspect? a întrebat Irene. 

- Am, tipul ăsta. 

Klippan a pornit proiectorul de pe tavan şi l-a co- 
nectat la laptopul său, făcând să apară pe perete fo- 
tografia unui bărbat cu trupul în formă de pară, păr 
lins, mustață și ochelari. 

- Am găsit fotografiile astea pe pagina lui de Face- 
book. 

- Ce mai figură! Cine-i? 

- Björn Richter. Ştii tu, cel despre care ţi-am spus 
la telefon. Cel care locuieşte la etaj în aceeași clădire 
şi lucrează ca educator la grădinița Floarea-soarelui. 

- A, da. Cel care ți s-a părut ciudat, dar nu ştiai 
de ce. 

- Vorbeşti serios, chiar lucrează la o grădiniță? a zis 
Astrid. 

-E întotdeauna lipsă de educatori. Presupun că unul 
ca el poate găsi un post oriunde, a zis Irene. 

- Păi, n-ar trebui să judecăm oamenii doar după cum 
arată, a zis Astrid. Dar nu-s sigură că aș fi liniştită şti- 
indu-mi copiii în grija lui. 

-Încă n-aţi văzut ce-i mai rău. 

Klippan a dat clic pe următoarea fotografie. 

Îl arăta pe bărbat în ceea ce părea să fie livingul lui, 
aşezat pe o canapea acoperită cu folie de plastic, încon- 
jurat de sute de păpuşi de porțelan. Şi în următoarea 
fotografie poza cu o mulțime de păpuși, dar aici era 
în dormitor, sub pilota roz a patului uriaş. 

Mirosul de aer stătut l-a izbit pe Fabian când a 
deschis uşa apartamentului lui Hugo Elvin, a aprins 
plafoniera cu lumină mult prea slabă şi a poftit-o pe 
Hillevi Stubbs să intre. 

Peste o zi se împlinea o lună de când fusese aici cu 
Molander și l-a găsit pe Elvin mort, atârnând de cârli- 
gul lămpii, travestit complet. Nu existase o investigație 
ca la carte, din cauză că Flătan, medicul legist, trăsese 
concluzia că nu-i nimic altceva decât sinucidere. 

Era prima dacă când punea piciorul în apartament 
de atunci şi, ca să se asigure că nimeni nu poate să 
intre şi să contamineze locul faptei, schimbase încu- 
ietorile şi plătise el însuşi chiria până în august. 

- Îmi dau seama de ce ar fi putut să fie deprimat. 

Hillevi s-a uitat în jur, la holul mohorât, cu tapetul 
în dungi bej și fotografii înrămate ale orașului natal al 
lui Elvin, Simrishamn. Și, la fel cum făcuse Fabian prima 
dată când a intrat în apartament, s-a oprit în fața uneia 
dintre fotografiile alb-negru, în care un băiat îmbrăcat 
în rochiță îşi ajuta mama să pună rufele pe sfoară. 

-Şi eu aș fi, dacă ar trebui să trăiesc așa, a continuat. 

El nu-i spusese decât că ar trebui să arunce o privire 
pe acolo, ca tehnician criminalist experimentat, și să 

vadă dacă îi sare în ochi ceva. Nimic despre faptul că 
Molander era suspect și nici un cuvinţel despre faptul 
că fac asta pe şest. 

După oarecare insistenţă, ea a fost de acord să vină, 
dar numai după ce a spus răspicat că își ia liber o jumă- 
tate de zi ca să viziteze un prieten din Harlösa și, prin 
urmare, nu-i putea acorda decât o jumătate de oră. 

- Dar, sinceră să fiu, încă nu pricep ce crezi că aș 
putea să adaug eu când Molander a cercetat deja acest 
loc, a continuat, mergând pe hol. Poţi să zici orice 
despre omul ăsta, dar este, fără umbră de îndoială, 
unul dintre cei mai buni din Suedia. 

- Așa cum spuneam la telefon, asta n-a fost o prio- 
ritate. 

Fabian a închis uşa de la intrare şi a urmat-o înă- 
untru. 

- Nu, desigur, dacă nu există bănuiala de crimă, 
aşa se procedează. 

- Aş zice că a avut mai degrabă de-a face cu cealaltă 
investigație de care ne ocupam atunci. Era destul de 
complicată ca să consume toate resursele. Şi, cu sigu- 
ranță, chiar şi celor mai buni poate să le scape ceva. 

- Am spus unul dintre cei mai buni. 

Hillevi i-a întors spatele lui Fabian, a intrat în living 
şi s-a uitat în jur în tăcere. La farfuriile decorative 
albastre înşirate deasupra uşii şi mergând în jos de 
ambele părţi. La etajera String! cu bibelourile mititele, 
canapeaua acoperită cu catifea din fața televizorului 
vechi și la măsuța de cafea cu plăcile de faianță verzi 
şi un milieu. 

1 Tip de rafturi creat de arhitectul şi designerul suedez Nils 
Strinning 

- Aşadar, nu era aici, a zis el, dar n-a primit nici 
un răspuns. Atârna în cealaltă cameră. Dacă vii după 
mine, pot să... 

- Fii bun şi taci, da? 

Fabian o cunoștea mult prea bine pe Hillevi ca să 
fie jignit. Purtarea nepoliticoasă nu era decât un semn 
că e concentrată. Să devii una cu scena crimei, aşa i-a 
spus odată, la Stockholm. 

După câteva minute s-a răsucit spre el și a dat din 
cap, iar el a condus-o pe hol până în dormitor, unde 
patul era aranjat la fel de frumos ca ultima dată când 
fusese aici. Laptopul stătea în continuare pe micul 
birou, lângă fereastra care dădea spre Hălsovăgen!, 
care, în ciuda numelui, era strada cea mai carcinogenă 
din Helsingborg. 

-Iată unele dintre hainele despre care ţi-am spus. 

Fabian a deschis unul dintre dulapuri, plin cu len- 
jerie intimă femeiască, peruci, rochii şi pantofi cu toc. 

- Şi la fereastră găsești computerul lui cu istoricul 
căutărilor. Vrei să-l pornesc? 

- Nu. 

Hillevi a trecut pe lângă draperia grea roșu-închis, 
care fusese trasă într-o parte. 

Fabian a urmat-o în încăperea cea mai îndepărtată 
de intrare, în care, într-un colţ, era un divan în fața 
unui perete acoperit de cărți. În afară de faptul că Elvin 
nu mai atârna din tavan, arăta la fel ca atunci când 
el şi Molander au fost acolo ultima oară. 

A privit-o pe Hillevi cum merge prin cameră, absor- 
bind atmosfera. Câteodată cu ochii deschişi, exami- 
nând un amănunt, dar la fel de des cu ochii închiși. 
De data asta el n-avea să spargă tăcerea, așa că s-a dus 


1 În suedeză, hälsa - „sănătate“ 

la bibliotecă și s-a lăsat pe vine în faţa șirului de 
albume fotografice de pe raftul cel mai de jos. 

Deja le răsfoise o dată, fără să găsească nimic inte- 
resant. Cu toate acestea, era atras de ele. 

Albumele aveau scrise pe ele anii. L-a scos pe pri- 
mul, pe cotorul căruia scria 1962-1968. Întocmai aşa 
cum își amintea, paginile erau pline cu fotografii din 
copilăria lui Elvin. În cele mai multe avea șapte ani şi 
făcea de toate, mânuia un arc cu săgeți, juca fotbal 
şi pescuia, până la cele în care purta un costum de 
cowboy și se juca cu piesele de Meccano. 

În unele dintre fotografii era cu părinții şi în altele, 
cu sora lui, care acum locuia în Elveţia. Dacă era să-l 
creadă pe Molander, Elvin se certase cu ea din pricina 
inventarului averii părinților şi, de vreme ce ea nu se 
deranjase să vină la înmormântare, poate că era ceva 
adevărat în asta. 

De pe una dintre file lipsea o fotografie, şi încă una 
de pe altă filă. Își amintea din vechile albume ale părin- 
ților săi că fotografiile tind să se dezlipească și să zacă pe 
undeva. Dar aici nu exista nici o fotografie desprinsă, 
nici în album și nici în partea din spate a raftului. 
Dintr-odată, şi-a dat seama ce caută. 

- Bun, deci, ce vrei să-ți spun? a întrebat Hillevi. 

El a hotărât că acea căutare va trebui să aştepte până 
ce termină şi a pus albumul la loc pe raft. 

- Orice, a zis, ridicându-se în picioare. Ceva ce îți 
sare în ochi. 

- Fabian, dacă te aștepți să găsesc ceva care să indice 
că a fost sinucidere sau crimă, mă tem că va trebui să 
te dezamăgesc. 

S-a uitat la ceas. 

- Şi, apoi, aproape că s-a scurs timpul. 

- Dar cu siguranţă există ceva aici care te pune pe 
gânduri... 

- Nu-s oarbă, l-a repezit Hillevi. Văd o mulțime de 
lucruri. Dar nimic care te-ar ajuta să lansezi o inves- 
tigație importantă. Că despre asta-i vorba, nu? 

- ... Sau nu. 

Fabian s-a dus lângă ea. 

- Hai să ne închipuim, pentru câteva minute, că n-a 
fost sinucidere. 

Hillevi a oftat şi s-a uitat iar la ceas. 

- Bine... Dar dă-i zor. Putem începe cu fotografiile 
lui pe care mi le-ai trimis pe e-mail. Din câte îmi dau 
seama, părea să cântărească mai bine de 95 de kile. 
Din prima, ai o problemă. Simpla lui ridicare ar fi fost 
dificilă, ca să nu zic imposibilă. Și apoi mai trebuie 
să-l şi legi de cârligul lămpii. Adaugă la asta faptul că 
probabil s-ar fi împotrivit zdravăn și ar fi luptat să-și 
salveze viaţa, în afară de cazul în care îşi pierduse 
cunoştinţa. Că veni vorba, s-a făcut autopsia? 

Fabian a dat din cap. 

- Vreo vătămare a craniului care să indice violență? 

- Nu. 

- Și raportul toxicologic? 

- Nimic ieşit din comun. 

- Prin urmare, nu era nici drogat, nici lăsat incon- 
ştient de o lovitură. Zău așa, îți dai seama cum sună 
asta, nu? 

- Singurul lucru de care suntem siguri este că n-a 
fost drogat în momentul morții, a zis Fabian. Dar asta 
nu înseamnă neapărat că n-ar fi putut să fie drogat 
când a fost săltat, doar ca să fie ținut în viață până... 

-Ia stai un pic, ce vrei să spui cu „săltat“? 

- Păi da, sau ridicat cu un soi de scripete, presupu- 
nând că avem de-a face cu un singur făptaş. 

Hilelvi a râs şi a clătinat din cap. 

-Începe să sune ca o tâmpenie de poveste ştiinți- 
fico-fantastică. 

- Dar cu siguranţă posibilă, nu-i așa? 

- Presupun că orice e posibil în zilele noastre. Dar 
nu-i același lucru cu a spune că e probabil. 

- Desigur, însă ce zici de acest scenariu? Mai întâi e 
drogat şi i se leagă mâinile la spate. Apoi e săltat. Poate 
cu un soi de ham, ca să nu se sufoce imediat. Apoi 
ucigașul poate să se ocupe în tihnă de laț în vreme ce 
aşteaptă ca el să-și revină. 

- Bine, şi după aceea? După ce îşi revine? 

- Păi, îl lasă să atârne acolo, poate chiar dându-i 
să bea apă până ce tranchilizantul este eliminat din 
organism. După aceea taie frânghiile hamului şi lasă 
restul în seama gravitației. 

Hillevi a ridicat din umeri. 

- Încă îmi sună a film prost de la ora trei dimi- 
neața. Dar, bine, pot să urmăresc firul. Sigur, e posibil. 
Aproape la fel de posibil cum e să câştigi premiul cel 
mare loterie. 

- Şi totuși, cineva câştigă în fiecare săptămână. 

- Desigur, dar nu asta am vrut să zic. 

- Înţeleg, și ştiu ce zici. Dar hai să mergem până la 
capăt. Zici că vezi o mulțime de lucruri - mi-ar plăcea 
să le aud. Şi apoi, de fapt mai am şase minute până 
trebuie să pleci. 

-Întotdeauna ai fost aşa de încăpățânat? 

Hillevi a oftat din greu, dar s-a uitat iarăși prin 
cameră. 

- Bine, bine, să luăm cărţile din bibliotecă. De ce 
titlurile sunt în ordine alfabetică, în afară de Man 
Alive, Redefining Realness şi Beyond Magenta? 

- Cum? Vrei să zici... 

- Nu vreau să zic nimic. Dar n-ar avea mai mult 
sens să-ți pui toate cărțile despre transsexualitate pe un 
singur raft, sau dacă nu, să le pui în ordine alfabetică 
printre celelalte cărți, nu puse la nimereală ca aici? Asta 
nu dovedește nimic nici într-un sens, nici în celălalt. 
Atâta doar că îmi pare ciudat. Și, dacă tot suntem la 
acest subiect. Rochiile alea din dulap. Sunt cu cel puţin 
patru-cinci măsuri prea mici, dacă ideea era ca Elvin 
să le poarte. 

- Crezi că nu erau ale lui. Că le-a pus cineva acolo. 

- Asta ar fi teoria conspirației. Altă explicaţie ar 
putea fi că îi aparțineau într-adevăr lui Elvin, şi că avea 
de gând să slăbească înainte să facă, poate, operația, 
cu toate că mi-e greu să-mi imaginez asta. Şi mai e 
ceva. Vino să vezi. 

Fabian a urmat-o pe Hillevi, care s-a dus la divanul 
din celălalt capăt al încăperii, s-a lăsat pe vine şi a 
luminat podeaua cu o lanternă mică. 

- Vezi urmele? 

A îndreptat lanterna spre una dintre urmele de pe 
podea. 

- Da, presupun că sunt de la o canapea sau așa ceva. 

- Exact. Asta se întâmplă cu trecerea anilor. Mai 
ales dacă nu e nimic care s-o împiedice. 

Fabian a încuviințat, cu toate că n-avea habar unde 
vrea ea să ajungă. 

- Dar, lucru ciudat, nu există nici urme, nici rondele 
de protecție sub divan. 

L-a săltat cu băgare de seamă, ca să demonstreze. 

- Poate că şi-a luat mobilă nouă chiar înainte să 
se sinucidă, aşa încât locul să arate frumos când 
venim noi. 

- Sigur, poate că aşa a făcut. Problema este că urmele 
de pe podea nu se potrivesc cu divanul sau cu altă 

mobilă din acest apartament. Ceea ce ar semnala că 
a înlocuit relativ de curând o altă mobilă cu asta, ca 
să întărească imaginea de transsexual. Ceea ce s-ar 
putea să nu fie un lucru cu care să cheltuiesc energie 
dacă sunt pe cale să mă sinucid. 

Hillevi şi Fabian s-au ridicat. 

-Aşa că, da, sunt aici câteva lucruri ciudate. Totuşi, 
nu prea cred că ar fi destul ca să începi o nouă investi- 
gaţie. În plus, îţi lipseşte componenta crucială: motivul. 

A desfăcut larg braţele. 

- De asemenea, cred că ceasul tău rămâne în urmă, 
pentru că, după al meu, am întârziat două minute și 
chiar trebuie să plec. 

Dacă era un lucru pe care el îl avea, era motivul. Dar 
nu-i putea spune. Cel puțin, nu încă. Aşa că a condus-o 
pe Hillevi la uşa apartamentului, i-a mulțumit pentru 
comentarii şi a promis că o s-o viziteze şi o să-i aducă 
prăjituri cu prima ocazie când ajunge în Malmö. 

De îndată ce a rămas singur, s-a întors în hol să se 
uite la fotografia înrămată a acelui băiat în rochiță care 
îşi ajuta mama să pună rufele pe sfoară. Și, desigur, 
era Elvin copil, cu mama lui. Ba chiar a recunoscut 
rochița din fotografiile surorii. 

Şi totuși, era convins că e departe de întregul adevăr 
când a luat fotografia din cui, a adus albumul din care 
lipseau cele două fotografii şi a plecat din apartament. 

Irene stătea lângă una dintre insulele luminate din 
laboratorul de la subsol al lui Molander, cu ochii lipiți 
de cele patru ecrane pe care pasageri cu aerul hărțuit 
mișunau în sus și-n jos pe peronul din stația Bjuv. 

Patru casete de la camerele de supraveghere rulau 
simultan, arătând că până și un orășel ca Bjuv are o oră 
de vârf plină de spinări şi fețe, cărucioare și mergătoare 
pentru invalizi, care se îmbulzeau să coboare sau să 
urce înainte ca ușile să se închidă la loc şi trenurile 
să plece. 

Era destul de greu să rămână concentrată urmărind 
o casetă. Să se uite la toate patru deodată fără să-i 
scape nimic important era, practic, imposibil, dar ar 
fi durat prea mult să se uite la ele pe rând. 

Cel puţin, ştia ce caută. 

Pentru că undeva, în mulțimea pasagerilor, ar trebui 
să fie în stare să-l vadă pe bărbatul cu jachetă bej și 
logoul Democraților Suediei. Dacă nu în acest tren, 
atunci în următorul, sau în cel de după. 

Omul reușise să fugă într-un Volvo 240 portocaliu 
chiar de sub nasul ei. După unsprezece minute, adică 
la 11:46, aceeaşi mașină portocalie apărea pe o cameră 
de supraveghere care aparținea unei benzinării OKQ8 

din Åstorp, un pic mai la nord de Bjuv, ceea ce a dus 
la presupunerea că făptașul nu locuia în Bjuv, ci fie 
ajunsese cu mașina proprie, pe care, din motive evi- 
dente, fusese silit s-o abandoneze, fie cu trenul. 

Fuseseră în stare să elimine varianta maşinii cu 
ajutorul unuia dintre asistenții lui Molander care 
era încă la fața locului. Primise sarcina să umble pe 
acolo, notând numerele tuturor mașinilor parcate în 
apropiere. Apoi Molander a găsit adresa fiecărui pro- 
prietar, şi s-a dovedit că absolut toți erau înregistrați 
în Bjuv și nu semănau deloc cu bărbatul zâmbitor din 
portretul-robot. 

S-a deschis ușa și a intrat Klippan. 

-Am vorbit cu cei de la grădinița Floarea-soarelui 
şi au confirmat că Björn Richter era la lucru la ora 
şapte în dimineața în care a murit Moonif. 

- E vecinul cu păpușile? a întrebat Molander. 

- Exact. De asemenea, am luat legătura și cu unii 
părinţi, şi toți spun că era acolo când au fost ei. De 
asemenea, sunt în unanimitate de părere că el este cel 
mai bun lucru care s-a întâmplat la Floarea-soarelui 
de ani buni. După spusele lor, nimeni nu se pricepe 
mai bine să se poarte cu copiii decât Björn. 

- Asta înseamnă că renunțăm la teoria pedofiliei? 
a zis Molander. 

-Cel puțin pe moment. Cum merge aici? 

Irene spera că o să răspundă Molander, ca să-şi 
poată vedea de lucru netulburată. Dar el n-a spus 
nimic, şi Klippan s-a apropiat și s-a proțăpit în spatele 
ei ca un director de școală din vechime care se asigură 
că scrie corect. Mă rog, pe hârtie el era temporar însăr- 
cinat cu investigația, cât timp lipsea Astrid. Dar felul 
în care încercase să facă pe șeful cu ea toată dimineața 
era de-a dreptul penibil. 


MOTIVUL X | 105 


- Irene? Hei? Ţi-am pus o întrebare. 

Chiar o bătea acum pe umăr, sau doar își închipuia 
ea? Dumnezeule, chiar făcea asta. Ce mai urma? S-o 
bată ușurel pe creştet și să-i ceară să-i aducă o cafea? 
A trebuit să facă un efort ca să nu se răsucească și să-l 
plesnească. 

- Nu-ţi face griji, a zis, în schimb, fără să ridice pri- 
virea de la ecran, cu toate că nu era mare lucru de 
văzut în acel moment. Promit să-ți dau de ştire când 
îl găsesc. 

Cel mai bine era să nu-i pese, să ridice din umeri și 
să-şi țină capul plecat. Orice ar fi spus el, şi indiferent 
cât de mult îi plăcea să se joace de-a marele mahăr, 
ea n-avea de gând să se dea bătută până ce îl găsea pe 
bărbatul care rânjea. 

Tocmai terminase cu trenul de 7:16 dinspre Ăstorp 
şi acum se concentra pe pasagerii care coborau din cel 
de 7:33 dinspre Helsingborg. 

- Pentru că se face târziu. 

- Da, ştiu să mă uit la ceas, în cazul în care te 
întrebi. 

Era clar că n-o să se dea dus de acolo. 

- Nu-i nevoie să fii așa de înțepată. Că îți place 
sau nu, eu răspund de ce se petrece aici. Și cred că e 
vremea să începi să te concentrezi și pe alte lucruri. 

-Ce vrei să spui cu „alte lucruri“? 

La naiba, acum chiar a trebuit să apese pe butonul 
de oprire și să se răsucească spre el. 

- Întâmplător, mă uit după el și nu după „alte 
lucruri“. De ce n-o faci tu însuţi? 

-Ce crezi că fac eu? Și Ingvar. 

Klippan a făcut semn cu capul spre Molander, care 
se uita şi el la un ecran cu înregistrări ale camerelor 
de supraveghere a circulației. 

- Dar, având în vedere cât de mult material video 
este, am nevoie să ne ajuţi şi tu. 

Nu erau decât câteva ore de când plecase Astrid, 
şi deja îi simţea lipsa. Şi Fabian, de ce nu putea să fie 
aici? Cel puţin asta i-ar fi dat lui Klippan pe altcineva 
de care să se ia. 

- Klippan, a zis, simțind cum frustrarea îi submi- 
nează încercarea de zâmbet. O să vă ajut de îndată ce 
l-am găsit, am găsit trenul cu care a venit, am cerut 
imaginile din acel tren, am aflat în ce stație a urcat, 
am aflat care este situația supravegherii din acea stație 
şi, dacă totul merge ca pe roate, l-am prins în vizor 
destul de bine ca să efectuăm o arestare. Când am 
făcut toate astea, o să te ajut să cauţi „alte lucruri“. 

Klippan a oftat atât de puternic, încât ea a simțit 
mirosul cafelei pe care tocmai o băuse și al oului pe 
care probabil l-a mâncat la micul dejun. 

- Irene, sunt sigur că toate astea-s bune și frumoase. 
Dar el nu e singura noastră pistă. 

- De fapt, asta-i exact ce este. În acest moment, el 
e de departe cea mai solidă pistă pe care o avem. 

- Poate. Însă asta nu înseamnă că-i vinovat. 

- Scuze, dar cine spui tu că-i vinovat atât de furtul 
mașinii, cât şi de încercarea de a-l ucide pe Ralf Hjos? 

- Da, bine. Dar eu vorbeam de... 

-În al doilea rând, i-a tăiat vorba Irene. Comporta- 
mentul lui miroase de la o poștă a vinovăţie. Gân- 
deşte-te că a fugit. Dacă-i așa de nevinovat, de cea 
luat-o la fugă? 

- Nu ştiu. 

Klippan a ridicat din umeri. 

- Mulţi oameni reacționează ciudat când au de-a 
face cu poliția. Uite, de exemplu, vecinii mei. Dacă 


MOTIVUL X | 107 


stau la taclale pe stradă, și eu ies să iau ziarul sau așa 
ceva, ei... 

-Ce fac? O rup la fugă şi înjunghie oamenii și le 
fură maşinile? 

- Nu, dar... 

- Exact. În al treilea rând, e zâmbetul lui grețos de 
îngâmfat. 

-Şi de când punem noi semnul egalității între un 
zâmbet îngâmfat și o pistă solidă? 

Klippan s-a uitat la Molander. 

- Ingvar, dă-mi o mână de ajutor, vrei? 

- Nu, mulțumesc, lămuriţi între voi orice aveţi de 
lămurit, a zis Molander, cu ochii lipiți de ecran. 

- Sunt conştientă că nu putem clădi un întreg caz pe 
un zâmbet, a zis Irene. Dar să umbli pe acolo rânjind, 
având în vedere ceea ce tocmai se întâmplase... 

A clătinat din cap. 

- Poate că nu ştia ce s-a întâmplat. 

- Klippan, vino să vezi asta, a zis Molander. 

Klippan s-a dus la Molander, dându-i lui Irene oca- 
zia să apese pe buton şi să revină la marea de oameni 
de pe ecrane. Şi aproape imediat ecranul din stânga, 
jos, i-a atras atenţia. Nu era neobişnuit să vadă din 
când în când ceva care să o facă să dea înapoi şi să 
revadă imaginea cadru cu cadru. Dar de această dată 
părea altfel. 

- Vezi Seatul acela roșu? a continuat Molander, ară- 
tând maşina roşie al cărei portbagaj abia dacă se zărea 
la marginea din stânga a ecranului său. 

- Da, ce-i cu el? 

- În primul rând nu e parcat între linii, dar uită-te 
aici. 

Dintr-odată, luminile de poziţie s-au aprins, apoi 
mașina a semnalizat și a ieşit din imagine. 

- După cum vezi, e 8:20, ceea ce se potriveşte cu 
momentul crimei. 

- Unde e camera? 

- La un bancomat de pe Norra Stationsgatan, la 
vreo șaptesprezece metri. 

Irene nu vedea fața bărbatului, deoarece coborâse 
din tren privind în jos. Şi camera filma de sus. Însă 
adidașii orbitor de albi, blugii traşi în sus şi jacheta 
bej erau suficiente ca să fie sigură. 

-Încearcă să dai înapoi şi să vezi dacă poți mări 
numerele, a zis Klippan. 

- Nu-i nevoie, a zis Molander. Am făcut-o deja. 

- Şi? 

- HUT 786. E o maşină închiriată de la reprezen- 
tanța Herz de pe Gustav Adolfsgatan din Helsingborg. 

Klippan s-a răsucit spre Irene. 

- Nu ştiu ce crezi tu, dar, după părerea mea, acesta 
este exact genul de lucruri pe care merită să le cercetezi. 
Eu am deja o listă lungă, așa că dacă ai fi atât de bună 
să te ocupi de asta, ți-aș fi tare recunoscător. 

- Sigur, a răspuns Irene. Dar, în cazul în care te 
interesează, l-am găsit. 

- Chiar? 

Klippan s-a apropiat de ea și s-a aplecat spre ecra- 
nul pe care imaginea era oprită, arătând din spate un 
bărbat în blugi și jachetă bej. 

-Nici măcar nu i se vede fața. 

- Bine, e el. Ştiu că e el. Uită-te aici. 

Cu câteva comenzi executate rapid a trecut la alt 
clip de pe ecranul de alături. 

- Asta e din mall, când îl urmăream. 

A dat timpul la 13.06.12, 11:42:53 şi a apăsat pe 
pornire. 

Secvența care se derula în faţa lor arăta bărbatul 
pe care îl urmărise ieri intrând în fugă în imagine din 
dreapta și ajungând în stradă, unde l-a lovit Volvoul 
portocaliu, care a frânat și s-a oprit, în vreme ce băr- 
batul ateriza pe capotă şi se izbea de parbriz, înainte 
de a se rostogoli la pământ. 

- Vezi? Exact aceleaşi haine. 

Klippan a dat din cap, în vreme ce şoferul, Ralf Hjos, 
a coborât din maşină și s-a aplecat deasupra bărbatului 
care stătea întins pe asfalt, nemișcat. 

-Şi timpul se potrivește perfect. Ajunge cu trenul 
de 7:33 de la Helsingborg și Moonif pleacă de acasă 
după douăzeci şi cinci de minute. 

Înjunghierea s-a petrecut atât de repede, încât putea 
să-ți scape dacă nu ştiai ce urmează. Brațul bărbatului 
culcat pe spate zvâcnind în sus și Ralf Hjos, care s-a 
prăbușit imediat, iar bărbatul s-a ridicat în picioare, 
a urcat în mașină şi a plecat. Peste câteva secunde a 
apărut Irene și s-a repezit la bărbatul care sângera. 

-Ai dreptate, probabil că el este, a admis, în cele din 
urmă, Klippan. Şi, cum ziceai, acum putem să cerem 
înregistrările camerelor de supraveghere din acel tren 
şi să vedem unde a urcat. Dar, cum spuneam, asta nu 
trebuie să ne împiedice să căutăm și alte lucruri. 

- Nu, sunt de acord cu tine, şi promit să mă uit 
iarăşi pe tot materialul ca să văd dacă găsesc altceva. 

- O să faci asta? 

Klippan părea sincer surprins. 

- Da, acum, că l-am găsit, sunt mult mai liniștită. 
Şi apoi, sunt de acord cu tine că e prea devreme ca să 
închidem o mulțime de uși. 

Klippan a răsuflat adânc, cu toate că privirea pe 
care i-a aruncat-o era plină de nesiguranță. 

- E bine. Câtă vreme nu părăsim cu totul cealaltă 
pistă. 

- Poate că atunci când isprăviți, vă puteţi urni 
încoace să aruncați o privire? a zis Molander, făcân- 
du-le semn cu mâna. 

Clipul pe care li l-a arătat era din aceeași benzinărie 
din Åstorp în care Volvoul portocaliu se vedea trecând. 
Timpul arăta că era tot din ziua precedentă, dar mult 
mai târziu, și anume la 15:54:43. De această dată, în 
imagine era un Mercedes albastru bleumarin, şi n-a 
trecut doar, ci a mers să alimenteze. 

Din el au coborât doi bărbați în jachete negre cu 
glugile trase pe cap și keffyeh! palestiniene care le aco- 
pereau feţele. Unul a introdus un card de credit în 
aparat și a tastat codul, iar celălalt a scos din portbagaj 
o canistră. 

-Ce scrie pe jachetela lor? a întrebat Irene, în vreme 
ce bărbații umpleau canistra cu benzină. 

- KMY, a răspuns Molander. 

- Tineretul Musulman din Klippan. 

Klippan a clătinat din cap. 

-Al naibii de isteţi, să poarte tocmai jachetele alea 
când cumpără benzină ca să arunce o bombă incen- 
diară în sediul Democraților Suediei din Bjuv. 

-Poate că voiau să li se afle apartenența, fără să-și 
dezvăluie identitatea. 

- Eu n-aş pune prea mare preț pe jachetele alea, a 
zis Molander. Numărul mașinii e mult mai interesant. 

- Tocmai mă gândeam la asta, a zis Klippan. L-ai 
căutat? 


1 Eşarfă cu model alb şi negru care se poartă pe cap sau în 
jurul gâtului 

Molander i-a aruncat lui Klippan o privire fioroasă, 
dar n-a catadicsit să adauge un oftat. 

- Bine, scuze. 

-Şi iată-l pe proprietar. 

Molander a dat clic pe o fotografie care a umplut 
ecranul şi s-a răsucit spre ceilalți. 

Cu toate că Irene l-a recunoscut și îl întâlnise nu 
mai departe decât ieri, i-au trebuit câteva secunde ca 
să-și dea seama că se holbează la preşedintele filialei 
locale a Democraților Suediei, Sievert Landertz. 


16 


Reședința oficială a lui Sievert Landertz era Åker- 
vägen nr. 10, în Sândraby, la est de localitatea Klippan. 
Era o zonă care îi amintea lui Irene atât de mult de 
propriul cartier din Perstorp, încât a indispus-o pe 
dată. Desigur, era genul de loc în care ar locui un 
membru al Democraților Suediei. Era la fel de evident 
ca faptul că trebuia ca ea şi Hampus să se mute cât mai 
curând posibil. N-avea importanţă unde, câtă vreme o 
îndepărta de toate drapelele provinciei Skâne. 

Ca să nu mai vorbim de trambuline. Practic, fiecare 
grădină din jur găzduia una dintre monstruozitățile 
alea albastre. Dar nu se vedeau copii săltând. Probabil 
că erau culcușiți în pătuțurile lor și li se citea Mein 
Kampf, ca să adoarmă. 

- Aici este. 

Klippan a făcut semn cu capul spre casa de pe colț, 
din fața lor, a tras la trotuar, a oprit motorul şi şi-a 
desfăcut centura de siguranță. 

În acest timp, Irene a scos un binoclu şi a cercetat 
casa albă din lemn construită în mijlocul lotului, care 
avea şi ea loc de trambulină. Erau acolo două catarge 
pe care fluturau drapelul provinciei Skåne şi, respectiv, 
cel al Suediei. 


MOTIVUL X | 113 


- Irene? Vii? 

- la-o mai încet. Se pare că uşa din față e pe cale 
să se deschidă. 

Într-adevăr, după câteva clipe au ieşit două persoane 
şi s-au îndreptat spre garaj. 

- Vezi cine sunt? 

- Cel înalt e Landertz însuși, în toată splendoarea 
sa. Nu-l recunosc pe celălalt, dar aş zice că-i fiul lui. 

- În regulă. Atunci am face bine să-i ridicăm acum, 
până nu-i prea târziu. 

Klippan a deschis portiera. 

-Sau poate că ar trebui să-i urmărim și să vedem 
unde se duc? 

Klippan s-a oprit şi a chibzuit câteva secunde, apoi 
şi-a încleștat dinţii, a închis portiera și şi-a prins la loc 
centura de siguranță. A așteptat până ce Mercedesul 
bleumarin a ieşit cu spatele din garaj şi a luat-o spre 
est, pe Vedbyvăgen, şi abia apoi a răsucit cheia în con- 
tact şi l-a urmat. Totul, fără să scoată o vorbă, lucru 
foarte neobișnuit pentru el. 

Irene înțelegea perfect că e supărat pe ea. Și ea ar 
fi fost, dacă lucrurile ar fi stat invers. Dar adevărul 
era că nu avea încredere în el ca șef. Ca om al legii şi 
detectiv, da. Nu cunoştea pe nimeni mai meticulos și 
mai hotărât decât Klippan. Dar nu era un conducător, 
şi toată lumea, poate că în afară de Klippan însuși, ştia 
asta. Încercând să spargă tăcerea, a deschis radioul. 

Trei morţi şi aproximativ douăzeci de răniţi, dintre care 
câţiva sunt femei şi copii, fac ca incendiul de la tabăra 
de refugiaţi de lângă Kvidinge să fie unul dintre cele mai 
grave produse în Skåne în ultimii ani, zicea redactorul 
de ştiri. Poliţia din Bjuv afirmă că există mai multe piste, 
dar nici un suspect până în prezent. Una dintre teorii este 
că ar putea să fie răzbunarea pentru atentatul cu bombă 

incendiară de la sediul Democraților Suediei. Urmează 
un extras din interviul luat în această după-amiază pre- 
şedintelui filialei locale, Sievert Landertz. 

- Ați publicat pe pagina de Facebook adresele câtorva 
tabere de refugiaţi. Asta nu înseamnă complicitate cu 
organizaţiile naziste şi xenofobe, în special în lumina 
celui mai recent incendiu? 

- Absolut deloc, a răspuns Landertz. Astea nu-s decât 
prostii de stânga tipice, în goană după titlurile din presă. 

- Dar tabăra din Kvidinge este una dintre cele a căror 
adresă a fost publicată. 

- Noi n-am făcut altceva decât să-i informăm pe cetă- 
teni despre ceea ce se petrece. Asta se presupune că trebuie 
să faci într-o democraţie. Pe de altă parte, primăriile 
se sustrag adesea de la îndatorirea de a oferi informaţii 
locuitorilor. Şi ştiţi de ce? Ca locuitorii să nu aibă timp 
să protesteze. 

- Dar nu sunteţi nici măcar un pic îngrijorat de posi- 
bilele consecinţe? 

- Noi condamnăm toate formele de violenţă. Și vă 
asigur că, dacă cineva şi-a pus în gând să săvârşească 
violenţă împotriva unor persoane sau proprietăţi, n-o să-i 
fie greu să găsească singur adresele. Nu-i mare scofală. 

- Nu, nu mai merge aşa, a exclamat Klippan, spăr- 
gând tăcerea a cărei durată bătuse recordul și închizând 
radioul. Se întunecă. Trebuie să mă apropii dacă vrem 
să avem o șansă de a vedea dacă o iau spre vest sau 
spre est, pe drumul 21. 

- Sigur. Tu eşti la comandă. 

- Ştiu. 

Klippan a accelerat. 

- Voiam doar să te informez și să preîntâmpin orice 
ciorovăială inutilă. 

Irene a dat să întrebe cine se ciorovăia, însă a reuşit 
să-şi stoarcă un zâmbet și să dea din cap tocmai când 
Klippan a oprit în spatele maşinii lui Landertz, care 
aştepta la intersecția cu drumul 21 un gol în trafic și 
semnala viraj la stânga. 

- Apropo, ai veşti despre Fabian? a zis Klippan după 
o vreme. 

- Nu. Tu? 

- Nu. 

După un moment de tăcere apăsătoare, mașina 
din fața lor a intrat pe autostradă. Klippan a urmat-o 
în direcția Perstorp, unde a cotit pe mult mai mica 
Gustavsborgsvăgen. După ce fuseseră înconjurați de 
traficul intens al serii, acum nu se mai vedeau decât 
Mercedesul din față şi mașina lor. 

Erau atât de departe în zona rurală, încât n-au tre- 
cut pe lângă nici o casă în cele cinci minute până ce 
s-au aprins luminile de frână din faţa lor. 

- Tu ce crezi? 

Klippan a încetinit ca să se uite după Mercedes, care 
a virat la stânga şi a mers mai departe pe un drum 
îngust, mărginit de copaci. 

- Drumul ăla nu arată cât se poate de privat? 

Irene a încuviințat. Pentru prima dată era de acord 
cu colegul său. Nu încăpea îndoială că acel drum duce 
la o fermă și, dacă ar fi luat-o şi ei pe acolo, ar fi fost 
clar că urmăresc Mercedesul. 

Klippan a încetinit și mai mult, părând că aşteaptă 
ca ea să preia conducerea. Era pe cale să-i spună să 
continue drept înainte, când a observat în oglinda 
laterală farurile altor două mașini care semnalizau 
la stânga. 

- Ţine-te după el. 

- Eşti sigură? 

- Nu, dar se pare că cele două mașini din spatele 
nostru și cea de dincolo merg și ele acolo, aşa că n-avem 
mare lucru de pierdut. 

A făcut semn cu capul spre o maşină care se apropia 
din sens contrar şi semnaliza la dreapta. 

Klippan a intrat pe drumul cu pietriș şi a mers câteva 
sute de metri. Se termina într-o zonă largă în care erau 
parcate vreo patruzeci de mașini și motociclete. 

Sivert Landertz şi fiul lui mergeau deja spre un 
mănunchi de torţe care ardeau mai departe, în 
întuneric. 

- Bine. Și acum ce facem? a zis Klippan de îndată 
ce a găsit un loc de parcare. 

- Acum aflăm unde suntem. 

Irene cobora deja. 

- Dar, dacă vrei, poţi să aștepți aici. 

A închis portiera înainte ca el să poată răspunde și 
a pornit spre torţe. Nu era niciodată o idee bună să 
fii singur. Dar în acest moment ar fi preferat orice 
în afară de prezenţa lui Klippan. 

Din păcate, a auzit din spate cum se deschide o 
portieră şi imediat se închide la loc, iar după câteva 
secunde i-a ajuns la urechi gâfâitul lui Klippan, care 
venea repede pe iarbă. 

- Ce faci? Ai înnebunit? 

Ea s-a oprit şi s-a răsucit spre el, oftând. 

- Bine, oftează, n-ai decât. Dar cu siguranță nu ţi-ai 
închipuit nici măcar o secundă că o să te las să mergi 
singură. Dacă ţi se întâmplă ceva? Cum ar arăta asta, 
şi cum... 

- Ajunge. Am priceput, a şuierat ea. 

A văzut doi bărbați cu haine de piele lungi coborând 
dintr-o mașină împreună cu o femeie blondă. 

- Bine. Şi de acum încolo vreau să te ţii deoparte şi 
să mă laşi să vorbesc eu. 

Klippan a pornit înainte, spre lumina care pâlpâia 
la intrare. 

Ea a dat să protesteze, dar era prea târziu. Klippan 
era deja la vreo zece metri în față, mergând spre bărba- 
tul care stătea la intrare și care era așa de bine clădit, 
încât chiar şi de departe părea o huidumă. A hotărât 
să facă așa cum i s-a spus şi a încetinit pasul, ca să 
nu atragă atenția. 

- Bună seara. Ce se întâmplă aici? i-a spus Klippan 
gorilei. 

-Cine eşti? 

Klippan i-a arătat legitimaţia de polițist. 

- Sverker Holm, de la poliția din Helsingborg. 

Gorila a chicotit și a clătinat din cap. 

- Atunci ai greşit adresa. Acesta este un eveniment 
privat. 

- Pardon? 

- Am zis că în locul tău m-aș târî cât aș putea de 
repede înapoi în gaura din care am apărut. 

Klippan s-a răsucit, uitându-se după Irene, însă 
n-o vedea nicăieri. 

Între timp, gorila a salutat membrii altui grup și i-a 
lăsat să intre, fără să-și dea seama că una dintre cele 
două femei nu făcea parte dintre ei. 

Grădina din spatele casei lui Fabian era, de fapt, 
mult prea mică pentru a i se spune grădină. Era mai 
degrabă o zonă de exterior cu o curticică, un petic de 
gazon, câteva tufe și o magazie. Şi, cu toate că era târ- 
ziu, întreaga scenă se prezenta într-o lumină slabă. 
Era aproape solstițiul de vară, și în această perioadă a 
anului noaptea nu era niciodată cu totul întunecată. 

De cealaltă parte a perdelelor duble care acopereau 
fereastra murdară a pivniţei, Fabian și-a pus o pereche 
de mănuși de cauciuc date cu talc și a scos fotografia 
înrămată a lui Hugo Elvin copil, îmbrăcat în rochiță, 
ajutându-şi mama să pună rufele pe sfoară. A pus-o cu 
grijă pe blat, în lumina lămpii de birou, a luat pensula 
din păr de veveriță şi a presărat-o cu o pudră compusă din 
părți egale de funingine şi amidon. 

Vizita făcută împreună cu Hillevi în apartamentul 
lui Elvin în acea după-amiază îi dăduse motive să fie 
în același timp mai bănuitor și mai puțin bănuitor 
față de Molander. Era, fără îndoială, trasă de păr teoria 
că a înscenat o întreagă criză de identitate sexuală. Ca 
să nu mai vorbim de manevrele aproape imposibile 
care ar fi fost necesare pentru ca spânzurarea să pară 
sinucidere. Şi totuși, nici măcar Hillevi nu fusese în 

stare să ignore toate lucrurile care semnalau că ceva 
nu e în ordine. 

Așa cum bănuise, pudra nu s-a lipit nicăieri de ramă, 
de sticlă sau de dosul fotografiei. Aşadar, nu existau 
amprente. Acest lucru în sine era ciudat. Sticla, mai 
merge, însă rama şi dosul? De ce să le cureţi de am- 
prente, în afară de cazul în care ai ceva de ascuns? 

A răsucit cadrul, a îndoit cele patru cleme de metal 
şi a scos dosul ramei. Fotografia nu avea pe spate semne 
sau ștampile, era doar albă, ceea ce făcea să fie greu 
de ştiut dacă hârtia este nouă sau nu. 

S-a dus la imprimanta din corpul de bibliotecă, a 
ridicat capacul scanerului încorporat şi a pus pe sticlă 
fotografia cu faţa în jos. De îndată ce cablul impri- 
mantei a fost conectat la laptop, un driver a intrat 
în funcțiune și a întrebat dacă vrea să scaneze un 
document. 

Surprins cât de ușor era, a dat clic pe „da“, a numit 
documentul „Elvin copil în rochie“ şi a ales cea mai 
mare rezoluție. Peste câteva minute, imaginea a apărut 
pe ecran. 

Era prima dată când analiza o fotografie şi îşi închi- 
puise că trebuie să folosească Photoshop și să treacă 
fotografia prin diferite filtre şi sisteme de accentuare 
a contrastului ca să obțină răspunsuri. Dar n-a fost 
nevoie decât de câteva comenzi, o mărire a capului lui 
Elvin, ca să constate ceea ce bănuia de câteva ore deja. 

Fotografia fusese modificată. 

Era capul lui Elvin, fără îndoială, dar lumina de 
pe fața lui venea din stânga, nu din dreapta, ca în 
restul fotografiei. Mai mult, claritatea nu se potrivea 
cu claritatea imaginii rochiei, lucru care, la rândul 
lui, făcea mai ușor de observat contrastul din jurul 

părului şi al gâtului, în ciuda numeroaselor încercări 
de a le egaliza. 

Elvin fusese introdus în imagine, probabil scanat 
de pe una dintre fotografiile care lipseau din album. 
Cealaltă era a surorii lui Elvin, îmbrăcată în rochie albă, 
ajutându-și mama să pună rufele pe sfoară. 

Cu alte cuvinte, supărarea lui Elvin cauzată de pro- 
blema sexului era o făcătură. Probabil cu rostul de a oferi 
un motiv destul de şocant şi de complicat ca să um- 
brească orice altceva, de a se asigura că nimeni n-o 
să aibă nici cea mai mică bănuială că a fost omorât. 

A simțit cum pulsul i-o ia la galop şi un val de adre- 
nalină îl cuprinde. Dintr-odată, a fost ca şi cum ar fi 
putut să privească în viitor, toate repercusiunile care 
aveau să decurgă dacă se dovedea că în spatele morții 
lui Elvin a fost, într-adevăr, Molander, un membru 
al propriei lor echipe. Habar n-avea cât de mult se 
pricepea Molander la prelucrarea fotografiilor, însă, 
date fiind cunoştinţele sale tehnice generale, nu l-ar 
fi surprins dacă ar fi fost cel puțin expert. 

Nu-i vorbă, făptaşul ar fi putut să fie oricine, de 
la un vechi condamnat care și-a executat pedeapsa şi 
s-a întors însetat de răzbunare, până la, practic, orice 
om de pe lume. Însă, dacă bănuielile lui Elvin s-au 
adeverit şi Molander și-a dat seama că a fost luat în 
vizor, nu numai că avea un motiv, ci şi priceperea 
necesară ca să comită o crimă într-un mod atât de 
convingător, încât nimeni în afara lui Elvin însuşi să 
nu aibă vreo bănuială. 

Ceea ce îi lipsea era o probă solidă. 

Dar, aşa cum îi plăcea lui Hillevi să spună, nu conta 
cât de meticulos cureţi în urma ta - undeva rămâne 
întotdeauna un firişor de praf. 

Să fie un fel de concert? 

Acesta a fost primul gând al lui Irene când s-a înde- 
părtat pe furiș de grupul căruia se prefăcuse că-i apar- 
ține şi a mers mai departe singură. Muzica metalică 
alimentată de adrenalină de pe ultimul album al lui 
Sabaton, Carolus Rex, urla din difuzoare umplând fie- 
care ungher al hambarului, care părea un spațiu pentru 
concerte, cu spoturile lui cuibărite printre grinzile de 
lemn ale tavanului și scena înălțată în partea din spate. 

Formația era una dintre preferatele absolute ale lui 
Hampus și, cu toate că își dădea seama perfect ce crede 
ea despre această muzică, ținea morțiș s-o asculte și să 
dea volumul tare, de parcă încerca să supună întreaga 
stradă unei torturi stil Guantánamo. 

A apreciat că sunt acolo vreo sută cincizeci de 
oameni, printre care şi membrii celei mai rele şleahte 
de motociclişti care făcea ravagii prin Skâne în acel 
moment. Dar nu era o adunare a unui club de moto- 
cicliști. Măcar atât era limpede, după costumele ele- 
gante și hainele de piele lungi, ca să nu mai vorbim 
de brasardele cu svastică. 

A scos telefonul și l-a sunat pe Klippan, însă a fost 
redirecționată la mesageria vocală, unde i-a lăsat mesa- 
jul că e înăuntru. 

- Doresc să încep prin a vă spune tuturor bine ați 
venit, s-a auzit din difuzoare o voce, la câteva clipe 
după ce muzica s-a stins și spectatorii au înaintat spre 
scenă, unde un bărbat scund, îmbrăcat în ceva ce se- 
măna a uniformă de cercetași cafenie, stătea în picioare 
la o tribună. Mă bucur să văd aici atâta lume, și acesta 
nu este decât începutul! Pentru că, după cum sunt 
sigur că ați observat, oamenii încep în sfârşit să-și dea 
seama că rezistența unificată și violența sunt singura 
cale înainte! 

Câţiva din public au aplaudat și au fluierat. 

Irene auzise zvonuri despre acest fel de adunări. 
Întruniri secrete ale naziștilor organizate de Partidul 
Suedezilor, Naţional Democraţii sau Al Treilea Cuib 
al Mișcării de Rezistență Nordice, cum își spuneau în 
Skâne. Adesea închiriau sub nume fals un spațiu, cum 
ar fi sala de festivități a unei școli, sau, ca în această 
seară, se adunau într-un hambar de pe coclauri. 

Ca să nu atragă atenția asupra sa, Irene s-a strecu- 
rat cu grijă spre marginea mulțimii, unde putea să se 
furişeze în umbră, să urce pe un scaun și să filmeze 
cu telefonul toată întrunirea. 

- E un lucru de care musulmanii şi-au dat seama 
deja, a continuat bărbatul de la tribună. Ei ne-au decla- 
rat război de multă vreme, şi vă jur că, dacă nu facem 
ceva, curând vom avea $aria şi ni se va cere să purtăm 
burka! în țara asta. 

Pe ici, pe colo s-au auzit huiduieli. 

- Exact! Mulţi dintre noi am fost naivi, dar, de fapt, 
nu-i nimic rău să fii naiv, dacă pricepeţi ce vreau să zic. 

Huiduielile s-au transformat în râsete. 


1 Veşmânt femeiesc tradițional în unele țări islamice 

-Acum trebuie să luptăm, la rândul nostru! Curând, 
o să fie prea târziul 

Aplauzele și strigătele au umplut aerul, și curând 
toată încăperea era plină de oameni cu brațul drept 
ridicat. 

- Haideţi să-l aplaudăm pe primul vorbitor. Bărbatul 
care nu se fereşte niciodată de o dezbatere. Care ştie 
mai bine decât oricine să-și facă vocea auzită și să 
deschidă uși politicilor noastre. Inconfundabilul Sievert 
Landertz! 

În aplauze şi urale, pe scenă a urcat Landertz, îmbră- 
cat cu jachetă de piele neagră, cămaşă și cravată, a dat 
mâna cu bărbatul și s-a dus la tribună. 

-Oamenii îmi spun tot timpul că nu poți să judeci 
toți musulmanii după ceea ce fac unii dintre musul- 
mani, a zis, de îndată ce publicul s-a potolit. Că 
numai cei mai fundamentaliști dintre musulmani şi 
islamişti reprezintă o problemă. După părerea mea, 
asta înseamnă să despici firul în patru şi, dacă-i pe 
aşa, am putea la fel de bine să le zicem pe numele lor 
adevărat. Adică să zicem „șobolani“ sau, de ce nu, 
„gândaci de bucătărie“? 

Alte râsete și aplauze răzlețe. 

- Cu siguranță nu sunt oameni! 

A clătinat din cap și a zâmbit, ca şi cum ar fi fost 
de la sine înţeles. 

-Nu ştiu cum gândiţi voi, dar eu le zic paraziți! 

Strigătele și uralele s-au întețit. 

- Şi ce facem noi, în mod normal, cu paraziții? Aşa 
este! Îi exterminăm! 

S-a prefăcut că pulverizează în aer pesticid, și încă- 
perea s-a umplut de urale și brațe drepte înălțate 
atunci când a ridicat miza, dând la iveală o brasardă 
cu svastică. 

Irene n-a fost câtuși de puțin surprinsă. Landertz nu 
era nici pe departe primul dintre Democraţii Suediei 
care s-a declarat pe față nazist. Cu toate acestea, se 
simțea îngrețoșşată şi ar fi vrut să se ducă la scenă, 
să-i smulgă microfonul şi să întrebe ce Dumnezeu își 
închipuie că fac acolo. 

-Pe un taler al balanței sunt oamenii sută la sută 
umani, ca toți cei de aici, a continuat Landertz. Pe celă- 
lalt taler sunt sută la sută mahomedani, și chiar în 
clipa asta se revarsă peste hotarul nostru! Paraziți gata 
să ne violeze femeile, să se ușureze în bisericile noastre 
şi să sugă ca lipitorile toate bogăţiile țării noastre! Nu 
trebuie decât să vă uitaţi la cifre, e incontestabil. Noi 
construim. Noi producem și creăm. Și ei ce fac? Da, 
ei iau! Ne iau banii. Slujbele. Locurile noastre din 
universități. Casele. Porcii afurisiți au chiar tupeul să 
ocupe locurile din față din autobuz! 

În acest punct, publicul îşi urla, practic, frustrarea. 
În cele din urmă, Landertz a trebuit să le facă semn să 
se calmeze, ca să poată vorbi mai departe. 

- Dar, desigur, nu auzim asta la știri și nu citim în 
ziare, ceea ce mă face să mă întreb dacă nu cumva 
e vremea să-i zicem şi presei pe numele ei, adică 
liigenpresse!. 

Câțiva din public au râs. 

- Însă „groaznicul“ incendiu de la tabăra de refugiați 
de lângă Kvidinge, despre asta au scris. Ce mai poveste 
la care să te smiorcăi! Habar n-am cine sunt făptaşii, 
dar, oricine ar fi, cred că merită aplauze! 

Lumea a fluierat și a bătut din palme şi brațul drept 
al tuturor oamenilor a țâșnit în sus. 


1 Termenul nazist pentru „presă mincinoasă“ 

- Am scăpat de trei șobolani! Trei gândaci de bucă- 
tărie scârboși care nu se mai pot înmulți. Dacă avem 
noroc, o să ne mai descotorosim de câțiva paraziți 
înainte ca asta să se termine! 

Nu era greu să crezi că unul sau mai mulți dintre 
incendiatori sunt de faţă. Însă erau prea mulţi acolo ca 
ea să-i poată legitima. Și nici nu putea suna să ceară 
întăriri şi locul să fie înconjurat, deoarece adunarea, 
oricât de respingătoare era, nu era ilegală în sine. 

Pe de altă parte, cu toții veniseră cu mașina sau cu 
motocicleta și, chiar dacă nu erau proprietarii înregis- 
trați, ar fi trebuit să existe suficiente legături. 

Întrerupsese filmarea ca să-i scrie un mesaj lui Klip- 
pan, cerându-i să umble pe acolo şi să fotografieze 
toate plăcile de înmatriculare, când scaunul a zburat 
de sub ea. S-a întâmplat atât de repede, încât s-a izbit de 
podea, neputând să se redreseze la timp. Telefonul i-a 
alunecat din mână departe, unde nu-l putea ajunge. 

-Ia te uită, ce avem noi aici? 

Un bărbat îmbrăcat în piele, cu vestă de blugi, a 
făcut câțiva pași spre ea, s-a lăsat pe vine şi s-a aplecat 
atât de mult, încât putea să-i vadă fiecare amănunt 
al tatuajului cu Terminator care îi acoperea gâtul și o 
parte din față. 

- E al tău? a zis altă voce, şi telefonul a fost întins 
spre ea de o mână căreia îi lipsea degetul mijlociu. 

A încuviințat, şi și-a văzut telefonul aruncat jos şi 
zdrobit de un bocanc. 

Acum în încăpere era tăcere deplină, în afară de 
gemetele pe care le scotea în vreme ce sfida durerea 
din șold şi se ridica în picioare. Măruntaiele îi erau 
răscolite şi inima bătea așa de tare și repede, că o 
durea pieptul. 

Totuşi, ca să ascundă felul în care se simțea cu 
adevărat, a făcut un spectacol din scuturarea murdăriei 
de pe jachetă, încet și calm, cu o mână. De-abia când 
a terminat s-a răsucit spre bărbatul în uniformă de 
cercetaș, care pășise în față, alături de gorilă. 

- Mă numesc Irene Lilja, a zis, având grijă să-i pri- 
vească în ochi pe toți trei. Lucrez la poliția din Hel- 
singborg şi în prezent investighez uciderea lui Moonif 
Ganem. 

S-a oprit și s-a uitat la toți cei care erau acum întorși 
spre ea. 

- Avem un suspect și vreau să știu dacă îl recunoaște 
cineva de aici. 

A desfăcut pe jumătate fermoarul jachetei şi a dus 
mâna spre buzunarul interior. 

Reacţia a fost instantanee: trei pistoale s-au aţintit 
spre ea. 

- Doar nu credeți cu adevărat că o să vă împuşc, 
nu? a reușit, în cele din urmă, să zică şi, spre propria 
surprindere, vocea îi era calmă. 

A adăugat un mic hohot de râs şi a subliniat totul 
prin clătinarea capului, în vreme ce scotea din buzu- 
narul interior portretul-robot. 

Spectacolul părea să dea roade. Ce-i drept, pistoalele 
erau încă ațintite spre ea, dar nici unul dintre bărbați 
nu-şi putea ascunde nesiguranța din ochi când s-au 
uitat la ea, şi acea nesiguranță dezarma toate tatuajele, 
cerceii și mușchii. Nu era ceea ce se aşteptau şi, cu sau 
fără arme, acum mâna ei ținea cârma. 

- Aşa arată, a continuat și a întins portretul spre 
bărbatul cel scund în uniformă de cercetaş. 

Însă ticălosul n-a aruncat nici măcar o privire schi- 
ței, ci se uita țintă la mâna care o ținea. Blestemata ei 
de mână care tremura. 

Şi, uite-aşa, cârma i-a scăpat din mână și n-a putut 
face nimic când el a rupt portretul și, zâmbind, a lăsat 
bucăţile să cadă pe podea. 

- Vrei să ştii cine-i acela? Chiar vrei să știi? 

A făcut un pas spre ea. 

-E un erou adevărat. Un bărbat care a făcut ceea ce era 
necesar pentru țara noastră. Din păcate, nu ştiu cine 
e, aşa că nu-i pot mulțumi eu însumi. Dar pot să mă 
asigur că vestea despre fapta lui, care, să sperăm, n-a 
fost ultima, va ajunge până la cuibul de șobolani din 
care venea băiatul din mașina de spălat. Şi apoi, puştiul 
ar trebui să fie recunoscător. Nu oricine e spălat atât 
de bine înainte să plece de pe lume. 

S-a răsucit spre bărbatul cu tatuajul Terminator. 

-Ai grijă să conduci oaspetele până la capăt. 

Bărbatul a dat din cap și s-a răsucit spre ceilalți 
doi, care au înșfăcat-o de braţe și au mânat-o spre o 
ușă de lângă scenă. 

Până la capăt. 

Ar fi vrut să se împotrivească, dar n-a avut încotro, 
a trebuit să-i urmeze în culise. Ar fi vrut să se smulgă 
din strânsoare și să se folosească de confuzia care ar 
fi urmat ca să scoată pistolul pe care nu-l căutaseră. 

Până la capăt. 

Să însemne asta ce credea ea că înseamnă? 

S-a mai deschis o ușă și a fost dusă într-o curte în 
care era parcată o maşină. 

Nu doar afară, ci până la capăt. 

Aveau s-o ducă în pădure şi să-i tragă un glonț în 
cap? Ori aveau s-o închidă în portbagaj şi mașina să fie 
strivită până ajungea un cub mic în cel mai apropiat 
cimitir de maşini? N-ar fi fost primul poliţist care să 
dispară fără urmă. 

- Ajutor! s-a auzit țipând. Klippan, sunt aici. În par- 
tea cealaltă! 

Răspunsul a venit sub forma unui pumn în pomete. 
Cu câțiva centimetri mai jos, i-ar fi fost dislocată falca. 
Aşa, doar şi-a pierdut cunoştinţa şi n-a avut cum să 
ştie că a fost vârâtă în portbagajul mașinii parcate și 
dusă de acolo. 


19 


Fabian a răsturnat punga cafenie pentru probe şi 
mănunchiul de chei a zăngănit pe biroul din pivniţă. 
Erau cu totul șapte chei. Şapte chei diferite, și fiecare 
marcată cu bandă adezivă colorată. Dintre cele două 
albastre, una avea un cod din patru cifre, iar pe una 
dintre cele albe era scris un cod mai lung, din şase 
cifre. Pe cealaltă era desenat un peşte. Cele trei verzi 
erau complet diferite între ele și aveau scris câte un 
semn de întrebare. 

S-a folosit de telefon ca să fotografieze pe rând cheile. 
Nu știa ce înseamnă marcajele, dar toate cheile se 
potriveau unor încuietori de pe undeva, şi n-avea de 
gând să se lase până nu afla rostul fiecăreia. 

Descoperirea fotografiei măsluite cu Elvin copil 
îmbrăcat în rochiță l-a făcut să se apuce de-a binelea 
de investigarea lui Molander. Şi-a petrecut în pivniță 
toată seara şi aproape jumătate de noapte deja, exa- 
minând conținutul sertarului încuiat al biroului lui 
Elvin şi fotografiind unele lucruri. 

Deja răsfoise câteva calendare. Cu câteva excepții, 
practic fiecare zi fusese marcată cu inițialele I.M., pro- 
babil Ingvar Molander, urmate de două momente ale 

zilei. Unul dimineața, când ajungea la secţie, și unul 
după-amiaza târziu sau seara, când pleca de acolo. 

În unele locuri Elvin desenase o față care era fie 
fericită, fie morocănoasă, sau avea doar o linie în loc 
de gură, și pe unele pagini erau mai multe informații 
variate, de la schimbarea numărului de telefon al lui 
Molander şi anchetele la care lucra, până la faptul că 
îşi luase concediu sau doar se întâmplase să facă un 
comentariu ciudat la o ședință. Pe anumite pagini mai 
era notată a treia oră, care, din cât deslușea Fabian, 
arăta la ce oră ajunsese Molander acasă, ceea ce 
însemna că uneori Elvin mersese până la a-l urmări. 

Unul dintre plicuri conţinea o serie de fotografii 
alb-negru în care o femeie urca pe locul pasagerului 
dintr-o mașină sau cobora - era imposibil de stabilit. 
Din păcate, în nici una dintre fotografii nu i se vedea 
fața. Când nu era cu spatele la aparatul de fotografiat 
nu se vedea din cauza părului, cât despre şofer, era 
prea întuneric ca să se vadă ceva în afară de faptul că 
era bărbat. 

Maşina arăta ca un Saab 9-3 gri cu cinci uși. Însă 
numărul nu era vizibil în nici o fotografie. 

Şi apoi erau copiile unor anchete. Nu era prima dată 
când le parcurgea, însă era prima dată când scormonea 
cu adevărat amănuntele. A hotărât să înceapă cu cea 
mai veche. Era, de departe, cea despre care ştia cel 
mai puțin. 

Victima, Einar Stenson, avea șaptezeci şi trei de ani 
când într-o sâmbătă, pe 21 aprilie 2007, a murit în 
locuința sa de vară din Ringjostrand, în Hörby. Hörby 
era în mijlocul provinciei Skåne, în districtul de poliție 
Götaland de Sud-Vest. Ca urmare, ancheta n-a fost 
efectuată de Astrid și echipa ei, ci de un anume Ragnar 
Söderström din Eslöv, care a tras concluzia că a fost 

un accident tragic care, din mai multe motive, s-a 
dovedit a fi fatal. 

Conform anchetei, Einar Stenson era singur în locu- 
ința de vară când a alunecat pe podeaua bucătăriei, 
proaspăt ceruită. A căzut în față, peste coşul cu tacâ- 
muri din maşina de spălat vase deschisă. În coş era, 
printre altele, un cuţit de bucătărie cu vârful în sus, 
care a pătruns în burta lui Stenson. O fractură a nasu- 
lui și o tăietură pe frunte sugerau că s-a lovit la cap şi 
şi-a pierdut cunoștința, ceea ce explica de ce a sângerat 
până a murit. 

Era, fără îndoială, un accident foarte neobișnuit, 
dar, în acelaşi timp, cu totul plauzibil. O căutare rapidă 
pe internet a arătat că Stenson a fost singura victimă 
din Suedia a acestui gen de accident. Însă în Marea 
Britanie atât o femeie de treizeci şi unu de ani, cât şi 
un băiat de şase ani au murit în condiţii care ar putea 
fi descrise ca, practic, identice. 

Însă adnotările de pe margini arătau că Elvin a fost 
foarte sceptic. De exemplu, a subliniat întregul paragraf 
în care se spunea că podeaua bucătăriei era proaspăt 
ceruită și, prin urmare, foarte alunecoasă, mai ales 
că victima purta, se pare, saboți de lemn. Cuvintele 
proaspăt ceruită şi saboţi erau încercuite și aveau alături 
semne de întrebare. 

Însă, dacă era să se dea crezare investigaţiei teh- 
nice, podeaua chiar fusese ceruită, iar într-una dintre 
fotografiile care înfățișau victima prăbușşită cu faţa în 
jos peste ușa maşinii de spălat vase, sabotul stâng era 
încă pe picior, în vreme ce dreptul căzuse în balta de 
sânge de pe podea. 

Era o fotografie tulburătoare din mai multe puncte 
de vedere. Nu din cauza cantității mari de sânge care 
se întinsese pe mașina de spălat vase și pe podea, sau 

a vârfului cuțitului care ieşea din cămașa în carouri a 
victimei ca o aripioară de rechin argintie. Nu, lucrul 
cu adevărat înfiorător era cât de puţin trebuie ca să se 
termine totul. Ca și cum ar fi fost destul ca soarta să 
hotărască brusc să-ți joace o festă, așa, de distracţie. 

Una dintre celelalte fotografii era făcută de la podea 
în sus, şi din acel unghi era, într-un fel, și mai îngrijo- 
rătoare, cu toate că victima fusese dusă de acolo. Arăta 
cuțitul însângerat așezat cu vârful drept în sus în com- 
partimentul pentru tacâmuri. Te durea doar când te 
uitai la el, ca și cum el însuși, Sonja și, mai presus de 
toate, copiii fuseseră doar norocoşi de fiecare dată când 
aşezaseră în acest fel un cuțit și nu muriseră. 

Însă Elvin avusese întrebări şi în această privinţă. 
Pusese un semn de întrebare lângă lungimea lamei. Nu 
era clar de ce. Simbolul scris cu carioca roşu părea mai 
degrabă ceva care îi venise în minte şi apoi trecuse 
mai departe. Poate că a urmărit ideea mai târziu. Poate 
că a uitat acel gând. 

Căutarea pe numele Einar Stenson l-a informat 
pe Fabian că şi-a petrecut cea mai mare parte din 
viața profesională ca fotograf în domeniul sportului 
la câteva ziare. Una dintre cele mai faimoase fotografii 
făcute de el era a lui Zlatan Ibrahimovic tânăr într-un 
duel pentru o lovitură de cap în timpul unuia dintre 
primii lui ani la Malmö FF. În 1952 Stenson s-a însurat 
cu Flora și curând după aceea au avut două fete, la 
câțiva ani distanță, Ulla și Gertrud Stenson. 

Gertrud... 

Fabian a recitit numele, ca să se asigure că a înţeles 
bine. 

Da, scria Gertrud. Dar să fi fost chiar ea, sau soarta 
îi juca o festă? 

A tastat codul numeric personal şi, de îndată ce 
informaţiile au apărut pe ecran, a înţeles de ce Elvin 
fusese atât de interesat. 

Gertrud Stenson era născută în 1956 la spitalul din 
Ystad. La douăzeci şi doi de ani își schimbase numele, 
când s-a măritat în biserica din Hörby, şi de atunci o 
chema Gertrud Molander. 

Asta îl făcea pe Einar Stenson socrul lui Ingvar 
Molander. 

Cu nici un chip nu putea fi o coincidență. 


RO 


Zorii zilelor de vară, chiar că nu există nimic mai 
frumos, şi-a zis Irene când a primit semnalul prin 
radio și a coborât din mașină, a traversat strada şi a 
intrat în grădina lui Landertz. Fuioare de ceață groase 
ca frişca se răsuceau puțin deasupra pământului, 
ascunzând toate mașinile urâte, mobilierul de grădină 
şi trambulinele. 

Însă ea nu era în stare să aprecieze nimic. Nici 
măcar felul în care prima rază slabă a soarelui care 
răsărea făcea totul să scânteieze, cu toate că ziua 
de-abia începuse. În minte avea o întunecime care 
acoperea totul, iar în adâncuri, sub calmul autoimpus, 
clocotea de furie. 

Cu câteva ore mai devreme se trezise pe peluza 
din propria grădină, cu un obraz zvâcnind de durere. 
Hainele îi erau leoarcă și îi era atât de frig, încât avea 
impresia că n-o să se mai încălzească niciodată. 

A intrat în casă şi l-a găsit pe Hampus adormit pe 
canapea, cu televizorul deschis şi o mână vârâtă în 
pantalonii scurți de trening și, judecând după resturile 
de pe măsuţa de cafea, comandase pizza și dăduse pe 
gât prea multe beri. Dar n-a avut nici măcar puterea 

să simtă iritare, pur și simplu a mers mai departe până 
în baie, ca să se vâre în apa fierbinte. 

Şi acolo, învăluită în aburul fierbinte, realitatea a 
revenit încetul cu încetul. Faptul că fusese aruncată în 
propria grădină era un semnal limpede. Un avertisment 
să nu-și facă iluzia că e în siguranță. 

Știm unde locuieşti. 

După ce s-a îmbrăcat în haine curate, l-a sunat pe 
Klippan de pe telefonul fix, convinsă că e treaz și scos 
din minţi de îngrijorare. Însă n-a răspuns nimeni, aşa 
că i-a povestit pe mesageria vocală cele întâmplate și 
l-a asigurat că e bine şi are de gând să-l ducă la secție 
pe Landertz ca să-l interogheze, de îndată ce își scoate 
frigul din oase. 

După cincizeci de minute s-a trezit și a ascultat 
răspunsul lui scurt pe robot. Un mesaj căruia n-avea 
de gând să-i dea ascultare, să-i răspundă sau măcar 
să recunoască faptul că l-a auzit. 

N-am vreme de vorbă. Mă bucur să aud că eşti bine. 
Landertz poate să aştepte. E mai bine să te odihneşti. 
Vorbim mai târziu. 

Soneria s-a auzit ca o jucărie dintre acelea de plastic 
enervant de viu colorate, al căror sunet nu-l poți da 
mai încet și ale căror baterii parcă nu se mai descarcă 
niciodată. După un minut, ușa a fost deschisă de o 
femeie cu părul încâlcit, cu papuci de casă în formă 
de ursuleți panda şi capot. 

- Bună dimineața, a zis Irene, observând că holul 
arăta ca orice hol. Mă numesc Irene Lilja. Îl caut pe 
soțul dumneavoastră. 

- Ăăă... ce? 

-Soțul dumneavoastră. Este acasă? 

- Da, dar... 

Femeia a măsurat-o din cap până-n picioare. 

- Despre ce e vorba? Nu-i decât șase şi jumătate. 

- 6:33, mai exact. 

- Hei, ce se întâmplă? 

Nu-l vedea, cu toate că nu se îndoia cui îi aparține 
acea voce nazală. Când, după câteva clipe s-a ivit el, 
cu părul ud, îmbrăcat doar într-o cămaşă descheiată, 
chiloți și șosete, Irene a avut impresia că a intrat direct 
în dormitorul lor. 

- Aşadar, ne întâlnim din nou. 

I-a aruncat un zâmbet, prefăcându-se că nu bagă 
în seamă durerea de la lovitura primită în pomete. 

-Stai așa. Voi doi vă cunoaşteţi? 

Femeia şi-a plimbat privirea de la Irene la Landertz 
şi înapoi. 

- Sievert. Poţi să explici ce înseamnă... 

- Mai bine du-te înăuntru şi pregăteşte micul dejun. 

- Sigur, dar... 

- Eu vreau un espresso dublu și un pahar de suc 
proaspăt stors, alături de iaurt. Şi nu uita să fii atentă 
cât lapte cu ciocolată bea William. 

Femeia a scrâșnit din dinți şi s-a întors în casă fără 
să-i mai arunce măcar o privire lui Irene. 

- Despre ce este vorba? a zis Landertz în vreme ce 
îşi încheia cămașa. Credeam că am terminat discuția. 

- Îmi pare rău că te dezamăgesc. 

- Dacă crezi că m-am răzgândit în privinţa listei 
membrilor noştri, te înșeli. De fapt, m-am uitat ce zice 
legea despre asta. Lista noastră de membri este clasifi- 
cată ca „informaţie confidențială“, ceea ce înseamnă, 
ca să-i spun simplu, că poți să-i pui cruce ideii că mai 
scoţi de la mine măcar o silabă. 

- Nu te pot contrazice în privința asta, aşa că te 
înțeleg dacă nu te-ai răzgândit. Dar o vei face, și asta 
curând. Apropo, te-ai distrat bine ieri? 

- leri? 

Landertz părea uluit. 

- Dacă te referi la incendiul din sediul nostru, nu 
pot să spun decât că a fost încă un semn limpede că 
țara noastră e incapabilă să mai primească refugiați. 
Exact asta se întâmplă când înghesui prea multe etnii 
într-un loc. Amplificarea conflictelor naște violență 
care, la rândul ei, naşte și mai multă violență. Așa 
că, nu, de ce aș fi considerat ziua de ieri o zi plăcută? 

- Oho! 

Irene i-a oferit aplauze cu încetinitorul. 

- Impresionant. A fost un citat mai mult sau mai 
puțin mot à mot din interviul de ieri din Kvällsposten, 
şi încă nu-i nici șapte fără un sfert. De fapt, nu mă 
refeream la incendiul de alaltăieri. Vorbeam despre 
micul tău spectacol de aseară. 

- Spectacol? 

- Cum spuneai? Refugiații nu sunt altceva decât 
paraziți care trebuie să fie exterminați cu otravă? 

- Nu ştiu despre ce vorbeşti. 

- Nu? Ei bine, păreai să fii în formă. Şi, în cazul 
în care ai uitat, am totul pe film. Toate acele heil, 
brasarda cu svastică și fiecare vorbuliță din minunatul 
tău discurs despre șobolani şi gândaci de bucătărie. 

Landertz s-a schimbat la față când a priceput gra- 
vitatea situației. 

- Prin urmare, tu erai. 

Irene a încuviințat. 

- Şi acum mingea e în terenul tău. Pot să trimit 
filmul la ziare, sau liigenpresse, cum îţi place să le 
numeşti. Sau îmi dai o copie a listei de membri, şi 
ziarele vor rata această știre-bombă. 

- Păi, sună ispititor, dar, din cât am înţeles, acel 
telefon mobil s-a stricat. 

- N-ai auzit niciodată de iCloud? 

Landertz s-a uitat în ochii lui Irene ca să vadă dacă 
nu cumva e o cacealma. 

- Putem sta aşa să ne fulgerăm cu privirea toată 
dimineaţa. Însă dacă nu mergi fuguţa înăuntru să-mi 
aduci ce vreau, o să sune Jimmie. Şi te asigur că n-o să 
fie fericit când o să afle cu ce te ocupi noaptea. 

Fără o vorbă, Landertz i-a întors spatele și a dispărut 
în casă, de unde s-a întors peste câteva minute cu un 
stick de memorie. 

- Sper că eşti conştientă că acesta este șantaj pur. 

Irene a ripostat cu un zâmbet, a luat de la el stickul, 
l-a strecurat în buzunar și a scos radioul. 

- Am terminat aici. 

- Recepţionat, a zis o voce bărbătească la celălalt 
capăt, şi curând s-au materializat din ceață trei bărbaţi 
în uniforme de polițiști. 

- Ce mama dracului e asta? Am avut o înţelegere. 

- Așa e, şi nu trebuie să-ţi faci griji. Filmul rămâne 
la mine, cel puțin până la noi instrucțiuni. 

Le-a făcut semn cu capul poliţiştilor să-l aresteze. 

- Dar, hei, nu, staţi așa, potoliți-vă dracului, a zis 
Landertz în vreme ce era înșfăcat și împins la perete. 
N-am făcut nimic ilegal! Am făcut totul ca să-ți dau 
dracu' dreptul să intri aici! 

- În ce mă priveşte, probabil că aș categorisi fru- 
moasa ta cuvântare ca instigatoare la ură, ceea ce îţi 
poate aduce până la doi ani după gratii. Dar ai drep- 
tate. În realitate, nu-ţi va aduce nimic mai grav decât o 
amendă. Incitarea la incendiere, pe de altă parte - asta 
e, în mod destul de ciudat, un lucru privit în general 
cu dezaprobare, chiar dacă e vorba de propriul birou. 

Landertz, care tocmai fusese pus în cătușe, părea 
că nu înţelege nimic. 

- Nu trebuie să te prefaci surprins. Ştii la fel de bine 
ca mine că au fost fiul tău și unul din gaşca lui. Irene s-a 
răsucit spre unul dintre polițiști. Apropo, probabil că ar 
trebui să intri în casă şi să-l iei şi pe el, înainte să bea 
prea mult lapte cu ciocolată. 


Rl 


Privind pe geamul autobuzului spre Hyllinge Mall, 
cu supermarketul ICA Maxi în prim-plan, a observat că 
cerul s-a înnorat și se simte în aer ploaia. Dar n-avea 
importanță. Dat fiind ceea ce îl aștepta, această zi avea 
să fie excelentă, oricum. 

Nu-şi mai amintea de când avusese aşteptări atât de 
mari de la o anumită zi. Nici măcar ziua în care a fugit 
de acasă cu toți banii săi, care îi ardeau buzunarul, nu 
se putea compara cu cea de azi. Nu avea decât șapte 
ani şi a ajuns până la Påarp, dincolo de strâmtoare, și 
apoi la Copenhaga, în parcul de distracții Tivoli. 

Gândul că e cu totul liber să facă orice pofteşte l-a 
umplut cu o asemenea senzație de putere, încât parcă 
păşea pe nori, şi a stat acolo până ce şi-a cheltuit 
ultimul ban și soarele apusese demult. 

Toate cele făcute de atunci încoace n-au fost decât 
încercarea de a trăi din nou aceeași senzație îmbătă- 
toare. Fie şi pentru ultima dată. A încercat să meargă 
iar în Tivoli, de mai multe ori. A încercat alcoolul şi 
drogurile. A călătorit în jurul lumii și a trăit lucruri 
la care cei mai mulți oameni nici măcar nu visează. 
Dar nu s-a apropiat niciodată de acea senzație de extaz 
efervescent care aproape că l-a făcut să-și ia zborul. 

Până acum. 

Hyllinge Mall nu era doar prima sa oprire, era un 
parc de distracții mai ațâțător decât toate parcurile 
de distracții din lume luate la un loc. Mizele erau 
mult mai mari și, prin urmare, posibilele consecinţe 
erau mai grave. Se putea întâmpla orice și nimic nu 
depindea de el. Mulțumită zarurilor, nu știa mai multe 
despre ceea ce avea să se întâmple în cursul următoarei 
ore decât prima dată când a urcat în montagnes russes 
şi şi-a tras bara de metal peste picioare. 

Zarul. 

Lui trebuia să-i mulțumească pentru tot. Din cine 
ştie ce motiv, l-a adus tocmai aici, la Hyllinge Mall, 
şi acum avea să-l conducă direct în necunoscut și să-i 
aleagă victima. 

Autobuzul a tras la trotuar și a oprit pe Astorpsvăgen. 
După ce a coborât, a ajutat o mamă să dea jos un căru- 
cior, pe care l-a păzit până ce ea a izbutit să culeagă 
un țânc de trei ani care se împotrivea și făcea tot ce-i 
stătea în puteri ca s-o zgârie pe ochi. Femeia urcase 
cu două stații după el şi țâncul a zbierat aproape tot 
timpul. Fiecare dintre încercările ei tot mai disperate 
de a-l potoli, sub forma unor sucuri colorate, a sfârşit 
fie pe podeaua autobuzului, fie pe hainele ei. 

Colac peste pupăză, a fost silit să stea lângă o gră- 
sană în trening a cărei gură duhnea groaznic. Nu reu- 
şise niciodată să priceapă de ce unii oameni care era 
clar că nu fac sport țin să umble în costume de trening 
strâmte din material sintetic și în culori țipătoare. 

Dar era într-o dispoziție mult prea bună ca să lase 
asta să-l pleoştească, deşi ar fi preferat ca zarul să fi ales 
mașina, Vespa sau chiar bicicleta în locul autobuzului. 
Mall-ul era construit pentru cei cu vehicule. Nu se 
deranjaseră să facă un drum ca lumea pentru mersul 

pe jos prin parcarea în care două treimi dintre spații 
erau deja ocupate, deşi nu era decât zece și douăzeci 
de minute. 

A aşteptat până ce a plecat mama cu căruciorul și 
abia apoi s-a aşezat pe banca de lemn plină de graffiti 
din staţie şi a scos din sacoșa de pânză zarul de precizie 
cu şase fațete. L-a cântărit în mână şi i-a frecat fiecare 
fațetă cu degetele, ca să-l încălzească. 

Hyllinge Mall era alcătuit din trei clădiri separate. 
ICA Maxi şi magazinul de decorațiuni interioare 
Bauhaus ocupau fiecare câte una, iar restul magazi- 
nelor se luptau pentru spațiu în cea de-a treia. Prima 
întrebare era pe care dintre cele trei trebuie s-o aleagă. 
ICA era reprezentată de unu sau doi, Bauhaus de trei 
sau patru, iar ultima clădire de cinci sau șase. 

Şi-a făcut palmele căușş în jurul zarului și l-a scu- 
turat până ce a fost sigur că zarul s-a hotărât. 

Doi. 

Începuse să burniţeze, așa că și-a tras gluga pe cap, 
a plecat din stația de autobuz, a traversat parcarea, s-a 
furișat prin ușile automate ale supermarketului ICA 
Maxi şi a luat unul dintre coșurile roşii pe rotile. 

Nu erau clienţi în primul raion, care conținea 
obiecte de bucătărie și chestii de plastic inutile, pe 
care nu le cumpăra nimeni. Așa că a mers mai departe 
spre raionul cu legume, care era de departe cel mai 
jos printre preferinţele sale. De fapt, îl detesta atât de 
mult, încât începuse să evite de-a dreptul legumele. 

Nu numai că trebuia să-ți alegi singur legumele și 
să le pui în pungi, dar era un lucru din ce în ce mai 
obișnuit să li se ceară clienţilor să-și cântărească sin- 
guri cumpărăturile şi să pună pe ele eticheta cu preţul. 

Şi apoi, erau ceilalți cumpărători. Ca baba aia care 
strângea în mână și adulmeca fructele de mango, de 
parcă ar fi fost un fel de câine. 

S-a dus la cartofii noi şi a pus câte unul în pungă, 
în vreme ce o studia de departe pe babă. Era îmbrăcată 
complet în albastru. Haină de ploaie albastră, panta- 
loni scurți albaştri şi cizme de cauciuc albastre. Până 
şi ramele ochelarilor, care îi spânzurau pe piept, erau 
de un albastru viu. 

Cu alte cuvinte, şansele erau de partea ei. 

Cinci din șase rezultate posibile erau în favoarea 
ei. Singurul lucru căruia nu i-ar supraviețui ar fi un 
cinci, de vreme ce cinci reprezenta albastrul. 

Ordinea culorilor şi care număr trebuie să le repre- 
zinte a fost un lucru la care a chibzuit multă vreme, 
până ce a hotărât că singura alegere logică este să 
urmeze ordinea curcubeului. 

Asta însemna că roşu era reprezentat de unu. Urmau 
portocaliu, galben, verde, albastru și, ultimul, violet, 
reprezentat de şase. Alb, negru, maro și gri erau neutre 
şi, prin urmare, nu erau relevante. 

Dar în acest caz totul depindea de cifra cinci. 

A mai luat un cartof, a legat punga şi a pus-o în coş. 
Apoi a băgat mâna în buzunar, a scos zarul și a început 
să-l scuture în pumn, în vreme ce mergea spre lada cu 
ceapă roşie. Când a ajuns acolo, a desfăcut mâna și 
s-a uitat. 

Trei. 

Zarul a spus galben şi, din cât vedea el, baba n-avea 
pe ea nici un strop de galben, ceea ce însemna că va trăi 
ca să-şi mănânce acel mango, cu condiţia să reușească 
până la urmă să aleagă unul. 

Un bărbat care arăta cam de patruzeci de ani stătea 
lângă un munte de căpşune, scormonind de zor şi tot 

schimbând căpșunele în căutarea coșulețului perfect. 
Purta o cămaşă polo violet şi pantaloni scurți albi. Din 
păcate, mocasinii erau maro. Însă puloverul ale cărui 
mâneci erau legate în jurul gâtului avea dungi albe și 
roșii, ceea ce îi dădea zarului cel puțin două culori cu 
care să se joace. Unu şi șase. În comparaţie cu doamna 
cu mango, cu alte cuvinte, șansele lui erau înjumătățite. 

Poate că de aceea și-a încheiat brusc alegerea căp- 
şunelor și a pornit-o grăbit spre raionul de carne. Ca 
şi cum asta l-ar fi salvat. 

S-a dus la frigiderul cu heringi, de unde îl vedea 
bine pe bărbat, care era clar că în seara asta va face 
grătar. A scuturat din nou zarul și a simţit vechiul fior 
de plăcere când şi-a desfăcut mâna. 

Cinci. 

Într-un fel, era o ușurare. De fapt, era mai distractiv 
decât se așteptase. A devenit și mai distractiv când un 
puşti de vreo zece ani s-a dus la tipul cu mocasini şi a 
pus în coș o revistă de jocuri învelită în plastic. 

- Tati, e în mall un magazin cu telefoane mobile. 
Te rog, putem merge acolo după ce terminăm aici? 

- Nu, ţi-am spus deja că nu capeţi un telefon nou. 

- De ce nu? Cum pot să... 

- Pentru că e al treilea pe care l-ai pierdut în două 
luni. 

- Dar, te rog... Jur că o să am mai multă grijă. 

- Rutger, ce ţi-am spus despre pisălogeală? 

-ÎI plătesc eu, dacă mi-ai putea împrumuta... 

Rutger. Numele însuși era o bogăţie. 

- Dacă mă mai bârâi la cap, va trebui să te duci să 
aştepţi în mașină. 

Oh, Tati, nu-i nevoie să-ți ieşi din fire. Dacă e să 
ne luăm după șanse, acea pisălogeală va fi în curând 
o vagă amintire. 

Era limpede că lui Rutger îi plac culorile. Pe lângă o 
şapcă de baseball verde, purta o haină de ploaie roșie 
cu glugă albastră și paspoal albastru la buzunare. Pan- 
talonii gri ieșeau un pic din tipar, însă compensa 
cureaua violetă cu ţinte aurii. Poate că acea curea se 
asorta cu cămașa de sub jachetă, sau poate că Rutger 
era un piculeţ pederast în mod rebel și își completase 
vestimentația cu un tricou roz cu sclipici? Sau poate 
nici măcar pederast - la urma urmei, clasele superioare 
au avut întotdeauna slăbiciune pentru roz, ceea ce 
avea la fel de mult sens ca a doua dintre culorile lor 
preferate, verde ca menta. 

Dar n-avea importanță. Cu încălțările galbene care 
aveau sub călcâie role încorporate, erau reprezentate 
cinci dintre cele șase culori, și bietul Rutger probabil 
că nu va mai avea vreo şansă să-și lase să înflorească 
orientarea sexuală. 

Dacă nu lipsea portocaliul, jocul ar fi fost deja în- 
cheiat pentru Rutger. Acum avea o șansă din şase. 
Avea nevoie de un doi ca să continue să respire. Nici 
mai mult, nici mai puțin. Asta să fie? A treia oară e 
cu noroc. 

A scos zarul şi l-a scuturat în mână, lăsându-i un 
pic mai mult timp, cu toate că asta, evident, n-avea 
nici un efect asupra rezultatului. În ciuda credinţei răs- 
pândite, zarul nu are memorie şi fiecare aruncare este 
independentă de cele precedente şi rezultatul este, pur 
şi simplu, capriciul zarului. Ori, altfel spus, hazard pur. 

Acestea fiind spuse, hazardul era întotdeauna con- 
strâns de şanse. Indiferent cât de mult voia hazardul 
să dea zece de şase la rând, nu era prea mare probabi- 
litatea să reuşească. Şi în acest moment nici hazardul, 
nici şansele nu erau de partea micului Rutger. 

- Cumpărați ceva sau ce faceţi? 

A strâns în mână zarul şi s-a răsucit spre bărbosul 
scund, dar musculos, în costum de motociclist. 

- Oh, vă cer scuze... 

-Nici o problemă. Dar vreţi, vă rog, săvă dați deo- 
parte? 

- Fireşte, sigur. 

S-a tras repede într-o parte și a simțit cum pulsul 
începe să-i galopeze. Curând, aveau să-l treacă toate 
apele. De asemenea, nu luase nici măcar un borcan 
cu heringi marinaţi, cu toate că stătea acolo, blocând 
frigiderul, de câteva minute. Că tot voia să nu atragă 
atenţia. La naiba! 

S-a răsucit, descoperind că atât băiatul, cât și tatăl 
lui dispăruseră. La dracu’! S-a uitat în jur și s-a abți- 
nut cu greu să nu se repeadă nebunește prin magazin. 
Camerele de supraveghere probabil că începuseră deja 
să se concentreze pe el. Toată treaba avea să se termine 
înainte ca el să se încălzească măcar. 

A avut grijă să continue să pună lucruri în coş în 
vreme ce mergea repede spre case. Cel puțin oame- 
nii stresaţi care se grăbesc sunt o priveliște destul de 
obișnuită. 

Era în întregime vina bărbosului ăluia. Dacă nu 
era el, zarul și-ar fi dat verdictul şi el s-ar fi putut 
concentra pe urmărirea lor până la mașină şi notarea 
numărului. Acum dispoziţia îi era stricată şi, desigur, 
nici Rutger, nici tati al lui nu se vedeau pe nicăieri 
când a ajuns la casă. 

Unde dracu’ erau? Nu puteau să intre pur și simplu 
în pământ. Nimeni nu putea să scape de voinţa zarului. 
Nimeni. Şi el era cel care îl ținea, ceea ce însemna că 
soarta băiatului e în mâinile lui. Așa s-a hotărât şi 
aşa va fi. 

Apoi şi-a dat seama unde sunt. Desigur. Cum de 
nu s-a gândit la asta? Cu cât un părinte e mai iritat de 
pisălogeala unui copil, cu atât sunt mai multe șanse 
să cedeze. O chestie de care e clar că micul Rutger şi-a 
dat seama demult. Şi, se pare, dacă ceva nu merge, 
altceva ar putea să meargă. 

Pentru că acolo erau, la una dintre gondolele din 
raionul de chestii din plastic inutile, luând de pe raft o 
cutie mare cu o chitară din plastic. A scos zarul, l-a scu- 
turat, doar o clipă de această dată, și a desfăcut mâna. 

Poate că n-a văzut bine. 

Erau cu adevărat două punctuleţe diagonale și nu 
trei? 

Poate că nu l-a scuturat destul. 

Nu, n-avea importanță. Sau, cel puţin, n-ar fi tre- 
buit să aibă. Dar dacă nu i-a dat șansei o șansă corectă? 
Pe de altă parte, îl scutura când l-a întrerupt bărbosul, 
aşa că, oricât de mult şi-ar fi dorit, n-avea vreo scuză să 
o ia de la capăt. Zarul primise tot timpul de care avea 
nevoie, şi a hotărât să fie cele două punctulețe. Trebuia 
să se împace cu asta și să-i lase pe imbecilii ăia nere- 
cunoscători să-și vadă de drum spre casa de marcat. 

Dezamăgirea l-a copleșit ca un talaz, cu toate că 
ştia cât de inutilă este. La urma urmei, exact ăsta era 
chichirezul. Să nu ştie cine, când și unde. Propria voință 
n-avea nimic de-a face cu asta. El nu era decât un pasa- 
ger care s-a urcat în montagnes russes legat la ochi, 
pe cale să facă cea mai uluitoare călătorie din viața sa. 

Aşadar, de ce nu se simţea exaltat sau ațâțat? A 
stricat totul bărbosul sau au fost cele două puncte 
enervante de pe zar? Nu ştia. În orice caz, dispoziția îi 
era departe de cea ideală, și nu-și dorea decât să lase 
baltă coșul și să se ducă acasă. Dar nu putea. Cineva 
trebuia să-și piardă viața mâine și el încă nu știa cine. 

Poate că îi era doar foame. Trecuseră aproape trei 
ore de la ultima masă, și o mică pauză nu încălca regu- 
lile, nu? Măcar ca să se adune un pic și să-și regăsească 
buna dispoziție. Un copan de pui la rotisor, o roșie și 
o Ramlösa cu aromă de lămâie. 

Simţea cum îi revine buna dispoziție în drum spre 
departamentul de carne. Când și-a luat numărul de 
ordine şi a observat că cele două persoane aflate la 
coadă în faţa lui erau îmbrăcate complet în gri şi, 
respectiv, negru, a simțit că i-a fost confirmată hotă- 
rârea să facă o pauză. 

Fata din spatele tejghelei, îmbrăcată în alb, a strigat 
numărul următor și a început să-l servească pe băr- 
batul îmbrăcat în blugi negru, tricou negru și jachetă 
neagră. Hainele erau atât curate, cât și elegante, aşa 
că, într-un fel, merita să trăiască. 

- Ce vă pot oferi? 

Nu-şi dăduse seama că cifrele roşii de pe afișaj arătau 
numărul lui și că, dintr-odată, era altcineva în spatele 
tejghelei. Lennart Andersson, conform ecusonului prins 
pe halatul de măcelar. Părea trecut bine de cincizeci 
de ani, cu toate că era limpede că se străduiește din 
răsputeri să pară cu cel puțin zece ani mai tânăr. Era 
într-o formă neobişnuit de bună pentru vârsta lui și 
asta, alături de linia părului fără început de chelie 
şi bronzul fals, conspirau la păcălirea ochiului. Era 
mai bine să te uiţi la mâinile persoanei. Acolo poți 
să numeri anii. Nici o operaţie din lume nu poate 
să schimbe mâinile oamenilor. La fel cu colega lui, 
Lennart era îmbrăcat în alb, totuși cu o diferență mică, 
dar semnificativă. 

Cravata roşie. 

Desigur, nu se vedea decât nodul, dar era mai mult 
decât suficient. 

- Un copan de pui rotisat, a zis. 

A scos zarul și a început să-l scuture în vreme ce 
bărbatul se ducea spre vitrina încălzită. 

Un unu. 

Un singur punct în mijloc. 

Era ceea ce îi trebuia ca să treacă la faza următoare. 

Zarul a sărit pe tejghea cu un pocnet uşor şi s-a ros- 
togolit spre coşul cu numerele de ordine folosite, unde 
s-a oprit în cele din urmă. 

- Altceva? 

Lennart a pus eticheta cu prețul pe punga cu copanul. 

Unu. 

Fir'ar să fie, făcuse o aruncare al naibii de bună. 

Hotărârea venise greu, dar acum era luată şi, privind 
înapoi, părea cu totul nimerită. 

- Nu, mulțumesc, e minunat, Lennart. De-a dreptul 
minunat. 

Şi-a îngăduit să zâmbească, a strecurat zarul la loc 
în buzunar și a luat copanul. 

- Bine, atunci, să aveţi o zi frumoasă. 

-Şi tu, şi tu. Nu ştii niciodată cât durează vremurile 
bune, a zis și s-a îndreptat spre casa de marcat. 


RR 


- Bun, asta e tot ce voiam să vă întreb. 

Irene s-a ridicat în picioare. 

- Ce, am terminat deja? a zis femeia care fusese sur- 
prinsă de camera de supraveghere traversând în viteză 
Norra Stationsgatan din Bjuv la câteva minute după 
ce cineva pornise ciclul de spălare dintr-o spălătorie 
aflată la câteva sute de metri. 

- Da, a zis Irene, conducând-o spre ușă. Însă, dacă o 
să mai avem întrebări, desigur că vă vom căuta din nou. 

Nu vedea nici un motiv ca să nu creadă spusele 
femeii, că s-a dus la cumpărături și nu avea destui bani 
pe card, aşa că a trebuit să fugă acasă să ia numerar. Ba 
chiar i-a arătat bonul pe care scria tranzacție anulată. 

Femeia era a treia persoană pe care putuse s-o 
şteargă de pe lista celor care le-au atras atenţia într-un 
fel sau altul când au privit casetele camerelor de supra- 
veghere. Ca să fim sinceri, ele au atras mai ales atenția 
lui Klippan. În ceea ce o privea pe ea, considera toată 
chestia asta o mare pierdere de timp. Dar promisese și, 
fiind căzută așa de tare în dizgrația lui cum părea să 
fie după ce s-a strecurat în adunarea naziștilor fără 
el, n-avea de gând se ia la harță şi pe tema asta. 

Era sigură că e ofticat. Aşa de ofticat, că şi-a atârnat 
pe uşă un carton pe care scria de mână „ocupat“ şi 
refuza să-i răspundă la telefon. A încercat de trei ori 
să-l sune după ce i-a adus la secție pe Landertz și pe 
fiul lui, şi de fiecare dată el n-a răspuns. 

Într-una dintre dăți i-a trimis un mesaj în care spu- 
nea că e ocupat și va trebui să vorbească mai târziu. 
De parcă ar fi fost singurul om din lume care avea 
ceva de făcut. 

Dar n-avea de gând să-l lase s-o tragă în jos la nive- 
lul lui și să se arate şi ea ofticată. Asta îl reprezenta pe 
el. Și apoi, nu mai avea de verificat decât bărbatul cu 
mașina închiriată înainte să se facă utilă cu adevărat, 
înfigându-și colții în lista de membri a Democrați- 
lor Suediei. 

Acestea fiind spuse, nu se putuse abține să nu-și 
arunce iute ochii pe ea între interviuri. Mai mult ca să 
se asigure că stickul nu-i gol. Şi cu siguranță nu era. 

S-a dovedit că partidul avea vreo opt mii de membri 
în întreaga ţară. Vreo două mii cinci sute dintre ei tră- 
iau în Skåne și, dacă restrângea zona mai mult, la Bjuv 
şi localitățile din jur, cifra ajungea la opt sute patruzeci și 
şapte de persoane, dintre care două sute erau femei. 
Dat fiind că lista includea codurile numerice personale, 
a putut să-i elimine pe toți cei sub douăzeci şi cinci de 
ani și peste șaizeci de ani şi a rămas în cele din urmă cu 
o listă de trei sute opt nume, fiecare dintre ei putând 
să fie al bărbatului cu rânjetul pe care îl vedea ori de 
câte ori închidea ochii. 

Nu exista nici o garanţie că el este pe această listă 
de membri, dar cercetările arătaseră că până şi oamenii 
cu vederi mai pronunţate de extremă dreapta și chiar 
naziste votau adesea pentru Democraţii Suedezi, partid 

din ce în ce mai convențional, ca să-și asigure un cap 
de pod în parlament. 

În plus, era convinsă că Sievert Landertz îl recu- 
noscuse pe bărbat în portretul-robot, chiar dacă el 
continuase să nege cu tărie în interviul preliminar din 
acea dimineață. De asemenea, amenințase că îi va da 
în judecată dacă nu-l eliberează imediat, și va da în 
judecată nu numai poliţia, ci și pe ea personal pentru 
distrugerea deliberată a carierei lui politice. 

Nu încăpea îndoială că Landertz înscenase incendiul 
din propriul birou. Dar, chiar dacă aveau dovada că era 
implicată mașina lui, asta nu era suficient, după păre- 
rea Stinei Hogsell, ca să fie acuzat. Și, dat fiind că fiul 
a negat totul cu o încăpățânare la fel de mare ca a tată- 
lui, fără îndoială oricine ar fi putut folosi maşina, 
pentru că, dacă era să-i creadă pe cuvânt, de obicei 
lăsau cheia în contact. 

Aşadar, el rămânea după gratii până luni la ora 
douăsprezece. Simplul fapt o făcea să se mai învese- 
lească un pic. Şi nu strica nici faptul că ziarele adul- 
mecaseră deja faptul că e arestat. 

Mai avea câteva minute până la următorul inter- 
viu cu cel care conducea mașina închiriată, Pontus 
Holmwik, așa că a împins un pic mouse-ul ca să 
trezească ecranul, pe care apăreau numele tuturor 
Democraților Suediei de pe lista filtrată. Nu se ştie 
de ce, erau în ordine alfabetică inversă, cu nume ca 
Ostlund şi Zachrisson în capul listei. 

Tocmai derula lista în jos când telefonul a început 
să sune. Cu siguranţă era Klippan. Acum voia să vor- 
bească. Dar ea era ocupată, aşa că va trebui să aștepte. 
A respins apelul şi s-a întors la numele de pe ecran. 

Primul gând a fost că n-a văzut bine. 

Al doilea a fost că e altcineva cu acelaşi nume. 

Al treilea n-a fost în stare să-l urmeze până la capăt. 

Wallson nu era un nume neobișnuit în sine. 

Dar nu exista decât un Hampus Zacharias Wallson. 

Hampus al ei era membru al Democraților Suediei. 
La dracu’! Îi venea să verse tot din ea peste ecran. 

- Bună ziua. Sunteţi Irene Lilja? 

A ridicat privirea şi a văzut în cadrul uşii un bărbat 
îmbrăcat cu o jachetă de piele neagră, strâmtă, şi blugi 
tot negri, care îşi desfăcea eşarfa de la gât. 

- Da, eu sunt. 

S-a ridicat să dea mâna. 

-Şi dumneavoastră trebuie să fiți Pontus Holmwick. 
Intraţi şi luaţi loc. Vă pot oferi ceva de băut? 

Nu știa dacă e şocată, supărată sau tristă. Probabil 
că toate astea la un loc. Conform informaţiilor de pe 
ecran, se înscrisese cu doi ani înainte, în conjunctura 
alegerilor din.2010. Şi nu suflase o vorbă despre asta. 
Nici măcar o afurisită de vorbă. 

- Nu, mulțumesc, tocmai am băut ceva. 

Bărbatul a chicotit şi s-a așezat pe scaunul pentru 
vizitatori. 

- Vreau să zic, apă, sau, de fapt, ceai. 

A râs din nou. 

- Scuze, sunt un pic agitat. N-am mai fost chemat 
niciodată la poliţie ca să fiu interogat. 

- N-aveţi de ce să vă faceți griji. Trebuie doar să cla- 
rificăm niște lucruri. Să sperăm că ne veţi putea ajuta. 

Ea și Hampus nu discutaseră aproape niciodată 
despre politică. Dar îşi amintea că el a spus în timpul 
uneia dintre dezbaterile electorale că o să voteze cu 
Democraţii Suediei. 

- Pot să vă întreb doar cât o să dureze? Pentru că 
am ceva important... 

- Cincisprezece, maximum douăzeci de minute, l-a 
întrerupt Irene şi a deschis carnetul la o pagină goală. 
Hai să trecem direct la chestiune, bine? 

Ticălosul o minţise de la obraz. 

- După informaţiile noastre, miercurea trecută ați 
închiriat o maşină de la Hertz de pe Gustav Adolfsgatan 
de aici, din Helsingborg. E adevărat? 

- Da, a zis bărbatul, dând din cap. 

- Apoi v-aţi dus la Bjuv în acea dimineaţă și ați par- 
cat maşina pe Norra Stationsgatan, lângă mall. 

- Nu ştiu cum se numeşte strada, dar sunt sigur că 
e adevărat. 

Bărbatul a zâmbit și a dat iar din cap. 

Nu însemna că trebuie să votezi același partid doar 
pentru că trăieşti cu cineva. 

- Mergeați în vizită la cineva? 

Dimpotrivă, ea simţea un uşor dispreț pentru pere- 
chile care votează întotdeauna acelaşi partid şi sunt de 
acord unul cu altul în toate privințele doar ca să nu 
trebuiască să gândească cu mintea proprie. 

- Nu, nu cunosc pe nimeni în Bjuv. 

- Atunci ce făceaţi acolo? 

Dar Democraţii Suediei, asta era altceva. Aici punea 
piciorul în prag. 

-Presupun că n-aţi închiriat mașina doar ca să mer- 
geţi la Bjuv Mall şi să mâncaţi la Pizzeria Amore. 

Dacă vota cu ei, concepţia lui despre lume trebuia 
să fie atât de diferită de a ei, încât pur şi simplu nu 
vedea cum ar putea să rămână împreună. 

- Pizza? A, nu, m-aș face ca o balenă. 

Bărbatul a chicotit. 

- Căutam doar locuri. 

-Ce vreți să spuneți cu „locuri“? 

N-avea de ales, trebuia să-l părăsească. De cum 
ajungea acasă avea să-și facă valiza şi să plece. 

Bărbatul a ridicat din umeri. 

- Tot ce ar putea fi bun ca fundal pentru fotografiile 
mele cu câini. 

- Fotografii cu câini? Scuze, mă tem că nu înţeleg, a 
zis Irene în vreme ce respingea alt apel de la Klippan. 
Asta e munca dumneavoastră? 

- Da, oamenii îmi trimit poze cu câinii sau pisicile 
lor. Eu le prelucrez cu fundaluri diferite. Cum ar fi 
munți, pajiști sau la volanul unei mașini. Totul depinde 
de client. Apoi filtrez imaginea și o aranjez un pic 
înainte să o printez şi să o înrămez. 

A zâmbit, de parcă ceea ce tocmai spusese ar fi fost 
cel mai firesc lucru din lume. 

- Şi aste e ceva pentru care oamenii plătesc? 

- Da. Se plăteşte chiar foarte bine. 

- Cum se numește firma dumneavoastră? 

- PetFrame!. Iniţial i-am zis BeautyPet, dar asta făcea 
toată lumea să creadă că e un salon de înfrumuse- 
țare pentru animale de companie, aşa că am preferat 
PetFrame, care spune exact despre ce este vorba. Nu? 

Ușa s-a deschis şi, înainte ca Irene să poată reacți- 
ona, Klippan stătea în mijlocul încăperii. 

-Stina Högsell tocmai mi-a spus că nu avem destul 
ca să-l reținem pe Landertz. Asta ca să fii de acord cu 
noi când îi dăm drumul. 

- Nu sunt de acord. Știm că a avut de-a face cu 
incendiul, şi sunt sigură că ştie cine l-a omorât pe 
Moonif. Așa că Landertz rămâne aici. Și apoi, acum 
am treabă. 


1 (literal) Ramă pentru animal de companie 

- Bine, vorbim mai multe mai târziu, a oftat Klippan. 
Nu de aceea sunt aici. 

- Bine. Dar, orice o fi, poate să aștepte până ce ter- 
min aici. 

- Ba nu poate, a zis Klippan şi s-a duspână la biro- 
ul ei. 

Era conştientă că e obosită şi că funcționase cu rezer- 
vorul gol în ultimele ore, şi era conștientă că e pe cale 
să reacționeze complet exagerat. Dar se săturase până-n 
gât de poruncile lui. Era la comandă de douăzeci și 
patru de ore prăpădite, dar deja umbla pe acolo de 
parcă ar fi fost proprietarul întregii clădiri afurisite. 

- Scuze, a zis bărbatul, am terminat sau mai aveţi 
întrebări? 

Irene a ridicat mâna spre el, într-un gest de scuză, 
şi s-a ridicat ca să-i tragă lui Klippan muștruluiala pe 
care de obicei i-o rezerva lui Hampus. Însă vederea 
fotografiei pe care el tocmai i-o pusese pe birou a 
făcut-o să se dezumfle. 

- Assar Skanăs, patruzeci și opt de ani, necăsătorit, 
fără copii. 

Klippan i-a prins privirea. 

- Nu-i cel pe care îl cauţi? 

Cum mama dracu' reușise chestia asta? A ridicat 
fotografia şi s-a uitat la bărbatul zâmbitor cu a cărui 
căutare își petrecuse ultimele două zile. 


28 


Prima piesă fusese alcătuită în principal din bătaia 
pe clapele pianului și voci prelucrate electronic. Însă 
de îndată ce au intrat tobele mari și refrenul angelic 
din cea de-a doua piesă, Fabian a ştiut că Apparatjik 
este excepţia care confirmă regula. 

Asculta pentru prima oară discul de când îl cumpă- 
rase şi, întrucât GPS-ul îl anunţase că mai are de mers 
nouă minute până la destinația lui din Ringsjostrand, 
a dat sonorul mai tare. 

De fapt, nu se dădea în vânt după așa-numitele 
super-grupuri. Păreau în mod intrinsec incapabile să 
ajungă la altceva decât un compromis diluat. Power 
Station, cu Robert Palmer şi membri ai Chic și Duran 
Duran era, poate, unul dintre cele mai penibile exem- 
ple, cu toate că Travelling Willburys, cu giganți ca 
George Harrison și Bob Dylan, n-a fost, în realitate, 
mult mai bun. 

Însă Apparatjik părea că se abate de la acea ten- 
dință. Cu membri ai Mew, A-ha și Coldplay, această 
constelație era mult mai interesantă decât părțile din 
care era alcătuită. 

A redus la loc volumul când a trebuit să meargă mai 
încet, ca să nu dea peste turiștii veniţi la plajă, care se 

îndopau cu înghețată și care sfidaseră cerul înnorat 
şi vremea în multe privinţe tipică din iunie. După 
cincizeci de metri a trecut peste un pod mic, a parcat 
pe marginea drumului și a coborât, ca să străbată pe 
jos ultima porțiune. 

Nu era posibil să-ți dai seama din însemnările răz- 
lețe pe marginea anchetei dacă Hugo Elvin venise sau 
nu aici. Reacționase, măcar atât era sigur. La ce anume, 
în afară de câteva amănunte fără mare importanță, era 
greu de spus. Poate că a fost interesat pur și simplu din 
cauză că victima era socrul lui Molander, și poate că 
în cele din urmă a tras concluzia că a fost cu adevărat 
un accident, oricât de neobişnuit ar fi fost. 

Casa văruită în alb se afla în mijlocul unei grădini 
de pe un deal, la mai puțin de o sută de metri de lacul 
Ringsjö. Era, fără îndoială, frumoasă, un colțişor de 
rai complet izolat. 

Aici socrul lui Molander, Einar Stenson, a fost în- 
junghiat de propriul cuţit de bucătărie, în locuința de 
vară a familiei. Văduva, Flora Stenson, locuia acum 
acolo tot timpul anului, și când Fabian a dat colțul, 
a văzut-o în genunchi, plivind, în ciuda faptului că 
avea optzeci de ani. 

Pe jos, alături, era un radio vechi cu tranzistori, din 
care Jessika Gedin predica despre micul dejun perfect şi 
exact câți milimetri trebuie să aibă cojile din marme- 
lada de portocale pentru a da cea mai mare satisfacție. 

- Scuzați-mă, sunteţi Flora? a strigat el de departe, 
ca să n-o sperie, dar tot a observat tresărirea ei înainte 
să închidă radioul. 

- Bună ziua, numele meu este John. 

Fabian i-a întins mâna femeii, care s-a ridicat și şi-a 
şters mâinile pe șorț înainte să i-o strângă. 

Nu era o minciună. Numele lui era John, sau, mai 
corect, John Fabian Gideon Risk. John era după bunicul 
său, care își schimbase numele din Johan în 1963, după 
ce a fost asasinat preşedintele american. N-avea habar 
de unde venea Gideon, şi când i-a întrebat o dată pe 
părinţi, în adolescenţă, atmosfera a devenit atât de 
crispată, încât n-a mai pomenit vreodată de asta. 

- Da? a zis bătrâna, măsurându-l de sus până jos 
cu un aer bănuitor. 

Apoi a clătinat din cap. 

- Nu vreau să cumpăr nimic. 

Fabian a scos un mic hohot de râs. 

- Nici o grijă. N-am nimic de vânzare. 

- Voi, ăştia, întotdeauna aveți. Dacă nu trebuie săpat 
un nou puț, trebuie să fie reparat acoperişul. Dar eu 
nu vreau nimic, și nu contează cu ce deducere de taxe 
încercați să mă momiţi. 

A fluturat mâna ca şi cum ar fi alungat o muscă și 
a dat să se întoarcă spre căpşuni. 

- Îmi pare foarte rău, dar nu e deloc motivul pentru 
care mă aflu aici. 

Se gândise mult timp dacă să meargă sau nu la 
RingsjOstrand. Poate că riscul ca ea s-o sune după 
aceea pe Gertrud și să-i spună de vizita lui nu era mare. 
Mai ales deoarece Gertrud îi spusese la una dintre 
petrecerile lor că n-a mai ţinut legătura cu mama ei 
după moartea tatălui. 

Dar, cu toate acestea, nu putea să ignore faptul că, 
inevitabil, vizita lui implica un anumit nivel de risc. 
Dacă ar fi existat altă cale de a obține o imagine mai 
limpede a motivului pentru care a murit soțul Florei, 
ar fi preferat-o. 

- A, nu? Și atunci despre ce este vorba? Presupun 
că nu ești aici ca să repari scurgerea chiuvetei, pentru 

care am sunat la Hjalmarssons Rör de cel puţin o sută 
de ori. 
- De fapt, da, s-a auzit zicând şi imediat a observat 
o schimbare în atitudinea ei. 
- Scuze, lucrezi la ei sau mă iei peste picior? 
- Nici una, nici alta. Dar aş fi bucuros să încerc. 
- Şi cât ar costa asta? Să nu crezi că accept orice. 
-O ceașcă de cafea ar fi grozavă. 


Fabian a strâns colierul din jurul țevii de sub chiu- 
vetă și a dat drumul la robinet ca să se asigure că nu 
e vreo fisură. 

-lată. Ar trebui să fie în ordine, a zis, în vreme ce se 
spăla pe mâini, apoi şi-a lăsat în jos mânecile suflecate 
şi s-a dus la măsuța din bucătărie, unde Flora Stenson 
aştepta cu două cești de cafea şi o farfurie cu biscuiţi. 

- Dacă ştiam că e aşa de simplu, o făceam eu însămi, 
a zis ea, luând unul dintre biscuiții lunguieţi. Dar atunci 
n-ai fi avut ocazia să ajungi la adevăratul motiv pentru 
care ai venit. 

S-a uitat în ochii lui. 

- Oi fi eu bătrână. Dar proastă nu-s. Cel puţin, nu 
destul încât să cred că o cafea e tot ce vrei. 

- Sunt aici ca să pun niște întrebări. 

Fabian a sorbit din cafea. 

- Eşti reporter? 

El a clătinat din cap. 

- Sunt de la poliție. Dacă vreţi, vă pot arăta legiti- 
mația. 

-Ai ochi blânzi. Asta mi-e destul. Soțul meu zicea 
întotdeauna că sunt prea încrezătoare. Dar ce rost are 
totul dacă nu putem avea încredere unii în alții? 

- E o întrebare foarte bună, a zis Fabian, cu toate 
că nu-i putea spune nici măcar pe departe adevărul. 

Trec în revistă unele dintre cazurile noastre vechi şi 
accidentul soțului dumneavoastră de acum cinci ani 
mi-a atras atenţia. 

- Mă gândeam eu. 

Flora a oftat și a clătinat din cap. 

-Presupun că n-a fost destul cu toți detectivii şi agen- 
ţii de poliție care au bântuit pe aici atunci. Ca să nu 
mai vorbim de reporteri. E adevărat, a fost un accident 
ciudat, ca să nu zic spectaculos, care a trebuit să fie 
investigat aşa cum se cuvine. Dar în acel moment 
nu-mi doream cu adevărat decât să fiu lăsată în pace. 

Fabian a dat din cap şi a hotărât să-și îngăduie să 
ia un biscuit. 

- Şi asta n-a fost tot. După vreun an a venit alt detec- 
tiv să adulmece pe aici şi a pus o droaie de întrebări, 
sugerând că poate n-a fost accident, la urma urmei, cu 
toate că n-a spus-o niciodată limpede. Și acum iată-te 
aici, bând cafea. Nici tu nu crezi că a fost accident? 

- Din păcate, nu pot să comentez în acest moment. 
Dumneavoastră ce gândiţi? 

- Nimic. Şi ştii de ce? Pentru că nu contează ce gân- 
deşti tu, sau eu, sau oricine. Einar nu mai este și nici o 
gândire din lume nu-l poate aduce înapoi. Bine, să-ți 
aud întrebările. Am și alte lucruri de făcut. 

-S-a întâmplat aici, în bucătărie, așa e? 

Flora a dat din cap. 

-Cât de des daţi cu ceară podeaua de aici? 

- Ceară? 

A chicotit. 

- Exact asta a întrebat și celălalt, și răspunsul este 
că n-am dat niciodată cu ceară podeaua asta. 

- Şi Einar? Se poate s-o fi făcut el? 

- Aş fi fost surprinsă dacă ar fi făcut-o. Pe de altă 
parte, Einar era o veşnică surpriză. Cu el, întotdeauna 

ceva neaşteptat era pe cale să se întâmple. Cred că asta 
am iubit cel mai mult la el. Eşti însurat? 

Fabian a dat din cap. 

- Atunci ştii cât de greu poate să fie. 

El a dat din nou din cap. 

- Dar, în realitate, nu-i nevoie decât de două lucruri 
ca să meargă bine. Încredere şi secrete. Fără aceste două 
lucruri, o căsnicie fie este măcinată pe dinăuntru de 
gelozie și confruntări, fie devine atât de plictisitoare, 
încât ucide sufletul. 

-Şi ce secrete avea Einar? 

- Dacă le-aș fi ştiut, n-ar mai fi fost secrete. 

Femeia a râs un pic şi a mai luat un biscuit. 

-E aşa cum obişnuia să spună Ingvar, ginerele meu. 
Ceea ce nu știi nu-ţi poate face rău. 

-Că veni vorba de Ingvar, cum se înțelegeau el și 
Einar? 

- De ce întrebi asta? 

Ochii, starea de spirit, tonul ei. Totul se schimbase 
într-o clipă. 

Fabian a ridicat din umeri. 

- Fără motiv. Încerc doar să-mi formez o imagine 
mai bună despre Einar și relațiile lui apropiate. 

- Nu prea te pricepi la minţit, nu-i aşa? 

S-a uitat, calmă, drept în ochii lui Fabian. 

- Dintre toți cei mai apropiați și mai dragi, începi 
cu Ingvar. 

-Îmi pare rău, s-a nimerit aşa. N-am avut inten- 
ţia să... 

-S-a nimerit? Eşti sigur? Pentru că lui Einar nu i-a 
plăcut niciodată Ingvar. Nici mie, dacă-i pe așa. 

- De ce nu? 

Flora a stat un pic până să răspundă, ca şi cum ar 
fi simţit nevoia să-şi cântărească cu grijă vorbele 

înainte de a le rosti. Tocmai dădea să răspundă când 
a sunat telefonul undeva, în casă. Un telefon vechi, 
cu sonerie mecanică. 

- Scuză-mă. Mai toarnă-ţi cafea și ia niște biscuiţi 
cât aștepți. 

S-a ridicat şi a dispărut într-o cameră învecinată. 

Fabian a profitat de ocazie ca să se uite prin bucătă- 
rie și s-o compare cu fotografiile din vechea anchetă. 
Din câte vedea, nu se schimbase nimic de la accident. 
Același frigider şi aceeaşi plită, aceleaşi dulapuri gal- 
bene, ba chiar și prosopul de bucătărie atârnat într-un 
cui părea să fie același. Și mașina de spălat vase era 
aceeași, o Husqvarna verde-avocado, care părea să-și 
fi supraviețuit sieși de câteva ori. 

A deschis-o. Mirosul care l-a întâmpinat implora 
să pornească cineva un ciclu de spălare, chiar dacă nu 
era decât pe jumătate plină. Câteva furculițe şi linguri 
din compartimentul pentru tacâmuri erau cu mânerul 
în jos, însă cuțţitele stăteau toate cu mânerul în sus. 

După aceea nu și-a mai putut aminti dacă asta sau 
altceva a fost ceea ce i-a declanșat revelația. Și n-avea 
importanță. Ceea ce conta acum era faptul că știa la 
ce se poate să se fi referit însemnările lui Hugo Elvin. 

A tras afară ambele compartimente și a verificat, ca 
să se asigure că cel de sus nu poate fi coborât şi înăl- 
țat. Apoi a încercat să scotocească prin sertare până a 
găsit ceea ce căuta. 

Cuţitul de bucătărie. 

A verificat dacă lungimea lamei și mânerul se 
potrivesc cu informațiile din dosar. Apoi l-a pus în 
compartimentul pentru tacâmuri cu vârful în sus și a 
împins la loc amândouă compartimente și, da, cuțitul 
era, de fapt, atât de lung, încât bloca braţul rotitor 
care pulveriza apa. Era, cu alte cuvinte, foarte puțin 

probabil ca Einar Stenson să fi pus el însuși cuțitul în 
acel compartiment. 

Să fi fost acesta lucrul de care şi-a dat seama Hugo 
Elvin? Că Molander fusese, de fapt, cel care a dat cu 
ceară podeaua şi a pus cuțitul în mașina de spălat 
vase? Toate astea ca să pară un accident tragic în loc 
de crimă. Era tras de păr din mai multe puncte de 
vedere, dar în nici un caz imposibil. 

Întrebarea era de ce? Ce anume făcuse Einar Stenson 
ca să trebuiască să moară? Care era motivul pentru 
care să-ți asumi riscul inevitabil asociat cu luarea vieţii 
altui om? Şi încă a unei rude apropiate. 

Era evident că lui Einar nu i-a plăcut niciodată gine- 
rele său şi probabil că acest sentiment a fost reciproc. 
Dar să nu-ţi placă cineva era foarte departe de ceea ce 
putea fi considerat motiv. Trebuie să fi fost altceva. 
Ceva care însemna o amenințare concretă și l-a făcut 
pe Molander să simtă că n-are de ales. 

- Nu, nu mai am nevoie de ajutorul vostru, a auzit-o 
pe Flora strigând la telefon. Pentru că a venit deja alt- 
cineva şi a reparat-o. 

Fabian a mers mai departe pe hol. 

-Îl cheamă John și nu lucrează la Hjalmarssons Rör. 

Fotografii înrămate de la diferite evenimente spor- 
tive atârnau pe pereţi. Nu-l interesase niciodată prea 
mult sportul, însă fotografiile l-au atras. Toate erau 
alb-negru și făcute de departe, cu toate că aveau o 
claritate impresionantă, şi arătau de toate, de la Zlatan 
Ibrahimovic tânăr, pe când juca încă la Malmö FF, 
până la Patrick Sjöberg când a trecut peste ștacheta 
ridicată la 2,42 m şi a doborât recordul mondial pe 
stadionul din Stockholm. 

Fotografiile continuau în sus, pe scări, şi de-abia 
când s-a oprit ca să se uite mai bine la imaginea clasică 

a lui Björn Borg în genunchi, sărutând trofeul de la 
Wimbledon, şi-a dat seama că se află la etaj. 

În celălalt capăt al palierului era ușa unui balcon, 
iar la stânga un dormitor cu pat dublu, noptieră și 
dulapuri în perete. Imediat la dreapta era o baie cu 
cadă, WC şi chiuvetă în aceeași nuanță de verde ca 
maşina de spălat vase. 

Lângă baie era o cameră cu un birou mare pe care se 
aflau, printre altele, o maşină de cusut și un pled din 
petice lucrat pe jumătate. Într-un colţ era un fotoliu pe 
care se afla o grămadă de țesături cu diferite modele, 
iar o bibliotecă întinsă pe un întreg perete era burdu- 
şită cu cărți despre arta fotografică, vechi reviste de 
fotografie şi o colecție bogată de blițuri. 

Pe peretele opus era o vitrină plină cu obiective de 
toate mărimile posibile, de la cele superangulare mici 
până la teleobiective lungi de un metru. O colecție de 
trepiede era îngrămădită în fața ușii acoperite cu tapet 
a unui dulap în perete. 

Poate că asta nu însemna nimic. Poate că erau, 
pur şi simplu, altundeva în casă. Însă până atunci nu 
dăduse de nici un aparat de fotografiat. Era prea puțin 
probabil ca un fotograf profesionist de calibrul lui 
Einar Stenson să nu aibă nici un aparat de fotografiat. 
Ar fi trebuit să aibă nenumărate mărci. 

A presupus că a fost Molander. Că le-a eliminat 
şi că aici era ascunsă cheia motivului. Pe o bucată de 
film sau pe un card de memorie. 

Ca să se asigure că nu i-a scăpat nimic, a dat deo- 
parte unul dintre trepiede și a deschis ușa dulapului, 
descoperind că nu e dulap, ci o scară spre pod. 

Podul era la fel de ticsit și dezordonat cum te aștep- 
tai să fie un pod după o viață lungă. Tavanul era jos, şi 
nu putea sta în picioare decât sub culmea acoperișului. 

În lumina care pătrundea printr-o fereastră murdară 
de pe partea scundă a casei vedea cutii pentru mutare 
puse una peste alta și rafturi cumplit de încărcate, 
înghesuite printre grinzi. Două dulapuri neîncas- 
trate în perete erau de o parte şi de alta a unui birou 
cafeniu vechi care, la rândul lui, era plin de dispozi- 
tive de mărit, tăvițe de developare şi sticle pline cu 
produse chimice. 

A tras afară sertarele de sus ale biroului și și-a dat 
seama că a găsit ceea ce căuta. 


R4 


Mâinile lui Irene Lilja tremurau așa de tare, că a 
trebuit să ţină cana de cafea cu amândouă mâinile ca 
să n-o verse. Sigur, era obosită, epuizată după eveni- 
mentele din seara trecută. Dar nu de aceea îi tremu- 
rau mâinile. 

Era furie pură. 

Gândul că Hampus s-a înscris pe ascuns în Demo- 
crații Suediei o înfuriase atât de tare încât, pentru 
prima dată după mulți ani, se umpluse de urticarie, o 
mâncau braţele rău de tot, îi venea să se scarpine până 
la sânge. Nici măcar nu fusese în stare să asimileze 
faptul că Klippan reuşise într-adevăr să-l identifice pe 
bărbatul din portretul-robot, avusese nevoie să facă 
o pauză de două ore doar ca să se calmeze. 

Succesul obținut fusese parțial. O dată sau de două 
ori aproape că s-a urcat în mașină ca să se ducă să-l 
înfrunte pe Hampus la lucrările de pe drumul 111, 
lângă Laröd, unde ştia că este el, dar până la urmă a 
izbutit să se stăpânească şi în loc de asta i-a scris un 
e-mail lung, în care i-a explicat de ce îl părăseşte. Într-un 
post-scriptum l-a sfătuit, de asemenea - pentru propria 
lui siguranță -, să stea cât mai departe de casa lor în 
următoarele zile, ca ea să-și poată împacheta lucrurile. 

Dar n-a expediat e-mail-ul. Tocmai când era pe cale 
să apese pe „Trimite“, şi-a dat seama că pedeapsa cea 
mai bună ar fi să-l părăsească fără nici o explicaţie. 
Să-şi facă rost pe ascuns de o locuinţă și de un nou 
număr de telefon și apoi, brusc, într-o zi să plece de 
tot. De vreme ce acționase pe la spatele ei, putea și ea 
să acționeze pe la spatele lui. 

Trei bătăi rapide la uşă i-au întrerupt gândurile. 
Klippan și-a vârât capul în cameră. 

- Ce zici? Eşti gata să te întorci la lucru? 

- Sigur. 

A pus jos cana de cafea. 

- Ce-ar fi să-mi spui întâi cum ai reușit să-l iden- 
tifici? 

A ridicat fotografia lui Assar Skanås care zâmbea. 

- Nu-s prea multe de spus. Muncă de investigaţie 
de rutină, asezonată cu un dram de noroc. Klippan a 
închis ușa în urma lui. Aseară, după o vreme, mi-am 
dat seama că tu probabil ai reușit să te strecori înă- 
untru. Aşa că, în loc să stau cu braţele încrucișate, 
am folosit timpul ca să-mi notez numerele tuturor 
mașinilor și motocicletelor de afară. 

- Aşadar, de aceea n-ai răspuns când te-am sunat? 

- Nu, asta a fost dintr-o cauză complet diferită şi, 
fără să intru în detalii, nu pot spune decât că există 
şi lucruri mai bune de făcut când n-ai acces la hârtia 
igienică. A clătinat din cap și s-a aşezat în faţa ei, pe 
scaunul pentru vizitatori. În fine, după ce am notat 
toate plăcuțele de înmatriculare nu prea mai aveam 
mare lucru de făcut decât să te aştept pe tine. Dar nu 
te-ai întors. Toţi ceilalți au ieșit şi au plecat, dar nu și 
tu, şi în cele din urmă am rămas acolo singur. Sincer, 
nu știam ce să fac. Am sunat de nu ştiu câte ori, dar 

eram trimis mereu la mesageria vocală. Ba chiar am 
intrat în acel hambar, dar era pustiu, nici urmă de tine. 

Klippan a clătinat din cap şi a înghiţit în sec. 

-Şi ce s-a întâmplat după aceea? 

- M-am întors cu maşina aici și când am văzut că 
suni de pe telefonul fix, am ştiut că eşti bine. 

- Dar n-ai catadicsit să răspunzi sau să mă suni. 

- Eram la volan. Ştii ce periculos este? Nu ispiti soarta, 
apelul ăla poate să aştepte, după cum îi spun întotdea- 
una lui Berit. 

- Bine, şi apoi s-a dovedit că Assar Skanâs este unul 
dintre proprietarii maşinilor. 

- Exact. 

Klippan a scos din buzunarul hainei un baton 
Snickers. 

-A durat un pic, mai ales că a fost mai greu decât 
credeam să găsesc fotografii destul de bune ca să le 
compar cu portretul-robot. 

A desfăcut ambalajul ciocolatei și a mușcat din ea. 

- După câteva ore, toate nasurile, ochii și fălcile 
defilau prin fața mea, chiar și când închideam ochii. 
A, hei, vrei o bucată? 

A ridicat batonul Snickers pe jumătate mâncat. 

- Nu, mulțumesc. 

- Sigur? 

Irene a dat din cap. 

- Bine. 

Şi-a îndesat în gură restul batonului. 

- Mă rog, în cele din urmă l-am găsit şi, ceea ce e 
şi mai bine, este proprietarul unui Renault 16 bine 
întreținut. Ţi le aminteşti? De fapt, am avut şi eu unul 
în anii '80. Era verde şi a fost una dintre cele mai 
bune maşini pe care le-am avut. Ştii tu, motorul era 
longitudinal şi, dat fiind că fiecare roată avea suspensie 

separată, pe bare de torsiune, nici măcar nu trebuia să 
încetinești la viraje sau să-ți pese că drumul e... 

-E minunat, dar mai avem şi altceva despre el? i-a 
tăiat vorba Irene, după ce a tras concluzia că Klippan 
este din nou în apele lui şi, prin urmare, e în ordine 
dacă dirijează ea conversaţia. Cum ar fi o adresă. 

- Da, ai avut dreptate, este înregistrat în Åstorp. 

Klippan s-a uitat la însemnările sale. 

- Fjăllvăgen nr. 29, mai exact. 

- E o casă? 

Klippan a încuviințat. 

-E pe numele lui. Probabil a moştenit-o de la pă- 
rinți, deoarece e înregistrat acolo dintotdeauna. 

-Cu ce se ocupă? 

- Cu nimic. 

- Cum adică, nimic? 

- Nimic, a repetat Klippan. Şi aici devine interesant. 
Vezi tu, susține că are handicap total şi nu a lucrat 
deloc în ultimii douăzeci de ani. 

- Ce problemă are? 

- Cine ştie? a ridicat Klippan din umeri. Avem 
nevoie de acces la dosarul lui medical şi, ca să-l obți- 
nem, trebuie s-o abordăm pe Stina Hogsell. Şi, sincer 
să fiu, nu sunt sigur că avem destul ca ea să ne dea 
cale liberă. Dar am găsit două condamnări. Una din 
1977, când a fost amendat pentru agresiune sexuală 
după ce a intrat în vestiarele femeilor de la piscina din 
Åstorp și s-a masturbat. 

Irene a clătinat din cap, cu toate că în adâncul său 
era bucuroasă că, în sfârșit, merg în aceeași direcție 
şi ştiu încotro se îndreaptă. 

- Şi a doua? 

-E din 2007. Nu ştiu dacă îți amintești, dar a fost 
în ziare. 

-A atacat o vânzătoare dintr-un magazin de cartier. 
Se pare că a mers acolo cu fratele lui mai mare, a cum- 
părat un loz răzuibil și, când a văzut că e necâștigător, 
şi-a ieşit din fire şi a bătut-o cu cititorul de carduri. 
- Şi vânzătoarea asta era venită din altă țară? 
Klippan a dat din cap. 


- Ce-ai zice să mergem împreună să-l aducem aici? 
- Credeam că nu mai întrebi niciodată. 

- Hei? Nu te supăra, a strigat instructoarea de yoga 
când a observat că Molly Wessman începe să-și ruleze 
salteaua. Nu te sfătuiesc să pleci în mijlocul ședinței. 
Dacă nu te simți bine, e de preferat să șezi, pur și sim- 
plu, şi să te concentrezi pe respirație. 

Erau 40 de grade în încăpere şi, în plus, incredibil 
de umed, dar nu de aceea Molly n-a băgat-o în seamă 
şi a mers mai departe spre ușă. Nici vorbă să nu se 
simtă bine. Dimpotrivă, îi plăcea căldura, cu toate că 
principalul motiv pentru care se înscrisese la cursul 
de Bikram yoga fusese limpezirea minții. 

Din nefericire, imaginea chipului său adormit era 
mereu acolo, bântuind-o, și oricât de mult a încercat 
să se concentreze pe respiraţie, n-a putut să nu se mai 
gândească la persoana care ar fi putut să facă foto- 
grafia, de ce a făcut-o şi ce ar putea să urmeze. Dacă 
mai urma ceva? 

Trecuseră deja două zile şi jumătate de când s-a tre- 
zit şi şi-a văzut fotografia în telefon, și puțin mai târziu 
a descoperit că i-a fost ciopârțit bretonul. De atunci nu 
mai fusese în stare să se gândească la nimic altceva. Cu 
toate că nu s-a mai întâmplat nimic. Absolut nimic. 
Singura schimbare era ea. 

Trecuse de la una dintre cele mai eficiente persoane 
din birou la sentimentul de a fi vlăguită de-a binelea, 
redusă la o nătăfleață împrăștiată care nu era în stare 
să facă trei pași fără să se uite neliniștită peste umăr. 

Nu că dormea prost. Nu dormea deloc. 

Dacă o ţinea aşa, avea să se prăbușească. Și doar 
dintr-un fleac de breton ciopârţit și o nenorocită de 
fotografie din telefonul său. Chiar era așa de slabă 
de înger? Sigur, cineva intrase nepoftit în apartamentul 
şi în telefonul ei. Dar scenariul cel mai probabil, dacă 
era să fie sinceră cu sine, era că asta era tot. Că se ter- 
minase. Că, oricine o fi fost, s-a distrat destul și de 
acum încolo avea s-o lase în pace. Şi, oricum, încuie- 
torile apartamentului fuseseră schimbate, aşa că acea 
persoană n-ar mai putea să intre, dacă ar vrea. 

Așadar, de ce nu lăsa totul în urmă, să-și vadă de 
viață? 

Ca la cursul de boxercise. Boxercise chiar dăduse rezul- 
tate mult mai bune decât Bikram yoga, în ciuda faptului 
că era înnebunitor de greu. Nu s-a gândit nici măcar 
o dată la blestemata aia de fotografie timp de o oră 
încheiată. De-abia la duș, după aceea, neliniştea s-a 
furişat înapoi, făcând-o să aibă impresia că o priveşte 
cineva. Ea, femeia care întotdeauna făcea duș la sala 
de sport și n-o deranja să stea goală în faţa altora. 

Se părea că asta nu mai este posibil, şi iată de ce şi-a 
pus acum haina peste echipamentul de yoga transpirat 
şi s-a grăbit să iasă. 

Erau oameni peste tot. Ca în fiecare vineri după-a- 
miaza, când încearcă să plece pe furiş de la lucru mai 
devreme, ca să ajungă în magazine înainte să fie cozile 
prea lungi. Mişunau peste tot, traversau aiurea şi se 
ciocneau unii de alţii. Cu toţii tânjiseră după weekend 
şi acum weekendul venise, în sfârşit. Acum aveau, în 


174 | STEFAN AHNHEM 


sfârșit, să bea paharele alea de după program și să dea 
acele petreceri. Aveau să petreacă timp împreună și să 
rezolve problemele lumii la încă o sticlă de băutură. 

Nu-i plăcuseră niciodată weekendurile. Erau pier- 
dere de timp, doar o lungă aşteptare să vină iar lunea. 
Dacă voia să iasă și să se distreze, putea s-o facă în 
orice zi a săptămânii, și ultimul lucru pe care şi-l dorea 
era să împartă ringul de dans cu prăpădiţii ăia care au 
venit și ei în oraș. 

Dar în această vineri anume nu-și dorea nimic mai 
mult decât să facă parte din mulțime. Acele lucruri 
normale pe care le disprețuise întotdeauna și făcuse 
totul ca să scape de ele. Acum stătea aici singură, 
neştiind cum să străbată eternitatea claustrofobică 
aşternută în fața sa. 

Lăsase mașina acasă în acea dimineață, deoarece 
prefera să fie împreună cu navetiştii în Oresundstâg!, 
nu singură. Dar în loc să dispară în anonimat pe dru- 
mul spre muncă, avusese impresia că toată lumea se 
holbează la ea. Ca şi cum oricare dintre ei putea fi făp- 
tașul. Un zâmbet fugar sau o ocheadă fuseseră destul 
ca s-o năpădească o sudoare rece. 

În lumina acelei experienţe, a hotărât acum să nu ia 
autobuzul până la gară şi s-a grăbit să treacă strada și 
să urce pe bancheta din spate a unui taxi, cu toate că 
şoferul era absorbit de articolul din ziarul de seară 
despre acea crimă îngrozitoare din spălătoria din Bjuv. 

- Sunteţi liber? 

- Desigur. 

Bărbatul i-a aruncat un zâmbet în oglinda retrovi- 
zoare, a împăturit ziarul şi a pornit mașina. 


1 Trenul care traversează strâmtoarea dintre Suedia şi Dane- 
marca 

- Merg pe Stuvaregatan nr. 7, în Helsingborg. Ştiţi 
unde este? 

- Nici o problemă. 

Bărbatul a demarat şi din nou i-a prins privirea în 
oglinda retrovizoare, zâmbind. 

De ce zâmbea așa de mult? Numai pentru că îi picase 
o călătorie de la Landskrona tocmai la Helsingborg? 
Dar nu prea avea cum să fie prima dată când merge 
până acolo astăzi. Era măcar vorba despre asta? Era 
măcar un taxi? Avea o lampă de taxi pe acoperiș. Oare? 
Fusese atât de stresată și nu voia decât să scape de toți 
oamenii ăia. Nu vedea aparatul de taxat. Şi iată iar 
blestematul ăla de zâmbet. 

Era el. Sigur că era el. Cine altcineva să fi fost? Că- 
zuse drept în capcana lui. Era evident că o urmărise 
şi stătuse afară, așteptând ca ea să iasă din sala de 
yoga. Dar ea ieșise mai devreme decât se aștepta, și de 
aceea era nepregătit, citind ziarul, când ea s-a aşezat 
pe banchetă. 

De ce n-a luat pur şi simplu autobuzul, aşa cum 
avusese de gând? Era mai bine să fie înconjurată de 
oameni, chiar dacă se holbau la ea. S-a răsucit şi a văzut 
autobuzul oprind la stop. 

- Vă rog, puteți opri? 

-Să opresc? De ce? Suntem încă în Landskrona. 

- M-am răzgândit. Vreau să iau autobuzul. 

- Nu puteţi cobori aici, a zis el, încetinind la stop. 
Şi apoi, aparatul de taxat e deja pornit şi... 

- Aparatul de taxat? Nu văd nici un aparat de taxat. 

A smucit portiera înainte chiar ca taxiul să oprească. 

- Hei, staţi, nu puteţi să... Hei, a strigat taximetris- 
tul după ea. 

Dar Molly tocmai evitase în ultima clipă ciocnirea 
cu o Vespa care trecea pe acolo. 

- Uită-te pe unde mergi, a zbierat bărbatul îmbră- 
cat în negru de pe Vespa după ce ea a trecut în fugă, 
făcând semne disperate ca să atragă atenţia şoferului 
autobuzului. 

Cu colțul ochiului a zărit o mașină care frâna brutal 
ca să nu dea peste ea, cu cauciucurile scrâșnind. Dar 
nu i-a păsat. Tot ce-și dorea era să ajungă cât mai 
departe de taxi. 

După ce a urcat în autobuz a găsit un loc liber lângă 
o femeie care juca pe telefon Murder Snailsi, unul din- 
tre puţinii pasageri care nu se uitau la ea. Într-un fel, 
îi înțelegea. Apariţia sa nu fusese deloc discretă. 

Dar ce-i prea mult e prea mult. De fapt, ea nu era 
chiar atât de interesantă. Cu cât se gândea mai mult la 
asta, cu atât se simțea mai iritată. Ce le dădea dreptul 
să se holbeze la ea ca la o maimuţă din cușcă? Cine 
mama naibii se credeau? Tâmpiţii dracului! 

După cincisprezece minute a urcat în Oresundstâg 
spre Helsingborg și, când s-a dovedit că nici acolo nu 
era mai bine, s-a hotărât să le răspundă pe măsură. 
Să se uite în ochii lor şi să-i fixeze până ce câștigă 
înfruntarea. Unul câte unul, avea să-i facă să privească 
în altă parte. Să-i facă să se târască înapoi în vizuinile 
lor până ce nu mai îndrăzneşte vreunul nici măcar să-i 
arunce o privire cu coada ochiului. 

A început cu băbătia care stătea în diagonală față 
de ea şi n-a fost nevoie de mai mult de una-două 
secunde ca s-o facă să-și întoarcă privirea. La fel şi 
cu tânărul care stătea alături. A coborât privirea spre 
telefon înainte ca ea să înceapă măcar. 

De ce nu se gândise până acum la asta? De ce să 
umble îngrijorată, purtându-se ca şi cum ar fi fost 


1 Melcii ucigași (în limba engleză în original) 

sfârşitul lumii, când probabil că n-avea să se întâm- 
ple nimic? Acel bărbat din mașină probabil că era un 
şofer de taxi absolut normal, care avea tot dreptul să 
se întrebe ce naiba o apucase, şi toți oamenii care se 
holbau nu erau decât idioţi grosolani care puteau fi 
puşi la punct cu o simplă fulgerare din ochi. Nu, de 
acum încolo n-avea să mai fie speriată şi avea să-și 
reia viața obișnuită. 

Până ce trenul s-a apropiat de Helsingborg îi învin- 
sese pe toți, în afară de un bărbat cu șapcă de baseball, 
care stătea mai în spate. Poate că își dăduse seama ce 
face ea şi a hotărât să se prindă în luptă. Sau poate 
că nu era decât o încercare jalnică de flirt. Oricum ar 
fi fost, ea n-avea de gând să se dea bătură. 

Să te uiţi țintă în ochii unui om complet străin e 
epuizant. Nu numai că făcea timpul să se târască şi 
fiecare secundă'să dureze o mică eternitate. Făcea totul 
să se oprească. Brusc, a putut să vadă fiecare amănunt 
al feței lui. Smocul de perișori de pe un obraz, pe care 
îl ignorase când s-a ras. Petele maro închis de snus! 
de pe dinţii din față, când zâmbea. 

Nu-i plăcea că el îi tot zâmbea. Ca și cum pentru el 
ar fi fost floare la ureche. Ca şi cum, de fapt, el se bucura 
că ea îi acordă toată atenția. Nu, nu-i plăcea nici un 
pic, şi n-ar fi fost surprinsă dacă el şi-ar fi desfăcut 
şlițul şi ar fi început să se masturbeze. 

Sau poate că era el. 

Fusese așa de prinsă cu încercarea de a învinge, 
încât nu i-a dat asta prin cap până acum. 

Şi dacă era el? Dacă stătea acolo, pur și simplu, 
așteptând momentul potrivit? Având grijă să stea destul 


1 Praf de tutun umezit, care se aşază între gingie şi buza de sus 

de departe ca să nu fie observat, dar destul de aproape 
ca s-o vadă cum se adânceşte în nebunie. 

S-a uitat pe fereastră. Erau în tunel, așa că în curând 
aveau să ajungă la Knutpunkten, unde cobora toată 
lumea. Cel mai important era ca ea să coboare înain- 
tea tuturor. Așa că s-a ridicat și s-a dus la ușă, fără să 
cedeze nevoii imperioase de a se uita în spate. 

Trenul a încetinit. Într-un minut aveau să se des- 
chidă uşile și va putea să traverseze în goană peronul, 
să treacă prin sala de aşteptare şi să iasă pe partea cea- 
laltă, apoi s-o ia peste Järnvägsgatan și printre clădiri, 
topindu-se în mulțime. 

A numărat secundele ca să aibă ceva de făcut în 
vreme ce aștepta şi a auzit că vine cineva lângă ea. 
Când trenul s-a oprit, nu s-a putut abține şi s-a răsucit, 
dând cu ochii fix de zâmbetul acela maro. 

Apoi uşile s-au deschis şi a putut, în sfârșit, să dea 
buzna afară şi să fugă. Fără priviri în spate acum. Doar 
urmează planul, urcă pe scările rulante, prin sala prin- 
cipală şi ieşi pe partea cealaltă. Însă fuga s-a dovedit a fi 
imposibilă. Erau oameni peste tot. Călătorii se revărsau 
din toate direcțiile. Dar n-avea de ales. A trebuit să se 
înghesuie, să împingă şi să îmbrâncească şi să nu se 
sinchisească de oamenii care strigau în urma sa. 

La fel era și pe Järnvägsgatan. Oameni peste tot, 
oameni care nu aveau decât un scop în viață, și anume 
să-i stea în cale. Şi încă o dată a cedat în fața instinc- 
tului de a privi în urmă când a păşit direct în stradă. 

Dintr-odată, cineva a prins-o de braţ şi a smu- 
cit-o înapoi, departe de pista bicicletelor, ca să nu fie 
doborâtă de un ciclist în costum de lycra viu colorat. 
A simţit brusc o împunsătură în fesa dreaptă. 

- Ai grijă, o să te calce ceva, a zis o voce pe care 
i s-a părut că o recunoaşte. 

Când s-a răsucit, a dat cu ochii de un bărbat îmbră- 
cat în negru pe care nu-l mai văzuse niciodată. 

- Pe-aici nu se opresc pentru nimic. 

Dar cum se face că a recunoscut vocea lui? Nu se 
mai întâlniseră niciodată. Sau poate da? Aşa e, era băr- 
batul de pe Vespa care a strigat la ea când a traversat. 
Trebuie s-o fi urmărit pe tot drumul de la Landskrona. 

Fără să se gândească, i-a tras un genunchi în vin- 
tre, s-a smuls din strânsoarea lui și s-a repezit peste 
pista pentru biciclete şi Jărnvăgsgatan. Maşinile cla- 
xonau în jurul ei, dar a gonit în sus pe Prăsgatan spre 
Bruksgatan, cu toate că ştia în adâncul său că n-are 
nici un rost. 

Casa se afla la capătul drumului mărginit de câm- 
puri de rapiță unduitoare care, în cele din urmă, deve- 
neau pădurile întinse, pajiștile şi râpele adânci din 
rezervaţia naturală Sâderâsen. Însă „idilic“ era ultimul 
cuvânt pe care l-ar fi folosit Irene în descriere. Tot acel 
loc îi dădea o senzație atât de neplăcută, încât ar fi 
vrut să-i spună lui Klippan să întoarcă mașina și să 
meargă cât mai departe în direcția opusă. 

În loc de asta, a coborât din mașină şi le-a făcut 
semn celor doi agenţi în uniformă care veneau din 
spatele lor să blocheze drumul cu maşina. 

- Ei bine, trebuie să nădăjduim că am ajuns acum 
acolo unde trebuie, a zis Klippan, verificând magazia 
pistolului. 

- Acesta este locul. 

Irene a pornit spre casă, a împins cu piciorul poarta 
scârțâitoare de fier forjat şi a mers mai departe prin 
grădină, unde a zărit o maşină, acoperită de mântuială 
cu o prelată. 

- Te gândeşti la ce mă gândesc eu? a zis Klippan, 
care s-a dus la mașină şi a tras jos prelata. 

Oricât de incredibil de stupid părea s-o parcheze în 
propria grădină, era exact ceea ce făcuse Assar Skanăs. 

Pentru că iată-l. Acel Volvo portocaliu cu care fugise 
după ce l-a înjunghiat pe proprietar. 

Fără să zică nimic, Irene le-a făcut semn cu capul 
celor doi agenţi care tocmai li se alăturaseră să se ducă 
în spatele casei, în vreme ce ea și Klippan se îndreptau 
spre ușa din față. 

În mod normal ar fi sunat la ușă și, dacă nu răs- 
pundea nimeni, ar fi chemat un lăcătuș. De această 
dată ea îşi luase propriul șperaclu, ca să câştige timp. 
Dar n-avea să fie nevoie de el, pentru că vedea că, de 
fapt, ușa nu era închisă de-a binelea. 

Aerul era îngreunat de umezeală și mucegai, simțea 
cum fiecare răsuflare îi trage în plămâni chestii care 
n-au ce căuta acolo. Au păşit pe holul maro-gălbui, 
asigurându-și reciproc cu pistoalele înaintarea. 

Holul a continuat cu un pasaj întunecos cu covor 
cenușiu murdar, plin de pete, şi pereții acoperiţi de 
lambriuri de lemn fals, broderii înrămate și o colecție 
de puşti vechi. Cele două uşi din ambele părți erau 
închise, ca şi ușa din capăt. 

Prima ușă de pe stânga era a unui dormitor ordonat, 
cu un pat de o persoană, un birou, două gantere și o 
carte despre Mişcarea de Rezistență Nordică, intitulată 
Manual pentru activiștii din Mişcarea de Rezistență. 

Uşa de pe partea opusă era a unei bucătării cu o 
măsuță de două persoane. Pe ea erau, printre altele, 
o farfurie cu spaghete înecate în ketchup şi un pahar 
pe jumătate plin cu lapte. Irene şi-a înmuiat arătătorul 
în lapte, era încă rece. 

Au mers fără zgomot la uşa următoare. În acest 
dormitor era harababură. Așternuturi, reviste ferfe- 
nițoase Barbie şi My Little Pony, o cutie cu piese Lego 
nedesfăcută care, în mod ironic, conținea un set pentru 
construirea unei dube pentru deținuți, un borcan cu 

plastilină roz şi câteva figurine din Star Wars, precum 
şi chiloței de copil. 

Irene s-a răsucit spre Klippan, care era chiar în spa- 
tele ei. 

- Mi-ai spus că n-are copii, a șoptit, şi şi-a dat seama 
imediat despre ce este vorba. 

Era limpede că Klippan presupusese corect. Assar 
Skanăs nu era doar un nazist înrăit, mai era și pedofil. 

S-au întors pe coridor şi au mers spre uşa urmă- 
toare, care avea desenat pe ea un băiețel care face pipi. 
La fel ca celelalte uși, era închisă, dar neîncuiată. Spre 
deosebire de celelalte camere, se vedea că aici lumina 
este aprinsă. 

La semnalul lui Irene, au deschis brusc ușa și au 
năvălit în baia pustie, care nu părea să fi fost renovată 
de la construirea casei încoace. 

Dar nu asta i-a atras atenţia lui Irene. 

Şi nici svastica de un metru de pe peretele de lângă 
cadă. 

A fost sunetul slab al vocilor. 

Păreau voci de copii, două fetițe care începuseră 
brusc să vorbească între ele. 

S-a întors spre Klippan, care a făcut semn cu capul 
să meargă mai departe pe coridor. Cu cât pătrundeau 
mai adânc în casă, cu atât auzeau mai bine vocile. Dar 
nu păreau triste, şi nu se auzeau plânsete. Dimpotrivă, 
păreau entuziasmate şi jucăuşe. 

Coridorul se termina cu o uşă cu geamuri de sticlă 
fumurie, prin care abia deslușeai ce se petrece în par- 
tea cealaltă. Irene a apăsat pe clanță. Această ușă era 
încuiată, sau poate doar înțepenită. Nu știa și nu-i 
păsa, a ridicat piciorul și a izbit-o. 

Priveliştea care a întâmpinat-o când a năvălit ca o 
furtună în living cu pistolul pregătit era şocantă, dar, 

cu fiecare zvâcnire a pulsului, şocul se prefăcea în con- 
fuzie. Ceea ce a văzut erau doi copii foarte mici, două 
fetițe, care şedeau în pielea goală pe podea, cu picioa- 
rele larg desfăcute, încercând să-și încalțe șosetele. 

Mai văzuse de multe ori această scenă. De atâtea ori, 
că nici nu le mai știa numărul. Când era mică, fusese 
unul dintre serialele TV pe care le adora, și acest episod 
anume, în care Madicken şi sora ei mai mică, Lisabet, 
şed goale pe podea și se îmbracă, şi-l amintea de parcă 
l-ar fi văzut ieri. 

Pe atunci, nici ea, nici altcineva nu privise cu deza- 
probare goliciunea şi nu reacționase în nici un fel la ea. 
Păruse cu totul firească și fără nici o legătură cu sexu- 
alitatea. În ziua de azi era imposibil s-o vezi fără să 
te simți ca un pedofil, şi se vorbea de cenzurarea ei, 
împreună cu alte scene asemănătoare din opera lui 
Astrid Lindgren. 

Dar nimeni nu se uita la ecran. Televizorul derula 
DVD-ul în fața unei canapele roşii vechi, la fel de pătată 
ca acel covor din pasaj. Măsuţa de cafea era plină de 
un vraf de DVD-uri după cărţile lui Astrid Lindgren: 
Pippi Șoseţica, Lotta şi bicicleta şi Emil din Lönneberga - 
în toate existând scene de nuditate care n-ar fi fost 
incluse dacă filmele ar fi fost făcute în zilele noastre. 

-Se pare că ai nimerit-o, a zis ea, uitându-se prin 
încăpere după alte uși. Motivul e pedofilia. 

- Dată fiind svastica de acolo, aş zice că amândoi 
am nimerit-o, a răspuns Klippan, îndreptându-se spre 
un birou pe care stăteau câteva dosare. 

Oare îi văzuse venind şi a fugit? De aceea a lăsat 
uşa deschisă şi un film rulând? 

Prin ușa de sticlă din spate, întredeschisă, Irene îi 
vedea pe cei doi agenţi în uniformă păzind grădina 
din spatele casei. 

- Hai să vezi asta, a zis Klippan, care lăsase din mână 
pistolul şi îşi pusese ochelarii de citit. 

I-a întins unul dintre documentele din dosare şi, 
de îndată ce a început să citească, Irene şi-a dat seama 
de ce îi păruse lui atât de interesant. 

[...] După o examinare iniţială, se estimează că paci- 
entul are deficienţe psihologice [...] clare tendinţe pedofile 
[...] salon izolat [...] medicaţie şi terapie [...] pretinde 
că aude voci [...] maladie mintală [...] 

Erau extrase din dosarul medical al lui Assar Skanăs 
şi păreau să arate că de ani întregi tot era internat şi 
externat din secția de psihiatrie a spitalului din Malmö. 

[...] Cu medicaţia curentă şi terapie regulată, nivelul 
pacientului de conştientizare a stării sale mintale este 
estimat suficient de înalt ca el să-şi poată păstra echilibrul 
în mediul de acasă [...] 

Data documentului era 8 iunie 2012, ceea ce însem- 
na că Assar Skanås fusese externat cu numai cinci zile 
înainte de evenimentele din Bjuv. Reducerile de buget 
şi lipsa paturilor şi a resurselor erau, probabil, expli- 
cația oficială. Incompetenţa era explicația adevărată. 


RT 


În afară de prima vizită în Tivoli, asta fusese, fără 
umbră de îndoială, cea mai frumoasă zi din viața sa. 
Cu toate că de-acum trecuseră câteva ore, adrenalina 
încă îi mai umplea venele. Nici măcar privind înapoi 
nu putea să-și închipuie cum ar fi putut să meargă 
mai bine. Poate că în acea dimineaţă i-a trebuit zaru- 
lui ceva mai mult timp decât era de așteptat ca să-și 
aleagă victima în ICA Maxi. În afară de asta, totul a 
ieşit de minune. 

Cu toate acestea, s-a simțit neobișnuit de neliniștit 
şi s-a temut să meargă acasă direct, fără să se asigure că 
nu este urmărit. Pur și simplu, nu-i venea să creadă 
că e așa de ușor. Că poate să facă, practic, orice, fără să 
bănuiască cineva, câtă vreme lasă hotărârile în sea- 
ma zarului. 

Acum se întorsese în clădirea în care locuia. Dat 
fiind că ușa liftului de la etajul său se încăpățâna să 
scoată un mic scârțâit de câte ori era deschisă, cu toate 
că unsese balamalele, a urcat pe scări. 

Cel puţin ușa apartamentului său nu scârțâia și, 
de îndată ce a închis-o după el, a ferecat-o, întâi cu 
încuietoarea inițială, apoi cu cea suplimentară pe care 
o montase singur, cu cremone care fixau uşa în podea, 

în pereţi şi în tavan. Apoi a pus lanţurile, şi-a lipit fața 
de uşă şi s-a uitat pe vizor. 

Palierul era gol, şi după un minut sau două lumina 
s-a stins. A mers mai departe prin apartament, s-a dus 
în spatele perdelei din dreapta ferestrei şi s-a uitat în 
jos, la stradă. 

Un taxi a oprit și au coborât pasageri în dreptul Baru- 
lui lui Sam, unde terasa era deja la fel de aglomerată 
pe cât erau clienţii de beți. Cu alte cuvinte, părea o 
seară de vineri normală din iunie, şi ar fi trebuit să se 
poată dezbrăca, să-și pună hainele în dulap și să facă 
o baie fără griji. 

Cu perna plutitoare sub ceafă şi doar nasul, frun- 
tea şi bărbia deasupra suprafeței aburinde, a închis 
ochii. Avea nevoie de douăzeci de minute. Douăzeci de 
minute de destindere completă înainte să poată trece 
la faza următoare a misiunii sale actuale. 

Pentru că pe asta trebuia să se concentreze. Misiunea 
actuală. Fără concentrare totală, n-avea nici o şansă. 
Va trebui ca toate celelalte lucruri să aștepte până ce 
zarurile vor fi mai generoase cu timpul acordat. 

Ca de obicei, s-a trezit fără să-şi fi dat seama că a 
adormit, și în primele secunde a avut impresia că n-o 
să mai poată scăpa niciodată de moleşeală. Dar apoi 
a năvălit în el acea energie de care avea atâta nevoie, 
şi aproape că l-a făcut să țâşșnească afară din cadă. 

Zarul își alesese victima, și acum era vremea să 
descopere cine este acea persoană. 

Şi-a pus halatul, a ieșit din baie și a traversat livingul 
spre dormitor, care era atât de mic, încât nu încăpeau 
decât patul, un birou mic la fereastră, într-un colț 
un scaun pe care stăteau grămadă haine și în celălalt 
colț, un dulap. 

Uşa dulapului era deja întredeschisă, așa că n-a tre- 
buit decât să împingă într-o parte hainele şi să păşească 
înăuntru. Apoi a tras după el ușa până ce cei trei mag- 
neți s-au cuplat cu un clic. Cu mâna dreaptă a bâjbâit 
prin fundul dulapului până ce a găsit gaura, care era 
doar atât de mare cât să-și vâre degetul mijlociu şi să 
ajungă la placa dreptunghiulară din spate, chiar dea- 
supra găurii. A împins placa într-o parte. 

Încuietoarea a făcut clic și fundul dulapului s-a 
deschis. A mers mai departe prin întuneric, a închis 
în urmă fundul dulapului și a împins placa de metal 
înapoi în locaş. Nu doar pe cea din mijloc, pe care 
tocmai o deschisese, ci și pe cea de sus şi pe cea de jos, 
la care nu se putea ajunge decât de pe această parte. 
În cele din urmă a întins mâna spre storul negru, l-a 
tras peste ușa încuiată şi a aprins plafoniera. 

Camera fără ferestre în care era acum nu exista în 
mod oficial. Nici măcar proprietarul n-o putea găsi, 
dacă hotăra să-l viziteze. Apartamentul avea în conti- 
nuare două camere, aşa cum scria în contract, atâta 
doar că dormitorul era un pic mai mic. Şi câtă vreme 
nimeni nu căuta anume acei metri pătraţi, nimeni 
n-avea să le observe vreodată lipsa. 

Pentru peretele suplimentar care împărțea dormi- 
torul pe mijloc nu fusese nevoie decât de un week- 
end de muncă, cu toate că îl izolase şi folosise plăci 
duble de rigips pe amândouă părțile. Chiar și aşa, 
îi trebuiseră ceva mai mult de trei săptămâni ca să 
termine proiectul. 

A trebuit să pună tapet nou și, ca să fie sigur că nu 
arată prea nou şi modern, a ales unul albastru-cenușiu, 
de felul celor tipice anilor '60. Lumina dinăuntru se 

încăpățânase să se arate pe la marginile noului pe- 
rete, dar rezolvarea problemei nu-i luase decât trei 
zile și jumătate. 

Încăperea secretă avea aproape treizeci de metri 
pătrați şi avea un pat îngust, o masă de lucru cuun laptop 
conectat la internet și un scaun de birou. Un corp de 
bibliotecă încastrat în perete ocupa întregul perete 
din spate, în afară de locul pe care era patul. Cele mai 
multe dintre rafturi erau încă goale. Spre deosebire de 
comodă, care era plină cu haine şi slujea şi de noptieră. 
Lângă comodă era stocul de conserve de ravioli şi apă 
potabilă care, după calculele sale, ar trebui să-i ajungă 
două săptămâni dacă trebuie să se dea la fund. 

Una dintre cele mai mari probleme a fost să-și dea 
seama cum poate să evite un dezastru sanitar atunci 
când răspunde chemării naturii. Pentru urină a cum- 
părat zece flacoane de plastic de un litru și jumătate, 
care se închideau ermetic. 

Pentru fecale a cumpărat o găleată de metal solidă, 
cu capac, şi a acoperit buza cu căptuşeală de spumă 
poliuretanică pentru țevi, construind astfel un scaun 
de WC care era, de fapt, mai confortabil decât părea. 
Sacii din găleată puteau fi sigilați și înlocuiţi, dar 
rămânea de văzut dacă asta era suficient ca să împie- 
dice duhoarea. 

S-a aşezat la birou, a deschis laptopul și s-a dus la 
hitta.se!. Fireşte, Lennart putea să nu apară în nici una 
dintre bazele accesibile publicului. Dar nu părea să fie 
o persoană care să-și dea seama că se află, implicit, în 
ele, în afară de cazul în care cere să fie scos. Cu atât 
mai puțin că ele ar putea să reprezinte un risc legat 
de securitate. 


1 Motor de căutare suedez pentru adrese, numere de telefon 
şi hărți 

O căutare rapidă i-a arătat că în Skâne sunt peste 
şapte sute de persoane care se numesc Lennart Anders- 
son. După ce şi-a limitat căutarea la o distanță de ICA 
Maxi din Hyllinge care poate fi parcursă cu motoreta, 
numărul s-a redus la cincisprezece, ceea ce era încă 
prea mult. 

A încercat pe Facebook, tastând în fereastra de cău- 
tare „Lennart Andersson“ cu adaosul „Skâne“ și a obți- 
nut o listă cu opt nume. Din păcate, nici unul dintre 
ei nu era Lennart Andersson al său. Apoi a încercat 
site-ul ICA Maxi, căutând prin el supermarketul din 
Hyllinge. 

La „Raionul de carne“ i-a găsit pe Lennart Anders- 
son şi pe trei dintre colegii lui, care pozau în fața 
tejghelei zâmbind cu gura până la urechi şi ținându-se 
pe după umeri. 

Pagina mai informa cititorul că Lillemor Ridell, Fri- 
dolf Aronsson, Lennart „Biftec“ Andersson şi Magnus 
Brittner pun întotdeauna pe primul plan curăţenia şi 
calitatea. Și îi rugau pe clienți să nu se sfiască să întrebe 
dacă antricotul e de proveniență locală, sau chiar să 
ceară o rețetă bună pentru puiul de vineri seara. 

Biftec, a repetat pentru sine. 

S-a înapoiat la Facebook şi a adăugat la căutare 
porecla. 

Şi iată-l. Bărbatul cu bronz fals care i-a vândut un 
copan de pui cu un zâmbet nepăsător şi i-a urat o zi 
bună. Avea același zâmbet în fotografia din profil, 
cu toate că în ea era dezgustător de transpirat, avea 
bentiță pe cap și un maiou sintetic albastru-electric. 
Aşadar, avea de-a face cu un fanatic al exerciţiilor 
fizice care probabil că avea atât forță, cât şi rezistență. 

S-a gândit dacă asta ar putea fi o problemă. Dar, de 
vreme ce încă nu ştia care va fi metoda, ar fi însemnat 

să-și risipească timpul şi energia cu aceste gânduri, aşa 
că a derulat mai departe pagina. 

Lennart „Biftec“ Andersson era un membru tipic al 
generației sale în ceea ce priveşte Facebook-ul. Nu părea 
să considere că ar trebui să ascundă ceva, de vreme ce 
nu avea nimic de care să se rușineze. 

Profilul lui folosea setarea „Prieteni“, ceea ce însemna 
că oricine putea să vadă că are 137 de prieteni, numele 
lor și, în unele cazuri, cu ce se ocupă ei. Îi plăceau 
Smokey, Gasoline, Queen și, deloc surprinzător, Lasse 
Stefanz, Wisex şi Robert Wells. 

Trebuie să-l fi pasionat și genealogia, pentru că îi 
plăceau pagini precum Federaţia Societăților Genealo- 
gice Suedeze, Prietenii Rădăcinilor și Arhiva Consiliului 
Districtual. În privința sporturilor, prefera culturismul, 
cu toate că părea să-şi fi pus în gând să participe la 
competiția Iron Man din Kalmar, la sfârşitul verii. 

Totuși, ceea ce n-a putut să găsească a fost adresa de 
acasă sau vreo fotografie, în afară de aceea nesuferită 
din profilul de Facebook. Ca să aibă acces la aceste 
lucruri trebuia să-l facă pe Lennart să accepte o cerere 
de prietenie. 

N-o vedea printre prieteni pe colega lui, Lillemor 
Ridell, aşa că s-a apucat pe dată să-i creeze un profil, cu 
toate că, probabil, avea deja unul. Ca imagine pentru 
profil va trebui să se mulțumească cu decupajul din 
fotografia de pe site-ul Ica Maxi. După cinci minute 
trimisese o cerere de prietenie. 

Abia a avut timp să-și pună chiloţii, un tricou şi 
şosete înainte ca Lennart să accepte. 


Schimbul nu începe decât mâine la prânz, aşa că e 
timp din belşug pentru o oră de vâslit, o şedinţă la sală 
şi douăzeci de minute de soare! 

#plajă201 festiatatdebatrancattesimti! #ironman- 
kalmar 


Cea mai recentă postare a lui Lennart era doar cu 
câteva minute înainte și o însoțea un selfie îngâmfat, 
cu pieptul gol, făcut în fața oglinzii din baie. 

Era tot ce-i trebuia. 

Cine şi când erau bătute în cuie. Nu mai rămânea 
decât ca zarul să spună cum. 

Aruncarea inițială era ca să determine ce categorie 
să stabilească mai întâi. Numerele fără soț reprezentau 
armele uciderii, iar numerele cu soț, felul morţii. 

Trei. 

A scos lista de arme, numerotată de la unu la doi- 
sprezece, şi a făcut o aruncare preliminară ca să sta- 
bilească dacă foloseşte un zar sau două. 


. pistol 

. funie 

. arbaletă 

. trupul meu 
suliță 

cuțit 

. praştie 

. sabie 

. puşcă 

10. un obiect de la locul faptei 
11. o maşinărie 

12. bâtă de baseball 


Patru. 

Asta însemna că trebuie să folosească două zaruri, 
aşa că a mai luat unul şi le-a scuturat în căușul pal- 
melor, după care le-a dat drumul pe pâsla verde. 

Doi de cinci. 

Cu alte cuvinte, avea să folosească ceva de la locul 
faptei. Putea fi absolut orice, câtă vreme nu-l aducea 
cu el. În multe cazuri, acesta și numărul unsprezece 
puteau să fie cele mai provocatoare opțiuni. Însă de 
această dată era, fără îndoială, cea mai bună. Mai 
ales dat fiind că avea mai puţin de douăsprezece ore 
de pregătire. 

Acum nu-i mai trebuia decât confirmarea finală. 
O ultimă aruncare a zarului cu douăzeci de fațete ca 
să-și pună planul în acţiune. 

Toate fațetele, în afară de cea marcată X, însemnau 
că putea să pornească. A luat repede zarul, l-a scuturat 
şi l-a rostogolit. 

X. 

S-a holbat la zar ca şi cum nu-i venea să creadă. 
Dar chiar era un X. Cu șanse de una la douăzeci, acea 
fațetă, la fel ca toate celelalte, ar trebui să fie un rezul- 
tat foarte neobişnuit. Acum era a doua oară în două 
săptămâni. 

Dar n-avea importanță. Zarurile au fost aruncate, 
şi lui nu-i rămânea decât să se îndrepte iarăşi spre 
bibliotecă şi să ia carnetul care avea pe copertă un 
X mare. 

În el erau 120 de pagini scrise ordonat, fiecare cu o 
unică misiune secundară pe care trebuia s-o îndepli- 
nească. Putea fi un addendum la misiunea principală, 
cum ar fi să ia un trofeu sau să rănească și unul dintre 
colegii victimei. Dar putea să fie şi altă misiune com- 
pletă, cu tot ce implica asta. 

Le concepuse el însuși, cu ajutorul zarului și, dacă 
unele dintre misiunile secundare erau relativ simple 
şi nevătămătoare, unele erau amănunțite și complet 
nebunești, şi puteau să facă totul să se termine. 

Şi aici, era nevoie de o aruncare preliminară ca să 
stabilească numărul de zaruri. Dar, de vreme ce erau 
120 de misiuni, ar putea să aibă nevoie de douăzeci 
de zaruri, și iată de ce icosaedrul alb avea să hotărască 
din nou. 

Șapte. 

A luat şapte zaruri de precizie cu şase fețe, le-a scu- 
turat împreună mai mult de un minut şi le-a aruncat. 
Doi, cinci, alt cinci, şase, trei, unu şi încă un şase. 

A făcut adunarea celor șapte numere, a luat carnetul 
şi l-a răsfoit până la pagina 28. 

Misiunea secundară era un adaos la misiunea prin- 
cipală de la ICA Maxi și era descrisă în doar cinci 
cuvinte. 

Trebuie să fie martori oculari. 


28 


Computerul nu poate citi cardul de memorie al apa- 
ratului de fotografiat. 

Căutarea pe Google nu putea fi descrisă altfel decât 
ca un strigăt de ajutor, în ultimă instanță, în încercă- 
rile lui Fabian de a ajunge la conținutul aparatului de 
fotografiat digital pe care l-a găsit în podul lui Einar 
Stenson. Dacă ar putea măcar să fie numite încercări 
reale, dat fiind faptul că nu spera să reuşească. 

Nu fusese surprins să vadă că bateriile erau des- 
cărcate, se scursese din ele lichidul şi începuseră să 
ruginească. La urma urmei, aparatul fusese lăsat cel 
puţin cinci ani într-un pod cu umezeală. Dar chiar și 
după ce l-a curățat cu multă grijă, cu beţişoare înfă- 
şurate în vată înmuiate în oțet, și a schimbat bateriile, 
aparatul a refuzat să învie. 

Atunci a scos cardul de memorie și l-a curățat, 
ca şi locașul în care se afla, dar degeaba. A încercat să 
pună cardul de memorie în cititorul computerului său, 
ceea ce a făcut să apară pe ecran un mesaj descurajant: 


J:/DCIM/100CANON nu este disponibil. 
Fişierul sau catalogul este avariat şi nu poate fi citit. 

După două reinițializări, cu acelaşi mesaj, era gata 
să arunce prosopul în ring și să se ducă sus să se spele 
şi să se pregătească pentru externarea Matildei de a 
doua zi. Deja irosise prea mult timp cu micul aparat 
de plastic care, sperase, avea să-i dea un indiciu des- 
pre motivul pentru care Molander ar fi vrut să-și ştie 
socrul mort. 

Dar n-a izbutit să se rupă de acolo. A rămas în piv- 
niță, alimentând ceea ce ajunsese să fie o obsesie legată 
de obținerea imaginilor de pe acel card de memorie. 

A încercat să-l introducă în aparatul de fotografiat 
al Matildei, care fusese un cadou de Crăciun, dar nu 
s-a ales decât cu mesajul format necunoscut. În acel 
moment, singura cale era să desfacă în bucăţi apara- 
tul de fotografiat şi, calm și metodic, să-i cerceteze 
măruntaiele, ca să se asigure că totul e în ordine. Pen- 
tru siguranță, a eliminat orice urmă de umezeală cu 
uscătorul de păr al Sonjei. 

Toate astea i-au luat mai mult de o oră și jumătate, 
şi s-a auzit şoptind o rugăciune înainte să pună în 
locaşul lor bateriile noi, să introducă atent cardul de 
memorie şi să apese pe micul buto „pornire“. Ba chiar 
a închis ochii, sperând că aparatul o să scoată un sunet 
când porneşte. 

Nimic. 

Dacă ar fi avut la îndemână un ciocan, ar fi sfărâ- 
mat aparatul de fotografiat. Dar n-avea, aşa că acum 
stătea la computer şi se uita la rezultatele căutării 
pe Google. 

Spre surprinderea sa, căutarea avusese mai mult de 
133.000 de rezultate. A dat clic pe al doilea, care l-a 
redirecționat la www.thephotosite.se, unde un anume 
Alfred_d părea să fi primit exact același mesaj, că fişi- 
erul sau catalogul e defect şi nu poate fi citit. 

Încercase deja toate soluțiile sugerate. 

În afară de una. 

PC Inspector era un soft german gratuit care susți- 
nea că poate să reconstituie și să repare fişierele de pe 
carduri de memorie externe. Chiar dacă, din greşeală, 
ai fi reformatat un card de memorie, programul te 
putea ajuta. Părea prea frumos ca să fie adevărat şi, 
dat fiind că era complet gratuit, fără îndoială conținea 
un virus sau altceva ce nu ţi-ai dori în nici un caz să 
ai în computer. 

Cu toate acestea, a apăsat pe „descărcare“. 

Imediat i-a părut rău, dar nu se putea abține să aștepte 
cu nerăbdare ceea ce avea să se întâmple când pe bara 
de descărcare avea să se arate sută la sută și, cu toate 
că ştia că nu e bine, a urmat toate instrucțiunile, a 
fost de acord cu licenţa utilizatorului și chiar și-a scris 
numărul cardului VISA şi codul de siguranță. 

De-abia după ce s-a încheiat procesul greoi de insta- 
lare și-a dat seama că a achiziționat versiunea completă 
a softului, cu actualizări gratuite în următorii ani. 

Cel puțin, părea un program adevărat și, din cât vedea, 
scana deja în căutarea unităților de memorie externă. 
Doar dacă nu cumva codifica întregul computer, 
ca să poată ameninţa că șterge tot dacă posesorul 
nu transferă o grămadă de bani într-un cont dintr-o 
bancă rusească. 


Găsit card de memorie Sandisk 8GB în slotul J. 
Vrei să recuperezi fişierele şterse şi deteriorate? 


A apăsat pe DA ca să declanșeze procesul şi, orice o 
fi fost ceea ce făcea programul, se părea că nu merge 
prea repede. Procentajul a rămas timp de câteva minute 
blocat la trei la sută până să treacă la patru. De-abia 

când a auzit clinchetul care semnala un e-mail şi-a 
dat seama că picotea. 


De la: 7hcx3h+fbpyhpq8xakfoOsharklasers.com 

Către: fabian.risk gmail.com 

Subiect: Theodor 

Presupun că îţi dai seama că fiul tău este unul dintre ei. 

/D 

http://politiken.dk/indland/art4925602/Anklageren- 
forventer-haje-straffe-for-medlemmer-af-den-săkaldte- 
smileyliga-năretssagen-starter-neste-uge 


Link-ul îl trimitea la un articol din jurnalul danez 
Politiken. Era despre procesul iminent al celor patru 
adolescenţi suedezi care, cu măşti smiley galbene, 
omorâseră trei oameni ai străzii în Helsingør în cele 
mai complicate şi brutale moduri imaginabile. În 
plus, filmaseră fiecare atac ucigaș şi postaseră filmele 
pe internet. 

Lui Fabian îi era foarte cunoscut cazul. Din motive 
evidente, făcuse vâlvă şi de partea suedeză a strâmtorii, 
şi lumea ceruse să se judece cazul în Suedia, pe motiv că 
doi dintre acuzaţi erau minori. Însă, dat fiind că omo- 
rurile fuseseră săvârşite în Danemarca, se pare că acolo 
avea să aibă loc procesul. Şi anume, în Helsingør. 

A făcut o căutare despre „banda Smiley“ şi a citit 
câteva articole despre cazul spectaculos. Dar nicăieri nu 
scria că ar fi existat al cincilea membru. Toate sursele 
menționau trei băieți și o fată, toți aflaţi în prezent 
în arest în Danemarca. 

Ce aveau de-a face toate astea cu Theodor? Nu fusese 
în Danemarca, şi cu siguranță nu se afla în arest, aș- 
teptând procesul. În acest momentera la cinematograf, 


198 | STEFAN AHNHEM 


vizionând The Avengers, şi curând ar trebui să fie în 
drum spre casă. Să fie o greşeală? 

Mesajul era scris în daneză și semnat D. 

Ar fi putut să fie trimis de oricine, însă, dacă era să 
ghicească, ar fi zis că este Dunja Hougaard. O colegă 
daneză, care cu doi ani înainte își sacrificase întreaga 
carieră împotrivindu-se șefului ei, Kim Sleizner, ca 
să-l ajute pe el într-o anchetă. Dunja ajunsese chiar să 
salveze viața lui Theodor când a fost răpit de un cri- 
minal în serie îngrozitor, care voia să-l pedepsească 
pe Fabian pentru relele săvârşite în trecut. De atunci 
nu ținuseră aproape deloc legătura. 

În afară de luna trecută, când a dat peste ea în 
holul secției de poliţie. Avusese nevoie de ajutorul lui 
ca să obțină numele persoanelor care locuiau la câteva 
adrese. Așa e, n-a zis ea ceva despre faptul că ar fi în 
apropiere de locuinţa lui? 

Dar n-a văzut nicăieri numele ei pomenit în legă- 
tură cu cazul smiley. Pe de altă parte Kim Sleizner apă- 
rea din plin, împreună cu un anume Sveistrup de la 
poliția din Helsingør. Oare ea a lucrat pe ascuns la 
investigație? De aceea îi ceruse lui ajutorul, nu lui 
Astrid Tuvesson? N-ar fi ceva surprinzător la ea. Mai 
ales dacă era implicat Sleizner. Să însemne asta că ea 
ştie ceva ce nu știe nimeni altcineva? 

A tras sertarul din mijloc din partea stângă, a scos 
o bocceluţă, a pus-o pe birou și a desfăcut-o. Era acolo 
pistolul cu care Theodor venise acasă în acea seară 
fatidică în care pământul li s-a surpat sub picioare. 

De atunci încoace, șederea Matildei în spital îi soli- 
citase toată atenţia, şi nu s-a mai gândit nici măcar o 
dată la pistol, aproape că reușise să uite de existența 
lui. Dar iată-l, așteptând să fie predat, înregistrat și 

examinat, şi sigur că avea să facă asta, de îndată ce 
afla exact de unde îl luase Theodor. 

Era un Heckler & Koch USP Compact de 9 mm, un 
model destinat luptei la mică distanţă, folosit în mod 
obișnuit de poliția daneză. Atâta ştia şi el, dar, din cauză 
că numărul de serie fusese răzuit, nu avea cum să facă 
cercetări legate de pistol. 

Să fie asta legătura cu Danemarca? Să fie adevărat 
că propriul fiu era implicat în acele fapte odioase? 
Nu fusese în apele lui, asta era sigur. Dar chiar aşa de 
grav... Trebuia să fie o neînțelegere. 

A încercat să aducă subiectul în discuția cu Theodor, 
şi nu doar o dată. Dar când nu se eschiva şi nu se în- 
chidea în sine ca într-o cochilie, băiatul reacționa cu 
furie, ca aseară. Şi propria vinovăţie îl făcea pe Fabian 
să umble ca pe ouă în jurul oricărui posibil conflict, 
oricât de mic. Însă trecuse acea vreme. De cum ajungea 
fiul său acasă de la film, adevărul avea să iasă la lumină. 

A găsit în telefon numărul Dunjei şi l-a format, ca 
să întrebe dacă este vorba chiar de ea. Au trecut câteva 
secunde până să se facă legătura, dar în loc de sonerie, 
a auzit vocea feminină a robotului. 

Numărul format nu mai este disponibil. Numărul 
format nu mai există. Numărul format nu mai este dis- 
ponibil. Numărul format nu mai există. Numărul... 

A închis şi a încercat din nou, de această dată for- 
mând numărul manual, dar a fost întâmpinat de 
aceeaşi voce. 

Poate că era o eroare tehnică. Poate că ea schimbase 
rețeaua. Puteau fi oricât de multe motive pentru care 
numărul nu era bun. Însă era vorba de Dunja și, dacă 
o cunoștea bine, era o opțiune bine chibzuită. 


De la: fabian.riskOgmail.com 
Către: Zhcx3h+fbpyhpq8xakfoOsharklasers.com 

Subiect: Theodor 

Salut, Dunja. 

Se pare că ai alt număr de telefon. Te rog să mă suni 
ca să putem discuta la telefon. Presupun că tu eşti. Dacă 
nu, te rog să-mi spui cine eşti şi de ce mă contactezi în 
legătură cu fiul meu. 

Cu simpatie, 

Fabian Risk 


A trimis e-mailul și răspunsul a venit aproape 
imediat. 


Destinatar final: Zhcx3h+fbpyhpq8xakfoOsharklasers. 
com 

Acţiunea: eşuată 

Status: 5.1.1. 

Remote- MTA: dns; gmail-smtp-in.L-google.com 

(2000:14504010:cod::1b, serverul pentru domeniul 
gmail.com) 

Cod diagnostic: smtp; 550-5.1.1. Adresa de e-mail la 
care aţi încercat să ajungeţi nu există. Verificaţi încă o 
dată adresa destinatarului, ca să nu existe erori de tastare 
sau spaţii inutile. 


Fabian nu ştia ce să creadă. Numărul ei nu mai 
exista şi trimitea mesaje enigmatice de la o adresă la 
care nu-i puteai răspunde. Ce punea la cale? 

A luat telefonul, a găsit numărul de mobil al lui Kim 
Sleizner și era pe cale să-l formeze când, dintr-odată, 
a apărut o fereastră în mijlocul monitorului. 


Recuperarea cardului de memorie Sandisk 8 GB ter- 
minată. 
Vrei să vezi documentele? 


MOTIVUL X | 201 


Aha. Fotografiile de pe cardul de memorie. A dat 
clic pe DA și s-a deschis altă pagină. 

O pagină plină de fotografii. 

A dat clic pe prima, care o înfățișa pe Flora Stenson 
fluturând mâna spre aparat din stratul de legume. Era 
din 13 septembrie 2005. Cu doi ani înainte ca Einar 
Stenson să moară. Următoarea era un selfie făcut după 
şase minute, în picioare pe un debarcader de lângă 
lacul Ringsj. Următoarea arăta două cotlete pe grătar, 
lângă cartofi în coajă înfășuraţi în folie de aluminiu 
şi acoperiți cu un munte de sos bearnaise. 

Pentru un fotograf profesionist, fotografiile erau 
surprinzător de mediocre. Era limpede că micul aparat 
digital nu fusese punctul forte al lui Einar și, dat fiind 
că nu erau decât vreo douăzeci de cadre, probabil că 
s-a plictisit repede de el și l-a lepădat în pod. 

Şi celelalte fotografii erau personale şi, din punctul 
de vedere al lui Fabian, cu totul neinteresante. Cele 
mai multe păreau să fi fost făcute de Crăciun în 2005 
şi, cu toate că nu fusese decât de trei-patru ori acasă 
la Molander, i s-a părut că recunoaşte canapeaua bej 
şi masa de sufragerie dreptunghiulară aranjată pentru 
ospăţul de Crăciun. În unele fotografii erau Molander 
şi soția sa, Gertrud, ea cu o fustă roşie, el cu o cămașă 
cu nasturi și un jerseu de lână. 

Singura imagine pe care n-o înţelegea fusese făcută 
la câteva zile după Crăciun și înfățișa un grup de vreo 
zece bărbați care ședeau la o masă aşternută într-un 
subsol. Toţi se prăpădeau de râs, ținând în mâini pahare 
pline cu şnaps şi privind aparatul de fotografiat. 

Pe peretele din spate apărea un logotip, şi când l-a 
mărit a văzut că scrie „Celuloid “, sub o siglă care înfățișa 
un aparat de fotografiat vechi, ca o cutie. Desigur, era un 
club al fotografilor. Un club care, dacă numele era 

un reper, nu accepta decât aparatele cu film, ceea ce 
explica amuzamentul când Einar a scos la iveală mica 
sa minune digitală. 

Nu putea fi sigur. Însă ceva îi spunea că făcuse, 
în cele din urmă, un progres. Nu încăpea îndoială că 
Hugo Elvin adulmecase o mare parte. Dar foarte pro- 
babil nu ajunsese aici. Asta nu însemna că era ceva 
demn de interes. Însă, dacă era, el de afla, în sfârşit, cu 
un pas și înaintea lui Elvin, şi înaintea lui Molander. 


89 


Încă nu există nici o declaraţie a Poliţiei din Helsing- 
borg în privinţa arestării lui Sievert Landertz, în această 
dimineaţă, zicea reporterul. Însă, conform unor surse 
neconfirmate, arestarea este legată de incendiul din sediul 
Democraților Suediei din Bjuv. Și în interpelarea de as- 
tăzi, Jimmie Åkesson a profitat de ocazie ca să comenteze 
evenimentele. 

Asta este ceea ce eu numesc o ameninţare la adresa de- 
mocraţiei, a spus Åkesson. Irene simțea cumi i se strică 
dispoziția doar la auzul vocii lui. Poate cineva să creadă 
cu adevărat că sistemul nostru juridic ar putea vreoda- 
tă să conceapă arestarea în acest fel a unui membru al 
Democraților Suediei, fără nici o dovadă concretă... 

Irene a închis radioul. Se săturase până peste cap. 
Dacă nu era o ameninţare la adresa democraţiei, era o 
amenințare la adresa libertății de exprimare. De parcă 
n-ar fi existat dovezi concrete împotriva lui Landertz. 
Practic, avea tatuat pe frunte cuvântul vinovat, pentru 
numele lui Dumnezeu! 

Dăduse maşina înapoi între două tufe care creşteau 
exact în unghiul potrivit ca s-o ascundă de orice venea 
pe drumul cu pietriș. În plus, de acolo, vedea perfect casa 
lui Assar Skanăs, la vreo douăzeci de metri, şi putea 

să cheme ajutoare în clipa în care vedea pe cineva 
că se apropie. 

După ce s-au asigurat că el nu se află nici în casă, 
nici nu pândeşte pe undeva, prin grădină, ea și Klippan 
au hotărât să nu-l cheme încă pe Molander cu echipa 
lui şi să țină sub observaţie casa peste noapte, în cazul 
în care s-ar fi întors. 

Dar era deja în maşină de mai bine de patru ore şi nu 
făcuse decât să se uite prin teleobiectiv la o casă părăsită, 
în vreme ce curgeau ştirile despre Landertz şi partidul 
lui afurisit, care probabil că era în stare să recruteze și 
mai mulți membri pe seama acestui dezastru. 

Şi apoi, instrumentele de pe bord arătau că afară 
sunt doar 12 grade, ceea ce însemna că trebuia să dea 
drumul la încălzire şi să se înfăşoare într-o pătură 
groasă ca să n-o răzbească frigul. Lucru care, la rândul 
lui, însemna că trebuie să pornească motorul o dată 
la fiecare sfert de oră şi să-l lase să meargă cel puțin 
trei minute. 

N-a izbutit să-şi stăpânească un căscat exact în 
momentul în care cifrele albastre de la bord au arătat 
00:00. Mai avea două ore până se întorcea Klippan s-o 
înlocuiască şi, dacă nu se întâmpla curând ceva, avea 
să adoarmă și să plece atât de departe, încât putea să 
înceapă al Treilea Război Mondial fără ca ea să observe. 

A ieşit din maşină, s-a întins și și-a umplut plămânii 
cu aerul umed al nopții. Căzuseră de acord să nu intre 
nici unul în casă singur. În parte pentru ca Molander să 
găsească mai puține lucruri care au fost atinse, dar 
şi pentru cazul în care Skanâs se întorcea. Atunci ar fi 
fost într-un mare dezavantaj. Skanăs se dovedise foarte 
periculos şi complet imprevizibil, iar în casă ar fi avut 
în plus avantajul terenului propriu. 

Însă casa era una, grădina era cu totul altceva. Când 
a pătruns adânc în ea, s-a oprit şi s-a uitat în jur. La 
Volvoul pus acolo, acoperit doar în parte cu prelata, 
şi la gazon, care abia acum observase că este proaspăt 
tuns, aşa cum straturile de flori erau lipsite complet 
de buruieni. 

Ceva nu era în ordine, dar nu putea să-și dea sea- 
ma ce anume, și apoi telefonul său a început să cânte 
„Sommartid“ al lui Magnus Uggla. Ceea ce însemna 
că nu Klippan este cel care sună. Atunci ar fi fost 
vechiul sunet „Bakelite“. Nu, sunetul acesta era unul 
dintre cântecele din fruntea preferințelor sale, ales 
anume pentru Hampus. O rămășiță a vremii în care 
fusese îndrăgostită până peste urechi, atât de tare, că 
o durea tot trupul. 

Era a treia lui încercare s-o sune în acea noapte. 
Probabil se întreba pe unde este și de ce nu răspunde. 
Nimic ciudat în asta. Dar, așa cum nu putea suferi 
restul albumelor cumplit de convenționale ale lui 
Magnus Uggla, tot aşa nu suporta ideea că trăiește cu 
unul dintre Democraţii Suediei. 

Așa că a lăsat apelul să treacă în căsuţa vocală și a 
mers mai departe prin spatele casei, până la uşa care 
dădea în living. Era încă întredeschisă, aşa cum fusese 
când au ajuns ei acolo. 

Totul arăta că Skanăs îi văzuse pe fereastră şi o zbu- 
ghise chiar pe această ușă. Dar unde s-a dus apoi? 
Şi Renaultul, propria lui mașină, unde era? Din cât 
vedea ea, nu avea unde să fie parcat în spate şi n-avea 
unde merge de acolo. Nu exista nici măcar un drum, 
doar câmpuri. 

Brusc, a auzit o sonerie în casă, o melodie elec- 
tronică răspândindu-se în întuneric. Dar nu era ni- 
meni în cealaltă parte a casei care să apese pe sonerie. 

În schimb, a observat că s-a luminat ecranul telefo- 
nului fix fără fir pus la încărcat chiar dincolo de ușa 
de sticlă. 

A deschis uşa destul de mult ca să se strecoare înă- 
untru şi s-a aplecat deasupra ecranului, care arăta 
numărul 072-684 43 82. În vreme ce melodia răsuna de 
parcă n-ar fi avut de gând să se mai oprească, a căutat 
pe mobilul său numărul, dar n-a găsit nimic, ceea ce 
însemna că este al unei cartele SIM. 

Ca să nu contamineze aparatul cu propriile am- 
prente, şi-a tras mâneca peste mână, a luat telefonul 
şi a apăsat butonul verde, oprind melodia. 

- Da, salut... a zis, dar n-a auzit nici un răspuns. 

Nu auzea decât pe cineva care respira greu, aproape 
gâfâind. 

- Scuze, cu cine vorbesc? 

Era un bărbat. Asta și-a dat seama. Un bărbat care 
tocmai terminase antrenamentul la sală sau altă acti- 
vitate care cerea efort fizic. 

-Ce cauţi în casa mea? 

Era el. Era chiar el. 

-Numele meu e... s-a auzit pe sine spunând înainte 
să fie întreruptă de un clic. 


80 


Fabian tocmai intrase pe site-ul clubului fotogra- 
filor, Celluloid, când o pală de vânt care a străbătut 
brusc pivnița a anunțat că ușa de la intrare fusese 
deschisă și închisă. 

Theodor venise acasă. 

lată de ce stătea acum pe palierul de la etaj, în drep- 
tul uşii închise a adolescentului, adunându-și forțele 
ca să bată în ea. Acesta era momentul. Indiferent cum 
reacționa Theodor, era momentul. Dar n-a fost nici o 
reacție, așa că a bătut din nou, de această dată mai tare, 
şi a fost răsplătit cu un oftat obosit din partea cealaltă. 

- Da... Ce-i? 

A deschis ușa, a intrat în întuneric și l-a văzut pe 
Theodor culcat în pat, mijindu-și ochii la lumina care 
venea de pe coridor. Sigur, era ora douăsprezece și 
jumătate, dar nu erau decât câteva minute de când 
venise acasă. Se dusese măcar la baie să se spele pe 
dinţi? În plus, camera duhnea a tutun şi băutură. 

- Ai băut? s-a auzit că spune, în vreme ce observa 
că hainele lui Theodor sunt îngrămădite pe podea. 

- Ăăă, ce? 

Theodor a încercat să-şi concentreze privirea spre el. 

- Am întrebat dacă ai băut. Duhnește aici a băutură, 
a zis, dându-și seama că era, probabil, cea mai proastă 
cale de a începe o conversaţie intimă tată-fiu. 

Theodor a oftat. 

- Da, două beri. Mulţumit? Sau mai era şi altceva 
ce voiai să întrebi? 

- Mulţumit? De ce aş fi mulțumit? 

Regretul n-avea rost. Era deja prea târziu, cu toate 
că încă nu trecuseră treizeci de secunde de când se afla 
în camera fiului său. 

-Ştii ce am spus, mama ta și cu mine, despre bău- 
tură înainte de optsprezece ani. 

Se pare că fiului său nu-i trebuia mult ca să-l dez- 
echilibreze cu totul. 

Încercând să dirijeze conversaţia într-o direcție mai 
blândă, a respirat adânc, s-a dus la el și s-a aşezat pe 
marginea patului. 

- Uite ce-i, nici eu nu eram cu totul abstinent la 
vârsta ta. 

A prins privirea lui Theodor. 

- Nu că n-aş înțelege că cei de vârsta ta au nevoie 
să încalce regulile și să încerce lucrurile interzise. Şi, 
între noi fie vorba, pot foarte bine să trec cu vederea 
dacă e vorba de două beri. Dar două beri nu e nici pe 
departe ce ai băut tu în seara asta. Putem fi de acord 
în privința asta? 

Theodor a chibzuit o vreme până să facă semn cu 
capul că da. 

- Bine. Pentru că, de fapt, nu despre asta voiam să 
vorbim. 

S-a întrerupt iarăși. 

- De ce? S-a întâmplat ceva? 

- Nu știu. Asta încerc să aflu. 

Pur şi simplu, nu ştia cum să continue. 

-Cu toții greşim din când în când, nu-i aşa? Uite, 
eu, de exemplu. Am făcut ce am crezut că-i mai bine, 
însă aş fi primul care să recunosc că n-am fost cel mai 
bun sau cel mai implicat tată din lume. Şi, în lumina a 
tot ce s-a întâmplat, e limpede că am făcut mai multe 
greşeli decât cei mai mulți taţi. Greşeli care, în unele 
cazuri, sunt atât de grave, încât va trebui să trăim cu 
ele restul... 

- Bine, gata, care-i treaba? l-a întrerupt Theodor. 
E miezul nopții şi sunt obosit. Poate că am putea vorbi 
despre asta altădată? 

- Îmi pare rău. 

Fabian a clătinat din cap. 

-Acum e deja altădată, sau data de după aceea. Ori- 
cât am vrea, n-o mai putem amâna. Trebuie să ştiu 
chiar acum ce s-a întâmplat cu adevărat în seara în 
care ai venit acasă plin de vânătăi și cu un pistol ascuns 
în pantaloni. 

În sfârşit, o reacţie. Sub forma ochilor dați peste 
cap, sigur, dar era mai bine decât nimic. 

- Am vorbit deja despre asta. Nici nu mai știu de 
câte ori. Theodor a clătinat din cap. Mergeam prin 
Slottshagen să mă întâlnesc cu nişte prieteni şi tipii 
ăia au apărut și... 

- Ai dreptate, i-a tăiat vorba Fabian. Povestea asta 
am auzit-o cât să-mi ajungă pe restul vieții. Dar nu-i 
ceea ce s-a întâmplat în realitate, nu? 

- Ba sigur că e, la dracu'! 

Theodor l-a fulgerat cu ochii injectați. 

Fabian a clătinat din cap. 

-Nu, nu mergeai prin Slottshagen și n-au fost „tipi“ 
care au aţintit pistolul spre tine până ce un al treilea 
„tip“ a apărut cu un pitbull şi i-a pus pe fugă. 

- Bine, crede ce vrei, a fornăit dispreţuitor Theodor. 
Puțin îmi pasă... 

- Theo, văd. Se vede de la o poştă că... 

- Cum adică, vezi? Tu nu vezi nimic înainte să fie 
prea târziu, a şuierat Theodor. Ce mama dracului îţi 
închipui că pricepi dacă te uiţi la mine? 

-Că nu ţi-e bine. 

Theodor a șovăit, ca şi cum ar fi fost ultimul răspuns 
la care se aștepta. 

-Văd că ai ceva pe suflet. Ceva apăsător, care te roade, 
şi dacă crezi că o să dispară de la sine, te înșeli. O să 
fie din ce în ce mai rău. Şi dacă nu faci ceva în privința 
asta, în cele din urmă o să putrezeşti pe dinăuntru. 

Pentru prima dată, fiul lui părea că ascultă fără să 
protesteze. 

- Ai zis că nu văd niciodată ceva înainte să fie prea 
târziu, a continuat. Oricât ar fi de dureros, trebuie 
să recunosc că a fost adevărat de prea multe ori, dar 
încerc să schimb asta, și iată de ce sunt aici acum şi 
nu altcândva. Pentru că nu-i prea târziu. Există întot- 
deauna o cale pe care poţi merge înainte, și a ta începe 
cu adevărul. Indiferent cât de greu şi cumplit ar fi, de 
acolo trebuie să începem. Altfel, totul o să se prăbu- 
şească. Aşa că te întreb din nou. Ce s-a întâmplat în 
seara aceea? 

Theodor tăcea, ochii lui căutau ceva pe care să se 
sprijine în vreme ce absorbea cele spuse. Dar când 
n-au putut găsi un punct sigur, bărbia a început să-i 
tremure. 

A trecut aproape un minut întreg până s-a uitat din 
nou în ochii lui Fabian. 

- Bine, a zis, cu o voce firavă ca aripa unui fluture. 
Ai dreptate. Nu eram în drum spre prieteni. Eram la 
bancomatul din Stortorget când au apărut. Dintr-odată 

erau acolo, fluturând pistolul și spunându-mi să le 
dau toți banii. 

O minciună înlocuită cu alta. 

O vedea în ochii lui și a simţit cum îl inundă deza- 
măgirea. 

- Theodor... Dunja a luat legătura cu mine. Ştii, Dunja 
Hougaard, cea care ţi-a salvat viața acum doi ani. 

Dintr-odată, în ochii lui Theodor era panică. 

- Ea spune cu totul altă poveste. Una care se petrece 
în Danemarca și în care tu eşti unul dintre... 

-N-am fost eu! Îţi jur că n-am fost eu! M-au silit, 
n-am vrut, dar m-au silit să țin de șase în vreme ce ei... 

Theodor s-a întrerupt și s-a schimonosit, luptând 
cu lacrimile. 

- În vreme ce ei ce? Au vârât o petardă mare pe gâtul 
victimei și au aprins-o? 

-Dar n-am fost niciodată părtaş. Îi jur, n-am făcut 
nimic. Habar n-aveam. Am văzut doar, din întâmplare, 
unul dintre clipurile lor în care l-au împins pe tipul 
ăla într-un cărucior de supermarket. A fost groaznic. 
Se vedea cum se zbate să iasă, dar nu putea, pentru că 
l-au legat de cărucior și... La dracu’, e cel mai îngro- 
zitor lucru pe care l-am văzut în viața mea... Drept pe 
autostradă, şi apoi a venit un camion și... 

Theodor s-a întrerupt iarăşi, când suspine tăcute 
l-au copleșit, zguduindu-i tot trupul. 

Fabian ar fi vrut să-l aline şi să-i spună că totul o 
să fie în ordine. Că timpul o să vindece toate rănile. 
Dar nu putea rosti nici un cuvânt. Era ca şi cum totul 
îi fusese scurt-circuitat - capacitatea de a vorbi, de a 
gândi, totul. 

- Au zis că o păţesc dacă spun cuiva. Tată, îți jur. 
N-am vrut să fiu părtaş, dar a trebuit să-i ajut, n-am 

avut de ales. Ea a pierdut lănțișorul cu numele meu 
pe el şi probabil și cu amprentele mele. 

- Cine? Cine avea lănțişorul tău? 

Creierul său revenea brusc la viață. 

- Alexandra. Era amestecată în porcăria aia şi, când 
mi-am dat seama, n-am mai vrut decât să plec de acolo. 
Să plec și să nu mă mai întorc. Însă Henrik, amicul ăla 
al ei, a refuzat. A zis că sunt unul dintre ei, că vreau 
ori nu. 

- Şi Dunja? Unde intră în toată povestea asta? 

- Habar n-am. Doar a bătut la ușa Alexandrei într-o 
zi. Tocmai văzusem clipul și n-am ştiut ce să fac. 

-Şi ce ai făcut? 

-Ne-am ascuns până s-a lăsat păgubaşă. Cred că 
am stat mai bine de o oră după canapeaua aia. 

Într-un fel, fiul său era acum așa de mare, şi în 
câțiva ani avea să fie mai înalt decât el. Şi totuși, era 
încă un băieţel care se pitula pe după canapele. 

-Şi pistolul? 

- Henrik mi l-a dat când țineam de şase la Helsingør. 
Atunci a apărut ea din nou. N-am habar de unde a 
ştiut că suntem acolo. 

- Aşadar, cu Dunja te-ai încăierat? 

Theodor a încuviințat. 

Trebuie să fi lucrat la investigație. De aceea îi ceruse 
ajutor să găsească numele câtorva locuitori din carti- 
erul lui, Tågaborg. 

- Dar, ascultă... 

Theodor l-a privit în ochi. 

- Nu trebuie să-i spunem mamei despre asta, nu-i 
aşa? Putem s-o păstrăm pentru noi, bine? 

- Theodor, trebuie să ştii că nu se poate. Fabian s-a 
străduit să pară mai calm decât se simţea. Sigur că 

va trebui să-i spunem. Şi trebuie, de asemenea, să te 
prezinți cât mai curând la poliția daneză. 

- Cum adică, să mă prezint? De ce? 

Theodor s-a albit la față. 

-Ca să dai o declaraţie și să le spui de implicarea 
ta şi de... 

- Nu, ascultă! N-am făcut nimic! Singurul lucru pe 
care l-am făcut a fost să stau acolo şi... 

- Exact, Theodor. Ai fost acolo. Cum ai ajuns acolo, 
dacă te-a silit sau nu cineva, nu contează în acest 
moment. Singurul lucru care contează este că ai fost 
acolo. 

Theodor s-a uitat lung la el, dar Fabian nu vedea 
în ochii lui neliniște sau îngrijorare, nici nefericire 
sau enervare. Nu, ochii lui străluceau de groază pură. 
Ceea ce era exact ce simțea şi Fabian. Faţă de ceea ce 
îi aştepta şi ceea ce avea să i se întâmple fiului său. 

- Dacă vrei să laşi asta în urmă, singura cale este 
să dai o declaraţie în care să le spui celor de la poliție 
exact ce s-a întâmplat. 

Fața lui Theodor s-a albit şi mai tare. 

-O să merg cu tine şi o să am grijă să ai un avocat 
bun. Dar depinde de tine ca să... 

Semnele prevestitoare fuseseră acolo. Spaima din 
ochii lui, respiraţia și faţa de o paloare de moarte. Ar 
fi trebuit să știe. Cu toate acestea, când Theodor a 
început să vomite, a părut că vine din senin. 


ől 


Cu toate că era încă devreme și soarele de-abia se 
ițea peste vârfurile copacilor, pe Irene o treceau sudo- 
rile de parcă ar fi fost la menopauză. Asta după ce își 
scosese hanoracul şi jacheta de lână și, în afară de 
blugii care i se lipeau de picioare, acum nu mai avea 
pe ea decât un tricou vechi, care era și el ud leoarcă. 

A ieşit de pe cărare şi s-a așezat pe o buturugă aflată 
la vreo zece metri în desiș, a scos una dintre sticlele 
cu apă din rucsac și a băut-o, în ciuda faptului că apa 
era călâie şi avea un iz de plastic. 

S-a uitat la telefon şi a văzut că zona marcată pe 
hartă se schimbase din nou. De la forma de gogoaşă 
pe care o avusese cu ceva mai mult de o oră înainte, 
acum semăna mai degrabă cu un balon pe care se 
aşezase cineva. 

Molander, care făcea triangulaţia la sediu, explicase 
că forma depinde de numărul și de tipurile de relee la 
care este conectat telefonul respectiv la un moment 
dat. Şi de faptul că antenele sunt omnidirecționale 
sau unidirecționale, iar în al doilea caz, depinde de 
unghiul acoperit. 

În orice caz, zona era mult prea mare, acoperind 
între doi şi trei kilometri pătraţi. Ceea ce nu părea prea 

mult în sine, dar terenul inaccesibil din Söderåsen, 
combinat cu faptul că ea și Klippan nu reușiseră să 
facă rost decât de doi agenţi în uniformă, din pri- 
cina meciurilor de fotbal din acel weekend, făcea ca 
sarcina să fie mult mai grea decât găsirea unui ac în 
carul cu fân. 

Dacă ar fi avut zece oameni, ar fi putut să se înșire 
la marginea zonei și să înainteze spre centru în mod 
coordonat. Acum nu aveau încotro, încercau să-l 
înconjoare venind fiecare dintr-un punct cardinal, 
ceea ce lăsa mari porțiuni complet nesupravegheate, 
ușurând strecurarea prin ochiurile plasei. De fapt, asta 
se întâmplase deja de două ori și, dacă nu se schimba 
ceva curând, trebuia să abandoneze misiunea și să 
aştepte până după weekend, când urma să aibă mai 
mulți oameni. 

Când chiar s-a schimbat ceva, a presupus că apli- 
cația pe care o folosea ca să primească informații de 
la Molander a luat-o razna și s-a blocat, cumva, așa 
că a închis-o și a repornit-o. Dar a rămas la fel. Zona 
marcată pe hartă continua să arate ciudat. 

Rotundă ca o minge de tenis și, în comparație cu 
precedenta, mică. 

Atât de mică, încât nu mai acoperea decât circa o 
mie de metri pătraţi. 

Şi, dacă asta nu era destul, ea însăși se afla cam la o 
sută de metri de centrul zonei. Dacă harta era corectă, 
asta trebuia să însemne că el intrase în contact cu 
câteva relee deodată, ceea ce însemna, de asemenea, 
că poate să dispară iarăși în orice clipă. 

Se pare că te îndrepţi direct spre el, i-a scris Klippan. 
Ajungem acolo cât de repede putem. 

S-a ridicat, a scos pistolul, și-a îndesat în buzunarele 
de la spate alte două încărcătoare pline și a pornit 

repede. A ieşit înapoi la soare, a traversat cărarea și 
a mers mai departe printr-un mic luminiș cu crengi 
uscate şi rădăcini care şi-au dat toată silința să-i agațe 
picioarele şi să-i scrântească gleznele. Dar a reușit 
să evite catastrofele și curând a intrat în pădure pe 
partea cealaltă. 

S-a mai uitat o dată la telefon, pe când trecea pe 
lângă un bolovan uriaș, și a constatat că zona de pe 
hartă era în continuare mică și drumurile lor aveau 
să se încrucișeze curând, în afară de cazul în care el 
îşi schimba brusc direcția. 

A stat complet nemişcată, dar nu se auzea nimic 
în afară de muștele care bâzâiau în jurul gâtului său 
transpirat. Poate că o auzise deja și s-a oprit şi el. 

În cele din urmă, şi-a părăsit ascunzătoarea din 
spatele bolovanului, s-a uitat în jur și s-a adâncit și 
mai mult între copaci, al căror frunziş presăra bănuțţi 
de soare. La început a alergat cu ușurință, sărind peste 
pietrele cu mușchi și copacii căzuți, însă după o vreme 
a încetinit până la mers, aproape târâre, verificând din 
când în când pe telefon unde se află. 

După o vreme, copacii au început să se rărească şi 
pădurea s-a deschis într-un luminiș în care soarele era 
atât de puternic, încât ochii săi au avut nevoie de un 
moment ca să se adapteze. Dar, de cum s-au adaptat, 
a devenit limpede că nu alergau după o umbră. 

Pietrele afumate fuseseră împrăștiate, ce-i drept, 
însă nu i-a trebuit mult până să găsească locul în 
care probabil că el făcuse focul nu mai demult decât 
noaptea trecută. Ceva mai departe, iarba fusese turtită 
într-un dreptunghi perfect de circa doi metri pe unu 
şi jumătate. 

Ceva sclipea în iarbă și, când s-a lăsat pe vine, şi-a 
dat seama, privind mai bine, că este un cartuș, dar chiar 

când își pusese o mănușă de cauciuc și era gata să-l cu- 
leagă, a încremenit la sunetul care venea chiar din spate. 

Nu era trosnetul unei crengi. Nici vreun vreasc. Nu 
erau nici măcar frunzele foşnind într-un fel pe care 
vântul nu l-ar fi putut isca niciodată. Ce anume era, 
nu știa. Poate că nu era decât închipuirea sa. Cu toate 
acestea, a ridicat mâinile, s-a răsucit încet și a dat cu 
ochii de ochii lui negri. 

Cerbul stătea la un metru și ceva de ea şi părea cel 
puţin la fel de surprins. A izbit-o măreția înfățișării 
lui, cu coarnele mari și ochii negri ca smoala, care o 
priveau ca și cum ar fi putut să-i citească gândurile. 

Bubuitura a fost puternică, însă din cauza ecou- 
lui n-a putut să-și dea seama din ce direcție venea. 
Şuieratul care a spintecat aerul chiar în dreptul feţei 
ei a făcut-o să-și dea seama că cineva trăsese în ea. 
Glonţul a lovit iarba un pic mai la stânga, în vreme 
ce ea plonja spre dreapta. Cerbul dispăruse deja, ca și 
cum n-ar fi fost acolo niciodată. 

S-a târât prin iarbă, încercând să-și vină în fire. Un 
glonț de pușcă obișnuit străbate aproximativ opt sute 
de metri pe secundă, de mai mult de două ori viteza 
sunetului. Însă bubuitura, șuieratul și lovitura au fost 
aproape simultane, ceea ce însemna că țintașul nu 
poate fi mai departe de vreo cincizeci de metri. 

Avusese noroc. Când și-a dat seama de asta, șocul 
a copleșit-o. Dar acum nu era timp pentru șoc. Acum 
trebuia să plece de acolo cât mai repede cu putinţă. 
Măcar de l-ar fi zărit prin iarba înaltă. Dar nu îndrăz- 
nea să se ridice în picioare, așa că s-a târât mai departe 
perpendicular pe traiectoria glonţului. 

Nu putea decât să tragă nădejde că el n-o vede 
şi nu vede nici mișcarea ierbii din jurul ei. Dacă ar 
putea să ajungă din luminiș înapoi în pădure, copacii 

ar ascunde-o și ar putea să dea ocol și să ajungă la el 
din spate. 

Apoi a mai răsunat o împușcătură, și alta. 

A înghețat şi şi-a ţinut răsuflarea, în vreme ce își 
făcea în minte inventarul corpului, ca să se asigure 
că nu fusese lovită, când a auzit o bufnitură înăbu- 
şită. Un sunet care a speriat-o mult mai tare decât 
împușşcăturile. 

Să fie fost el, sărind jos din ascunzătoare? Dacă a 
fost într-un copac sau în adăpostul unui vânător, cu 
siguranță a văzut-o. Nu cumva erau pași ceea ce auzea 
acum? Da, auzea chiar şi un vreasc trosnind. 

Să se ridice şi să încerce să fugă? Nu, asta ar trans- 
forma-o într-o țintă şi mai ușoară. Mai bine să țină 
pistolul pregătit și... Sunetul a făcut-o să nu mai gân- 
dească şi să înceapă să acționeze. Sunetul a ceva meta- 
lic scos din teacă. 

Ţinând pistolul cu amândouă mâinile, s-a rostogolit 
şi i-a văzut silueta conturată de soarele orbitor, cu un 
cuțit de măcelar în mână și o puşcă atârnată pe umăr. 

Secundele se lungeau, ca şi cum i-ar fi dat mai mult 
timp să-i ochească piciorul şi să apese tot mai tare cu 
arătătorul pe trăgaci. Dar ceva a făcut-o să se oprească. 

Cu toate că ochii, nasul și gura arătau aşa cum își 
amintea de la cordonul de poliție din Bjuv, era din ce 
în ce mai convinsă că ceva nu-i în ordine. De exemplu, 
lipsea rânjetul şi, când un nor a acoperit, în cele din 
urmă, soarele și i-a văzut mai bine fața, și-a dat seama 
pe loc care este problema. 

Nu era el. 


SR 


S-a aşezat la un metru și ceva de zidul de piatră, 
pe digul Parapet din Portul de Nord din Helsingborg. 
Nu avea decât un pic peste un metru înălțime şi se 
arcuia la fel ca tejgheaua raionului de carne al lui 
Lennart Andersson din ICA Maxi, în Hyllinge. N-avea 
rost să-și ia acum un avânt mai mare, de vreme ce 
n-avea să-și ia prea mult avânt atunci când avea să 
acționeze cu adevărat. 

Prima încercare a fost aşa şi așa. A șovăit şi n-a 
reușit să aibă destul elan ca să treacă peste zid. A doua 
încercare a mers mai bine, iar la a treia a mers până 
la capăt, aterizând pe una dintre stâncile din partea 
cealaltă. La a patra încercare nici măcar n-a mai avut 
nevoie să se sprijine în mâini. 

La fel ca în multe împrejurări, era important să crezi 
că va merge. Ca atunci când era băiețel și a învățat 
să rupă un creion cu degetul arătător. S-a străduit un 
întreg weekend fără să reuşească și părea că arătătorul 
o să se rupă, nu creionul. De-abia când și-a pus în 
gând s-o facă fără şovăială a reușit, în cele din urmă, 
şi de atunci încoace n-a mai fost greu. 

A făcut al cincilea salt, şi acum părea cel mai uşor 
lucru din lume. Era întocmai ca misiunea suplimentară. 

Când a văzut X-ul a fost neliniștit, și când i-a ieșit din 
aruncarea zarurilor pagina 28 a carnetului a fost con- 
vins că asta avea să fie ultima sa misiune. Pe de altă 
parte, acum era convins că totul va ieşi de minune. 

Ba chiar aproape că uitase că poartă mască. Dacă 
nu s-ar fi prelins sudoarea pe dinăuntru, nici nu s-ar 
fi gândit la ea. Atât de bine i se potrivea. 

O comandase în SUA în momentul în care a ter- 
minat de scris cele 120 de misiuni suplimentare. 
L-a costat aproape o mie de dolari şi, cu toate că plătise 
în plus pentru livrarea expres, n-a ajuns la el decât 
după cinci săptămâni. 

Dar i se potrivea perfect şi, din cât îşi dădea seama, 
părea să funcționeze perfect în public. Era prima dată 
când o purta în afara apartamentului. 

Cei mai mulți oameni au trecut pe lângă el fără să 
reacționeze, de parcă nu l-ar fi văzut. Câţiva s-au uitat 
mai bine, ca şi cum nu s-ar fi dumirit ce nu e în ordine. 
Alţii chiar s-au răsucit să se uite la el. Apoi a riscat să 
se plimbe pe porțiunea pietonală din Kullagatan spre 
sfârşitul unei dimineți de sâmbătă. 

Totuși, îi era cald cu masca. Şi-a scos-o, a şters-o 
pe dinăuntru cu un prosop şi a pus-o în rucsac, apoi 
s-a urcat pe bicicletă și a pornit spre Hyllinge. 


őő 


Era un proces cu totul lipsit de elemente electronice. 
Fără unu şi zero. Fără rutine ale driverului, cabluri 
sau carduri de memorie. Doar chimia pură a hidro- 
chinonei care se răspândea prin casetă şi intra în con- 
tact cu stratul de gelatină al filmului, unde începea 
să transforme în argint metalic halogenura de argint 
care fusese expusă la lumină. Un proces care dădea 
un negativ cu atât mai întunecat cu cât i se permitea 
să se desfășoare mai mult timp. 

Developarea filmului fotografic necesită atât pri- 
cepere, cât şi experienţă. Cel care developează trebuie 
să fie capabil să facă unele lucruri, cum ar fi să scoată 
filmul din casetă şi să-l încarce în tancul de developare 
pe nevăzute, doar din memoria musculară, de vreme ce 
acele lucruri trebuie să fie făcute fie într-un manşon 
special, fie în întuneric complet. 

Găsise rolele de film într-un compartiment încu- 
iat, într-unul dintre dulapurile din clubul fotografic 
Celluloid. Odinioară, dulapul îi aparținuse lui Einar 
Stenson, şi a reuşit să descuie compartimentul cu una 
dintre cheile din sertarul lui Hugo Elvin. Era cea mai 
mică dintre cheile marcate cu bandă adezivă verde și 
cu semn de întrebare. 

Şase role, fiecare cu douăzeci şi patru de fotografii 
care aşteptau să fie developate. Toate alb-negru, dar 
cu diferite granulații și valori ISO, ceea ce necesita 
timpi de developare diferiți și concentraţii diferite ale 
revelatorului. 

Patru dintre membrii clubului își oferiseră servici- 
ile. Au atârnat filmele developate ca să se usuce, apoi 
le-au tăiat în fâşii de câte patru fotograme şi le-au pus 
în suportul aparatului de mărit, unde negativele fil- 
trau lumina becului incandescent, proiectând timp 
de câteva secunde imaginile pe partea cu emulsie a 
hârtiei fotografice. 

De-abia după ce hârtia expusă a fost așezată în tava 
de developare a reușit Fabian să vadă, în fine, cum 
imaginile prind formă, apărând parcă de nicăieri. 

Dat fiind că Einar Stenson fusese fotograf sportiv 
profesionist, erau acolo o mulțime de fotografii din 
sporturi, de la handball până la curling, dar erau şi foto- 
grafii frumoase din natură, cu lacuri ca niște oglinzi, 
câmpuri de grâu unduitoare şi copaci ivindu-se din 
cețurile dimineţii. Mai erau, de asemenea, câteva por- 
trete cu adevărat încântătoare ale soției lui Einar, Flora 
Stenson, şi o serie de fotografii cu două coțofene care 
construiau un cuib. Totuși, ceea ce nu găsea Fabian 
era ceva ce ar fi putut să explice de ce Molander i-ar 
fi luat viața lui Einar. 

După prima sută de fotografii entuziasmul tuturor 
a scăzut. Fabian a fost mai puţin afectat decât cei patru 
voluntari, care, fireşte, sperau să descopere un subiect 
gras pentru bârfele de la cină. 

Unul îşi luase deja tălpăşița, iar ceilalți trei erau așa 
de deprimațţi, că n-au reacționat când Fabian a zăbovit 
pe lângă tava cu revelator. 

La început, porțiunile care se întunecau treptat 
păreau sute de puncte care se uneau în petice mai 
mari. Ca nişte bălți de întuneric care, în cele din urmă, 
au desenat o mașină. O berlină gri cu uşa din partea 
şoferului deschisă și cineva... la stai... Fabian a mai 
urmărit câteva secunde procesul de developare, ca să 
afle mai multe amănunte. 

Da, cineva tocmai deschisese portiera șoferului ca 
să urce la volan. Cineva cu ochelari, îmbrăcat parcă 
într-o cămașă în carouri pe sub un sacou. 

Faţa bărbatului era întoarsă de la aparatul de foto- 
grafiat, dar Fabian a recunoscut și aleea, și casa. Își 
amintea că i-a dus acolo pe Sonja și pe copii pentru 
prima dată cu doi ani înainte, fiind invitat la un grătar 
cu restul echipei, în mijlocul unei anchete. 

Sigur că era Ingvar Molander. Nici măcar nu era 
surprins. 

De acum vedea că mașina este un Saab gri 9-3 cu 
numărul HOT 378. Cu alte cuvinte, același model 
şi aceeași culoare ca în fotografiile găsite de Hugo 
Elvin. Se simțea îndreptăţit să presupună că e aceeași 
mașină în care, în acele fotografii, urca o femeie încă 
neidentificată. 

Se pare că Einar Stenson îl urmărise pe Molander, 
şi în acea seară anume îl urmărise până la întâlni- 
rea cu femeia necunoscută. Oare Molander avusese 
o aventură? Despre asta să fi fost vorba? Oare Einar 
descoperise că Molander o înşeală pe fiica lui, Gertrud? 

Fotografia a fost mutată în baia de stopare, urmând 
să fie pusă în tava cu fixator și apoi atârnată să se 
usuce, însă Fabian se uita deja cu atenţie la următoarea 
fotografie, ale cărei porțiuni întunecate începeau să 
se contureze mai bine. 

Din nou acel Saab, dar această fotografie era făcută 
din spate şi în cu totul alt loc, cu copaci şi tufe pe 
fundal. Molander nu era decât o siluetă întunecată. 
Femeia era mai vizibilă, îmbrăcată cu aceeaşi rochie ca 
în fotografiile din sertarul lui Hugo Elvin și mergând 
spre maşină cu un zâmbet larg pe chip. 

Dar abia atunci când Fabian a văzut fotografia urmă- 
toare, ultima, pentru că probabil lui Einar i se terminase 
filmul, a început să aibă o senzaţie intensă. O senzaţie 
de recunoaştere. Nu-și dădea seama unde o mai vă- 
zuse, dar cu cât se uita mai mult la fața ei mărită de 
teleobiectiv, cu atât era mai convins că mai văzuse nu 
de mult acea femeie. 


84 


Bărbatul care trăsese în Irene în Söderåsen o aștepta 
în camera de interogatoriu atunci când, în cele din 
urmă, ea a intrat şi a închis încet ușa. Îl lăsase dina- 
dins să fiarbă în suc propriu câteva ore în plus, fără 
nimic care să-i țină de urât, în afară de un pahar mic 
de plastic cu apă. Asta ca să-l ajute să priceapă cine 
e la comandă. 

Dar în clipa în care s-a răsucit şi i-a întâlnit privi- 
rea, a ştiut că orele de carantină n-au fost suficiente. 
Paharul era neatins, și felul în care se uita la ea pe când 
se apropia și se așeza în fața lui era atât de intens, încât 
ochii ei s-au îndreptat spre podea, strict din instinct 
de conservare. 

Şi, de parcă asta n-ar fi fost destul de rău, ea i-a arun- 
cat fără voie un zâmbet împăciuitor, după ce şi-a adunat 
destule puteri ca să ridice iar privirea. Toată treaba era 
atât de ridicolă, încât îi venea să-și tragă palme, ca să 
iasă din starea asta și s-o ia de la capăt. 

-Eşti Igor Skanâăs, fratele mai mic al lui Assar Skanâs? 

L-a privit drept în ochi, hotărâtă să nu-și abată 
privirea înainte s-o facă el. 

Igor Skanăs a dat din cap, părând cu totul netul- 
burat de încercarea ei de a-l domina. 

- Aş prefera să răspunzi cu voce tare, de vreme ce 
este un interviu luat de poliţie și nu pantomimă, a 
continuat, în vreme ce o usturau deja ochii pentru 
că nu-și îngăduia să clipească. Datul din cap nu este 
detectat de casetofon. 

- Mai mult ca sigur, dar poate că este detectabil pe 
una dintre multele camere de supraveghere. 

Acum el zâmbea, dar, de vreme ce nu clipise nici 
măcar o dată, asta nu făcea decât să amintească din 
nou cine domină. 

- Bine. Atunci, am stabilit cel puţin faptul că ești 
în stare să vorbeşti. 

El a măsurat-o cu privirea. Dar nu într-un fel sexual. 
Nu era dorinţă în ochii lui. Nici flirt. Nici vreo aluzie 
obscenă cu care ea avea de-a face atât de des. Nu, era 
cu totul altceva, şi mult mai meticulos, ceea ce, nu se 
ştie de ce, o făcea să se simtă și mai vulnerabilă. 

- Să începem cu motivul pentru care ai tras în mine. 

- Dacă aş fi tras în tine, n-ai sta acum aici. 

Zâmbetul lui dispăruse, şi pentru o fracțiune de 
secundă s-a uitat în dreapta ei, după care a privit-o 
iar drept în ochi. 

-Prin urmare, susții că ocheai cerbul, cu toate că 
sezonul de vânătoare începe abia peste patru luni? 

Ochii ei nu mai suportau, şi s-a prefăcut că tușeşte, 
ca să-i poată închide câteva clipe fără ca înfrângerea 
sa să fie prea vizibilă. 

- Așa este. 

El a zâmbit ca şi cum i-ar fi ghicit mascarada jalnică. 

-Prin urmare, ca să spunem altfel, recunoşti un 
delict împotriva animalelor sălbatice? 

Ore se uitase la urechea ei? Urechile îi erau un pic 
depărtate de cap, după cum ştia prea bine. Dar nu 
destul cât să provoace o reacţie. 


MOTIVUL X | 227 


- Foarte bine. Atunci hai să lăsăm asta deoparte 
pe moment şi să vorbim despre motivul pentru care 
suntem aici, care este fratele tău, Assar Skanăs. 

- Ce-i cu el? 

- E suspectat de uciderea lui Moonif Ganem, în vârs- 
tă de unsprezece ani. Poate că ai citit despre asta în 
ziare. 

Igor Skanăs n-a avut nici o reacție, în afară de faptul 
că se poate să-și fi coborât un pic privirea. 

- Sau poate că nu eşti la curent cu ştirile, de vreme 
ce erai în pădure, la vânătoare? 

La ce se uita acum? La nasul ei? Ce mama dracu’ 
avea de gând? 

- Ar trebui să încerci câteodată. După câteva ore 
poți chiar să-ți auzi gândurile. 

-Şi care sunt gândurile tale? În privința acuzațiilor 
împotriva fratelui tău? 

Igor Skanăs și-a încrucişat braţele și s-a lăsat pe spă- 
tarul scaunului, zâmbind. 

- Presupun că e vorba de băieţelul cafeniu care a 
dat o tură prin mașina de spălat? 

- Poftim? 

Presupusese că glumeşte, testându-i limitele. Dar 
zâmbetul lui nu era al cuiva care glumeşte. Era, pur și 
simplu, expresia încântării lui. 

-O tură prin maşina de spălat. Aşa vezi tu asta? 
Că a fost ceea ce-i trebuia ca să-şi spele pielea cafenie 
murdară. Poate că ai fi preferat să toarne şi o sticlă de 
înălbitor, ca să facă băiatul și mai alb? 

- Sigur, de ce nu? 

Igor Skanăs a deschis o cutie cu snus, netulburat 
de izbucnirea ei. 

Acum lucrurile începeau să capete sens. Svastica, 
încăperea ordonată și Renaultul pe care l-a văzut 

Klippan la adunarea naziștilor. Toate astea erau ale 
fratelui lui Assar. 

- Dacă avem noroc, va sluji de exemplu şi va rări 
hoardele de oameni care cred că pot să vină, pur și 
simplu, aici şi să ia totul în stăpânire, a continuat el. 
Așa că, da, sigur. A luat snus între degetul mare, ară- 
tător și mijlociu și l-a împins sub buza de sus. Dacă ne 
gândim câți omuleţi de turtă dulce mor de foame în 
fiecare zi, pare un preț destul de mic de plătit pentru 
salvarea acestei țări de dezastrul total. 

Era pe punctul de a-l contrazice. Avea argumentele 
aliniate ca pe banda unei mitraliere. Dar a păstrat tăce- 
rea, deoarece tocmai îşi dăduse seama de ce o măsura 
aşa cu privirea. 

Ar fi dat mult să se poată ridica, să iasă din încă- 
pere și să lase pe altcineva în loc. Dar nu era nimeni 
altcineva şi, oricât de odios era Igor Skanăs, nu el era 
cel pe care îl urmărea. 

- Fratele tău. E la fel de rasist ca tine? 

-Ar trebui să-l întrebi pe el. 

- Bine, doar că trebuie mai întâi să dau de el. Când 
l-ai văzut ultima dată? a zis, străduindu-se din răspu- 
teri să nu-și lase sentimentele să se arate. 

- Oho, bine, presupun că schimbăm iar subiectul. 

- Suntem aici ca să vorbim despre fratele tău. Nu 
despre concepția ta perversă despre lume. 

Să-l ţină din scurt. Asta era tot ce putea să facă. 

- Deci, dacă binevoiești să te concentrezi pe răspun- 
suri, promit să pun întrebări. Cum ar fi asta: Când 
l-ai văzut ultima dată pe Assar? 

- Miercurea trecută, când s-a întors acasă, pe la trei 
sau patru după-amiază. 

- Ţi s-a părut ceva ciudat? Ceva ieșit din comun, 
care să sară în ochi? 

- Totul la Assar e ciudat. 

- Dar n-a fost nimic care să te facă să bănuieşti că 
a omorât pe cineva? 

- Nu. 

- Nu l-ai întrebat unde a fost sau ce a făcut? Sau 
de ce s-a întors acasă într-un Volvo 240 portocaliu? 

- Oricum nu mi-ar fi spus, de vreme ce era într-o 
stare anume. 

- Ce fel de stare? 

- Închis. Retras în sine. Când e aşa, cel mai bine e 
să-l lași într-ale lui. 

- Şi ce a făcut? 

- Ca de obicei. 

Igor Skanâs a ridicat din umeri. 

-A pus filme făcute după cărțile lui Astrid Lindgren. 

- Aşadar, el e pedofilul şi tu ești nazistul. Măi, să fie, 
părinţii voştri au făcut o treabă minunată. 

- Nu mă deranjează să-mi exprim şi să-mi susțin 
concepțiile politice. Dar, cum ziceai, nu suntem aici ca 
să vorbim despre mine. În ce-l priveşte pe fratele meu, 
întotdeauna i-au plăcut copiii și, într-un fel, el însuși 
e încă un copil. Are o imaginaţie ca nimeni altul, și, 
de când îl cunosc, a trăit în bula sa. 

- Dar, dacă totul e la fel ca întotdeauna și n-ai reac- 
ționat la nimic, de ce l-ai sunat în noaptea trecută? 

- Așadar, tu erai în casa noastră. Mi-am închipuit. 

- N-ai vrea să răspunzi la întrebare? 

- Voiam să mă asigur că e încă acasă, uitându-se 
la filme. 

- Dar el nu era acasă. 

-Se pare că nu. 

-Şi nici măcar atunci nu te-ai îngrijorat că s-ar putea 
ca ceva să nu fie în ordine? 

- Îngrijorat? Fratele meu e bolnav și are nevoie de 
ajutor. E bolnav de când îl ştiu. 

-Ai putea să-l descrii ca suferind de deficiență min- 
tală? 

- Nu, l-aş descrie ca sărit cu totul de pe fix şi, după 
părerea mea, n-ar trebui să i se permită să umble prin 
lume. 

Igor Skanăs a chicotit şi a clătinat din cap. 

- Nu numai că aude voci, dar de obicei ascultă de 
ele. Dacă îi e frig, se poate hotărî să facă focul în mijlo- 
cul podelei, şi acum câţiva ani era convins că e un 
viticultor francez. Timp de şase luni a umblat cu o 
basma roșie la gât şi se prefăcea că vorbeşte în franceză, 
chiar şi în somn. 

- Bine, dar, dacă e așa de grav, de ce locuieşte acasă? 

- Bună întrebare. N-am nici cea mai mică idee. 

- Nu, zău? Vreau să zic, pare foarte convenabil pen- 
tru tine să ai casa, mașina și ce-o mai fi înregistrat pe 
numele fratelui tău. N-am verificat, dar n-aş fi sur- 
prinsă dacă ar exista câteva amenzi de parcare neplătite. 

- Uite ce-i, am încercat de o mie de ori să-l internez 
la balamuc. Dar, de fiecare dată, îl țin câteva zile, îl 
curăţă și fac micile lor studii care, mai mult sau mai 
puţin, arată că poate fi externat, câtă vreme își ia me- 
dicamentele. 

Igor Skanăs a fornăit disprețuitor și a clătinat din cap. 

-Şi ştii de ce? Pentru că nu-și pot permite să facă 
altceva. Pentru că, deşi avem unele dintre cele mai 
mari taxe din lume, nu putem găsi nici măcar banii 
ca să îngrijim pe cineva ca Assar. Asta poate să-ți pară 
cam ciudat, până ce îți dai seama că toți banii se duc 
pe curcubeul de oameni care se revarsă peste granițele 
noastre. Se pare că ăștia sunt oamenii de care trebuie 
să ne pese. Nu ai noştri. 

-Ce-ai spus aproape că sună ca și cum ar avea vreun 
sens toată peroraţia asta rasistă. 

S-a ridicat în picioare, mulțumită că a nimerit un 
punct sensibil. 

- Înţeleg, deci, că n-ai vorbit cu el de când te-ai dus 
în pădure. Așa că, dacă nu mai ai nimic de adăugat, cred 
că ar trebui să... 

- Am. Am vorbit cu el aseară. 

Irene s-a oprit la jumătatea pasului și s-a răsucit 
spre el. 

- Aseară? Dar aseară nu era acasă. 

- Nu, așa că am încercat pe telefonul lui mobil. Poate 
că ai auzit de ele. 

- Cum, are telefon mobil? Şi-mi spui asta abia acum. 

- N-ai întrebat. Şi apoi, ai fi putut, pur şi simplu, 
să-l cauţi în cartea de telefon. 

Avea dreptate. Cum de a putut să-i scape acest lucru 
elementar? 

- Cum părea? 

- Agitat. Stresat. Cum e de obicei când nu şi-a luat 
o vreme medicamentele și e pe cale să facă o criză. 

- A spus unde este? 

- Nu, n-am întrebat. l-am spus doar să se ducă la 
cel mai apropiat spital, dar asta l-a enervat și a închis. 

Irene a dat din cap şi și-a deschis carnetul la o pa- 
gină goală. 

- Vrei, te rog, să scrii aici numărul? 

Igor Skanâs s-a uitat lung la ea. 

- Da, ştiu că e în cartea de telefon. Dar tot aş vrea 
să-mi faci pe plac. Apoi poți să pleci. 

- Deci, am terminat? 

- Pe moment. Dar vreau să mă suni dacă îţi mai 
vine în minte ceva. 

Igor Skanăs a scris neglijent numărul, s-a ridicat 
şi s-a îndreptat spre ușă. Însă înainte să ajungă s-a 
răsucit. 

- E ceva ce mă întreb. 

- Da? 

- Ai în tine sânge evreiesc, corect? Ai, nu-i așa? 


85 


Molly Wessman a avut nevoie de un moment, după 
ce şi-a revenit, ca să-și dea seama că trebuie să fi leşi- 
nat. Habar n-avea cât e ceasul, dacă e la începutul serii 
sau miezul nopții. Nu ştia nici măcar unde se află, 
doar că zace pe ceva tare și rece. 

Orele dinainte de a-şi pierde cunoştinţa fuseseră 
tortură curată. De fapt, acum se simțea un pic mai 
bine, şi poate că, oricare o fi fost problema, era pe cale 
să treacă. 

Trupul încă o durea, totuși, mai ales stomacul și 
măruntaiele. Sau să fie rinichii? Se pare că pietrele la 
rinichi pot să fie al dracu’ de dureroase. Dar nu era 
atât de bătrână, şi niciodată nu se dăduse în vânt după 
mâncărurile grase. Nu, mai degrabă era un ulcer. La cât 
de stresată fusese în ultima vreme, era chiar remarcabil 
faptul că nu se pricopsise cu el mai demult. 

Perdeaua de duș cu puncte roșii. A recunoscut-o 
acum. Era a ei. Cel puţin era în propria baie. 

A încercat să se ridice, însă durerea din stomac a 
revenit cu atâta putere, încât avea impresia că cineva 
îi zgârie măruntaiele. Totul s-a întunecat și nici măcar 
n-a îndrăznit să țipe, de teamă că va fi și mai rău. 

Când a mai lăsat-o durerea, a hotărât că va trebui 
să mai încerce o dată să-şi bage degetele pe gât. Era 
singura cale dacă voia să supraviețuiască. În ritmul 
ăsta, în scurt timp avea să-și piardă iarăşi cunoștința, 
şi de data asta s-ar putea să nu se mai trezească. 

Nu-i vorbă, întotdeauna simțea asta când îi era 
rău. Niciodată nu s-a descurcat bine cu starea de rău. 
Mai ales când a avut intoxicație alimentară sau gas- 
troenterită virală. Nu era nimic mai rău decât să-i fie 
greață, iar acum îi era greață și avea și dureri crunte. 

A răsuflat adânc, ca să-și adune puterile, s-a agăţat 
de marginea WC-ului și s-a tras în sus, ca să se poată 
apleca deasupra și să-și bage degetele pe gât. 

Problema era că, oricât de adânc și-a împins dege- 
tele, singurul rezultat a fost o serie de convulsii care au 
făcut-o să se simtă ca și cum era pe punctul să se rupă în 
două. Nici măcar când şi-a împuns cu degetul omușorul 
n-a reușit decât să verse un pic de fiere usturătoare. 

Şi sânge. Cheaguri negre de sânge. 

Asta a speriat-o cel mai tare. Un ulcer care sângera 
însemna că stomacul ar putea să-i fie perforat, lucru 
destul de grav în sine. Dar, dacă se gândea la asta, nu 
avusese nici un simptom până ieri, ceea ce însemna 
că, probabil, e cu totul altceva. 

Pentru prima oară în viață, a simțit o frică de moarte 
clară, neîndoielnică. Ceea ce cândva considerase cu 
dispreţ slăbiciune se căsca brusc în fața sa, ca un hău. 

Nu era gata să moară, nici pe departe. Ea, care toc- 
mai pornise şi avea atâtea lucruri de trăit. Alții ar putea 
să se întindă pe jos şi să renunţe, dar nu și ea. Ar fi 
nevoie de mai mult ca s-o înfrângă. 

Telefonul... Trebuia să-şi găsească telefonul şi să sune 
pe cineva. Pe oricine. Dacă mai aștepta mult, nu va 
mai fi în stare s-o facă. Unde l-a pus? A încercat să se 

ridice, dar era prea slăbită, aşa că a mers în patru labe 
până în hol. 

Soarele pătrundea prin fereastra din living până 
pe podeaua din hol, ceea ce nu se întâmpla decât 
după-amiaza. Așadar, îi fusese rău timp de zece până 
la cincisprezece ore, de când se întorsese acasă aseară. 
Observase că îi este greață pe când urca scările, şi abia 
a reușit să-și scoată jacheta înainte să trebuiască să 
fugă în baie. 

Cizmele îi erau încă lepădate aiurea pe podea în 
dreptul ușii, și se părea că și-a făcut jacheta ghemotoc şi 
a aruncat-o pe raftul de deasupra cuierului. Sigur că da, 
acolo era telefonul, cât mai sus posibil şi, în starea ei 
de acum, practic imposibil de atins. 

Strângând din dinţi de durere, a început să înainteze 
spre uşă. Dar după vreun metru a trebuit să se lase 
pe burtă și să se tragă cu mâinile pe ultima porțiune. 

Când a ajuns la uşă, a mai tuşit câteva cheaguri de 
sânge până să-şi adune ultimele puteri și să se tragă în 
sus cu ajutorul clanţei și impermeabilului său atârnat 
în cuier. 

Dar când a apucat raftul ca să se ridice, l-a smuls 
din perete și a izbit-o în umăr, în vreme ce se lovea 
cu ceafa de podea. N-a băgat în seamă durerea. Nu 
era nimic în comparaţie cu ceea ce se petrecea în sto- 
mac. Singurul lucru de care reuşea să-i pese era faptul 
că telefonul chiar era în buzunarul jachetei și că era 
încărcat treizeci și trei la sută. 

Tocmai reuşise să formeze 112 şi să-l pună pe difu- 
zor când telefonul i-a scăpat din mână, într-un alt 
acces de tuse cu sânge. 

-Aici serviciile de urgenţă, a rostit o voce de femeie 
la capătul celălalt. 

- Trebuie să veniţi aici. Mi-e foarte rău. 

- Scuze, puteţi repeta? Nu vă aud prea bine. 

- Veniţi aici. Trebuie să veniţi aici. 

- Nu putem veni până nu ne spuneţi ce s-a întâmplat 
şi unde vă aflaţi. 

- Sânge... Vomit sânge și nu mai rezist mult... 

-Ați fost împuşcată sau rănită în alt fel? 

- Nu... 

-Şi n-aţi avut un accident de maşină? 

- Nu, doar mi-e rău... Foarte, foarte rău... 

- Bine, atunci vă recomand să vă sunaţi doctorul sau 
să mergeţi la cel mai apropiat A & E... Alo, mai sunteţi 
pe fir?... Mă auziţi?... Alo?... 

Un oftat iritat a fost urmat deun clic. 

Apoi tăcere. 


86 


Dintre cele o sută patruzeci şi patru de fotografii 
developate, Fabian a ales şaisprezece şi le-a aşezat în 
ordine cronologică pe masa de lucru din pivniță. Toate 
aparțineau aceleiaşi serii. Şaisprezece momente din 
timp încremenite care, laolaltă, schițau un eveniment, 
o întâlnire între un bărbat şi o femeie. 

Fabian a studiat fotografiile una câte una, mai întâi 
cu ochiul liber şi apoi la lumină, cu o lupă, ca să fie 
sigur că nu i-a scăpat nici un detaliu. Toate erau făcute 
de la o distanță considerabilă, cu un teleobiectiv puter- 
Nic, şi nu încăpea îndoială că aparatul fusese ținut 
de un fotograf profesionist. Cu toate că fotografiile 
fuseseră făcute seara târziu, în condiţii de iluminare 
precare, cele mai multe erau extrem de clare. 

Conturul întunecat din spatele volanului nu putea 
fi decât Ingvar Molander, şi era clar că primele foto- 
grafii fuseseră făcute în dreptul casei lui, pe când ieşea 
în marşarier de pe alee în Saabul 9-3 gri care fusese 
înregistrat pe numele lui din 6 ianuarie 2003 până în 
21 septembrie 2007. 

Judecând după vegetaţia luxuriantă a grădinii 
şi sacoul descheiat al lui Molander, era undeva între 

iunie şi august și, cu ajutorul lupei, a deslușit vinieta 
din mijlocul plăcii de înmatriculare. 

Acel 3 mare i-a spus că martie a fost ultima lună îna- 
inte de o nouă revizie şi de plata taxei, iar numerele mai 
mici - 07 - din colțul din dreapta, sus, i-au arătat că 
vinieta era valabilă până în 2007. Ceea ce însemna 
că Einar Stenson a făcut fotografiile în vara lui 2006, cu 
ceva mai mult de nouă luni înainte să moară. 

Restul fotografiilor erau din cu totul alt loc și îl ară- 
tau pe Molander așteptând în mașină, care era parcată 
pe un fundal de frunze verzi. Lumina amurgului era 
aproape neschimbată față de fotografiile precedente, 
ceea ce sugera că nu trecuseră mai mult de vreo două- 
zeci de minute. Pe de altă parte, poți ajunge destul de 
departe cu mașina în douăzeci de minute. 

Dar, mulțumită indicatoarelor de pe stâlpul negru 
din colțul din dreapta, sus, al imaginii, Fabian a putut 
să identifice locul, chiar dacă nu-și mai amintea când 
fusese ultima dată pe acolo. 

Indicatoarele arătau, printre altele, Izvoarele şi Pavi- 
lionul Apelor, nume care nu se puteau referi decât la 
izvorul de trei sute de ani din Helsingborg, care se găsea 
în Ramlösa Brunnpark, și se nimerea să fie la doar 
câteva minute cu mașina de casa lui Molander de pe 
Lindshulgatan. 

Femeia zâmbitoare, în rochie de vară, care mergea 
spre mașină şi se așeza pe locul pasagerului era mai 
greu de identificat. Avusese impresia că o mai văzuse 
undeva când a văzut prima dată fotografia, la clubul 
fotografilor, şi acum, că putea să o examineze mai 
bine, simţea exact același lucru. 

Dacă Molander a avut o aventură, ar fi trebuit, sta- 
tistic vorbind, să fie cu o colegă. Dar, după ce a cercetat 
registrul de cadre al secţiei de poliţie, a tras concluzia 

că nu lucra la poliția din Helsingborg, Malmö sau 
alta dintre localitățile mai mici. Nici la închisoarea 
regională și nici la Procuratură. Nu era nici din rândul 
numeroaselor asistente pe care le-a avut Molander în 
decursul anilor. 

Când perspectiva colegelor de serviciu a căzut, Fabian 
a apelat la idei mai neobişnuite, cum ar fi să caute 
fotografiile angajaţilor frizeriei din Väla Mall, unde știa 
că se duce Molander de obicei să se tundă. Dar ea nu 
apărea nicăieri și, după ce şi-a petrecut mai bine de 
două ore cu căutarea, întregul proiect a început să pară 
inutil, aşa că s-a așezat pe fotoliu ca să-și odihnească 
ochii și să chibzuiască la ceea ce trebuie să facă. 

Era convins că o văzuse nu de mult. Dacă nu era 
asta, poate că ar fi putut să lase deoparte povestea și 
să înceapă să se ocupe de alt indiciu. Așa, era blocat cu 
totul şi se simțea obligat să-și izbească iar şi iar capul 
de același zid. Nici măcar faptul că urma ca Sonja și 
Matilda să ajungă acasă în orice clipă... 

Cât de tâmpit putea să fie, să nu se fi gândit la asta? 

Prietenele lui Gertrud Molander. 

Erau mult mai puține decât aventurile la locul de 
muncă. Însă prietenii, atât cei proprii, cât şi cei ai par- 
tenerului, continuau să se situeze ferm pe locul doi când 
venea vorba de aventuri, și se înţelegea de la sine că 
Molander ar fi putut să-şi găsească amanta printre ele. 

Molander nu avea pagină de Facebook. După părerea 
lui, rețelele sociale sunt începutul sfârșitului umanită- 
ţii şi o amenințare mult mai gravă decât schimbările 
climatice. Fabian avea pagină, dar nu intra pe ea nicio- 
dată. Şi dacă intra, era ca să citească postările altora, 
niciodată ca să scrie el ceva. Dar, dacă ținea bine minte, 
Gertrud Molander îi trimisese cu câteva luni înainte 
o cerere de prietenie. 

S-a ridicat şi s-a dus la computer, dar, înainte să 
apuce măcar să scrie parola, şi-a dat seama unde văzuse 
femeia. 

Fusese acolo tot timpul, chiar în faţa lui, atât de 
aproape, că nu i-a dat prin cap. Revelația a venit peste 
el ca un val înghețat când s-a răsucit spre tablă şi s-a 
uitat la fotografia ei, goală pe plajă, încâlcită în alge, 
lepădată de vânt şi valuri pe mal, ca un ciot de copac. 
Avea ochii larg deschiși și pe jumătate plini de nisip, 
iar un braț şi un picior erau încă prinse în şuruburi 
pe palet. 

Numele femeii era Inga Dahlberg și a fost atacată 
pe 24 august, cu cinci ani înainte, în vreme ce alerga 
în Ramlösa Brunnpark, apoi violată și împinsă în jos 
pe râul Rå cu braţele și picioarele țintuite pe un palet. 
A fost aruncată la mal după douăzeci și patru de ore, 
pe insula Ven din mijlocul Öresund, între Suedia şi 
Danemarca. 

Metoda folosită fusese asemănătoare cu modul de 
operare al violatorului în serie danez Benny Willumsen 
şi, de vreme ce totul indica faptul că el traversase 
strâmtoarea în partea suedeză, materialul a fost încor- 
porat în acel dosar. 

Dar la procesul care s-a ocupat de un şir de crime cu 
viol de tip tortură, Willumsen a fost declarat în cele din 
urmă nevinovat pe baza dovezilor insuficiente în așa 
numita „crimă din Ven“, care a rămas nesoluționată. 

Însă Hugo Elvin l-a bănuit în secret pe Molander 
şi, când Fabian a tastat „Inga Dahlberg“ în fereastra 
de căutare şi i-a văzut adresa, şi-a dat seama de ce. 

Ingvar Molander avusese o aventură cu femeia care 
locuia în casa de alături. 

Asta trebuie să fie ceea ce a descoperit tatăl lui 
Gertrud, Einar. O descoperire care l-a costat viața. 


8'7 


Irene s-a uitat la numărul pe care Igor Skanăs îl 
scrisese pe carnetul ei. El avusese dreptate, numărul 
apărea și pe Eniro!, şi pe hitta.se alături de numele și 
adresa lui Assar Skanăs. Era, pur și simplu, jenant că 
nu-i trecuse prin cap să caute. În mod normal, asta 
ținea de verificările de rutină făcute de îndată ce era 
identificat un suspect. O sarcină care de această dată 
îi revenise ei şi pe care a trecut-o complet cu vederea. 

Sigur, putea să dea vina pe faptul că erau cu efectivul 
mult împuținat și că stilul confuz de conducere al lui 
Klippan subminase orice fel de gândire logică și făcuse 
practic imposibilă aplicarea celor mai simple rutine. 
Dar adevărul era că ea era cea vinovată. 

Acestea fiind spuse, era foarte neobișnuit ca un 
suspect care fugea de braţul legii nici măcar să nu se 
ostenească să-şi cumpere o cartelă SIM preplătită. Cu 
toate că asta se potrivea cumva cu decizia lui remarca- 
bilă să conducă Volvoul până acasă și să nu facă nimic 
mai mult pentru a-l ascunde decât să arunce peste el 


1 Eniro AB este o companie scandinavă cu sediul la Stock- 
holm, care oferă servicii de căutare de informaţii din mai 
multe țări. 

o prelată zdrenţuită. Era ca și cum nu s-ar fi gândit 
nici o clipă la consecinţe. 

Cel puțin acum vorbise, cu întârziere, cu Molander 
despre triangulația numărului, însă, deoarece el își 
petrecuse întreaga dimineață triangulând telefonul lui 
Igor Skanăs, i-a spus clar că va trebui să aștepte până 
ce termină el cu examinarea casei fratelui. Se înțelegea 
de la sine că și asta era o sarcină importantă, dar ea 
era departe de a fi convinsă că era calea corectă de a 
stabili prioritățile. 

Nu trecea nici o oră fără o amintire a faptului că duc 
lipsă cruntă de oameni. În mai puţin de trei săptă- 
mâni, echipa lor se înjumătăţise. N-avea să-l mai vadă 
niciodată pe Elvin, iar Risk, dacă înţelesese ea bine, 
n-avea să se întoarcă decât spre sfârşitul verii. 

În mod normal, felul lui de a ţine totul pentru sine 
ar fi iritat-o. Acum simţea lipsa lui și a ideilor lui neaş- 
teptate care, cu toate că nu erau întotdeauna corecte, 
erau invariabil interesante. 

Ca să nu mai vorbim de Astrid. Doamne, tare îi 
mai simțea lipsa! Nimeni nu ştia ca ea să le dirijeze 
munca sau să pună piciorul în prag fără să ofenseze pe 
nimeni. Acum pluteau în derivă, fiecare pe cont pro- 
priu, aproape la fel de dezorganizaţi ca Assar Skanăs. 
Era, în mare parte, vina ei. N-a fost în stare să ia în 
serios conducerea lui Klippan. Şi chiar mai puţin teo- 
riile lui despre motivaţie. Și totuşi, el a avut dreptate 
şi ea s-a înşelat. 

El ar fi putut să-i scoată ochii cu asta, dar se pare 
că era așa de intimidat, că nici măcar n-a zis „ţi-am 
spus eu“, cu atât mai puțin să-i ceară ca de acum 
încolo să-i urmeze instrucțiunile. Era ca şi cum ar fi 
renunțat complet la conducere. 

Cel mai bun lucru pe care putea să-l facă era să-şi 
ceară scuze. Sperând că asta o să-i dea lui destulă 
încredere ca să ia din nou cârma. Poate că el chiar ar 
fi îndrăznit să-l înșface pe Molander de ceafă și să-i 
poruncească să înceapă căutarea telefonului lui Assar 
Skanăs înainte să fie prea târziu. 

A ieșit pe coridor şi a trecut de bucătărie. A ajuns 
până acolo înainte să-i sune telefonul și, aproape în 
aceeași clipă în care a văzut că e Klippan, el însuși a 
dat buzna afară din biroul lui. 

- Aici erai. 

- Da, veneam să vorbesc cu tine. Ce s-a întâmplat? 

- Altă crimă. 


38 


Sonja fusese întotdeauna cea care organiza petre- 
cerile de ziua copiilor. În cel mai bun caz, el ajuta la 
desfășurarea jocurilor sau înmâna pungile cu bună- 
tăți şi, când copiii s-au făcut mai mari, se ocupa de 
playlist. Asta când era acolo, și nu absorbit de cine 
ştie ce investigație. 

De această dată, el era la conducere. Plăcinta cu 
mere mai avea de stat în cuptor douăzeci de minute 
şi hamburgerii se odihneau sub învelișul de plastic, 
așteptând să fie prăjiți. Masa fusese așternută şi bucă- 
tăria curățată. 

Singurul lucru care îi mai rămânea de făcut, în vre- 
me ce Sonja şi Matilda îşi puneau hainele în cuier, 
era să oprească „To the Sea“ al lui Yello, din Pocket 
Universe, un album care întotdeauna îi dădea o dis- 
poziție bună, și să pună un CD pe care înregistrase 
câțiva dintre cântăreții preferați ai Matildei, precum 
Justin Bieber, Beyonce și Rihanna. 

-Bun venit acasă, a zis, ieşindu-le în întâmpinare. 
Eşti aici, în sfârșit. 

- Am venit, și casa arată minunat. 

Sonja i-a aruncat un zâmbet care, în mod nor- 
mal, i-ar fi uşurat povara de pe umeri, dar acum era 

nelalocul lui, de vreme ce Matilda nici măcar nu s-a 
ostenit să se întoarcă spre el. 

- Mulţumesc, iubito, a zis şi a îmbrăţișat-o. 

Poate că întrecuse măsura, dat fiind că în ultima 
vreme nu au avut nici un fel de contact fizic. Însă felul 
în care ea a tresărit și aproape că s-a tras înapoi arăta 
cât de mult se îndepărtaseră unul de altul, cu toate 
că s-a redresat rapid şi l-a îmbrățișat și ea, de dragul 
aparenţelor. 

- Matilda! 

S-a răsucit spre ea, cu braţele desfăcute. 

- Capăt şi de la tine o îmbrăţișare? 

- Prefer să nu. Încă mă dor toate operaţiile. 

- Bine, dar să-mi dai de știre în clipa în care te simţi 
mai bine. Habar n-ai cât de dor mi-a fost de tine. 

Matilda a dat din cap cu un zâmbet care nu semnala 
mai mult decât îngăduință. 

- Închipuie-ţi, din nou acasă, a continuat el, sim- 
țindu-se ca şi cum ar fi încercat să accelereze cu frâna 
de mână trasă. Aproape nu-mi vine să cred că eşti cu 
adevărat aici şi suntem din nou împreună cu toții. 

- Da, e de necrezut, a fost de acord Sonja. Şi, că veni 
vorba - unde e Theodor? 

- În camera lui. Mă duc să-l aduc. Sonja, vrei, te rog, 
să prăjești pâinea? E pregătit totul. Şi, auzi, Matilda, 
ghicești ce avem ca aperitiv? 

Sperase să fie ceva temporar, legat de trezirea ei în 
spital. Dar se părea că nu era așa, pentru că se arăta 
din nou. Acea privire ciudată, distantă. Ca și cum n-ar 
fi fost propria sa fiică cea care stătea acolo, privind în 
sus la el cu o expresie împietrită. 

- Toast Skagen! 

Şi-a stors un zâmbet și și-a dorit să-l înghită pă- 
mântul. 

- Ştii tu. Preferatul tău, cu creveţi curăţaţi cu mâna, 
maioneză și toate celelalte. 

- Dumnezeule mare, sună delicios, a zis Sonja. Ţi-ai 
dat atâta osteneală. 

-Aşa se cuvine. Nu în fiecare zi îţi vine fiica acasă 
după o lună în spital. Și, ca să alunece pe gât, m-am 
gândit că ar trebui să bem un pic de... A deschis frigi- 
derul şi a scos o sticlă de șampanie. Ta-daaal 

- O, Fabian. Nu trebuia. Nu pentru mine. 

Dacă n-ar fi fost vocea, ar fi fost sigur că era Sonja. 
Dar, oricât de ciudat ar părea, cuvintele veneau de 
la Matilda. 

- Nu-ţi face griji, a zis, simțind cum îi crește îngrijo- 
rarea. Sigur că există vin spumos fără alcool pentru tine 
şi Theodor. De asemenea, nu te sfii să-mi zici „tată“. 

Şi-a mai lărgit un pic zâmbetul înainte să se răsu- 
cească spre ea, dar a dat de ochii aceia care păreau 
să privească prin el, făcându-l să se simtă și mai 
stingherit. 

- Nu mai beau băuturi dulci. Mai bine mă duc sus 
să mă odihnesc un pic. 

Matilda s-a întors cu spatele și a pornit spre scări. 

- Nu, hei, stai un pic. De ce? 

A lăsat sticla din mână și s-a dus repede la ea, cău- 
tând în adâncuri o urmă din fiica sa. 

- Nu te simți bine? 

- Mi-e bine, sunt doar un pic obosită. Dar e în or- 
dine. Adevărata problemă e cum te simți tu. 

- Eu? Nu cred că înţeleg... Tu înţelegi ceva din toate 
astea? 

S-a uitat la Sonja, care părea să fie la o depărtare 
de kilometri întregi. 

- Sonja? 

Sonja a tresărit şi s-a întors spre el. 

- Scuze, nu te-am auzit. 

- Vorbesc despre toate astea. Șampania, baloanele, 
muzica. Toată mâncarea. 

-Ei bine, ce-i rău cu ele? 

-Totul e de-a dreptul exagerat. 

- Exagerat? Cum să fie exagerat? E pentru tine. Toate 
astea sunt ca să sărbătorim faptul că, în sfârșit, tu... 

- Fabian, nu ştiu pe cine crezi tu că păcăleşti. Dar 
asta... 

- Vrei, te rog, să nu-mi mai zici Fabian? 

Simţea cum se frânge ceva în el. 

- Încă sunt tatăl tău, ştii, chiar dacă pari să crezi că... 

- Fabian. 

Sonja i-a tăiat vorba, punându-i mâna pe braț. 

-Încearcă mai bine să asculți ce are de spus. 

- Bine, bine, fie. 

Şi-a smucit brațul de sub mâna ei, gestul fusese un 
pic mai mult decât o bătaie îngăduitoare pe creştet. 
Să asculte? Cine era ea să vorbească despre ascultat? 

-Nu voiam decât să fac ceva drăguţ ca să arăt cât 
de fericit sunt că Matilda s-a întors, în sfârşit, acasă. 
Dar ştiţi ce? Hai s-o lăsăm baltă. 

- Oh, Fabian... a zis Sonja, cu acelaşi ton condes- 
cendent. 

- Nu, pe bune. Hai s-o lăsăm baltă. Dacă ea nu 
vrea, nu vrea și gata. 

A înhățat şampania și a deschis uşa frigiderului atât 
de violent, că lucrurile aşezate pe ea au căzut. 

- De parcă ceva din toate astea ar fi pentru mine. 

- Poftim? 

S-a răsucit spre Matilda, şi de data asta chiar că îl 
durea în cot de expresia din ochii ei. 

- Bine, mă duc sus să văd ce face Theodor, a zis 
Sonja brusc şi a pornit spre scări. 

-Am zis că nimic din toate astea nu-i pentru mine, 
a repetat Matilda, împiedicându-l s-o strige pe Sonja 
ca să-i mulțumească de imensul ei sprijin. 

- Asta-i interesant. Şi atunci pentru cine e? 

- Pentru tine. Pentru cine altcineva? 

Răspunsul a venit fără nici o şovăială și, spre deo- 
sebire de el, ea încă nu ridicase nici un pic vocea. 

- Este vorba de faptul că te simţi vinovat. Nimic 
altceva. 

Era pe cale să protesteze și să se lanseze într-o de- 
clarație sforăitoare. Şi totuși, chestia era că ea avea 
dreptate. Fiica sa de treisprezece ani pusese degetul 
exact pe rană. 

- Sigur că mă simt vinovat, a izbutit el să spună 
într-un târziu și și-a dus mâna la obraz de parcă ar 
fi fost pălmuit. Ai fost la un fir de păr de moarte din 
cauza mea și a serviciului meu. Şi-a ilustrat vorbele 
cu degetul mare şi arătătorul. Cum aș putea să nu mă 
simt vinovat? Dacă n-ar fi fost Theodor care să vină 
acasă tocmai atunci cu pistolul acela... Nu știu. Nu 
pot nici măcar... 

I s-a frânt vocea şi şi-a dat seama că plânge. O lună 
întreagă trecuse fără să fie în stare să verse măcar o 
lacrimă, și acum, dintr-odată, lacrimile îi șiroiau pe 
față, cu toate că tot simțea era mânie. 

- Dar n-ar trebui. Nimic din ceea ce s-a întâmplat 
n-a fost din vina ta. 

- Matilda, ascultă-mă. 

Şi-a şters lacrimile cât de bine a putut. 

- Dacă nu era ancheta mea, nimic din toate astea 
nu s-ar fi întâmplat. Bine? Dacă n-aş fi pus toate 
celelalte mai presus de cel mai important lucru din... 

- Dacă, dacă, dacă, l-a întrerupt Matilda. Poţi înşira 
oricâți de „dacă“ pofteşti. Asta nu schimbă nimic. 

Ceea ce s-a întâmplat, s-a întâmplat, și oricât de tare 
ţi-ai dori să fi putut face ceva ca să schimbi, nu există 
nimic. 

Şi iată că revenea la asta. Toată vorbăria ei despre 
tabla Ouija și despre faptul că nimic nu înseamnă cu 
adevărat ceva, pentru că oricum totul e predestinat. 

-Şi ce zice mama despre toate astea? Sau încă nu 
i-ai spus că eşti convinsă că ea, Theo sau eu o să murim 
curând din pricină că tu ai supraviețuit? 

- Fabian, nu-i ceva ce cred. Ştiu, a zis Matilda cu o 
seninătate care arăta că s-a împăcat cu asta. 

- Matilda, ai treisprezece ani. Poate să ți se pară că 
eşti cu adevărat matură. Dar am trăit ceva mai mult 
decât tine și... 

-Cum poți fi atât de sigur de asta? 

- A, acum o luăm și cu reîncarnarea? 

Nu știa dacă să râdă sau să plângă. 

- Bine, poţi fi cât de bătrână vrei. Dar asta nu 
schimbă faptul că nimeni nu poate cunoaște viitorul. 
Crede-mă, e imposibil. Indiferent cât de mult am vrea, 
nimeni nu poate să prezică ce o să se întâmple. 

-Dar unii oameni pot, și Greta se întâmplă să fie 
unul dintre ei. Matilda și-a încrucișat brațele. Dar tu 
nu crezi nici măcar că ea există, așa că de ce ai crede 
că are harul? 

- Aşadar, îmi spui cu toată seriozitatea că totul din 
viață este predeterminat? 

- Nu totul, dar lucrurile importante, da. Momentele 
mari, care înseamnă cu adevărat ceva, sunt aproape 
întotdeauna săpate în piatră. 

- Cum ar fi că un membru al familiei tale o să moară 
în viitorul apropiat? 

Matilda a dat din cap. 

- Aşadar, toate alegerile şi acțiunile noastre sunt, 
de fapt, fără sens? 

- Au sens, dar numai pe o scară mică. Putem să ne 
modelăm calea, să alegem dacă o luăm la stânga sau la 
dreapta, sau înapoi, dar ţinta pe care o vom atinge în 
cele din urmă nu depinde niciodată de noi. Indiferent 
ce facem, acolo o să ajungem. 

L-a luat de mână, și a fost surprins cât de caldă era 
mâna ei. 

- Ai făcut tot ce ţi-a stat în puteri. Cine poate să 
facă mai mult de atât? 

S-a ridicat pe vârfuri, l-a pupat pe obraz și s-a îndrep- 
tat spre scări. 

Fabian s-a uitat după ea și a simțit că nu-şi poate 
alunga ideea sâcâitoare că nu fiica sa e cea care dispare 
în sus pe scări. 

- Totul arată minunat. 

A deschis ochii și a văzut că Sonja se întorsese în 
bucătărie. 

-E plăcut să aud că cineva apreciază, a zis și şi-a 
şters ochii de urmele usturătoare ale lacrimilor. 

- Hei... Sonja s-a dus la el. Nu pune prea mult la 
inimă. 

- Sonja, ea crede în supranatural și e convinsă că 
unul dintre noi o să moară doar din cauză că a supra- 
viețuit ea. Cum să nu pun asta la inimă? 

- Sunt sigură că e ceva trecător. 

- Nu, e prietena ei, Esmaralda aia, care-i bagă în 
cap tot soiul de idei. 

- La spital mi-au spus că s-ar putea să treacă săp- 
tămâni întregi până să-și vină cu totul în fire. Așa că 
las-o să se joace de-a ocultismul o vreme. Nu, eu cred 
că treaba aceea cu Theodor e mult mai gravă. 

Fabian n-a putut decât să încuviințeze. 

- Atunci, cel puțin ţi-a spus. Tot e mai bine decât 
nimic. 

A tras afară taburetele înalte de sub insula din bucă- 
tărie și a adus două pahare de vin. 

- Trebuie să vorbim despre ce o să facem. Pe mine 
nu vrea să mă asculte. 

- Ce vrei să spui cu „o să facem“? Nici măcar nu știm 
dacă e adevărat. Important este ca el să înceapă să meargă 
la terapie, ca să primească ajutor profesionist. Poate 
chiar medicamente. 

Fabian a desfăcut una dintre sticlele de vin pe care le 
cumpărase pentru felul principal și a umplut paharele. 

- Sigur că are nevoie de ajutor. Dar procesul din 
Helsingør începe săptămâna viitoare și nu văd altă 
cale decât să... 

Închisese sunetul, ca să nu fie deranjat la cină. Însă, 
dat fiind că telefonul era lângă tocător, la marginea 
câmpului său vizual, n-a putut să nu observe că ecranul 
se luminează. Era Astrid Tuvesson şi, dacă exista un 
lucru de care să fie sigur, era că în nici un caz ea n-ar 
suna dacă n-ar fi obligată s-o facă. 

Se întâmplase ceva. 


89 


Asta era deja prea de tot. Era singurul gând din 
mintea lui Klippan în vreme ce intra în parcarea de la 
ICA Maxi. Prea de tot, prea de tot, prea de tot. Până în 
urmă cu două luni, timp de ani întregi nu se întâm- 
plase nimic. Acum totul se întâmpla deodată. 

Nu numai că erau în toiul căutării urgente a lui 
Assar Skanăs. Arestarea lui Sievert Landertz devenise o 
problemă care crescuse ca bulgărele de zăpadă rostogo- 
lit şi le scăpase de sub control. În ultimele ore, nemul- 
țumirea din rândurile simpatizanților Democraților 
Suediei se amplificase în mod exponențial şi mai era 
puțin până să blocheze serverul de e-mail al poliţiei. 

N-avea importanță că sărea în ochi participarea lui 
Landertz la plănuirea incendiului din sediul partidului 
său, dacă nu puteau aduce curând dovezi concrete, va 
trebui să fie eliberat. 

Cel mai bine era nici măcar să nu te gândeşti la 
incendiul din tabăra de refugiați din Kvidinge. Tehnic 
vorbind, de asta se ocupa poliția din Bjuv. Totuși, până 
în acest moment nu făcuseră nici un progres și Klippan 
putea deja să-i audă pe criticii de stânga acuzând poliția 
de rasism. 

A parcat și s-a uitat spre intrare, unde oamenii se 
îmbulzeau cu cărucioarele lor de cumpărături goale, 
încercând să vadă ce se petrece înăuntru. Cel puţin asta 
însemna că a fost pus cordonul de poliție şi magazinul 
a fost evacuat. Era ceva, chiar dacă nici pe departe 
suficient. Ar fi trebuit să fie închisă întreaga parcare, 
ca să dea loc de manevră ambulanţei şi mașinilor poli- 
ţiei. În cazul de față, fotografilor de presă, care fără 
îndoială erau deja pe drum încoace, nu le va fi deloc 
greu să fotografieze cu teleobiectivul prin uși activitatea 
desfășurată de poliţie. 

Acum responsabilitatea îi revenea lui. Era treaba 
lui să iasă din maşină, să-și facă loc prin mulțime, 
să se aplece pe sub banda poliţiei şi să preia comanda 
investigației. Să se asigure că totul este făcut aşa cum 
trebuie și că nu le scapă nimic. Dar nu putea. Nu 
putea nici măcar să se hotărască să-și desfacă centura 
de siguranţă. 

Pur şi simplu, ăsta nu era el. Tot rolul „Eu sunt 
şeful şi ar fi bine să faci ce zic eu“ nu i se potrivea 
deloc şi, ca să fie sincer, nu-l prea interesase niciodată. 
Dar ierarhia era ierarhie şi n-avea de ales, trebuia să 
strângă din dinți și să încerce să facă tot ce-i stă în 
puteri până la întoarcerea lui Astrid Tuvesson. 

După câteva respiraţii, a ieșit din maşină, a pornit 
spre mulțimea din fața intrării și, ajuns acolo, s-a 
auzit pe sine însuși dând ordinul ca toată lumea să-și 
scoată mașinile din parcare și apoi dându-le agenți- 
lor în uniformă instrucțiuni clare despre extinderea 
cordonului de poliţie. 

Când a intrat în ICA Maxi, n-a trebuit decât să 
treacă prin bariera automată și raionul de jucării de 
plastic ca să-i vadă pe doi dintre asistenții lui Molander 
cum își pun echipamentul de protecţie, în raionul de 

fructe și legume. lar în raionul brutărie, câțiva membri 
ai personalului din supermarket consolau o colegă care 
era foarte zdruncinată. 

- Ai venit, l-a strigat Molander, ieşind dintre raftu- 
rile cu Tex-Mex şi condimente, în halatul său alb. Pe 
unde ai umblat? Suntem aici deja de o oră. 

- După cum ştii, mai avem și alte cazuri de care 
trebuie să ne ocupăm şi, că veni vorba, o să avem 
nevoie de încă o triangulație acum, că avem numărul 
lui Assar Skanăs. 

- Da, da, Irene mi-a spus deja. 

Molander a fornăit disprețuitor. 

- Ar fi fost bine să-i dea prin cap să se uite în car- 
tea de telefon înainte să ne petrecem toată dimineața 
localizându-i fratele. 

- Ştiu, dar cel mai rău lucru pe care îl putem face 
acum este să ne luăm la harță între noi. Mai bine 
spune-mi cum merge treaba. 

Molander a clătinat din cap. 

-Până acum, n-am reuşit în realitate decât să facem 
treaba ta. Am vorbit cu personalul și câțiva clienți care 
au fost de față la cele întâmplate. 

- De ce n-aţi început investigația tehnică? 

- Răspunsul la întrebarea ta începe cu „F“ şi se ter- 
mină cu „lătan“. Molander a fornăit din nou. Nu mă 
întreba de ce, dar pare să creadă că medicul legist are 
prioritate la locul crimei. Deja de aproape o jumătate 
de oră refuză categoric să ne lase să intrăm. Maniacul 
naibii. Se crede buricul pământului, cu pantalonii lui 
vărgați și părul lung. 

- Bine, mă ocup eu de asta, a zis Klippan, cu toate 
că nu conflictele erau punctul lui forte. 

- Dacă cineva ar trebui să aibă prioritate, suntem 
eu şi echipa mea. 

- Ingvar, am zis că mă ocup eu de asta. 

Nu era nimic neașteptat în faptul că Flătan şi Mo- 
lander se călcau reciproc pe bătături. Amândoi erau 
extrem de competenți în domeniile lor. Eul și com- 
portamentul menit să atragă atenţia erau problema. 
Niciodată nu reușiseră să colaboreze bine şi nici nu 
vor reuși vreodată. 

- Spune-mi mai bine despre declaraţiile martorilor. 

- Bine. 

Molander a pornit împreună cu el spre locul faptei. 

- Unele informații se bat cap în cap, dar, de fapt, nu 
aşa se întâmplă întotdeauna când se petrece ceva ieșit 
din comun? Însă tabloul general al evenimentelor este 
că făptașul, un bărbat negricios cu înfățișare ciudată 
şi gluga trasă pe... 

- Înfățișare ciudată? 

- Da, câțiva martori au spus exact așa, fără să poată 
preciza ce anume era aşa de ciudat. În orice caz, băr- 
batul se pare că stătea la coadă, așteptând să ajungă 
la tejghea, când dintr-odată a sărit în partea cealaltă, 
a înşfăcat unul dintre cuțite şi l-a înfipt în beregata 
victimei. 

Molander a tras de cablul care deschidea uşa mar- 
cată Accesul interzis şi a mers mai departe pe un coridor 
scurt cu pereții murdari şi lumină fluorescentă dură. 

- Prin urmare, n-a fost nimic premeditat? 

- Hai să lăsăm asta în suspensie deocamdată, pentru 
că altercaţia nu s-a oprit acolo, a continuat Molander, 
în vreme ce îl conducea pe Klippan într-o încăpere 
unde o cărare de plăci pe care să păşești, așezate cu 
grijă, conducea la unul dintre asistenţi, lăsat pe vine, 
fotografiind ceva de pe podea. 

- Măi, să fie, s-a întors fiul risipitor, a exclamat 
Einar „Flătan“ Greide, intrând pe uşa batantă care 

ducea în zona din spatele tejghelei. Ce sincronizare 
minunată, trebuie s-o spun! Tocmai am terminat. 

Şi-a scos mănușile de silicon pline de sânge, întor- 
cându-le pe dos. Le-a vârât în servieta sa roasă, împo- 
dobită cu franjuri hippy şi semne ale păcii brodate, și 
a scos o sticlă plină cu ceva verde și vâscos, din care 
a băut fără fasoane. 

- Unde rămăsesem? 

- Tocmai ai terminat, a zis Klippan, care, cu toate că 
era obișnuit cu gustul aparte al lui Flătan în materie de 
îmbrăcăminte, nu-și putea dezlipi ochii de pantalonii 
cu dungi roșii şi albe care se ițeau de sub halatul pătat 
de sânge și îi făceau picioarele să semene cu acadelele 
acelea ca niște cârje răsucite. 

- Şi mi s-a dat de înţeles că tehnicienii criminalișşti 
au fost făcuți să aștepte un pic prea mult. 

- A, nu-i nimic, n-o să moară din asta. 

Flătan s-a răsucit spre ușa batantă, a împins-o cu 
cotul și i-a poftit pe Klippan şi Molander în spațiul 
din spatele tejghelei raionului de carne. 

- Desigur, o să efectuez o examinare mai amănunțită 
după ce duc cadavrul la morgă. Dar, așa cum vedeţi, 
nu-i nevoie de un geniu ca să stabilească faptul că 
victima a avut un şoc hipovolemic şi curând după asta 
s-a golit complet de sânge. 

Balta de sânge avea diametrul de aproximativ un 
metru și, când Klippan s-a lăsat pe vine, a văzut stra- 
tul coagulat de la suprafață unduind în curentul abia 
simțit care venea prin uşa batantă. 

- Asta-i tot? a zis Molander. 

- Poftim? 

Flătan, care era pe punctul de a pleca, s-a oprit la 
jumătatea unei plăci şi s-a răsucit spre Molander cu 

o expresie care arăta cum nu se poate mai limpede ce 
crede despre el. 

Balta principală nu era nici pe departe singurul 
loc cu sânge. Porțiuni mari ale podelei erau mânjite. 
La fel şi peretele din spate, acoperit cu faianță albă, şi 
câteva dintre suprafețele de lucru. Chiar și butoanele 
cântarului și rola de hârtie de ambalaj erau stropite 
cu sânge. 

- Ei bine. Nu ai în minte un scenariu? Nici măcar 
unul ipotetic? a zis Molander, care nu părea să fie 
tulburat de expresia lui Flătan. 

Victima, care, conform ecusonului se numea Lennart 
Andersson, era de vârstă mijlocie, cu un semicerc de 
păr în jurul cheliei. Zăcea pe spate în mijlocul bălții 
de sânge. Avea brațul stâng întins, iar cel drept era 
îndoit, cu mâna pe despicătura însângerată din gât. 

- Cum ziceam, ai putut să lucrezi netulburat destul 
de mult timp şi, din cât îmi dau seama, s-au întâmplat 
pe aici destule lucruri înainte să se instaleze șocul 
hipovolemic. 

- Desigur. Şi o găină chioară ar putea să vadă asta. 
Dar nu obişnuiesc să-mi discut teoriile cu toată lumea. 
Prefer să aştept până ce am efectuat o autopsie com- 
pletă şi pot să prezint fapte. 

Halatul de lucru al victimei, cândva alb, acum era 
aşa de plin de sânge, că părţile care rămăseseră albe 
păreau pete. Din satârul înfipt în piept se vedea doar 
mânerul. 

- Dacă te interesează presupunerile și teoriile fără 
nici o bază, ar trebui să te adresezi colegului meu Arne 
Gruvesson, a continuat Flătan. El e un fel de specialist 
când vine vorba de concluzii pripite şi rasoleală. 

Mai era și o furculiță pentru carne în fața victimei, 
înfiptă atât de adânc lângă nas, încât cei doi dinţi se 
iveau sub falcă. 

- Îndrăznesc să spun că aici sunt mai mult decât 
„presupuneri fără nici o bază“. E destul să te uiţi la 
stropii de sânge ca să vezi un scenariu destul de clar, 
dacă mă întrebi pe mine. 

Molander s-a uitat drept în ochii lui Flătan. 

- Habar n-aveam că eşti expert în stropii de sânge. 

- Expert poate că e cam mult spus. Dar cel puţin știu 
despre ce vorbesc. Acea crăpătură, de exemplu, su- 
gerează că făptașul a sărit peste tejghea cam pe aici. 
Molander a arătat o crăpătură din sticla curbată a tej- 
ghelei. Apoi probabil că a înșfăcat unul dintre cuţitele 
de pe acest tăietor. 

- Nu unul dintre cuțite. Pe acela. Flătan a arătat spre 
colțul în care era pe podea un cuțit lung și îngust. Se 
potriveşte cu rana de la gâtul victimei, și jetul puter- 
nic de sânge arată că avea tensiunea arterială între 
120 şi 180, ceea ce trebuie să fie considerat cu totul 
normal, dacă ne gândim la situaţia în care era. Ergo, 
asta trebuie să fi fost prima tăietură. 

- Am impresia că sari peste niște etape şi simplifici 
excesiv când presupui, pur și simplu, că un jet puternic 
înseamnă presiune sangvină normală. 

- Păi, scuzele mele. Am rezumat asta în termeni un 
pic simplificați ca să înțelegeţi voi. Flătan și-a îngăduit 
să zâmbească. Treaba este așa, dacă tai carotida unui 
om care nu are alte răni, jetul poate să ajungă cu ușu- 
rință până la doi metri la fiecare contracție a inimii. 
Şi dacă te uiţi mai bine la urmele de pași din sânge, 
o să observi şi că victima a rămas în același loc, nu s-a 
învârtit pe acolo sângerând. 

- Cu siguranță nu vrei să dai de înțeles că a fost 
complet tăiată carotida? Molander a clătinat din cap. 
S-ar fi prăbușit în câteva secunde şi jocul ar fi fost 
terminat. 

- E adevărat. A fost tăiată parţial, cu toate că, fără 
îndoială, destul de mult ca să creeze izvorul de sânge ale 
cărui efecte le vedem aici. De-abia când și-a smuls cuți- 
tul cu mâna dreaptă ca să se apere a reușit să oprească 
un pic cu mâna stângă sângerarea. 

- Ei bine, a zis Molander, schițând gestul cântăririi. 
Asta presupune ca făptaşul să-i fi luat sau azvârlit cuți- 
tul din mână, sau să-l fi scăpat el însuși. Oricum, ar 
fi trebuit să se afle aproape de locul în care stătea, nu 
tocmai acolo. Pun pariu că l-a aruncat cât de departe 
a putut. 

- Ştii ce cred despre cei care pariază. Ar fi putut la 
fel de bine să-l scape din mână. Făptașul ar fi putut 
să-l lovească cu piciorul. 

- Nu, după cum arată sângele de pe podea. Chiar și 
tu ai fi fost în stare să vezi asta dacă te-ai fi uitat mai 
bine, a zis Molander. Acel cuțit a zburat prin aer și s-a 
izbit de perete exact aici. S-a dus acolo, s-a lăsat pe vine 
şi a arătat o mică adâncitură din perete, în diagonală 
față de locul în care era cuțitul. Asta explică și unele 
dintre declarațiile martorilor, că victima striga la făptaș 
să se potolească. Lucru care, la rândul său, sugerează 
că nu există nici o legătură între victimă și făptaş. 

- De acord, probabil că a fost doar un nebun care 
a luat-o razna când n-a mai avut răbdare să-i vină 
rândul. 

- Da, e posibil. Oricum ar fi, se pare că a fost com- 
plet neplanificat. Pentru că, după ce cuțitul a ieșit 
din peisaj și victima stătea acolo cu mâna pe carotidă, 


260 | STEFAN AHNHEM 


încercând să-l potolească pe făptaș, presupun că a luat 
satârul acela şi l-a izbit drept în... 

- Nu, satârul vine mai târziu, când victima e pe podea. 
Rănile sunt atât de adânci, încât făptașul trebuie să-şi 
fi folosit amândouă mâinile. În acel moment, a folo- 
sit asta. Flătan a arătat cuțitul care era încă înfipt în 
pieptul victimei. Şi de data asta nu face greşeala să-l 
lase acolo. Îl ţine bine în pumn şi-l înfige iar şi iar, 
de cinci ori, până ce reuşeşte să-l vâre între coaste şi 
să taie aorta. Doar atunci victima nu se mai împotri- 
veşte şi se prăbușește, moment în care făptașul poate 
să ia satârul. 

- Şi furculița de carne? 

Molander a arătat cu capul spre furculița cu doi 
dinți din fața victimei. 

- Cireaşa de pe tort, presupun. De unde să știu? 
Flătan a ridicat din umeri. În acel moment deja se 
terminase totul. 

- Deja, e un fel de a zice. Eu aş spune că... 

- Fabian? a zis Klippan, cu ochii la uşa batantă pe 
care intra Fabian. Ce faci aici? 

- M-a sunat Astrid. 

- Cum? Vrei să zici, Astrid Tuvesson? E la dezintoxi- 
care şi ruptă de lume. Şi tu? Nu eşti în concediu? 

- Se pare că nu mai sunt. Pentru că a mai fosto 
crimă. 

- Ştim. S-ar zice că suntem în ea până la glezne, 
a zis Molander. 

- Numele ei este Molly Wessman, a continuat 
Fabian, fără să-l bage în seamă pe Molander. Vecina 
ei, care se întâmplă să fie bună prietenă cu Astrid, 
a găsit-o acum o oră. 


Partea a doua 
17-24 IUNIE 2012 


„Tot ce ştii e greşit. “ 
G. Paldynski 

Kim Sleizner s-a răsucit în pat. Simţea că cearşaful 
ieşise de sub saltea și era boţit sub el. Ca și cum asta 
n-ar fi fost destul de rău, lumina se încăpățâna să se 
furişeze prin spațiul dintre storurile făcute la comandă. 

O privire aruncată telefonului i-a arătat că nu e 
decât cinci și douăzeci şi trei de minute dimineaţa. 
Sperase că a trecut cel puţin de șase şi jumătate, dacă 
se gândea la veşnicia petrecută deja zvârcolindu-se, tot 
mai asudat şi mai încâlcit în blestematele de cearșa- 
furi care l-au costat o avere şi care, după spusele vân- 
zătorului, lăsau corpul să respire şi îi ofereau un somn 
minunat de odihnitor. 

Odihnitor. Cuvântul îi dădea senzaţia că e scuipat 
drept în față. Nu dormise toată noaptea. De fapt, nu mai 
pusese geană peste geană din după-amiaza de vineri. 

Şi, din nou, era doar vina Dunjei Hougaard. 

De când lăsase să se scurgă în presă povestea că 
el se distrase cu o prostituată pe bancheta din spate 
a maşinii, misiunea sa personală era s-o zdrobească. 

Târfa era mai rău decât un nenorocit de gândac de 
bucătărie. Nu conta cât de mult tropăia el, dădea cu 
flit şi punea capcane. Într-un fel sau altul, ea izbutea 
întotdeauna s-o zbughească. 

Doar cu o lună înainte se folosise de poziţia lui 
ca şef al Departamentului Omucideri al poliţiei din 
Copenhaga ca să-și demonstreze puterea şi să-i arate, 
o dată pentru totdeauna, că n-o s-o mai fie niciodată 
în stare să scape de el, nici măcar dacă se ducea să-și 
găsească slujbă tocmai la poliția din Helsingør. 

Şi totuși, exact asta făcuse ea. 

Nu putea spune cu certitudine ce anume îi declan- 
şase neliniștea, dar în ultima săptămână fusese din ce 
în ce mai convins că ceva nu-i în ordine. Fusese prea 
multă linişte. Mai ales dacă se gândea ce-i făcuse el. 

Din cine ştie ce motiv, ea nu se răzbunase. Aproape 
că a fost dezamăgit, cu toate că o parte din el s-a relaxat 
la gândul victoriei obținute cu ușurință. La gândul că, în 
cele din urmă, a reușit s-o doboare de-a binelea și n-avea 
să se mai ridice niciodată. 

Însă după o săptămână îngrijorarea a început iarăşi 
să-l roadă. 

Pur și simplu, era prea multă liniște. 

În acel moment a rechiziționat fişierele din compu- 
ter. Cele pe care n-ar fi trebuit, de fapt, să le obțină fără 
un mandat, care nu era acordat decât în condiţii cu 
totul speciale, legate direct de securitatea națională. 
Cele care scormoneau în viața ei, descriind fiecare amă- 
nunt sub forma unor lungi coloane de cifre. 

De vineri încoace a putut să vadă totul, de la sms-uri 
şi lista apelurilor până la e-mailuri. A putut să studieze 
traficul de pe adresa ei IP şi să vadă toate site-urile pe 
care le vizitase. Dacă îşi cumpăra o pereche de chiloți, 
el putea să vadă cât au costat și de unde i-a luat. 
Dacă voia, probabil că putea să le afle chiar culoarea 
şi mărimea. 

Problema era că toate blestematele de liste și tabe- 
le erau goale. Nici măcar un rând, nici o afurisită de 

cifră la care să se uite. Nici un reper temporal sau 
informație. 

La început a fost convins că ceva nu-i în ordine. 
Furios, l-a sunat pe Mikael Rønning de la IT, dar n-a 
aflat decât că totul e exact aşa cum trebuie. Că fişierele 
cu adevărat nu aveau ce să ofere, doar tabele goale și 
coloane pline de zerouri. 

Oricât de improbabil părea, Dunja „Ștoarfa“ Hougaard 
n-a cumpărat nimic, n-a trimis vreun e-mail, n-a sunat 
pe nimeni, n-a scos bani și n-a călătorit în străinătate 
în ultima lună. Nici urmă de ea. 

N-a făcut nimic, adică zero. 

Nimic, adică a intrat în pământ. 

Adică își lingea rănile şi clocea răzbunarea. 

Simţea asta, și îi pierise somnul. 

Pentru prima dată în viață, era cu adevărat îngrijorat. 

A încercat să doarmă, dar de fiecare dată n-a fost 
în stare să-și țină ochii închiși mai mult de treizeci de 
secunde. Şi asta după ce a băgat în el o friptură uriașă 
cu cartofi pai şi sos béarnaise, precum şi două pahare 
mari de Coca Cola, peste drum, la Barul lui Sam. După 
aceea a făcut o serie de exerciţii fizice chinuitoare în 
apartamentul său și a continuat cu o oră de meditație 
în cadă. 

Dar nimic nu i-a ajutat. Chiar dacă în curând aveau 
să se împlinească douăzeci şi patru de ore de la mica sa 
excursie la ICA Maxi din Hyllinge, încă era aşa de agi- 
tat, că nu putea sta locului. 

Dar, ce-i drept, nu mai trăise niciodată așa ceva. 
Nu încăpea comparaţie. Să ştie că nimeni n-are nici 
cea mai mică idee, să stea acolo, la coadă, cu numă- 
rul de ordine în mână, așteptând momentul potrivit. 
Dumnezeule mare, trebuie să fi fost aşa de șocați. Nici 
măcar n-au țipat. Sau poate că era atât de concentrat, 
încât nu i-a auzit. Oricum ar fi, nimeni n-a încercat 
să intervină. 

Pe de altă parte, Lennart „Biftec“ Andersson a fost 
întocmai așa de vânjos cum se temuse și, prin urmare, s-a 
împotrivit zdravăn. Dar, privind în urmă, a considerat 


MOTIVUL X | 267 


asta un avantaj. În loc ca totul să se isprăvească în 
câteva secunde, a trebuit să trudească mai bine de un 
minut până ce omul s-a dat bătut, iar el a putut să fugă 
pe intrarea personalului şi să ajungă acasă cu bicicleta. 

Peste câteva minute aveau să se împlinească șase ore 
din acea zi și, cu toate că avusese de gând să mai aștepte 
câteva ore, deja îl furnicau degetele. Avea nevoie de 
următoarea doză, și avea nevoie de ea în această clipă. 

A scos icosaedrul, care, cu cele douăzeci de feţe ale 
lui, avea să hotărască momentul în care va avea loc 
următoarea misiune, în afară de cazul în care dădea 
„unu“. Dacă s-ar fi întâmplat asta, ar fi trebuit, pur 
şi simplu, să renunţe pentru totdeauna. Sau poate că 
nu era chiar așa de simplu. Riscul să nu existe o dată 
următoare îi făcea stomacul să se chircească. 

A scuturat zarul, i-a dat drumul pe pâslă şi nu i-a venit 
să creadă ce vedea. 

Doi. 

Ultima dată nu avusese decât două zile ca să se 
pregătească. Şi acum era din nou doi. Pe de altă parte, 
asta era ceea ce-și dorea, şi prefera să fie presat de 
timp, nu să fie silit să stea cu braţele încrucişate timp 
de douăzeci de zile. 

A scos cutia de metal cu zarurile de precizie cu șase 
fețe, care aveau să hotărască unde îşi va găsi urmă- 
toarea victimă şi cine va fi. După câteva aruncări, 
sorții au căzut pe Helsingborg, și anume Kărngrând, 
numărul 4, etajul doi, oricine locuia în spatele ferestrei 
din extrema stângă. 

Apoi a trecut la felul în care avea să se întâmple, de 
această dată alegând din categoria „Feluri de a muri“. 

A scos o listă cu douăsprezece rezultate posibile şi a 
făcut o aruncare preliminară, ca de obicei, ca să stabi- 
lească numărul zarurilor, în acest caz unul sau două. 

Trei. 
Primind astfel instrucțiunea să folosească un zar, l-a 
luat din nou în mână, l-a scuturat și l-a lăsat să cadă. 


. Deshidratare 

. Decapitare 

. Inaniţie 

. Asfixiere 

Înec 

. Electrocutare 

. Decompresie 

. Otrăvire 

. Foc 

. Golire de sânge 
11. Boală 

12. Accident de circulație 


VONDUR WNe 


=> 
O 


Cinci. 

Prin urmare, persoana în cauză avea să fie înecată 
marți. Abia aştepta s-o facă, şi aproape că i se păreau 
prea mult două zile. 

Acum nu-i mai trebuia decât confirmarea finală. 
Ultima aruncare a icosaedrului, ca să verifice dacă 
asta e ceea ce trebuie să facă. Unda verde de care avea 
nevoie ca să înceapă pregătirile. 

Zecele, reprezentat printr-un X, era singurul lucru 
de care n-avea nevoie în acest moment. Intervalul de 
timp era prea mic pentru o misiune suplimentară com- 
plicată. Dar nu-şi făcea griji, deja dăduse X de două ori 
la rând, aşa că riscul ca el să se arate din nou trebuia 
să fie considerat minim. 

A simţit cum zarul cade pe pâslă şi n-a ştiut dacă să 
râdă sau să plângă când a văzut X pentru a treia oară. 

Era ca şi cum zarul ar fi fost blocat într-o defecțiune, 
şi-a zis când s-a dus să aducă acel carnet cu misiunile 
suplimentare numerotate de la 1 la 120 și a aruncat 
din nou zarul cu douăzeci de fețe. 

Doisprezece. 

A scos douăsprezece zaruri de precizie cu şase fețe. 
Erau atât de multe, încât abia putea să le scuture în 
căuşul palmelor fără să scape nici unul. 

Trei de trei, doi de cinci, patru de şase, doi de patru, 
un doi. 

A dat paginile până la misiunea suplimentară cinci- 
zeci şi trei și, de cum a început să citească, a simțit 
cum i se deschide sub picioare o prăpastie. 

Era cumplit de dezamăgit. 

A citit din nou, de data aceasta mai încet. Dar citise 
bine de prima dată, şi oricât de mult ar fi vrut să ia din 
nou zarurile ca să le mai dea o șansă, nu putea decât 
să urmeze regulile și să înceapă pregătirile, chiar dacă 
misiunea părea imposibilă. 

Matilda nu se întorsese acasă nici măcar de douăzeci 
şi patru de ore, și totuși, iată-l aici, la ultimul etaj al 
secției de poliţie, într-o duminică, devreme, când ceața 
dimineții încă nu se risipise, așteptând ca toată lumea 
să-şi toarne cafea, ca să poată începe ședința. 

Vina era în întregime a telefonului primit de la Astrid. 
Îl pusese într-o răspântie în care partea sa curioasă 
voia să apese pe dată butonul verde al acceptării ape- 
lului, ca să afle ce se petrece. Cealaltă parte îşi dăduse 
deja seama că trebuie să fie ceva atât de grav încât, cu 
siguranță, alături de investigația personală legată de 
Molander, avea să-i ocupe fiecare oră în care era treaz. 

- Croasanțţii ăştia sunt vechi de câteva zile, a anunţat 
Irene, care părea să nu fi dormit nici pe departe atât 
cât trebuie. Uite. 

A luat unul și l-a rupt în jumătate. 

În cele din urmă, Sonja i-a spus să răspundă și, așa 
cum bănuise, mai fusese o crimă, ceea ce însemna că 
acum colegii lui nu mai aveau în braţe una, ci trei 
anchete de omucidere complicate. 

- Înmoaie-l în cană, a propus Klippan. Eu așa fac. 

Dar, chiar știind asta, și în ciuda asigurărilor lui 
Astrid că n-ar fi sunat în ruptul capului dacă n-ar fi 
fost absolut necesar, a refuzat să-și scurteze concediul. 

-Sau poți să-l arunci și să economiseşti caloriile 
până vor veni alții proaspeţi, a ripostat Molander, 
intrând în sală. 

De prea multe ori şi-a pus serviciul înaintea fami- 
liei. De prea multe ori făptașul a fost pe primul loc, 
şi de fiecare dată n-a reuşit să vadă prețul pe care l-au 
plătit el şi familia lui. 

- Risipă de hrană, părerea mea. 

Klippan a înmuiat croasantul în cana cu cafea, 
făcând-o să dea pe dinafară. 

Întotdeauna avea să fie încă un caz. N-aveau să 
înceteze să apară. Același lucru era valabil și în pri- 
vința făptașilor și a victimelor. Dar el nu avea decât 
o familie, şi trecuse cu greu prin ultimele săptămâni, 
neputând să doarmă, îngrijorat că în curând ea nu 
va mai exista decât în fotografiile din albume, ca o 
amintire a eșecurilor sale. 

Astrid i-a respectat poziția și n-a lăsat să răzbată 
nici un strop de dezamăgire când i-a urat numai bine 
în restul verii și l-a rugat să le transmită alor săi toate 
gândurile bune. 

În schimb, Sonja a fost cea care a reacționat. Nu cu 
un zâmbet de uimire încântată sau poate chiar cu o 
îmbrățișare. Nu, n-a făcut decât să clatine din cap 
şi să-l întrebe ce-i cu el. De ce nu face ceea ce e firesc, 
să-și ajute colegii. 

Matilda era acasă și vindecată, iar ea, Sonja, pu- 
tea foarte bine să se ocupe de casă. Pe cine crezi tu că 
păcăleşti? E ceea ce îţi doreşti, a zis ea, şi el a răspuns 
că singurul lucru pe care îl dorește este să nu-și piar- 
dă familia. 

Ea i-a luat din mână telefonul, fără să mai spună 
nimic, a format numărul lui Astrid şi, în vreme ce suna, 
el s-a întrebat dacă asta însemna că familia sa era deja 
pierdută. Că n-are importanţă cât de mult se străduiește. 
Că ruptura este inevitabilă, orice cale ar alege el. 

În acelaşi timp, nu putea să nege că Sonja avea drep- 
tate. Asta era ceea ce își dorea. Moartea ciudată a 
lui Molly Wessman avea toate ingredientele necesare 
pentru a-i stârni curiozitatea. Şi încă nu se afla decât 
la suprafaţa lucrurilor. 

Mai era şi Molander. Rămânea de văzut dacă va fi 
în stare să lucreze cot la cot cu el și în acelaşi timp să 
desfăşoare investigația din pivniță. 

- Bine, dacă a terminat toată lumea cu mizeria, ar 
trebui să începem. 

Klippan s-a ridicat în picioare. 

- Nu prea ai ce mizerie să faci când toate sunt tari 
ca piatra, a comentat Irene. 

Klippan s-a dus la peretele cu tabla, care era deja 
plină de fotografii și însemnări despre cele trei anchete. 

- După cum ştiţi, avem... 

- Hei, așteptați-mă şi pe mine. 

Klippan și ceilalți s-au răsucit spre ușă şi au văzut-o 
pe Astrid Tuvesson, cu o tavă vârfuită cu croasanți cu 
ciocolată, pateuri cu migdale şi pahare cu latte dichisit, 
de la Café Bar Skåne. 

- Astrid? Credeam că ar trebui să fii la dezintoxicare 
câteva săptămâni și... 

- Ăsta era planul. 

A pus tava pe masă şi a început să înmâneze paha- 
rele cu latte. 

- Dar asta va trebui, pur şi simplu, să aştepte până 
ce se liniștesc lucrurile. 

-Serios acum, Astrid. Chiar este o idee bună să pleci 
de acolo în toiul programului? 

- Nu, dar, ca să fiu sinceră, nu prea am de ales. 
Acestea sunt împrejurări excepţionale şi, ca să avem 
măcar o şansă de a rezolva aceste cazuri, va trebui să 
folosim toate resursele disponibile. De aceea este aici 
şi Fabian. 

- Dar, Astrid, vorbim despre sănătatea ta, a zis Irene. 
N-ar fi mai bine să cerem ajutor de la Malmö? 

- Exact ceea ce voiam să propun. Klippan și-a scos 
telefonul. Îi sun chiar acum. 

- Ei, fir-ar al naibii să fie, ba nu-i suni! Astrid a dat 
cu pumnul în masă. Terminaţi odată! Ce tot Astrid 
aşa şi Astrid pe dincolo? Dacă mă întorc la muncă 
nu înseamnă că mă apuc iar de tras la măsea. Dacă 
sunteți în halul ăsta de îngrijorați, mă puteți verifica 
periodic să vedeți dacă pot să închid ochii și să-mi 
împreunez vârfurile degetelor, sau chestii de-astea. 
Cât despre Malmö, am luat deja legătura cu Thomas 
Winkel, care mi-a spus că nu-mi poate împrumuta 
nici măcar o gumă, pentru că și ei sunt prinşi până 
peste cap cu o anchetă care necesită toate forțele lor. 
Mai e ceva? 

Astrid i-a privit pe rând în ochi pe Irene, Klippan 
şi Molander, dar toți au tăcut. 

- Minunat. Atunci propun să-i dăm drumul. Pentru 
că în mai puţin de patruzeci de minute mă întâlnesc 
cu Stina Hogsell pentru tipul acela din Democraţii 
Suediei. 

- Dacă te referi la Sievert Landertz, m-a hăituit și 
pe mine în legătură cu el, a zis Klippan. 

- Bine. Astrid s-a dus la fotografiile lui Landertz puse 
pe tablă, în diagonală sub cele cu spălătoria, victima 
Moonif Ganem și suspectul Assar Skanăs. După spusele 

Stinei Högsell, l-am adus la secție pentru interogatoriu 
vineri dimineața, și de atunci e în arest. E corect? 

- Întreab-o pe ea. Klippan a arătat cu capul spre 
Irene. Refuză să asculte, cu toate că e limpede ca lumina 
zilei că nu avem nici pe departe destul ca să-l reținem. 

- Ce-i cu acuzaţiile astea? Irene a lăsat din mână 
cafeaua din care se pregătea să bea. Nu refuz să ascult. 
Numai că nu-ți împărtășesc părerea. Cred că avem mai 
mult decât suficient ca să-l ținem până mâine la prânz. 

- Aşadar, ce avem, concret? a întrebat Astrid, cerce- 
tând fotografia cu cuva mașinii de spălat în care trupul 
firav al lui Moonif părea lipit de margini. 

-În primul rând, e bănuit de plănuirea incendiului 
din propriul birou. 

- Dar încă nu avem nici o probă, a intervenit Klip- 
pan şi a luat un croasant din cei proaspeţi. 

- Incendiatorul a folosit mașina lui. Și s-a nimerit 
să fiu acolo când s-a întâmplat. El își dorea cu dispe- 
rare să mă vadă plecând. Era așa de agitat, că-i picura 
sudoarea de pe frunte. Ba chiar tocmai cumpărase un 
extinctor. Era încă în ambalaj. 

- Şi în al doilea rând? a zis Astrid. 

- M-a minţit de la obraz că nu-l cunoaște pe Igor 
Skanăs. Ştiu că i-am arătat un portret-robot al frate- 
lui său, dar arată la fel, nu-i așa? Şi sunt convins că 
minte în privința mai multor lucruri care ne-ar fi putut 
ajuta în anchetă. În al treilea rând, prezenţa lui în 
Democraţii Suediei nu este decât o fațadă. În realitate, 
este un nazist înrăit, care ar țopăi de încântare dacă ar 
vedea acele fotografii cu Moonif în mașina de spălat. 

- Din păcate, ăsta nu-i un delict, totuși. 

- Sigur, dar incendierea unei tabere de refugiaţi este. 

- Doar nu spui serios că el a făcut asta? a zis Klippan. 

- Nu, dar cred că ştie cine a făcut-o. Dacă nu, ce 
rost ar fi avut să dea foc propriului sediu și să afișeze 
on-line lista cu adresele taberelor de refugiați? 

- Oricum, ce mai e cu acea anchetă? a întrebat 
Astrid. Am înțeles că e făcută pe plan local, dar avem 
vreo veste de la poliția din Bjuv? 

- Nu ştiu decât că au făcut mulaje după urmele 
de cauciucuri de la fața locului. După părerea mea, 
ar trebui să fie comparate cu cele ale mașinii în care 
am fost pusă când m-au aruncat în grădina din fața 
casei mele. 

- A, da, am auzit. Trebuie să fi fost groaznic. 

- Asta ca să o spunem pe ocolite. Dar așa lucrează 
ei. Încearcă să te sperie ca să-ţi închidă gura. 

Irene a lăsat să-i scape un fornăit disprețuitor şi a 
sorbit din cafea. 

- Prin urmare, spui că s-ar putea să fie aceiași indi- 
vizi care au dat foc taberei de refugiaţi? a zis Klippan. 

- De ce nu? 

- În orice caz, sună a ceva ce trebuie să cercetăm, a 
zis Astrid. Dar asta nu schimbă faptul că trebuie să-i 
dăm drumul lui Landertz. Oricât am vrea să-l priponim 
pe el, cu tot ce reprezintă, nu văd altă variantă, aşa 
cum stau lucrurile. 

- Bine, a zis Irene atât de scurt, că aproape nu s-a 
auzit. 

- Hai să trecem la tipul ăsta, Assar Skanăs. Mi s-a 
spus că a fost dată alarma internă în privința dispariţiei 
lui. Astrid s-a dus la tablă și a luat fotografia lui, pe 
care o găsise Klippan. Spuneţi-mi ce ştiţi despre el. 

-Ştim o grămadă, a răspuns Irene. Dar poate că ar 
fi mai bine să-ți trimit un raport mai încolo, ca să nu 
ocupăm timpul tuturor. 

- Merită să pomenim un lucru, a zis Molander, care 
părea că se străduieşte din răsputeri să-și ascundă un 
zâmbet. Eu şi mica mea echipă am găsit o potrivire, 
sau, mai degrabă, câteva potriviri. 

- Ce fel de potriviri? 

- Amprente. Trei dintre amprentele de pe partea de 
sticlă a mașinii de spălat se potrivesc cu câteva dintre 
cele găsite acasă la Skanăs, pe jucării şi pe filmele 
pentru copii. 

- Şi suntem siguri că nu sunt amprentele fratelui 
lui, Igor? 

- Absolut. 

Irene a schimbat priviri cu Klippan și ceilalți. 

- Hei, asta-i grozav. Aşadar, avem o probă solidă. 
Atunci poate că ar trebui chiar să te gândeşti să pui 
ca prioritate acea triangulație a mobilului de îndată 
ce terminăm aici? 

- Fără îndoială, câtă vreme promiţi să ţii pumnii să 
fie chiar mobilul lui, de data asta. 

- De asemenea, cred că ar trebui să-i publicăm foto- 
grafia, a zis Astrid. 

- Că veni vorba, a zis Klippan. Presa mă pisează să 
organizez o conferinţă. 

- Ştiu. Însă asta va trebui să aștepte până ce putem 
scoate capetele la suprafață. 

- Dar oamenii sunt îngrijoraţi, a zis Irene. Vor să 
ştie ce se petrece. 

- Problema este că și noi vrem asta, și înainte să ies 
în fața aparatelor de fotografiat şi să-mi las la vedere 
vena jugulară, vreau ca treburile noastre să fie mai bine 
rânduite. Așa că hai să trecem mai bine la înjunghierea 
din Hyllinge. 

S-a răsucit spre Klippan. 

- Cum merge? Ai găsit ceva important? 

- Nu, până acum nu ştim mai mult decât am şti 
dacă am citi ziarele. Dar să sperăm că ceața se va 
ridica după ce Ingvar termină cu locul faptei şi primesc 
accesul la imaginile camerelor de supraveghere. 

- Bine. Atunci hai să așteptăm asta. În ritmul acesta, 
aş putea chiar să ajung la timp la întâlnirea cu Stina 
Högsell. În sfârşit, cea mai recentă victimă, Molly 
Wessman. 

- Păi, mă rog, nu suntem siguri sută la sută că e 
crimă, cu toate că mai multe lucruri indică această 
direcţie, a zis Fabian. 

- Hai să lăsăm deoparte această chestiune și să înce- 
pem mai bine cu ceea ce ai aflat despre ea. 

-Nu mult mai multe decât că locuia singură pe 
Stuvaregatan nr. 7, în Norra Hamnen, avea treizeci şi 
doi de ani și nu avea nici copii, nici frați sau surori. 

-Şi nici alte rude? a întrebat Molander. 

- Lucra la Mavia Technologies din Landskrona și... 

- Alo, te-am întrebat ceva, l-a întrerupt Molander, 
fluturând mâna ca pentru a stabili contactul. 

- Scuze, nu te-am auzit, a zis Fabian, încercând să 
dea deoparte gândul că vorbeşte cu un bărbat pe care 
îl bănuia nu numai că şi-a omorât socrul, iubita şi pe 
colegul lor Elvin, ci poate că și multe alte persoane. 

- Ştii tu, gen mamă, tată... de-astea, i-a sugerat 
Molander. 

-Au murit acum un an şi, respectiv, acum un an și 
jumătate, la Cadiz, în sudul Spaniei, unde trăiau din '92, 
a răspuns Fabian, încercând să digere faptul că Molan- 
der putea să stea acolo, să se țină de glume şi să pre- 
tindă că totul e normal. 

- Prin urmare, a primit banii? a întrebat Molander. 

- Care bani? 

- Eşti cam ruginit după concediu? 

- Fabian, Norra Hamnen nu-i cea mai ieftină zonă 
din oraș, a explicat Klippan. Aşadar, dacă te gândești 
că era destul de tânără, trebuie să te întrebi dacă nu 
cumva a moştenit o avere, sau ceva de soiul ăsta. 

- Nu, din câte ştiu. Casa părinților ei a fost ipotecată 
la maximum. Dar vă pot spune că salariul ei a crescut 
considerabil în ultimii doi ani. 

- Unde zici că lucra? a întrebat Astrid. 

-La Mavia Technologies din Landskrona. Sunt în 
domeniul industriei auto. Mai mult nu știu. 

-Se pare că a avut o ascensiune fulgerătoare. 

- Dar compania se pare că are probleme. .Ultimele 
trei bilanțuri anuale le-au ieșit pe pierderi şi au con- 
cediat aproape jumătate din personal. 

- Poate că ea a călcat pe cineva pe bătături? a zis 
Irene. 

Astrid a dat din cap și a notat colegi sub suspecți 
posibili. 

- Nu ştiu ce gândiţi voi, a zis Klippan. Dar eu aș 
vrea să ştiu cum a murit. 

- lată ce știm pe moment, a zis Astrid. Una dintre 
vecine, care se întâmplă să-mi fie foarte bună prie- 
tenă, scotea gunoiul când a observat că ușa lui Molly 
Wessman e întredeschisă. La început n-a reacționat, 
a mers mai departe spre ghenă. Dar la înapoiere a 
văzut o mână pe prag, ceea ce a făcut-o să deschidă 
uşa complet şi a descoperit-o pe Molly moartă în hol. 

- Şi cauza morţii, ce știm despre ea? 

- Până acum, nimic. 

- Însă, de îndată ce terminăm aici, îl sun pe Flătan, 
a intervenit Fabian. Chiar dacă n-a terminat, ar trebui 
să aibă niște rezultate preliminare. 

-Va trebui să te rog să laşi asta pe mâine, a zis Astrid. 

- De ce? 

Astrid a oftat şi a schimbat o privire cu Klippan şi 
Molander. 

- E ziua lui, şi nimeni nu-şi ia mai în serios ziua de 
naștere decât Flătan. 

- Atunci colegul lui? Arne Gruvesson, sau cum îl 
cheamă. Nu poate să se ocupe el? 

- Ştii ce părere are Flătan despre Gruvesson. N-ar fi 
niciodată de acord să-i paseze un caz aşa de complicat. 

- Apropo, ați auzit ce a spus ultima dată când a venit 
vorba despre Gruvesson? a zis Molander. „Singurul 
fel în care acestui om ar trebui să i se permită accesul în 
morgă este în chip de cadavru.“ 

Klippan şi Molander au izbucnit în hohote de râs. 

- Sunt de acord cu Fabian, a zis Irene. Ne aflăm în 
miezul a trei anchete. Cu siguranță putem să-l sunăm. 
Nu-i nici măcar o aniversare marcantă. 

- De când împlinirea a cincizeci şi opt de ani nu e 
marcantă? a zis Molander, ironic. 

- Erau vătămări vizibile? a întrebat Klippan. 

Astrid a clătinat din cap. 

- Nu, din câte știm. 

- Bine, asta ar putea să pară o prostie. Însă, dacă nu 
există vătămări externe şi nu cunoaştem cauza morţii, 
cum se face că eşti convinsă că e crimă? De ce prima 
noastră presupunere nu este că a murit de atac de cord 
sau că suferea de o formă gravă de diabet? 

- Crede-mă, chiar aş vrea să fi fost o criză de epilep- 
sie sau un atac cerebral. Din nefericire, pur şi simplu 
nu e cazul. Nu putem fi siguri sută la sută, fireşte, dar 
există lucruri care indică faptul că cineva i-a luat viața. 

- Cum ar fi? 

- Cum ar fi faptul că miercuri s-a dus la poliția din 
Landskrona chiar înainte de sfârşitul programului ca 
să depună o plângere, a zis Fabian. 

- O plângere despre ce? 

- Nu e clar, pentru că n-a fost dusă până la capăt. 
Din cât am deslușit, părea să aibă impresia că o urmă- 
reşte cineva. Din păcate, agentul de serviciu n-a prea 
luat în serios nici propria muncă, nici pe ea, așa că până 
la urmă, am înţeles eu, s-a lăsat păgubaşă şi a plecat 
furioasă de la secția de poliţie. 

-O urmăreşte, în sensul de hărțuială? a întrebat 
Irene. 

Fabian a încuviințat. 

- Problema este că n-a putut oferi o descriere, pen- 
tru că n-a văzut niciodată acea persoană. Era doar o 
„impresie“ pe care a avut-o în zilele dinaintea morții. 
Agentul și-a pus pe marginea plângerii comentariile, 
descriind-o ca isterică, incoerentă şi ar face orice ca să 
fie băgată în seamă. 

Irene a clătinat din cap. 

-Şi de ce ne îndoim de evaluarea lui? 

- Din cauza asta. 

Fabian a scos şi a dat din mână în mână un print al 
fotografiei de pe mobilul lui Molly Wessman, în care 
ea dormea adânc, pe spate, în patul ei. 

-În plângere scrie că a trezit-o deşteptătorul de pe 
telefon, ca de obicei, dar când a vrut să-l oprească a 
descoperit că imaginea de fond fusese schimbată cu 
această fotografie. 

-Am examinat telefonul, a intervenit Molander. Și 
nu încape îndoială că fotografia a fost făcută la ora 
1:32 în acea noapte. 

- Şi, dacă alegem s-o credem, a continuat Fabian, 
nu mai era nimeni în apartament, în afară de ea. 

- Aşadar, cineva i-a spart casa, a fotografiat-o cu 
mobilul ei în timp ce dormea şi apoi i-a schimbat ima- 
ginea de fond, a zis Irene. 

-Aşa se pare. 

- Ingvar, s-a răsucit Astrid spre Molander. Până 
unde ai ajuns cu investigația tehnică? 

- Am făcut doar ce trebuia ca să se poată lua cada- 
vrul. Aşa cum stau acum lucrurile, voi reuși să ajung 
acolo de-abia în cursul zilei de mâine. 

- Încuietorile. Ai avut vreme să le examinezi? 

- Desigur. Şi răspunsul la următoarea ta întrebare 
este nu. Nu era vreun semn că ar fi fost forțate. 

- Ar fi putut cineva să le deschidă cu şperaclul? 

- Da şi nu. Molander şi-a încrucişat braţele și s-a 
lăsat pe spătarul scaunului. Yala nu-i o problemă. Ca 
s-o deschizi nu trebuie decât s-o rogi frumos. Însă 
zăvorul e cu totul altceva și, de vreme ce ea a fost destul 
de deşteaptă ca să aibă o cheie pe partea cealaltă, nu 
un buton, o sârmă vârâtă prin deschizătura pentru 
scrisori n-ar fi dat.rezultate. 

-Prin urmare, vorbim despre cineva care are cheile. 

- În afară de cazul în care făptaşul are ceea ce se 
numeşte „super-șperaclu“, despre care se spune că 
descuie, practic, orice. 

-Ştim măcar că a închis cu ambele încuietori? a 
intervenit Klippan. 

- Ea aşa afirmă în plângere, a zis Fabian. 

-Şi mai este şi telefonul, a zis Irene. Cum a intrat 
cineva în meniu fără PIN-ul ei? Este posibil? 

-Fără îndoială, a zis Molander. Și ăsta-i un iPhone, 
aşa că nu-i mare scofală. Mai ales unul cu iOS 6, care 
a fost lansat pe piață de-abia acum o săptămână sau 
două. Se pare că are în el mai multe găuri decât şvaiţe- 
rul. Îmi dă cineva telefonul? Fabian? S-a aplecat peste 
masă cu mâna întinsă, iar Fabian și-a împins telefonul 
spre el. Primul lucru pe care trebuie să-l faci este să 

suni la Siri! şi să întrebi cât este ceasul. A luat telefonul 
şi a apăsat pe tasta Acasă până ce telefonul a piuit. 
Salut, Siri. Cât este ceasul? A ridicat la vedere ecranul, 
care arăta ora din Helsingborg. Apoi dai clic şi apare 
semnul plus în colțul din dreapta, sus. Dai clic pe el ca 
să vezi cât este ceasul altundeva. Dar în loc să alegi o 
locaţie din listă, scrii altceva, absolut orice, cum ar fi 
maţe de peşte. Apoi evidenţiezi cuvintele, așa. Le-a arătat 
tuturor că maţe de peşte este evidenţiat în fereastra de 
căutare. Apoi dai clic pe distribuire şi alegi mesaj. Asta 
declanșează cererea unuia dintre numele din lista de 
contacte. Dar tu tastezi un nume care nu este pe listă. 
Hai să luăm ceva simplu și să scriem Ravgni. 

-Şi de ce e asta simplu? a întrebat Klippan. 

- Nu-ţi dai seama? E numele meu de la coadă la cap. 
Mă rog, dăm clic pe el o dată şi apoi încă o dată. Apoi 
dăm clic pe creează contact şi adaugă imagine. Și voilà. 
Acum nu mai trebuie decât să apeşi pe tasta principală 
şi am intrat în telefon! 

Cu mândrie prost ascunsă, a demonstrat că poate 
da clic fără restricţii în programul telefonului. 

Lui Fabian i-a trebuit un pic prea mult timp ca să-și 
dea seama că asta nu era o idee prea bună. 


1 Aplicaţie tip asistent virtual, cu funcție de recunoaştere a 
comenzilor vocale, integrată în sistemele de operare ale tele- 
foanelor iPhone 

Se simţea din nou confuz. Și pierdut. Şi nu-i plăcea. 
Nu, nu-i plăcea deloc. Ura asta, mai ales atunci când, 
ca acum, nu-și luase medicamentele. Străzile păreau 
că-și schimbă locul una cu alta și lumea întreagă se 
învârtea în jurul lui. Ca băiatul acela. Și el se învârtise. 
Iar și iar, așa de repede, că după o vreme nici nu mai 
putea să-l vadă. 

Dar recunoștea împrejurimile, zău că da. Pentru că 
era acea sculptură cu roata de tors roşie. Şi ea se învâr- 
tea de obicei. Cel puțin, când era el mic. Acum nu se 
mișca. Sculptură idioată. Dacă n-ar fi fost ramolitul 
acela care se holba la el, s-ar fi dus să se ușureze pe ea. 

Voia să meargă acasă, dar îi era frică. Probabil că 
poliţiştii sunt acolo, cotrobăind peste tot, și Igor o să 
se supere şi o să creadă că el a făcut-o. Totul era aşa 
de greu. Şi nu voia să se întoarcă în salonul izolat. 
Aveau să-l silească să intre în cămașa aia de forță și să-l 
închidă. Şi lui îi venea să urineze, așa de tare, că aproape 
nu se mai putea ţine. 

S-a ridicat de pe bancă, a plecat din părculeț şi a mers 
pe o alee pe care a recunoscut-o, dar nu știa de unde 
s-o ia. Erau acolo copaci, şi copacii trebuie să fie udați. S-a 
dus repede la unul dintre ei, şi-a desfăcut fermoarul 

pantalonilor, şi-a scos mădularul, apoi a reușit să se 
ușureze, în sfârşit. 

Mai fusese aici, de multe ori. Așa-i, la jocuri elec- 
tronice. Asta era. Aveau jocul ăla spaţial în alb-negru, 
Asteroizi, şi odată a strâns o mie de puncte şi a primit 
o navă spațială suplimentară. Fratele său juca ore în 
şir cu numai o krona, cu atâtea nave suplimentare că 
nici măcar nu încăpeau pe ecran. 

Igor. Oh, îi simțea așa de tare lipsa lui Igor, cu toate 
că uneori era răutăcios. Dar nu l-ar da niciodată pe 
mâna poliției. Era sigur de asta. 

A încercat să-l sune de o grămadă de ori, dar telefo- 
nul ăla idiot nu voia să se lumineze, și aproape că l-a 
izbit de pământ. Ştia că are nevoie doar de încărcare, 
dar nu se putea abține să creadă că e răutăcios. De ce 
nu putea să țină cu el? Nu-l folosise chiar aşa de mult. 

Un tâmpit din spatele lui tot zbiera că e dezgus- 
tător și ar trebui să-i fie ruşine. De cum termina cu 
urinarea, avea să-i închidă gura aia mare cu cuțitul 
său înjunghietor. Dar până atunci tâmpitul a plecat, 
închipuie-ți. Nu-i de mirare, dar poate că era mai bine. 
Ceea ce îi trebuia era un încărcător. Un încărcător, ca 
să-l poată suna pe Igor. 

Apoi, brusc, s-a văzut pe sine. 

Ca un ecou neclar dintr-o vreme în care avea mai 
mult păr și lua medicamentele care îl îngrășau. 


PEDOFIL CUNOSCUT ÎN SPATELE CRIMEI 
DIN SPĂLĂTORIE! 


Dar era el în fotografie. Zău că da. De-aia se holba 
la el bătrânul? 

De ce nu puteau să-l lase, pur şi simplu, în pace? 
Acum trebuia iar să fugă, şi nu-i plăcea să fugă. Îl 
dureau genunchii și rămânea fără răsuflare. 

Trebuie să fi mers în cercuri. Așa făcea întotdeauna. 
Acum era din nou în părculețul cu roata aia afurisită 
care nici măcar nu se învârtea. Dar acolo, de partea 
cealaltă, era o vitrină plină cu telefoane mobile. Aveau 
să-l poată ajuta. Și dacă nu, avea pentru ei cuțitul. 

S-a grăbit într-acolo și a trecut de vânzătoare, care 
mirosea prea tare a parfum. 

- Bine ați venit la Telenor, a zis ea, sunând ca un 
robot telefonic. Vreți să cumpăraţi un telefon mobil? 

- Nu, doar să-l încarc. 

A tras unul dintre cabluri şi l-a racordat la telefo- 
nul său. 

- Mă tem că nu vă pot ajuta cu asta. Dar vindem 
încărcătoare, atât originale, cât şi... 

- Am zis, doar să-l încarc! 

- Bine, bine, scuze. 

Vânzătoarea s-a tras înapoi, speriată, în vreme ce 
telefonul s-a trezit la viață în mâna lui. 

Nu-i plăcea de ea. Mirosea prea tare şi se uita la el 
cu ochi care nu erau prietenoși. Nu erau prietenoși 
deloc, de fapt. 

- Puţi, a zis, scoțând cuțitul și îndreptându-se spre ea. 

- Îmi pare rău, n-am vrut să vă supăr. Vânzătoarea 
şi-a ridicat mâinile în fața pieptului. Puteţi să-l încăr- 
cați oricât de mult doriți. 

El s-a oprit şi a șovăit câteva clipe, după care a hotă- 
rât să bage cuțitul în ea, oricum, dar în acel moment 
i-a sunat telefonul. 

- Alo? Cine-i? Eşti fratele meu? Vreau să vorbesc 
cu fratele meu. 

- Assar, eu sunt, a zis o voce. 

- Tu eşti, Igor? Am încercat de câteva ori să te sun, 
dar telefonul a fost idiot şi nu m-a lăsat. Urăsc tele- 
fonul ăsta. Îl urăsc, îl urăsc, îl urăsc! 

- Assar, potolește-te şi spune-mi unde eşti. 

- Dar de ce nu zice că eşti tu? De ce zice număr ne- 
cunoscut? 

- Pentru că nu sun de la telefonul meu obișnuit. 

- De ce nu? De ce nu suni de la telefonul tău obiș- 
nuit? De ce nu poate să fie totul normal? 

- Assar, ascultă-mă. Lucrurile nu mai sunt normale. 
Eşti căutat, poliţiştii vin să te aresteze. 

- Ştiu. Sunt foarte răutăcioși. 

-Aşa sunt, şi de aceea nu te pot suna de la telefonul 
meu obişnuit. Acum spune-mi unde ești, ca să vin să te 
iau înainte să vină poliţiştii. 

- Ştii magazinul cu multe telefoane mobile de lângă 
părculețul cu roata aia care se învârtea, când eram mici? 


44 


Fabian nu pricepea, în ruptul capului, cum a putut 
să fie așa de prost. Nu numai că i-a înmânat de bună- 
voie telefonul lui Molander, dar l-a mai şi lăsat să 
butoneze prin el mult prea mult timp până să-și vină 
în fire şi să-l ceară înapoi. Molander continuase, desi- 
gur, să scotocească prin telefon în vreme ce întreba, 
batjocoritor, ce soi de taine ascunde el acolo. 

O fotografie cu conţinutul sertarului lui Hugo Elvin. 
O singură fotografie ar fi destul ca să-i dea de știre că 
a preluat investigația secretă şi e pe urmele lui. Lucru 
care, la rândul lui, ar putea să însemne că și el e într-o 
primejdie la fel de mare ca aceea în care fusese Elvin. 

Pe de altă parte, n-avea cum să știe. Poate că Molan- 
der nici măcar nu se uitase la fotografii. N-avea cum 
să-și dea seama, deoarece omul s-a purtat normal și 
n-a avut vreo reacție care să se vadă sau să se audă la 
nimic de pe ecran. 

Încercând să-și amuţească gândurile, a deschis 
radioul. 

- Nu, nu, nu, acesta nu este un scandal politic. Nu 
eu sunt cel care a greşit aici. Ceea ce este, este un eşec al 
justiției! 

Vocea agitată a lui Sievert Landertz se scurgea din 
difuzoare, în vreme ce Fabian vira de pe Osterleden 
pe Södra Brunnsvăgen. 

- Vinerea trecută, dis-de-dimineaţă, când cei mai mulţi 
dintre noi încă eram în pat, cineva mi-a bătut la uşă. 
Nimeni altcineva decât cei de la poliţie, care, fără vreo 
explicaţie, m-au împins la perete şi mi-au pus cătuşe, în 
fața soţiei şi copilului meu. De atunci am petrecut în arest 
două zile şi jumătate! 

- Şi care presupuneţi dumneavoastră că este motivul 
arestării? s-a auzit vocea unui reporter. 

- Să presupun? Știu exact despre ce este vorba, vederile 
mele politice. 

Fabian a virat la dreapta pe GravGrgatan şi a găsit un 
loc de parcare chiar în dreptul lui Ramlösa Wok-Express. 

- Aş merge până la a afirma că acţiunile poliţiei în 
această chestiune constituie o ameninţare gravă la adresa 
democraţiei acestei ţări. De aceea am să cer despăgubiri 
pentru arestare ilegală. De asemenea, am să dau în jude- 
cată detectivul care a săvârşit această încălcare a legii. Se 
numeşte Irene Lilja şi n-o să-mi aflu odihna până ce ea 
nu va fi pedepsită şi niciodată nu va mai... 

A oprit motorul și a coborât din mașină. Fără să știe 
cu adevărat cu cine votează Irene, era convins că ei doi 
nu sunt prea departe în spectrul politic. La fel ca ea, 
nu avea prea mare îngăduinţă față de Sievert Landertz 
sau partidul lui. Însă de această dată omul părea s-o fi 
nimerit şi, dacă hotăra să-și pună în fapt amenințarea, 
spera ca Irene să aibă argumente mai bune decât cele 
pe care le oferise în ședința de dimineaţă. 

A recunoscut bărbatul care stătea singur, cu o cană 
de cafea, de îndată ce a intrat în restaurant. Era soțul 
Ingăi Dahlberg, victima găsită pe Ven. Îl chema Reidar 
Dahlberg și, cu toate că în aceşti ani își lăsase barbă, 

arăta ca în fotografiile pe care Fabian le găsise înainte 
să ia legătura cu el și să stabilească o întâlnire. 

-Trebuie să fii Fabian Risk, a rostit o voce de femeie 
în spatele lui. 

S-a răsucit spre femeia care se îndrepta spre el. 

- Da, eu sunt. 

- Beatrice Dahlberg, de doi ani soția lui Reidar. 

- Aha. Bună ziua. 

Au dat mâna. 

- După cum vezi, te așteaptă. Dar, înainte să începi 
să deschizi o mulțime de răni vechi, vreau să știi că 
Reidar a lăsat în urmă povestea aceea îngrozitoare și 
nu prea vrea să vorbească despre ea. 

-Ei bine, mă tem că nu ține de el, a răspuns Fabian, 
care deja îşi dăduse seama că femeia asta o să-i pună 
bețe în roate. În anchetarea unei crime eşti obligat să 
răspunzi la întrebările poliţiştilor, că vrei sau nu. 

- V-aş fi recunoscătoare dacă măcar nu l-ați presa 
prea tare. 

În loc să-i răspundă, Fabian s-a dus la masă. 

- Bună ziua, Reidar, a zis, încercând să prindă privi- 
rea aplecată a bărbatului. Eu sunt cel care te-a sunat. 
Fabian Risk. 

-Cred că atâta a înţeles şi el, a zis Beatrice, așe- 
zându-se lângă soţul său. 

Fabian s-a așezat în fața lor şi i-a făcut semn ospă- 
tăriței, care se îndepărta, că ar vrea şi el cafea. 

- Înţeleg că poate să pară ciudat că vorbim despre 
asta, la atâția ani după... 

- Da, chiar pare. Nu-i așa, Reidar? 

Beatrice a aşteptat ca Reidar să dea din cap înainte 
să se întoarcă spre Fabian. 

- Cum spuneam, acum doi ani Reidar a hotărât să 
tragă linie sub toată oroarea aceea și să-și vadă de viața 
sa. Şi asta l-a făcut să se simtă mult mai bine. 

Şi-a pus mâna peste a lui. 

- Foarte bine. Dar, din nefericire, când tragi linie 
sub ceva nu înseamnă că faci să dispară, a zis Fabian, 
chibzuind cum s-o facă să-i lase singuri. Vedeţi, au ieşit 
la lumină nişte informaţii noi, lucru care, la rândul 
lui, a adus noi întrebări. Dacă totul merge bine, am 
putea chiar să-l identificăm şi să-l arestăm pe făptaş. 

Femeia a scos un hohot scurt de râs. 

-Asta ați spus ultima oară. Trebuia doar ca Reidar 
să vă răspundă la toate întrebările. Trebuia doar să 
vă lase să percheziționați casa încă o dată. Apoi totul 
avea să fie limpezit şi făptaşul să fie arestat. Dar apoi, 
după catastrofa aceea de proces, ați renunțat și l-ați 
lăsat cu o rană vie. Şi acum credeți că puteți să veniţi, 
pur și simplu, aici şi să deschideţi iar totul. 

-Nu vă supăraţi, dar cunoaşteţi toate acestea? A fost 
acum mai mult de cinci ani. Îl cunoşteaţi pe Reidar 
pe atunci? 

- Nu, dar mi-a spus. Reidar mi-a spus tot. Cum l-aţi 
interogat şi i-ați întors viața cu fundul în sus. Ca și 
cum el ar fi fost cel care a violat-o și a bătut-o în cuie 
pe acel... lartă-mă, Reidar, dar sunt foarte supărată. 

- Beatrice, cred că ar fi mai bine să vorbesc cu Reidar 
între patru ochi. 

-Soțul meu şi cu mine împărtășim totul, şi în 
acest moment are nevoie de sprijinul meu mai mult 
ca oricând. 

Fabian a oftat în sinea sa. 

- Reidar, aş vrea să vorbim despre tine și Inga. 
Despre cum mergeau lucrurile între voi înainte ca ea 
să moară. 

- De minune. Lucrurile mergeau de minune. Nu-i 
aşa, Reidar, că lucrurile mergeau de minune între voi? 
Poate nu chiar așa ca între noi doi, totuși, a chicotit 
Beatrice. Vezi tu, Reidar e un om cu care e minunat 
să trăieşti, pot să te asigur. 

-Ce drăguţ. Dar mi-ar plăcea foarte mult să-l laşi 
pe Reidar să răspundă singur. 

- Sunt multe lucruri pe lumea asta care mi-ar plă- 
cea. De exemplu, n-ar fi rea o explicație plauzibilă 
despre ce cauţi în realitate. 

- Cum ziceam, noi informații au... 

- leşit la lumină. Da, ai spus-o. Ciudat este că ziarele 
n-au scris nimic despre asta. Nici un cuvânt, din câte 
ştiu. Lucru pe care ar fi trebuit să-l facă, dat fiind carac- 
terul senzațional al crimei. Corectează-mă dacă greşesc. 

- E adevărat. Dar pe moment am hotărât că e cel 
mai bine ca făptaşul să creadă că acest caz este închis. 
Din acest motiv am ales să păstrăm ancheta secretă, şi 
în acest moment vreau să subliniez cât de important 
este ca această conversaţie să rămână între noi până 
ce este arestat făptașul. 

Beatrice s-a uitat la el fără nici o expresie, ca şi 
cum ar fi fost de cealaltă parte a unei mese de pocher, 
chibzuind dacă să-i dea pe faţă cacealmaua. În tot 
acest timp, Reider stătea lângă ea, subliniind tăcerea 
cu ochii săi lăsați în jos și gura închisă. 

Arăta puternic şi în formă, cu umeri destul de lați 
ca să stârnească invidia majorității bărbaților. Şi totuși, 
iată-l acolo, gârbovit, într-o poziție care îl făcea să arate 
cu cincisprezece ani mai bătrân şi i-ar fi dat pe loc 
durere de cap oricărui chiropractician sau instructor 
de yoga. 

Tăcerea a fost spartă de telefonul lui Beatrice. 

- Da, sunt Beatrice... Auzi, pot să te sun eu? Sunt 
în mijlocul unei... A, așa, înțeleg... 

S-a ridicat, oftând, și s-a îndepărtat. 

- E grozav că ai întâlnit pe altcineva. 

Asta era șansa lui. 

- Pare minunată. 

Dar n-avea mult timp. Ea avea să se întoarcă în 
curând, și ușa avea să se închidă în nas din nou. 

- Reidar, a continuat, aplecându-se peste masă. 
Motivul pentru care te întreb despre tine și Inga este 
că există unele indicii că ea avea o aventură. 

Reidar a ridicat, în sfârşit, ochii din cana cu cafea și 
a lăsat secundele să se scurgă, în vreme ce părea să-și 
cântărească opțiunile. Apoi a golit cana, s-a ridicat și 
a pornit spre terasă. 

- E foarte plăcut aici, la soare. 

Fabian s-a uitat peste umăr şi a văzut-o pe Beatrice 
întorcându-se spre masă, ca să-i poată supraveghea. 

- Nu-ţi face griji. Nu-i place să stea afară. Dacă nu-i 
prea cald, e prea frig. Ca să nu mai vorbim de gângănii 
în această perioadă a anului. A râs un pic şi i-a făcut 
semn femeii să nu vină după ei. Dare un om bun și e 
bine intenționată. Nu știu cum m-aș fi descurcat fără 
Beatrice. 

- Reidar, înțeleg că ţi-e greu. Dar chiar trebuie să-ți 
cer să... 

- Ultima oară când poliţiştii mi-au pus toate aceste 
întrebări le-am spus că totul era în ordine. Reidar a 
închis ochii, cu fața la soare. Că lucrurile mergeau maj 
bine ca oricând. Exact astea au fost cuvintele mele. 
Era sâmbătă după-amiaza și eram în toiul unui meci 
de badminton când mi-a sunat telefonul. O dublă, și 
după break era rândul meu să servesc. Am auzit tot 
ce au spus, fiecare vorbă. Că au găsit-o, aruncată de 

valuri pe Ven, prinsă cu cuie pe acel... Reider a șovăit 
şi s-a întors cu spatele la soare. Dar nu eram în stare 
să pricep. Nu voiam decât să-mi astup urechile şi să 
închid ochii, așa că am închis, ca şi cum ar fi greșit 
numărul, și m-am întors pe teren şi am servit. A scu- 
turat din cap. Trei ași. Nu cred că am servit vreodată 
mai bine. De-abia când am ajuns acasă am început să 
mă dumiresc. Că acele vorbe erau cu mult mai mult 
decât vorbe. Poliţiştii erau deja acolo, așteptând să 
mă ducă la secție pentru interogatoriu. Şi le-am spus 
ce bine merg lucrurile între noi. Am spus ceea ce am 
crezut că trebuie să spun. Ce îndrăgostiți pasionați 
eram încă, după toți anii petrecuți împreună. Că viața 
noastră sexuală nu fusese niciodată mai bună. Orice, 
ca să nu mă bănuiască pe mine. Ca să nu presupună 
că eu am fost cel din spatele acelei... S-a întrerupt și 
părea că trebuie să-şi concentreze toate forțele ca să 
nu plângă. Dar 'totul era minciună. 

-Care părți nu erau adevărate? 

- Nimic nu era adevărat. Nici un cuvânt. Nu era 
acasă în vinerea aceea când m-am întors de la lucru. 
Dar m-am îngrijorat și am sunat la poliție? Reidar a 
clătinat din cap. Am presupus că m-a părăsit și o să 
se întoarcă atunci când o să rămână fără bani. Nici 
măcar n-am fost îngrijorat. Relația noastră era atât de 
distructivă, încât acum, privind înapoi, habar n-am 
de ce a rămas cu mine. Am otrăvit totul și am avut 
grijă s-o distrug, ca s-o fac să aibă nevoie de mine. 
S-a răsucit și l-a privit în ochi pe Fabian. N-a spus-o 
niciodată deschis, dar îmi dădeam seama din privirea 
ei și citeam printre rânduri. Mă ura din toate pute- 
rile. Uneori, cred că îşi dorea chiar să mor. Și, privind 
înapoi, nu mi-e deloc greu să văd de ce. Să trăiești cu 
mine trebuie să fi fost o tortură. Acum sunt alt om, 

dar pe atunci eram un ticălos care voia să controleze 
totul și o privea de sus. Şi, ca să răspund la întrebarea 
ta - sigur că eram convins că are o aventură, aşa că o 
urmăream cu ochi de şoim. A clătinat din cap. Odată 
chiar îmi intrase în cap că se culcă cu vecinul nostru. 
A, da, poate că îl ştii? Ingvar Molander. Lucrează și el 
la poliție, dar e tehnician criminalist. 

Fabian a ignorat întrebarea. Primise toate informa- 
țiile de care avea nevoie. Se pregătea să-i mulțumească 
bărbatului că a vorbit cu el şi să-i ureze o zi bună, când 
i-a strigat o femeie pe bicicletă. 

- Hei, salut! Fabian s-a uitat la femeie, care purta 
o cască de biciclist şi ochelari de soare, dar n-a ştiut 
de unde s-o ia. Eşti Fabian, nu? 

Totuşi, i-a recunoscut vocea. 

-Bună, Gertrud, a zis Reidar, făcându-i semn cu mâna. 
Mi-am închipuit că voi doi s-ar putea să vă cunoaşteţi. 

Fireşte, nevasta lui Ingvar Molander trebuia să treacă 
pe acolo tocmai în clipa aceea. Aproape că nu-i venea 
să creadă, dar exact lucrul pe care încercase să-l evite 
când nu s-a dus acasă la Reidar tocmai se întâmplase, 
oricum. 

- Bună, a reușit să rostească, în cele din urmă, şi 
şi-a fluturat mâna, încercând cu disperare să găsească 
o cale de a salva situația. Nu ne-am văzut demult. Ce 
mai faci? 

- Bine, mulțumesc. Acum Gertrud ajunsese peda- 
lând până la ei. Dar nu ştiam că voi doi vă cunoaşteţi. 

- Nu ne cunoaștem, a răspuns Reidar Dahlberg. 
Dar au redeschis cazul Ingăi. Se pare că sunt informa- 
ţii noi, care, din cât îmi dau seama, sunt destul de 
interesante ca să spere că ar putea să ducă în cele din 
urmă la o arestare. 

Era prea târziu. Catastrofa era deja înfăptuită. 

- Nu, zău? Păi, ca să vezi. N-am auzit nimic despre 
asta. 

-Se pare că țin totul secret până ce este prins făpta- 
şul. Aşa că nu-i ceva ce ar trebui să povestim şi altora. 
Aşa-i? Asta ai spus, nu-i așa? 

Lui Fabian nu i-a rămas decât să dea din cap și să 
vadă cum dezastrul pârjolitor înghite unul după altul 
zidurile tainei. 

CRIMĂ LA ICA MAXI, HYLLINGE ÎN PLIN ŞOC! 


PEDOFILUL DIN SPĂLĂTORIE E ÎNCĂ ÎN 
LIBERTATE 


POLIȚIA E O AMENINȚARE LA ADRESA 
DEMOCRAȚIEI! VOR CADEA NIŞTE CAPETE! 


De data asta se întâmplau atât de multe, încât 
ziarele de scandal afișau titluri diferite. Totuși, erau 
unanime în mesajul despre iminenta criză a societății, 
şi în două dintre ele apăreau fotografii ale lui Sievert 
Landertz, curat şi dichisit, dar spumegând, de-abia 
eliberat din arest. 

Irene era sigură că unul dintre capetele care aveau 
să cadă este al ei. Deja îi pomenise numele la radio, 
şi ar fi fost surprinsă să n-o răstignească și în ziare. 
Landertz avea obiceiul să atace, şi în acest moment ea 
era în vizorul lui. 

O durea fix în cot. Nu reușea nici măcar să fie necă- 
jită. Erau doar amenințări goale, încercări de a scăpa 
de acuzaţiile împotriva sa şi a fiului său. Din acest 
motiv a reușit să se abțină să se furișeze în magazinul 

Furutor din apropiere ca să cumpere toate ziarele. În 
plus, nici n-avea timp de asta. 

Sarcina de a localiza telefonul lui Assar Skânas avu- 
sese rezultatul așteptat. Molander a putut să le spună 
de la bun început că nu este depistabil, ceea ce putea 
să însemne orice, de la faptul că fusese, pur şi simplu, 
închis sau i se descărcase bateria, până la faptul că 
dormea alături de peşti, pe fundul strâmtorii Oresund. 

Ceea ce au găsit a fost poziția de la ultima conectare, 
care a reieşit că a fost chiar în dimineaţa aceea, imediat 
după şedinţă. În acel moment se afla în mijlocul zonei 
centrale a oraşului, aproape de piața Konsul Olsson, 
unde, la ora 10.54, a primit un apel de la un număr 
ascuns și peste douăzeci şi unu de minute a fost închis 
din nou, pe Söder, unde se afla secția de poliţie. 

Acum era unu şi un sfert, ceea ce însemna că are un 
avans de două ore și jumătate. Nu era prea mult timp, 
însă cu siguranță destul ca să treacă peste graniță şi, 
cel puțin în teorie, să fie pe drum spre celălalt capăt al 
lumii. Dar teoria este una, practica alta. Un scenariu 
mai plauzibil era că s-a ascuns pe undeva, așteptând 
să se liniştească lucrurile. 

Împreună cu Molander și Astrid a făcut o evaluare 
a riscurilor şi au hotărât că poate să meargă acolo 
neînsoțită. Ce-i drept, cu trei cazuri simultane, volu- 
mul lor de muncă fusese un factor important în luarea 
hotărârii, dar n-ar trebui să fie în vreo primejdie reală. 

A trecut pe lângă firma de pompe funebre de pe 
Furutorpsgatan. 

Cu toate acestea, trupul său era plin de adrenalină, 
ca şi cum s-ar fi pregătit pentru ce e mai rău, atunci 
când s-a apropiat de locația primită, la capătul de jos 
al străzii Carl Krooks. 

Zona fusese desemnată de cinci relee şi arăta ca un 
oval cu raza mare de aproape douăzeci şi doi de metri 
şi cea mică de cinci metri. Centrul ovalului era la 
intersecția dintre Furutorpsgatan şi Carl Krooks Gata 
şi, cu toate că nu-și amintea să mai fi fost vreodată 
pe acolo, nu i-a trebuit mult timp ca să tragă conclu- 
zia că era una dintre cele mai mohorâte intersecţii 
din Helsingborg. 

Patru clădiri, câte una pe fiecare colț, una mai urâtă 
decât alta. Și asta în ciuda faptului că trei dintre ele 
aveau balcoane mari pe colț. Cu toate că era soare, pe 
ele nu se afla nimic în afară de antene de satelit, mize- 
rie şi câte un porumbel pe ici, pe colo. Era limpede că 
acesta este un colț uitat al oraşului și, din multe puncte 
de vedere, locul perfect pentru un ucigaș de copii. 

Acestea fiind spuse, el ar fi putut, fireşte, să treacă 
pe acolo, pur și simplu, când şi-a dat seama că a uitat 
să-şi închidă telefonul. Poate că se îndrepta spre 
Sydhamnen! traversând Malmâleden prin pasajul 
subteran. Erau acolo câteva blocuri de locuinţe. Dar, 
în afara lor, în acea zonă a orașului erau mai ales 
birouri, clădiri industriale și, mai ales, o mulțime de 
cargouri şi portcontainere. Cu alte cuvinte, o cale de a 
fugi dacă nu voiai să laşi urme. 

Pe de altă parte, dacă era ascuns aici, existau, din 
cât vedea ea, doar două intrări posibile în limitele 
ovalului. Furutorpsgatan nr. 26 şi Carl Krooks Gata 
nr. 55. Dintre ele, intrarea de pe Furutorpsgatan era 
mai depărtată de centrul ovalului, așa că a hotărât să 
înceapă cu cealaltă. 

Clădirea avea cinci etaje și fiecare etaj avea trei 
apartamente. Printre cele cincisprezece nume de pe 


1 Portul de Sud 

panoul cu pâslă albastră cu litere de plastic prinse 
pe el erau doi Persson, doi Nilsson şi nu mai puțin de 
patru Stevensson. La etajul trei locuia un P. Milwokh. 
Nu mai auzise niciodată acest nume. Cel puţin, nu-și 
amintea să fi auzit. Şi totuși, îi părea cumva cunoscut. 

Văzând că nu-şi poate da seama de ce, s-a dus la lift, 
care a pornit cu o smucitură şi a luat-o în sus într-un 
ritm neobișnuit de lent și cu zdruncinături. Nu-i fusese 
niciodată frică de lifturi, dar acesta îi sporea starea 
de neliniște, care tot creștea de când trecuse pe lângă 
firma de pompe funebre. 

Când liftul s-a oprit, în sfârşit, n-a ştiut cum să 
iasă mai repede. A examinat cele trei uşi de pe palier, 
care păreau să fie întreținute la fel de grijuliu ca liftul. 

A. Andersson, B. Andersson şi C. Andersson. 

Îşi bătea cineva joc de ea, sau ce? 

Andersson din extrema stângă părea cel mai ordo- 
nat. Spre deosebire de ceilalți doi, nu avea în fața uşii 
nici saci de gunoi, nici încălțăminte. Dacă chiar era un 
el? Judecând după ilustrata cu trandafiri de pe ușă, era 
mai probabil să fie femeie. Pe de altă parte, Andersson 
din dreapta era fără îndoială bărbat, în afară de cazul 
în care era o ea care avea o pereche de pantofi uriași, 
numărul 50, demni de Guinness World Record. Şi-a 
îndreptat atenţia spre sacul de gunoi din fața uşii lui 
B. Andersson. 

S-a dus la el, s-a lăsat pe vine și l-a deschis. Un nor 
de musculițe s-a năpustit la ea. S-a tras înapoi, instinc- 
tiv, ceea ce a făcut sacul să se răstoarne și să-și verse 
conținutul pe podea. 

Pe lângă tot soiul de resturi de mâncare mucegăită, 
a văzut pliante de la magazinele cu prețuri mici Alfo 
Gross, o sticluță veche de ojă albastru electric și un 
sutien de la H&M. 

Cel mai probabil era ca B. Andersson să fie o femeie 
destul de tânără, care n-avea nimic de-a face cu băr- 
batul pe care îl căutau. 

Dar, de fapt, la ce se așteptase? Să sară el afară 
şi să se predea, doar pentru că ea scormoneşte prin 
gunoiul oamenilor? Nu, ar trebui să cerceteze la iuțeală 
fiecare etaj şi apoi să încredințeze bătutul la uși unei 
perechi de agenţi în uniformă, pentru ca ea să poată 
face lucruri mai folositoare la secție. 

Primul lucru pe care l-a văzut când a ajuns la etajul 
următor a fost biletul de pe uşa din mijloc. 

Subînchiriere avantajoasă, garsonieră, din 1 iulie. 
5 300 coroane/lună. 

Fără să știe dacă chiar o să telefoneze, a rupt una 
dintre fâşiuțele cu numărul de telefon şi apoi s-a răsu- 
cit spre uşa din dreapta. 

P. Milwokh. 

Îl recunoștea, nu încăpea îndoială. Dar ca atunci 
când te întâlneşti cu un coleg din şcoala elementară, 
care acum arată altfel sau nu ţi-a lăsat o impresie 
de neșters, numele era doar un pic mai mult decât o 
combinație de litere. 

Nu exista decât o cale să afle, şi-a zis, s-a dus acolo 
şi a sunat. Dar n-a auzit soneria, așa că a apăsat iar 
micul buton bej, mai lung de această dată. Tot nu se 
auzea nimic. Atunci a bătut la ușă, aşa de tare, că au 
durut-o încheieturile degetelor. 

Când şi asta a rămas fără rezultat, a hotărât să caute 
numele de îndată ce se întoarce la birou. Dar tocmai 
când se răsucea să plece, punctulețul de lumină din 
vizor s-a întunecat. 

Aşadar, era cineva înăuntru. 

A ciocănit din nou. 

- Poliția! Vă rog să deschideţi ușa. 

Şi-a scos legitimația şi a mai aşteptat câteva secunde, 
în care nu s-a întâmplat nimic, apoi şi-a scos telefonul. 

- Dacă nu deschideţi, nu-mi rămâne decât să chem 
ajutoare care să spargă uşa. 

Vizorul a rămas întunecat. 

Să se fi înșelat? Oare vizorul fusese, de fapt, întu- 
necat tot timpul? 

Tocmai făcuse un pas spre uşă și pusese mâna pe 
cutia de scrisori când ecranul telefonului s-a luminat. 

Era Hampus. 

El, care nu suna niciodată, fireşte că ar fi ales toc- 
mai acest moment ca s-o caute, când nu avea nici 
timp, nici dorința să-i audă vocea. 

A respins apelul și s-a întors la cutia de scrisori, dar 
telefonul a sunat din nou. 

- Hampus, ce te-a apucat? a şuierat la telefon. Sunt 
ocupată şi nu pot... 

- Știu, dar cred că ai face bine să vii acasă imediat, 
a zis el, părând neobișnuit de calm și stăpânit. 

- De ce, ce s-a întâmplat? S-a întâmplat măcar ceva? 
Sau nu reuşești să găsești Coca Cola? Pentru că, dacă 
e așa, îți pot spune că nu mai avem și va trebui să-ți 
aduni puterile să te duci la magazin şi... 

- Cum ziceam, cred că ai face bine să vii să vezi cu 
ochii tăi. 


46 


„Einar Greide de la medicina legală, şi da, ai înţeles 
bine - sunt prea ocupat ca să vorbesc cu tine în acest 
moment. Și nu, nu lăsa vreun mesaj. Dacă n-am timp să 
vorbesc cu tine, de ce aş avea timp să te ascult?“ 

S-a auzit un bip şi Fabian a închis telefonul. Se ştia 
că Flătan urăște telefoanele, în special celularele, și are 
obiceiul să nu-și ia cu el acasă telefonul obligatoriu 
de la serviciu. 

A mai sunat de două ori, ca să aibă inima împăcată. 
Aşa, cel puțin, va putea spune că a sunat de trei ori 
înainte să se hotărască să meargă acasă la el. 

Nu mai fusese niciodată acasă la Flătan și nu s-ar 
putea zice că abia aştepta s-o facă. Adresa nu apărea 
on-line, şi nimeni de la spitalul din Helsingborg nu 
părea s-o cunoască, în afară de cazul în care, de fapt, 
fusese primit ordinul să n-o dea în nici o împrejurare. 

Pe de altă parte, colegul lui, Arne Gruvesson, i-a 
dat-o imediat lui Fabian. De fapt, părea aproape îmbă- 
tat de gândul că Fabian se va duce acolo să-l sâcâie 
pe Flătan în weekend, ca să nu mai vorbim că era şi 
ziua lui. 

A parcat pe Traktorsgatan, la nr. 38, şi a ridicat pri- 
virea spre casa de cărămidă cu două etaje care avea 

fațada pe lateral. Era linişte. Surprinzător de multă 
liniște, dacă ne gândim cât de aproape de Söder se 
afla. Odinioară, probabil că zona era plină de copii 
care învățau să meargă pe bicicletă, jucau şotron și 
tenis pe stradă. Acum își luaseră cu toții zborul din 
cuib, lăsându-și părinţii să-și lustruiască mașinile în 
vreme ce așteaptă vizita nepoților. 

Singurul lucru care nu se potrivea în peisaj era Flă- 
tan. N-avea nici mașină, nici copii, iar hainele lui 
țipătoare și părul cărunt și lung probabil că îi iritau 
cumplit pe unii dintre vecini. Știind, totuși, că pe medi- 
cul legist îl durea în cot. 

Fabian a intrat pe portița de lemn și i-a venit brusc 
în gând soţia lui Molander, Gertrud, care a nimerit 
drept la întâlnirea lui cu Reidar Dahlberg. A avut o 
reacţie, asta era incontestabil. Însă nu era deloc clar 
dacă a fost la ideea de redeschidere a anchetei sau la 
faptul că nu ştiuse de asta. 

În al doilea caz, exista un mare risc să-și fi sunat 
deja soțul să-l întrebe de ce n-a pomenit nimic. În 
primul, probabil că avea să se abțină să vorbească până 
se întoarce el de la lucru. 

Dacă vorbeau despre astfel de lucruri. Era de pre- 
supus că Molander, așa cum făcea el însuși, evita să 
vorbească despre munca sa la cină. Problema era dacă 
asta ar fi făcut-o pe Gertrud să nu aducă în discuţie 
subiectul. N-avea cum să ştie. 

Un lucru era sigur, că dacă i-a spus, totuşi, va trebui 
să vorbească cu Astrid cât mai repede posibil despre 
ancheta secretă, ca să poată pregăti un mandat de 
arestare, rugându-se la toți sfinții să aibă destule probe 
ca să obțină condamnarea. 

A sunat la ușă, dar nu-și putea da seama dacă sone- 
ria funcționează. După câteva încercări, a renunțat 

şi a încercat să meargă spre partea din spate, însă un 
zid înalt l-a oprit, așa că a traversat către aleea din 
cealaltă parte a casei. 

Garajul era încuiat, așa cum era de așteptat, şi din- 
colo de el a dat de gardul viu, crescut peste măsură, 
al vecinului. Era foarte puțin spațiu, dar cu oarecare 
trudă și-a croit drum printre ramurile dure, pline de 
ţepi, şi zidul garajului. 

De cealaltă parte se deschidea o grădină mare. Era 
complet izolată și în copaci atârnau sute de mici sfere 
ca acelea din discoteci, care aruncau pete de lumină 
peste peluză, unde era, printre altele, un totem înalt, 
din lemn. O muzică electronică de ambianţă, cunos- 
cută, pulsa din difuzoarele din jur la un volum agreabil. 

The Last Resort al lui Trentemøller. Avea în colecția 
sa albumul și, cu toate că nu-l mai ascultase de multă 
vreme, îl considera unul dintre cele mai bune albume 
venite din învecinata Danemarcă. Faptul că Flătan 
auzise măcar de el era impresionant. 

A trecut de nişte tufe şi l-a văzut pe Flătan într-un 
jacuzzi mare, plin cu apă care scotea aburi, meditând 
cu ochii închiși, în vreme ce un Adonis bronzat, cu 
cel puţin douăzeci de ani mai tânăr, așezat în cadă în 
spatele lui, îi masa umerii. 

Gândul că probabil ar trebui să se furișeze înapoi 
pe unde venise și să urmeze sfatul lui Astrid, să aștepte 
până luni, i-a venit prea târziu, tânărul îl observase 
deja şi a încetat masajul, ceea ce l-a făcut pe Flătan 
să deschidă ochii și să-i arunce lui Fabian o privire 
plină de lehamite. 

- Salut, a zis Fabian, făcându-i semn cu mâna în 
vreme ce se trudea să zâmbească. Îmi cer scuze, n-am 
ştiut că tu... 


MOTIVUL X | 305 


Se simţea ca şi cum ar fi fost prins cu ocaua mică 
şi trimis în biroul directorului. 

- Dacă preferi, pot să aștept până ce termini cu..., 
a continuat, şi a dat să pornească înapoi. 

- Nu încape îndoială că ar fi fost preferabil. Dar, din 
nefericire, deja ai perturbat câmpurile energetice. 

Flătan i-a făcut semn bărbatului din spatele său că 
şedinţa s-a încheiat. 

- Şi, pentru binele tău, sper că e ceva important. 

A împuns cu degetul spre Fabian. 

-Atât de important, încât să nu poată în nici un 
caz să aştepte până mâine. 

Tânărul a ieşit din cadă şi, cu toate că Fabian a 
întors privirea, a avut timp să observe că trupul lui 
cafeniu-auriu era cel mai apropiat posibil de desăvâr- 
şire. Nu era un trup care îşi petrecea zilele ridicând 
greutăţi într-o sală de sport. Nu, rămânea în formă 
în alt fel. Poate cățărare sau yoga. 

- Coge el floreado!, a zis Flătan într-o spaniolă flu- 
entă, iar bărbatul a luat un halat de baie imprimat cu 
flori şi l-a ridicat, astfel încât Flătan să poată ieşi din 
cadă. Mientras tanto puedes adobar la carne. Y luego 
pásame mi maletín, por favor. Ya sabes, el marrân.? 

Bărbatul a dat din cap şi a pornit spre casă, părând 
netulburat de faptul că era gol pușcă. 

- Ei bine? Despre ce-i vorba? a zis Flătan, legându-şi 
cordonul halatului şi netezindu-și părul cărunt, lung 
până la umeri. 

- Molly Wessman, a zis Fabian. Care a fost cauza 
morții? 


1 la-l pe cel înflorat. (în limba spaniolă în original) 
2 Între timp poți să condimentezi carnea. Și apoi adu-mi, te 
rog, servieta. Ştii tu, cea maro. (în limba spaniolă în original) 

Flătan s-a uitat la Fabian ca şi cum întrebarea l-ar 
fi surprins. 

- Ca să înţeleg bine. Vii la mine acasă. Nepoftit. 
Poate că ai sunat la ușă, dar n-am de unde să știu. În 
orice caz, ți se fâlfâie că nu răspunde nimeni, tu intri 
oricum. Nu dai doi bani pe faptul că e ziua mea. Că eram 
în mijlocul unei meditații. Că i-am spus anume lui 
Astrid că va trebui să aştepte până luni. Te doare undeva 
de toate astea. Singurul lucru la care te poţi gândi 
este cauza morţii. De parcă întregul caz s-ar baza pe 
faptul că tu afli asta acum, în loc de, să zicem, peste 
optsprezece ore. 

Fabian a încercat să găsească o obiecție rezonabilă, 
dar n-a putut decât să dea din cap, ceea ce l-a făcut pe 
Flătan să pufnească în râs şi să se îndrepte spre două 
canapele presărate cu perne viu colorate. 

- Oricât de iritant ar fi, trebuie să recunosc că asta 
îmi place la tine. Acum, nu trage concluzii pripite. 
Încă mai cred că eşti cam la fel de incompetent ca 
majoritatea detectivilor de la omucidere din țara asta. 
Dar măcar ţie îți pasă. Ceea ce e mai mult decât se 
poate spune despre unii dintre colegii tăi amorțiți. Pot 
să-ți ofer un ceai? 

- Nu, mulțumesc. 

Fabian s-a așezat pe o canapea atât de adâncă, încât 
era de-a dreptul imposibil să stea drept. 

- Deshidratare gravă. 

Flătan a luat termosul de pe masă și a turnat ceai 
într-una dintre ceştile subțiri ca hârtia până ce tensi- 
unea superficială a fost singurul lucru care împiedica 
lichidul să dea pe dinafară. 

-Cauza morții. Nu asta căutai? 

S-a dus la cealaltă canapea și s-a aşezat în poziția 
lotusului fără să verse nici un strop. 

- Deshidratare? 

Flătan a dat din cap și a sorbit din ceai. 

- Probabil că a avut febră mare, transpirație, ca să 
nu mai vorbim de vomă şi diaree violente. 

- Cu alte cuvinte, a fost bolnavă. 

-Chiar aşa. 

- Deci, dacă te înţeleg bine, n-au fost semne de 
ucidere? 

- A, a fost omorâtă, nici vorbă. Flătan a sorbit din 
ceaşcă. Îți aminteşti de Georgi Markov? Ştii tu, trans- 
fugul bulgar care a fost ucis în 1978 pe Waterloo Bridge 
din Londra? 

- N-a fost otrăvit cu ricin? 

- Exact, şi Molly Wesson a pățit aproape la fel. În 
afară de umbrela tip James Bond, cu un grăunte de 
otravă în vârf. Nu, în acest caz, cel care a făcut-o nu 
s-a complicat și i-a injectat doar otrava cu o seringă. 

Tânărul atletic, care acum avea un șorț, s-a întors 
cu o servietă, pe care i-a dat-o lui Flătan şi apoi s-a 
întors în casă. 

- Şi când i-a fost făcută? 

- Greu de spus cu exactitate. Dar probabil că între 
douăzeci şi patru și treizeci şi șase de ore înainte să 
moară. 

Flătan a deschis servieta şi a scos un dosar. 

- Aşadar, cândva în ziua de vineri. 

Fotografia lui Molly Wessman de pe telefonul ei 
fusese făcută miercuri spre dimineaţă, în mod evident, 
o ocazie minunată s-o otrăvească. În loc de asta, făp- 
tașul a așteptat, nu se ştie de ce, încă două zile. 

- Aici e înțepătura. 

Flătan i-a înmânat o imagine mărită cu fesa dreaptă 
a lui Molly Wessman, unde se vedea o mică umflătură 
roşie. 

- Trebuie s-o fi durut, a zis Fabian. Vreau să zic, n-ar 
fi trebuit să reacționeze şi să se ducă la urgenţă de 
îndată ce i s-a făcut rău? 

- Asta presupune că ea a fost conștientă de ce i s-a 
întâmplat. Că a înțepat-o cineva cu o seringă. Însă, dacă 
în acel moment era afară, ar fi putut la fel de bine să-și 
închipuie că e o înțepătură de albină sau așa ceva. Apoi, 
când i s-a făcut rău, n-a văzut legătura cu înțepătura. 
Probabil şi-a zis doar că are gastroenterită virală sau 
intoxicație alimentară, iar mai aproape de sfârșit era 
prea slăbită ca să iasă din apartament. 

Flătan a băut restul de ceai şi a pus ceașşca pe masă. 

- Am terminat? 

Fabian a dat din cap şi s-a ridicat. 

-Îți mulțumesc. Nu trebuie să mă conduci. 

Probabil că ar fi fost poftit să iasă prin casă, dar ceva 
îi spunea că erau acolo lucruri pe care n-ar fi trebuit 
să le vadă, aşa că s-a întors spre garaj. 

- Prin urmare, n-ai de gând să întrebi dacă am găsit 
ceva ieşit din comun? 

Fabian s-a oprit şi s-a răsucit spre Flătan, care zâm- 
bea, turnându-și din nou ceai în ceașcă. 

- Cum ar fi? 

- Nu ştiu. Orice. Flătan a ridicat din umeri. Nu 
asta-i întrebarea care trebuie să fie pusă atunci când 
zbori orbește, fără să ai habar încotro s-o iei? 

- Deci, ce ai găsit? 

Fabian s-a întors la canapele. 

- Un mic tatuaj. Şi, da, știu exact ce gândești. N-are 
oricine un tatuaj în ziua de azi? Şi ai dreptate. În mese- 
ria mea e greu să dai de un trup lipsit complet de 
fluturi oribili, cranii penibile și modele tribale. Flătan 
a tăcut şi a sorbit tihnit din ceai. Dar acesta a ieşit 
în evidenţă. 

A lăsat ceașca din mână şi i-a dat altă fotografie 
mărită. 

Fabian și-a dat seama imediat de ce Flătan a reac- 
ționat. Tatuajul nu semăna cu nimic din ce văzuse 
vreodată. Nu flori viu colorate, hieroglife sau vorbe 
înțelepte. Într-un fel, era anost, neinteresant. Şi totuși, 
nu reușea să-și ia ochii de la el. 

Era într-o nuanță clasică de gri-albăstrui şi era alcă- 
tuit din două părți. Cea de sus era un fel de simbol, cu 
o linie străbătută de o săgeată îndreptată în jos. Jos 
erau două cifre: 28. Nimic nu era drept sau centrat, și 
totul dădea impresia de amatorism, lipsă de planificare. 

- Unde anume era pe corp? 

- Drept în mijlocul muntelui lui Venus, ascuns sub 
părul pubian bine îngrijit, ca să zic aşa. De fapt, nici 
nu l-am observat până ce n-am ras-o. 

Când Irene a încetinit şi a virat spre Perstorp, aco- 
perise distanța din sudul Helsingborgului în ceva mai 
mult de douăzeci şi două de minute. Nu era doar un 
record personal pentru ea şi pentru Ducati. Era, de 
asemenea, atât de mult peste limita legală de viteză, 
încât nici o legitimație de polițist din lume n-ar fi 
salvat-o dacă era prinsă. 

Însă apelul lui Hampus prevestea ceva rău, ca să 
nu zicem mai mult. Se străduise mult s-o ascundă, 
dar nu încăpea îndoială că era speriat de-a binelea. 
În mod normal, îi mergea gura ca o moară stricată, 
dar de această dată nu voise să-i spună ce nu era în 
ordine sau de ce era așa de important ca ea să meargă 
repede acasă. 

În drum spre oraș a avut nişte bănuieli, dar a încer- 
cat să le înlăture ca fiind exagerate și isterice şi să se 
gândească la altceva. 

Însă era tot mai îngrijorată de ceea ce avea să gă- 
sească acasă, și nu s-a putut relaxa decât când a virat pe 
Jeans Văg şi a văzut casa, în spatele tufelor de ienupăr. 

Şi casa, şi garajul arătau ca de obicei. Cărămizile și 
varul alb erau la fel de anoste ca atunci când plecase ea. 

Poate că mașina de spălat de la second-hand pe care 
el insistase s-o cumpere a cedat şi a început să curgă. 
Asta n-ar fi surprins-o deloc. I se păruse de la bun 
început o idee proastă, mai ales că tocmai rașchetaseră 
podelele. Sau poate că era doar... Nu ajunsese decât 
până acolo când a intrat pe alee, a coborât cricul şi a 
văzut grădina. 

Nişte tipi derapaseră prin ea pe motociclete, în 
ceea ce nu putea fi descris decât ca violarea peluzei 
lor. Lăsaseră în urmă rănile deschise ale smocurilor 
de iarbă smulse, bălți și urme de cauciucuri, care pe 
alocuri erau atât de adânci, încât săpaseră prin pământ 
până la stratul de lut de dedesubt. Nu prea plouase în 
ultimele două săptămâni, ceea ce însemna că trebuie să 
fi folosit furtunul pentru ca distrugerea să fie cât mai 
mare posibil. Cu alte cuvinte, știau ce făceau. Poate că 
ar trebui să-i fie frică. Poate că ar trebui să le spună 
colegilor săi, să facă o plângere și să ceară protecţia 
poliției. Ceea ce ar fi fost exact ce voiau ei. 

Un polițist speriat. 

Vedea deja titlurile din ziare. Prima pagină cu foto- 
grafii ale peluzei sale devastate. Reporteri care strigau 
care mai de care, încercând să pară că sunt de par- 
tea binelui, când nu-și doreau decât un titlu care să 
vândă mai multe exemplare. Ce conta că ațâțau și 
mai mult ura? 

Ea n-avea de gând să le cânte în strună, fir'ar să 
fie, să facă pe victima. Cel mai bine era să riposteze 
cu tăcere şi să pretindă că nu s-a întâmplat nimic. 

Problema era Hampus. El nu fusese doar speriat. 
Fusese scos din minți de groază. 

A deschis ușa şi şi-a vârât capul în casă. 

- Am venit! 

- Aici, sus, a auzit o voce de undeva, din spate. 

S-a întors în grădină şi s-a uitat în jur. 

- Unde eşti? 

- Aici, sus. 

A ridicat privirea şi abia atunci l-a observat pe aco- 
periș, șezând cu braţele în jurul genunchilor traşi la 
piept, legănându-se înainte şi înapoi, ca şi cum încerca 
să se aline. 

- Dar ce faci? De ce ești acolo? 

- Vino să vezi cu ochii tăi. 

Era pe cale să protesteze, din pură obişnuință, și 
să-i ceară lui să coboare. Dar ceva i-a spus că ar fi mai 
bine să-i facă pe plac. Arăta ca şi cum cea mai mică 
împotrivire l-ar putea dărâma. În toţi anii de când 
erau împreună nu-l mai văzuse niciodată așa de palid 
şi fragil ca acum. 

- Bine, stai acolo. Urc. A pornit în sus pe scară. Şi, 
hei, sunt sigură că peluza poate fi reparată. Când a 
ajuns pe acoperiș, a păşit cu grijă pe ţigle spre Hampus. 
Oricum ziceai că trebuie refăcută, ca să scăpăm de 
mușchi. 

Hampus n-a răspuns, doar se legăna în față şi în 
spate, cu braţele în jurul picioarelor şi cu ochii la 
peluza vandalizată. 

- Hei... O să fie bine. 

S-a așezat lângă el şi era pe cale să-l înconjure cu 
brațul când şi-a dat seama la ce se uită el. Brusc, totul 
a devenit limpede. Reacţia lui violentă, care i se păruse 
cam exagerată după ce s-a întors. Tăcerea, care nu-i 
stătea în fire. Insistența să vadă cu ochii ei. A devenit 
limpede până şi motivul pentru care stătea pe acoperiș. 

Când era jos, considerase că masacrul din grădina 
lor exact asta era, masacru. Opera unor imbecili care 
derapaseră pe acolo la nimereală, încercând să pro- 
voace cât mai multe stricăciuni. 

Se înşelase cu totul. 

Oricine fuseseră cei care au vâjâit prin grădina lor 
ştiau exact ce fac. Unde să-şi lase cauciucurile să scurme 
mai adânc în noroi, unde trebuia să distrugă peluza și 
unde să lase câteva petice. De-abia acum, privind de 
sus, îşi dădea seama ce făcuseră ei în realitate. 

Întreaga întindere, de la cărarea din dale aflată în 
dreptul uşii până la tufele de ienupăr care mărgineau 
strada, era acum umplută cu cea mai mare svastică pe 
care o văzuse vreodată. 

Cineva îi spusese odată că imobilele înşirate în 
Portul de Nord erau inspirate de corăbiile vechi. În ceea 
ce-l priveşte, Fabian credea că arată mai degrabă a hălci 
pătrate, cenușii, construite din piese de Lego. Cel puțin 
pe dinafară. 

După ce a găsit printre însemnări codul de la intrare, 
a descoperit că interiorul reflectă mai bine caracterul 
distins al adresei. Aşa cum dăduseră de înțeles Klippan 
şi ceilalți, sugera că Molly Wessman, în ciuda tinereţii 
sale, urcase neobișnuit de repede în ierarhia companiei 
şi poate că pe drum călcase pe câteva bătături. 

Însă părea prea puțin probabil ca un coleg de ser- 
viciu ranchiunos să intre pe ascuns în casa ei în cru- 
cea nopții şi să-i pirateze telefonul ca s-o fotografieze 
dormind, iar după două zile s-o omoare, otrăvind-o. 
Tatuajul ciudat era un indiciu mult mai promițător. 

Ce-i drept, acea săgeată cu vârful în jos putea să nu 
fie altceva decât o invitaţie sexuală vulgară. Însă asta 
nu explica linia orizontală sau numărul alcătuit din 
două cifre. Nici motivul pentru care tatuajul fusese 
ascuns sub părul pubian. 

Când a ajuns la etajul trei, a scos cheile pe care i le 
dăduse Molander, a descuiat uşa apartamentului și 
a intrat. 

Molander... 

În ultimele ore s-a străduit din răsputeri să nu se 
gândească la colegul său, ca să-i poată acorda lui Molly 
Wessman întreaga sa atenţie. Însă îl rodea întreba- 
rea cum ar trebui să gestioneze situația acum, când 
Gertrud știa că ancheta a fost redeschisă. Când a intrat 
în hol şi a închis ușa în urma lui, a fost ca şi cum 
înțelegerea intimă răzbise în cele din urmă prin ultima 
sa barieră de negare. 

Şi dacă Molander și-a dat deja seama că el a preluat 
investigația lui Elvin, independent de Gertrud și de 
fotografiile din telefonul lui? Și dacă îi punea deja la 
cale moartea? O moarte care, la fel ca a lui Elvin, avea 
să fie făcută să arate a sinucidere? 

N-ar fi fost greu de fabricat un motiv, dacă ne gân- 
dim că familia sa era pe pragul imploziei. Sau plă- 
nuia un accident? Dacă exista cineva care să poată 
aranja cablurile de frână fără să afle nimeni, acela era 
Molander. Mai ales de vreme ce el avea să conducă 
investigația tehnică. 

A hotărât să ia taurul de coarne şi să vadă în ce 
ape se scaldă Molander, aşa că şi-a scos telefonul şi a 
format numărul colegului său. 

- Salut, Fabian. Cum merge? 

Răspunsul a venit înainte să audă apelul. Ca și cum 
colegul său ar fi aşteptat să răspundă când îl sună. 

- Bună, sunt eu, Fabian. 

- Da, văd asta și întrebam cum merge. Ai terminat în 
apartamentul lui Molly Wessman? 

- Aproape, a zis, privind în jur ca să găsească ceva 
cât de cât relevant despre care să vorbească. 

- Aproape? Ce ai făcut toată dimineaţa? 

Întrebarea era sinceră, sau Molander se juca cu 
el? Judecând după ton, părea ca de obicei, orice o fi 

însemnat asta. Molander era un maestru al ironiei. 
Fabian nu reușise niciodată prea bine să-și dea seama 
când glumește și când e serios, şi nu era un lucru 
neobișnuit ca oamenii să-și dea seama prea târziu că 
l-au înţeles greșit. 

- M-am ocupat mai întâi de ceva ce nu suferea 
amânare. 

S-a lăsat pe vine ca să se uite mai bine la etajera care 
zăcea în mijlocul podelei, printre pantofi, cu șuruburile 
atârnând din plăcile de fixare. Găurile de deasupra se 
căscau în zid, arătând că Molly Wessman probabil îl 
trăsese ea însăşi jos, încercând să se ridice în picioare. 

- Nu zău, şi ce anume, dacă pot să te întreb? Nimic 
grav, sper? 

Problema era că raftul era deja menţionat în decla- 
rația vecinei. Avea nevoie de ceva mai puțin vizibil. 
Ceva despre care nu discutaseră încă. 

- Depinde cum priveşti lucrurile. 

S-a ridicat în picioare şi a făcut dinadins o pauză, 
ca să încerce să obțină o reacţie. Însă singurul răspuns 
pe care l-a primit a fost o tăcere atentă. 

- Am trecut pe la casa lui Flătan, și s-a dovedit că 
terminase, practic, cu... 

- Nu mai spune, l-a întrerupt Molander. Ai fost azi 
acasă la Flătan? 

- Da, a zis, şi l-a auzit pe Molander că izbucnește 
în râs. 

- E remarcabil, Fabian. Eşti cu adevărat singurul care 
ar fi putut să scape cu faţa curată din aşa ceva. Ce n-aş 
fi dat să fiu o muscă pe zidul acela! Dar, de vreme ce eşti 
încă în viață, presupun că te-a primit fără o muştruluială 
exagerat de aspră. A găsit ceva interesant? 

- Da, un tatuaj ascuns sub părul ei pubian, a zis, 
şi a tras concluzia că fie Molander e un actor de talie 


MOTIVUL X | 317 


mondială care dă cel mai bun spectacol din viață, fie 
Gertrud încă n-a zis nimic. Este o linie orizontală 
tăiată de o săgeată cu vârful în jos, iar dedesubt este 
un număr din două cifre. 

- Aşadar, vorbim despre un simbol asociat cu un număr. 

Aproape că-l putea auzi pe Molander cum se lasă 
pe spătar ca să cugete. 

- Lucrul cel mai apropiat care îmi vine în minte este o 
linie tăiată de două săgeți cu vârfurile în direcţii diferite, 
care este simbolul general acceptat pentru trecerea unei 
graniţe. Mi se pare că îi zice Trecerea Barierei Fizice. Însă 
asta nu trebuie neapărat să aibă de-a face cu ce avem aici. 
Care era numărul? 

- Douăzeci şi opt. 

- Douăzeci şi opt... Nu, în afară de faptul că e după 
douăzeci şi şapte şi înaintea lui douăzeci şi nouă, nu-mi 
spune nimic. 

- Nu-ţi face griji. Voiam doar să văd dacă te face să 
te gândeşti la ceva. 

- Dar nu de asta- ai sunat, nu-i aşa? 

- Poftim? 

Fusese pe cale să termine conversaţia, mulțumit că 
s-a putut convinge că Gertrud n-a spus încă nimic. 
Acum însă ajunsese iar de unde a pornit. 

- Dacă ar fi fost aşa, ai fi sunat în clipa în care ai ple- 
cat de la Flătan. Acum, din cât îmi dau seama, aproape 
ai terminat în apartamentul lui Molly Wessman, ceea ce 
implică faptul că ai stat acolo o vreme, aşa că, logic, ar tre- 
bui să telefonezi despre ceva legat de asta. Corectează-mă 
dacă mă înşel. 

- N-aş spune neapărat că te înşeli, a zis, încercând 
să câștige timp. 

Sigur că Molander avea dreptate. Sigur că suna ca 
să vorbească despre ceva din apartamentul lui Molly 

Wessman. Întrebarea era despre ce anume. O carte de 
vizită de plastic alb se ițea dintr-unul dintre pantofi. 
Probabil căzută de pe panoul cu anunţuri când etajera 
s-a desprins din zid. 

- Chiar voiam să vorbesc cu tine despre tatuaj. Însă 
pare atât de urgent încât să nu poată aştepta până ne 
vedem. 

A ridicat și a examinat cartea de vizită alb-gălbuie, 
pe care scria doar Spader! cu litere aurii. 

- Dar aveai dreptate, nu era singurul lucru, a con- 
tinuat și a zărit un cilindru pentru depozitarea cheilor 
fixat în colțul de sus al ușii de la intrare. Când crezi că 
ajungi aici pentru investigarea locului faptei? 

- Mâine-dimineaţă. 

- Bine, voiam doar să-ți plantez în minte o sămânță 
pentru când vii. 

Era aproape nimic. Însă în acel moment, aproape 
nimic era mai bine decât nimic. 

- Bine, a zis Molander, așteptând. 

- Uşa apartamentului are un cilindru de depozitare 
a cheilor. Ştii tu, un tub care se încuie și în care poți 
lăsa cheile pentru un meseriaș sau pentru femeia care 
face curat, dacă nu eşti acasă. 

- Fabian, ştiu ce este un loc de depozitare a cheilor. 

- Da, scuze. Voiam doar să spun că cineva ar fi putut 
să vină aici să repare ceva şi să facă o dublură a cheilor ei. 

- Sigur că da. Dar ce vrei să fac în privinţa asta când 
vin mâine? 

Desigur. Ce ar trebui să facă Molander în privința 
asta? 


1 Spade (plural, spader) - la cărţile de joc - „pică“ (în limba 
suedeză) 

- Nu voiam decât să-ți amintesc să ţii ochii bine 
deschişi când eşti aici, a zis, simțind cum se scufundă 
tot mai tare în nisipurile mișcătoare. 

- Fabian, meseria mea e să ţin ochii bine deschişi. 

- Ştiu, mă gândeam de fapt la... la... A înghiţit în sec 
şi şi-a şters cu mâneca transpirația de pe frunte. Ştii 
chestia aia despre meseriași și alte persoane care n-ar 
trebui de fapt să aibă cheile apartamentului. 

- Da. Și? Vocea lui Molander începea să arate iri- 
tare. Vrei, te rog, să ajungi la subiect? Toată lumea e pe 
capul meu acum, şi chiar nu am la dispoziţie întreaga 
după-amiază. 

- Vreau doar să reacționezi dacă e ceva care nu-i 
în ordine, a zis, fără să aibă habar ce voia să însemne 
asta. Ar putea fi orice din apartament. Vreau să zic, din 
punctul de vedere al reparațiilor. Pricepi ce vreau să zic? 

- Nu. Dar nu trebuie să te agiţi. O să ţin ochii deschişi. 
Am terminat? 

- Sigur. Voiam doar să-ți spun asta. 

- Grozav. 

Convorbirea îl sleise de puteri. Acum, cel mai impor- 
tant lucru era că Molander nu părea bănuitor şi era 
foarte probabil ca Gertrud să nu fi zis nimic. Ceea ce 
îi dădea timp să se gândească dacă să ia legătura cu 
ea sau nu. 

A început să examineze cartea de vizită misteri- 
oasă din toate unghiurile și în toate luminile posibile. 
Dar singura informaţie pe care o vedea erau cele șase 
litere aurii. 

Spader. 

Putea să însemne orice. De la un cazinou ilegal 
până la o rețea neoficială pentru femei de carieră. În 
mod previzibil, o căutare pe Google a generat peste trei 
milioane de rezultate. Aşa că s-a dus la hitta.se, ca să 

poată limita căutarea la partea de nord-vest a provin- 
ciei Skâne. Numărul de rezultate s-a redus la două. 

Popicăria Spader Dam! din Allerum și Klubb Spader? 
din Glumslöv. 

A tastat numărul celui de-al doilea şi a fost întâm- 
pinat de un robot. 

„Bine aţi venit la Spader, clubul pentru toate gusturile.“ 


1 Dama de pică 
2 Clubul Spadelor 

„Ea o să moară.“ 

Era sătul de ele până-n gât și nu-şi dorea decât să 
nu le mai audă. 

„Oricum, nu merită să trăiască.“ 

Voia să-l lase în pace. 

„Singurul lucru pe care îl merită eşti tu.“ 

Afurisite de voci blestematel 

„Poţi face orice vrei.“ 

Dar, ca de obicei, refuzau. 

„Absolut orice vrei.“ 

Totuși, de data asta sunau altfel, pe bune. 

„Câtă vreme se termină cu moartea ei.“ 

Mai intense şi insistente. 

„Știm că vrei.“ 

ÎL pisau de zor. 

„Că abia aştepţi.“ 

Era ca şi cum s-ar fi blocat pe repetare și n-aveau 
să înceteze decât când va face ceea ce îi spuneau. 

„Abia aşteptai să te descotoroseşti, în sfârşit, de toată 
inhibiţia. “ 

Cel puțin, asta le amuţea, de obicei. 

„O meriţi cu adevărat.“ 

Dar el nu voia întotdeauna s-o facă. 

„Tocmai tu.“ 

Uneori, săvârşise ceva doar ca să le facă să tacă. 

„Stii că o să moară.“ 

Cei din spital nu puteau să dea vina decât pe ei 
înşişi. 

„Ăsta e lucrul cuvenit.“ 

La urma urmei, ei erau cei care au insistat de fiecare 
dată să i se dea drumul. Nu el. 

„Ştii ce ai de făcut.“ 

Aşa că, într-un fel, vocile o nimeriseră, de fapt. 

„Şi chiar îți plac copiii, sigur că da.“ 

Dreptul lui. 

„Nimănui nu-i plac copiii cum îți plac ție.“ 

Blestematul lui de drept. 

În seara asta, 16-02. Mixt. Odengatan nr. 10, intrarea 
pe Heimsdalgatan. Sunteţi bine-veniţi. 


Textul fusese trimis de la un număr ascuns, la doar 
o jumătate de oră după ce își lăsase numele şi numărul 
de telefon pe robot. În acel moment era deja patru și 
jumătate, iată de ce se dusese acolo direct de la apar- 
tamentul lui Molly Wessman, sperând că nu vor fi 
încă prea mulți oaspeţi. Dar, de cum a virat pe Heim- 
dalsgatan din Glumslöv, și-a dat seama că asta n-avea 
nici o legătură cu realitatea. 

Un lung șir de mașini şi motociclete parcate de-a 
lungul drumului, în iarba înaltă. Erau chiar și un trac- 
tor și două biciclete, cu căştile atârnând de ghidon. 
Se părea că oamenii erau tare dornici să intre şi să se 
despoaie. Şi-a parcat mașina la câteva sute de metri 
mai departe pe stradă și a mers pe jos înapoi. Ultimul 
lucru pe care şi-l dorea era să fie blocat din toate părțile 
şi să trebuiască să ceară cuiva să-și miște mașina când 
se afla în toiul a Dumnezeu știe ce. 

S-a strecurat prin spaţiul dintre două mașini și a 
mers mai departe printr-o deschizătură din gardul 
viu neîngrijit, crescut prea mult. Probabil că puseseră 

intrarea în spate din cauza vecinilor, care, fără îndoială, 
făcuseră totul ca să se descotorosească de club, cu 
toate că părea să fie surprinzător de liniște pe acolo. 
Ideea că înăuntru se petrecea ceva mai desfrânat 
decât o serată și poate o levată de bridge părea pur 
ştiințifico-fantastică. 

O potecă bătătorită ducea la o uşă gri din spatele casei. 
O firmă de bronz semnala că găsise Spader. A deschis 
uşa și a păşit în întunericul dinăuntru. 

Era prima dată când intra într-un club de sex în 
grup. La fel ca multă lume, cochetase şi el cu ideea, și 
o dată sau de două ori se gândise serios dacă nu cumva 
era exact ceea ce Sonja și el aveau nevoie ca să-și învio- 
reze viața sexuală după anii de creştere a pruncilor. 

Dar n-a mers niciodată până la a-i pomeni de asta 
Sonjei. În principal pentru că era convins că ea o să 
explodeze și o să-l acuze că e de prost gust şi revoltător, 
şi o să spună că penibila lui criză de la mijlocul vieţii 
nu-i problema ei. Mai mult, habar n-avea cum va reac- 
ționa el însuși văzând-o cu alți oameni. 

Dar, privind înapoi, poate că ar fi trebuit s-o suge- 
reze. Poate că relația lor ar fi fost diferită. Ca să nu 
mai vorbim de viața lor sexuală, care în ultimii ani se 
afundase într-o toropeală atât de profundă, încât nici 
măcar șocurile electrice n-ar mai fi putut s-o învie. Sau 
n-ar fi contat, de vreme ce, după filosofia Matildei, 
totul era oricum predestinat? 

După ce ochii i s-au obişnuit cu întunecimea, a con- 
statat că se află într-un hol cu pereţii negri şi are în 
față o draperie roşu închis. Din cealaltă parte se auzeau 
muzică mângâietoare şi gemete senzuale, amestecate 
cu sunetul de piele plesnită pe piele într-un ritm tot 
mai accelerat. Şi, dacă nu se înșela, cel puţin o femeie, 
poate că mai multe, era aproape de orgasm. 

Fără să vrea, a simţit că sângele începe să-i fiarbă. 
Încercând să se potolească, s-a concentrat doar pe 
motivul pentru care se afla acolo şi a tras deoparte 
draperia. 

- Bine ai venit, Fabian Risk, a zis femeia de la casa 
de marcat. 

Părea de vârsta lui și purta un corset din latex mulat, 
care se asorta cu buzele roşii zâmbitoare şi cu mănușile 
lungi până la cot. 

- Pentru prima dată, văd. 

Fabian a dat din cap în vreme ce se îndrepta spre 
casa de marcat, întrebându-se de unde știe ea. 

- Mă tem că nu sunt aici decât pentru a discuta 
despre o anume Molly Wessman. O cunoşti? 

- Poate, a răspuns femeia, al cărei zâmbet a fost 
înlocuit la iuțeală de buzele strânse. În această lume 
nu discutăm despre oaspeţii noștri cu persoanele din 
afară. Aşa că, orice taine ai putea avea, rămân între 
noi. Ar putea fi bine de ştiut, în cazul în care îţi iei 
vreodată inima în dinţi să vii aici ca să uiţi de inhibiţii. 

- Cu siguranță. Dar se întâmplă ca Molly Wessman 
să fie moartă, ucisă. I-a arătat legitimaţia de polițist. 
Preoții, medicii şi psihologii sunt unii dintre oamenii 
al căror drept la secretul profesional este protejat de 
lege. Practicanțţii sexului în grup, sau oricum vă ziceţi 
voi, n-au de ales, trebuie să vorbească, adică în afară 
de cazul în care vrei să ți se aducă acuzaţii grave. 

Femeia a aruncat o privire scurtă spre legitimaţia 
lui, după care l-a privit din nou în ochi. 

- Cum ziceam, nu vorbim cu persoanele din afară. 
Aşa că ori aduci drăguţele tale de acuzaţii grave, dacă 
asta te face să te simți bine, ori te arunci în necunoscut 
şi devii membru. Devii unul dintre noi. Cine ştie la 
ce ar putea duce? 

Zâmbetul ei revenise, o confirmare vizibilă a fap- 
tului că îl citise perfect, cu amenințările lui goale. De 
parcă el ar fi fost măcar pe aproape de a aduce acuzații. 

-Cât costă cotizaţia? 

-4500 pe an și 350 la fiecare vizită. Asta include un 
prosop şi un halat de baie, uleiuri și prezervative. Va 
trebui să-ți aduci tu Viagra. 

Nu numai că era prea scump, dar indiciul era prea 
slab ca să-i ceară lui Astrid decontare. Cu toate aces- 
tea, s-a pomenit că îşi scoate cardul din portofel, îl 
introduce în cititor și tastează PIN-ul. 

- Aşa mai merge. N-a fost prea greu, nu? 

A rupt bonul şi i-a dat partea lui, odată cu cardul. 

- Cardul de membru te va aştepta data viitoare când 
te simți destul de curajos ca să treci pe aici. 

- Nu va mai fi o dată viitoare. Acum aş vrea să-mi 
răspunzi la întrebări. 

- Uite halatul. 

A pus pe tejghea un halat alb împăturit şi papuci 
la fel. 

- Găseşti prosoape în vestiar. 

A arătat cu capul spre o ușă aflată mai departe pe hol. 

- Uleiurile şi prezervativele sunt disponibile în toată 
clădirea. Şi prezervativele sunt obligatorii, aşa că ia cât 
de multe îţi trebuie. Dar ţi-am fi recunoscători dacă 
ai binevoi să le arunci pe cele folosite într-unul dintre 
coşurile puse la dispoziţie. În afară de asta, există o 
singură regulă: „nu“ înseamnă „nu“. Aici nimeni nu 
face ceva împotriva voinţei sale. Dacă ai alte întrebări, 
putem discuta despre ele după ce ai făcut duș. 

Era pe cale să protesteze, când o pereche în jur de 
treizeci de ani a intrat şi a arătat cardurile. 

- Bună ziua, bine aţi venit, a zis femeia și s-a răsucit 
să ia două halate. 

Fabian n-a văzut altă cale decât să-i urmeze instruc- 
țiunile. Cu siguranță o cunoștea pe Molly Wessman și, 
în afară de cazul în care o citise greşit, avea câte ceva 
de spus despre ea. Sau poate că se amăgea singur? Ar 
trebui să renunţe și să se ducă acasă? 

Vestiarul era mic, dar curat, cu dulapuri de-a lungul 
pereților și o sală de baie cu patru duşuri. Un tele- 
vizor montat pe perete arăta un film în care un băr- 
bat musculos era culcat pe spate şi o femeie îi făcea 
masaj. l-a mângâiat senzual pieptul, continuând până 
la membrul care, deși era doar pe jumătate în erecţie, 
era considerabil mai mare decât al lui. Și bărbatul, și 
femeia erau raşi peste tot și pielea lor scăldată în ulei 
reflecta lumina când ea l-a luat în gură. 

Personal, nu se dădea în vânt după filme porno. Să 
te uiţi la alții care se desfată în loc să te desfeți tu însuți 
era un lucru care nu-l atrăsese niciodată prea mult. 
Dar nu izbutea să-și smulgă privirea de la acest film. 
Pentru un film porno, era remarcabil de artistic, făcut 
cu mult bun-gust din punctul de vedere al eclerajul, 
al filtrului alb-negru şi al alegerii muzicii. 

Şi-a dat jos haina și şi-a descheiat cămașa. Apoi s-a 
descălțat, și-a scos pantalonii şi a pus totul într-un 
dulap. Una dintre șosete era găurită la călcâi, şi s-a gân- 
dit dacă nu cumva ar trebui să le arunce și să meargă 
acasă doar în pantofi. Chiloţii decoloraţi de la atâta 
spălat, care fuseseră cândva albaștri cu dungi violete, 
nu prea erau nici ei motiv de mândrie și scoaterea lor 
a fost aproape o uşurare. 

Ce ar zice Sonja dacă ar ști unde este el în acest 
moment? l-ar păsa măcar? Probabil că nu. Probabil 
ar ridica doar din umeri şi i-ar ura noroc. 

A încuiat dulapul și a pus cheia într-unul dintre 
buzunarele halatului, în drum spre duș, unde a intrat în 

cabina cea mai îndepărtată și a lăsat apa caldă să curgă 
peste el. Era plăcut şi putea, în sfârșit, să se destindă. 

Oricum, de ce se împotrivea? De ce se ruşina? Practic, 
era divorțat, arăta bine pentru vârsta sa și, din puţinul 
pe care îl văzuse în diverse vestiare, era destul de bine 
dotat ca să se considere un pic deasupra mediei. 

S-a clătit de săpun și, peste plescăitul apei, a auzit 
cum cineva face dragoste. La început a presupus că 
e la televizor. Însă când şi-a scos capul de sub duş a 
auzit clar că vine din sauna alăturată. După sunet erau 
două femei şi un bărbat și păreau să se simtă cum nu 
se poate mai bine. 

O parte din el voia să-și pună iar șosetele jerpelite 
şi chiloţii urâţi și să se ducă acasă cât poate de repede. 
Dar numai o mică parte. Restul l-a făcut să oprească 
duşul şi să se ducă la uşa de lemn, a cărei clanță se 
înnegrise de la toate mâinile ude care au atins-o. Înăun- 
tru erau cel puțin trei persoane, poate cinci şi, judecând 
după sunete, petreceau împreună. 

Nu încercase niciodată sexul în grup. Nici măcar 
nu ajunsese pe aproape de o partidă în trei. Dacă era 
să fie cu totul sincer, nu era un lucru care să i se pară 
prea ispititor, mai ales dacă implica alt bărbat. N-ar 
fi putut spune de ce. Pur și simplu, asta nu-l stâr- 
nise niciodată. 

Dar asta era înainte, acum treizeci de secunde. În 
acest moment, obiecțiile sale păreau cu totul neimpor- 
tante. Unul sau mai mulți bărbaţi, femei, nu conta. 
Tot ce voia era să intre şi să li se alăture. Să guste toate 
acele lucruri despre care hotărâse, cine știe de ce, că 
nu sunt pentru el. 

Mai avea nevoie doar de un prezervativ şi, aşa cum 
spusese femeia de la casă, erau chiar acolo, într-un bol 
aflat la o lungime de braţ. A luat unul, a rupt în două 

ambalajul şi a început să ruleze prezervativul pe mădu- 
larul care zvâcnea. Sigur că n-avea să facă nimic dacă 
nu era bine-venit. Dar de ce n-ar fi? Era limpede că 
înăuntru sunt mai mult de trei oameni. Și dacă nu ei, 
erau alții. Încă nici nu ieşise din vestiar. 

Şi-a luat inima-n dinți și a pus mâna pe clanţă, ca 
să deschidă uşa. Însă era înțepenită, aşa că a trebuit să 
pună cealaltă mână pe cadrul ușii ca s-o smucească. 

L-a izbit un zid cald, umed. Un zid plin de sudoare 
şi sex. Întreaga scenă era unul dintre cele mai dezgus- 
tătoare lucruri pe care le văzuse de când se știa. Și totuși, 
nu s-a putut opri să se holbeze, ca și cum ar fi trecut 
pe lângă un accident de circulaţie cu bucăţi de trupuri 
presărate pe marginea drumului. 

Era un morman de carne care zvâcnea. Spinări pă- 
roase, mădulare tatuate și funduri pline de coșuri se 
amestecau într-o orgie de prost gust. I-au trebuit câteva 
secunde ca să-și dea seama că nu sunt decât patru - doi 
bărbaţi și două femei, cu toții destul de obezi ca să nu 
scapi cu viață, probabil, dacă ajungi sub ei. 

Înainte ca vreunul dintre ei să-l poată zări, s-a retras 
în sala dușurilor, şi-a scos prezervativul care acum 
era mult prea mare, s-a înfășurat în halatul de baie și 
a încălțat papucii. 

Evenimentul i-a amintit de ce se afla acolo şi l-a 
dirijat spre ușa roşie care ducea la o încăpere mai mare, 
cu tavanul negru și draperii roşii pe pereți. 

Cele câteva lumini erau atât de slabe, încât a trebuit 
să se oprească şi să aștepte să i se obișnuiască ochii. 
Erau acolo oameni care stăteau de vorbă, având în 
mâini cești cu ceai sau cafea, ca şi cum ar fi fost o pauză 
de cafea la o parohie, cu mica diferenţă că cei mai 
mulți dintre ei erau în pielea goală. 

Erau acolo multă paloare și obezitate pe care anii de 
gravitație lăsaseră semne de neşters. Ce-i drept, unii 
erau înalți și supli, însă poziția lor părea că ar căuta 
cu lumânarea durerea de spate, și aproape fiecare, 
indiferent dacă era scund și voluptuos sau chel şi cu 
burtă aşa de mare, că ascundea de-a binelea părţile 
intime, avea cel puțin două sau trei tatuaje. 

Din când în când, ca şi cum ar fi reacționat la un 
semnal secret, o pereche sau un grup întreg mergea 
într-una dintre încăperile alăturate, şi el a primit câteva 
priviri îmbietoare. Dar s-a prefăcut că nu observă și, 
de îndată ce a văzut-o pe femeia de la casă că intră şi 
se duce în spatele barului, a mers acolo și s-a aşezat 
pe un taburet. 

- Salut, cum e? a zis ea, servind-o pe femeia de lângă 
el cu un suc de zmeură. Ai reușit să ţi-o pui? 

-Nu de asta mă aflu aici. 

- Aşa-i, eşti aici pentru anchetarea unei crime. Fe- 
meia a chicotit. Fiecare vine aici la început cu o scuză, 
cu toate că trebuie să recunosc că pe a ta n-am mai 
auzit-o niciodată. 

- Poate pentru că e adevărul, a zis el. 

A aşteptat până ce femeia de lângă el a plecat împre- 
ună cu un cuplu la vreo patruzeci de ani. 

- Aşadar, spune-mi, te rog, ce ştii despre Molly 
Wessman. 

-Cu riscul de a te dezamăgi, nu știu mult mai multe 
decât tine. A ridicat din umeri. Era dintre primii noștri 
membri, întotdeauna venea singură și a fost aici cam 
de vreo zece ori. 

- Care era orientarea ei? Vreau să zic, prefera ceva 
anume? Ceva în afară de tărâmul normalului? 

-Şi ce anume, mai exact, este în afară de tărâmul 
normalului? 

-Nu ştiu. Îi plăcea BDSM? Îi plăcea sexul dur? Sau 
era... 

- Aşadar, BDSM nu este considerat normal? 

- Nu ştiu. Asta-i lumea ta. Nu a mea. 

-În lumea mea nu punem întrebări prostești. „Îi 
plăcea sexul dur?“ 

Femeia a clătinat din cap, iar un bărbat scund, cu 
barbă şi ochelari, s-a apropiat de ei cu un DVD făcut 
acasă. 

- Te-ar deranja să pui asta pe ecranul din camera 
cu video? 

- Sigur că nu, s-a făcut. A luat discul din caseta pe 
care scria CREAM#23 şi l-a introdus într-unul dintre 
aparate. Așadar, tu şi Sivan aţi făcut-o iarăși, nu-i aşa? 

Bărbatul s-a luminat la față, dar n-a răspuns și apoi 
s-a făcut nevăzut. 

- În lumea ta, pe de altă parte, a continuat ea. Acolo, 
un loc ca acesta e considerat plin de dezaxați și de 
oameni care au orgasm la, să zicem, dușuri cu urnă 
şi strangulare. 

- Dacă ai fi fost atât de bună să-mi răspunzi la 
întrebări, în loc să le evaluezi, a zis Fabian, văzând că 
intră pe uşa roşie cele două cupluri obeze din saună, 
atunci asta n-ar fi durat decât câteva minute și ai fi 
putut să te întorci la servirea de băuturi acidulate, iar 
eu aş fi putut să mă întorc la familia mea mai sărac 
cu 4850 de coroane. 

- Bine. L-a privit în ochi. Dacă mă întrebi pe mine, 
era absolut normală. Exact ca tine sau ca oricine de 
aici, era interesată de sex. Exact ca tine, n-a făcut nimic 
prima dată, şi când s-a întors a fost, așa cum este cazul 
de atâtea ori, foarte prudentă şi cuminţică. Dar, cu 
trecerea timpului, a acceptat să încerce tot felul de 
lucruri. Exact așa cum o să faci şi tu. 

-A fost cu persoane diferite, bărbați şi femei, sau 
întotdeauna cu aceleași? 

-S-a dus cu persoane diferite, bărbați și femei, exact 
aşa cum o să... 

-Hai să rămânem la Molly. Ştii dacă i s-a părut 
vreodată că lucrurile au mers prea departe, dacă-i era 
teamă de cineva? 

- Nu, de ce să-i fie? Una dintre reguli este că nimeni 
nu trebuie să facă ceea ce nu vrea. 

- N-ai auzit niciodată de oameni care încalcă regulile? 

- Poate în lumea ta. Nu aici. 

A pus pe tejghea anunţul Serviţi-vă singuri. 

- Am terminat? Pentru că am oaspeţi care aşteaptă. 

Fabian s-a răsucit și a văzut un grup de șapte-opt 
oameni de vârste diferite și în stadii diferite de despu- 
iere care aşteptau în spatele său. Probabil că ea avea 
dreptate. Nu doar în privința siguranţei acestui mediu, 
în comparaţie cu lumea de afară, ci şi că viziunea lui 
îngustă despre sex a fost, probabil, ceea ce l-a făcut 
să vadă prea mult în faptul că Molly Wessman fusese 
membră a unui club de sex în grup. 

-Un ultim lucru, a zis, în vreme ce desena pe un 
şerveţel o linie dreaptă și adăuga o săgeată perpendi- 
culară. Se întâmplă cumva să recunoşti acest tatuaj? 

A adăugat numărul din două cifre şi i-a dat şer- 
vețelul. 

Femeia s-a uitat la desenul simplu, pregătindu-se 
să-l înapoieze fără să stea pe gânduri şi să plece împre- 
ună cu oaspeţii. În loc de asta, a încremenit la jumăta- 
tea mișcării și s-a uitat de câteva ori de la el la schiță și 
înapoi, după care s-a răsucit spre grupul care aștepta. 

-Îmi pare rău, dar va trebui să începeţi fără mine. 
Vin cât de repede pot. Ceilalți au încuviințat și au 
plecat. E al lui Molly Wessman? 

Femeia a aruncat o privire peste umăr, ca şi cum 
ar fi vrut să se asigure că nu zăbovea nimeni pe acolo. 

- Aşadar, îl recunoști? 

- Nu. 

Şi-a scuturat capul. 

- De fapt, nu l-am mai văzut niciodată. Dar am auzit 
zvonuri. Eşti sigur că e al lui Molly Wessman? Pentru 
că nu-mi amintesc să fi avut vreun tatuaj. 

- Spune-mi despre zvonuri. 

- Cel puţin, asta presupun că sunt. Că el vine în 
acest club. Uneori, se spune chiar că este în mai multe 
locuri deodată. Însă, cum spuneam, întotdeauna mi-am 
închipuit că nu-i decât un truc ca să atragă lumea. 

- Dar acum nu mai ştii ce să crezi. 

Femeia a clătinat din cap, continuând să se uite 
la desen. 

-Şi cine-i această legendă? 

- Am auzit de el acum vreo doi ani. Îşi zice Columb. 
Nimeni nu ştie cine este în realitate, dar o grămadă 
de lume ar da orice pentru o noapte cu el. 

- De ce? 

De-abia acum femeia și-a smuls privirea de la şer- 
vețel şi s-a uitat la el. 

- Umblă vorba că e ca şi cum ţi-ai pierde fecioria a 
doua oară. Ca și cum ai întâlni un virtuoz care poate 
să împingă pe oricine dincolo de limite. Şi cine nu-și 
dorește asta? 

- Care limite? 

- Cele proprii. Ale cui altcuiva? 

Cu alte cuvinte, Molander nu fusese prea departe 
de țintă când a bănuit că tatuajul este o variantă a 
simbolului Trecerii Barierei Fizice. 

-Şi tu? a zis, luând înapoi şerveţelul. Cât ai da pen- 
tru o noapte? 

- Ultimul lucru de care am nevoie este să mă aven- 
turez dincolo de și mai multe limite. Și apoi, pledez 
pentru un meniu variat. 

- Meniu variat? 

-Sunt sigură că e doar un zvon, la fel ca celălalt. Dar 
atunci când a terminat cu tine, se spune că îi aparţii. 


51 


Autostrada E6 era, practic, pustie când s-a îndreptat 
spre casă. După cincisprezece minute, Fabian a virat 
pe Pålsjögatan şi a dat de un loc gol chiar în fața casei 
întunecate. Dar când a oprit motorul şi a dat să-și des- 
facă centura de siguranță, a simțit brusc că nu-i vine să 
meargă acasă şi să se culce. După vizita la Spader, erau 
prea multe imagini care îi fulgerau prin fața ochilor, şi 
şi-o imagina pe Sonja culcată cu spatele la el, în vreme 
ce el stătea cu ochii în tavan, încercând cu disperare 
să nu se gândească la nimic. 

Nu ştia dacă acesta a fost motivul suprem pentru 
care a răsucit cheia în contact şi a pornit spre Johan 
Banérs Gata, unde a virat la stânga, spre mare. Dar 
s-a simțit mult mai bine de îndată ce a ajuns acolo, 
a coborât geamul şi și-a umplut plămânii cu aerul de 
mare plin de sare care sufla dinspre strâmtoare. 

A pornit radioul, care transmitea „Love is Stronger 
than Death“ al celor de la The The. 

Nu se pricepuse niciodată la cântat. Nici măcar 
când prietenii l-au târât într-un local cu karaoke, la 
petrecerea dinainte de căsătorie, n-a vrut să urce pe 
scenă. Şi totuşi, acum cânta cu atâta simțţire, că a avut 

lacrimi în ochi pe tot drumul până la Hittarp, unde 
muzica a dispărut treptat, făcând loc ştirilor. 

„Mâine, luni, va fi prima zi a procesului celor patru 
adolescenţi suedezi din aşa-numita Bandă Smiley, la 
Tribunalul Districtual din Helsingør. Cei patru sunt acu- 
zați de uciderea a trei oameni ai străzii în Danemarca. Se 
spune că proba copleșitoare adusă de procuror sunt clipu- 
rile puse de acuzaţi on-line, care îi înfăţişează omorând 
prin metode care pot fi descrise cel mai bine ca tortură. Cu 
toate acestea, se spune că riscul unei achitări este conside- 
rabil. Rolf Sanden, profesor de drept, a comentat astăzi: 

«Problema este că erau mascaţi şi, foarte probabil, 
vor da vina unul pe altul. De fapt, nu se deosebește prea 
mult de unele dintre cazurile recente de viol cu mai mulți 
făptaşi care au fost prezentate în presă. Și acolo am văzut 
câteva achitări, dat fiind că lipsa declaraţiilor martorilor 
neimplicaţi a făcut, practic, imposibil să se stabilească 
cine a făcut ceva şi ce anume.»“ 

A închis radioul, a încetinit şi a oprit pe marginea 
drumului în apropiere de Svanebăck, unde terenul din 
jur era atât de plat, încât iarba părea să se topească în 
apa ca o oglindă şi, chiar dacă nu credea că o să reu- 
şească, i-a găsit numărul şi a sunat-o din nou. Trebuia 
să stea de vorbă cu ea şi să afle ce ştie despre caz. 

„Numărul format nu mai este disponibil. Numărul 
format nu mai există. Numărul format nu mai este...“ 

A sunat la informații, dar i s-a spus că nu pot găsi 
pe nimeni cu numele Dunja Hougaard în Danemarca. 

Se dăduse la fund și, se pare, nu voia să fie găsită 
de el sau de oricine altcineva. Dar de ce? S-a întâm- 
plat ceva? Sau era pe cale să se întâmple ceva? Ambele 
posibilități erau îngrijorătoare. A hotărât să meargă 
la Copenhaga de îndată ce va putea, ca să încerce să 
dea de ea. 

După douăzeci de minute a virat din nou pe Pålsjö- 
gatan şi a parcat în acelaşi loc ca mai devreme. Și-a 
scos pantofii pe treptele de la intrare, ca să n-o tre- 
zească pe Sonja. Ajuns înăuntru, și-a pus haina în cuier 
şi s-a dus în baia de la parter fără să aprindă luminile. 

Nu trecuseră decât câteva ore de la ultimul duș și, 
cu toate că se gândise la asta, n-a trecut hotarul şi n-a 
făcut nimic pentru care Sonja sau altcineva să-i gă- 
sească vreo vină. Şi totuși, se simțea murdar și spera 
că un duș lung, fierbinte, l-ar spăla de cea mai mare 
parte a mizeriei. 

- De ce ai venit aşa de târziu? 

S-a răsucit şi și-a dat seama că stă cineva pe canapea. 

- Sonja? Tu eşti? 

Ea, care nu dormea niciodată la parter, stătuse trează, 
aşteptându-l să vină acasă. 

-E în ordine dacă nu vrei să spui, şi ce mai con- 
tează? De parcă aș avea vreun drept să întreb. 

- Am avut doar ceva de lucru. A intrat în living și 
nu şi-a putut stăpâni o tresărire de bucurie, pentru că 
ei părea să-i pese cât de cât. S-a întâmplat ceva? 

S-a aşezat pe marginea canapelei, ceea ce a făcut-o 
să-şi tragă imediat picioarele deoparte și să se ridice. 

- Trebuie să vorbim. 

- Sonja, îmi dau seama că m-am supărat prea tare 
pe Matilda ieri, când aţi venit acasă. Dar ceva nu-i 
în ordine cu ea, şi, ca să fiu sincer, sunt îngrijorat cu 
adevărat. 

- Ei bine, de data asta nu vorbesc despre Matilda. 
Sonja a turnat în două cești ceai dintr-un termos. 
E vorba despre Theodor. A împins spre el una dintre 
ceşti. Mi-a spus acum și mie și mi-a oferit o variantă 
un pic mai nuanțată decât cea prezentată de tine. 

- Mai nuanțată? 

- Da, cred, pur și simplu, că e mai ușor pentru el 
să-mi vorbească mie despre aceste lucruri. A sorbit din 
ceai. Că s-a îndrăgostit de fata din Banda Smiley și a 
fost silit să țină de șase şi a dat peste colega ta daneză, 
Dunja Hougaard. 

S-a întrerupt și a părut să aibă nevoie să-și adune 
puterile ca să continue. 

-Ţi-a spus şi că a amenințat-o cu pistolul acela și 
a încercat s-o bată? 

- Fabian, ascultă-mă. Lucrurile pe care le-au făcut ei 
par oribile. De-a dreptul odioase. Nu-mi găsesc cuvin- 
tele cu care să încep măcar să le descriu. Dar nu despre 
asta e vorba. S-a uitat în ochii lui. Theodor al nostru 
n-a participat niciodată. 

- Nu? Cum numeşti ținerea de șase și amenințarea 
oamenilor... 

- Te rog, ascultă-mă. Nici măcar n-a știut. Era doar 
îndrăgostit și, de îndată ce şi-a dat seama ce fac, a în- 
cercat să se îndepărteze de ei. Problema a fost că n-au 
vrut să-l lase să plece, ci l-au silit să-i ajute acea ultimă 
oară. Şi acum vrei să-l faci să se predea poliției. 

- Da, desigur. Este ceea ce se cuvine să facem. 

- Chiar? Ce te face să fii aşa de sigur? 

- Adevărul. Orice am face, va ieși la iveală într-un fel 
sau altul. Fie raportează el la poliție și dă o declaraţie, se 
eliberează de povară și înfruntă consecințele, fie merge 
mai departe pe calea pe care este acum și lasă asta să-l 
macine pe dinăuntru până se prăbușește cu totul. 

- Dumnezeule, faci din asta așa o dramă! 

- Oare? Sau ţi-e ţie greu să vezi clar lucrurile din 
cauză că te comporți exact la fel ca fiul nostru? 

-Şi ce mama dracului vrea să însemne asta? 

- Sonja, câtă vreme alegi să nu-mi spui ce s-a petre- 
cut între tine și acel negustor de artă, n-o să putem 
merge mai departe şi te vei simți tot mai rău. 

- Nu vorbim despre mine, vorbim despre Theodor. 
Haide, te rog, să ne ocupăm de acest subiect. 

- Bine. Fabian și-a desfăcut brațele. O spun din nou: 
trebuie să se poată face dreptate, indiferent cât de mult 
vrem ca Theodor să... 

- Ce-i mai important? Justiţia sau fiul tău? 

- E o dilemă falsă. 

- Nu, nu e. Prin urmare, ce să fie? Justiţie sau Theo- 
dor? Haide, alege. 

-Şi ce te face să crezi că asta depinde de... 

- Dacă insiști în privința asta, l-a întrerupt Sonja, 
luptându-se cu lacrimile, Theodor o să se prăbușească. 
Ca să ştii. N-o să poată face față acestei situații. 

- Sonja. Fabian s-a tras mai aproape de ea pe cana- 
pea. Nu că n-aș înțelege că e greu. 

- Greu? Sonja s-a uitat la el cu scârbă. Asta e pentru 
tine? „Greu“? Nu-ţi dai seama că o să fie complet 
distrugător? Poți măcar să ţi-l imaginezi pe Theodor 
în închisoare, condamnat la, nu ştiu, un număr de 
ani pentru ceva de care s-ar putea ca nici măcar să 
nu fie vinovat? 

- Nu, şi ştii de ce? Pentru că este foarte puțin proba- 
bil să primească orice fel de condamnare la închisoare. 
Cum ai spus tu însăți, implicarea lui va fi considerată 
minoră în comparație cu a celorlalți. Şi dacă, împotriva 
tuturor așteptărilor, va ajunge totuşi să fie condamnat, 
nu va fi într-o închisoare, ci va fi trimis într-o instituție 
corecțională pentru minori. Şi acesta este cel mai rău 
scenariu. Cel mai probabil rezultat va fi o sentință cu 
suspendare sau o achitare deplină. Ambele pentru că 
a fost constrâns și pentru că n-a făcut aproape nimic. 

De asemenea, vor lua în considerare faptul că s-a pre- 
dat de bunăvoie și doreşte să coopereze. Dar nimic din 
toate astea nu ţine de noi, ține de tribunal. Închipuie-ți 
doar cum ar arăta lumea dacă oamenii ar desconsidera 
justiția ori de câte ori nu le convine? 

- Bine, a dat din cap Sonja, cu lacrimile şiroindu-i pe 
obraji. Cel puţin ştiu care e poziția ta. A încercat să-şi 
şteargă lacrimile, dar a renunțat. Nici măcar n-ar tre- 
bui să fiu surprinsă. Întotdeauna a fost așa. Munca mai 
presus de orice altceva. Mai presus de tine, de mine 
şi, fără îndoială, de copiii tăi. Nu contează dacă ei se 
duc de râpă, câtă vreme justiția triumfă. 

- Care este alternativa? Să mături asta sub covor și 
să te prefaci că nu s-a întâmplat nimic? Chiar crezi că 
asta o să-l facă să se simtă mai bine? Că cea mai bună 
alegere pentru el este să-și clădească întregul viitor pe 
o minciună? Dacă nu depune mărturie, acuzații vor da 
vina unul pe altul și probabil că vor ieşi basma curată. 

- Bun, așadar, acum se presupune că el mai trebuie 
şi să ducă pe umeri povara întregului sistem juridic. 

- Nu, dar are o responsabilitate şi se află la o răs- 
cruce cu care va trebui să trăiască tot restul vieţii. Şi 
dacă nu acum e momentul să-l îmboldim în direcția 
cea bună, când e? 

Sonja a clătinat din cap și a sorbit din ceai, care se 
răcise demult. 

- Sonja... 

A încercat să-i prindă privirea, într-o ultimă încer- 
care de a o convinge, dar ea a refuzat. 

- Când ai început să te vezi cu acel negustor de artă, 
am ştiut imediat că împărtășiți mai mult decât inte- 
resul față de artă. 

- Grozav. S-a uitat la el o clipă, apoi a întors iar pri- 
virea. lar am ajuns la asta. 

-Însă n-am zis nimic. Ba chiar te-am lăsat să lipseşti 
toată noaptea, să vii și să pleci după pofta inimii, fără 
nimic altceva decât scuze de două parale. 

- Nu te supăra, dar ce are asta de-a face cu Theodor? 

-Şi ştii de ce? Ei? Ştii? 

- Ce faci? L-a privit drept în ochi. De ce trebuie să 
deschizi... 

-Pentru că era mai ușor! Nu pentru că eram indife- 
rent și nu-mi păsa. Ba dimpotrivă. Pur și simplu n-am 
putut face față conflictului în acel moment, cu toate 
că faptul că mă înşelai era așa de rău și al dracului de 
dureros, ca s-o spun de-a dreptul. 

- Bine, cred că înţeleg ce vrei să zici. 

-Cu toate că încă te iubeam și nu-mi doream nimic 
mai mult decât să te întorci la mine, am stat cu brațele 
încrucișate şi am lăsat totul să se întâmple. Nu știu 
ce ţi-a făcut, şi poate că n-o să vrei niciodată să-mi 
spui. Dar, orice o fi fost, eu am fost cel care a lăsat să 
se întâmple și n-o să-mi pot ierta niciodată că n-am 
pus piciorul în prag, că n-am declanșat acel conflict 
şi nu mi-am respectat convingerile. Niciodată. 

Sonja tot n-a spus nimic. Dar în ochii ei, adânc de 
tot, i s-a părut că vede în fugă un „Îmi pare rău“, şi 
când a întins braţele spre el, toate îndoielile s-au topit. 
De-abia acum și-a dat seama cât de dor îi era de apro- 
pierea ei. Cât tânjise s-o ţină în brațe. Mirosul părului 
ei. Răsuflarea ei pe pieptul lui. Poate că era doar închi- 
puire, dar avea impresia că ea se întorsese, şi simțea 
deja o pâlpâire a speranţei că, poate, într-o bună zi, 
totul va fi iar cum trebuie. 


58 


În vreme ce aştepta ca Astrid să termine de vorbit 
la telefon şi să reia ședința, gândurile lui Fabian s-au 
întors la Sonja. Nici nu-și mai amintea ultima dată 
când fusese așa. Să se trezească, aşa cum a făcut în 
acea dimineaţă, în exact aceeași poziție în care ador- 
mise - pe spate, având pe umăr capul ei şi brațul în 
jurul șoldului ei. Mare schimbare față de poziția sa 
obişnuită, cât mai departe posibil pe partea ei de saltea, 
cu spatele la ea. 

Nu și-au mai spus nimic. Toate cuvintele fuseseră 
rostite când s-au ridicat de pe canapea și s-au dus la 
culcare. O apropiere intimă, aproape magică, i-a învăluit 
când ea i s-a ghemuit alături şi l-a lăsat s-o cuprindă 
cu brațul. 

Ideea de a face dragoste fusese prezentă tot timpul, 
într-un fel era cadrul perfect. Trupul lui lângă al ei, 
creşterea căldurii şi dorinței. Amândoi erau pregătiți și 
la câțiva milimetri de spargerea gheții. Și totuși, nicio- 
dată nu păruse mai îndepărtată. 

După câteva minute ea a tresărit, în vreme ce răsu- 
flarea îi devenea mai profundă. El a mai rămas treaz 
cam o oră, încercând să înțeleagă ce se petrecuse. Dacă 
era un început şi aveau, în cele din urmă, să fie în stare 

să se ocupe de toate lucrurile care rămăseseră nerostite 
şi să clădească ceva împreună. Sau dacă nu cumva era 
doar un armistițiu în războiul lor rece. 

În orice caz, un lucru era limpede. Dacă lui Theodor 
nu-i venea mintea la cap şi nu accepta să se predea, lui 
nu-i rămânea nimic de făcut. N-avea importanţă că 
are dreptate, sau că și el riscă să fie acuzat dacă iese 
vreodată la iveală faptul că a ştiut de implicarea fiului 
său. Până ce Theodor şi Sonja nu erau de acord, tot ce 
putea face era să aștepte. 

Asta era supărător, și nu putea decât să tragă nădejde 
că ei aveau să înțeleagă, în cele din urmă. 

Totuși, îngrijorarea în această privință a fost înlo- 
cuită cu alta în clipa în care Molander a intrat în sala 
de ședințe şi s-a aşezat în diagonală față de el. Când au 
vorbit la telefon, cu o zi înainte, a fost aproape sigur 
că el nu ştie nimic. De atunci, Gertrud avusese o gră- 
madă de timp să-l pună la curent. 

În timpul ședinței a încercat să analizeze fiecare 
amănunt al purtării colegului său, dar, în cele din 
urmă, a tras concluzia că singura opțiune este să se 
vadă cu Gertrud cât mai repede posibil şi să încerce 
să-și dea seama dacă i-a spus sau nu. 

În afară de asta, şedinţa de dimineaţă a fost neobiş- 
nuit de eficientă. Nici unul dintre ei n-a avut timpul 
sau liniştea sufletească pentru a se bucura de prima 
întâlnire din săptămână sau a sta la taclale. Cine ştie 
de ce, Irene şi-a petrecut cea mai mare parte a timpului 
holbându-se la telefonul ei, iar atât Molander, cât 
şi Klippan au fost, cu ajutorul dirijării iscusite a lui 
Astrid, surprinzător de laconici și concentrați, și iată de 
ce au ajuns la ultimul punct de pe ordinea de zi după 
doar douăzeci și cinci de minute, iar acum îl aşteptau 

pe Klippan să-și conecteze laptopul și să le arate clipuri 
de la camerele de supraveghere din ICA Maxi. 

Irene le spusese deja cum căutarea telefonului închis 
al lui Assar Skânas a condus-o la o clădire de pe Carl 
Krooks Gata și că singurul lucru interesant pe care 
l-a găsit acolo a fost o garsonieră de închiriat. După 
o scurtă discuţie, au căzut de acord să nu-și dirijeze 
forţele spre căutarea din ușă în ușă în acea zonă. Însă 
aveau să se asigure că sunt în permanenţă pregătiți să 
acționeze dacă telefonul devine activ. 

Molander reuşise, de asemenea, cu ajutorul operato- 
rului de reţea, să obţină lista apelurilor din săptămâna 
trecută de la și către numărul respectiv. S-a dovedit că 
Skânas l-a sunat de câteva ori pe Björn Richter, bărba- 
tul cu păpuşile care locuia în același bloc cu Moonif 
Ganem. Ba chiar încercase să-l sune la ora 7:18 în 
dimineața crimei. 

O teorie era că Skânas s-a dus la Bjuv să-l viziteze 
pe bărbatul cu păpușile și, văzând că nu este acasă, 
a zăbovit pe scări până ce a coborât Moonif cu sacul 
pentru reciclare. În orice caz, era clar că cei doi se 
cunosc, aşa că Astrid a trimis imediat doi agenți în 
uniformă la apartamentul lui Richter. 

Apoi Klippan a povestit conversațiile pe care le-a 
avut cu unii dintre colegii de serviciu ai lui Molly 
Wessman, care au vorbit cu toții de competenţa ei și 
capacitatea de a executa atât reducerile de personal, 
cât și restructurările. Totuși, unii au spus că ea păruse 
schimbată în zilele dinaintea crimei. Se părea că fusese 
neliniștită și, după ce și-a întrerupt la un moment dat 
prezentarea în fața conducerii, a plecat în graba mare 
de la serviciu. 

Fabian le-a spus celorlalți de întâlnirea cu Flătan, 
care trăsese concluzia că Molly Wessman a fost otrăvită 

cu ricin, probabil la un moment dat din după-amiaza 
zilei de vineri. Le-a arătat fotografii ale tatuajului ei 
ascuns și le-a spus că asta sugera că a avut contact 
sexual cu un anume Columb, care, după cum se zvo- 
nea, ar putea să împingă pe oricine dincolo de limitele 
lui sexuale. 

Era, fără îndoială, cel mai promițător indiciu, cu 
toate că Astrid a rămas sceptică și i-a cerut să cerceteze 
în continuare cât adevăr e în acele zvonuri și dacă acest 
Columb e sau nu real. 

- Da. Minunat, acum știm. Mulţumesc. 

Astrid a pus jos telefonul și s-a răsucit spre ceilalți. 

- Îmi pare rău s-o spun, oameni buni, dar Assar 
Skânas nu-i pitulat acasă la Björn Richter, jucându-se 
cu păpușile. 

- l-au verificat boxa din subsol? a zis Irene. 

Astrid a dat din cap și a aruncat o privire spre ceas. 

- Klippan, cum te descurci? 

-Cred că acum merge. 

Klippan a luat telecomanda și a pornit proiectorul 
de pe tavan, ceea ce a făcut să apară pe perete imagi- 
nea de fundal a ecranului - câinele său, Einstein, aler- 
gând după o minge. 

- O să dureze mult? Molander a dat pe gât restul 
de cafea și s-a uitat la ceas. Pentru că băieții mei stau 
acum degeaba, așteptând să înceapă lucrul în aparta- 
mentul lui Molly Wessman. 

-O să dureze atât cât e nevoie. Așa că v-aș propune 
să nu mai pierdem timpul. 

Klippan a pornit clipul lung de 14,32 secunde, fără 
sunet, cu rezoluţie slabă și definiție a culorilor care 
lăsa mult de dorit. 

Cu toate acestea, Fabian nu putea să nege că era ceva 
fascinant în imaginile de la camerele de supraveghere 

din ICA Maxi. Era ceva aproape feng shui în mișcările 
bărbatului când, absolut din senin, şi-a făcut loc prin 
mulțimea care stătea la coadă, a pus o mână pe vitrină, 
s-a săltat peste ea ca și cum ar fi fost cel mai ușor 
lucru din lume, a înșfăcat cuțitul lung și subțire de 
pe tăietor şi a înjunghiat victima în gât. Totul într-o 
singură mișcare lină, pentru exersarea căreia trebuie 
să fi fost nevoie de ore în șir. 

Cel mai remarcabil lucru era lipsa completă a șovă- 
ielii în timpul acţiunii, cu toate că erau cel puțin zece 
martori în preajmă. Pentru asta era nevoie nu numai 
de nervi de oțel, ci și de planificare minuțioasă. În ace- 
laşi timp, întregul act avea ceva spontan. Ca și cum ar 
fi fost doar ceva făcut dintr-un impuls. 

- Ai imagini cu el intrând în magazin? a zis Fabian, 
privindu-l pe furiș pe Molander, care părea complet 
absorbit de clip, cu toate că era la a treia vizionare. 

- Sigur că da. Însă, ca să ştiţi, sunt mai mult de 
cinci minute şi nu se petrece mare lucru. Dar hai să 
ne uităm și la asta. 

Făptașul a intrat, a luat un coş şi a mers mai departe 
prin magazin în hainele sale lăbărțate, hip-hop, cu 
mănuși negre şi bluzon cu glugă trasă pe cap, arătând 
sigur pe sine şi îndrăzneț. De parcă ar fi avut în minte 
un scop. 

În acelaşi timp, nimic din mişcările lui printre raf- 
turi nu sugera că se află acolo pentru altceva decât 
cumpărături. Mai întâi un litru de lapte de ovăz Oaty 
şi suc proaspăt stors marca Brămhult, de la raionul 
de lactate. Apoi s-a dus la raionul de brutărie şi a luat 
o pungă cu rulouri de secară Fazer, după care s-a în- 
dreptat spre raionul de carne. 

Dar în loc să ia un număr de ordine, s-a uitat doar 
la vitrina cu carne în drum spre raionul de legume, 

unde a pus coșul jos şi a pipăit nişte avocado, apoi s-a 
dus la mormanul de ciorchini de roșii și a ales câteva 
cu mare atenție. 

După ce a legat punga cu roșii, a pornit spre car- 
tofi. Dar la jumătatea drumului s-a răzgândit, cu un 
picior în aer, şi s-a întors la raionul de carne, unde a 
apăsat butonul distribuitorului de numere şi s-a așezat 
la coadă. 

Era practic imposibil să-i vezi bine fața în oricare 
moment al clipului. N-aveai cum să știi dacă asta era 
din cauză că ştia unde sunt camerele și a avut grijă să 
stea cu spatele la ele, sau pur şi simplu s-a nimerit așa. 

Peste patruzeci şi trei de secunde s-a înghesuit din 
senin prin mulțime, a sărit peste tejghea şi l-a înjun- 
ghiat pe Lennart Andersson. 

Sângele a țâșnit din gâtul lui Andersson timp de 
câteva secundepână ce omul a reușit să-şi smulgă sin- 
gur cuțitul, să-l arunce şi să-și pună o mână pe rană, 
cu ochii în egală măsură uluiți şi îngroziți. Nu era 
nimic care să sugereze că se mai întâlniseră. Apoi făp- 
taşul a luat alt cuţit de pe tăietor şi a lovit iar și iar, 
în vreme ce victima, în ciuda rănilor grave, a reușit să 
rămână în picioare şi să riposteze. 

Dar când făptașul a izbutit să-i bage cuțitul între 
coaste, la a cincea încercare, s-a năruit pe loc. După 
aceea n-au mai văzut decât făptașul luând un satâr și 
ridicându-l deasupra capului. 

- Poate că e destul. 

Klippan a oprit clipul şi s-a răsucit spre restul echipei. 

- Nu ştiu cum e cu voi, dar eu am două lucruri care 
merită să fie discutate. 

- Bine. Hai să începem cu ele, a zis Astrid. 

Klippan a încuviințat și a dat imaginea un pic înapoi. 

- Ăsta-i primul. A oprit exact în momentul în care 
făptașul a înfipt cuțitul în gâtul lui Andersson. Vede 
cineva ce-i asta? 

-Ce să fie? 

Astrid s-a aplecat în față ca să vadă mai bine ima- 
ginea încremenită, care părea mai degrabă unul dintre 
acele filme horror interzise din pruncia tehnologiei VCR. 

- Sigur, aş merge până la a afirma că e destul de evi- 
dent, nu trebuie să-ți smulgi părul din cap ca să vezi, a 
zis Molander, care şi-a pus ochelarii de citit şi a început 
să-și răsfoiască hârtiile. 

- Bine, a zis Klippan. A mai fost atent cineva în 
afară de Ingvar? 

- Haide, Klippan, a zis Irene, oftând obosită. Putem 
să lăsăm testele pentru petrecerea de Crăciun şi să ne 
facem treaba? 

- Ingvar v-a dat chiar și un indiciu. Dar, fie. 

Klippan a luat și a făcut să treacă din mână în 
mână una dintre fotografiile de la locul faptei, în care 
se vedea Lennart Andersson zăcând pe spate într-o 
baltă de sânge, cu o furculiță pentru carne înfiptă 
aproape de nas. 

- Acum vedeţi? 

Fabian şi ceilalți au dat din cap, identificând pe loc 
indiciul la care se referea Klippan. 

În imaginea încremenită pe ecran victima părea 
să aibă capul acoperit de păr des. Dar în imaginea 
post-mortem cea mai mare parte a părului, în afară de 
un pic în lateral, lipsea. 

- Purta perucă? a zis Astrid. 

- Aşa se pare, a răspuns Klippan. 

- Aşadar, spui că făptaşul a luat-o cu el. 

- E posibil. 

-Te gândeşti la bretonul ciopârţit al lui Molly Wes- 
sman, a intervenit Fabian. 

- Exact. Poate că e o legătură. 

-Ce fel de legătură ar fi? a vrut să știe Astrid. În 
afară de păr, nu există nici o asemănare. 

- Nu ştiu, a ridicat Klippan din umeri. Poate că vic- 
timele se cunoşteau? Poate că erau legate de făptaș în 
alte feluri. Sau poate că, pur și simplu... 

-Ai face bine să te opreşti aici, a zis Molander, sco- 
țându-şi ochelarii chiar în clipa în care telefonul a 
vibrat din nou în mâna lui Irene. Pentru că nu există 
nici o legătură. Nici măcar în privința părului. 

- Ce, ai găsit peruca? 

Molander a dat din cap. 

- Se pare că a alunecat sub tejghea. Scuze, Klippan. 
Nu voiam să-ți stric clipa de glorie. 

- Nu-ţi face probleme. Era doar o teorie. 

Târfuliţă evreică scârboasă. Hai să vedem cât de țanţoşă 
te mai ţii după ce ţi-am străpuns fiecare gaură până-ţi dă 
sângele. Când ne-am pişat pe tine şi te-am împuns aşa 
de tare cu cuţitele, că nu ţi-a mai rămas nici o picătură de 
sânge evreiesc. Atunci o să vedem cât de mult te poate 
ajuta legitimaţia de poliţist. 

P.S. Sper că-ţi place noua ta peluză. 

- Irene, ce e? a zis Astrid. S-a întâmplat ceva? 

Irene a ridicat privirea de la telefon. 

- Nu-s decât un pic obosită. 

- Eşti sigură? 

- Absolut. Hai să mergem mai departe, ca să putem 
isprăvi cu asta azi. 

- Bine, a zis Klippan și a apăsat pe butonul de por- 
nire, ceea ce l-a făcut pe făptaş să reînceapă să înjun- 
ghie victima. După cum probabil că știți, declaraţiile 
martorilor sunt contradictorii, ca să nu zic mai mult, 

în privința înfățișării făptaşului. Unii zic că nasul lui 
era mare, alții că era mic. Unul zice că dinţii de jos îi 
încălecau pe cei de sus, altul că dinții de sus îi încăle- 
cau pe cei de jos. Singura descriere cu care par să fie 
de acord este că era „ciudat“. Se pare că toți au avut 
impresia că arăta ciudat. Și n-am înţeles ce voiau să 
spună până ce am văzut asta. 

A oprit imaginea şi a mers mai departe cadru cu 
cadru. 

Pentru prima și singura oară, făptașul și-a întors 
fața spre camera de supraveghere, şi dintr-odată a deve- 
nit evident ce voia să spună Klippan. 

Înfățişarea bărbatului era cu adevărat ciudată, într-un 
fel greu de descris. Avea pielea întunecată, dar nu asta 
era. Erau toate celelalte lucruri. Cum ar fi nasul, care 
era un pic strâmb și arăta de parcă omul tocmai ar fi 
ieșit învins dintr-un meci de box. Sau obrazul drept, 
care atârna mai jos decât cel stâng. Ca să nu mai 
vorbim de ochi. Faţa lui era, fără îndoială, ciudată. De 
parcă nu i-ar fi aparținut. 

- Vedeţi asta? 

Klippan a pus laserul pe brațele făptaşului, care 
erau ridicate deasupra capului, cu satârul, şi s-a oprit 
la o porțiune mai luminoasă în spaţiul dintre mâneca 
bluzonului și mănuşă. 

- Da, e încheietura lui, a zis Astrid. 

- Da, dar nu vedeţi diferența de nuanță? Nu vedeţi 
că e mult mai deschisă decât fața lui? 

Astrid a dat din cap. 

- Vrei să zici că fața nu-i a lui? 

- Exact. Nu-i decât o mască. Sau așa ceva. Nu cred 
că e ceva cumpărat dintr-un magazin cu farse și cado- 
uri glumeţe. După părerea mea, a fost făcută de un 
profesionist. 

- Ceea ce înseamnă că toată treaba a fost plănuită 
şi nu dintr-un impuls. 

- Întocmai. 

-Ceea ce sugerează că ar putea să existe o legătură 
între victimă și făptaș, a intervenit Molander. 

- Adică? 

Molander a ridicat din umeri. 

-Ar putea să fie orice. O datorie la joc neplătită. 
Sau, de ce nu, o aventură cu nevasta vecinului, care a 
fost dată în vileag. 

O aventură cu nevasta vecinului. Lui Fabian aproape 
că nu-i venea să creadă că asta era ceea ce spusese 
Molander. Era o scăpare freudiană sau se juca cu el? 
Era felul lui de a spune că ştie și că e cu atâția pași în 
față, că nici măcar nu-și face griji? 

- Dar, auziţi, a exclamat brusc Irene, ridicând privi- 
rea de la telefon. Nu credeţi că toată chestia asta pare 
cam... Cum să-i zic, cumva schizofrenică? 

- Schizofrenică? 

Astrid a întins mâna spre termosul cu cafea și a 
deșurubat capacul. 

- Ce vrei să zici? 

Şi a descoperit că e gol. 

- Nu-s sigură, dar aici ceva nu-i în ordine. Sau, cel 
puţin, nu mi se pare că are sens. Vreau să zic, dacă 
plănuieşti să omori pe cineva, cu siguranță nu alegi 
s-o faci în fața camerelor de supraveghere și a unei 
cete de martori, la ICA Maxi. 

-Poate că a fost doar ca să ne bage în ceață pe noi 
şi să pară spontan? a sugerat Molander. 

- Dar nu există o sută de feluri mai ușoare să faci 
asta? Cum ar fi să dai cu mașina peste cineva și să fugi 
de la locul faptei. Sau, dacă preferi cuţitele, n-ar fi prea 
greu să faci să pară un jaf care a luat-o razna. Dacă 

vrei să fie cu adevărat uşor, poți oricând să te prefaci 
că eşti un drogat care atacă pe oricine îi iese în cale. 

- E adevărat, a zis Astrid, dar, oricât ar părea de 
ciudat, a ales să ucidă la ICA. E treaba noastră să ne 
dăm seama de ce, oricare ar fi motivul faptei. 

- V-aţi gândit că s-ar putea să fie taman pe dos? a 
zis Fabian, şi dintr-odată toți s-au uitat la el, atenţi. 
Şi dacă voia să fie văzut? Și dacă tot șpilul era să aibă 
cât mai mulți martori cu putință? 

- Atunci de ce și-a dat osteneala să poarte mască? a 
ripostat Molander. Ca să nu mai vorbim de camerele 
de supraveghere. Ar fi trebuit să se răsucească spre ele, 
dacă așa ar sta lucrurile. 

- Camerele de supraveghere pe care le poate folosi 
poliția ca să mărească imaginea şi s-o analizeze sunt 
una. Martorii sunt cu totul altceva. Dar aș zice că 
punem întrebările greşite. În loc să întrebăm de ce 
purta o mască, ar trebui să întrebăm de ce purta o 
mască cu pielea întunecată. 

Dat fiind că toți au avut nevoie să se pătrundă de 
ceea ce tocmai spusese Fabian, s-a lăsat tăcerea, și a 
durat până ce a spart-o Irene. 

- Dacă te înţeleg bine, spui că motivul ar putea să 
fie rasismul. 

- Ştiu că ai fost tot timpul pe această pistă și, cu 
toate că nu cred că ar trebui să punem mare accent 
pe asta, ar trebui cel puţin să ne gândim serios la 
posibilitate. 

- Singura problemă e că Assar Skânas e pedofil, nu 
rasist, a zis Klippan. Și apoi, n-ar fi fost niciodată în 
stare să izbutească un lucru atât de sofisticat. 

- Cine zice că a fost el? Poate că nu-i nici măcar cel 
care l-a omorât pe Moonif Ganem. Tot ce ştim sigur 
este că a fost în spălătorie în aceeași dimineaţă. 

- Fabian, ce încerci să ne spui? a zis Astrid. Sugerezi 
oare că există o legătură între uciderea lui Moonif 
Ganem şi uciderea lui Lennart Andersson? 

- Nu neapărat. Dar, dacă le pui una lângă alta, e 
greu să nu vezi legăturile. Mai întâi omoară un băie- 
țel în cel mai brutal și senzațional mod posibil. N-a 
fost important cine era băieţelul. Singurul lucru care 
conta era culoarea pielii lui. Apoi am avut incendiul, 
care a omorât trei azilanți. Şi acum el reacționează 
punându-și o mască cu pielea întunecată şi omo- 
rându-l pe Lennart Andersson, un bărbat alb, hetero- 
sexual, de vârstă medie, în fața unei cete de martori. 

Cum ar reacționa un om dacă ar afla că partenerul 
său de viață a ucis cel puţin trei nevinovaţi, dintre care 
unul era tatăl acelui om? Ar fi măcar în stare să asi- 
mileze asta, sau ar respinge-o ca fiind o neînțelegere? 

În drum spre Gertrud Molander, Fabian a cugetat la 
modul în care să deschidă acest subiect fără s-o sperie, 
şi dacă exista sau nu o cale de a afla ce i-a spus soțului 
ei, fără să spună el tot ce ştia. 

Dar a fost silit să tragă concluzia că, orice ar fi făcut, 
exista riscul iminent să înrăutățească lucrurile. Și 
totuşi, nu putea decât să încerce. Dacă nu făcea nimic, 
era doar o chestiune de timp până ca Molander să-şi 
ducă la bun sfârșit planul de a-i face de petrecanie. 
Din această perspectivă, tărăgănase deja prea mult. 

A deschis poarta şi a mers pe cărarea din grădină 
făcută din lespezi care, în ciuda formelor neregulate, 
păreau să se îmbine așa de bine, încât nici un fir de 
iarbă nu reușise să răzbească la lumină printre ele. 
Când a ajuns la ușă, şi-a învins ultimul strop de împo- 
trivire, a sunat mai mult decât era nevoie, ca să se asi- 
gure că ea l-a auzit, și s-a dat cu un pas înapoi, ca să nu 
stea în calea ușii care, în adevăratul spirit Molander, 
era tratată de curând și mirosea a ulei. 

Tăcerea care a urmat era palpabilă şi l-a izbit gândul 
că nici o tăcere nu este ca aceea din intervalul dintre 
sunatul la ușă și deschiderea uşii. Cât să aştepte până să 
sune din nou? Un minut? Două? Treizeci de secunde? 

Şi cum ar trebui să stea? Indiferent pe ce picior 
se lăsa, tot se simțea țeapăn și deloc în largul său. Și 
mâinile. Ce ar trebui să facă cu ele? A încercat să le 
lase să atârne pe lângă corp, dar așa părea nesigur și 
vulnerabil. N-a mers nici să le vâre în buzunare. Nici 
în buzunarele din față sau din spate ale blugilor, nici 
în ale hainei. După o vreme a făcut un pas în față și a 
sunat din nou. De această dată a ținut butonul apăsat 
atât de mult, încât atunci când s-a oprit avea o urmă 
rotundă pe vârful degetului. 

O fi văzut că era el? De aceea nu deschidea? Și-a 
dat seama de ce este acolo şi şi-a sunat soțul, care a 
plecat imediat din apartamentul lui Molly Wessman 
şi acum era în drum spre casă? 

Mașina ei era parcată pe alee şi vedea lumină la 
unele dintre ferestre. Totuși, nu se vedea pe nicăieri 
bicicleta cu care fusese ea în ziua precedentă. Poate 
că plecase cu o treabă. Încă nu începuse ploaia. Dar 
era în aer, ca un semn rău, așteptând să înceapă să 
toarne, şi ea va trebui să se grăbească să vină acasă 
dacă nu voia să fie murată. 

Probabil de aceea îi era aşa de frig. Dacă ne gândim 
că mai erau doar câteva zile până în ajunul solstițiului 
de vară, era neobişnuit de rece. Sau poate că era la 
fel ca în fiecare an - cerul acoperit şi patru sau cinci 
grade mai mult decât de Crăciun. Cu toate acestea, 
a simţit o picătură de sudoare cum se prelinge de pe 
una dintre vertebre în jos, pe șira spinării. 

El, care de obicei nu era agitat, acum tremura atât de 
tare, încât a fost silit să-și îndese mâinile în buzunare 

când ușa s-a deschis şi Gertrud a apărut, cu șorț de 
bucătărie şi bigudiuri, uitându-se la el ca și cum la 
început nu l-a recunoscut. 

- Dumnezeule mare, Fabian, tu ești? Habar n-aveam 
cine ar putea să fie la ora asta. 

- Bună, Gertrud. 

I-a întins mâna, cu toate că nu era nici pe departe 
fermă. 

-Ai un pic de timp? 

-Cred că da. Despre ce este vorba? Nimic grav, sper. 

-Aş prefera să discutăm înăuntru. Cred că în orice 
moment poate să înceapă ploaia. 

- Sigur, scuză-mă, te rog să intri. 

L-a lăsat să intre în hol şi a închis ușa. 

- Hai să mergem în living. A, vrei cafea? 

- Nu, mulțumesc, nu vreau nimic. 

Şi-a scos pantofii, descoperind că poartă tot șosetele 
cu gaura în călcâi. 

- Nu durează mult. 

A mers mai departe până în living, care era bej, tre- 
când pe lângă vitrina care adăpostea colecţia de bufnițe 
de cristal a lui Gertrud şi care, dacă era s-o creadă, 
crescuse necontrolat din cauză că prietenii lor țineau 
morțiş să mai strecoare acolo câte una de fiecare dată 
când veneau în vizită. 

- Nu-i un scump? 

Gertrud a lăsat din mâini o tavă cu o carafă cu apă 
şi două pahare. 

- Scuze, cine? 

- Reidar, cine altul? Bărbatul cu care vorbeai ieri. 

S-a așezat pe marginea canapelei. 

- Vrei apă? 

- Nu, mulțumesc, e în ordine, a răspuns, pentru 
simplul motiv că mâna încă îi tremura prea tare ca să 
țină un pahar cu apă fără s-o verse. 

S-a așezat pe unul dintre fotolii, întrebându-se dacă 
nu cumva l-a pomenit pe Reidar pentru că și-a dat deja 
seama de ce se află acolo și voia să-l ajute. 

- Trebuie să spun că mi se pare impresionant că a 
reușit să treacă peste asta și chiar să-și găsească o nouă 
soție şi aşa mai departe. Nu oricine poate, chiar și după 
un divorț obişnuit. Sincer, nu știu cum se poate ridica 
din pat dimineața. 

Şi-a dus mâna la piept și a clătinat din cap. 

- E groaznic să te gândeşti la asta. 

Sau, de fapt, era pregătită pentru vizita lui și încerca 
să-i sondeze bănuielile? 

- Nu ştiu cum m-aș descurca dacă i s-ar întâmpla 
ceva lui Ingvar. Dar, cel puţin, ați redeschis ancheta. 
E un pas înainte. 

- Adevărat, şi, de fapt, este ceea ce voiam să vorbesc 
cu tine. 

- Da? S-a întâmplat ceva? Adică, știți cine a făcut-o, 
sau chiar l-ați arestat? 

- Gertrud, mă tem că nu pot... 

-Şi ce are asta de-a face cu mine? Ingvar n-a pome- 
nit nimic. Eu doar s-a nimerit să locuiesc alături și... 

- Gertrud. 

Fabian a întins spre ea mâna care, în fine, părea 
rezonabil de fermă. 

- Aşa cum sunt sigur că înţelegi, nu pot vorbi despre 
starea exactă a investigaţiei. 

Neliniștea ei avea un efect liniştitor asupra lui. Ea 
nu se prefăcea şi nici nu avea gânduri ascunse. 

-Ceea ce îți pot spune este că, din cauza unor detalii 
tehnice, am hotărât să fim foarte discreţi și nu vom 

face nici o declarație publică. Din acest motiv, voiam 
să te rog să nu vorbeşti cu nimeni despre caz sau să 
spui că a fost redeschis. 

- Desigur, nici prin cap nu mi-ar trece. Drept ce soi 
de găgăuță mă iei? Sunt măritată de aproape treizeci de 
ani cu un polițist. Cum ar părea dacă m-aș apuca să 
vorbesc în stânga și-n dreapta despre tot ce-mi spune 
Ingvar? 

-Prin urmare, tu şi Ingvar discutaţi lucruri care ar 
trebui să fie confidenţiale? 

Gertrud a oftat. 

- Fabian, să nu-mi zici că nu i-ai spus niciodată 
Sonjei ceva ce n-artrebui să ştie. 

- Sunt sigur că s-a întâmplat. Dar, pentru binele 
ei, încerc să fie cât mai puțin. Și, dacă tot vorbim de 
asta, i-ai spus ceva lui Ingvar? 

-Nu cred că te înțeleg. Dacă i-am spus ce? 

- Ancheta. Că e din nou activă. 

Gertrud s-a uitat la el ca și cum ar fi simţit nevoia să 
revizuiască felul în care îi interpretase vizita, dându-și 
seama abia acum că trebuie să-şi cântărească vorbele 
cu grijă. În clipa aceea stropii de ploaie au început să 
izbească în geam. Apoi ea s-a luminat la față și a scos 
un hohot de râs. 

- Nu. Ştii, de-abia îl văd de câteva zile. Sincer, n-am 
habar când a ajuns acasă aseară. Dar trebuie să fi fost 
la ore mici, pentru că eu dormeam buștean. 

- Aşadar, nu l-ai văzut toată ziua de ieri? 

- Ba l-am văzut, a venit acasă la cină ca de obicei. 
Dar apoi a fost o alarmă sau ceva la telefon şi a trebuit 
să plece. 

-Ce fel de alarmă? 

- N-am nici o idee. Ar trebui să-l întrebi pe el. 

- Aşa că, pur și simplu, n-ai avut timp să-i spui. 

- Presupun că poți să zici așa. 

Nu-i spusese, la urma urmei. 

- Bine, a zis el, dând din cap. Și ți-aş fi foarte recu- 
noscător dacă ai continua să ţii asta pentru tine. 

- De ce? Doar lucraţi în aceeași echipă, ce naiba? Şi 
acum iată-te aici, spunându-mi ca în nici un caz să 
nu-i zic lui. 

A clătinat din cap. 

- Sincer, nu pricep ce se întâmplă. 

- Gertrud, ştiu că poate să pară ciudat. 

Trebuia să rămână calm și să nu vorbească prea 
repede sau prea rar. Cea mai mică şovăială, și ea l-ar 
citi perfect. 

- Motivul este că e atât de devreme, încât nu-i lim- 
pede dacă putem vorbi încă despre o anchetă. Și înainte 
să am mai multe de arătat, aş prefera să păstrez cât 
mai multe lucruri pentru mine. 

- Vrei să zici că Astrid şi echipa nu știu? 

Fabian a dat din cap. 

- Având în vedere câte avem acum pe cap, Astrid 
n-ar fi încântată să afle că am petrecut o oră încheiată 
ieri cu Reidar. 

Ea încă nu era convinsă. O vedea în ochii ei, și s-a 
hotărât să mizeze pe faptul că mâna îi este destul de 
fermă ca să ia carafa şi să-și toarne apă. 

-Şi nu ştiu cum e Ingvar acasă. Dar la lucru îi place 
să vorbească, și n-aş fi surprins dacă ar lăsa să-i scape 
ceva într-o pauză de cafea. 

- Nu-ţi face griji, a zis Gertrud, chicotind. Jur să 
nu divulg secretul. 

- Nu-i vorba despre divulgarea secretului, e vorba 
despre... 

- Fabian. Înţeleg exact despre ce este vorba. 

L-a privit cu o seriozitate pe care n-a ştiut cum s-o 
interpreteze. 

- Dacă tăcerea mea te ajută să-l găseşti pe cel care 
a făcut asta, o ai. 

Femeia a înghiţit în sec și a închis ochii. 

- N-am să uit cât voi trăi ziua în care Ingvar a venit 
acasă şi mi-a spus ce s-a întâmplat. 

Dar nu-și putea împiedica rimelul să se scurgă şi, 
în cele din urmă, a reuşit să scoată un șerveţel. 

- Că legistul cu păr lung a reușit să identifice cada- 
vrul care a fost aruncat pe insula Ven. Ştii, nu erau doar 
vecinii noştri. Cinam împreună, iar Inga și cu mine 
mergeam la yoga în fiecare săptămână. Încă nu înţeleg 
cum poate cineva să facă altă ființă omenească să 
treacă prin ce a trebuit să treacă ea. 

-Când ţi-a spus? 

- Era într-o luni după-amiază, acum aproape cinci 
ani. Cinci ani. Despachetam şi spălam rufe după un 
weekend prelungit la Berlin, pe care Ingvar îl organizase 
ca o surpriză, când el s-a ivit brusc în ușa spălătoriei şi 
mi-a spus să vin în bucătărie şi să şed. Ba chiar a turnat 
un pahar de... 

-Stai un pic, a întrerupt-o Fabian, lăsând din mână 
paharul cu apă din care încă nu se băuse. Când ați 
fost la Berlin? 

- De joi seara până duminică după-masa. Ingvar 
a aranjat totul, pentru aniversarea noastră. Hotelul, 
biletele de avion şi chiar câteva rezervări pentru cină. 
Atât de neobişnuit pentru el, dacă stau să mă gândesc. 

-Prin urmare, spui că tu şi Ingvar erați la Berlin 
când a fost săvârşită crima? 

- Da, ce-i cu asta? 

- Nimic. Doar că nu ştiam. A încercat să-și stoarcă 
un zâmbet, cu toate că vedea cum întreaga sa investigație 

i se prăbușește sub ochi. În acea vreme eram încă la 
Stockholm. 

Dacă Molander avea un alibi pentru uciderea Ingăi 
Dahlberg, tot restul se prăbușea ca piesele de domino. 
Indiferent cât s-ar fi luptat el și Elvin să le alinieze, 
una după alta. Dacă Molander nu era ucigașul, nu 
exista motiv. Pur şi simplu, nu putea să fie adevărat 
că el era la Berlin. 

-Îmi pare rău dacă pricep mai greu, dar ești absolut 
sigură că a fost weekendul în care aţi fost la Berlin? 

- Cum ziceam, îmi amintesc ca şi cum ar fi fost ieri. 

- Şi aţi fost împreună tot timpul, tu şi Ingvar. Nu 
v-aţi despărțit niciodată și... 

- Fabian, ce vrei să zici? 

- Nimic. Doar... 

- Doar ce? Ce-i asta? Nu ştiu de unde ţi-a venit 
aşa idee, însă sună, de fapt, ca şi cum l-ai bănui pe 
Ingvar al meu. 

- Nu, nu, nu, nici vorbă. Dumnezeule mare, nu, a 
încercat s-o liniștească. Sunt doar nedumerit, pentru 
că nu se potriveşte cu informaţiile pe care le am eu. 

- Ce informaţii? 

S-a ridicat și și-a ațintit degetul spre el. 

- Ingvar şi cu mine eram la Berlin, că vrei tu s-o 
crezi sau nu. 

- Minunat, am înţeles. Voiam doar să fiu sigur. 

-Pot chiar să-ți arăt o fotografie. 

A trecut pe lângă el spre bibliotecă și a luat una 
dintre fotografiile înrămate de pe ea. 

- Gertrud, nu-i nevoie, zău. Te cred. 

Ea i-a pus fotografia în poală. 

- Poți să vezi cu ochii tăi. 

- Gertrud, îmi pare rău. Nu voiam să sune ca și cum 
nu te-aș fi crezut. S-a uitat la fotografie, care îi înfățișa 

pe Gertrud și Molander care beau cafea, având între 
ei un ştrudel cu mere pe jumătate mâncat. Doar că 
am fost surprins că ați fost la Berlin în acel weekend. 
Asta-i tot. 

- Nu ştiu dacă ai fost acolo, dar fotografia este făcută 
la Cafe Einstein Stammhaus, una dintre puţinele cafe- 
nele clasice din Berlin care a supraviețuit războiului. 

- De fapt, am fost acolo, a zis, studiind fotografia 
care îi oferea lui Molander exact alibiul de care avea 
nevoie. 

- Îmi amintesc bine ce mi-a povestit Ingvar, că 
Goebbels i-a făcut cadou amantei sale clădirea, înainte 
să fie transformată într-un cazinou. Părea impregnată 
de istorie. Şi, uite aici. A răsucit cadrul, a îndepărtat 
partea din spate, a scos fotografia și a pus arătătorul 
pe data 24 august 2007 marcată de aparatul de foto- 
grafiat în partea de jos. Sunt sigură că știi asta mai 
bine decât mine. Dar cred că a fost exact ziua în care 
a fost omorâtă Inga Dahlberg. 

Fabian a dat din cap. Avea dreptate. A fost chiar în 
acea zi. Poate că n-a fost colegul lui, la urma urmei. 
Dar singurul lucru pe care îl simțea era dezamăgirea. 
Până acum fusese convins că și el, şi Hugo Elvin fuse- 
seră pe pista corectă. Piesele de puzzle se așezau la locul 
lor, una după alta, și se cristaliza încetul cu încetul 
un motiv pe cât de groaznic, pe atât de plauzibil. Dar 
acum dispăruse temelia întregului caz şi el nu mai 
rămăsese cu nimic. 

- Şi, dacă nu cumva îmi amintesc greșit, mai sunt 
şi alte fotografii, a continuat Gertrud. De fapt, cred 
că avem un întreg album. Numai să nu mă întrebi pe 
unde e. 

- Nu te osteni. 

Telefonul a început să-i vibreze în buzunar, dar cu 
siguranță nu era momentul să răspundă. 

- Telefonul tău sună? 

Fabian a dat din cap şi l-a scos ca să respingă apelul, 
când a văzut că e Molander. 

- Salut, credeam că ești prins cu Molly Wessman 
şi nu trebuie să fii deranjat cu nici un preț, a zis, exa- 
minând fotografia, în căutarea oricărui detaliu nela- 
locul lui. 

- E perfect adevărat, a răspuns Molander. Dar să sun 
eu şi să te deranjez pe tine, asta-i cu totul altă mâncare 
de peşte. 

Ar putea fi orice. O siluetă care pare artificială, 
umbre lipsă sau lumini care nu se potrivesc cu restul 
scenei. 

- Ai găsit ceva? 

-Ba bine că nu. Ți-aş propune să laşi orice faci în clipa 
asta și să ajungi aici în goana mare. 

Orice care să arunce în aer afurisitul de alibi, așa 
încât adevărul urât mirositor să se poată prelinge afară 
o dată pentru totdeauna. 


54 


Fabian a parcat în spatele dubiței albe a lui Molander 
şi a oprit motorul. Radioul, la care Astrid era tocată 
mărunt din cauză că vânarea suspectului de crimă 
pedofil Assar Skanăs era deja la a cincea zi, a amu- 
țit, iar ștergătoarele și-au oprit mișcarea la jumătatea 
parbrizului, făcând ploaia, devenită torențială, să se 
adune în băltuţe care se uneau și se tot măreau, până 
ce tensiunea superficială era învinsă de gravitație. 

Molander păruse la telefon entuziasmat și încân- 
tat. Nu răzbătuse nici o umbră de bănuială. Poate că 
era doar el însuși, mândru și nerăbdător ca nimeni 
altul să se împăuneze cu rezultatele pe care se părea 
că le-a obținut. 

Cu toate acestea, era departe de a fi pregătit să 
acorde încredere acestei impresii. Faptul că Molander 
a sunat când Fabian era chiar în casa lui, vorbind cu 
Gertrud despre el, putea, desigur, să fie o coincidență. 
Dar putea la fel de bine să fi fost pentru că le ascultase 
conversaţia prin intermediul unui microfon ascuns și 
hotărâse să le întrerupă întâlnirea înainte să ajungă 
prea departe. 

În acest caz, întrebarea era care este planul lui Mo- 
lander. Părea improbabil să aleagă să-l lichideze în 

apartamentul lui Molly Wessman, cu toate că nu pu- 
tea trece cu vederea posibilitatea. O persoană murise 
acolo de curând și, apoi, Molander era la conducerea 
investigației. Ceea ce o făcea improbabilă era prezența 
celor doi asistenți și, câtă vreme aceştia erau de față, 
ar trebui să fie în siguranță. 

Cu toate acestea, şi-a luat pistolul, a pus în el un în- 
cărcător plin și l-a băgat în tocul atârnat de umăr, sub 
haină. Apoi, ca precauţie suplimentară, i-a trimis lui 
Astrid un SMS în care scria că Molander afirmă că a 
găsit ceva interesant acasă la Molly Wessman și că se 
duce să vadă despre ce e vorba. 

Şi-a lăsat mașina cu cheile în contact și s-a dus 
repede la ușa principală. O distanţă care, deşi nu era 
decât un pic mai mare de cinci metri, a fost suficientă 
ca să fie udat până la piele. Un opritor împiedica uşa 
să se închidă și în fața liftului, alături de o trusă cu 
unelte, erau câteva găleți împodobite cu triunghiuri 
de avertizare roșii, așa că a luat-o pe scări. 

În dreptul apartamentului lui Molly Wessman a 
aşteptat ca apa să se scurgă, apoi și-a trecut degetele 
prin păr, a pornit funcţia de înregistrare a telefonului 
şi a intrat. 

Se gândise, fireşte, să nu meargă, însă a conchis că 
asta n-ar face decât să ridice o mulțime de întrebări, 
dacă Molander găsise cu adevărat ceva. 

I-a trecut prin cap, de asemenea, să-l ia cu el pe 
Klippan sau pe altcineva din echipă. Asta probabil că 
l-ar fi împiedicat pe Molander să-și pună în aplicare 
planul, dacă avea cu adevărat unul. Dar numai tempo- 
rar. Dacă omul hotărâse să-i ia viața, să se asigure că 
nu sunt niciodată singuri nu era o soluţie de durată, 
şi nici fuga nu era. 

Nu, asta nu-i lăsa decât o opțiune - confruntarea 
directă. Şi asta ar putea la fel de bine să fie acum sau 
altădată. În mod paradoxal, ar fi putut să fie în avan- 
tajul său, de vreme ce încă nu reușise să găsească o 
probă decisivă. O încercare de asasinat eșuată ar fi mai 
mult decât suficient ca să fie arestat și să se lanseze o 
anchetă oficială. 

Așadar, cea mai bună variantă era să fie pregătit și 
să nu șovăie să preia controlul de îndată ce se petrecea 
ceva ieşit din comun. Orice o însemna ieşit din comun 
când era vorba de Molander. 

- Hei, salut, vino, vino! 

Molander și-a tras jos gluga costumului de protecție 
în vreme ce se îndrepta spre el pe hol. 

- Emil şi Janos tocmai au dat o fugă să prânzească, 
aşa că avem la dispoziţie tot locul. 

Fabian a dat din cap şi a pășit pe folia de plastic 
transparent care acoperea podeaua holului. Sigur că 
nu erau decât ei doi. 

- Nu se întâmplă să ai și pentru mine un costum 
hazmat, nu? 

- Nu, câtă vreme nu te apropii de dormitor nu se 
întâmplă nimic. Acolo lucrăm încă. Dar aici am ter- 
minat, aşa că poți să mergi liniștit. 

S-a lăsat tăcerea. Fabian a profitat de ocazie ca să 
facă un pas în spate. Distanţa de o lungime de braț 
părea o cerință minimă. 

- Ce-ai găsit? 

Molander s-a luminat la față. 

-Vino aici. O să-ți arăt. 

S-a tras în spate pe hol şi i-a făcut semn să vină, 
fluturându-şi mâna. 

De ce nu putea să-i spună și gata? Dacă n-ar fi 
fost atât de tipic pentru Molander să exploateze la 

maximum aceste situații, ar fi refuzat să meargă mai 
departe. Așa, nu putea decât să se supună. 

- Mi-ai cerut să-mi țin ochii cât mai deschişi, îţi 
aminteşti? Fabian a dat din cap, cu toate că n-avea nici 
cea mai mică idee despre ce vorbea Molander. Nu fi 
aşa surprins. Nu-ţi amintești? Când m-ai sunat și o 
țineai una și bună cu dispozitivul acela de depozitare 
a cheilor. Molander a arătat spre uşa apartamentului. 
Sincer să fiu, n-am priceput de ce-i tot dai cu gura 
despre asta şi despre posibilitatea ca un meseriaș să fi 
avut acces la cheile casei. Dariată dovada. Molander a 
făcut un pas spre el. Nu întotdeauna trebuie să înțele- 
gem ceva din prima. Sau, cum zicea cineva: Când alegi 
să fii nedumerit, viaţa se manifestă în feluri misterioase. 

- Ingvar, a zis Fabian și s-a mai dat înapoi cu un 
pas. De ce mă aflu aici? 

- Măi, măi, că supărăcios mai suntem azi! Molander 
i-a aruncat o privire zâmbitoare pe deasupra ochelari- 
lor, care păreau că stau să-i cadă de pe vârful nasului. 
Vezi tu, e neobișnuit pentru mine să fiu în această 
poziție. Mai exact, abia a doua oară. A ridicat două 
degete. Ceea ce face toată treaba deosebit de delicată. 

Lui Fabian i s-a părut că înțelege mult prea bine ce 
vrea să spună. Acum două luni, Hugo Elvin a desco- 
perit tainele lui Molander. Și acum era rândul lui să-l 
înfrunte pe Molander. Problema era că nu se simţea 
în stare să scoată pistolul şi să preia controlul asupra 
situației. La urma urmei, Molander n-a spus sau făcut 
până acum nimic care să garanteze o arestare. 

- Dar, din fericire, nu suntem aici decât noi doi, 
ceea ce, de fapt, ușurează lucrurile pentru un om mân- 
dru ca mine, a continuat Molander. Pentru că adevărul 
este că, dacă n-ai fi insistat să mă uit cu și mai multă 

atenţie la acel obiect anume, e foarte probabil că mi-ar 
fi scăpat. 

Fabian a fost azvârlit înapoi în confuzie, bâjbâ- 
ind după ceva de care să se agaţe. Poate că exact asta 
încerca Molander să facă. Să-l năucească şi să-l facă 
să-și piardă concentrarea. 

- Vezi firul acela de pe tavan? 

Molander a făcut semn spre un punct din spatele 
lui, în dreapta. 

Era ultimul lucru pe care ar fi vrut să-l facă, dar 
n-avea încotro, trebuia să-i întoarcă spatele lui Molan- 
der. Şi iată-l, într-adevăr, un fir, un cablu electric alb 
absolut obişnuit care se întindea pe partea dreaptă 
a holului, acolo unde zidul se întâlnea cu tavanul, și 
dispărea printr-o gaură. 

- Acela se întâmplă să fie un cablu de internet de 
mare viteză în bandă largă. Un așa-numit cablu cu 
fibră optică. 

- Bine. Sigur, a zis, încercând să pară interesat, în 
vreme ce se răsucea la loc spre Molander. 

- Nimic ciudat în asta. În câţiva ani, toată lumea 
o să aibă reţea de fibră optică. Dar atunci când am 
observat unde se duce acel cablu, am simțit că trebuie 
să-l examinez mai atent. Reţeaua a fost instalată în 
modul obișnuit, aducând un cablu din subsol, unde 
este hub-ul, prin casa liftului și apoi pe fiecare etaj. 
Şi, ca să rămână scăzut costul instalaţiei, modemul şi 
ruterul sunt așezate de obicei undeva în hol, într-un 
dulap sau aşa ceva. Dar, după cum vezi, în acest caz 
l-au dus prin apartament până în dormitor. Și au făcut 
o treabă bună, așa că ştim că n-a fost ieftin. 

- Poate că a vrut ruterul în dormitor și a acceptat 
bucuroasă să plătească în plus pentru el. 

Fabian a ridicat din umeri. Unde voia să ajungă cu 
asta? Despre ce mama naibii era vorba? 

- Poate. E sigur că întotdeauna am avut o recep- 
ție groaznică în dormitor. Cel puțin după părerea lui 
Gertrud, care ține morțiş să joace Wordfeud în pat 
jumătate din noapte. 

A clătinat din cap. 

- Dar asta nu explică de ce cablul trece prin perete. 

A arătat spre tavan, în locul în care cablul dispărea 
printr-o gaură. 

- Ce e în partea cealaltă? 

- Exact, ce e în partea cealaltă? În sfârşit, ajungem 
undeva. 

Molander şi-a ciocănit tâmpla cu degetul. 

- Vino cu mine şi o să vezi cu ochii tăi. 

S-a tras înapoi pe hol, dincolo de o ușă pe care a 
deschis-o cu o mână. 

-Ce aștepți? Ei, am crezut că eşti cu adevărat curios. 

Molander i-a făcut semn să vină în cameră, aşa 
cum ar fi momit un copil cu dulciuri. 

Fabian și-a dus mâna la piept cu discreţie, ca să se 
asigure că pistolul este unde ar trebui să fie, și abia 
apoi s-a dus la Molander și s-a uitat în baie, care avea 
spoturi pe tavan, faianță pictată manual până la înăl- 
țimea pieptului și WC-ul, bideul şi chiuveta aliniate pe 
peretele din dreapta. În partea cealaltă erau o mașină 
de spălat şi un uscător, cu câteva găleți de plastic pe 
capac, iar drept în față era o cadă mare cu hidromasaj. 
Cu alte cuvinte, o baie frumoasă, scumpă, în care 
nimic nu părea ieşit din comun. 

Şi aici podeaua era acoperită cu folie de plastic, unul 
dintre obiceiurile lui Molander când terminaseră cu o 
încăpere, dar nu şi cu restul proprietății. Rostul plasti- 
cului era să poți intra fără să contaminezi nimic. Fabian 

nu-și dorea nimic mai mult decât să iasă de acolo. Dar 
ca să vadă cablul despre care vorbea Molander trebuia 
să intre de-a binelea și să se răsucească. 

Lumina de la spoturile de pe tavan l-a orbit și l-a 
silit să-și umbrească ochii cu o mână. De asemenea, 
era cald, cu câteva grade mai mult decât în restul apar- 
tamentului. Mai ales aproape de podea. Să fi fost dată 
la maximum încălzirea din podea? Dacă da, de ce? 
Era complet năucit şi simțea cum limba i se lipeşte de 
cerul gurii, în vreme ce transpirația îi înmuia hainele 
deja leoarcă. 

Ceea ce avea nevoie cu adevărat era să stea și să bea 
un pahar mare cu apă rece. Dar nu-și putea permite să 
coboare garda. Nu conta că dogoarea îi stârnea greață. 
Ce trebuia să facă era să rămână concentrat, să încerce 
să înțeleagă ce plănuise Molander pentru el şi să 
aştepte momentul potrivit. 

Şi a înţeles, de îndată ce a văzut cablul. Cum ieşea 
din perete, așa cum era de așteptat, și mergea mai 
departe pe tavan, printr-o cutie mică, după care dis- 
părea prin altă gaură. Dintr-odată, totul a căpătat 
sens. Toată vorbăria despre apelul lui de duminică şi 
propriile gânduri incoerente despre un meseriaș cu 
un set suplimentar de chei, cablul şi folia de protec- 
ție de pe podea, căldura crescută şi acele găleți, care 
acum observa că au aceleași triunghiuri de avertizare 
ca acelea de pe scară. 

-Acum vezi? a zis Molander din spatele lui. 

Şi a văzut. A văzut cum colegul său folosise acel 
cablu ca să-l ademenească în baie, așa încât să-l poată 
împinge în baie. 

Acid fluorhidric. Nu cumva e atât de coroziv, încât 
nu-l poți depozita în borcane de sticlă, doar în găleți 
de plastic? Atât de coroziv, încât ar putea preface un 

corp omenesc într-un noroi vâscos, însângerat, așa 
încât nu trebuia decât să-ți aminteşti să culegi oasele 
înainte să arunci totul în WC şi să tragi apa? 

Şi-a băgat mâna în haină şi a cuprins cu degetele 
țeava pistolului. Nu știa dacă are destule probe. Dar 
n-avea importanță. Nu mai putea să aştepte. Dacă 
nu acționa acum, Molander avea să vină la el cu un 
soi de seringă sau o bucată de pânză îmbibată cu o 
substanță chimică. 

- Nu-i ciudat? 

Molander a intrat în sala de baie alături de el. 

-Cred că e puțin spus, a zis Fabian, în vreme ce 
începea să tragă pistolul afară din toc. 

- Nu-i așa? Molander s-a răsucit şi a arătat spre tavan. 
Vreau să zic, de ce să tragi pe aici cablul? Primul meu 
gând a fost că e complet inutil. Doar ca să sfredeleşti 
acel perete, care, apropo, este de rezistență, ai nevoie 
de un rotopercutor, și apoi să-l scoţi prin acelaşi perete, 
acolo. Molander a clătinat din cap. Cu neputinţă de 
înțeles. Dacă nu era cutiuța aceea din mijloc. Pentru 
că acolo se găseşte explicația. S-a răsucit brusc spre 
Fabian. Te simţi bine? 

- Poftim? 

- Păi, te-ai albit cu totul la față şi arăţi de parcă ai 
fi pe cale să leşini. 

- Nu, sunt bine, mi-e doar un pic prea cald. 

A dat drumul pistolului. 

- Ştiu, e o saună aici. Janos tot dă mai tare încălzirea 
din podea ca să vadă cât de cald se poate face. Are de 
gând să-și renoveze baia de acasă. Dar lasă asta. În 
fine, mi-am luat îngăduința de a mă uita mai bine la 
acea cutie şi, de cum am deschis-o, am ştiut ce este. 

Fabian a dat din cap şi şi-a şters transpiraţia de pe 
frunte cu mâneca hainei. 

-Prin urmare, dacă încă nu ţi-ai dat seama, e mo- 
mentul să întrebi. 

- Îmi pare rău, dar nu cred că înţeleg ce... 

- Dumnezeule mare, chiar că nu eşti în apele tale 
azi. Molander a clătinat din cap. A fost la fel și la 
şedinţa de dimineaţă. Nu ştiu unde îți zburau gându- 
rile. Dar cu siguranță nu erai prezent. 

- Va trebui să mă scuzi, dar am o grămadă de lucruri 
pe cap acum și ți-aș fi recunoscător să ne întoarcem 
la motivul pentru care ne aflăm aici. Vreau să zic... 

- Vrei să vezi, l-a întrerupt Molander. 

- Ăăă, poftim? 

-M-ai auzit bine. În cutia aceea este o micuță ca- 
meră video, cea mai mică de pe piață, și se uită drept 
la oricine stă frumos, comod, în cadă. Încântător, nu? 

- Bine, stai un pic. Ce, o cameră video racordată la 
internet? Vorbești serios că aici este o... 

- Aha. Și, de parcă n-ar fi destul de rău, mai e una 
exact la fel în dormitor. 

Kim Sleizner și-a parcat maşina pe locul rezervat 
persoanelor cu handicap din fața restaurantului Thai 
Pan de pe Thorupsgade, a pus pe bord permisul pe care 
izbutise să i-l smulgă doctorului său când a făcut ope- 
rația la şold și a mers mai departe pe jos pe Korsgade. 
După vreo cincizeci de metri a luat-o la dreapta, pe 
Blågårdsgade, şi pe dată a simţit cum i se umflă gâtul, 
bolborosind ca şi cum i-ar fi dat fierea în clocot. 

Existau puține locuri pe care să le deteste la fel de 
mult ca Blågårdsgade. Nu-i vorbă, era ceva pitoresc în 
toate terasele localurilor, pline de tineri pe care nu-i 
ducea mintea să facă mai mult decât să-și irosească 
viața bând încă un macchiato mult prea scump, făcut cu 
boabe organice pe care le-a răhăţit o afurisită de mâță 
indiană. Sigur, fusese şi el cândva tânăr şi putea, dacă 
chiar se străduia, să dezgroape una sau două amintiri 
bune din toate nopțile de băutură pe care le petrecuse 
în acest cartier. 

Dar îşi dorea tare mult să distrugă tot locul ăsta. Să 
radă tot și să construiască altceva. O parcare sau ce-o 
fi, n-avea importanță, câtă vreme nu mai rămânea nici 
urmă din ce e vechi. Ura sa, pentru că era cu adevărat 
ură, nu izvora din toate împușcăturile trase pe aici sau 

din faptul că una dintre bandele din oraş își avea teri- 
toriul în cartier. 

Nu, vina o purta Dunja Pizda Hougaard. Îi distru- 
sese somnul și-i desenase cercuri întunecate sub ochi, 
pe care nu le putea ascunde nici un fard corector din 
lume, şi cu cât se apropia de apartamentul ei de pe 
Blågårdsgade nr. 4, cu atât îi creștea proasta dispoziție. 

După evenimentele din Helsingør de luna trecută, 
când a reuşit s-o împiedice să-şi asume meritul de a 
fi rezolvat un caz privind uciderea unor oameni ai 
străzii, a hotărât că n-o să mai aibă nimic de-a face cu 
ea. Izbutise să-i blocheze avansarea în carieră şi acum 
avea să stea cât mai departe putea, observând-o de la 
o distanță sigură și văzând cum se smochinește și în 
cele din urmă moare într-o baltă a propriului eșec. 

Dar tăcerea ei asurzitoare nu i-a dat pace. Oricât de 
tare își dorea, nu mai putea să stea cu braţele încru- 
cişate, mulțumindu-se să nu agite spiritele, în vreme 
ce încerca să se convingă pe sine că totul e în ordine. 

Să dispari fără să laşi nici o urmă electronică este 
mult mai greu decât ar putea crede lumea. Una e să-ți 
iei o cartelă SIM preplătită pentru telefon şi să-ți închizi 
conturile din rețelele sociale. Să renunți la cardurile 
bancare şi să nu te atingi de banii din conturi e altceva. 

În cel mai bun caz, n-avea de ce să-și facă griji. 
La urma urmei, o lună nu-i prea mult timp. Poate 
că ea era pur şi simplu acasă, încovrigată în poziție 
fetală, încercând să priceapă cum a reușit el s-o învingă 
din nou. 

Pe interfonul de la intrare scria, într-adevăr, Carsten 
Rohmer-& Dunja Hougaard. Dar nu era nevoie să sune 
şi s-o avertizeze. Avusese grijă să facă o dublură a chei- 
lor ei de acasă de cum și-a început activitatea în depar- 
tamentul lui, în 2009. Făcuse asta cu toți angajații, 

dar ale Dunjei au fost singurele pe care a ajuns să le 
folosească. 

De această dată, ușa blocului nu era închisă cum 
trebuie, aşa că a putut să intre şi să urce până la ușa ei, 
unde cheia pe care o avea a alunecat în broască la fel 
ca într-o fecioară care consimte. După două secunde 
fără nici un sunet, stătea în holul ei, adulmecând. 

Mirosea a haine care nu s-au uscat complet și a un- 
soare prăjită. Exact aşa îşi închipuise şi sperase că tră- 
ieşte. În mizerie. 

Dar nu arăta aşa cum îşi amintea. Sau da? Nu avu- 
sese ea în hol postere înrămate cu Louisiana? Acum 
erau tablouri cu Marele Zid din China, elefanţi şi tot 
soiul de temple la asfințit. Era de un prost gust insu- 
portabil, și o lampă chinezească roşie, cu ciucuri și alte 
chestii atârna deasupra mesei de bucătărie pe care era 
aşternută o muşama roşie cu elefanţi. 

-Ce mama dracului cauţi aici? 

Cuvintele veneau de la un chinez scund, cam dolo- 
fan, cu voce scârțâită și păr vâlvoi. 

- Bună ziua, numele meu este Kim Sleizner. 

S-a dus la el să-i strângă mâna, cu toate că încă se 
auzea apa trasă la WC şi ştia prea bine că igiena nu e 
o prioritate pentru chinezi. 

- Mă doare-n cot care ţi-e numele, Kim Sleizner ori 
Kim-bulangiul-Sleizner. 

Chinezul şi-a fluturat degetul arătător. 

-Vreau să știu ce mama dracului cauţi în casa mea. 

- Îmi pare rău, sunt un vechi prieten al Dunjei 
Hougaard. Sleizner s-a trudit să nu râdă. Eram prin 
apropiere. 

- Hm, interesant. Chinezul și-a mângâiat țăcălia şi a 
dat din cap, maimuțărind cugetarea profundă. Atunci 
poate că Kim-bulangiul-Sleizner îmi poate spune cum 

se face că s-a „nimerit“ să intre drept în apartamen- 
tul meu? 

Şi-a încrucişat braţele și l-a fixat cu privirea pe 
Sleizner, care i-a răspuns cu unul dintre zâmbetele 
sale standard. 

- Îmi cer iertare, n-am avut intenţia să deranjez. Dar 
foarte buna mea prietenă Dunja Hougaard locuia aici, 
cel puțin până acum vreo lună. Și, de vreme ce a avut 
încredere să-mi dea cheile - a fluturat cheile - şi n-a 
deschis nimeni când am sunat la ușă, voiam să mă 
asigur că totul este... 

- Ai sunat la ușă. Ce ciudat! Cu siguranță că n-am 
auzit soneria. 

- Poate că am atins din greșeală butonul pentru 
lumină. Sleizner a ridicat din umeri și a simțit că răb- 
darea îi este pe terminate. Dar dă-mi voie să ajung la 
motivul pentru care am trecut pe aici. Nu cumva știi 
unde este Dunja? 

-Şi de ce aș şti asta, când nici măcar nu ştiu cine 
e? E ca şi cum ai întreba un elefant dacă poate să 
zboare pe Lună. 

-Dar ai pe ușă numele ei, așa că trebuie să ştii ceva. 

- N-am numele ei pe uşă. De ce l-aș avea? Chestia e 
că pe ușa mea nu e acum nici un nume, și asta-i vina 
nimănui altcuiva decât a lui Kim Sleizner. Bărbatul, 
care era cu două capete mai scund decât Sleizner, stătea 
acum foarte aproape de el și-l împungea cu arătătorul 
în piept. Pentru că dacă n-ai fi dat buzna aici îndru- 
gând prostii, ar fi fost pus până acum. 

S-a dus la masa din hol, a scos dintr-o punguță 
de plastic o plăcuță de alamă și a ridicat-o în faţa lui 
Sleizner. Pe ea scria Qing Who, şi Sleizner n-a putut 
decât să dea din cap. 

- Bine, dar pe interfon, la intrare, scrie „Dunja Hou- 
gaard“, măcar atâta ştiu. 

-Şi cu ce sunt eu vinovat? l-am spus proprietarului 
de mai multe ori decât literele din cuvântul „elefant“. 

- Bine, bine, bine, a zis Sleizner, care se săturase 
de ciorovăială. Prin urmare, nu știi nimic de Dunja 
Hougaard? 

- Doar că pare să aibă obiceiul să dea cheile mele 
oricărui trecător. 

Bărbatul a smuls cheile din mâna lui Sleizner. 

- Bine, atunci asta este. 

Sleizner era pe cale să facă un pas înapoi. Însă nu 
se putea hotărî să dea înapoi din fața unui nenorocit 
de elefănţel chinezesc. Pur şi simplu, nu putea. 

- Atunci, cel puţin cheile au ajuns acasă. Asta e de 
bine. 

- E un fel de a spune, a zis chinezul, care insista 
să stea aşa de aproape de Sleizner, că îi putea mirosi 
respirația împuţită, în ciuda diferenţei de înălțime. Eu 
prefer să spun „Pa, nu mi-a părut bine să te cunosc. 
La nici o revedere“. 

Idiotul era mult mai rău decât un nenorocit de 
maidanez al cărui creier e prea mic ca să priceapă că, 
în loc să latre, ar trebui să fugă cât îl ţin picioarele. 

Foarte probabil, nu mai era nimeni altcineva în 
apartament, şi nu i-ar fi fost greu să-l surprindă pe 
chinezoiul mic şi umflat cu o lovitură puternică în 
fluierele picioarelor. Dar încă nu ajunsese acolo, cu 
toate că se gândea deja cu plăcere să folosească, acci- 
dental, un pic prea multă forță când îi răsuceşte chi- 
nezului braţele la spate și aude trosnetul unui umăr 
care se dislocă. 

- Sigur, nu-ţi face griji. Fireşte că plec, a zis, surprins 
de propria răbdare. Dar înainte s-o fac, vreau doar 

să te întreb ceva. Ne putem gândi la asta ca răsplată 
pentru că ţi-am adus cheile. Aş putea să mă uit un pic 
pe aici? Doar un pic, cinci-șase minute, nu mai mult. 

Bărbatul s-a uitat în sus spre Sleizner, s-a scobit în 
nas, a făcut cu degetul mare şi arătătorul o biluță din 
cele găsite acolo și a azvârlit-o cu un bobârnac. 

- Eşti mai încet la minte decât un elefant retardat. 
Care parte din „adio“ n-o înţelegi? 

- Înţeleg perfect, a zis Sleizner și s-a pomenit plă- 
nuind deja cum să curețe stropii de sânge de pe pereţi 
şi să scoată cadavrul din apartament. Dar problema 
e că ea a împrumutat de la mine un CD și alte câteva 
lucruri şi s-ar putea să le fi lăsat aici. 

- Un compact disc cu ce? 

- Poftim? 

-Ai zis că a împrumutat un CD. Ce CD? 

- Păi, ăăă... De ce spusese asta? Nici măcar nu-i 
plăcea muzica. Huey Lewis and the News. Cele mai 
bune melodii ale lor. Dar era cu autograf, de când i-am 
văzut ultima oară împreună pe scenă, aşa că avea o 
mare valoare sentimentală. 

În mod surprinzător, bărbatul a părut că chibzu- 
ieşte. În loc să scuipe imediat un „nu“, stătea acolo, 
scărpinându-și țăcălia jalnică. 

- Oho, a zis în cele din urmă și a dat din cap. Huey 
Lewis and the News, asta-i una dintre formaţiile mele 
preferate. I-a întins mâna și a zâmbit. Şi i-ai văzut pe 
scenă. Asta-i mai mult decât pot spune eu. 

Sleizner a luat fără tragere de inimă mâna care um- 
blase prin nas şi a sperat că strângerea mâinilor n-o 
să fie urmată de o sută de întrebări tâmpite la care nu 
putea să răspundă. 

- Din păcate, n-am văzut pe aici nici unul dintre 
albumele lor. În afară de al meu, desigur. Dar am găsit 

o cutie de pantofi pe raftul de sus din dulap. Ceva 
dinăuntru ar putea să fie al tău. Aşteaptă, o aduc. 

Bărbatul a dispărut în casă. Sleizner a prins ocazia 
să-şi bage capul în living și a tras concluzia că tipul e 
obsedat de elefanţi. Totul, de la draperii şi covor până 
la pernele de pe canapea, era acoperit cu elefanți de 
diferite culori. La fel şi suvenirurile din bibliotecă și 
figurinele de lângă televizor. Elefanţi, elefanţi și iar 
elefanţi. Până și picioarele măsuţei de cafea aveau 
forma picioarelor de elefant. 

- Poftim. 

Bărbatul i-a înmânat o cutie de pantofi. 

Așadar, până la urmă curviştina uitase ceva acolo. 
Nu ştia la ce să se aştepte. Dar, cu un pic de noroc, 
ar fi putut fi ceva interesant. O adresă, un număr 
de telefon, o chitanță de la Netto sau cupoane de la 
Joe & the Juice. Nu conta ce anume, câtă vreme era 
un embrion de informaţie care i-ar putea arăta direcția 
cea bună. 

În partea de sus erau câteva ilustrate nefolosite, care 
în realitate erau reclame deghizate. Un ceas de mână 
se oprise la unsprezece fără șapte minute, în data de 
douăzeci și unu. Mai erau câteva stilouri, o gumă roasă 
şi o cutie de pastile Ga-Jol!, care a zdrăngănit când a 
scuturat-o. La fund a găsit un carnet cu vreo jumătate 
din foi rupte, şi când l-a ținut la lumină a cules, în 
sfârşit, roadele muncii sale. 

Întocmai așa cum a sperat, ea mâzgălise ceva şi apoi 
a rupt foaia, crezând că nu lasă nici o urmă. Proasta 
apăsase aşa de tare cu pixul, că putea citi cu ușurință 
urmele de pe foaia următoare. Era un număr din zece 
cifre. Probabil un cod numeric personal sau un număr 


1 Marcă daneză de produse alimentare 

de mobil. N-avea importanţă care dintre ele. Oricare 
ar fi, avea să-l ajute să înainteze. 
- Mulţumesc foarte mult. Ai fost de mare ajutor. 
Sleizner a rupt foaia și era pe cale să înapoieze cutia 
de pantofi când a descoperit alte însemnări pe pagina 
următoare. Şi acestea erau complet vizibile, în cerneală. 


Poţi să încerci dacă vrei 

Dar ăsta nu-i nici cod numeric personal, nici număr 
de mobil 

E doar un şir de cifre la nimereală 

Aşa că nu te mai osteni să cauţi 

Pentru că n-o să mă găsești niciodată 

Dar eu o să te găsesc 

Când nici nu te aştepţi 

Unde doare cel mai tare 

Fabian a coborât din mașină, a văzut că ploaia se 
oprise şi a încuiat portierele, cu senzația că stă în echi- 
libru precar pe marginea unei prăpăstii, legat la ochi. 
Era viu, dar nu ştia dacă să se simtă ușurat sau deza- 
măgit că Molander nu-și dăduse arama pe faţă. Totul 
era din nou în desfăşurare. 

Până şi uciderea Ingăi Dahlberg devenise un uriaș 
semn de întrebare, sub forma unui alibi din Berlin, 
şi până nu reușea să-l demonteze nu putea decât să 
încerce să-și vadă de treburi ca de obicei, exact așa 
cum făcea Molander. 

Camerele video ascunse erau, fără îndoială, un indi- 
ciu foarte semnificativ în investigație. Primul său gând 
fusese că Molly Wessman trebuie să fi ales ea însăși 
să le instaleze în baie și în dormitor. N-ar fi fost sur- 
prinzător să aibă o latură exhibiționistă, dat fiind tatu- 
ajul și faptul că era membră a clubului Spader. După 
părerea lui Molander, a fost nevoie de mult timp și 
bani pentru ascunderea camerelor, dar asta ar fi putut 
fi ca să nu-i tulbure pe potenţialii musafiri. 

Însă, dat fiind că Molander n-a reușit să localizeze 
serverul la care trimiteau informații camerele și n-a 
reușit să le închidă, în afară de cazul în care le tăia 

cablurile, au căzut de acord că Molly Wessman probabil 
că nu ştia că este supravegheată. 

De asemenea, era clar că acele camere fuseseră 
instalate odată cu cablurile de internet de mare viteză. 
O treabă care, după spusele preşedintelui asociației de 
locatari, a fost făcută în decursul unei săptămâni din 
toamna lui 2009 de către Fiberbolaget AB. 

A sunat la firmă, încercând să dea de proprietar, Eric 
Jacobsen, dar centralista i-a spus că este plecat într-o 
inspecție şi nu e aşteptat înapoi decât după-amiază. 
N-a vrut să-i dea un număr de mobil. Totuși, s-a oferit 
să transmită un mesaj şi l-a rugat să sune din nou. 

Eric Jacobsen era un nume obișnuit, însă numai 
unul dintre ei avea un venit care îi permitea să locu- 
iască pe Slottsvägen din Laröd, lângă Helsingborg, la 
nord. Era pe partea dreaptă a Larodvăgen, în partea 
veche a orașului, lângă apă. Judecând după mașinile 
parcate pe aleile din fața caselor, Jacobsen nu era sin- 
gurul din cartier care o ducea bine, cu toate că părea 
să fie un pic în faţa haitei. 

Erau nu mai puțin de patru mașini parcate pe aleea 
de la numărul 10. Lângă duba neagră cu logoul Fiber- 
bolaget erau un Lexus mare, albastru închis, un Lam- 
borghini roşu strălucitor și un Volksvagen „broscuță“ 
galben-deschis, bine întreținut. 

Pe uşa casei era un ciocănel vechi clasic, în forma 
unui pumn de alamă, însă înainte ca Fabian să poată 
pune mâna pe el, ușa a fost smucită în lături de un 
bărbat cu umeri lați, în costum și cămaşă albă, care 
ieşea ținând o servietă diplomat. 

- Scuze, eşti cumva Eric Jacobsen? 

- Eu sunt. Bărbatul s-a oprit și s-a uitat la Fabian 
nedumerit. Despre ce este vorba? 

- Mă numesc Fabian Risk, de la poliția din Helsing- 
borg. A ridicat legitimaţia. Ai un minut? 

- Nu prea. 

Bărbatul şi-a trecut o mână prin părul blond. 

- De fapt, întârzii la întâlnirea cu un client. Se pare 
că sunt un optimist incurabil. Nu poate să aştepte până 
mâine, sau, şi mai bine, până la sfârşitul săptămânii? 

- Mă tem că nu. Dar să sperăm că nu va dura mult. 
Am dreptate dacă cred că ați fost cei care au instalat 
toamna trecută cablul de mare viteză în bandă largă 
pe Stuvaregatan, în Norra Hamnen? 

- Probabil. În acest moment conectăm cea mai mare 
parte din nord-vestul provinciei Skâne. Dar, hei, dă-mi 
voie să propun ceva. Ce-ar fi să vii cu mașina mea, și 
putem vorbi pe drum? lar în cazul în care n-o să am 
timp să te aduc înapoi, și probabil n-o să am, plătesc 
eu taxiul. Toată lumea câştigă, aş zice. Ce crezi? 

- Bine. 

Fabian a urcat pe locul pasagerului din dubă şi nici 
măcar n-a avut timp să-și prindă centura de siguranță 
până ce Jacobsen a pornit în marşarier pe alee. 

- Prima oprire, Husenj6, ceea ce ar trebui să ne lase 
vreo cincisprezece minute. A trecut în viteza întâi şi a 
pornit în trombă pe stradă. Unde rămăsesem? 

- Stuvaregatan. 

- Aşa-i. 

Fără să ia piciorul de pe acceleraţie, şi-a conectat 
telefonul la un dispozitiv hands-free şi a format un 
număr. După un singur apel a răspuns o femeie. 

- Bună, Eric. Ce pot să... 

- Stuvaregatan, în Norra Hamnen, i-a tăiat vorba 
Jacobsen. Vrei, te rog, să verifici dacă avem asta pe 
conştiinţă? 

- Desigur. De îndată ce termin PowerPoint-ul pentru 
conducere... 

- Nu, Lina, chiar acum, te rog. 

Cineva de afară a strigat „Hei! Eric! Aşteaptă!“, 
ceea ce l-a făcut pe Jacobsen să calce frâna atât de 
tare, încât cauciucurile au scrâșnit. A coborât geamul. 

- Salut, i-a zis bărbatului care venea repede spre 
dubă, în echipament de sport şi cu şapcă de baseball. 
E totul în ordine? 

- Absolut. Nici o plângere. Voiam doar să te întreb 
dacă Wilhelm poate merge acasă cu Rutger după antre- 
namentul la fotbal de miercuri. Trebuie să dau o fugă 
până la Bruxelles şi nu mă întorc până joi după-masă, 
iar Emelie are Pilates, sau cum s-o numi ce a zis ea. 

-Nici o problemă. Îl iau și pe el. Emelie poate să vină 
să-l ia după cină, sau poate că vrea să vină să mănânce 
la noi. Oricum ar fi, sunt de acord, cât timp te întorci 
pentru petrecerea de la piscină de sâmbătă. 

- Desigur. N-aş rata evenimentul anului. 

Bărbatul s-a răsucit spre Fabian şi a băgat mâna în 
maşină, ca să se prezinte. 

- Salut. Sunt Axel Stjărnstrom, vecinul lui Eric. 

- Ai grijă ce-i spui. 

Jacobsen a ridicat un deget, atenționându-l. 

- E agent de poliție. Hei, apropo, ăsta nu-i un inte- 
rogatoriu, nu? 

- Depinde. 

Fabian a zâmbit, strângând mâna lui Axel Stjărn- 
ström. 

-Salut, sunt Fabian Risk. 

-La naiba, aş face bine să am grijă, a zis Jacobsén. 

-E în ordine, garantez eu pentru el și o să depun 
mărturie pentru caracterul lui, la nevoie, a chicotit 

vecinul. Sincer să fiu, nu-mi pot imagina un vecin mai 
bun decât Eric, asta-i sigur. Fără el, strada asta n-ar fi 
fost cum este astăzi. Și, hei, că veni vorba... 

- Salut, am revenit, a zis asistenta în difuzoare. 

-Şi ai găsit ceva? 

Jacobsen a ambreiat şi maşina a pornit încet. 

- Axel, vorbim mai mult când te întorci de la Bruxelles. 

Vecinul i-a făcut semn cu degetele mari ridicate, în 
vreme ce Jacobsen a ridicat geamul şi a pornit în viteză. 

- Da, am fost acolo. 

- Când? 

-Acum doi ani şi jumătate, în octombrie 2009. 

- Măi să fie. E mai mult decât îmi amintesc. Jacob- 
sén s-a răsucit spre Fabian. Mulţumit de răspuns? 

Fabian a dat din cap, cu toate că i-a trebuit o vreme 
ca să-şi amintească ce anume întrebase, cu toți vecinii 
şi asistentele. 

- Mulţumesc, Lina. Ca întotdeauna, se poate baza 
omul pe tine. Şi, da, dacă ai putea să-mi faci un sendviș 
cu avocado și un ou fiert moale înainte de şedinţa de 
după-amiază, ți-ar rămâne veşnic recunoscător. 

- Nu promite prea mult. 

- Pupici. 

Jacobsen a încheiat convorbirea, în vreme ce vira pe 
drumul 111 şi apăsa accelerația până la podea. 

- Să ştii că mă bazez pe faptul că n-o să fiu amendat 
câtă vreme ești în mașină. 

A chicotit și a trecut pe banda de depășire. 

Fabian a lăsat comentariul fără răspuns. Cunoştea 
prea bine genul lui Jacobsen. Plin de succes și tupeist. 
Nici un obstacol nu era atât de mare încât să nu poată 
fi învins cu un zâmbet, o strângere de mână fermă și 
un spirit heirupist. Dacă ține, ține. 

- Nu vreau să-mi las clienții să aștepte prea mult 
şi să risc să se adreseze altcuiva. Ştii, în acest moment 
piața fibrei optice e așa de fierbinte, că sunt companii 
care stau la coadă să ne ia locul. Bătea cu degetele în 
volan. De aceea trebuie să ne asigurăm că suntem 
întotdeauna cei mai buni, cei mai ieftini şi cei mai iuți. 

Un camion dădea să treacă pe banda de depășire în 
fața lor, dar a renunțat când Jacobsen a accelerat şi a 
semnalizat cu farurile. 

- Ştii, am pornit firma în 2001. Toţi credeau că 
mi-am pierdut minţile. Cum să-mi părăsesc postul de 
la Sydsec Bevakning!? Dar mă săturasem până-n gât 
să am un director incompetent care ia toate hotărârile 
importante. Jur că o maimuţă care joacă Darts s-ar 
fi descurcat mai bine. Au trecut şapte ani până să 
demareze, dar apoi chiar și-a luat avânt. Brusc, nu mai 
era destul un computer în fiecare casă, fiecare avea 
nevoie de unul propriu și de atunci ne-a mers din ce 
în ce mai bine. O nebunie. 

- Cine face instalarea pe teren? a întrebat Fabian, 
observând că viteza lor era deja mult peste limita 
admisă. 

- La început am fost doar eu, cum ziceam. Acum 
avem cincisprezece tipi care întind cabluri de la șapte 
la patru, cinci zile pe săptămână, uneori şapte, şi la 
sfârşitul anului presupun că vor fi douăzeci. E uimitor, 
evident, cu toate că în zilele astea treaba mea este, 
în principal, să stau prin jur, fiind imaginea firmei, în 
costum și zâmbind larg. Dar destul despre mine. Despre 
ce este vorba? Pe bune. Adică, ce vrei de la mine? 

- Suntem în mijlocul unei anchete de omucidere şi 
sper să ne poți ajuta să lămurim unele dintre mistere. 


1 Firma de Supraveghere Sydsec 

- E crima aceea de la ICA Maxi din Hyllinge? Len- 
nart, ori cum l-o fi chemând. De fapt, am fost acolo 
cu fiul meu în ziua dinainte să se întâmple. 

- Nu, e alt caz. Numele victimei este Molly Wessman 
şi locuia pe Stuvaregatan. Sună cunoscut? 

- Nu, n-aş zice. 

Jacobsen a trecut la loc pe banda interioară ca să 
lase altă mașină să depăşească. 

- Aşa că nu știu cum pot fi de ajutor. 

- Trebuie să aflu cine a instalat cablul de bandă 
largă în apartamentul ei. 

- Atunci nu cu mine trebuie să vorbeşti, ci cu Lina, 
care tocmai era la telefon. 

A scos din nou telefonul şi a format numărul, în 
vreme ce trecea iar pe banda de depăşire ca să-i facă 
loc unei mașini care venea de pe drumul de acces pe 
autostradă. 

- Bună, Eric, ce pot... 

- Scuze, ştiu că ai o sută de lucruri de făcut. Dar 
ştii de lucrarea aceea de pe Stuvaregatan? 

- Da. 

- Ai putea să afli care dintre băieții noștri a făcut-o? 

- Sigur că da. Din fericire, încă n-am pus dosarul la loc. 

- Bine. 

I-a făcut cu ochiul lui Fabian. 

- Stuvaregatan ai zis? La ce număr? 

- Şapte. 

- Bun, se pare că au fost doi. Jocke Olsson şi acel... 

-E un anumit apartament, și mă întreb dacă evi- 
denţele noastre de acum doi ani și jumătate sunt aşa 
de amănunțite. 

-Te asigur că da, de când sunt eu pe aici. 

- Nu ţi-am spus că e un om pe care te poţi bizui? 

Jacobsen s-a întors spre Fabian. 


388 | STEFAN AHNHEM 


-Cu Lina în echipa voastră, ați rezolva fiecare caz, 
poți să mă crezi. 

Fabian a dat din cap, trudindu-se să-şi dea seama 
dacă a pomenit numărul șapte. 

-Ce apartament? a întrebat Lina. 

- O anume Molly Wessman. 

- Mă gândeam eu. A fost tipul ăla al cărui nume nu 
mi-l pot aminti niciodată. Christofer Comorowski. 

- Minunat, acuma știm. Mulţumesc. Şi, da, nu uita 
de sendvișul cu avocado. 

A închis telefonul și a semnalizat dreapta ca să iasă 
de pe autostradă. 

- Acest Christofer. E unul dintre angajaţii tăi? 

- Nu, nu-i decât un tip pe care-l chemăm când sun- 
tem prea ocupați. 

Jacobsen a virat pe Filbornavăgen și a mers până pe 
Sockengatan, unde a virat la stânga. 

- Pot să întreb de ce anume este suspectat? Nu de 
crimă, sper. 

- Nimeni n-a zis că ar fi suspectat de ceva. Am doar 
nevoie să iau legătura cu el. Ai datele lui - numărul de 
telefon, codul numeric personal și adresa - sau trebuie 
să vorbesc cu Lina? 

- În mod normal, cu ea ar trebui să vorbeşti, dar, 
din păcate, nu în acest caz. Despre Christofer nu știm 
decât că e din Polonia sau Ucraina. Ca să fiu sincer, 
nu sunt cu totul sigur că Christofer e numele lui. 

- Nu? Cum adică? 

Jacobsen a aprins luminile de avarie, a încetinit și 
a oprit într-o stație de autobuz, privind în gol. 

- Ştii, în clipa în care ai pomenit de Stuvaregatan 
am avut o bănuială c-o să ajungem aici. Adevărul e 
că l-am plătit la negru. Ştiu, e un lucru rău, dar n-am 
avut de ales. 

- Nu-ţi face griji, a zis Fabian, în vreme ce îl cople- 
şea dezamăgirea. Nu sunt la vânătoare de evazioniști 
fiscali. Singurul lucru care mă interesează e să dau de... 

- Vreau doar să fie limpede că nu-i vorba de evaziune 
fiscală. Contribui din belșug, asta-i sigur. De asemenea, 
i-am oferit de câteva ori o slujbă permanentă, dar se pare 
că siguranţa locului de muncă nu-i un lucru după care 
să se dea în vânt omul ăsta. 

- Eric, spune-mi doar cum să dau de el. Poţi discuta 
celelalte aspecte cu contabilul tău. 

Jacobsen a oftat şi s-a răsucit spre Fabian. 

- Problema este că el e cel care ia legătura cu mine. 

Fabian s-a gândit dacă mai are sau nu alte întrebări, 
dar a hotărât că nu-i rămâne decât să-și desprindă 
centura de siguranță, să iasă din mașină și să spere că 
nu va dura prea mult până să găsească un taxi. 

Fabian a pus calupul congelat de carne tocată 
în tigaie, unde a început să sfârâie ṣi să împroaşte cu 
uleiul de măsline fierbinte. Presupusese că Sonja se 
apucase deja să pregătească cina când ajunge el acasă. 
În loc de asta, a nimerit într-o bucătărie în care coji de 
pâine, borcane de gem deschise şi brânzeturi cu bro- 
boane de apă se înghesuiau printre farfurii murdare, 
unt pe jumătate topit şi pahare pline cu resturi de suc, 
coji de ouă și pliculeţe vechi de ceai. 

A găsit-o pe Sonja adormită în dormitorul lor, ca 
şi cum nu s-ar fi sculat din pat de când a plecat el, de 
dimineață. A trezit-o cu blândeţe şi a întrebat-o cum 
se simte. Dar ea a scuturat din cap şi i-a cerut s-o 
lase în pace, aşa că, după douăzeci de minute de cură- 
țenie, acum râcâia strat după strat din calupul de carne 
tocată, încercând să prepare ceva comestibil. 

Cu toate că era în miezul unei anchete criminale, 
hotărâse să vină acasă la cină, aşa încât familia să 
poată fi împreună cel puțin o dată pe zi. Şi în această 
seară anume nu fusese prea greu, dat fiind că indiciile 
pe care le găseau duceau, unul după altul, invariabil, 
la o fundătură. 

A împins de pe tocător ceapa tocată, a strivit căţeii 
de usturoi, care erau prea uscați, şi a asezonat cu boia, 
chili și un cub de supă concentrată. 

Cineva ținuse sub supraveghere locuința lui Molly 
Wessman. Și acum această persoană avea un nume. Un 
nume care era destul de neobișnuit ca să nu fie prea 
greu de localizat. Dar căutarea lui Christofer Como- 
rowski nu dăduse nici măcar un rezultat, în nici una 
dintre bazele lor de date. La fel și cu tatuajul ascuns al 
lui Molly Wessman, care se presupunea că a fost pus 
acolo de un atlet sexual legendar care îşi zicea Columb. 

A renunţat să caute roșii conservate şi a umplut 
cratița cu apă, pastă de tomate, rămăşiţele dintr-un 
borcan cu roșii uscate la soare, cinci morcovi păliți, 
pe care i-a curăţat și i-a ras, și o conservă expirată de 
fasole mare. 

Apoi i-a căzut fisa. Pe când gusta sosul improvizat, 
care mai avea nevoie de un cub de supă și puţin piper, 
a văzut brusc o posibilă legătură între cele două indicii. 

Christofer Comorowski şi Columb. 

Să fie aceasta legătura de care aveau nevoie ca să 
înainteze? 

Cristofor Columb. 

Așa se potriveau cele două? Cei doi erau, de fapt, 
aceeaşi persoană? 

De-abia când prăjitorul de pâine a scos un pocnet 
în spatele său a observat că Theodor e în bucătărie, 
pe cale să-și ungă cu Nutella pâinea proaspăt prăjită. 

- Bună, Theodor. Mă bucur să te văd. Nu te-am auzit 
intrând. 

- Bine, a zis Theodor, aşternând meticulos un strat 
gros de Nutella pe una dintre felii. 

- Să ştii că cina o să fie gata în cincisprezece-două- 
zeci de minute. 

- Dar mi-e foame acum, aşa că-i în ordine. 

În ordine? Voia să-i răspundă că nici vorbă să fie în 
ordine. Că sunt în picaj și riscă în orice secundă să se 
strivească de pământ dacă nu fac curând nişte schim- 
bări. Că o să stea la masă cu familia sa, de bunăvoie sau 
cu de-a sila. Că tot zahărul acela o să-l îmbolnăvească 
de diabet dacă n-are grijă. Dar n-a spus nimic din toate 
astea. N-a făcut decât să stea acolo, paralizat. 

- Nu ştiu dacă ai auzit știrile, a reușit să spună, în 
cele din urmă, cu toate că își jurase să nu atingă subiec- 
tul câtă vreme Sonja nu era de partea sa. Acum se 
desfăşoară procesul din Helsingør. 

- Da. Ca să vezi. 

Theodor s-a apucat să clădească un munte de gem 
de portocale pe cealaltă felie de pâine prăjită. 

- Aşa cum mă temeam, în primele declaraţii dau 
vina unul pe altul. Singurul lucru de care sunt siguri 
cu toții este că ei înșiși n-au făcut, practic, nimic. 

- Da, aşa ai zis. Bravo ţie. 

Fără să-i arunce măcar o privire, Theodor și-a pus 
pâinea pe o farfurie şi şi-a turnat lapte într-un pahar 
mare. 

Fabian a simțit că se frânge ceva în el. 

-Asta-i tot ce ai de spus? Un comentariu ironic al 
cărui singur scop este să mă umilești? O fisură care 
s-a lărgit până ce tot digul s-a rupt. Chiar crezi că-i 
amuzant? Că-i ha, ha, ha? Dar nu putea să-și lase 
sentimentele să-l domine. Nu acum. Îţi dai seama ce 
înseamnă asta? Ai cea mai mică idee la ce o să ducă asta? 

Theodor punea în lapte lingură după lingură cu 
praf de ciocolată. 

-Vor fi achitaţi. Înţelegi asta? În afară de cazul în 
care tu, care îi cunoşti și ştii ce a făcut fiecare, alegi să 
mărturisești, justiția nu are nici o șansă. Chiar și după 

ce au sărit pe rând pe pieptul acelui om al străzii până ce 
i-au rupt toate coastele, vor fi achitaţi şi peste câteva 
luni vor umbla din nou pe stradă. În ciuda faptului 
că au vârât un alt om al străzii într-un cărucior de 
supermarket, l-au înlănţțuit înăuntru și l-au împins pe 
autostrada E4 la ora de vârf. În ciuda tuturor acestor 
lucruri, tot ce poţi tu să faci e să ridici din umeri şi să 
faci comentarii sarcastice. 

Fără să ştie cum s-a întâmplat asta, s-a trezit că stă 
în spatele lui Theodor şi s-a văzut cum îl prinde de 
umeri şi îl răsuceşte spre el. 

- Uită-te la mine când îți vorbesc, a zis, mult prea 
tare. Am zis, uită-te la mine! 

Dar ochii goi ai lui Theodor alunecau într-o parte, 
de parcă erau un magnet cu aceeași polaritate ca al său. 

- Asta este real, nu pricepi? a continuat, zgâlțâindu-l 
pe Theodor, ca să-i provoace o reacție. 

Orice, orice reacție. 

- Sau crezi că e vreun blestemat de joc video în care 
poți s-o iei de la capăt dacă ţi-ai terminat viețile? Ha? 
Răspunde-mi! 

În cele din urmă, Theodor s-a uitat în ochii lui. În 
sfârşit, o reacție şi un fel de contact. 

- Ai terminat? 

Întrebarea l-a lovit ca o palmă, atât de tare, că obra- 
zul îl mai ustura pe când îl privea pe Theodor cum 
merge spre scări cu farfuria într-o mână și paharul cu 
lapte cu ciocolată în cealaltă. Câtă vreme Sonja era de 
partea lui, părea că nu are limite în comportamentul 
lui urât. 

Sunetul delicat de xilofon părea cunoscut, dar n-a 
reușit să-şi dea seama de unde, până şi-a amintit că e 
soneria lor. E adevărat, erau la Helsingborg de aproape 
trei ani, dar rareori suna cineva la uşă. 

Fata cu cozi blonde de pe palier părea să aibă mai 
mult de douăzeci de ani, dar şi-a amintit că e colegă cu 
Matilda şi n-are decât treisprezece. În parte, vina putea 
să fie a rochiei viu colorate din anii '60 şi a vestei de 
piele, uzată. Dar principalul motiv era privirea ei calmă. 

N-o mai văzuse din acea noapte fatidică în care 
Matilda a fost împuşcată. Fuseseră amândouă în piv- 
niță, jucându-se cu tabla Ouija, când făptașul a dat 
buzna peste ele şi le-a silit să urce în living, unde 
era Sonja. 

- Bună, Esmaralda, a zis, întinzându-i mâna. Ce 
mai faci? 

- Mult mai bine acum, când știu că Matilda e bine 
şi o să se vindece. 

- Am crezut că ai ştiut tot timpul. Nu poți să-ţi în- 
trebi, pur şi simplu, stafiile? Greta, ori cum o chema-o. 
Fabian a chicotit, încercând să-și salveze încercarea ne- 
potrivită de a glumi. Dar a eşuat dureros. Presupun că 
eşti aici ca s-o vezi pe Matilda, a continuat, încercând 
să ignore faptul că Esmaralda reușise, cumva, să-l pri- 
vească de sus, cu toate că era mult mai scundă. 

- Bună, Esma! Intră. 

Fabian s-a răsucit spre Matilda, care stătea în spa- 
tele lui. 

- Fabian, vrei, te rog, să te dai deoparte, ca să poată 
intra? 

- Desigur. Scuze. 

Fabian s-a tras înapoi în hol. 

- Dar să ştii că cina va fi gata în douăzeci de minute, 
aşa că ea va trebui să plece acasă. 

Îi venea să-şi muște limba. Însă era prea târziu. 
Frustrarea stârnită de Theodor și de toată situația ieșise 
la iveală. 

- Dacă terminăm, a zis Matilda, în vreme ce Esma- 
ralda păşea înăuntru. Şi dacă nu, sunt sigură că e destul 
şi pentru ea. 

Voia să zbiere nu, la dracu”, nu e. Ea nu era decât o 
adolescentă și el era cumplit de aproape de cincizeci 
de ani. Nimeni n-avea să-i poruncească ce o să fie cu 
cina lui, pe care el a gătit-o. Și nu era, mama dracului, 
în ordine nici să te ascunzi în camera ta şi să te îndopi 
cu zahăr. Nu era vorba că este sau nu destulă mâncare. 
Esmaralda avea să plece acasă, și putea să-și ia cu ea 
nenorocita de tablă Ouija. 

Dar de această dată a reușit să-și țină în frâu sen- 
timentele. 

- Sigur că e destul, a zis, pe tonul cel mai calm şi 
mai înțelegător pe care a reuşit să-l ia. Dar cred că 
Esmaralda înțelege că avem nevoie să fim doar în fami- 
lie, dacă ne gândim la toate cele întâmplate. 

Ding-ul telefonului din mâna sa a fost atât de slab, 
că aproape nu l-a auzit. Cu toate acestea, Matilda a 
profitat de ocazie ca s-o tragă pe Esmaralda în sus 
pe scări și a dispărut înainte ca Fabian să aibă timp 
să reacționeze. Dacă mesajul primit n-ar fi fost de la 
Gertrud Molander, ar fi alergat după Matilda şi i-ar 
fi arătat limpede că vorbește serios. 

În loc de asta, s-a repezit în jos, în pivniţă. 


58 


Irene Lilja a intrat pe alee, a lăsat jos cricul și a co- 
borât de pe Ducati. Se înapoia târziu, dacă ne gân- 
dim că plecase de la secție de mai bine de două ore. Şi 
motivul nu era că fusese blocată în trafic sau că i se 
terminase benzina. 

Nu, pur şi simplu simțise nevoia să fie singură, de 
aceea cedase unui impuls în Åstorp şi, în loc s-o ia pe 
21 spre est, a virat la stânga pe 112, spre nord. 

Erau mesajele care nu se mai opreau. Primise şase 
până în acel moment. Fiecare mai ameninţător decât 
cel dinainte. Nu avea doar să fie violată când se aştepta 
mai puțin. Avea să fie biciuită, lovită cu pietre și regu- 
lată până ce afurisita ei de pizdă evreiască n-o să mai 
fie decât carne tocată. Aveau să se uşureze pe ea şi s-o 
scuipe şi să-i tragă șuturi, și a ținut așa toată ziua. 

Nu spusese încă nimănui. Nici Astrid, nici altcineva 
din echipă nu știa de ameninţări, în afară de cele pe 
care Sievert Landertz le făcuse în gura mare, în ziare. 
Nu că nu le-ar fi luat în serios sau nu le considerase 
tulburătoare. Dimpotrivă, era zguduită profund şi, 
probabil, într-un fel de şoc. 

Acel gând i-a venit când a izbucnit brusc în plâns 
după ce a mers până la farul Kullen şi s-a așezat pe 

una dintre băncile de pe promenadă, ca să lase vântul 
s-o bată, în vreme ce privea marea, unde valurile cu 
creste albe erau neîmblânzite și veşnicia putea fi atinsă. 

Dar în nici un caz nu avea să cedeze în fața fricii şi 
s-o lase să câştige. Dacă îi spunea lui Astrid, ar fi fost 
silită să ia contramăsuri, ceea ce ar duce la și mai multe 
titluri în ziare. Exact ceea ce voiau ei. Se hrăneau din 
atenția acordată. Să lupte şi să aibă uşa păzită de agenți 
în uniformă era totuna cu dezgolirea beregatei, ceea 
ce i-ar face pe ei şi mai puternici. 

Ce rost avea să înspăimânte oamenii dacă nimeni 
nu se lăsa înspăimântat? Ce rost avea o demonstraţie 
cu brațul drept ridicat dacă nu se uita nimeni? Nu tu 
jurnalişti, nu tu blițurile aparatelor de fotografiat, nu 
tu contraproteste gălăgioase. 

Şi-a scos casca, a asigurat motocicleta și a mers în 
grădină, unde Hampus muncea ca să refacă peluza. 
Muştele bâzâiau în jurul lui, atrase de sudoarea ai cărei 
aburi răzbăteau prin maiou. Probabil că muncea de 
ore întregi. Grădina nu mai arăta ca un şantier de con- 
strucții şi peluza revenise la locul ei. 

Însă svastica era încă vizibilă, din unele unghiuri 
chiar mai clar decât înainte. Era imposibil de spus dacă 
din cauza șanțurilor din pământ sau doar din cauză 
că pământul era mai bătătorit şi înnoroit acolo unde 
Hampus trudise mai mult. 

Era ca și cum întreaga peluză fusese însemnată cu 
fierul roşu pentru totdeauna. Ca și cum n-ar fi contat 
cât de mult ar săpa, ar grebla și ar încerca să niveleze 
solul. Svastica era acolo pe vecie şi acolo iarba avea să 
fie întotdeauna un pic mai scurtă sau mai verde sau 
cu mai puține păpădii. 

- A, grozav, iată-te. Hampus a înfipt lopata în pă- 
mânt, s-a răsucit spre ea și și-a dat deoparte părul de 
pe faţă. Unde mama dracului ai fost? 

- Am fost la muncă, a zis ea şi s-a înfipt mai bine pe 
picioare, ca să semnaleze că n-are chef de tâmpeniile 
lui. Avem câteva lucruri de care trebuie să ne ocupăm, 
în cazul în care n-ai observat. 

-Cât de ocupată poți să fii dacă ai considerat că poți 
să pleci acum mai mult de două ore? I-a zâmbit și și-a 
vârât nişte snus sub buza de sus. Chiar așa. Vezi tu, 
mi-am permis să sun și să-l întreb pe roboţelul ăla 
pe care îl aveţi la recepție. După spusele lui, ai ple- 
cat demult. 

- Bine, am ocolit pe la Kullen. Aveam nevoie de ceva 
timp în singurătate. 

- Aveai, zău? Interesant. Şi nu ţi-a dat prin cap că 
poate ar trebui mai bine să vii acasă și să mă ajuţi 
la asta? 

Hampus a arătat spre peluză. 

- De fapt, nu. A clătinat din cap. Și de ce ar fi tre- 
buit? Tu eşti cel care a avut absolută nevoie de o casă 
cu grădină, nu eu. Ai uitat că ăsta e micul tău proiect? 

-Al meu? Hampus și-a împuns pieptul cu degetul 
aşa de tare, că trebuie să-l fi durut, și a făcut un pas 
spre ea. Ce mama dracului vrei să zici cu „al meu“? 
Asta-i din vina ta! Dacă nu erai tu cu nenorocita ta 
de slujbă, nu s-ar fi întâmplat nimic din toate astea. 

Furia pompa atât de tare prin venele de pe gâtul 
lui, încât n-ar fi fost surprinsă dacă una dintre ele ar 
fi explodat. 

- Ăsta-i un fel de a privi lucrurile, a zis, cu toate 
că hotărâse să nu aducă subiectul în discuţie. În ce 
mă priveşte, nu văd de ce ar fi vina mea doar pentru 

că îmi fac treaba într-o anchetă de omucidere care se 
întâmplă să mă ducă în ape cafenii. 

Hotărâse nici măcar să nu pomenească asta, ci să 
lase celelalte defecte ale lui și dinamica lor distructivă 
să fie motivul pentru care îl părăseşte. Însă nu se mai 
putea abține. 

- Treaba ta? Hampus a clătinat din cap și a părut 
aproape fericit, ca şi cum ar fi putut în orice clipă să 
izbucnească în râs. Departe de mine gândul să-ţi spun 
cum să-ți faci treaba. Dar zâmbetul nu era decât o 
ultimă fentă înainte de împușcătura decisivă. Dar, cu 
mâna pe inimă: chiar era justificat să-l reții pe Sievert 
Landertz atât de mult? 

Nu s-a putut opri. Cu toate că știa că greșeşte, era 
prea târziu. 

-În ce mă priveşte, nu pot să-l învinuiesc că se simte 
nedreptăţit, a continuat Hampus. 

-Sigur că nu poți. De ce ai putea? Ai votat dracului 
pentru el! 

- Ce? 

În sfârşit, acel zâmbet prefăcut i s-a şters de pe față. 
În sfârşit, zidul s-a crăpat și el stătea acolo, despuiat, 
bâjbâind după ceva de care să se țină. 

- De ce pari așa de surprins? O durea în cot de urmări. 
Da, ştiu că eşti membru al Democraților Suediei. Vezi 
tu, mi-am permis să mă uit prin lista lor de membri, 
şi de cine am dat acolo, dacă nu de Hampus, rasistul 
nedeclarat. 

- Să te fut, a zis el, şi acum îl vedea cu adevărat. 

Vedea întunericul din ochii lui. 

-Să mă fuţi? Eu sunt cea care ar trebui să-ți spună 
asta. Tu eşti cel care ai umblat pe la spatele meu, nu 
invers. Nu pricepi că ăsta este lucrul pentru care ai 
votat? A arătat svastica de pe peluză. Așadar, ca să fiu 

cu totul cinstită, nu înțeleg de ce te chinuieșşti aşa de 
tare să scapi de ea. Sincer, ar trebui să fii mândru și 
să stai aici făcând sieg-heil în fiecare dimineață când... 
Nu putea spune că nu era pregătită. Şi totuşi, când 
pumnul lui a izbit-o în față, a fost surprinsă. 

Albumul n-a fost uşor de găsit, dar totul depinde de 
perseverenţă. Am copiat toate fotografiile noastre din 
Berlin, aşa că poţi să vezi cu ochii tăi că soţul meu şi cu 
mine am fost cu adevărat acolo. În cazul în care încă mai 
ai îndoieli. Salutări, Gertrud 

Lângă text erau câteva imagini ale unor pagini de 
album care păreau să fie pline de fotografii cu Ingvar 
şi Gertrud Molander în Berlin. Într-una dintre ele se 
țineau de mână în față la Checkpoint Charlie!, iar în 
alta erau cu halbe la una dintre numeroasele berării din 
Berlin. Toate fotografiile aveau același tip de marcare 
a datei pe marginea de jos ca fotografia înrămată din 
cafeneaua berlineză clasică. 

Fabian avea fotografii asemănătoare, cu data în par- 
tea de jos, în unele dintre albumele sale, dar erau din 
anii '70 şi '80, nu din 2007. Cei mai mulți oameni, în 
afară, poate, de membrii clubului Celluloid, încetaseră 
demult să-și trimită fotografiile la developat și să le 
pună în albume. Și totuși, asta făcuse Molander, acel 
mare expert în tehnologie. 

Faptul că a făcut-o i-a dat un alibi care era, practic, 
perfect. Cel puţin la prima vedere. Nu l-ar fi surprins 


1 Cel mai faimos punct de trecere din Zidul Berlinului 

ca escapada la Berlin să nu fie altceva decât o distragere 
a atenţiei pusă la cale de Molander. O iluzie, care la 
prima vedere pare plauzibilă, dar în cele din urmă se 
bazează pe nimic altceva decât perdele de fum, miraje 
şi muzică bubuitoare. 

La fel ca toate trucurile magice, cheia era să fii atent 
la lucrul spre care nu arată magicianul. La amănun- 
tele din afara cercului de lumină. Din acest motiv, a 
transferat fotografiile de pe telefon pe computer, unde 
putea folosi un ecran mai mare ca să le examineze 
până la ultimul pixel. 

La fel ca fotografia din cafenea, restul imaginilor 
din Berlin nu prezentau semne de retuşare vizibile. 
Oricât le-a mărit, a trebuit să tragă concluzia că nu 
erau falsificate. 

La fel şi datele din partea de jos a cadrului alb. O com- 
paraţie cu vechile sale fotografii a confirmat faptul că 
erau identice. Datele mergeau din 23 până în 26 august 
2007, şi erau reprezentate toate zilele, inclusiv 24 au- 
gust, când a fost săvârşită crima. 

N-ar fi fost greu să schimbe data internă a aparatu- 
lui de fotografiat și să meargă la Berlin în weekendul 
dinainte sau de după. Dar era improbabil, de vreme 
ce l-ar fi pus pe Molander în situația de a o include în 
schemă pe Gertrud și de a avea încredere în capacitatea 
ei de a minţi despre data excursiei lor. 

Acestea fiind spuse, mai exista un unghi de abordare 
în privința timpului. Un unghi care i-a apărut abia acum, 
când a mărit fotografia din cafeneaua berlineză, cu 
pereţii ei îmbrăcați în oglinzi, coloanele placate cu mar- 
mură şi măreţele candelabre de cristal. 

Nu Gertrud şi Molander, cu ceştile lor de cafea şi 
ştrudelul cu mere pe jumătate mâncat, erau ceea ce îl 
interesa, ci bărbatul de la măsuța din spatele lor. Sau, 

mai degrabă, ceasul de la mâna lui. Arătătoarele erau 
la nouă fără un sfert și, judecând după lumină și faptul 
că pe mese erau mai multe cești de cafea decât pahare 
de vin, era înainte de prânz. 

În altă fotografie din acea zi, Gertrud avea ochelarii 
ridicați pe cap, studiind o hartă turistică într-un loc 
care părea să fie holul unui hotel, cu ceasuri care ară- 
tau ora la New York, Tokyo și Berlin. Arătătoarele erau 
la şapte și unsprezece minute, probabil chiar înainte 
să plece la cafenea. 

Mai erau trei fotografii din 24 august. Într-una 
pozau în fața turlei bisericii bombardate, care se înălța 
din asfalt fără acoperiş, goală, o amintire a faptului 
că al Doilea Război Mondial era încă foarte prezent 
în capitala Germaniei. 

Singurul lucru care părea renovat era cadranul cea- 
sului, care lucea ca aurul proaspăt lustruit, în con- 
trast intens cu fațada de piatră înnegrită de funingine. 
Arătătoarele erau la nouă și douăzeci, și aici nu încă- 
pea îndoială că este seară. Acum și Gertrud, şi Ingvar 
erau îmbrăcaţi pentru o ieşire într-un loc elegant, fără 
hanoracele şi încălțămintea comodă pe care le aveau 
de dimineaţă. Ea purta o rochie de seară violetă, tocuri 
înalte şi o haină de piele, el un costum albastru cu 
papion și pantofi de lac. 

În a doua fotografie ședeau la un bar, ridicând spre 
aparat paharele cu cocktail, iar în a treia mâncau fructe 
de mare într-un restaurant. Restul fotografiilor erau din 
alte zile şi îi arătau făcând ce fac turiştii prin Berlin. 

Fotografiile le arătau îndeletnicirile de dimineața 
până seara şi erau făcute cu o regularitate rezonabilă, la 
intervale de câteva ore. Cel puţin în ce priveşte joi seara, 
când au sosit, sâmbătă şi duminică. Pe de altă parte, 
vineri era cu totul altceva. Era o întrerupere de nu mai 

puţin de douăsprezece ore şi jumătate. Între vizita la 
cafenea de la nouă fără un sfert dimineața şi până la nouă 
şi douăzeci seara nu era nici o fotografie. 

Ce făcuseră în toate acele ore? 

Ce-i drept, era aniversarea lor, dar îi era greu să 
creadă că şi-au petrecut întreaga zi în aşternut, în ca- 
mera lor de hotel. 

A dat clic pe Momondo și a căutat o călătorie de la 
Berlin la Copenhaga și înapoi într-o vineri din august, 
luată la întâmplare. Lista plecărilor arăta că traseul 
era deservit în principal de SAS, Norwegian, Easy Jet 
şi KLM. Norwegian nu avea zboruri de mai puțin de 
patru ore, deoarece rutele lor necesitau o escală fie la 
Stockholm, fie la Oslo, iar KLM nu avea nici un zbor 
în acel interval de douăsprezece ore. 

Pe de altă parte, dacă plecai din Berlin cu SAS la ora 
13:30, ajungeai la Copenhaga exact după o oră. Dacă 
nu aveai bagaj, puteai pleca din aeroport cu mașina 
după douăzeci de minute. Drumul peste pod până la 
Ramlösa Brunnpark, unde se pare că a fost atacată Inga 
Dahlberg, dura exact o oră, conform Google Maps. 

Era un zbor Easy Jet de la Copenhaga la Berlin la 
19:05. Dacă Molander făcuse înregistrarea online şi îşi 
printase tichetul de îmbarcare, nu-i trebuia mai mult 
de o jumătate de oră ca să treacă prin dispozitivul de 
control şi să ajungă la poarta de îmbarcare. 

Asta îi lăsa la dispoziție două ore ca s-o atace, s-o 
drogheze şi s-o transporte pe Inga Dahlberg din parc 
în locul izolat de pe malul râului Rå, s-o violeze și să-i 
fixeze în şuruburi braţele şi picioarele pe palet, s-o îm- 
pingă în râu și să curețe locul faptei înainte să urce 
în mașină şi să gonească spre Aeroportul Copenhaga. 

Era un interval strâns, incredibil de strâns. Teoretic 
vorbind, putea să funcționeze. În practică, o mie şi unu 

de lucruri puteau s-o ia razna. Un accident pe auto- 
strada E6, şi ar fi fost blocat în trafic, ratând zborul. 
Un trecător care s-a nimerit să fie prea aproape, sau 
doar o reacție neașteptată din partea Ingăi. Dar, aşa 
cum se întâmpla atât de des cu Molander, diferența 
dintre teorie și practică era ca şi inexistentă. 

Gertrud și-a mai pus cu pămătuful un pic de fard 
pe obraji şi a examinat în oglindă rezultatul. Voia să 
arate frumoasă și atrăgătoare, dar în nici un caz prea 
împopoțonată sau machiată. Era un echilibru greu de 
obținut, de vreme ce nu obişnuia să folosească altceva 
decât rimel și un pic de creion de ochi într-o zi de luni 
obişnuită, cum era aceasta. 

Ca să fie sigură că Ingvar n-o să înceapă să pună 
întrebări, s-a îmbrăcat cu blugi şi o bluză albă, pe care 
a lăsat-o pe dinafară. La fel şi în privința părului. Nu 
l-a spălat, nu l-a uscat cu foehnul și nu l-a aranjat. Și l-a 
prins în vârful capului cu două beţișoare chinezeşti, 
ca şi cum ar fi fost prinsă cu curăţenia și felul în care 
arăta era ultimul lucru care o preocupa. 

La fel şi cina. Nici nu-și mai amintea de când se 
îngrijise așa de cele mai mici amănunte. Nu doar găti- 
tul, ci şi ingredientele şi, mai presus de toate, plani- 
ficarea. Nu trebuia să pară prea copioasă sau festivă. 
În acelaşi timp, trebuia să fie delicioasă şi să dureze 
mult până să fie mâncată, ca ea să nu simtă că trebuie 
să se grăbească. 

Pentru că acesta era scopul jocului. Să facă lucrurile 
să dureze cât mai mult posibil, așa încât să poată afla 
ce urmărea Risk, colegul lui Ingvar. 

Cumva, el reuşise să atingă câteva puncte sensibile, 
despre care abia acum, privind înapoi, își dădea seama 
că sunt dureroase. 

Cum ar fi acel weekend la Berlin de acum cinci ani. 

Ingvar chiar că a buimăcit-o atunci când, în vreme 
ce ea pregătea cina, i-a cerut să meargă cu el la mașină, 
unde îi aşteptau o valiză și biletele de avion. Cu sigu- 
ranță nu obișnuia s-o surprindă cu o escapadă. Sau cu 
orice altceva, dacă-i pe-așa. Cele câteva dăți când își 
amintise să-i cumpere flori de aniversarea lor puteau 
fi numărate pe degetele de la o mână. Prin urmare, era 
plină de uimire și încântare când s-a așezat la masa 
acelui bar cu fructe de mare din Aeroportul Copenhaga 
şi a comandat un pahar de şampanie. 

Weekendul a fost minunat. Nu numai că au mâncat 
bine şi au fost în prea multe locuri frumoase ca să 
le poată număra. Au avut timp și să facă o mulțime 
de fotografii, lucru pe care nu-l făceau niciodată. Și de 
data aceasta Ingvar chiar le-a developat şi le-a pus 
într-un album. 

Şi totuşi, era ceva care o rodea când se gândea la acea 
călătorie la Berlin. O disonanţă tulburătoare, pe care nu 
reuşise niciodată să pună degetul, lucru care a făcut-o 
aproape să reprime amintirea acelui weekend. De fapt, 
în ultimii ani nu se mai gândise deloc la el, până în 
această după-amiază, când Fabian Risk a trecut pe la 
ea cu întrebările lui ambigue. 

Privind înapoi, era foarte încețoşat. Dintr-odată 
i-a fost rău, atât își mai amintea. A bănuit că e vina 
acelui ştrudel cu mere de la Café Einstein, şi după aceea 
au fost siliți să se întoarcă la hotel, unde s-a culcat, 
tremurând și năclăită de sudoare. 

S-a simțit aşa de prost, şi îngrijorarea că e bolnavă, 
când erau într-o călătorie şi ar fi trebuit să se distreze, 

a copleşit-o. Dar Ingvar a fost atât de înțelegător și dră- 
guț, asigurând-o că probabil n-are nevoie decât să stea 
culcată, şi o să-și revină cât ai bate din palme. 

După aceea, s-a gândit la ciudățenia comportamen- 
tului lui. El, care de obicei era departe de îngăduință 
când ea se simţea rău. El, care întotdeauna se purtase 
ca și cum lumea lui se prăbuşea, nu a ei. De parcă ei 
i s-ar fi făcut rău dinadins sau îi era prea lene să se 
dea jos din pat. 

La Berlin el s-a purtat cu totul altfel. A fost tandru 
şi blând și deloc iritat. A ajutat-o să se dezbrace, a înve- 
lit-o bine și i-a adus apă. Ca şi cum n-ar fi fost cu 
adevărat surprins. 

Când s-a trezit, nici măcar nu-și dăduse seama că 
ațipise. De fapt, fusese aşa de dusă de pe lume, că la 
început n-a ştiut unde se află. Amintirile n-au înce- 
put să se întoarcă decât atunci când Ingvar s-a așezat 
pe marginea patului şi i-a spus că este într-o cameră de 
hotel, la Berlin. A avut nevoie de câteva minute ca să 
asimileze faptul că fusese „dusă de pe lume“ mai mult 
de zece ore. 

Pe de altă parte, Ingvar a șezut acolo, pe pat, de parcă 
totul era în ordine și a întrebat-o cum se simte și dacă 
are chef să iasă în oraș să sărbătorească aniversarea lor. 
Şi, spre marea sa surprindere, s-a simţit uimitor de bine 
după ce a băut câteva pahare cu apă și a făcut un duș. 
După aceea au petrecut împreună o seară uluitoare, 
ba chiar i-a fost foame și a cutezat să atace un platou 
cu fructe de mare. 

De-abia după vreun an, când s-a operat de apen- 
dicită, a izbit-o asemănarea dintre somnul din spital 
şi cel de la Berlin. Sintetic și complet negru, de parcă 
cineva ar fi închis-o de la un comutator fără ca ea să-și 

dea seama. Singura diferenţă a fost că la operaţie fusese 
dusă de pe lume doar o parte din acel timp. 

- Măi să fie, ce-i cu toate astea? a exclamat Ingvar în 
clipa în care a intrat în hol şi a observat masa așternută 
pentru cină, castroanele cu carne crudă de pui, porc 
şi vită, sos de usturoi, unt cu usturoi și maioneză cu 
chili, iar în mijloc vasul ținut cald de flacăra albastră 
de dedesubt. Fondue. Nici nu-mi mai amintesc de 
când n-am mai mâncat. Ce sărbătorim? 

- Nimic, a zis ea și a încercat să-și însoțească răs- 
punsul cu un hohot de râs nepăsător. Nu-i nevoie să 
intri în panică. 

Şerveţelele de pânză. Trebuie să fi fost șervețe- 
lele de pânză. De ce n-a adus mai bine o rolă cu şervete 
de hârtie? 

-E o ușurare. O clipă mi-am făcut griji. Ingvar şi-a 
pus haina în cuier și a intrat în cameră. Credeam că 
am uitat aniversarea noastră sau altceva. 

- Nu, făceam curăţenie prin dulapurile din bucă- 
tărie, am dat de vasul pentru fondue și mi-am zis, de 
ce nu? A ridicat din umeri. Așază-te şi aduc eu restul. 

Ingvar s-a așezat și și-a făcut de lucru cu furculițele 
mici, cu coada colorată. 

- Le iau pe cele albastre și tu le iei pe cele roșii. 
E bine? 

- Sigur, a zis ea, întorcându-se cu cartofii copți în 
coajă. 

- Oho, asta-i o adevărată plimbare pe aleea aminti- 
rilor. Mai ştii când am fost în Franţa, în acel concediu 
la schi? N-a fost atunci prima dată când am mâncat 
fondue? 

- Ba da, dar am actualizat un pic rețeta - mai mult 
vin roșu şi mai puțin ulei -, așa încât, dacă n-ar fi carto- 
fii, ar fi cu adevărat mâncare cu indice glicemic scăzut. 

-Ştiu că nu-i decât luni, dar acest fel de cină practic 
obligă la un pahar de vin roșu, nu crezi? 

- Câtă vreme nu ne facem din asta un obicei, a zis ea 
zâmbind şi s-a așezat în fața lui. E o pantă alunecoasă. 

Ingvar a chicotit și s-a ridicat. 

- S-ar părea că ar trebui să bem o sticlă întreagă. 

I-a făcut cu ochiul și a ieşit. 

Gertrud s-a ciupit de braț ca să nu se lase dusă prea 
mult de valul atmosferei joviale. 

- Ce-ai zice de un Marchesi Atinori din Toscana? 

Molander i-a întins o sticlă, ca un ospătar. 

- Este ceea ce am numi un vin de corpolență medie, 
cu aromă de cireşe, prune și ierburi. E aromat și are 
un gust persistent, cu note lemnoase. 

- Sunt sigură că va fi foarte potrivit. A gustat stropul 
pe care i l-a turnat el în pahar. Mmm, delicios. 

Molander a umplut paharele și au luat cu furculițele 
bucăți de carne. 

- Cum a fost azi la lucru? 

Gertrud a scufundat furculița în zeama care cloco- 
tea şi a înşirat pe alta ciuperci, roșii Roma și cepe mici. 

- A fost în ordine. Un pic prea mult de lucru pe 
moment. 

- Aşa se pare. Câte cazuri aveţi acum? 

- Dau impresia că ar fi o mie. Şi nici nu sunt simple. 
Dar, pe de altă parte, cine a zis că lucrurile simple 
sunt mai bune? 

- Într-adevăr, ție îți plac provocările. 

- Crede-mă, oricare dintre aceste cazuri ar fi fost 
deja mult. 

Ingvar a ridicat una dintre furculițele sale, ca să 
vadă dacă e pătrunsă carnea. 

- Şi Fabian? E încă în concediu sau... 

- A, nu, s-a întors şi răspunde de una dintre anchete, 
cu toate că trebuie să spun că eforturile lui par cam 
fără tragere de inimă. 

- Ei, cum aşa? 

- Păi, ştii tu, nu se concentrează şi pare să fie cu 
mintea în altă parte. 

Ingvar a tăiat un X în coaja unui cartof și a împins 
laturile ca să-l desfacă. 

- Dar presupun că nu-i de mirare, dacă ne gândim 
prin ce a trecut familia lui. 

- Aşa-i, Dumnezeule, ce coşmar! 

A ridicat amândouă furculițele și a tras pe farfurie 
carnea şi legumele. 

- Trebuie să fi fost groaznic. Şi fiica lui, cum o 
cheamă? 

- Matilda. 

- Aşa-i. Cum se simte? E bine? 

Ingvar a dat din cap, în vreme ce urma exemplul 
lui Gertrud și culegea ce pusese pe furculițe. 

- Din cât am înţeles, o să se vindece deplin. 

- Slavă Domnului! 

A înfipt o bucată de carne de vită în maioneza cu 
chili şi a început să mestece. Dar, întocmai ca toate 
întrebările pe care nu mai putea să le ignore, ca să 
nu mai vorbim de neliniştea la gândul răspunsurilor 
care ar putea veni, bucata de carne ațoasă era greu 
de înghiţit, ca și cum ar fi fost de cauciuc. Tăcerea 
s-a lungit prea tare și, în cele din urmă, a fost silită 
să împingă pe gât carnea cu ajutorul unei înghițituri 
mari de vin. 

- Deci, de ce caz se ocupă Fabian? 

Ingvar a lăsat din mână paharul şi s-a uitat atent la 
ea, cu ochi care îi pătrundeau prin piele și nu numai că 
îi citeau gândurile, dar îi măsurau tensiunea, respirația 

şi nivelul de stres. Nimeni nu putea citi oamenii ca 
Ingvar, sau nu știa mai bine ce butoane să apese ca să-i 
aducă acolo unde voia el. 

A fost întrebarea ei, desigur. Dacă se gândea bine, 
era complet nepotrivită şi, dacă până în acel moment 
Ingvar n-a fost bănuitor, acum cu siguranţă era. 

- Gertrud, ai vreo idee măcar la ce cazuri lucrăm? 

-Ştiu câte ceva. A sorbit din vin. E totul în ziare, știi. 

În acest moment ar fi luat orice care ar fi putut s-o 
ajute să se liniștească. 

- E chestia aceea cumplită cu băiatul imigrant din 
mașina de spălat, apoi bărbatul care a fost înjunghiat 
în faţa oamenilor la ICA Maxi, chiar așa. Vreau să zic, 
Dumnezeule mare, încotro se îndreaptă lumea? 

Bătea din nou câmpii. 

- Nu eşti singura care își pune această întrebare. 

Ingvar a tăcut şi a studiat-o cu afurisitele lui de raze X 
atât de intens, încât n-a ştiut ce să mai facă. Fiecare 
clipă părea nefirească, și durerea din şale țipa tot mai 
tare să fie ușurată prin întindere. Dar nu putea să se 
apuce să facă exerciţii pentru spate la mijlocul cinei. 

- N-ai de gând să mănânci? 

Aşa-i, să mănânce. Cum a putut să uite de asta? 

- Voiam doar să-mi las cartoful să se răcească un pic. 

La fel ca Ingvar, a desfăcut cartoful ca pe o floare și 
a pus în deschizătură un boț de unt cu usturoi. 

-Să se răcească? Păi nu trebuie să se topească untul? 
Molander şi-a aruncat în gură o bucată de carne de pui. 
Bine, de vreme ce vrei așa de mult să știi, Fabian lucrează 
la o anchetă de care încă n-am spus nimic presei. 

- A, da, şi ce este? 

-Naiba să mă ia dacă ştiu. În acest moment nu sun- 
tem siguri decât de faptul că victima, o femeie, a murit 

dintr-o cauză neobișnuită, otrăvire cu ricin. Şi îi erau 
supravegheate atât dormitorul, cât şi baia. 

- Supravegheate? De cine? 

- Exact asta încercăm să aflăm. 

-Şi cum merge cealaltă anchetă? 

- Care anchetă? 

-Ştii tu, despre moartea Ingăi Dahlberg. 

- Ce tot spui acolo? Ingvar a lăsat din mână paharul 
din care se pregătea să bea. După cum ştii foarte bine, 
acest caz a fost închis de ani întregi. 

- O, aşa-i, desigur. 

A ridicat din umeri și s-a concentrat pe înghițirea 
altei bucăţi de carne. 

- Mă gândeam doar că ar fi putut să fie redeschis. 
Se mai întâmplă, la urma urmei. Vreau să zic, se găsesc 
noi urme și indicii, care, la rândul lor... 

- Gertrud, înțeleg ce vrei să zici. 

- Dar presupun că nu. 

lar bătea câmpii. 

- Nu, din câte ştiu eu. 

- Atunci bine, grozav, acuma știu. 

- Da, acuma ştii. 

Au reînceput să mănânce, și tăcerea a devenit atât 
de intensă, încât fiecare îmbucătură, fiecare gură de 
vin pe care o luau ea și Ingvar era amplificată, de parcă 
ar fi avut în gură microfoane. El era îmbufnat și nu 
voia să vorbească despre asta. Dar ea nu se putea opri. 
Nu acum, când ajunsese atât de departe. 

- Şi totuşi, închipuie-ţi ce bine ar fi dacă am afla ce 
s-a întâmplat, a zis, apoi a scufundat în fiertură altă 
furculiță, care avea în ea doar carne de pui. Ce ar în- 
semna pentru Reidar. Ce chestie îngrozitoare! Da, știu 
că acum are o nouă soție, dar, totuși... Doar să ştie 
cine a fost și să lase justiția să-și urmeze cursul. Ca să nu 

mai vorbim de tine şi de colegii tăi. Ai muncit atât de 
mult atunci. Nu-i așa? 

- Da, dar uiţi ceva foarte important. 

Ingvar a mâncat o ciupercă. 

- Ce anume? 

- Că l-am rezolvat. 

- Scuze, nu pricep. Ce vrei să zici cu „l-am rezolvat“? 

- Cazul. Poate ai uitat, dar chiar am identificat uci- 
gașşul şi l-am arestat. Numele lui era Benny Willumsen, 
era din Danemarca, dar locuia la Malmö, pe Konsult- 
gatan nr. 29, dacă mai ţin bine minte. Între timp a 
murit, din păcate. 

- Cum? Vrei să zici bărbatul pe care a trebuit să-l... 

- Eliberăm. Exact. Ingvar a dat pe gât restul de vin 
şi şi-a umplut iar paharul. Problema era că avea un 
alibi pe care instanța l-a considerat destul de solid. 
A clătinat din cap și a sorbit iar din vin. Ce păcat, lui 
Reidar n-o să i se facă niciodată dreptate. 

- Dar atunci n-a putut să fie el. Dacă avea alibi, 
vreau să zic. 

Molander a râs. 

- Păi, presupun că e un fel de a privi lucrurile. Pe de 
altă parte, a putea să prezinți un alibi nu prea e același 
lucru cu a fi nevinovat. 

-Stai un pic. Dacă ai un... 

- Scumpo, ascultă-mă. Ingvar s-a aplecat peste masă. 
Dacă eşti bine pregătit şi știi cum să procedezi, fabri- 
carea unui alibi nu-i așa de grea. Aproape că aș zice 
că, de fapt, e destul de ușoară. 

- Dar, Ingvar, doar nu vrei să zici că... 

- Da, este exact ce vreau să zic, i-a tăiat el vorba şi 
i-a umplut şi ei paharul. Ai fi surprinsă să afli cât de 
puțin îi trebuie unei instanţe să înghită pe nemestecate 
un alibi fals. Crede-mă. Ştiu ce spun. 

A ridicat paharul şi ea l-a imitat, a ciocnit cu el şi 
a băut, îngrozită că el ar putea să-și dea seama doar 
privind-o că în sfârşit, după toți acești ani, începea să 
se confrunte cu ceea ce s-a întâmplat cu adevărat în 
weekendul de la Berlin. 

După ce și-a acoperit părul cu un ciorap, și-a pus 
pe cap peruca buclată căruntă și a potrivit-o în fața 
oglinzii până ce s-a aşezat perfect. Pe dată, a arătat cu 
totul altfel. Într-adevăr, e ciudat să te gândeşti cât de 
mult din personalitatea cuiva ține de păr. Doar câteva 
şuvițe, care, atunci când cad, le răpesc celor mai mulți 
bărbați încrederea în sine. 

Purta deja dres, sâni falși şi rochia bleu cu cordon. 
Ba chiar își pusese un machiaj de bază: un strop de 
cremă de față şi un strop și mai mic de pudră. 

Şi totuşi, în ciuda tuturor acestor lucruri, încă arăta 
ca un travestit confuz, sau poate cineva în drum spre 
un bal mascat. De-abia când şi-a pus peruca toate au 
început să se aşeze la locul lor și, după ce pălăria albă 
de soare a fost pusă cum se cuvine, alături de cercei şi de 
şiragul de perle, transformarea lui a fost completă. 

Zarul spusese mătușă, dar acum, studiindu-şi imagi- 
nea din oglindă, a trebuit să schimbe asta în o dulceaţă 
de mătuşică. 

Cu numai două zile înainte, hotărârea zarului l-a 
făcut să-i sară capacele. Oricât de mult a răsucit-o 
în minte, n-a putut s-o considere altfel decât foarte 
nedreaptă. 

Sigur, dăduse un X, şi misiunea suplimentară a fost 
cum nu se poate mai limpede. Şi totuși. După toată 
truda și realizările, a fost ca o palmă zdravănă pe obraz, 
al cărei singur scop a fost să-i arate că n-ar trebui să 
şi-o ia în cap. 

Dar, gândindu-se mai bine, în ciuda tuturor aces- 
tora, a tras concluzia că era exact ceea ce îi trebuia. 
O palmă pe obraz și amintirea faptului că trebuie să 
rămână smerit. Că nu e nimic altceva decât un pasager 
care nu se va apropia niciodată de cârma navei. 

Şi apoi, s-a dovedit că zarul a avut din nou dreptate. 
Prin faptul că a desemnat o misiune suplimentară care 
părea, practic, imposibil de îndeplinit, mai ales dacă ne 
gândim că nu avea decât două zile ca să se pregătească, 
putea acum, când nu mai rămăseseră decât câteva ore, 
să spună cu mâna pe inimă că toată treaba a ieșit cu 
mult mai bine decât ar fi îndrăznit să spere. 

Chestia era că a fost atât de fabulos de norocos, încât 
o mulțime de oameni ar fi susținut că trebuie să fie, 
cumva, binecuvântat și, dacă ar fi fost credincios, pro- 
babil că ar fi fost de acord. Practic, totul se potrivise 
perfect, pur şi simplu, şi tot ce-i mai rămânea de făcut 
era să-şi pregătească rucsacul, să-și mai dea cu pudră 
şi să-şi pună haina bej şi pantofii cu toc bleu. 

După aceea, nu mai ținea de el. 

Fabian nu mai știa de câte ori examinase fotografiile 
alb-negru în care Inga Dahlberg cobora din maşina 
lui Molander în acea seară de vară. Nu numai că le-a 
examinat cu lupa, le-a şi scanat, folosind o rezoluție 
atât de mare, încât aproape că a ocupat tot spaţiul de 
pe hardul computerului său. 

Când a cercetat din nou fişierul, mărind diferite 
detalii, a fost ca și cum s-ar fi studiat în oglindă. Nu 
era nimic nou. Nici o surpriză. Ştia cine este femeia, 
de ce se află acolo, cu cine se întâlnește şi cine a făcut 
fotografiile. Cu toate acestea, era convins că era ceva 
ce-i scăpase. Un amănunt pe care îl trecuse cu vederea. 

În ferestrele pivniţei creştea lumina, cu toate că nu 
era decât puțin trecut de patru şi jumătate dimineața. 
Încă două zile, apoi o să se schimbe şi o să înceapă să 
fie mai întuneric. Era în miezul verii şi zilele erau cele 
mai lungi, și totuşi se simțea melancolic la gândul că 
de atunci încolo o să intre pe panta descendentă. 

Dar nu era singurul motiv pentru care a stat în pat, 
treaz, ore întregi, şi în cele din urmă s-a ridicat și s-a 
dus înapoi, în pivniţă. Gândurile i s-au învârtit în jurul 
lui Molander. Acum, că găsise o spărtură în alibiul lui 
de la Berlin, nu mai rămâneau prea multe îndoieli. 

Problema era că, în ciuda tuturor orelor de trudă, 
încă nu avea nici un fir de dovadă concretă. Nici unul 
dintre multele lucruri pe care le descoperise, trăgând 
concluzii, nici măcar nu se apropia de ceva care poate 
rezista la tribunal. 

A reușit să umple nişte goluri, e adevărat, şi a strâns 
destul material ca să clădească un caz circumstanțţial 
puternic. Dar, oricât de puternic ar fi fost, ceea ce avea 
nu echivala în nici un caz cu o dovadă concretă. 

Era ca alibiul de la Berlin. Putea să arate că există 
o posibilitate rezonabilă ca Molander să nu fi fost, 
de fapt, în capitala germană când a fost ucisă Inga 
Dahlberg. Dar, câtă vreme Gertrud susținea că a fost 
cu el tot timpul, nu avea nimic concret. 

Totuși, Hugo Elvin trebuie să fi avut. 

Nu putea exista decât un motiv ca Molander să fi 
riscat să meargă atât de departe încât să-şi omoare 
colegul: ca Elvin să fi găsit ceva destul de incriminant 
ca să constituie o ameninţare reală. Întrebarea era 
unde ascunsese dovada. Oricum, cu siguranță nu în 
sertarul biroului. 

Ori de câte ori i-a examinat conținutul, a fost silit 
să tragă concluzia că toate indiciile, fotografiile şi în- 
semnările erau din categoria foarte suspect. Cu toate 
acestea, a hotărât să mai treacă o dată în revistă totul. 

A pus deoparte fotografiile Ingăi Dahlberg, a scos 
jurnalele lui Elvin şi a dat filă după filă, recitind însem- 
nările scurte şi uneori criptice. Dar nu era acolo nimic 
ce nu cercetase deja. 

În cele din urmă, a luat inelul cu cele şapte chei mar- 
cate cu bandă adezivă de diferite culori, care le împărțea 
pe grupuri. Una dintre cele trei verzi, care avea scrise pe 
bandă semne de întrebare, deschisese acel dulap 
de la clubul fotografilor Celluloid care îi aparținuse 

tatălui lui Gertrud, Einar Stenson. Celelalte două erau, 
într-adevăr, încă semne de întrebare. La fel şi cele două 
albe, una dintre ele având pe banda adezivă un pește, 
iar cealaltă un cod: 759583. 

Poate că nu era un cod, ci un număr de telefon. 
A încercat să sune, punând prefixul zonei, dar a primit 
un mesaj de eroare, care l-a informat că numărul nu 
există. A obținut același rezultat și când a încercat pre- 
fixul din Malmö, Landskrona, Göteborg şi Stockholm, 
după care a lăsat deoparte cheile albe şi s-a concen- 
trat pe cele două albastre, cele la care se gândise cel 
mai puțin. 

Cea mai mare era și ea marcată cu cifre. De această 
dată patru: 0388. Cheia era de la o yală obișnuită şi 
cele patru cifre probabil că erau codul de intrare într-o 
clădire sau aşa ceva. Întrebarea era care clădire? 

Cea mai mică era mai demnă de interes. Avea partea 
plată asimetrică, parțial ovală. Aproape că arăta ca un 
craniu din profil. A luat lupa ca să se uite mai atent la 
detalii. Nu încăpea îndoială că este veche. Era acoperită 
de zgârieturi, pământ și ulei. Nimic ciudat în asta. Ce 
era ciudat erau punctuleţele albe care sub lupă arătau 
ca nişte cristale micuţe. 

Când a atins uşor unul dintre ele cu vârful arătăto- 
rului, a alunecat pe masă ca o pietricică. Poate că ar fi 
trebuit s-o lase pe Hillevi Stubbs să facă analiza acelei 
substanţe, dar a făcut propria analiză, culegându-le cu 
arătătorul și punându-le pe vârful limbii. 

Așa cum se așteptase, erau sărate. 

N-ar fi putut spune dacă forma aparte a cheii sau 
sarea i-a dat ideea. Probabil că o combinaţie a lor. Ori- 
cum ar fi, a scos cheia de pe inel și s-a apucat să dea 
jos banda adezivă, care, după atâţia ani, a lăsat urme 
lipicioase. 

Dar, după ce partea plată a fost rezonabil de curată 
şi a putut să vadă logoul Neiman, în care primul „n“ 
continuă, formând un fel de acoperiş deasupra celor- 
lalte litere, a fost sigur. 

Era o cheie de contact, probabil de la un Volvo Penta 
vechi, unul dintre cele mai obișnuite motoare pentru 
ambarcaţiuni din Suedia. 

Trecuseră doi ani de când venise de la Stockholm 
la Helsingborg și începuse să lucreze cu Hugo Elvin. 
Doi ani de prânzuri, pauze de cafea și lungi ședințe. 
Niciodată Elvin nu spusese că are o ambarcațiune. Nici 
Molander, de fapt, dacă se dovedea că este a lui. Pe de 
altă parte, se dovedise că amândoi aveau atât de multe 
secrete, încât nu mai era demult surprins. 

Nu știa de unde să-l ia, și totuși i se părea că-l recu- 
noaște pe bărbatul cu ochelari de soare care stătea pe 
bancă alături de un rucsac, zâmbind, cu o jachetă bej 
şi pantaloni traşi un pic prea sus. Și dacă era pedofilul 
pe care îl căuta poliția? Nu, n-ar îndrăzni să se arate 
așa, la lumina zilei, cu toți oamenii din jur. Ca doamna 
care s-a aşezat lângă el, silindu-l să-și pună rucsacul în 
poală. Nu, probabil că era ceva la el care-i spunea că 
nu trebuie să-l scape din ochi și să rămână vigilentă. 

Victor şi Samuel erau cel mai aproape de el și, ca 
de obicei, se ciorovăiau care să pedaleze pe tricicletă şi 
cui îi venise rândul să împingă. Erau acolo și Sonja 
şi Niki, zbierând în vreme ce Ruben îi fugărea. În acest 
moment, cu toții se distrau mai bine ca oricând, dar 
ea ar fi pus pariu pe verigheta străbunicii că în mai 
puțin de un minut unul dintre ei avea să izbucnească 
în lacrimi. 

Le lipsea un om, şi aproape nimic nu era mai rău 
decât asta. În plus, dacă o cunoştea bine pe Josefin, 
n-avea să catadicsească să se arate la muncă înainte de 
sfârşitul săptămânii. Febră şi dureri peste tot, probabil 
gripă, mormăise pe robot în dimineața aceea. Cât de 
proşti îi credea? De parcă n-ar fi ştiut că și-o pusese cu 

cine știe ce individ penibil găsit pe site-ul Tinder şi 
acum era mult prea cheaună ca să muncească. 

Sinceră să fie, nu pricepea în ruptul capului cum de 
tocmai Josefin putea să găsească aşa de ușor bărbați dis- 
puși s-o călărească. Ea, în schimb, încercase orice după 
divorț, de la orele petrecute cu crearea unui profil până 
la un anunț personal clasic în ziarul local. Ba chiar 
s-a dus la Dickens şi s-a matolit destul de tare ca să se 
încumete pe ringul de dans. 

Pe de altă parte, Josefin nu trebuia decât să poc- 
nească din degete şi să-și desfacă un pic picioarele ca 
toți să dea năvală. Nici măcar nu arăta bine. În afară 
de faptul că era slabă, prea slabă, dacă e să fim cin- 
stiți, nu avea nimic. Aproape că nu mergea niciodată 
la coafor. Şi totuși, uite-o cu încă o amintire între 
picioare, prefăcându-se bolnavă. 

Îi era caracteristic s-o doară-n cot că marțea era zi 
de ieșit în parc și că tot grupul se ducea acolo, deşi cu 
doar două zile înainte plouase așa de tare, că a fost 
convinsă că o să apară la știri. Singurul motiv pentru 
care n-au anulat ieşirea și nu s-au jucat în interior 
a fost potopul de nemulțumiri din partea părinților, 
care inevitabil aveau să-i sară la beregată la următoa- 
rea ședință. 

Şi, fireşte, erau prezenți toți copiii. Până și Rigmor, 
care era așa de răcită, că lumânările care i se usca- 
seră la nas s-ar fi potrivit de minune ca recuzită în 
Exorcistul. Ar fi trebuit să fie ştearsă la nas demult. 
Sau, mai degrabă, cineva ar fi trebuit s-o șteargă, dar 
acel cineva se pare că a considerat că ea trebuie să fie 
cea care o face. 

De parcă n-ar fi contribuit mai mult decât îi revenea 
cu hainele de ploaie, n-ar fi făcut un pachet cu prânzul 
pentru Asta, ai cărei părinți preferaseră, ca de obicei, 

să uite, şi nu s-ar fi asigurat că au luat cu ei trusa de 
prim-ajutor, care deja se dovedise folositoare când 
Edvin s-a împiedicat și a căzut pe mâini. Dumnezeule 
mare, ce-a mai urlat! Nimeni nu putea să zbiere atât 
de mult pentru aşa de puțin ca mucosul ăla răzgâiat. 

Nu, ajunsese la capătul răbdărilor. Durerea din ge- 
nunchi se lua la întrecere cu ciocul din călcâi, și fiecare 
părticică a trupului era epuizată. Epuizată să aibă grijă 
de copiii tuturor, în afară de ai săi. Epuizată de toate 
zbieretele și de faptul că nu avea parte niciodată de o 
conversație între adulți fără să fie întreruptă. 

Nici măcar nu se putea gândi la pedagogie. Sigur, 
pe hârtie era frumos, mereu atât de modern și suna 
grozav ca reclamă când veneau părinţii în prospec- 
ţie. În realitate, de prea multe ori era vorba despre 
pură supraviețuire. Să ajungi la sfârşitul zilei fără prea 
multe dezastre. 

Era mai uşor de spus decât de făcut când copiii 
nu voiau să stea locului mai mult de două secunde. 
Vâjâiau de colo colo ca niște veverițe turbate, țipând, 
n-aveai cum să-i supraveghezi. Mai ales aici, la terenul 
de joacă din Slottshagen, unde puteau cu ușurință să 
se rătăcească prin restul parcului. 

Cel puțin bărbatul cu rucsac pleca. Un motiv de 
veselie. Probabil că observase că îl supraveghează și se 
simțea acuzat pe nedrept. Dar ei nici că-i păsa. Vinovat 
sau nevinovat, n-avea de ce să se ațină pe lângă terenul 
de joacă de vreme ce întregul parc era plin de bănci. 

S-a întors spre soare, care tocmai găsise o crăpătură 
printre nori, şi i-a simțit căldura pe faţă. Ar putea fi o 
zi cu adevărat frumoasă, la urma urmei. 

- Angela! Siri trebuie să meargă la toaletă. S-a răsu- 
cit şi l-a văzut pe Harald cu Siri în braţe. Vrei s-o duci, 

sau s-o duc eu? a continuat el, dându-și deoparte bre- 
tonul din ochi. 

Harald, despre care nu știa ce să creadă, cu toate că 
lucrau împreună de aproape un an și jumătate. Era, 
incontestabil, uimitor din toate punctele de vedere. 
Entuziast și atât de plin de energie, încât termina fie- 
care tură cu un drum la sala de sport. Copiii îl adorau 
şi, cu toate că nu avea pregătire oficială, nu încăpea 
îndoială că era un angajat extrem de valoros. Cu toate 
acestea, nu era sigură în privința lui. 

- E în ordine, a zis şi a pornit spre ei. Mă duc eu. 

Nu se putea abţine. Nu conta cât de corect politic 
ești. Cu cât entuziasm îmbrățișai ideea egalităţii de gen 
şi, eventual, cea de pace în întreaga lume. Nu puteai 
nega faptul că Harald e bărbat și, cu foarte puține excep- 
ţii, cei care abuzau de copii erau bărbați. 

- Nu, nu Angela, a urlat Siri, care n-o putuse suferi 
din prima zi. Să mă ajute Harald. 

Pe de altă parte, nici ei nu-i plăcuse niciodată de Siri. 

- Vreau să zic, pe bune, nu mă deranjează. 

Harald a săltat fetița pe umerii săi de parcă gâlma 
aia îndopată nu cântărea nimic. 

- Nu, o duc eu. Oricum trebuie să merg şi eu, a min- 
țit ea, şi a tras-o pe Siri, care se împotrivea, de pe umerii 
lui Harald. 

Nimeni nu putea să-i spună că nu ştie despre ce vor- 
beşte. Nu după cele întâmplate cu Krister. Şi ea lucrase 
cu acel bărbat mai mult de cinci ani. Cinci ani, în care 
el fusese preferatul copiilor, întotdeauna bucuros să-și 
scoată chitara şi să le cânte sau să citească o carte cu 
glas tare și cu multă simţire, în afară, desigur, de cazul 
în care născocea o poveste. Tocmai el le-a făcut unor 
copii lucruri atât de îngrozitoare, că ea încă nu putea 
să şi le scoată din minte. 

Câte o colegă îi spusese chiar, în taină, că nu se 
putea abține să-l bănuiască de lucruri de negândit. Și 
de fiecare dată ea i-a luat apărarea, uneori mergând așa 
de departe, că ajunsese la un conflict cu acea colegă. 

Niciodată, și-a jurat după acea trezire brutală, nicio- 
dată nu-și va mai băga capul în nisip, fără să aibă habar 
de ceea ce suferă copiii. lată de ce nu-l lăsa niciodată 
pe Harald singur cu copiii, dacă îi stătea în puteri. Fără 
să facă mare caz de asta, întotdeauna avea grijă să fie 
de față ea sau altcineva din echipă. 

Era evident că Harald voia să ştie care e problema ei, 
şi mersese până la a o întreba pe față într-una dintre 
şedinţele de personal. Dar ea a negat cu încăpățânare 
că ar avea de-a face cu faptul că este bărbat. În schimb, 
s-a referit la propria interpretare a programei analitice, 
în care scria că întotdeauna copiii trebuie să fie supra- 
vegheați de cel puțin un educator cu studii complete 
şi, până când el nu va avea acele studii complete, ea 
n-are ce să-i facă. 

Ca să înrăutățească lucrurile, nu se putea întoarce 
repede. Dintre toți copiii de care se ocupase de-a lungul 
anilor, Siri era singura pe care nu o putea lua în braţe 
fără să se aleagă cu zgârieturi şi zbierete de protest. 
Așa că au mers în ritmul unui melc. 

După o veşnicie, când inima îi bubuia în urechi, au 
trecut prin arcada acoperită de frunze. Siri s-a desprins 
imediat din mâna ei și a tulit-o să se joace cu Quentin 
şi Nova, care adunaseră un morman de pietre şi acum 
le așezau într-o linie dreaptă. 

L-a văzut pe Harald jucându-se cu Samuel, Ruben, 
Lisen și Sonja în celălalt capăt al terenului de joacă, iar 
Ebba, Halva, Niki și Victor erau pe leagănul cel mare, 
așteptând să fie împinși. A zărit ciuful de un portocaliu 
aprins al lui Vincent, care se îndrepta spre podul către 

copia miniaturală a turnului medieval din Helsing- 
borg, Kärnan, ca să se dea pe tobogan. Iar Melvin era 
în groapa cu nisip. 

La prima vedere, totul părea liniştit, aproape mai 
liniştit ca de obicei. Şi totuși, toate alarmele din capul 
ei sunau aşa de tare, că-i era greu să gândească. 

Banca pe care stătuse bărbatul cu rucsac era ocupată 
acum de două mame cu cărucioare care trebuie să fi 
costat cât hrana unui întreg sat african. Dar cine nu era 
acolo? Cine lipsea? Era cineva, putea să bage mâna-n 
foc. Fiecare celulă din corpul său țipa la ea că ceva e 
pe cale s-o ia razna rău de tot. 

Ester. Ester era cea pe care n-o văzuse? Aproape 
întotdeauna se juca cu Lisen, însă acum Lisen era cu 
Sonja, aşteptând ca Harald să le dea leapşa lui Ruben 
şi Samuel. La dracu”, la dracu”, la dracu’! Nu din nou, 
şi-a zis, răsucindu-se pe călcâie încă o dată. 

- Harald, a strigat, cu o voce care deja renunțase la 
speranță. Ai văzut-o pe Ester? 

- Ester? a răspuns Harald, cercetând cu privirea 
terenul de joacă, cu o expresie uluită. 

- Da, Ester Landgren, cu jachetă galbenă și colanți 
albaștri, a zis, cu toate că era sigură că el ştie. 

-Juca leapşa şi avea de gând să fugă și să se ascundă. 

- Unde, Harald? a zis, prinzându-l de jachetă. Unde 
a fugit şi s-a ascuns? 

- Nu ştiu. 

- Nu ştii? 

- Nu, aveam ochii închiși și număram până la două- 
zeci. Dar sunt sigur că e pe aici, pe undeva. 

-A fost pe aici, pe undeva! Unde este acum, se pare 
că n-avem habar! 

- Turnul. Ai verificat turnul? Uneori se ascund acolo. 

Nu, nu verificase turnul, și mergând într-acolo 
nici măcar nu era în stare să încerce să spere că o vor 
găsi pe fetiță. Deja renunțase și nu mai putea decât să 
urmărească scenariile care i se perindau prin minte, 
unul mai rău decât altul. Cu toate acestea, a izbucnit 
în plâns peste câteva secunde, când s-a uitat printr-una 
dintre deschizăturile turnului și a avut confirmarea 
lucrului pe care îl ştia deja. 

Picioarele n-o mai țineau, și s-a năruit pe nisip. N-a 
putut nici măcar să-i răspundă lui Harald când a strigat 
că merge să caute în afara terenului de joacă, să se 
asigure că fetița nu se ascunde după un copac. 

Desigur, mai erau multe locuri de căutat înainte 
să fie absolut siguri. Apoi aveau să cheme poliţia și se 
va da alarma. Dar mai mult de dragul aparenţelor. Ca 
să scape cu fața curată şi să poată susține că au făcut 
totul. Orice se presupunea că trebuie făcut atunci când 
ceea ce nu trebuia să se întâmple niciodată tocmai se 
întâmplase. 

Din nou. 


64 


Se uitau. Îşi dădea seama că se uită toți, aproape că 
se holbează, cu toate că se străduiau din răsputeri să 
ascundă asta. Trebuia să recunoască, nu era cu totul 
surprinzător, dat fiind că de obicei nu se machia, în 
afară, poate, de un strop de ruj când mergea la o nuntă 
sau ceva de genul ăsta. Astăzi se tencuise din gros. 

Dar nimeni n-a spus nimic. Ședeau cu toții acolo, 
așteptând să înceapă şedinţa, sorbindu-și cafeaua ca şi 
cum ar fi fost într-o drumeție și lichidul căldicel ar fi 
fost clocotit. Şi îşi dădea seama de ce. Ce ar fi trebuit 
să spună? Chiar dacă bănuiau ce se ascundea sub stra- 
turile de fard corector şi pudră, nu prea puteau face 
altceva decât să-și țină gurile ferecate. 

Era prima dată când Hampus a lovit-o. Dar nu era 
prima dată când a ridicat mâna, furios, cu toate că 
până acum preferase să-și verse mânia pe cea mai apro- 
piată piesă de mobilier, sau orice altceva se nimerea 
la îndemână. 

Dar de această dată pumnul lui și-a completat 
traiectoria prin aer fără întrerupere şi, într-un fel sucit, 
ea a simțit uşurare, un soi de recunoștință, că el a 
întrecut în sfârşit măsura, şi nimic din lume nu putea 
să şteargă asta. 


430 | STEFAN AHNHEM 


Nici nu mai ştia de câte ori l-a părăsit. Dar el nu 
acceptase niciodată ideea că erau mai mult decât ame- 
nințări goale, ceea ce, într-un fel, şi erau. Pentru că, 
în ciuda tuturor problemelor şi urâţeniei, mai era o 
parte din ea care îl iubea. Dar asta a fost atunci. Acum 
totul era diferit. 

Așa cum era de aşteptat, el s-a apucat să-și ceară scuze 
exagerate şi a jurat că n-o să se mai întâmple niciodată. 
Ca să nu mai vorbim de justificările lui penibile, că avea 
zahărul din sânge redus după ce muncise toată ziua 
la peluză, sau că se simțise groaznic în ultima vreme, 
pentru că ea l-a făcut să se simtă respins. Ceea ce o 
făcea, cumva, complice. La urma urmei, întotdeauna 
sunt două părți într-un conflict, şi bla-bla, bla-bla. 

Putea să spună ce voia. N-avea nici o importanţă. 
Era terminat. Aşa de incredibil de al dracului de 
terminat. 

- Irene? 

Irene s-a uitat la Astrid, care se răsucise spre ea. 

- E vreo problemă? 

- Nu, ce mă tot întrebi? De ce ar fi? 

De-abia în acel moment și-a dat seama că ceilalți 
din echipă o privesc şi ei, fără măcar să încerce să se 
ascundă. 

- Doar că pari atât de... absentă. S-a întâmplat ceva? 

- Nu, ce să se întâmple? 

- Nu știu. Dar eu, una, aș considera atacurile lui 
Sievert Landertz din ziare cam greu de înghiţit. 

-O fi. Dar nici că ar putea să-mi pese mai puțin 
de ce spune el. 

- Bine, minunat. Evident că sunt amenințări goale, 
dar dacă se întâmplă ceva nu ezita să ceri ajutor, bine? 

Astrid s-a întors spre ceilalți. 

- Unde rămăsesem? 

- Investigarea locului faptei de la ICA Maxi, a zis 
Molander și s-a răsucit spre Irene. Unde am stabilit 
că făptaşul a ieșit pe ușa personalului și a plecat pe 
bicicletă. 

- Ştiu, a mințit Irene și şi-a golit ceașca de cafea. 

- Şi ce ştim despre victimă, Lennart Andersson? a 
întrebat Astrid. 

- Nu prea multe, doar că era divorțat, a făcut mult 
sport şi părea să fie foarte pasionat de genealogie, a 
răspuns Klippan. Am vorbit cu fosta lui nevastă, care 
a fost dărâmată când a auzit vestea. După spusele ei, era 
unul dintre cei mai buni oameni pe care îi cunoștea. 

Astrid a dat din cap. 

- Vreo teorie nouă în privința motivelor? În afară 
de încercarea de a declanșa un război rasial, cum a 
sugerat deja Fabian. 

- Nu, până acum nu. Însă fosta nevastă mi-a dat o 
listă cu prietenii şi cunoștințele lui. Îi verific unul câte 
unul. De asemenea, am cerut benzile camerelor de 
supraveghere din săptămâna dinaintea crimei. Poate 
că găsim ceva care să ne ajute să înaintăm. 

- Bine. Hai să trecem la Molly Wessman și la came- 
rele video ascunse, care, dacă am înţeles eu bine, au 
fost găsite şi în alte apartamente. 

Astrid s-a dus la tablă, unde a făcut loc altor victime 
alături de fotografiile şi însemnările legate de Molly 
Wessman. 

- Da, până acum am identificat patru alte femei care 
erau supravegheate, a zis Fabian, silindu-se să evite 
privirile pe care i le-a aruncat Molander de îndată ce 
a deschis gura. Dacă e s-o credem pe Lina Parnerud 
de la Fiberbolaget, Christofer Comorowski a instalat 
cabluri cu fibre optice în douăsprezece clădiri de când 

lucrează ea la firmă. În câte alte apartamente a lucrat 
el înainte de asta, nu ştie nimeni. 

- Şi în cele mai recente sunt tot în dormitor şi baie? 

- Da, a zis Molander, luându-și, în sfârşit, ochii 
de la el. 

-Şi cum te descurci cu camerele video? 

- Cum să mă descurc? Încă nu m-am uitat la nici 
una. 

- De ce nu? a zis Irene, umplându-şi iar cana de 
cafea. 

- În primul rând, pentru că putem presupune, cred 
eu, că sunt în aceeași poziție şi au același model ca 
acelea din apartamentul lui Molly Wessman. 

- Şi în al doilea rând? 

- O să las asta în grija domnului Risk, de vreme ce 
el a fost cel care mi-a cerut în mod expres să le las în 
pace până îmi spune el. Molander s-a răsucit iar spre 
Fabian. Nu-ţi face griji. Sunt cu totul de acord. Uneori, 
cel mai bine este să laşi leul adormit să doarmă. 

- Nu-mi fac griji că eşti sau nu de acord cu mine. 

Fabian s-a uitat şi el la Molander, dar nu i-a răspuns 
la zâmbet, apoi s-a întors spre ceilalți. 

- Mă tem că o să-și dea seama că suntem pe urmele 
lui dacă începem să demontăm şi să examinăm prea 
multe dintre camerele video. 

- E adevărat, a zis Astrid. Dar ce cred despre asta 
femeile respective? 

- Ştiu ce aş crede eu, a zis Irene. 

- Una s-a mutat la hotel, alta a hotărât să-și viziteze 
părinţii, la Båstad, până se termină totul. Celelalte două 
au fost de acord să se poarte în continuare normal. 

- Dacă poți face asta cu o cameră video în dormitor. 

- Sigur, e discutabil. Dar au promis să încerce, şi eu 
le-am promis în schimb protecția poliţiei. 

- Bine. Astrid a oftat şi s-a întors spre Molander. 
Atunci întrebarea ar trebui să fie cum te descurci cu 
camerele video din locuința lui Molly Wessman, pentru 
că presupun că le-ai examinat măcar pe acelea. 

- Într-adevăr, şi trebuie să spun că sunt chiar impre- 
sionat de acest Comorowski, adică dacă el este, în 
realitate, cel care le-a construit şi montat. 

- Şi serverul, sau ce-o fi obiectul căruia aceste ca- 
mere îi transmit imaginile, ai reușit să-l localizezi? 

- Nu. Molander a zâmbit larg. Şi acesta este moti- 
vul pentru care sunt așa de impresionat. După cum 
poate știți, cele mai multe camere video se bazează pe 
USB, ceea ce înseamnă că e nevoie de un procesor și 
de destule componente electronice pentru ca datele 
să fie transformate în ceva care să poată fi transferat 
printr-un cablu de internet obișnuit. Simpla conectare 
a electricităţii la camera video poate fi o problemă, 
dat fiind că standardul IEEE 802.3 la PoE+- nu dă mai 
mult de 25 de wați. 

- Ingvar, treci, te rog, la subiect. 

- Scuze, ultima parte a fost o paranteză. Însă restul 
chiar este subiectul, pentru că același procesor este 
programat să creeze şi un tunel VPN, și un router 
TOR. Inteligent, nu? 

Astrid a schimbat priviri cu ceilalți. 

- Ştie cineva despre ce vorbeşte el? 

- Zău că nu-i complicat. Un tunel VPN este un canal 
de informaţii care codifică toate datele transportate 
prin el, ceea ce face imposibil ca o a treia parte să vadă 
conținutul. Problema este că adresa emițătorului și 
cea a receptorului, la intrarea şi ieşirea din tunel, nu 
sunt anonime, așa că pot fi urmărite cu ajutorul unui 
soft adecvat. Ca să evite asta, Comorowski i-a adăugat 
lanțului semnalelor un așşa-numit router TOR - The 

Onion Router!, cum i se spune. Face ca emițătorul 
şi receptorul să fie anonime, trimițând informaţiile 
de colo colo, la servere intermediare. În acest fel, nu 
numai că se asigură că acel conţinut nu poate fi desci- 
frat de privirile iscoditoare, dar face să ne fie imposibil 
să-l urmărim. 

- Prin urmare, singurul lucru pe care l-ai aflat este 
că nu putem afla nimic altceva. 

- Poți să-i zici şi aşa. 

Astrid nu și-a dat osteneala să-şi ascundă iritarea. 

- Şi acel tatuaj, atunci? ÎI are şi vreuna dintre cele- 
lalte femei? 

- Din păcate, nu, a zis Fabian. 

-Asta înseamnă că trebuie să renunțăm la ipoteza 
că acel Christofer Comorowski și Columb sunt una 
și aceeași persoană. 

- Nu-i cam pripit? 

Astrid a ridicat din umeri. 

- Din cât văd eu, nu există nimic care să sugereze 
o legătură între ei. 

- Nu? a zis Fabian. Avem un tip care instalează 
camere video ascunse în locuințele unor femei sin- 
gure şi altul care se învârte prin circuitul sexului în 
grup, marcând femeile ca pe vite după ce a avut relaţii 
sexuale cu ele. Aș zice că sunt multe puncte de contact. 

- Unul pare mai degrabă voyeur, iar celălalt mai 
degrabă practician, după părerea mea. 

-Se poate. Dar, totodată, există nenumărate exem- 
ple de observatori care s-au săturat să stea pe margine 
şi au hotărât să se implice. Şi avem numele. Ştiu că 
pare tras de păr, însă Christofer Columb nu poate să 
fie coincidenţă. 


1 „Routerul-ceapă“, cu multiple straturi de codificare 

- De ce nu? a întrebat Irene. 

- Pentru că putem presupune, cred, că acest Columb 
este un nume pe care și l-a luat cineva, şi numele pe 
care ni le luăm au întotdeauna o semnificaţie, fie ea 
conştientă sau subconștientă. 

- Prea bine, să mai lăsăm o vreme deschisă acea 
ușă. La urma urmei, mai ai câteva nume pe listă, a zis 
Astrid. Ia legătura cu acele persoane cât mai curând 
posibil. S-ar putea ca unele dintre ele să fie însemnate 
de el. 

- Dar este un lucru pe care nu-l înțeleg în toate astea. 
Klippan vorbea pentru prima dată de o vreme încoace, 
şi ceilalți s-au răsucit spre el, ca şi cum ar fi uitat 
că e în încăpere. Care este motivul? a continuat el. Să 
presupunem că este acelaşi tip. Care este motivul lui? 
I-a privit în ochi pe rând. Spionează câteva femei în 
locuinţele lor. Până aici, sunt de acord cu voi. Cele mai 
multe dintre ele au, din cât am înţeles, între douăzeci 
şi patruzeci de ani, și toate sunt rezonabil de atrăgă- 
toare. Nu saci de cartofi, ci adevărate păpuşele, cum 
ar fi zis tatăl meu. Nici în asta nu-i nimic ciudat. În 
același timp, dacă mergem pe teoria lui Fabian, se 
învârte prin cercurile de sex în grup unde, dacă e să 
dăm crezare zvonurilor, femeile fac coadă să se culce 
cu el și să se aleagă cu părţile intime marcate. N-am 
mai auzit vreodată așa ceva, dar poți auzi multe în 
lumea asta, de-ți cad urechile, deci hai să zicem că-i 
aşa. Însă, şi aici nu mai pricep, de ce s-o omoare pe 
Molly Wessman? 

- Nu era ceva despre faptul că-i aparțin? a zis Irene. 
De aceea le marchează, nu? 

Fabian a dat din cap, cu toate că i se părea că Klip- 
pan pusese degetul, de fapt, pe zaua cea mai slabă din 
lanțul motivelor. 

- Şi presupun că de aceea le ține sub supraveghere, 
a zis Molander. Ca să se asigure că nu calcă pe de lături. 

- Dar în cazul acesta ar trebui să fie marcate toate, 
nu doar Molly Wessman, a zis Klippan. 

Fabian a încuviințat. Klippan avea dreptate. Oricum 
ai fi privit lucrurile, nu se potrivea. Pe de altă parte, 
logica nu era întotdeauna la baza motivelor unui făptaș. 
De fapt, de obicei opusul era mai aproape de adevăr. 

- Şi apoi, a continuat Klippan, mi-e greu să-mi 
închipui că Molly Wessman ar fi până acum prima 
şi singura femeie care l-a părăsit. Mai ales dacă ne 
gândim cât de multe trebuie să fie, dacă presupunem 
că numărul reprezintă ordinea. 

- Sau... a zis Astrid, dar s-a întrerupt când telefonul 
lui Molander a sunat şi el a răspuns. 

- Sau ce? a zis Klippan. 

- Poate că este prima peste care am dat. 

- Hei! Nu te supăral 

Fabian a auzit vocea de departe, dar a preferat să 
meargă mai departe prin parcarea din fața secției 
de poliție. Flătan tocmai acceptase să se întâlnească cu 
el şi să verifice o listă de femei decedate de curând ale 
căror morți nu fuseseră considerate dubioase. Firește, 
n-avea să accepte în ruptul capului ideea că el însuși ar 
fi greşit sau i-ar fi scăpat ceva. Pe de altă parte, colegul 
lui, Arne Gruvesson, avea obiceiul, dacă era să dai 
crezare spuselor lui Flătan, să treacă cu vederea cele 
mai evidente cazuri. 

- Hei, ai un pic de timp, te rog? 

Fabian, care tocmai deschisese portiera, s-a răsucit 
şi a văzut un bărbat care alerga după el prin parcare. 

- Înţeleg că ești ocupat. Dar nu durează decât câteva 
minute. 

-Îmi pare rău, dar nu dețin cabluri de pornire, dacă 
asta căutați, a zis Fabian, înainte să-şi dea seama că îl 
recunoaşte pe bărbat. 

- Salut, ne-am întâlnit ieri. Sunt Axel Stjărnstrom, 
vecinul lui Eric Jacobsen. 

- Da, îmi amintesc. Fabian a dat mâna cu bărba- 
tul care cu o zi înainte venise repejor la maşina lui 

Jacobsen, în echipament de sport și şapcă de baseball, 
iar acum era îmbrăcat în costum și cravată. Despre ce 
este vorba? Îmi pare rău, dar merg la o şedinţă. 

-O să încerc să nu mă lungesc, a zis Stjărnstrâm, 
trăgându-și sufletul. E limpede că am spus nişte lucruri 
ieri. Despre Eric, vreau să zic. Şi-a îndreptat cravata, 
deşi nu era nevoie. Nu prea știu cum să zic, dar aseară 
mi-am dat seama că ar trebui, poate, să schimb o parte 
din ceea ce ţi-am spus. 

Fabian a dat din cap, cu toate că nu-și amintea ce 
spusese omul. 

- După cum sunt sigur că-ți aminteşti, n-am avut 
nimic rău de zis despre el, şi chiar este un om uimitor 
în multe privințe, plin de energie. 

- Scuze, dar unde vrei să ajungi? 

- „Nu există prânz gratuit“, mi-a spus odată cineva. 
StjârnstrOm s-a uitat fix la Fabian. N-am înțeles atunci 
ce voia să zică. Dar acum, după câţiva ani de când 
Eric s-a mutat pe strada noastră, e cum nu se poate 
mai limpede. Nimic nu-i pe gratis. Corect? Totul are 
un preţ. 

- Sunt sigur că e adevărat, dar, cum spuneam... 

-Şi când e vorba de Eric, aş zice că prețul e foarte, 
foarte mare. 

- În ce sens? 

-Cum să-ți explic? Se petrece pe nesimţite. La înce- 
put nu te gândeşti la asta. Totul e ca de obicei, doar 
că un pic mai bine și cu mai multă distracție. Ştii ce 
vreau să zic, un pic mai şic și mai palpitant. Singurul 
lucru la care cugeți este de ce ai aşteptat atât de mult 
ca să începi să te bucuri de viață. Dar în acel moment e 
deja prea târziu. Atâta doar că încă nu ţi-ai dat seama. 

Fabian n-avea nici cea mai mică idee unde vrea 
omul să ajungă cu divagațiile astea. Voia să-l întrerupă, 

să-i mulțumească pentru că a stat de vorbă cu el şi să-i 
ureze noroc în viață. 

-Ştii cum procedează cucii? a continuat Stjärnström, 
fără să aştepte răspunsul. Femela îşi depune ouăle în 
alte cuiburi când părinţii sunt plecați în căutare de 
hrană, apoi găureşte unul dintre ouăle de acolo și 
mănâncă puiul, ca părinții să nu-și dea seama. 

- Da, am auzit de asta. Dar nu ştiu în ce fel toate 
astea... 

-Aşa e Eric. La fel ca puiul de cuc, are grijă să iasă 
din ou înaintea celorlalți pui, așa că e un pic mai mare. 
Dar nimeni nu observă. Nu, până ce el nu împinge 
afară din cuib ceilalți pui, și atunci ce mai contează? 

Fabian a dat din cap. 

- Bine, prin urmare, asta ai vrut să-mi spui? 

Stjărnstrom a încuviințat. 

- Foarte bine, deci. Mulţumesc. 

Fabian i-a strâns mâna și a urcat la volan. Întârziase 
deja cinci minute, și îi mai trebuiau cel puţin cinci- 
sprezece ca să ajungă la spital, unde să fie beșştelit 
de Flătan. 

A băgat cheia în contact, a răsucit-o și a întins 
mâna spre portieră, s-o închidă. Însă Stjărnstrâm l-a 
împiedicat. 

- Scuze, dacă ai putea să te dai un pic într-o parte, 
ca să... 

-În ce mă priveşte, a sărit peste cal când a început 
să flirteze cu nevastă-mea. 

- Da, nu sună bine. Dar va trebui să mă scuzi, sunt 
în întârziere. 

-Şi trebuie să ştii că Eric nu se mulţumeşte cu câteva 
ocheade. Stjârnstrom a continuat, fără să se sinchi- 
sească de evidenta nevoie a lui Fabian de a pleca. A deve- 
nit din ce în ce mai fățiș, ca şi cum n-aș fi fost în aceeași 

cameră și eu, sau nevastă-sa, dacă-i pe-aşa. În acelaşi 
timp, a început să-mi arunce aluzii că m-am îngră- 
şat şi că nu-i cumpăr niciodată flori frumoasei mele 
neveste şi o neglijez. A clătinat din cap. N-am putut 
să fac altceva decât să râd şi să ridic paharul spre el. 
Păi, doar nu vrei să le strici cheful celorlalți când eşti 
invitat la cină și aşa mai departe. 

- Nu, aş zice că nu. 

Fabian și-a dat seama că Stjärnström n-o să se dea 
dus până ce termină ce are de zis, aşa că a oprit motorul. 

- Problema e că Emelie a luat totul în serios. A în- 
ghițit pe nemestecate lingușeala lui şi, în numai câteva 
luni, el a izbutit s-o facă să-l privească în felul în care 
îmi doream de atâţia ani să mă privească pe mine. 

-Ai încercat să vorbeşti cu el și să-i spui cum vezi 
lucrurile? Ai încercat să-l faci să vadă că purtarea lui 
e deplasată? 

StjârnstrOm a lăsat să-i scape un hohot de râs şi a 
clătinat din cap. 

- Nu poți vorbi aşa cu Eric. Alunecă, fentează şi se 
dă deoparte şi, înainte să te dezmeticești, eşti despuiat 
în sauna lui cu o bere în mână, plănuind o excursie 
împreună. A amuţit, de parcă şi-ar fi adunat puterile 
ca să continue. Dar, în cele din urmă, am discutat cu 
Emelie, şi ea a jurat că n-o impresionează deloc. Întoc- 
mai ca mine, îl consideră prea vulgar și stângaci. Şi am 
fost destul de prostănac ca s-o cred, naivul de mine, și 
apoi, după câteva luni, am descoperit... A fost la cină, 
acasă la mine. Eram doar eu, Emelie, Eric şi soția lui. 
Discutam despre uciderea lui Osama bin Laden, când 
mi-am dat seama că are piciorul... între picioarele 
soției mele. A înghițit în sec din nou, dar emoția îl 
copleșea. Şi ea stătea acolo, prefăcându-se că nu se 
întâmplă nimic. Fir'ar să fie! 

-Poate că ar trebui să vorbeşti cu cineva despre asta. 

- Poate. Da, presupun că ar trebui. Dar, sincer, nu 
ştiu la ce ar folosi. Că doar n-am făcut nimic rău. 

- Te-ai gândit la mutare? 

- În fiecare zi. Însă Emelie nici nu vrea să audă. 

-Vreau să zic mutare în sensul s-o părăseşti. 

Stjărnstrom l-a privit pe Fabian în ochi. 

- Poate că trecem acum printr-o perioadă zbuciu- 
mată, dar avem doi copii, o ipotecă și o viață împreună, 
şi presupun că încă mai sper că o să ieşim cumva la 
liman. În orice caz, la câteva seri după acel incident 
m-am uitat în telefonul ei. Spre surprinderea mea, 
nu-și scriseseră decât despre copii şi cinele la care eram 
invitat şi eu. N-am putut să găsesc nici un e-mail. 

- Aşadar, ce ai găsit? 

- O fotografie. Una diferită de toate celelalte. La 
început n-am înțeles ce este. N-avea nici un sens, până 
ce mi-am dat seama că este un plan apropiat al unui 
munte al lui Venus... Mai exact, muntele lui Venus al 
lui Emelie, care era ras și avea un tatuaj. 

Assar Skanås și-a deschis rucsacul, a scos două sticle 
de plastic pline cu apă şi le-a așezat lângă fată. Era ea. 
Era sigur că e ea. Cea despre care vocile îi spuseseră că 
o merită. Cea cu care putea să facă tot ce poftea. 

Însă el era un om drăguţ, chiar era, și avea să se poarte 
drăguţ cu ea. Cel puţin în timpul actului. Desigur, şi 
ei ar trebui să-i placă. După aceea... După aceea era 
după aceea. 

Sânge. Nu-i plăcea sângele. Picurase din rană peste 
ureche şi se uscase. Dar nu destul ca să reacționeze 
cineva. Toţi s-au uitat în altă parte sau şi-au făcut 
de lucru cu telefoanele, presupunând că era un tată 
obişnuit care îşi duce în braţe fiica obosită. 

N-a vrut s-o lovească. Nu putea suferi să se lupte. 
Însă ea l-a zgâriat și a țipat, chiar aşa, atât de tare că 
l-au durut urechile. N-a vrut s-o lovească așa de tare. 
Niciodată nu voia, şi totuşi, aproape întotdeauna se 
întâmpla așa. 

Ceasul de mână pe care i-l dăduse Igor a lovit-o 
în tâmplă aşa de tare, că era încă leșinată. Era vina 
ceasului. Nu a lui. Lui îi plăceau copiii și prefera să se 
joace cu ei când sunt treji. 

A scos ligheanul de plastic și a golit în el una dintre 
sticlele cu apă. Apoi a deschis buzunarul din față al 
rucsacului și a tras afară pompiţa flaconului cu să- 
pun lichid. 

Lavandă, cel mai grozav miros din lume. Nimic nu 
mirosea mai frumos, și spuma aromată din lighean l-a 
făcut pe dată se se simtă mai liniștit, în vreme ce își 
spăla cu grijă mâinile, metodic, un deget după altul, 
o unghie după alta. Voia să fie curat, cât mai curat cu 
putință. La urma urmei, ea era fecioară, și nu există 
nimic mai curat pe lume. 

Întotdeauna a gândit așa. Însă n-a spus nimic nimă- 
nui. Era micul lui secret. De la acel moment de la 
piscină a rezistat, a fost cuminte. Foarte cuminte, după 
cum i-au spus mai mulți oameni, şi se prefăcuse că e de 
acord cu toți că dorința sa specială e foarte rea și e 
interzisă. De parcă dorinţa ar putea să fie rea. De parcă 
ar fi fost mult mai rea decât dorinţa de a se hrăni cu 
carne sau de a merge în concediu în celălalt capăt 
al lumii. 

Dar nimic nu mai avea acum importanţă. Vocile 
i-au spus, în cele din urmă, să nu se mai prefacă. l-au 
spus ceea ce simţise întotdeauna în adâncul său. Însă 
de data asta au sunat altfel, au vorbit mai rar ca de 
obicei şi aproape niciodată nu s-au suprapus. Însă au 
fost de partea lui, chiar au fost, nu ca toți psihologii 
ăia care trăncănesc. 

Ea era a lui, i-au spus vocile. A lui, a lui, a lui. Sin- 
gurul motiv pentru care s-a născut a fost ca să-i poată 
face lui plăcere, și după aceea gata cu ea, ca atunci 
când floarea cea mai de preț e culeasă de pe pajiște și 
se ofilește într-o vază. 

S-a grăbit să se îndepărteze cât mai mult de terenul 
de joacă. Departe de toți proştii ăia care voiau să ia ce-i 

al lui. Însă copacii din parc, sau poate că toate aleile 
alea cu pietriș, l-au năucit iarăși, și curând toate se 
roteau și își schimbau locurile între ele. 

De-abia când şi-a luat inima-n dinţi să se oprească 
şi să ridice privirea, a văzut cum Kärnan se înalță dea- 
supra tuturor. Atunci și-a dat seama, în sfârşit, unde se 
află. Oh, cât de drag îi era acel turn vechi, care a făcut 
ca toate să se oprească din rotire. 

Şi-a desfăcut cureaua, şi-a tras în jos fermoarul, 
apoi pantalonii şi chiloţii. 

Dorinţa încă nu se transformase în excitație. Nici 
măcar nu-și vedea mădularul din păr. A bâjbâit cu o 
mână, a smucit un pic de el, ca să-l trezească, și a tras 
pielea înapoi. Mirosul rânced al necurățeniei s-a ames- 
tecat cu cel de lavandă, făcându-l să se simtă murdar 
şi nevrednic. Dar era sigur că va fi mai bine de îndată 
ce începe să-l spele şi să-l săpunească. 

Nu șştiuse unde să se ducă, însă, la fel ca acum câteva 
zile, totul s-a rezolvat de la sine. Dintr-odată, cobora 
acele scări spre centrul orașului, și era atât de obosit 
să o care pe fată, că aproape s-a rostogolit. Dar a reușit să 
ajungă până la prima cotitură. 

După aceea a cărat-o mai departe până la a doua 
cotitură, însă a fost silit să dea înapoi, pentru că un 
grup de bărbați cu costume și căşti de protecţie îi 
blocau calea și se holbau. Dacă n-ar fi fost fata, i-ar 
fi înjunghiat. 

Aproape că a scăpat-o pe jos de câteva ori urcând 
înapoi, era aşa de obosit, că a trebuit să se oprească și 
să-și tragă sufletul înainte de ultimul rând de trepte. 
Atunci a observat că una dintre acele uși care erau 
întotdeauna închise este crăpată. 

Poate că erau bărbaţii cu căști de protecţie, nu 
ştia. În orice caz, nimeni nu l-a văzut că se strecoară 

înăuntru cu fata şi se ascunde în spatele unui morman 
de mobile și cutii. Puțin după aceea a auzit că intră 
cineva, ia ceva și pleacă iar. 

S-a strecurat mai departe în clădire și a urcat pe o 
scară în spirală până la o cameră murdară, ticsită. Cu 
toate acestea, tavanul înalt, pereţii din cărămidă fără 
zugrăveală şi fereastra de unde se vedea întregul oraș 
îl făceau să se simtă ca un rege. 

A luat ligheanul cu apă, l-a pus între picioare și s-a 
clătit de săpun. Era întocmai atât de încântător și ațâ- 
țător cum nădăjduise și, după ce s-a uscat fără să se 
şteargă, nu era doar curat, ci şi destul de vârtos ca să 
facă ceea ce aștepta de atâta timp. 

Acum nu mai trebuia decât să pregătească fata. 

Faptul că Eric Jacobsén ar putea să fie, de fapt, 
vestitul Columb aproape că părea o glumă proastă. 
Ceva imposibil. Nici vorbă să dea impresia că ar fi un 
fel de zeu al sexului, în stare să le facă pe femeile care 
fac pelerinaj la el să-şi depășească limitele sexuale și să 
se lase tatuate. Însă nu încăpea îndoială că tatuajul pe 
care vecinul lui, Axel Stjărnstrâm, îl găsise pe nevasta 
sa era la fel cu cel al lui Molly Wessman, în afară de 
număr, 103. 

Şi-a parcat maşina în fața casei lui Jacobsen, în 
Laröd, şi a observat că atât Lexusul, cât și Lamborghi- 
niul roșu lipsesc de pe alee. Totuşi, după spusele lui 
Molander, telefonul lui Jacobsen era în casă şi în ultima 
jumătate de oră îi dăduse două telefoane nevestei lui 
Axel Stjărnstrom, Emelie. 

La vizita dinainte, Fabian nu avusese ocazia să folo- 
sească ciocănelul. Era surprinzător de sonor și l-a făcut 
să se tragă înapoi un pas și să ducă instinctiv mâna la 
cătuşele din buzunarul hainei. 

Dar în loc de Jacobsen, ușa a fost deschisă de un băiat 
blond de vreo zece ani. „Take Me Out“ a lui Franz Ferdi- 
nand zbiera de undeva, din casă, acompaniat de un 

riff de chitară care era unul dintre cele mai puțin 
armonioase sunete auzite de el vreodată. 

- Salut, mă cheamă Fabian. Pe tine cum te cheamă? 

- Rutger. 

-Tatăl tău e cumva acasă? 

- Nu. 

- Rutger, e rândul tău! a strigat cineva după ce mu- 
zica s-a stins, în cele din urmă. 

- A, nu? Atunci unde este? Tatăl tău, vreau să zic. 

Băiatul a ridicat din umeri. 

- La lucru sau pe undeva. 

- Şi mama? Poate că aș putea să vorbesc cu ea? 

- Ruuutger! Altfel o să câştig eu iarăși! 

- Nu, e rândul meu! 

-Ştii cumva când o să se întoarcă unul dintre ei? 

- Nu, dar acum trebuie să mă întorc la prietenul meu. 

- Înţeleg. Pot să intru şi să aştept? 

Rutger chibzuia, părând că nu ştie cum să reacțio- 
neze, când a început „I Love Rock 'n' Roll“ al lui Joan 
Jett & The Blackhearts, cu un acompaniament de chi- 
tară care măcelărea cu totul cântecul. 

- Era rândul meul 

Rutger a dispărut în casă, lăsând uşa deschisă. 

Poate că Jacobsen era totuşi acasă. Poate că fiul lui 
era atât de absorbit de jocul video în care era prins 
cu un prieten, încât nu observase când s-a întors 
tatăl său. La urma urmei, telefonul lui era aici şi o 
sunase pe soţia vecinului cu mai puțin de o jumătate 
de oră înainte. 

A închis uşa după el şi s-a uitat prin hol. Haine şi 
pantofi zăceau pe podea. Şi-a scos şi el pantofii, i-a 
aşezat ordonat lângă perete şi a mers până într-un 
living aşa de mare, că era mobilat pe secțiuni. 

Lângă șemineu erau presărate pe podea câteva perne 
mari acoperite cu piele. Dincolo de ele, lângă bucătăria 
deschisă, era o masă de sufragerie lungă, cu șapte lămpi 
atârnate deasupra, într-un șir, din tavanul înclinat. 

În celălalt capăt al încăperii, două canapele de colț 
alcătuiau un U în fața ecranului derulat, pe care un 
proiector de pe tavan arăta Guitar Hero, în vreme ce 
din difuzoare urla cântecul lui Joan Jett, care s-a oprit 
brusc când prietenul lui Rutger se pare că a apăsat de 
prea multe ori pe butoanele greşite. 

Auzise despre joc, dar nu pricepea ce e distractiv 
în a apăsa câteva butoane de plastic în ritmul unor 
cântece rock depășite. Totuşi, nu s-a putut abține să 
meargă acolo ca să vadă mai bine. 

Rutger era mult mai bun decât prietenul lui, şi când a 
luat chitara și a început să cânte „Message in a Bottle“, 
izbind în butoane de parcă ar fi fost o chestie de viață şi 
de moarte, Fabian aproape că a avut chef să încerce şi el. 
În loc de asta, ochii i-au fost atrași de un telefon care 
zăcea pe canapea, printre toate cablurile şi comenzile, 
şi care s-a luminat la primirea unui mesaj. 

Nu era nimic ciudat în faptul că Rutger are un 
telefon. Nici nu era de mirare că este ultimul model 
de iPhone 4, care numai ieftin nu era. Nu, ceea ce l-a 
făcut pe Fabian să reacționeze a fost imaginea de fun- 
dal a soției lui Axel Stjârnstrâm. 

- Rutger, acesta este telefonul tău? 

- Nu, al lui tati, a zis Rutger, fără să rateze nici o 
bătaie pe chitară. 

- Parcă ziceai că nu-i acasă. 

Fabian a luat telefonul și a citit mesajul. 

- Nu-i. 

Vrei să-i spui lui Wilhelm să vină acasă cel mai târziu 
la cină? Pup, Emelie. 

- Bine, prin urmare tu ai sunat-o pe mama lui 
Wilhelm un pic mai devreme? 

Rutger s-a oprit din joc şi s-a întors spre el. 

- De unde ştii? Wille, m-ai pârât? 

S-a răsucit spre celălalt băiat de pe canapea. 

-Nu te uita la mine. N-am făcut nimic. 

Rutger s-a întors iar spre Fabian, în vreme ce cântecul 
formaţiei Police se prăbușea în flăcări în spatele său. 

- Te-a trimis tata? Bine, ascultă. Telefonul meu e 
stricat și a trebuit să-l împrumut ca să-l chem aici 
pe Wille. 

- Nu-ţi face griji. 

Fabian a ridicat mâinile. 

-Tatăl tău nu m-a trimis aici să te spionez. Cum 
ziceam, am venit să-l văd. 

- Pentru că nu m-am uitat prin el, şi promit să-l 
încarc şi să-l pun la loc în biroul lui. 

- În ce mă priveşte, e în ordine. 

Rutger a oftat ușurat și i-a dat comanda lui Wilhelm. 

- E rândul tău. 

- Dar e ceva ce nu pricep, a zis Wilhelm, în vreme 
ce regla cureaua, așa încât chitara să fie la înălțimea 
potrivită. Dacă vrei să-l vezi pe tatăl lui, de ce eşti aici 
când știi că nu e acasă? 

- Da, de fapt, de ce ești aici? s-a băgat în discuţie 
Rutger. 

-Vezi asta? 

Fabian i-a înmânat legitimația de polițist. 

- Eşti agent de poliție? 

Fabian a încuviințat. 

- Oho... Ia uite aici. 

Rutger i-a dat legitimația prietenului său. 

- Deci, ce, cum s-ar zice, anchetezi o infracțiune? 

- Da, presupun că poți spune asta. 

- Ce fel de infracțiune? a zis Wilhelm. A fost omorât 
cineva? 

- Mă tem că asta e confidenţial. 

-Şi ce treabă ai cu tata? 

-Speram că mă poate ajuta să lămuresc niște lucruri. 
Dar poate că mă puteți ajuta voi doi în locul lui? 

Rutger s-a luminat la față. 

-Ce vrei să facem? 

Fabian a ridicat celularul. 

- Mai întâi, ar trebui, aşa cum ai zis tu însuți, să-l 
punem la locul lui. Nu vrem ca tatăl tău să se întoarcă 
acasă și să descopere că e descărcat. Aşa că ai putea 
începe prin a-mi arăta unde este biroul lui. 

- Bine. 

Rutger a sărit peste spătarul canapelei de parcă făcea 
parkour şi a luat-o repejor prin living spre o scară în 
spirală. 

Fabian l-a urmat până la subsol, pe lângă o zonă 
spa cu șezlonguri, o saună şi uşi glisante de sticlă care 
dădeau spre piscina de afară. După câteva uși şi un hol 
scurt, Rutger s-a oprit şi s-a întors spre el. 

- Dar promite-mi să nu-i spui că am o cheie. 

- Promit. 

Rutger a scos din buzunar un snop mic de chei, a 
găsit-o pe cea potrivită, s-a răsucit spre una dintre uşi 
şi a băgat cheia în broască. Fabian a observat că era 
o încuietoare serioasă, din cele pe care le vezi în mod 
normal la ușa din față. 

- Dar stai un pic, Rutger, a zis Wilhelm când Rutger 
era pe cale să răsucească cheia. Dacă tatăl tău este 
suspectul? 

Rutger s-a uitat la Fabian. 

- Este? Este tata suspectul? 

- Nu, nu este. 

Lui Fabian nu-i plăcea să mintă. Mai ales copiii. Aces- 
tea fiind spuse, Jacobsen depășise stadiul în care era 
doar suspect, aşa că asta ar scuza o parte din minciună. 

- Şi, aşa cum sunt sigur că înțelegeți, nu vă pot spune 
exact despre ce este vorba. 

Băieţii s-au uitat unul la altul și, când Wilhelm a 
dat din cap, în cele din urmă, Rutger a descuiat ușa. 

- Mulţumesc. 

Fabian a intrat în cameră. 

- Duceţi-vă sus și jucați-vă, o să vă spun dacă mai 
am nevoie de ajutor. 

- Sau am putea să aşteptăm aici până ce termină el. 

Wilhelm și-a încrucișat brațele pe piept. 

- Nu, hai să ne jucăm, a zis Rutger şi a dispărut, cu 
Wilhelm imediat în urma lui. 

- Dar să vii să-mi spui în clipa în care se arată vre- 
unul dintre părinții tăi! 

- Bine! a strigat Rutger de pe scara în spirală. 

Fabian a aprins una dintre cele două lămpi de pe 
masă și a observat imediat ce curat și ordonat era biroul. 
Spre deosebire de hol şi living, în această încăpere era 
un fel de ordine obsesivă, cu toate așezate meticulos 
la locul lor. 

În afară de asta, arăta cam ca un birou normal. 
Mese de lucru cu calculatoare, fișete şi o imprimantă, 
rafturi pline cu bibliorafturi aranjate pe culori şi ine- 
vitabilele teancuri de facturi și plicuri nedesfăcute. 
Singurul lucru care sărea în ochi era un mic banc de 
lucru cu componente electronice, letcoane şi plăci 
cu circuite. 

A deschis computerul, care, după cum era de așteptat, 
a cerut parola. A sărit peste cele obişnuite, ca 123456, 
parolă sau fotbal şi în schimb a încercat Columb. 

Parolă incorectă. 

Prea evident. Jacobsen era mai deștept. Putea fi 
orice, desigur, un şir de cifre la întâmplare și litere 
mici şi mari. Într-un fel, caracterul aleatoriu era un zid 
imposibil de străpuns. Însă Jacobsen părea prea orga- 
nizat și controlat ca să se lase dominat de caracterul 
aleatoriu. Dimpotrivă, în timpul drumului cu mașina 
vorbise destul de mult despre faptul că e important să 
preiei controlul şi să fii stăpânul vieții tale. 

Christofer 1492. 

S-a gândit un pic. Putea să fie asta parola, dar putea şi 
să fie complet altceva. Era destul de sigur de trei lucruri. 
Dacă una dintre litere era majusculă, ar fi prima, 
iar dacă existau cifre, ar fi la sfârşit. Acesta era aproape 
întotdeauna felul în care oamenii își alegeau parolele. 
De asemenea, era convins că este legată într-un fel sau 
altul de Columb. 

Parolă incorectă. 

Jacobsen îi povestise cu mândrie cum a fost când 
a pus pe picioare firma şi că nimeni nu crezuse în 
el. Poate că vedea asta ca felul de cucerire pe care o 
făcuse Columb în 1492. Ca punctul în care a luat 
în mâini cârma vieţii sale şi a început să-și traseze 
propriul drum. 

Christofer2001. 

Parolă incorectă. 

Dar, dacă se gândea la asta, firma putea să nu fie cea 
mai şocantă parte a vieții lui Jacobsen. Banii, succesul 
şi, mai presus de toate, ocazia de a trage cu ochiul 
la femei pe care nu le cunoştea, cu siguranță. Dar 
evenimentul cel mai important a fost când a devenit 
Columb. După spusele femeii de la clubul de sex în 
grup, zvonurile despre el începuseră să circule cu vreo 
doi ani înainte. 

Christofer2010. 

Ecranul s-a înnegrit câteva secunde și apoi s-a lumi- 
nat din nou, arătând imaginea unei picturi în ulei cu 
trei corăbii în largul mării. Și-a dat seama imediat 
că trebuie să fie corăbiile lui Columb, Niña, Pinta şi 
Santa Maria. 

Intrase. 

Assar Skanâs a scos din rucsac bocceaua, a desfă- 
cut-o pe masă, lângă fetiță, și s-a asigurat că uneltele 
sunt frumos rânduite și la îndemână. Erau acolo o 
foarfecă de grădină, două cuțite de bucătărie de mărimi 
diferite, o sulă, o toporișcă, un ciocan și un fierăstrău. 
Aliniate așa, arătau înspăimântător, zău așa, şi nu-i 
plăceau. Dar, când avea să ajungă la ele, fata oricum 
n-avea să mai simtă nimic. 

S-a uitat pe fereastră, la oamenii care mişunau 
ca nişte furnici înnebunite jos, foarte departe de el. 
Nimeni nu părea să aibă măcar timp să se oprească şi 
să se uite la mașinile de poliție cu girofarurile pornite 
care opreau în mijlocul pieței. 

Şi dacă îl căutau pe el? Chiar așa să fie? Nu, trebuia 
să fie altcineva. În orice caz, n-aveau să-l găsească. 
Niciodată. Nu trebuia să-și facă griji. De fapt, nici 
un pic. 

Colanţii bleumarin cu căluți albi ai fetiţei au alune- 
cat în jos cu un pârâit de electricitate statică. Picioarele 
ei erau albe ca sideful, ceea ce scotea şi mai mult în 
evidenţă cele trei vânătăi de sub genunchiul drept. 
De ce n-o fi adus cu el ceva care să le acopere? 

Rochia, şi ea cu căluțţi, a tăiat-o. La fel şi chiloțeii. 
O tăietură într-o parte, una în cealaltă, și au fost înlă- 
turați cu o mică smucitură. 

În afară de vânătăi, priveliştea care i se înfățișa era 
cea mai frumoasă pe care o văzuse vreodată, şi a făcut 
să-i crească dorința atât de mult, încât era sigur că nu 
fusese niciodată mai puternică. Voia să fie în ea, şi voia 
asta acum. Imediat. 

Dar asta era rău. Ştia că o să fie rău și prea repede 
dacă nu se controlează. Așa că şi-a luat mădularul 
în mână şi a început să-l tragă înainte și înapoi. La 
început cu mişcări calme, atente. Însă vederea pielii 
ei moi, de culoarea fildeșului, l-a făcut să se miște tot 
mai repede şi, la sfârșit, nu s-a mai putut opri. 

În vreme ce-și trăgea sufletul, l-a simțit cum i se 
înmoaie, cu sângele plecând din el, umflat și pe jumă- 
tate în erecție după mânuirea dură. S-a uitat pe fereastra 
murdară şi a observat sosirea altei mașini cu girofarul 
pornit, în vreme ce agenţii de poliție se răspândeau în 
direcții diferite. 

A tăiat cu foarfecele de grădină o bucată de pânză şi 
a folosit-o ca pe o cârpă ca să se șteargă. Apoi a deschis 
gura fetei şi a numărat cinci respirații umede, după 
care a făcut din cârpă ghemotoc pe care i l-a îndesat 
în gură și a acoperit totul cu două bucăţi mari de 
bandă adezivă. 

Fata a început, la fel de liniștită, să respire pe nas, 
fără altă reacție. Chiar o lovise aşa de tare, că era într-un 
fel de comă? Asta avea unele avantaje, însă îi amintea 
prea mult de moarte, şi nu-i plăcea moartea. De fapt, 
nu-i plăcea deloc. 

A prins-o de brațul drept şi a tras de el ca să-i răsu- 
cească trupul inert cu 180 de grade, ceea ce a făcut 
capul ei să-l atingă. Apoi a întors-o pe burtă şi a tras-o 

de amândouă braţele până ce capul i-a atârnat peste 
marginea mesei. 

Apoi a luat ligheanul cu apa parfumată cu lavandă 
şi l-a lăsat în jos, sub capul ei. L-a apucat cu amândouă 
mâinile, ca să nu se verse, a îngenuncheat și l-a ridicat 
până ce toată fața ei a ajuns sub apă. 

Doamne, dă să nu fie în comă. Dacă era, va tre- 
bui să se grăbească, până nu se răcește și înțepeneşte. 
Pentru că auzise despre asta. Oamenii morți sunt reci 
şi țepeni, iar lui nu-i plăcea deloc asta. 

Apoi ea a tuşit, în fine, şi şi-a revenit cu o tresă- 
rire violentă. Îi vedea muşchii de sub omoplaţi încor- 
dându-se ca nişte arcuri când și-a scos fața din apă 
şi s-a uitat la el. 

El i-a zâmbit, cu cel mai dulce zâmbet al său, ca ea 
să înțeleagă că asta e ceva frumos. Ceva care trebuie 
s-o facă fericită. Dar nu arăta fericită. Cu toate că 
o mângâia pe păr foarte blând, ea a reuşit să scuipe 
cârpa şi să țipe cât o țineau plămânii. Și lui nu-i plă- 
ceau țipetele. 

De fapt, nici un pic. 

După douăzeci de minute petrecute în fața celor 
două calculatoare, dând clic pe fişiere şi documente, 
Fabian nu găsise altceva decât contabilitate, liste de 
clienţi şi o puzderie de fotografii cu Jacobsen însuși, 
prietenii și rudele la piscină și în diferite vacanțe. 

Nimic despre alter ego, Columb. Nici vreun server 
extern, fie prezent în birou, fie în cloud, iar istoricul 
căutărilor nu arăta decât vizite nevinovate pe Facebook, 
Google şi site-uri de ştiri. 

A început să închidă ferestrele deschise, ca să se 
ocupe de conținutul rafturilor şi dulapurilor, când 
i-a atras atenția una dintre ferestre marcată Arhivă 
documente. 

Conţinea toate fişierele de pe hard drive, cele pe 
care tocmai le văzuse. Însă nu ceva de pe listă îl făcuse 
să reacționeze, ci una dintre setările din colţul de sus, 
dreapta, care controla ce se vede. Nu se gândise nicio- 
dată că există o astfel de setare, dar iat-o acolo. 

Fişiere ascunse, scria, sub Detalii şi Vizualizare curentă. 

A bifat căsuţa de alături și a început să deruleze din 
nou lista care, la prima vedere, părea neschimbată. Dar 
după un minut a observat un fişier pe care era sigur că 
nu-l văzuse înainte. Se numea Santa Maria şi era unul 

dintre cele mai mari de pe hard, cu cei trei sute de 
giga. L-a deschis, ceea ce a făcut să apară într-o fereas- 
tră o mulțime de fişiere. L-a ales pe primul de sus, 
marcat TAT, al cărui conținut fusese modificat cu trei 
zile înainte. 

S-a deschis o listă lungă de dosare, fiecare cu un 
număr. A ales unul la întâmplare, în care se aflau foto- 
grafii ale unei femei tolănite pe o canapea de piele. 
Avea pe sfârcuri cârlige de rufe, şi în altă fotografie se 
uita direct în sus la aparatul de fotografiat, în vreme 
ce i-o lua în gură bărbatului care fotografia. 

Toate dosarele, până la ultimul, conţineau foto- 
grafii de femei în diferite poziții. Erau acolo de toate 
felurile, de la asiatice până la negrese, blonde şi roş- 
cate. Unele purtau cizme înalte până la genunchi, alte 
vinilin și piele, dar cele mai multe erau goale-pușcă. 
Din Jacobsen, dacă el era, nu se vedea mai mult de o 
mână, un tors frumos dăltuit şi, din când în când, se 
vedea un penis în erecție tatuat cu o săgeată. 

Toate femeile păreau să fie vii. Ce-i drept, unele 
aveau ochii închiși şi unele păreau să fie îngrijorate 
sau chiar speriate. Dar n-a văzut nici una care să pară 
drogată sau, în general, dusă de pe lume. Dimpotrivă, 
cei mai mulți dintre ochii pe care i-a mărit erau sticloși 
datorită dorinţei, voluptăţii și excitației pure. 

O fotografie le era comună tuturor. Un prim-plan 
al muntelui lui Venus dezvelit, care tocmai fusese ras 
şi tatuat cu o linie străpunsă de o săgeată şi un număr. 

A derulat lista până la fișierul cu numărul 28. Aşa 
cum se aştepta, era Molly Wessman. Era culcată pe o 
masă de lemn negeluit, cu braţele și picioarele legate, și 
era biciuită. Dar în nici una dintre fotografii n-a văzut 
ceva fundamental diferit față de celelalte, care ar fi 
putut să explice de ce a trebuit să fie otrăvită şi ucisă. 

A închis fereastra şi a deschis fişierul marcat DATE. 
Nu conținea decât un program numit Opera, care 
s-a dovedit a fi un motor de căutare. Fabian folosea 
Internet Explorer, cu toate că auzise că mai există alte 
câteva mult mai bune. 

N-a găsit nici un favorit, însă istoricul căutărilor a 
arătat câteva site-uri de întâlniri. 

A ales Badoo, unde câteva profiluri de femei fuseseră 
alese ca favorite. Toate erau mai frumoase decât media, 
cu toate că unele dintre ele își măriseră un pic prea 
mult sânii și buzele. 

Ingela Kjellson trecuse la principalele interese, prin- 
tre altele, sex. Altul era roluri, şi al treilea sex în trei. La 
fel şi Tina Frej, Hanna Idun și Sofia Ohmann. În afară de 
filme, cine romantice şi muzică, toate femeile alese 
de Jacobsen puseseră în lista intereselor lor diferite 
forme de sex. 

Nu părea că el le-ar fi contactat. Totuși, avea însem- 
nări bogate despre fiecare dintre ele. Printre altele, 
le aflase adresa de acasă, dacă stăteau cu chirie sau 
locuinţa era proprietatea lor, cine este proprietarul sau 
cine este preşedintele asociației de locatari și, în cele 
din urmă, ce fel de serviciu de internet aveau. 

Așadar, de aici îşi pescuia Jacobsen victimele. 

S-a întors la fişierul Santa Maria şi a deschis unul 
dintre celelalte dosare, marcat TOR. „The Onion Router“ 
scria în partea de sus a ferestrei ca a unui motor de 
căutare. Nu mai fusese vreodată acolo, dar a ştiut pe 
loc că este darknet!. 

Desigur, pe aici își petrecea vremea Jacobsen. Ano- 
nim și imposibil de urmărit printre traficanţii de arme 


1 (aprox.) „Reţeaua întunecată“ 

ilegale, traficanţii de carne vie, pedofili și aşa-numitele 
Red Rooms!, în care erau prezentate execuţii în direct. 

Unul dintre site-urile favorite era marcat În direct, 
şi când a dat clic, ambele ecrane s-au înnegrit. Dar 
apoi, pe măsură ce prindea viteză transferul, pixelii au 
revenit la viață şi pe ambele ecrane a apărut câte o grilă 
cu pătrate de cinci pe cinci. Ceea ce vedea erau imagini 
în direct din cincizeci de dormitoare şi băi diferite. 

Fiecare pătrat era marcat cu un prenume, ca Stina, 
Greta, Ingela, Fia, Ylva şi aşa mai departe. Pătratul mar- 
cat Molly era negru și însemnat cu un X roșu. 

Cele mai multe dintre pătrate înfățișau încăperi 
goale, dar era jumătatea după-amiezii. Lisa era acasă, 
totuși, pe cale să iasă din cadă și tocmai își ștergea cu 
mâna apa de pe sâni, înainte să se înfășoare într-un 
prosop. Carina părea că doarme, iar Amanda citea în 
cadă. Pe de altă parte, Kelly avea ca oaspeţi doi bărbaţi 
de vreo treizeci de ani, care o penetrau prin față și 
prin spate. 

În ciuda imaginii cu granulaţie mare, aproape că se 
simţea ascuns după draperia din dormitorul ei. Înainte 
ca senzaţia înecăcioasă de repulsie și rușine să devină 
copleșitoare, a închis motorul de căutare TOR şi a des- 
chis fişierul marcat MOV. 

Conţinea o listă cu vreo cincizeci de fişiere, mar- 
cate și ele cu prenume. A derulat până la cel marcat 
Molly şi l-a deschis. Conţinea imagini care păreau să 
fie selectate de la camerele ascunse în dormitor și baie, 
în care fie se masturba, fie făcea dragoste cu unul sau 
mai mulți bărbaţi, și uneori și cu femei. 

Cel mai recent clip era vechi de exact doi ani şi arăta 
un bărbat care nu purta nimic în afară de o vestă de 


1 Camere roșii 

piele, o pălărie de cowboy şi un toc la brâu, cu pistolul 
în el, luând-o pe la spate în ceea ce părea să fie un act 
de sex anal foarte brutal. 

Ca să ajungă cât mai adânc posibil, cowboy-ul o ținea 
cu mâinile de șolduri şi se împingea atât de puternic, 
încât pistolul o lovea ori de câte ori el ajungea la capăt. 
Însă pe Molly nu părea s-o deranjeze. Dimpotrivă, plă- 
cerea ei părea să fie bazată pe brutalitate. 

După o vreme, bărbatul a ieşit din ea, a înşfăcat-o 
de păr cu o mână și a tras-o spre el. Cu cealaltă mână 
a scos pistolul și i l-a lipit de tâmplă, în vreme ce ea 
i-o lua în gură. 

Din când în când îi împingea capul atât de departe, 
încât Fabian o vedea cum se îneacă, iar bărbatul n-a 
tras-o de păr în sus decât când a ejaculat și... 

- Ce mama naibii se petrece aici? 

Fabian s-a răsucit și a văzut în cadrul ușii o femeie 
care se uita de la el la scena de sex violent de pe ecran 
şi înapoi. 

Irene stătea în mijlocul pieței, lăsându-și privirea 
să rătăcească peste fațade. Faptul că telefonul lui Assar 
Skanăs era deschis părea aproape prea frumos ca să fie 
adevărat. Molander primise vestea în timpul ședinței 
lor, după care şi-au strâns la repezeală lucrurile și au 
zbughit-o. În sfârșit, aveau să pună mâna pe el. 

Însă bucuria ei a fost de scurtă durată. Nu mult 
după aceea, a ajuns la el vestea că Ester Landgren a dis- 
părut fără urmă de pe terenul de joacă din Slotthagen, 
în apropiere de Kărnan. 

Molander a restrâns aria la o zonă circulară cu 
centrul în partea estică a pieții Stortorget, între clădi- 
rea Trygg-Hansa şi hotelul Elite. Cercul, cu o rază de 
cincizeci de metri, se întindea de la statuia lui Magnus 
Stenbock până la Kärnan, ceea ce însemna că acele 
două evenimente erau prea apropiate geografic ca să 
nu fie legate între ele. 

În comparaţie cu zona de căutare de pe S&derâsen, 
asta era un fleac. Acestea fiind zise, centrul orașului 
era departe de a fi uşor de scotocit. Piaţa şi scările 
care duceau la Kärnan nu erau o problemă. În afară 
de ceva vegetaţie și diferite unghere, erau zone relative 

deschise, pe care doi agenţi în uniformă putuseră să 
le cerceteze în câteva minute. 

Nu, cealaltă parte a cercului, între Mariakyrkan! și 
Strâmgrânden, era cea mai dificilă. Erau acolo de toate, 
de la hoteluri, birouri şi locuinţe, până la magazine, 
pivnițe și curți. 

Oricum ar fi abordat problema, avea să fie nevoie 
de ore întregi ca să caute peste tot. În plus, nu puteau 
să folosească toate resursele pe care le aveau, pentru 
că mai mult de jumătate dintre agenţii în uniformă 
asigurau perimetrul, astfel încât Skanâs să nu poată 
fugi. Pentru că aveau să-l aresteze. În privinţa asta 
nu-și făcea griji. Era îngrijorată de ceea ce ar avea timp 
să-i facă fetei până să-l găsească. 

După spusele lui Molander, telefonul nu se depla- 
sase în ultima oră. Asta făcea mai ușor de organizat 
căutarea. Dar mai însemna și că, probabil, găsise un 
loc în care îşi putea trăi perversiunile bolnave. Sau, altă 
variantă, că a aruncat telefonul într-un coş de gunoi ca 
să-şi piardă urma, iar cum se afla cu totul altundeva. 

- Oricât de mulţi ne puteţi da, l-a auzit pe Klippan 
cum aproape că strigă la telefon, în vreme ce venea spre 
ea peste piatra cubică. Nu, am nevoie de ei chiar acum. 

A închis telefonul şi s-a răsucit spre Irene. 

-Am o echipă care caută în amândouă hotelurile și 
una care se ocupă de H&M şi de birourile din clădirea 
Trygg-Hansa. Dar o să dureze. 

- Mi-am închipuit. Câţi mai vin încoace? 

-Vreo zece. Mă gândeam că ar putea să alcătuiască 
a treia echipă și să caute prin proprietățile mai mici. 
Însă o să treacă cel puțin o jumătate de oră până să 


1 Biserica Maria 

ajungă, şi însăşi obținerea accesului în toate locurile 
o să fie un coșmar. 

- Da, Klippan, ştiu că pare deprimant, dar ce ai! 
trebui să facem? 

- Ce-ai zice să-l sunăm, pur și simplu? 

-Ce aş zice despre asta? Aş zice că cred că o să-și 
dea seama că i-am prins urma și avem numărul lui 
de telefon, ceea ce o să-l facă să-l închidă iar, şi în 
acest moment aș zice că e ultimul lucru pe care ni-l 
dorim. Tu? 

- Sunt convins că știe de o vreme că i-am prins urma. 
Nu trebuie decât să deschidă un ziar. Şi nu prea are 
cum să fie un şoc faptul că avem numărul lui, de vreme 
ce e în cartea de telefon. Ciudat este că l-a deschis 
iar, ceea ce sugerează că nu-și controlează acțiunile. 
Sigur, riscăm să închidă din nou telefonul sau să se 
descotorosească de el în clipa în care îşi dă seama că 
suntem noi. Însă asta tot ne-ar da câteva secunde 
valoroase de informații despre unde ar putea să fie. 
În plus, am avea o șansă să-l convingem să renunţe. 

Irene a dat din cap, cu toate că îi era greu să nu se 
gândească la posibilele consecinţe. 

- Foarte bine, hai să încercăm. Nu era timp să dez- 
bată meritele. Dacă voiau să aibă o șansă cât de mică 
să dea de el înainte să fie prea târziu, trebuia să tragă 
un foc de armă în întuneric și să țină pumnii strânşi. 
Hai să-l sunăm din laboratorul lui Ingvar, ca să poată 
să înregistreze și să analizeze. 

Klippan a încuviințat. 

- E pregătit, aşteaptă semnalul. 

Așadar, deja discutaseră pe la spatele ei și luaseră 
hotărârea. Şi dacă ea zicea nu? Ar fi făcut-o, totuşi? 

- Uite care-i treaba, a explicat Molander, așezat la 
panoul de comandă din dubă, cu căştile atârnate la gât 

şi ochii la unul dintre ecrane, care arăta o hartă a zonei 
de căutare. Am pregătit câteva numere neînregistrate, 
pentru eventualitatea în care trebuie să sunăm... 

-Cum adică neînregistrate? l-a întrerupt Irene. 

S-a aşezat pe unul dintre taburetele mici, în vreme 
ce Klippan închidea în urma lor ușa glisantă. 

-Sunt anonime și nu pot fi căutate. În același timp, 
apar pe ecran ca orice număr normal, nu scrie „număr 
ascuns“. l-a dat lui Irene căştile. Dacă ești gata, hai 
s-o facem. 

De cum a auzit primul apel și-a dres glasul, ca să 
fie sigură că totul funcționează bine. Când a răsunat 
al treilea apel, aproape că şi l-a putut imagina pe Assar 
Skanăs întrerupându-se din orice o fi fost ceea ce făcea 
şi gândindu-se dacă să răspundă sau nu. 

„Numărul la care aţi sunat nu este disponibil în acest 
moment. Vă rugăm să reveniţi.“ 

Molander a oprit apelul și s-a răsucit spre ceilalți. 

- N-ar trebui să mai încercăm o dată? a zis Klippan. 

- Nu, n-ar trebui, a răspuns Irene. 

-De ce nu? Dacă i-a oprit sunetul și n-a ajuns la el 
la timp? 

- De fapt, înclin să fiu de acord cu Klippan, a zis 
Molander, dând din cap ca să sublinieze câtă drep- 
tate are. 

- A, nu zău, eşti? a zis Irene, căutând argumentul 
potrivit ca să le demonstreze de ce e o idee așa de 
proastă. 

Dar înainte să fi găsit vreunul, telefonul a început 
să sune. 

-El e? 

Molander a încuviinţat și a dat clic pe răspunde. 

- Alo? 

Vocea de la celălalt capăt părea fără suflu și stresată. 

- Assar, tu eşti? 

-Cine e la telefon? 

- Mă numesc Irene Lilja și sun de la... 

- De ce? Ce vrei? 

- Vreau doar să ştiu cum te simți și unde eşti. 

- Nu acum. Nu-i timp. Va trebui să vorbim altădată. 
La revedere. 

- Nu, Assar. Nu închide. N-ai putea... 

- Totul e în ordine. Minunat. Mai bine ca oricând. 
Cred că acum trebuie să închid. 

- Fata, Assar. E la tine? 

- Care fată? 

- Ester Landgren, cea pe care ai luat-o de la terenul 
de joacă. 

- Nu ştiu despre ce vorbeşti. N-am nici o fată. 

-Cea cu părul roşcat şi colanţi albaştri cu căluți. 

-Ti-am spus, n-am nici o fată! Știu că nu-i voie. 

-Dar nici să minți nu-i voie. 

- Nu ştiu despre ce vorbeşti. Eşti rea şi probabil ai 
greşit numărul. 

- Nu, n-am greşit, şi ştii exact despre ce vorbesc. 

S-a lăsat tăcerea, nu se auzea decât respiraţia greoaie 
a lui Assar Skânas. 

- Assar, ascultă-mă, o să-ți spun cum va fi. 

A avut grijă să intercaleze o pauză de efect. 

- Dacă se dovedeşte că mă minți în privința fetei, o 
să am grijă să nu mai poți vedea în restul acestei luni 
nici unul dintre filmele tale cu copii. Şi să-ţi iei adio 
de la dulciuri. 

- Cum, de ce? E a mea. Fata îmi aparţine mie, numai 
mie! 

- Assar, știu ce zici. Dar înţelegi că trebuie să-i dai 
drumul, da? 


MOTIVUL X | 467 


- Nu, nu-i dau drumul. Mă auzi? Niciodată! Am 
aşteptat mai mult ca oricine şi acum e rândul meu să fac 
ce poftesc. Ce poftesc! Aşa au zis vocile, şi cu asta, basta. 

- Dar, Assar, noi... 

- Ele comandă, nu tu! 

Convorbirea s-a încheiat. 

- Zău că nu ştiu de unde să încep. Nu-i un lucru 
despre care să-mi placă să vorbesc, după cum sunt 
sigură că înțelegeți. Karolina Jacobsén, îmbrăcată 
cu o fustă până la genunchi și o bluză alb-gălbui, şi-a 
netezit părul negru, lung până la umeri, cu toate că 
era perfect aranjat. Însă comportamentul lui Eric în 
privința intimității și a actului sexual n-a fost niciodată 
cu totul normal. 

Fabian încercase să închidă cele două monitoare 
cât de repede a putut atunci când soția lui Jacobsen a 
năvălit în birou. Însă ea l-a smuls, pur și simplu, 
de lângă tastatură și s-a uitat la Molly Wessman care 
era supusă de cowboy unui tratament brutal. 

- Ce vrei să zici? 

Fabian a scos un șerveţel din cutia pe care o găsise 
într-unul dintre sertare şi i l-a dat. 

- În cei cincisprezece ani de când suntem căsăto- 
riți n-am ajuns niciodată aproape de o viață sexuală 
funcţională, şi probabil nu vom ajunge niciodată. Nici 
măcar pe Rutger nu l-am conceput în mod natural. 

Vocea i s-a frânt şi şi-a şters ochii cu şerveţelul. 

Trecuseră câteva minute de când îl rugase să opreas- 
că clipul şi să-i spună cine este și ce face în biroul 
soțului ei. 

- Sigur, avem o mulțime de alte lucruri. Bani, pri- 
eteni, o viață la care mulți oameni nu pot decât să 
viseze. Dar atunci când nu te mai gândeşti la toate 
astea şi accepţi faptul că lucrurile sunt aşa cum sunt, 
totul îți explodează în față. 

A făcut semn cu capul spre ecranul întunecat. 

- Înţeleg că poate fi greu să vorbeşti despre asta. Dar, 
aşa cum am spus, suntem în mijlocul unei... 

- Bine, dar de ce anume este suspectat? Este măcar 
suspectat? 

- Clipul pe care l-ai văzut nu este un film porno 
obișnuit. 

- Nu? Dar nu înţeleg. Ce... 

- În realitate, cuplul din el n-are habar că este filmat 
cu o cameră ascunsă. 

- Da? Şi vrei să zici că Eric a pus-o acolo? 

Fabian a dat din cap. 

- Şi acea femeie a murit acum trei zile, otrăvită. 

- Stai, aşteaptă un pic. Doar nu crezi că Eric ar fi 
putut s-o omoare... Karolina şi-a astupat gura cu mâna 
şi a clătinat din cap. Nu, te înșeli. Eric n-ar fi putut. 
Trebuie să fie o greşeală. Mă asculți? Ai făcut o greșeală. 
L-ai confundat cu altcineva... 

- Recunoşti asta? 

Fabian a ridicat o fotografie a tatuajului lui Molly. 

Karolina s-a uitat la ea ca și cum ar fi fost contagi- 
oasă, şi fața i-a devenit din roşie și iritată, albă ca varul. 

- O, Sfinte Dumnezeule... 

-Am găsit asta la femeia ucisă, şi bănuim... 

Karolina l-a întrerupt, descheindu-și bluza cu mâini 
tremurânde şi cu lacrimi șiroind pe față. Apoi a tras-o 
în jos și și-a dezvelit umărul stâng, pe care era un 
tatuaj asemănător, cu o linie străpunsă de o săgeată. 

- Karolina. Fabian a încercat să-i prindă privirea. 
Înţeleg că trebuie să-ţi fie foarte greu. Dar mă tem că 
trebuie să... 

-Cu ce pot să ajut? Karolina a ridicat privirea şi s-a 
uitat în ochii lui. Spune-mi doar cum pot să te ajut 
să-l prinzi pe ticălosul ăla. 

- Dacă ştii unde este sau cum să dăm de... 

Fabian a fost întrerupt de uşa care s-a deschis și 
Rutger a intrat, cu răsuflarea tăiată. 

- Mamă, ne trebuie o gustare. Suntem morţi de 
foame. 

-Va trebui să vă descurcațţi singuri. Avem iaurt și 
cereale, sau sendvișuri, dacă preferi. 

- Ei, haide. Nu poți? Suntem în toiul unui Guitar... 

- Nu, mama e ocupată. Acum pleacă, să putem vorbi. 

- Dæ’ de ce? O să vărs pe jos şi... 

- Rutger! Karolina a ridicat un deget amenință- 
tor. Ştii ce ţi-a spus tata. Nici măcar n-ai voie să intri 
aici. 

-Də tu ai? Şi el? Nimeni în afară de tata n-are voie... 

Karolina l-a înșfăcat de braţ. 

- Afară! Bine? 

S-a ridicat de pe scaun și l-a împins spre ușă. 

- Dar... 

-Nici un „dar“. Ori îţi faci o gustare, ori nu. Nu-mi 
pasă, câtă vreme nu vii aici. Ai priceput? 

A închis ușa după el şi s-a întors spre Fabian. 

- Scuze. S-a așezat la loc şi a încercat să se liniştească. 
Din păcate, n-am nici o idee unde este. De multe 
ori rămâne în oraş până spre dimineaţă. 

- Poate că ai un număr de telefon? Cel pe care îl 
avem noi este al telefonului pe care l-a lăsat aici. 

- Nu cunosc pe nimeni cu mai multe telefoane decât 
Eric. Am trei în lista mea de contacte, aşa că le poți 
încerca, cu toate că am bănuit întotdeauna că mai 
sunt cel puțin încă două. 

Şi-a scos telefonul, a găsit numele soțului și i-a dat 
aparatul lui Fabian, care i-a trimis imediat informațiile 
lui Molander. 

- Îmi cer scuze dacă întrebările mele sunt supără- 
toare, însă... 

-Te rog, nu te mai scuza atât. Promit să-ți spun 
tot ce ştiu. 

- Bine. 

Fabian a dat din cap. 

- Ai spus că n-aţi avut niciodată o viață sexuală 
funcțională. Dar cu siguranță la început trebuie să fi 
avut. Așadar, ce s-a întâmplat în jurul momentului 
în care s-a sfârşit? 

Karolina a răspuns cu un zâmbet. 

- Corect. Aşa se presupune că trebuie să fie. Nu-ţi 
doreşti decât s-o tot faci, până te prinde din urmă 
realitatea. Dar nu aşa s-a întâmplat cu Eric şi cu mine. 
A clătinat din cap. N-am făcut dragoste. Nici măcar o 
dată. Am încercat de câteva ori, fireşte, dar el nu s-a 
ridicat la înălțimea așteptărilor, şi ceea ce am izbutit 
cu siguranță nu poate fi definit ca raport sexual. 

- Prin urmare, nu tu ai fost cea care... 

- Ba dimpotrivă. Nu-mi doream nimic mai mult pe 
lume, și n-am putut să-mi dau seama ce nu-i în ordine. 

- Aţi vorbit despre asta? 

Karolina a oftat. 

- Am încercat să aduc vorba de câteva ori, dar el 
s-a eschivat şi a zis că nu vrea să forțeze lucrurile. 

La început chiar am crezut că, în fond, e drăguţ faptul 
că el nu-i ca toți ceilalți, încercând doar să se înfrupte 
cât mai repede, fără să-i pese ce simt eu. Dar apoi, 
într-o zi în care am venit acasă mai devreme decât de 
obicei, l-am găsit în fața computerului, ocupându-se 
de sine. S-a dovedit că are computerul ticsit cu lucruri 
absolut oribile pe care le-a cumpărat sau descărcat. 
În acel moment eram deja împreună de șase luni, şi 
am avut impresia că mă înşelase tot timpul. Mi-am 
ieşit din fire, am smuls computerul din perete, cu 
toate cablurile, şi l-am azvârlit de la balcon. Locuiam 
la etajul trei în Västra Berga, şi nici nu vreau să mă 
gândesc ce-ar fi ieşit dacă se nimerea să treacă cineva 
pe stradă. 

- Şi el cum a reacționat la asta? 

- N-a avut încotro, a trebuit să mărturisească și 
să jure că nu mă iubeşte decât pe mine. Dar am pus 
piciorul în prag și l-am silit să aleagă între mine 
şi pornografie. 

- Şi a fost de acord. 

- Păi, hardul nu mai putea fi salvat şi, din cât am 
înţeles, cheltuise o avere pe acele filme. În orice caz, a 
început să meargă la un specialist în terapia sexuală. 
Nu mi-a picat bine niciodată chestia asta. Dar, în ace- 
laşi timp, nu voiam să fiu eu problema, așa că am făcut 
tot ce mi-a stat în puteri ca să-l ajut pe Eric. 

- Şi ce puteai să faci? 

- Asta m-am întrebat. Era evident că este depen- 
denţa lui Eric, nu a mea. Însă specialistul părea să 
creadă că am un rol important în acest proces. 

A oftat şi a clătinat din cap. 

-A fost un chin. Ideea era să facem progrese tot mai 
mari. Așa că ne-a dat teme pentru acasă, cum ar fi ca 

Eric să stea lângă mine în pat și să mă privească mas- 
turbându-mă. Nu ştiu cum am putut să fiu de acord 
cu asta. Dar am fost. Zăceam acolo, zvârcolindu-mă și 
umilindu-mă ca o prostituată de doi bani, ca lui să i se 
scoale şi să aibă poftă să vină la mine. Problema e că 
n-a făcut-o niciodată. Stătea doar acolo şi se holba 
şi se rezolva singur. Fabian i-a mai dat un şerveţel. Am 
făcut aproape tot ce mi-a cerut timp de mai mult de 
un an până să mă satur şi să renunţ. 

- Aproape? Cu ce n-ai fost de acord? 

Karlina l-a privit în ochi. 

- E relevant, sau ești doar curios? 

- Aşa cum spuneam, înțeleg deplin dacă eşti stin- 
gherită. Dar ceea ce caut eu este un motiv, şi cred că 
ar putea să fie găsit în clipele de răscruce, într-un 
moment crucial care ar fi putut să-l facă să treacă de 
la privitul unor imagini porno la amplasarea de camere 
ascunse în dormitoarele altora. 

Karolina a dat din cap. 

- Voia să mă vadă făcând dragoste cu altcineva. 
Atunci am zis nu. S-a supărat pe mine, desigur, și mi-a 
spus că-i distrug programul de recuperare. Dar acesta 
a fost momentul în care am pus piciorul în prag. 

-Şi ce s-a întâmplat apoi? 

- De fapt, nimic. 

Karolina a dat din umeri. 

-În cele din urmă, m-am resemnat că, pur și simplu, 
nu poate s-o facă. Desigur, ar fi trebuit să-l părăsesc, 
dar în loc de asta am hotărât să încercăm să avem un 
copil prin inseminare artificială. Nu mă întreba de 
ce, dar în acea vreme părea să fie o soluţie la proble- 
mele noastre. 

- Şi când a fost asta? 

- 2001. Rutger s-a născut peste un an. 

Era același an în care Jacobsen și-a părăsit serviciul 
permanent ca să-și înceapă propria afacere. Să fi fost 
refuzul Karolinei să-l lase s-o privească ceea ce i-a 
declanşat hotărârea? Asta să fi fost ceea ce l-a făcut 
să înceapă să instaleze camere ascunse? 

Părea improbabil. Însă pentru Jacobsen, cu experi- 
ența din domeniul securității și cunoștințele despre cea 
mai recentă tehnologie de supraveghere, cu siguranță 
era posibil. 

Ceea ce nu găsise era vreo legătură logică cu Columb. 
Ce anume l-a făcut să treacă de la a privi la a face? 

- Aşadar, în toți anii în care ați fost împreună, n-aţi 
făcut niciodată dragoste? 

- Am făcut, o dată. Cu toate că a fost mai aproape 
de viol. Era după miezul nopţii. Era aici, ca de obi- 
cei, lucrând până târziu. De obicei la ora aceea dorm 
deja, dar tocmai citeam Bărbaţi care urăsc femeile şi nu 
puteam să las cartea din mână. Era la câțiva ani după 
ce apăruse. De obicei nu citesc cărți polițiste. Toate 
sunt la fel. În fine, era mult prea târziu şi izbutisem, în 
cele din urmă, să mă smulg și să sting lumina, când a 
intrat el în cameră. Vocea i-a pierit și a înghiţit în sec. 
N-aveam chef de vorbă, aşa că m-am prefăcut că dorm. 
De obicei merge, pentru că am tendința să adorm în 
câteva minute. Însă în acea noapte a venit și s-a lipit 
de mine, ceea ce nu face niciodată. Era ca și cum m-ar 
fi atins pentru prima oară. Dintr-odată, mâinile lui 
erau peste tot, pe sâni şi în chiloţii mei. Stăteam acolo, 
zicându-mi că, în cele din urmă, se întâmplă. Ba chiar 
avea erecție. Așa că m-am răsucit şi eram pe cale să-l 
sărut, când, dintr-odată, obrazul mi-a luat foc. Era 
întuneric și la început n-am înțeles ce s-a întâmplat. 
Apoi m-a lovit încă o dată și mi-a șuierat să nu mă mai 

uit niciodată la el. Apoi mi-a poruncit să mă așez în 
patru labe. Dar eu zăceam doar acolo, într-un soi de 
şoc, şi nu pricepeam ce se întâmplă. Așa că m-a smu- 
cit de braț și aproape că mi l-a scos din umăr. Habar 
n-aveam că este atât de puternic şi, brusc, uite-mă în 
patru labe, simțind cum mă pătrunde. Dar nu unde 
ar fi trebuit, aşa că în cele din urmă am fost sfâșiată 
şi a început să-mi curgă sânge. Îl simţeam picurând pe 
partea dinăuntru a coapselor. I-am spus să se oprească, 
dar a șuierat doar să tac. Că sunt o târfă jegoasă care ar 
trebuie să-și țină fleanca. Este exact ce a zis, apoi şi-a 
văzut de treabă până ce a terminat. 

- Asta a fost acum doi ani? 

- Da, de fapt exact acum doi ani. Cu doar câteva zile 
înainte de solstițiul de vară. De unde ai știut? 

l-ar fi putut spune că și filmul în care Molly Wess- 
man primea același tratament era făcut cu doi ani 
înainte şi ar fi putut să-l inspire pe soțul ei. Însă asta 
va trebui să aștepte. 

-Şi tatuajul. L-ai făcut după incident? 

Karolina a dat din cap. 

- Ziua mea de naştere este la o săptămână după 
solstițiu, şi întotdeauna mi-am dorit un tatuaj. Știu 
că nu-i cu adevărat stilul meu, așa cum Eric nu obosea 
să spună ori de câte ori am adus vorba despre asta. 
Dar atunci a vrut, dintr-odată, să-mi ofere unul. L-a 
proiectat el însuși şi mi-a spus că linia mă simbolizează 
pe mine, iar iubirea lui pentru mine e reprezentată de 
săgeată. Că sunt pentru el numărul unu, primul şi cel 
mai important lucru din viața sa. Am crezut că e felul 
lui de a-și cere iertare. Dar asta a fost înainte să-mi 
dau seama că nu sunt decât prima dintr-un lung şir 
de femei. 

Fabian i-a mulțumit pentru ajutor şi s-a ridicat 
de pe scaun. Primise răspuns la aproape toate între- 
bările. Singurul lucru care rămânea necunoscut era ce 
anume îl făcuse pe Jacobsen să se hotărască să comită 
prima crimă. 


TR 


-Cum merge? Ai găsit ceva? a zis Irene, încercând 
să se dezmorțească în spațiul strâmt din spatele dubiței 
lui Molander. 

- Depinde ce înţelegi prin „ceva“, a răspuns Molan- 
der, cercetând ecranele, care erau pline de curbe audio 
mărite, corectoare de distorsiune şi clipuri audio ale 
conversației înregistrate. Nu găsesc nici un semn că 
ar fi prezentă o fetiță. 

- Cum? Vrei să spui că nu-i acolo? 

- Nu, îți spun că nu aud nici un semn că mai e în 
viață. 

- Ar putea fi leşinată sau cu căluș, a zis Klippan. 

-Sau doar în altă cameră, a adăugat Irene, apoi a 
lăsat să cadă trei bucăţi de zahăr în cafeaua călâie, 
a amestecat și a dat-o pe gât. 

-Să sperăm, a zis Molander. Că veni vorba de ca- 
mere, cred că putem să lăsăm deoparte orice am numi 
„cameră normală“, cum sunt cele de hotel, birourile, 
magazinele şi locuinţele. 

- De ce? 

Molander a oftat. 

- E cam greu să-i explic unei novice cum eşti tu. 

- Poate că ai putea, pur și simplu, să ne spui ce ai 
auzit? 

- Nu-i vorba despre ce am auzit. E mai degrabă 
despre ce n-am auzit, sau, mai exact, ce pot să aud în 
tăcere. Dar, evident, habar n-am cât de versată eşti 
în minunata știință a undelor sonore. 

- Adevărat, dar știu că îţi place grozav să tărăgănezi 
de dragul efectului dramatic. Poate că ai putea să te 
abții, totuşi, până altă dată, de vreme ce avem de-a 
face cu o fetiță de șase ani pentru care fiecare secundă 
pare, probabil, câteva ore petrecute în iad. Așa că ți-aș 
fi recunoscătoare să... 

- Acustica încăperii, a întrerupt-o Molander. Sau, 
mai degrabă, așa-numitul timp de reverberare - este 
neobișnuit de lung. Ascultaţi asta. 

„Cum, de ce? E a mea. Fata îmi aparține.“ 

- Pare să fie într-o pivniță. 

Irene îşi dădea seama după expresia lui Klippan că 
şi el îşi punea aceeași întrebare ca ea. Cum a putut să 
le scape asta? 

- Exact. O pivniță sau alt spațiu cu podea şi pereţi 
din piatră sau ciment, care fac sunetul să ricoşeze, în 
loc să-l absoarbă. 

-O să redirecționez echipele spre cercetarea zonelor 
în care sunt pivnițe. 

Klippan a luat radioul. 

-Stai un pic, a zis Irene. Ce alte spații avem? Nu pot 
să fie doar pivnițe. 

-Aş zice că există două spații evidente, a intervenit 
Molander. Mariakyrkan și Kärnan. Ambele au ziduri 
dure şi tavan înalt. 

- Dar el nu poate fi în biserică, nu? a zis Klippan. 
Nu se perindă mereu lumea pe acolo? 

Molander a ridicat din umeri. 

- N-am mai călcat printr-una de când mă ducea 
mama la slujba de la miezul nopții. Poate că există 
spații dosnice. Cum ar fi pe balcon sau în spatele orgii? 

- Klippan către echipa B, terminat. 

-Şi Kärnan? a zis Irene. La fel şi acolo, nu? O mul- 
țime de turiști care mişună pe scări. 

- Nu în acest moment al zilei. 

Molander s-a uitat la ceas. 

- De obicei, e destul de multă linişte între trei şi cinci. 
Turiştii obosesc şi preferă să stea la o cafenea, iar noi, 
ceilalți muritori, ne grăbim să terminăm treburile îna- 
inte să fugim acasă, să luăm copiii de pe unde sunt și 
să pregătim cina. 

- Vreau să opriți imediat căutarea prin hoteluri şi să 
vă concentrați pe Mariakyrkan, a zis Klippan. E clar? 
Terminat. 

-E clar. | 

-S-ar zice că mergi des acolo, a zis Irene. 

-Cu siguranță de câteva ori pe an. Cel puţin. Nu 
există loc mai bun în care să cugeți la evenimentele 
zilei decât din vârful turnului Kärnan, plimbându-ţi 
privirea peste Helsingborg, Danemarca şi strâmtoare. 

- N-am mai fost acolo din clasa a şasea. Dar îmi 
amintesc că era cineva la intrare care ne dădea drumul 
înăuntru și, sincer, mi-e tare greu să-mi imaginez cum 
a trecut el... 

- De multe ori nu e nimeni la recepție. Presupun 
că e la toaletă sau se uită pe Facebook sau așa ceva. Ce 
ştiu eu? Nu o dată m-am strecurat înăuntru. N-am de 
ce să stau acolo şi să aştept, doar pentru că persoana 
aceea nu-i în stare să-și facă datoria. Am dreptate? 
Sau ar trebui să mă simt vinovat? 

Irene n-avea timp să răspundă. Deja sărise din dubă 
şi mergea repede pe piatra cubică spre terasele cu trepte 

care duceau la Kärnan. Pe povârnișul din stânga ei 
era un ascensor. Dar cu câţiva ani înainte încercase 
să meargă cu el, când era în cârje, după ce avusese un 
accident de motocicletă. Trecuseră câteva minute până 
să vină, și a trebuit să aştepte să se mai adune pasageri 
până să-și înceapă urcuşul leneș. 

Până acum nici una dintre echipe nu căutase prin 
Kärnan. Motivul era că se afla la marginea zonei de 
căutare şi presupuseseră, greşit, că o să fie plin de tu- 
rişti. Dar, privind înapoi, era o modalitate stupefiantă 
de a stabili priorităţile. Era în linie dreaptă de la terenul 
de joacă de pe care dispăruse fata și, dacă existau uși 
care puteau să fie închise în oricare dintre încăperile 
turnului, ar fi fost, de fapt, ascunzători perfecte. 

Când a ajuns la poalele treptelor a trebuit să se 
oprească, să-și tragă sufletul, înainte să se grăbească 
în sus pe deal spre Kărnan, a cărui intrare, colac peste 
pupăză, era cu câteva etaje mai sus și, desigur, începea 
cu altă serie de scări. 

În hol, așa cum zisese Molander, nu era picior de 
turist. Dar greşise în privința recepției. De fapt, era 
acolo o tânără cu căști la urechi, care era fascinată de 
ceva de pe telefonul ei. 

- Scuze, a zis, apropiindu-se de birou. N-ai văzut 
cumva un bărbat de vreo patruzeci de ani cu o fetiță? 

Fata nu s-a clintit, ca şi cum ar fi fost hipnotizată 
de telefon. 

- Hei, cu tine vorbesc! 

Fata n-a ridicat privirea decât atunci când Irene 
s-a aplecat peste birou și şi-a fluturat mâna prin fața 
telefonului. 

-Un bilet pentru adulți? 

- Nu, nu cumpăr bilet. Sunt de la poliție, caut... 

- Primul etaj e gratuit. Dacă vreți să mergeţi până 
în vârf costă cincizeci de coroane. 

- Pentru numele lui Dumnezeu, nu vreau bilet! 

- Scuze, nu v-am auzit. 

Fata şi-a scos din ureche una dintre căști. 

- Căutăm un bărbat de vreo patruzeci de ani care e 
cu o fetiță. A venit azi o astfel de persoană? 

- Ăăă... Nu prea ştiu... Sau, staţi așa, da, de fapt. Un 
bărbat și o fetiță. El avea un tricou verde? 

Irene a urcat în fugă până la primul etaj, care era 
pustiu. La fel şi al doilea şi al treilea. La al patrulea, 
uşa spre acea încăpere era închisă şi, când a încercat 
s-o deschidă, s-a dovedit că e şi încuiată. 

Era o ușă de lemn, groasă, și cu mare semnificaţie 
culturală. Dar n-avea încotro. A scos pistolul din tocul 
de la umăr și tocmai îl ațintea spre încuietoare, când 
a auzit de departe un plâns de copil, stârnind ecouri 
pe scara din spatele său. 

De această dată n-a alergat, ci s-a furişat în sus pe 
trepte făcând cât mai puţin zgomot cu putință. Când 
a ajuns în vârf pierduse numărul etajelor pe lângă 
care a trecut. 

Prin crăpătura uşii care era întredeschisă auzea clar 
un copil plângând şi, înainte să mai treacă secunde de 
suferință, a smucit în lături ușa și şi-a ațintit pistolul 
spre bărbatul cu tricou verde care stătea în genunchi, 
suflând peste braţul fiului său ca să-i uşureze durerea. 

Femeia care a intrat și s-a uitat în jur înainte să se 
ducă să ia un număr de ordine semăna, fără îndoială, 
cu Dunja Hougaard. Părul, hainele şi geanta aia oribilă 
erau doar câteva dintre asemănări. Dacă s-ar întoarce 
şi ar ridica privirea spre camera cu circuit închis, ca 
să-i poată vedea faţa... 

Afurisiții de suedezi zgârie-brânză, care îşi închipuie 
că o scot la capăt cu o prăpădită de cameră video într-un 
hol de mărimea aia. Unghiul din care privea nu era decât 
o glumă proastă. 

Cel puţin îi putea studia mersul, cu toate că, din 
nefericire, nu semăna deloc cu al Dunjei. Dacă ea părea 
că alunecă pe podea și apare brusc în alt loc, această 
femeie mergea cu pași neobişnuit de apăsaţi, aproape 
milităreşte. 

De asemenea, părea mai înaltă decât Dunja, care 
n-avea nici măcar 1,70 m. A derulat înapoi banda și 
a oprit-o când femeia a trecut prin dreptul camerei 
de supraveghere de pe perete care arăta înălțimea. În 
ciuda faptului că purta adidași uzaţi, ajungea destul de 
departe în zona roşie, ceea ce indica o înălțime de circa 
1,80. Kim Sleizner a simţit un junghi de dezamăgire, cu 
toate că era departe de a se lăsa păgubaș. Nu conta cât 

de mult va trebui să stea acolo şi să parcurgă nesfârşite 
înregistrări video, n-avea să se oprească până ce nu 
avea să dea de ea. 

Îngrijorarea sa era cu totul îndreptăţită. Nu-și luase 
un concediu prelungit ca să-și lingă rănile. Nu se mu- 
tase pentru că voia un apartament mai mare sau un 
nou început. Nu, pizdulicea se făcuse anume nevăzută, 
având un singur scop. 

Unde doare cel mai tare, scrisese ea. Când nici nu se 
aşteaptă. 

Îi arătase degetul mijlociu, în scris, îl amăgise să 
pice în capcana ei şi, cu un rânjet, i-a arătat că acum 
ea e la comandă. 

Vizita în apartamentul ei fusese de-a dreptul umili- 
toare, și era ultima dată când îşi îngăduia s-o subapre- 
cieze. De acum încolo, gata. 

Război deplin. 

Primul pas era s-o găsească, ceea ce se dovedise a 
fi mai uşor de zis decât de făcut. Târfulița se dovedise 
surprinzător de isteață, avusese grijă să taie toate legă- 
turile cu fosta ei viață. Dar nimeni nu putea să dispară 
fără urmă. Nici măcar Dunja, în afară de cazul în care 
era arsă pe rug, ca o vrăjitoarea ce era. 

Dacă avea cineva mijloacele să dea de ea, acela era 
el. Autoritatea sa avea să se dovedească utilă, combi- 
nată cu rețeaua sa socială întinsă şi influența pe care 
a reușit să şi-o asigure asupra unora dintre contac- 
tele sale. 

Întrebările la care cugetase în cea mai mare parte 
a ultimelor douăzeci şi patru de ore erau cum reușise 
ea să nu-și folosească nici un card de credit, de unde 
îşi lua banii și, mai presus de toate, în ce fel. 

Răspunsul la prima întrebare l-a găsit la fisc. Cu 
ajutorul directorului Kai Mosedahl a obținut accesul 

la toate informațiile fiscale despre ea. De vreme ce Kai 
era, de asemenea, membru al Clubului, era la fel de 
interesat ca restul grupului s-o oprească o dată pentru 
totdeauna. 

Poliția din Helsingør o plătise cu peste cinci sute de 
mii de coroane, într-o tranșă. Era o sumă șocant de mare 
pentru o amărâtă de secţie de poliție provincială. Dar, 
desigur, trebuie să fi fost gogoașa aia umflată de Ib 
Sveistrup, care n-avea destulă bărbăţie ca să-i spună 
„nu“ unei muieri. 

Banii n-au fost depuși în contul ei obișnuit de la 
Danske Bank. Nu fuseseră depuși în nici un cont danez, 
ceea ce explica de ce nu i-a descoperit mai repede. 
Însă şeful securităţii băncii, vechiul său coleg Ryan 
Frellesen, reușise să dea de urma banilor într-un cont 
dintr-una dintre sucursalele lor suedeze, de cealaltă 
parte a strâmtorii, în Malmö. 

Fusese mult mai greu să obțină informaţii de la 
ei, dar, în cele din urmă, a reușit. S-a dovedit că ea 
a făcut o retragere. Nici mai multe, nici mai puţine. 
O retragere a întregii sume, cu mai puţin de o săptă- 
mână înainte. 

Asta i-a spus lui două lucruri importante. 

În primul rând, a avut ajutor din afară. Cineva 
care nu numai că era dispus să-i împrumute bani, dar 
se mai și pricepea la rămânerea în anonimat. Com- 
petenţele ei erau acceptabile, în linii mari, dar erau 
departe de ceea ce făcea acum. 

În al doilea rând, trebuie să fi fost înregistrată de 
camerele de supraveghere ale băncii, la care Frellesen 
i-a oferit, amabil, accesul. 

Retragerea a avut loc în miercurea dinainte, la 
12:33, la sucursala Danske Bank de pe Neptunigatan, 

în Malmö și, ştiind ora exactă, n-ar fi trebuit să fie 
greu s-o găsească. Dar se pare că era. 

O parte din explicaţie era că, pentru a ridica o sumă 
atât de mare în numerar, nu puteai, pur și simplu, să 
intri într-o sucursală, să iei un bon de ordine și să aş- 
tepți să se elibereze un casier. Trebuia să te programezi 
cu câteva zile înainte, ca să-i dai băncii timp să se pre- 
gătească. Şi nici retragerea nu s-ar fi făcut la casierie, 
ci într-una dintre încăperile din spate, or la imaginile 
camerelor de supraveghere din acele încăperi nu reușise 
să capete acces. 

Nu existau informaţii despre momentul în care 
intrase în bancă, aşa încât, ca marjă de siguranță, 
se uitase la imaginile camerei de supraveghere de la 
intrare cu două ore înainte și o oră după retragere. 
A apăsat de câteva ori pe „pauză“, a dat banda înapoi 
şi a mărit imaginea, ca să fie sigur că nu i-a scăpat. 
Dar orele petrecute în fața ecranului n-au dus la nimic. 

Dacă era să-l creadă pe directorul băncii, ea nu intrase 
nici pe una dintre ușile folosite de angajaţi. Dar poate 
că nu el era cel cu care trebuia să vorbească. Sigur, 
exista regula ca în nici un caz clienţii să nu folosească 
ușa angajaților. Dar nu el era cel care se ocupase de ea, 
aşa că, în realitate, el n-avea nici o afurisită... 

Şi-a dat seama că putea la fel de bine să fi fost 
ajutată de cineva care n-avea legătură cu banca. S-a 
așezat la loc. Sigur, așa s-a întâmplat. 

Şi-a redeschis computerul și a setat timpul cu 
cincisprezece minute înainte de retragere. A început 
să deruleze imaginea de la camera de supraveghere și 
s-a uitat din nou la clienţii care intrau şi ieșeau din 
bancă. De această dată nu examina femeile, ci bărbații. 
Însă nici unul dintre ei nu i-a atras atenția. 

Marcajul timpului a depăşit momentul retragerii şi 
a hotărât să mai aștepte o jumătate de oră înainte să 
renunţe. Dar n-a ajuns până acolo. După numai şase 
minute, a zărit un bărbat cu rucsac în spate care pleca. 
Era scund, nu ajungea nici măcar la zona galbenă de 
pe indicatorul înălțimii. 

A recunoscut bărbatul, un indian, care cu douăzeci 
de minute înainte intrase în bancă fără rucsac. Acum 
nu mai trebuia decât să se uite după rucsacul care intra, 
ceea ce nu i-a luat mai mult de câteva minute. 

De-abia când a pus clipul pe pauză şi a mărit imagi- 
nea și-a dat seama că femeia care ducea rucsacul prin 
hol era Dunja. Nu-i de mirare că îi scăpase. 

Bocancii grei, blugii vechi și tricoul de camuflaj 
fuseseră destul ca să-i abată atenţia spre toate cele- 
lalte femei. Acum mai era și rasă în cap și, dacă n-ar 
fi fost rujul și cerceii mari, ar fi luat-o drept victimă 
a cancerului. 

Avea răspunsurile, dar nu-l încurajau deloc. Ceea ce 
simțţise şi bănuise, cumva, tot timpul fusese confirmat, 
şi încă cum! Nu numai că avea bani, mai era și ajutată 
de un bulangiu de indian și, dacă nu cumva imaginea cu 
granulaţie mare era înșelătoare, părea să fie într-o 
formă şi mai bună. 

Cu toate acestea, se simțea entuziasmat. Reușise să 
dea de ea. Sigur, doar pentru câteva secunde, pe banda 
camerei de supraveghere. Însă acum era pe urma ei, şi 
de obicei asta era tot ce trebuia. 

În sfârşit, se întâmpla. În sfârşit, îşi simțea mădu- 
larul mărindu-se iarăși. Mai ales când îl strângea în 
mână. Când făcea asta, putea chiar să vadă venele 
cum se umflă ca niște viermi graşi care se zvârcolesc 
în jurul lui. Încă un minut şi avea să fie gata. 

Întocmai aşa cum sperase, fetiţa s-a potolit şi a 
renunțat la încercările prosteşti de a se elibera, ca să nu 
mai vorbim de țipetele alea care aproape că l-au scos din 
minți. Cârpa pe care i-o îndesase din nou în gură le-a 
mai înăbuşit, dar nu le-a făcut mai puțin enervante. Nu-i 
de mirare că a avut nevoie de atâta timp ca să-și revină. 

Acasă, pe canapea, uitându-se la filmele sale, 
aproape niciodată nu durase mai mult de câteva 
minute. Dar, dacă-i pe așa, acum era pe bune. Fetița 
nu era la televizor. Zăcea chiar în faţa lui, cu ochii 
holbați. Nu-i de mirare că se simţea cam agitat. 

Tocmai scotea tubul de lubrifiant când a auzit ceva 
departe, ca o petardă. S-a uitat în jur, dar nu şi-a dat 
seama ce era. Poate că nu erau decât muncitorii ăia 
din construcții care lucrau încă. Probabil că asta era. 
Nu trebuie să se agite iar. Nu trebuie să gândească 
prea mult. Făcuse mult asta, și niciodată n-a ieşit bine. 
Absolut niciodată. 

A smucit de câteva ori mădularul și a hotărât că 
e gata. Era acum sau niciodată. Şi-a pus cu blândeţe 
mâna liberă pe fată. Ea a tresărit și s-a apucat iar 
să se smiorcăie în spatele benzii adezive. Blestemata 
de smiorcăială! Probabil că era o răsfăţată căreia i se 
făceau toate voile. 

Dar curând avea să-i placă. Era sigur de asta. La 
urma urmei, era un cadou și pentru ea. Într-un mi- 
nut-două, avea să se desfete, la fel ca el. Îi răpea fe- 
cioria şi, în schimb, ea îi răpea lui fecioria. Ce ar putea 
să fie mai frumos? 

S-a uns bine, şi-a curățat mâinile de chestia aia 
vâscoasă şi a prins-o de șolduri. 

- la mâinile de pe ea şi culcă-te pe podea, cu braţele 
şi picioarele desfăcute! 

S-a răsucit spre voce şi a văzut o femeie care îl 
ațintea cu pistolul. 

- Am zis să iei mâinile de pe ea şi să te culci pe 
podea! 

Cum a ajuns ea acolo? Cum l-a găsit? Nu pricepea. 
Dar n-avea importanță. Nimic n-avea importanţă. 
Nimeni n-avea să-l deranjeze acum, când era pe cale să 
petreacă aşa de bine cu fata. După aceea, când isprăvea, 
avea s-o facă să guste din cuțitul lui înjunghietor. 

Apoi a auzit iar bubuitura, un pic mai tare, dar tot 
departe, aproape ca și cum ar fi venit din cu totul alt 
loc. Ca și cum n-ar fi auzit-o deloc. De-abia când a 
văzut sângele prelingându-se din rana dintr-o parte 
a burţii și-a dat seama că trebuie să fi fost împuș- 
cat. Dar nu durea. Aproape că n-o simţea, şi nu-i era 
greu să înceapă lucrul după care tânjeau amândoi de 
atâta vreme. 

În sfârşit... În sfârşit se bucura de răsplata așteptării 
de-o viață. Şi cum se mai bucura! Ca să nu mai vorbim 

de fetiță. Simțea că îl doreşte. Îl doreşte şi nu se mai 
satură de el. 

Poate că a mai fost o bubuitură. Nu prea știa. Dar 
acum mai avea o rană care nu durea, cu toate că vedea 
cum sângele țâşneşte din el, şiroind pe vintre şi făcân- 
du-i scrotul roșu și lipicios. 

Dar, stai așa... Ceva nu era în ordine. Ceva era cu 
totul aiurea. Nu pricepea. Nici măcar nu era în ea. De 
aceea fusese așa de ușor? Oricât se străduia, nu-şi 
putea vedea mădularul, cu tot sângele ăla. Nici măcar 
nu și-l simțea. 

Şi apoi a fost iar sunetul ăla blestemat. De ce nu-l 
puteau lăsa în pace? Ăsta ar fi trebuit să fie momentul 
lui. Nici măcar n-avusese ocazia s-o omoare. Asta îi 
spuseseră vocile. Că era cel mai important lucru, după 
ce termina. 

Trebuia să folosească apă. Asta îi spuseseră vocile. 
Trebuia s-o arunce în apă. Dar nu era timp, nu cu 
idioata aia în cameră. Așa că avea să fie toporişca aflată 
lângă ea. A înşfăcat-o și a ridicat-o în aer, în vreme 
ce femeia cu pistolul striga. Dar n-a putut să audă ce 
spunea şi, cu toate că n-a priceput ce s-a întâmplat, 
podeaua de piatră s-a răsturnat brusc și l-a izbit crunt 
în ceafă. 


75 


Lasagna era, de fapt, specialitatea Sonjei, nu a lui 
Fabian. Nimeni nu putea găti lasagna ca ea. Lui i se 
părea că e nevoie de prea multe etape până să ajungă, 
în sfârșit, în cuptor, şi apoi te pomeneai cu o adevărată 
harababură în bucătărie. Cu toate acestea, a hotărât 
să încerce. Poate că mirosul avea să-şi croiască drum 
până în dormitor şi s-o învioreze. 

După ce a convins-o pe Karolina Jacobsen că cel mai 
bun lucru pe care-l putea face era să se ducă împre- 
ună cu copilul la părinţii săi, în Växjö, a pus casa sub 
supraveghere, în caz că Eric se întorcea. Apoi s-a dus 
acasă, aşteptându-se ca Sonja să se fi ridicat din pat 
și să pregătească cina. 

Dar, de parcă nimic nu i-ar fi putut schimba starea 
de spirit, ea era tot în pat, cu draperiile trase. Era 
a doua zi la rând, și Fabian începea să-şi facă griji că 
Sonja e pe cale să cadă într-o depresie gravă dacă nu 
se schimbă nimic. 

Uşa închisă a camerei lui Theodor nu reușea prea 
bine, ca de obicei, să împiedice muzica death să răsune 
prin toată casa. Când Fabian a ciocănit la ușă și a 
deschis-o, a descoperit un vârtej de lenjerie de corp 
murdară, cutii de pizza cu resturi uscate, cearșafuri 

pătate, doze de băuturi, pungi cu chips și dulciuri, 
CD-uri şi DVD-uri, cutii cu snus şi comenzi pentru 
jocuri electronice. 

Theodor stătea în fața ecranului, în mijlocul dezas- 
trului, în chiloți şi maiou, încălcând nenumărate reguli 
de circulație ca să scape de mașinile de poliţie ale 
căror sirene urlau. L-a şocat să vadă cât de masiv era 
fiul său. Nu masiv în sensul de adult, ci în sensul de 
umflat. El, care fusese întotdeauna așa de slab, încât 
erau siliți să-i pună smântână în mâncare. Acum era 
aproape obez și atât de palid, încât petele luceau pe 
fața lui ca luminile de frână. 

Dar n-a zis nimic despre toate astea, doar a intrat şi 
a deschis fereastra, calm. Apoi a dat mai încet combina 
stereo și i-a spus lui Theodor să facă un duș și apoi să 
coboare ca să ajute la pregătirea cinei. Dar Theodor 
era prea prins în încercarea de a scăpa de maşinile 
poliției ca să răspundă. 

Nu-și dorea nimic mai mult decât să închidă și 
muzica, şi computerul și să discute serios despre faptul 
că lucrurile nu mai pot continua în acest fel. Despre 
faptul că era vremea ca Theodor să se confrunte cu ceea 
ce a făcut, oricât de greu i-ar fi fost. Dar avea nevoie 
ca Sonja să-l susțină și, câtă vreme nu erau de acord și 
ea rămânea închisă în dormitor, el avea mâinile legate. 

Şi-a permis un pahar cu vin și a hotărât să pună 
niște muzică. A ales primul album al celor de la The 
Orb, un album dublu de la începutul anilor '90 cu 
un titlu așa de lung, că nu reușise niciodată să-l 
țină minte. 

Vocea de fetiță care apărea în „Littke Fluffy Clouds“ 
l-a făcut să se gândească la Matilda. Nu era acasă, şi 
asta cu siguranță nu era în ordine, dat fiind că nu 
trecuseră decât câteva zile de la ieșirea din spital. lar 

faptul că nici Sonja, nici Theodor nu păreau să ştie 
unde ar putea să fie n-a contribuit cu nimic la liniștea 
lui sufletească. 

Dar pe la jumătatea pregătirii cinei, tocmai când 
dăduse de nucșoară în talmeș-balmeșul de pungi vechi 
cu condimente din dulap și a început s-o răzuie în sosul 
béchamel, i s-a părut că-i aude vocea. Ca să se asigure că 
nu e o parte din colajul audio al formaţiei The Orb, a 
dat muzica încet și, da, Matilda era cea pe care o auzea 
în pivniță. 

A luat cratița de pe foc, a coborât iute scările şi s-a 
pomenit că o pânză roșie îi stă în cale. Într-un fel, era 
surprins, cu toate că ar fi trebuit să ştie că e locul în 
care o să fie ea. Totuși, nu se simțea ușurat. 

De cealaltă parte a pânzei roşii, câteva lumânări care 
pâlpâiau proiectau umbrele mișcătoare ale Matildei și 
prietenei sale, Esmaralda. Când a făcut un pas în față, 
printr-o deschizătură mică a draperiei improvizate 
a văzut-o pe Matilda, așezată în fața Esmaraldei, cu 
spatele la el. 

Îi acoperea în mare parte vederea, însă nu era greu 
de bănuit că ședeau de amândouă părțile tablei Ouija, 
cu degetele pe indicatorul care trebuia să se deplaseze 
pe şirul de litere ca să formeze cuvinte. 

-Cred că e pregătită, a zis Esmaralda. 

- Bine, hai s-o facem, a zis Matilda și şi-a dres gla- 
sul. Greta, a continuat, acum cu o voce solemnă care 
părea cu câțiva ani mai mare decât cea normală. Exact 
acum o lună și o zi ai spus că un membru al familiei 
mele o să moară. Am fost pe aproape, dar am supra- 
viețuit. Acum trebuie să știu dacă vorbeai despre mine 
şi ceva n-a mers cum trebuie, sau despre fratele meu 
sau unul dintre părinți. 

Tăcerea de după ce n-a mai vorbit era așa de plină 
de aşteptarea fetelor, încât era aproape tangibilă. Sau 
era vorba despre el? Oare chiar credea că indicatorul 
o să înceapă să se miște şi o să le dea un răspuns? De 
aceea nu dădea, pur și simplu, draperia deoparte și 
nu le spunea să termine cu tâmpenia aia? El, care nu 
credea în stafii, duhuri sau orice or fi fost alea. 

- De ce nu răspunde? a zis Matilda, din nou cu 
vocea ei. 

- Poate că nu vrea? 

- Cum adică, nu vrea? Nu poate să ne dea doaro 
jumătate din poveste şi apoi să amuţească. 

- Ba sigur că poate. Asta-i toată chestia. Ele pot 
să facă orice vor. De aceea nu trebuie niciodată să le 
provoci. 

- Esma, ce faci? Nu-ţi poţi lua mâna de acolo. 

- Chiar eşti sigură că vrei să faci asta? 

- Da, sunt. Am vorbit despre asta. Nu poți să dai 
înapoi acum. 

Esmaralda şi-a înclinat capul, așa încât Fabian a 
zărit-o în treacăt dincolo de Matilda. 

- Bine, încă o încercare. Dar numai una. Apoi tre- 
buie să plec acasă. Greta, eşti aici cu noi? 

Fabian s-a aplecat în față, dar nu vedea decât o parte 
mică din tabla Ouija. 

- Uite, cel puțin e aici, a zis Matilda. 

- Greta, vrei să răspunzi la întrebarea Matildei? 
Dacă nu, poți să spui nu. 

- O să moară totuși cineva din familia mea? 

După câteva secunde de așteptare în tăcere, Matilda 
s-a întors un pic spre stânga, în vreme ce îşi mișca bra- 
țul drept în aceeaşi direcție, şi când Fabian s-a ridicat 
pe vârfuri, a văzut indicatorul de sub degetele ei. 

-Un A, a zis Matilda. Vezi? Vrea să răspundă. 

- Dar cine din familia ta are numele care începe 
cu A? 

- Mama... Al doilea ei nume este, de fapt, Amanda... 

Îşi dădea seama că Matilda este pe cale să-și piardă 
cumpătul, aşa că a hotărât să intre și să pună capăt 
şedinţei de spiritism, dar înainte să poată acționa a 
văzut că indicatorul se mișcă peste tablă. 

-Un C, a exclamat Matilda. Vezi? Şi acum un E. 

Părea că se mișcă repede. 

-Atunci nu poate să fie mama. 

- Și acum alt E şi A, a zis Esmaralda. Să fie al doilea 
nume al altcuiva? 

- Nu care să înceapă cu ACEEA. Ceva nu-i în ordine. 
Greta, spui un nume sau... 

- Aşteaptă, mai vine ceva, i-a tăiat vorba Esmaralda. 

Aşa de repede, că se străduiau din răsputeri să țină 
pasul. 

- CE, a zis Matilda. ACEEA CE? Ce vrea să spună 
cu asta? 

Fabian auzea că indicatorul continuă să se miște 
iute peste tablă și, dacă era să le crezi pe fete, alcătuia 
cuvinte de neînțeles. 

- ACEEA CE ŞTII, a auzit-o pe Matilda exclamând. 
Ce vrea să spună cu ACEEA CE ŞTII? 

-Trebuie să te potolești. Nu faci decât s-o superi. 

- Greta, vrei, te rog, să-mi răspunzi la întrebare? 
Cineva din familia mea o să moară, sau ai greșit tu? 

- Matilda, ai uitat ce s-a întâmplat ultima dată? 
Când ai încălcat toate regulile și... 

- Dar ceva nu-i în ordine. Nu răspunde, și eu tre- 
buie să... 

- Singurul lucru pe care trebuie să-l faci e să mă 
asculți! Eu conduc şedinţa de spiritism, nu tu! Vezi, 

n-a terminat. Eşti atentă? Un E. Şi... S,T. Bănuiesc că 
e ESTE. 

- ACEEA CE ŞTII ESTE, a zis Matilda, și Fabian o 
vedea clătinând din cap. Nu pricep. Dar tu? 

Esmaralda a ţistuit-o. 

-G,R,E,Ş,lşiunT. 

- GREŞIT, au zis în cor. ACEEA CE ȘTII ESTE GREȘIT. 

Au aşteptat ca indicatorul să se miște în continuare, 
dar n-a făcut-o. 

- Greta, dacă ai terminat, vrei, te rog, să explici? 
a zis Matilda. 

-Poate că am înţeles greşit data trecută. Poate că 
asta încearcă să ne spună. 

-Cum adică, am înţeles greșit? Nu era nimic care 
să fie înțeles greşit. Ascultă-mă pe mine, ceva nu-i 
în ordine aici. A spus, ştiu că a spus, că cineva din... 

- Dar chiar a spus? Dacă noi am... 

- Esma, nici măcar nu încerca. Ştii la fel de bine ca 
mine ce a spus. Hei? Greta, eşti încă aici? Mai ești 
cu noi? 

Au aşteptat, dar nu s-a întâmplat nimic. Indicatorul 
se oprise. 

Aceea ce ştii este greşit. 

Fabian a repetat în gând cuvintele. Indicatorul 
s-a mișcat pe tablă. L-a văzut cu ochii lui. Să fi fost 
Esmaralda cea care l-a dirijat dinadins ca să încerce s-o 
liniştească pe Matilda? Ca s-o ajute să lase în umbră 
toată moartea și suferința? Dar, dacă era aşa, de ce 
n-a scris M-am înşelat? Sau, simplu, Nimeni. 

Aceea ce ştii este greşit. 

Explicaţia era, desigur, că indicatorul s-a mișcat așa 
de ușor pe tablă pentru că fetele nu-și dădeau seama 
că ele sunt, de fapt, cele care îl mişcă. 

Aceea ce ştii este greşit. 

Şi de această dată s-a nimerit ca literele să alcătu- 
iască o întreagă propoziție care ar putea s-o liniștească 
pe Matilda. 

Aceea ce ştii este... 

Nici nu observase că draperia a fost trasă într-o 
parte. Dintr-odată, Matilda stătea acolo, arătându-l 
cu degetul. 

-Ţi-am zis eu că ceva nu-i în ordine. 

Irene și-a lepădat hainele pe podea, a intrat sub 
duș, care fusese deschis de câtva timp ca să vină apa 
caldă, şi-a umplut mâna cu gel și a început să-și curețe 
machiajul sub şuvoiul fierbinte. Ştia foarte bine că 
există produse speciale de demachiere, dar nu avea 
acasă aşa ceva şi, dacă se cunoştea bine, nici nu va 
avea vreodată. 

Pentru prima dată în cariera ei, ziarele o declaraseră 
eroină, în urma arestării lui Assar Skanâs. Trecuse de 
la extremista de stânga arătată cu degetul de Sievert 
Landertz la protectoarea orașului, motivul pentru care 
oamenii simțeau că îşi pot lăsa din nou copiii să se 
joace prin parcuri. 

Dar în nici un caz nu se simțea o eroină şi o pro- 
tectoare. 

Faţa încă o durea în locul în care o lovise Hampus, 
iar apa caldă, împreună cu lipsa de somn din ultimele 
zile, ajuta oboseala să triumfe asupra furiei. Nu era 
decât opt şi un sfert, cel mult opt şi jumătate. Şi totuși, 
ar fi fost în stare să adoarmă acolo, în picioare, sub duş. 

În ultimele zile își cheltuise ultimele rezerve de pu- 
tere cu Skanăs, pe care nu puteau pune mâna și îi făcea 
de râsul lumii. Cel puţin, acum era la terapie intensivă 

şi probabil că avea să poarte tot restul vieții punga 
pentru anus contra naturii, iar mădularul n-o să mai 
fie niciodată în stare să i se învârtoşeze, oricât de ex- 
citat s-ar simți. 

Ar fi putut să-i ochească fluierele picioarelor, dar n-a 
făcut-o, cu toate că era exact ceea ce avea să susțină 
la investigația care urma. Că doar nu era vina ei că el 
s-a îndoit brusc, tocmai când a apăsat pe trăgaci. Nici 
vorbă să se simtă vinovată. Orice i-o fi făcut ea lui 
Skanăs, n-ar ajunge nici măcar pe aproape de trauma 
pe care trebuie s-o fi suferit Ester Landgren. Şi nici nu 
puteai să te gândești la ceea ce s-ar fi întâmplat dacă 
îi găsea cu cinci minute mai târziu. 

Mâine, după ce se odihnea, avea să-și ia o zi liberă 
şi să bifeze câteva treburi de pe lista personală. Cum 
ar fi să se asigure că banca transferă jumătate din banii 
din contul comun cu Hampus în contul ei personal 
de economii. Nu aveau decât unsprezece mii șapte 
sute patruzeci şi trei de coroane, dar trebuia să se facă 
împărțeală dreaptă. 

Avea să se uite la acea garsonieră pe care o găsise în 
oraș, pe Carl Krooks Gata. Nu era partea sa preferată 
din Helsingborg. Dar măcar era central, iar femeia care 
i-a răspuns când a sunat părea tare drăguță și chiar 
fusese de acord să scadă chiria dacă voia să semneze 
un contract pe doi ani. Și, dat fiind că era disponibilă 
din acea duminică, nu prea avea cum să găsească ceva 
mai bun. 

Până atunci, se gândea să doarmă pe o saltea în 
biroul ei de la secție. Asta făcea de obicei când îl părăsea 
pe Hampus. Însă de această dată a hotărât să nu dis- 
pară înainte de venirea transportatorului. De această 
dată era de-a binelea, iar Hampus, încolțit, ar fi fost în 

stare de orice. Cum ar fi să-i taie hainele, să-i vândă 
sau chiar să-i ardă mobila. 

De cum se întorcea el, în jurul orei cinci, avea să ia 
taurul de coarne și să-i spună. Direct, fără ciorovăială, 
avea să-i explice exact cum o să arate restul săptă- 
mânii. Că el poate să doarmă pe canapea sau pe unde 
poftește, câtă vreme nu e în patul ei. Că vor avea cât 
mai puțin de-a face unul cu altul până ce ea se mută 
şi că bucătăria e a ei la micul dejun, iar el e liber s-o 
folosească în tot restul zilei și nopții. 

Problema era că el nu s-a întors la ora cinci. Încă 
nu era acasă, ceea ce însemna că încearcă să-și înece 
vinovăția la Pallas. Într-un fel, era plăcut că evitase 
confruntarea, și cu siguranță n-avea să-l aştepte trează 
până ce vine acasă beat ca un porc și dornic de afecţi- 
une. Avea să recupereze somnul și să se asigure că nu 
mai este în casă când se trezeşte el. 

Totul era pregătit. Scrisoarea în care a aşternut tot 
ce plănuia să-i spună, cu litere mari, clare, ca să fie 
sigură că lui nu-i scapă nimic, chiar dacă vedea încă 
dublu. Toate hainele lui, pe care le-a scos și le-a pus 
frumos pe fotoliu, ca el să nu le poată folosi ca scuză să 
se strecoare în dormitor. Micul dejun, care era deja pre- 
gătit şi aştepta în frigider, şi termosul cu cafea fierbinte. 

Ca ultim amănunt, a aprins lampadarul şi i-a 
îndreptat lumina spre scrisoare. Apoi s-a dus în dor- 
mitor, s-a strecurat în aşternut şi a pus ceasul să sune 
la cinci şi jumătate. 

Hampus a intrat în casă după douăzeci de minute, 
însă Irene dormea deja prea adânc pentru orice alt- 
ceva decât propriile vise. Nici măcar telefonul de pe 
noptieră n-a reușit s-o aducă la realitate când, după o 

oră, s-a luminat și a scos sunetul care anunţa primirea 
unui mesaj. 

Curând, pizdulicea evreiască o să plângă cu lacrimi 
de sânge. Curând... 


TY 


Fabian şi-a pus o mănuşă căptușită și a scos lasagna 
din cuptor. 

- Matilda, vrei, te rog, să urci şi să le spui mamei și 
lui Theo că e gata cina? 

- Mmm, a zis Matilda, care continua să fie bosum- 
flată din pricină că el trăsese cu urechea la ședința lor 
de spiritism. 

Încercase s-o convingă că, probabil, Gretei nu i-a 
păsat deloc de prezenţa lui. El, care nici măcar nu 
credea în duhuri. Și încercase s-o convingă că acele 
cuvinte, Aceea ce ştii este greşit, nu era decât felul ei 
de a le spune că i-au înțeles greșit vorbele cu o lună 
înainte, sau că ea însăşi s-a înșelat, și nu-i nici un 
motiv de îngrijorare. 

Dar ea nu i-a acceptat argumentele și, dacă era să fie 
sincer, nu era sigur că le acceptă el însuși. Cumva, nu 
puteai ocoli faptul că toată treaba era foarte ciudată. 

Aceea ce ştii este greşit. 

Nici propria explicaţie, că e un şir de litere la nime- 
reală, nu stătea în picioare. Și dacă nu era asta, atunci 
ce era? 

Ce-i la cină? 

A citit mesajul lui Theo şi a răspuns Lasagna şi a 
adăugat un mic Haide. O să fie delicios. Și drăguţ. :) 

- Matilda, du-te să-i spui mamei. 

- Of, Dumnezeule mare, mă mai pisezi mult? Cal- 
mează-te. 

- Sunt calm, dar mâncarea se răceşte. 

Sar peste cină, o să mănânc mai târziu un sendviş 
sau ceva. 

Mesajul era aşa de tipic pentru fiul lui! O ridicare 
din umeri nepăsătoare ca să arate cât de puțin îi pasă. 

Nu, Theo, nu sari, a scris cât de repede a putut. O să 
cobori şi o să cinezi cu restul familiei tale. Şi o s-o faci 
acum. 

- Dacă-i aşa de important, de ce nu te duci tu? 
a zis Matilda. 

N-aş crede. PS: Poate că-i un pic cam târziu pentru 
toată chestia asta cu tatăl despotic. 

Fabian a plecat din bucătărie fără să răspundă, a 
urcat scările din câțiva pași şi a izbit de perete ușa lui 
Theodor. 

- Cine mama dracului te crezi? a zis, intrând în 
cameră, unde Theo stătea la birou, fumând în dreptul 
ferestrei deschise. Şi ce am vorbit despre fumat? 

A smuls ţigara din gura fiului său şi a strivit-o de 
tăblia biroului. 

- Ce am vorbit despre bătutul la ușă? 

Theodor a suflat fumul, ca și cum nu s-ar fi sinchisit 
de faptul că Fabian era acolo. 

- Crezi că nu ştiu ce faci? Ha? Crezi că nu te citesc 
perfect pe tine şi teatrul pe care-l joci acum, că o ai 
pe mama de partea ta? 

Theodor a oftat din greu. 

- Pari să crezi că poți face tot ce pofteşti. Că nu-ţi 
stă nimeni în cale, pentru că mama e prea obosită ca 
să se ocupe de conflictul ăsta. Dar asta nu ține. 

- Cum adică, nu ține? Despre ce dracu vorbeşti? 

- Asta! Despre ce mama dracului credeai că vor- 
besc? Fabian și-a desfăcut braţele. Să te închizi aici, 
fără să faci altceva decât să te joci pe computer, să 
mănânci chipsuri şi să te îngraşi tot mai tare. Nici 
măcar nu încerci să ascunzi ţigara când ești prins 
fumând. Duhoarea, când deschide cineva uşa și intră 
în cocina asta. Vorbesc despre tine, Theo! Tu și rolul 
ăsta imbecil de martir care își plânge de milă pe care 
se pare că-l joci. 

- Aşa. Bine. Ai terminat? 

- Nu, n-am terminat. Nici pe departe. Și vreau să 
te uiţi la mine când îți vorbesc. L-a prins pe Theodor 
de bărbie și l-a silit să se uite în ochii lui. Există nişte 
limite, și ai încălcat atât de multe, că m-am săturat. 

- A, da, bănuiesc că e rău pentru tine. 

- Şi pentru tine! În primul rând pentru tine, pentru 
că de acum înainte o să înfrunţi consecinţele deci- 
ziilor tale. 

- Cum adică, deciziile mele?! Toată chestia e că n-am 
avut de ales! 

-Întotdeauna ai de ales. Şi ai ales să-ţi tragi gluga 
pe cap şi să li te alături, în loc să vii la mine. 

- La tine? 

- Da, la minel Dacă ai fi făcut asta, i-am fi putut 
aresta înainte să mai omoare pe cineva. 

-Pe cine dracu încerci să amăgeşti? Theodor s-a 
smuls din strânsoarea lui Fabian. De parcă aș fi putut 
să-ți cer ție ajutorul. 

Fabian a răsuflat adânc de câteva ori, încercând să-și 
recapete o brumă de calm. 

- Poate că am fost naiv, dar, de fapt, am avut întot- 
deauna impresia că poți să vii la mine cu orice pro- 
blemă. Și, desigur, mă doare să mi se spună că m-am 
înşelat în tot acest timp. Să mi se spună cât de puțin 
am izbutit să te fac să simți că întotdeauna poți apela 
la mine. Dar, spre deosebire de tine, eu pot cel puțin să 
accept asta fără să simt nevoia să dau vina pe tot restul 
lumii. Acelea au fost alegerile mele. Dacă aş putea să 
întorc timpul, o mulțime de lucruri ar fi fost altfel, 
crede-mă. Totuşi, ceea ce pot să controlez sunt alegerile 
pe care le fac acum și în viitor. Și una dintre ele este 
să încerc să devin un tată mai bun, la care poți să vii 
cu orice problemă. Poate că e prea târziu. Dar mai 
bine mai târziu decât niciodată. De aceea te bat la cap 
cu cina în familie. De aceea stau acum aici, în ciuda 
faptului că nu-ți doreşti nimic mai mult decât să mă 
dai afară și duhoarea mă îngrețoșează. De asemenea, 
am hotărât să nu te las să te scufunzi tot mai adânc 
în depresie. 

-Când eşti deprimat, eşti deprimat. Theodor a ridi- 
cat din umeri. Nu poți să alegi să se termine. 

- Nu, dar poţi să alegi s-o abordezi așa cum trebuie, 
în loc să pretinzi că nu se întâmplă nimic. 

- Cum adică „cum trebuie“? Nu există nici un „cum 
trebuie“ în această nenorocită... 

-De fapt, există, şi începe cu adevărul! 

Theodor se lupta cu un nod din ce în ce mai mare 
în gât. 

-Şi apoi ce urmează? După ce le spun? a zis cu o 
voce atât de încordată, încât părea pe cale să se frângă. 
Ce se întâmplă? Ce se întâmplă cu mine? 

Fabian s-a gândit cum să-i răspundă, însă n-a mai 
apucat. 

- Theo, nimeni de aici n-are răspunsurile, nimeni 
nu-ți poate spune exact ce o să se întâmple. 

Fabian s-a răsucit şi a văzut-o pe Sonja în prag. 

-Ceea ce încearcă tata să-ți spună este că nu există 
alternativă. 

- Dar spuneai că nu trebuie s-o fac, dacă nu vreau. 
Că depinde de mine, dacă... 

- Da, ştiu că am spus asta. Dar m-am gândit aproape 
două zile şi mi-am dat seama că tata are dreptate. Oricât 
ne-am dori, nu ne putem preface că nu s-a întâmplat 
nimic. Povestea o să te urmărească până ce o înfrunți, 
o dată pentru totdeauna. 

Fabian nici nu-și mai amintea când mai fuseseră 
pe aceeaşi poziţie el şi Sonja. A prins-o de mână și a 
strâns-o, mulțumindu-i în tăcere. 

Theodor s-a uitat de la unul la altul, în vreme ce 
se lupta cu nodul din gât. S-a lăsat tăcerea. O tăcere 
pe care nici Fabian, nici Sonja nu voiau s-o spargă cu 
o vorbă nepotrivită. 

Gândurile cu care se chinuia Theodor păreau să-l 
doară atât de tare, încât putea să se năruie în orice 
clipă. În loc de asta, și-a şters ochii și a dat din cap. 

- Bine, atunci hai s-o facem, a zis. Mergem acolo 
mâine, şi vin la cină după ce fac un duș. 

Fabian ar fi vrut să-şi îmbrăţișeze băiatul și să spună 
ceva încurajator, că o să iasă totul bine, dar n-a reușit 
decât să zâmbească și să dea din cap. 

Oricât de obosită ar fi fost când s-a dus la culcare, 
Irene fusese convinsă că avea să fie deplin trează în 
clipa în care Hampus bagă cheia în uşă şi o deschide. 
Apoi avea să stea trează, ascultând fiecare pas pe care 
îl face în afara uşii dormitorului ei. 

Umblatul în liniște nu era unul dintre punctele 
lui forte. Mai ales după o seară petrecută la Pallas. În 
acele seri era mai degrabă ca un bursuc care tocmai a 
nimerit în tomberoanele de gunoi. 

Însă de această dată nu s-a trezit. Poate că era prea 
obosită, la urma urmei. Sau poate că el a fost atât de 
incredibil de grijuliu să n-o trezească, încât a izbutit. 
În acest caz, era din pricina conștiinței lui încărcate 
şi, dacă îl cunoştea cât de cât, nu va mai rămâne nici 
urmă din asta când o să se trezească din beţie. 

Dar... Acum era trează. Nu-i așa? Sau, de fapt, era 
tot adormită? 

A întins mâna spre telefonul de pe noptieră ca să 
vadă cât este ceasul, însă n-a putut ajunge la el, de 
parcă cineva ar fi tras noptiera de lângă pat. Sau poate 
că era doar brațul ei care nu se mişca? Era greu de spus. 

În orice caz, o dureau încheieturile mâinilor și glez- 
nele și, cine ştie de ce, gura. De parcă ar fi fost legată, 

dar nu era. Cel puțin, nu din cât își putea da seama. 
Şi ce era mirosul ăla? Era aşa de puternic, că a înce- 
put să amețească și îi era din ce în ce mai greu să-şi 
concentreze privirea. 

Asta trebuie să fi fost ceea ce a trezit-o. Ce mama 
dracului l-a apucat? N-a priceput și a încercat să se 
ridice, dar n-a putut, era ca şi cum ar fi ţinut-o ceva 
culcată. 

Apoi a auzit râsete. Sau poate că erau mai degrabă 
chicoteli şi șușoteli. Şi şuieratul acela. Da... Ce mama 
naibii? Brusc, a înţeles. 

Era mirosul de spray cu vopsea. 

Dar de ce? 

A încercat din nou să se ridice în capul oaselor, 
însă n-a reușit decât să-și salte un pic capul. Totuşi, a 
fost destul ca să vadă că Hampus și doi tipi din gaşca 
lui desenau de zor cu spray o svastică uriaşă pe unul 
dintre pereţii dormitorului. A strigat la ei să înceteze, 
dar n-a ieşit decât un fel de bolboroseală. 

Unul dintre ceilalți doi s-a răsucit și a arătat spre ea. 

- Uite, s-a trezit. 

Hampus s-a întors, cu un tub de spray în mână, și a 
râs așa de tare, că snus-ul i-a alunecat pe dinţi în jos. 

- Hei, puiule! Tăticu-i acasă. 

A dat din cap spre svastică. 

-Îți place? Arată fain, nu-i așa? M-am gândit că, 
ce naiba, am putea să mergem până la capăt, și apoi 
să vedem cât de repede se vinde casa. 

- Hampus, unde-i veceul? a întrebat unul dintre 
ceilalți. 

- Ce, ești chior? Acolo, în colț, evident, a răspuns 
Hampus şi a continuat să împrăștie vopseaua roşie, iar 
amicul lui şi-a tras fermoarul, râzând, s-a dus într-un 

colț și a început să urineze cu atâta forță, că a stro- 
pit pereţii. 

Era drogat, sau ce? A încercat iar să strige la ei să 
înceteze, dar din gură nu i-a ieşit decât salivă. 

- Scuze, am auzit un chițăit acolo? Hampus s-a 
răsucit din nou spre ea şi şi-a făcut mâna pâlnie la 
ureche. Hm, presupun că nu. De obicei eşti așa de 
meşteră la răspunsuri și la împroșcarea cu argumente 
corecte politic, până obţii exact ceea ce vrei. Dar acum 
nu mai ești așa îngâmfată, nu? Nu mai ești detectiva 
cea mare și rea. Ştii ceva? Aproape că eşti drăgălașă 
cum stai acolo, mormăind, întrebându-te ce mama 
dracului se întâmplă. S-a dus la pat şi a încălecat-o. 
Crezi că te poți descotorosi de mine cât ai bate din 
palme? Că nu trebuie decât să scrii o scrisoare şi ai 
terminat? Păi hai să-ți spun eu, nu-i aşa de uşor. Pentru 
că, oricât de tare ţi-ai dori să i-o tragi cu Fabian Risk 
ăla, ori cum l-o chema - a scuturat tubul de spray, 
a dat deoparte pilota - eşti a mea! Și a început să-i 
vopsească pijamaua. Mai întâi două cercuri roşii în 
jurul sânilor, apoi un punct la mijlocul cercurilor. 
Nu tu eşti aia care refuză întotdeauna să se machieze? 
În afară de momentul în care ți se dă o lecție, desigur. 
la uite ce drăguță e cu un strop de vopsea. 

Hampus a vopsit-o mai jos. 

A încercat să se elibereze, însă n-a putut decât să-l 
urmărească desenând un buric, o talie mai îngustă și 
şolduri care se întindeau pe cuvertură. 

- Fir'aş al naibii, de fapt arăţi foarte bine. Hei, ia 
veniți aici să vedeți. 

I-a desenat între picioare un vagin. 

Unul dintre ceilalți a venit la capul ei. 

- Măi, măi, arată pregătită pentru asta. 

S-a aplecat peste ea și a strâns-o de sânii acoperiți 
cu vopsea așa de tare, că a durut-o. 

Hampus a aruncat tubul cu vopsea. 

- Aproape că-ți vine să te distrezi pe bune. 

I-a înșfăcat bluza de pijama și a smucit-o așa de tare, 
încât a auzit nasturii căzând pe podea. 

Renunţase la încercările de a striga şi acum își ţinea 
ochii strâns închiși, sperând că o să se sfârșească acest 
coşmar. Nu s-a sfârșit. L-a simțit cum îi sfâșie pantalo- 
nii de pijama și îi mângâie interiorul coapsei. „Asta nu 
se întâmplă“ era singurul gând care îi venea în minte. 

Hampus avea o latură întunecată, știa, dar asta era 
altceva. Pur și simplu, nu putea să fie adevărat. Dar 
când a simţit că îşi împinge un deget în ea, şi-a dat 
seama că speranţa era inutilă. 

-Se trezește, a zis o voce care nu era nici a lui Ham- 
pus, nici a unuia dintre ceilalţi, şi ea a pus în cele din 
urmă lucrurile cap la cap. Să-i mai dăm o doză? 

Visase. Nu erau Hampus şi cei din gaşca lui. Acum 
se trezea, și și-a dat seama că realitatea era chiar mai 
rea, dacă asta era posibil. 

- Nu, de ce? a zis altă voce. Practic, am terminat. 

Cu toate că nu voia cu adevărat să vadă, a deschis 
ochii și, într-adevăr, nu Hampus era cel aşezat călare, 
care îşi scotea degetul și îl adulmeca. Era Adolf Hitler, 
sau cineva care purta masca lui Hitler. Cineva cu barbă 
şi păr lung, îmbrăcat cu o vestă de blugi zdrențuită, 
lăsând la vedere un tatuaj cu Terminator care îi ajungea 
până pe gât. 

- Ce crezi? a zis cealaltă mască a lui Hitler, care era 
aplecată peste ea şi îi strângea sânul cu o mână căreia 
îi lipsea degetul mijlociu. N-ar fi vremea să spargem 
pizda asta evreiască? 

- Aproape, dar nu chiar, a zis al treilea bărbat, aflat 
undeva unde nu-l vedea. Trebuie să lăsăm ceva care să 
fie aşteptat cu nerăbdare. 

- Ne mai vedem. 

Bărbatul care stătea călare pe ea s-a dat jos din pat, 
râzând tot timpul, şi a plecat împreună cu ceilalți. 

Irene a rămas acolo, neîndrăznind să facă nimic 
altceva decât să se uite la svasticile desenate cu spray 
pe pereţii ei. 

În vreme ce aştepta ca Theodor să coboare după 
duș, lasagna s-a întors în cuptor şi Fabian a stat în 
bucătărie cu Sonja și Matilda, pălăvrăgind. Din când în 
când, Sonja râdea de ceva ce spusese Matilda, şi uneori 
încerca şi el să zâmbească. Dar îi era greu, zâmbetul 
lui era mai degrabă o grimasă stingherită. 

Într-un fel, ar trebui să se simtă ușurat. Sonja și 
cu el erau, în sfârșit, pe aceeaşi poziţie și împreună îi 
băgaseră un pic mințile în cap lui Theodor. Nu încă- 
pea îndoială că ceea ce trebuia făcut era să meargă la 
Helsingør şi să ia legătura cu procurorul danez. Dar 
îngrijorarea lui în privinţa a ceea ce avea să se întâmple 
după aceea era în continuare acolo, ca o rană care 
supurează. În plus, trecuseră deja cincisprezece minute, 
şi nu cunoştea pe nimeni care să facă duş mai repede 
decât Theodor. 

-Mă duc să văd ce face. S-a ridicat şi a plecat de la 
masă. Ce-ar fi să începeţi? 

- Nu, aşteptăm să fim aici cu toții, a zis Sonja, 
umplându-și iar paharul cu vin. 

Când a ajuns pe palierul de la etaj, s-a dus la ușa 
închisă a băii și a ascultat cum curge apa înăuntru. 

Asta să fi fost, de fapt, ceea ce i-a stârnit îngrijo- 
rarea? Nu se gândise la asta înainte, dar tot n-a fost 
surprins nici un pic. Dușul era pornit, dar sunetul lui 
a făcut să-i dispară podeaua de sub tălpi. 

Să fi fost vina lui? L-a silit prea tare? Sau Theodor 
avea dreptate, era prea târziu? Întrebări la care nu se 
putea răspunde îl bombardau când a scos din buzunar 
o monedă şi, cu mâinile tremurând, a reușit să desfacă 
zăvorul şi să deschidă ușa băii. Poate că ar fi trebuit 
să asculte sfatul Sonjei şi să pretindă că nu s-a întâm- 
plat nimic. 

Apa rece ca gheața care nu reușise să dispară în 
scurgerea pe jumătate înfundată și inundase podeaua 
băii i-a udat șosetele. Dar asta era ultima lui grijă când 
şi-a băgat capul sub jet, a răsucit robinetul şi s-a dus 
repede la fereastra deschisă. 

Era prea sus ca să sari. Probabil că Theodor s-a lăsat 
în jos pe burlanul de lângă fereastră. Însă unde s-a dus 
după aceea era o întrebare cu un număr practic infinit 
de răspunsuri posibile. 

Uşa de la magazia din grădină era întredeschisă, ceea 
ce sugera că și-a luat bicicleta. Lucru care, la rândul lui, 
sugera că ajunsese destul de departe ca să fie greu de 
găsit, dacă nu voia să fie găsit. Acest gând a făcut săi 
se taie picioarele, și a trebuit să se rezeme de chiuvetă 
ca să nu-și piardă echilibrul. 

Dar nu era momentul să-și piardă capul. Era ultimul 
lucru pe care şi-l putea permite în acest moment. Cu 
fiecare minut care îi aluneca printre degete, fiul lui se 
îndepărta cu încă o jumătate de kilometru. Va trebui 
ca jalea și introspecția să aștepte, dacă voia să aibă o 
şansă cât de mică. 

A ieşit repede din baie și a coborât scările. 

-Theo a fugit, le-a strigat celor două. Va trebui să 
mâncaţi fără mine. O să sun când aflu ceva. 

Sonja a strigat după el ceva, dar n-a avut timp să 
audă ce anume până să țâșnească pe ușă și să por- 
nească pe stradă. 

Mâinile îi tremurau atât de tare, încât a trebuit să 
le folosească pe amândouă ca să bage cheia în contact 
şi s-o răsucească, tot fără vreo idee încotro s-o ia. 

Theodor nu avea prieteni la care să se ducă așa, pe 
nepusă masă. Din păcate, nu părea să-și fi făcut nici 
măcar un prieten bun de când se mutaseră aici. Cu 
alte cuvinte, n-avea rost să-și piardă timpul în cartierul 
lor sau în zona din jurul şcolii. 

Direcţia cea mai probabilă părea să fie sudul, spre 
centrul orașului. Dar asta presupunând că era cineva 
cu care să se poată întâlni acolo. Altfel, ținta lui ar 
putea să fie trenul sau feriboturile spre Danemarca. 

Dar pentru a fugi din țară e nevoie de bani şi de 
un plan cât de cât, iar Theodor n-avea nimic din toate 
astea. Nu era o evadare premeditată. Era o reacție emo- 
țională. La panica şi groaza care îl aşteptau în acea 
sală de tribunal. De fapt, dacă era un loc pe lume în 
care să nu vrea să meargă în acest moment, probabil 
că era Danemarca. 

Pe baza acestui raționament, Fabian a hotărât să 
meargă în direcția opusă, spre Pålsjö, în vreme ce se 
trudea să alunge gândurile care îl roseseră în ultimele 
ore și acum amenințau să-l copleșească. 

A virat la dreapta, pe Johan Banérs Gata, şi apoi la 
stânga, pe Romares Väg, cu pădurea Pålsjö în stânga. 

Nici măcar nu credea în supranatural. Că ar exista 
duhuri în partea cealaltă, care au capacitatea de a 
vedea viitorul, și că pentru a vorbi cu ele nu-ţi trebuie 
decât o tăbliță cu litere pe ea. Pentru el, viitorul fusese 

întotdeauna simplul rezultat al diferitelor lanţuri de 
reacţii, în care o consecință duce la alta. 

Fără să stea să se gândească de ce, la sensul giratoriu 
a luat-o la stânga pe Christer Boijes Väg şi a mers mai 
departe pe lângă crematoriu, cu șanțul din jur, și prin 
pădurea Pålsjö, unde frunzişul des întuneca deplin 
noaptea luminoasă de vară. 

Şi totuși, nu putea să facă abstracție de îngrijorarea 
Matildei. Era reală, nu încăpea îndoială. Era limpede 
că ea o simțise cu o lună înainte, dar nu putuse să 
le spună înainte să fie împuşcată în stomac şi să se 
prăbuşească pe podea. Când s-a trezit la spital, după 
toate operaţiile, a fost primul lucru despre care a vrut 
să vorbească. 

Dacă ea supraviețuise, cine din familie avea să 
moară? 

Pista de biciclete mergea alături de drum, pe dreapta, 
printre copaci, dar n-a văzut vreun far de bicicletă sau 
altceva care să sugereze că e pe drumul bun. 

Ştiinţa, logica, bunul-simț îi spuneau că ar trebui 
să nu se mai gândească la asta. Însă, oricât de mult 
ar fi vrut, nu putea să ignore teama care străbătuse 
întreaga viață a lui Theodor, din primii ani de şcoală 
până în ziua de azi. 

Tot ce trebuia pentru a explica și a înțelege era acolo, 
dacă priveai înapoi. Toate acţiunile și consecinţele 
care, de-a lungul anilor, se adunaseră ca să-l înghesuie 
atât de tare într-un colț, încât nu mai vedea cum ar 
putea să iasă. 

Supranatural sau nu. Ce mai conta? 

Dacă l-ar fi întrebat cineva pe Fabian, n-ar fi fost în 
stare să dea o explicație bună. Nu existau argumente 
solide sau motive raționale ca să apese brusc pe frână 
aşa de tare, că au scrâșnit cauciucurile, să întoarcă 

mașina dintr-o mișcare și să meargă înapoi treizeci 
de metri, apoi s-o ia pe cărarea cu pietriș şi să meargă 
mai departe de-a dreptul prin pădure. Nu ştia decât 
că luase un viraj greşit, dar acum era din nou pe calea 
cea bună. 

A condus până la Pavilionul Pålsjö, o cafenea care, 
în ciuda așezării nepotrivite, în inima pădurii, de obicei 
era ticsită cu clienți care molfăiau vafe din clipa în care 
se arăta soarele. Fusese acolo cu Theodor de trei ori și 
de fiecare dată au fost nevoiţi să aştepte să se elibereze 
o masă. Acum era pustie. Nici urmă de clienţi. Nici 
urmă de angajați. Nici urmă de Theodor. 

Şi totuși, n-a șovăit nici o clipă. Era ca și cum ar fi 
ştiut, în ciuda faptului că n-avea cum să ştie. 

După vreo cincizeci de metri a luat-o la stânga și, 
după alte câteva sute de metri, a ajuns la pasarela 
peste calea ferată. 

Era la fel de pustie ca și cafeneaua. Noaptea umpluse 
groapa cu atâta ceață, că şinele care treceau la zece 
metri mai jos nu puteau fi văzute. Nu vedea nici măcar 
celălalt capăt al pasarelei. Totul era în ceață, și n-a 
zărit bicicleta lui Theodor pe jos decât atunci când a 
ajuns la mijlocul pasarelei. 

A găsit locul, dar a ajuns oare prea târziu? În vreme 
ce Theodor venise cu bicicleta direct aici de-a lungul 
prelungirii Pålsjögatan, el o luase pe drumul cel lung, 
ocolind jumătate de pădure. 

- Theodor? a strigat în ceață. Theodor, eşti acolo? 

Dar singurul răspuns a fost ecoul propriei voci dis- 
perate, care a scăzut și a devenit tot mai difuz şi neclar 
pe măsură ce se depărta. Era ca şi cum și-ar fi auzit 
propria jale când și-a dat seama că temerile sale cele 
mai rele deveniseră realitate. 

Ceva s-a mişcat în spatele său. S-a răsucit ca să vadă 
mai bine, însă prin ceața deasă nu deslușea decât o 
mișcare în umbre. Dar era ceva acolo. Ceva care plutea 
în aer la doi-trei metri deasupra pasarelei. 

S-a dus la balustradă, care fusese înălțată cu un 
gard înalt, cu ultima jumătate de metru în unghi spre 
exterior, ca să le îngreuneze încercarea celor care voiau 
să termine cu toate. Era clar că asta nu-l făcuse pe fiul 
lui să renunţe. Pentru că era acolo, sau, mai degrabă, 
era umbra lui. 

De-abia când s-a uitat în jos și a văzut aripa de 
metal care ieşea din mijlocul pasarelei deasupra șine- 
lor a început să pună lucrurile cap la cap. Fiul lui era 
cocoțţat pe vârful aripii, care nu părea destul de solidă 
ca să suporte o persoană adultă. Era clar că Theodor 
e destul de uşor, totuşi, în ciuda kilogramelor puse pe 
el în ultimul timp. 

Ceaţa s-a ridicat o clipă și Fabian l-a văzut așezat 
acolo, cu picioarele legănându-se în gol, așteptând 
următorul tren. 

- Theodor, a zis, trudindu-se să nu lase spaima să-i 
umbrească vocea. Theodor, dragul meu. Ce-ar fi să vii 
aici şi să vorbim? 

- Nu-i nimic de vorbit. Du-te acasă la ai tăi şi 
lasă-mă să mă ocup de asta. 

- Dar ești de-al meu. Hei... Te rog, vino aici. 

- Sunt un ciudat, asta sunt. Un ciudat nenorocit. 

- Nu, Theo, nu eşti... 

A fost întrerupt de sunetul pe care îl cunoștea atât 
de bine din anii petrecuți la Stockholm. Acolo era 
aşa de obişnuit, încât în cele din urmă nici nu-l mai 
observa, în afară de cazul în care era aşa de puternic, 
încât trebuia să-și astupe urechile. Aici, susurul abia 

auzit şi totuşi foarte ameninţător al şinelor era destul 
ca să-l sperie de-a binelea. 

-Te rog, vino aici! Nu știa cât de departe este trenul. 
Putea fi oriunde, de la o distanță de câteva minute 
până la câteva secunde. Theo, te implor! a strigat. Vino 
acum, până nu-i prea târziu. 

Theodor nici n-a răspuns, nici nu s-a răsucit spre 
el. Şedea doar acolo, cu ochii ațintiți în jos la ceaţă, 
retrăgându-se tot mai mult în sine. 

Că era panică sau un refuz încăpățânat de a accepta 
ideea că Greta avusese dreptate cu prezicerea ei, n-avea 
importanță. N-avea de ales. Nu putea să stea acolo şi 
să se uite cum fiul lui renunță la viață. 

N-a fost prea greu să urce pe gard, cu toate că un- 
ghiul spre exterior era mai greu de escaladat decât 
crezuse. 

- Theodor, te rog! a strigat, în vreme ce şinele n-au 
mai susurat, ci au început să scrâșnească. Nu este 
ceea ce vrei. 

Cu o mână pe balustrada veche de lemn din exteri- 
orul gardului de protecţie şi cu un picior pe marginea 
pasarelei, a pus cu atenţie celălalt picior pe aripa de 
metal cât de departe a putut. 

- Nu eşti dintre cei care se dau bătuți. Eşti un lup- 
tător. Mă auzi? Un afurisit de luptător! Întotdeauna 
ai fost. 

Şi-a lăsat cât de multă greutate îndrăznea pe piciorul 
din afară. 

-O să reuşeşti. Știu că o să reușeştil 

Scârțâitul de sub el era înecat de urletul șinelor. Dar 
n-avea nevoie să le audă ca să ştie că aripa de metal e 
pe cale să cedeze sub greutatea lui. 

- Fir'ar să fie de treabă, Theodor! a zbierat, şi fiul 
său s-a răsucit, în sfârşit, şi a întins mâna. 


518 | STEFAN AHNHEM 


În clipa următoare, trenul a apărut şi totul s-a 
petrecut atât de repede, încât privind în urmă Fabian 
nu-şi mai amintea decât frânturi răzlețe. Cum ar fi că 
trenul care trecea ca tunetul dedesubt părea să nu se 
mai sfârșească. Sau că aripa de metal a scârțâit iar şi, 
dintr-odată, s-a înclinat așa de tare, că Theodor a tre- 
buit să se țină bine ca să nu alunece de pe ea. Că el, 
Fabian, a strigat. 

Ce anume, nu şi-a mai amintit niciodată. Doar că 
a strigat îngrozit, şi apoi a simţit mâna lui Theodor 
într-a lui. N-avea să poată explica vreodată cum a ajuns 
acolo, sau cum a reușit să o țină, cu toate că metalul 
pe care stăteau a dispărut. N-avea să-și amintească 
nici ce s-a întâmplat după aceea. Nu ştia decât că, în 
cele din urmă, zăceau pe pasarelă, îmbrățișați. 

Prea obosiţi ca să vorbească. 

Să plângă. 

Să gândească. 

Poate că au adormit. 

Poate că nu. 

Fabian stătea în mașină, cu Theodor adormit alături, 
când telefonul lui a spart tăcerea, nu pentru prima, ci 
pentru a treia oară. Iarăşi Sonja, desigur. Nu-i de mirare 
că își ieşise din minţi de îngrijorare. Problema era că 
nu știa ce să-i spună. Cum va fi vreodată în stare să 
pună în cuvinte ceea ce tocmai trăiseră el şi Theodor? 

Poate că exact aşa a fost şi cu ea, cu evenimentele de 
acum o lună. Poate că și amantul ei o făcuse să treacă 
prin lucruri care nu pot fi puse în cuvinte. Oricum 
ar fi, el n-avea s-o mai întrebe despre asta. Absolut 
niciodată. 

Dar când telefonul a sunat a patra oară, a trebuit 
să răspundă. 

- Bună, Sonja, a zis încet, ca să nu-l trezească pe 
Theodor. Îmi pare rău că n-am sunat. Însă... 

- Sonja? i-a tăiat vorba femeia de la celălalt capăt. 
Hmm... Frumos nume. Din păcate, nu-i al meu. 

- Scuze, cu cine vorbesc? 

- Sigur, aş putea să-ţi spun un nume. Aş putea să-ți 
spun mai multe. Din păcate, nu-ţi vor fi de nici un folos, 
de vreme ce nu ne-am prezentat cum se cuvine când ne-am 
întâlnit. Dar ce-ai zice de un indiciu? Hjărter!. 


1 În limba suedeză, Inimi; la cărțile de joc, cupe 

- Spader, a răspuns Fabian, care a recunoscut vocea 
femeii de la clubul de sex în grup. 

- Drăguţ. De fapt, impresionant. Poate că nu ești chiar 
așa de tăntălău, la urma urmei. 

- Nu te supăra, ce doreşti? E unsprezece şi jumătate 
noaptea şi... 

- O, vai de mine! Nu mi-am dat seama că eşti în pijă- 
măluţă şi pe drum spre tărâmul viselor. Și hop şi eu, care 
credeam că duci o viață un pic mai interesantă. Fiind tu 
reprezentant al legii şi aşa mai departe. 

- Despre ce este vorba? 

- Ce-ar fi să începem prin a recunoaşte faptul că am 
fost un bun cetăţean şi m-am interesat un pic pentru tine? 

- Despre ce te-ai interesat? 

- Poate că eşti prea obosit şi ai nevoie să-ţi faci somnul 
de frumuseţe, ce ştiu eu? Dacă nu, n-ar fi rău să faci un 
drum până în Danemarca, pentru că se zvoneşte că însuşi 
Columb are de gând să onoreze cu prezenţa lui în seara 
asta un eveniment privat din Snekkersten. 

În clipa în care s-a deschis ușa și Ingvar a intrat în 
dormitor, ea a închis ochii. Până atunci stătuse culcată 
la marginea saltelei, încercând să doarmă. 

Luase unul dintre şervetele pe care le ținea într-o 
cutie sub pat pentru momentele în care Ingvar voia 
să facă dragoste, l-a îndoit și l-a pus peste radioul 
cu ceas, ca să împiedice cifrele albastre să lumineze 
camera. N-avea nevoie să vadă cât e ceasul ca să ştie 
că stătuse trează ore în şir. 

Trecuseră douăzeci și patru de ore de când a vorbit 
cu Ingvar şi au fost cele mai rele douăzeci și patru de 
ore din viața ei. Nici măcar pierderea tatălui în acel 
tragic accident din casa de vară n-o făcuse să sufere 
atât de mult. 

Dintr-odată, piesele din puzzle s-au așezat la locul 
lor, una după alta. Toate nopţile în care n-a fost acasă, 
dând vina pe muncă, deşi nu exista nici o investigaţie. 
Dispoziţia lui oscilantă. Accesele de furie. Ca să nu 
mai vorbim de Hugo Elvin şi toate întrebările supă- 
rătoare şi insinuante pe care le-a pus ori de câte ori 
s-a ivit ocazia. Întrebări care, recunoștea acum, n-au 
fost rezultatul colateral al faptului că băuse prea mult. 

N-a avut o intoxicație alimentară căpătată în acea 
cafenea berlineză clasică. Ingvar a drogat-o. Apoi a sedat-o, 
în camera de hotel. Propriul soț. Nu-i venea să creadă, 
însă era singura explicaţie logică. Ce urmărea el era 
alibiul, nu sărbătorirea aniversării lor. Acel alibi despre 
care se interesase colegul lui, Fabian, în anchetarea 
morţii Ingăi, soţia lui Reidar. O anchetă pe care a 
redeschis-o fără ştirea soțului ei. 

Toată treaba asta deschisese uşa unei întunecimi 
atât de adânci, încât ea a zăbovit în bucătărie, tărăgă- 
nând curăţenia, mai bine de un ceas. De obicei, acolo 
se simţea în siguranță. În bucătărie. Era domeniul 
ei, spre deosebire de dormitor, care, cine știe de ce, 
îi aparținuse întotdeauna lui. Cu toate că ea era cea 
care petrecea mai mult timp acolo, citind şi ascultând 
emisiunile de la radio. 

Când Ingvar trecea pragul dormitorului, ea spera 
întotdeauna că doarme destul de adânc ca s-o lase în 
pace. De cele mai multe ori aşa se întâmpla şi, cu tre- 
cerea anilor, ea devenise mai pricepută la prefăcătorie. 
Însă de această dată părea imposibil să se destindă, 
să ajungă la acea respiraţie liniştită, cu toate că era 
moartă de oboseală după două nopți nedormite. 

Şi-a petrecut ziua curățând fiecare ungher al casei, 
cu toate că nu trecuseră decât trei zile de la ultima 
curățenie generală. A spălat și a călcat perdelele din 
living, şi-a șters de praf colecția de bufniţe de cristal 
şi a dereticat prin bucătărie. A fost un şir de activități 
fără rost, în încercarea disperată de a-și face un plan. 
Ar trebui să ia legătura cu cei de la poliţie și să pună să 
fie arestat, sau ar trebui, pur și simplu, să-l părăsească 
şi să încerce să ajungă cât mai departe posibil? 

Chestia era că n-avea habar ce ar face poliția când ar 
constata că ea n-are nici o dovadă concretă, sau unde 

ar putea să fugă astfel încât el să n-o mai găsească. 
lar când și-a dat seama de asta, a copleșit-o spaima. 
Spaima de ce i-ar face el dacă și-ar da seama că ştie. 
Așa că a rămas acolo, cu pămătuful de pene în mână, 
cu pulsul răpăind ca o mitralieră. Încă nu se liniştise. 
Oare de aceea venise spre ea şi începuse să dea deoparte 
pilota în care se înfăşurase tocmai ca să n-o poată 
atinge? Îi simţea galopul pulsului? 

- Hei? Eşti trează? 

S-a aplecat spre ea atât de mult, încât și-a dat seama 
după respiraţia lui urât mirositoare că folosise aţa den- 
tară, ceea ce era în sine un semn al intenţiilor lui. 

Îi venea să izbucnească în plâns și să țipe. Dar nu 
putea. Nu acum. Va trebui să aştepte. Până ce se ter- 
mină asta. Problema era că nu se va termina niciodată. 
Orice s-ar întâmpla, orice întorsătură ar lua lucrurile, 
era ceva cu care trebuia să trăiască tot restul vieţii. 
Divorțul, închisoarea pe viață, schimbarea numelui. 
Nimic nu ar da timpul înapoi. 

- Gertan!... A venit tăticu'. 

Oricât de mult şi-ar fi dorit, nu avea cum să dea 
timpul înapoi până în vremea în care putea să umble 
zâmbind, prefăcându-se neştiutoare şi susținând că 
totul stă pe roze. Cunoaşterea deschisese sub picioarele 
ei o prăpastie, și de atunci cădea mereu. 

Gândul la ceea ce-i făcuse el Ingăi Dahlberg a um- 
plut-o de groază. Ceva atât de teribil era de neimaginat. 
Şi de cât timp dura? Ce fel de monstru era cel cu care 
îşi împărțea viața de aproape patruzeci de ani şi care 
acum își freca vârful nasului de obrazul ei drept? 

- Gertan, i-a şoptit la ureche. Hei... ești aici? 


1 Forma de alint pentru Gertrud 

Ştia de multă vreme că Ingvar nu-i ca toată lumea. 
Încă de când a invitat-o la el acasă în ajunul Anului 
Nou și a fiert homari. Încercând s-o impresioneze, a 
ținut homarii vii cu capul în jos, sprijiniți pe cap şi pe 
clești, și a apăsat cu degetul niște puncte de pe gâtul lor, 
zicând că îi hipnotizează. Au stat acolo înșirați, nemiș- 
cați, până i-a aruncat unul câte unul în apa clocotită. 

Ei i s-a părut cruzime pură, dar el a râs şi aziscăe 
bine că n-a fost cu el în China când a mâncat „peşte 
yin yang“. Un pește prăjit care, cu ajutorul gheții și a 
unui şervet ud în jurul capului, era ținut viu în tim- 
pul gătitului și servit în acest fel. A zis că a fost unul 
dintre cele mai gustoase lucruri pe care le-a mâncat 
în viața lui. 

- Hei? Gertan? a tors el şi și-a trimis o mână în cer- 
cetare pe șoldul ei în jos. Nu mă amăgești. Văd că eşti 
trează. 


82 


Senzaţia de ireal era sporită de vălătucii de ceață care 
pluteau prin întuneric, de apele înșelător de liniștite 
din Öresund, la stânga lui Fabian, şi de şirurile de vile 
opulente care se trudeau să se eclipseze una pe alta în 
dreapta lui. De parcă n-ar fi fost el la volan, conducând 
spre sud pe Strandvejen, pe Riviera Daneză. 

Dar el era. Cu toate că nu trecuseră decât câteva 
ore de când își salvase fiul de la săritura spre moarte, 
acum se îndrepta spre o petrecere privată la care se 
zvonea că va participa Columb. 

Se zvonea... 

Se părea că nu era nevoie de mai mult ca să-l facă 
să simtă că n-are încotro și că totul se bazează pe 
folosirea ocaziei care tocmai i se ivise. Era ca şi cum 
nimic nu depindea de el, nu era decât o acumulare 
de circumstanţe. Ca şi cum ar fi existat, de fapt, un 
adevăr în afirmația Matildei că totul este predestinat. 

Încercând să-şi limpezească mintea, a coborât gea- 
mul și tocmai trăgea în piept aerul rece al nopții când 
l-a sunat Astrid. 

- Bună, cum merge? 

- Bine, cred că am ajuns, a zis pe când trecea de 
o casă impozantă, care avea ferestre înalte cu multe 


526 | STEFAN AHNHEM 


ochiuri, arcade şi terase, şi doi paznici la capătul aleii. 
Şi tu? Ai dat de Sleizner? 

- De fapt, de asta te sun. În mod surprinzător, a răs- 
puns de la primul apel. Și, dacă-ţi vine să crezi, a fost 
amabil şi îndatoritor, pe deasupra. 

- Presupun că nu vrea să facă aceeași greşeală ca 
ultima dată când ai încercat să dai de el. 

Fabian a intrat într-o parcare pentru clienţi din 
dreptul unui supermarket închis și a oprit mașina. 

- Se poate. În orice caz, o să-ți trimită zece poliţişti, 
care ar trebui să ajungă acolo într-o jumătate de oră. 

- Zece? 

- Chiar aşa, şi dacă ai nevoie de mai mulţi, nu trebuie 
decât să suni. 

- Riscăm să-l alertăm dacă sunt prea mulți. Şi ăsta 
e ultimul lucru pe care ni-l dorim. 

- Nu-ţi face probleme. Vor sta deoparte până ce le dai 
semnalul, a zis Astrid, apoi i-a urat noroc şi a închis. 

Trecuseră puțin mai mult de trei ore de când femeia 
de la clubul Spader îl sunase ca să-i spună de petrecerea 
la care se presupunea că va merge Columb. Sigur, nu era 
decât un zvon, de aceea planul era să intre şi să verifice 
înainte să-i cheme pe Sleizner cu echipa lui SWAT. 

După ce Theodor s-a trezit, în cele din urmă, s-au 
întors acasă la Matilda și Sonja, care, spre surprinde- 
rea lui Fabian, n-a pus nici măcar o întrebare, doar i-a 
îmbrățișat și le-a spus că le-a pregătit ceai cu miere. 

După două căni mari, Theodor a început să vor- 
bească, încercând să pună în cuvinte ce s-a petrecut 
cu el. Că ideea de a-şi lua viaţa tot apăruse și dispăruse 
în ultimii ani, dar mai des în ultima vreme, tot mai 
puternică, până ce totul a părut că nu mai are vreun 
sens. Ca o nesfârşită trudă de a urca o pantă, până ce 
se termina, în sfârșit. 

A spus că a șezut acolo, pe margine, așteptând să 
vină trenul, simțind că nu mai are nimic de pierdut. 
Că nu mai conta decât să se lase să cadă la momen- 
tul potrivit, ca să fie sigur că nu ratează. Dar când 
tatăl său - da, într-adevăr i-a zis tată - a venit să-l 
salveze, riscându-şi propria viață, totul se schimbase. 
Dintr-odată, avea de pierdut totul. 

Sonja n-a rostit nici o vorbă în tot acest timp, doar 
a dat din cap din când în când şi le-a strâns mâinile, 
lui și lui Theodor, din ce în ce mai tare. 

Începeau, în sfârșit, să-și găsească drumul de întoar- 
cere, și-a zis Fabian în vreme ce ieşea din mașină și 
pornea pe jos printre copacii din spatele caselor. Simțea 
fizic că evenimentele recente marcau un început. Ceva 
care, dacă mergea bine, ar fi putut să fie foarte bun. 

Partea din spate a grădinii era o peluză mare pe care 
patrula al treilea paznic, cercetând zona de parcă ar fi 
păzit o ambasadă. Mașinile de lux parcate într-un șir 
pe o latură a peluzei erau calea lui de intrare. Ghemuit 
în spatele lor, putea să ajungă aproape până de spatele 
casei, unde câteva trepte duceau la o ușă. 

Nu mai rămâneau decât vreo zece metri în care 
n-avea să aibă nici o acoperire. S-a uitat la paznic, care 
acum stătea în mijlocul peluzei. O flacără s-a ivit în 
întuneric şi a fost urmată de un punct roșu, arătând 
că bărbatul s-a oprit să-și aprindă o țigară. 

În clipa în care strălucirea țigării a dispărut, Fabian 
a țâșnit din ascunzătoarea sa din spatele unui Jaguar 
şi a traversat peluza, rugându-se ca paznicul să stea cu 
spatele destul de mult timp ca să ajungă la trepte și la 
uşa din capătul lor. 

A ajuns. Din păcate, ușa era încuiată, şi nici măcar 
n-a avut timp să scoată șperaclul înainte ca senzorul de 
mişcare și spotul de deasupra uşii să-l scalde în lumină. 

- Heil Tu! a strigat paznicul. 

Fabian aproape că îl auzea stingând ţigara şi fugind 
spre el peste peluză. 

Opțiunile fulgerau prin mintea lui Fabian ca o roată 
a norocului care se învârtea şi, în cele din urmă, s-a 
oprit la încercarea de a ajunge la terasa semicirculară 
de deasupra. Fără să aibă habar ce-l aşteaptă, s-a repezit 
la burlan. 

- Ce mama dracului? Hei! 

Metalul avea muchii tăioase şi, practic, era imposibil 
să se țină de el, alunecos cum era de la aerul umed al 
nopții. Dar lui Fabian nu i-a trebuit mult ca să ajungă 
destul de sus şi să se salte peste balustrada de lemn, 
până pe podeaua umedă a terasei. 

Auzea cum paznicul îşi cheamă colegii prin stație, 
dar, în loc să se oprească și să încerce să descifreze ce 
spunea în daneză, s-a târât pe lângă niște șezlonguri 
până la uşa terasei, care era întredeschisă. 

A intrat într-un dormitor în care o muzică suges- 
tivă, pe care a recunoscut-o, dar nu și-a dat seama de 
unde, izvora din boxele ascunse undeva, în tavan. În 
afară de asta, încăperea era mobilată cu o canapea, 
câteva fotolii şi o măsuţă de toaletă, dominate de un 
pat mare cu baldachin, aflat în mijloc. Era imposibil 
de spus câți oameni se aflau în el. Fabian a estimat că 
sunt vreo zece bărbați şi femei, toți despuiați şi atât de 
încâlciți, încât nu deslușea cui aparțin brațele, capetele 
şi organele sexuale. 

Ca să nu atragă atenţia, Fabian și-a scos la iuțeală 
hainele şi le-a lepădat pe podea în spatele canapelei. 
Apoi a mers mai departe spre pat, unde fiecare era supt, 
penetrat sau în plin orgasm. Ca un singur trup mare 
care era prea ocupat să se desfete ca să-l bage în seamă. 

În ceea ce-l privea, Fabian nu simţea nimic. De fapt, 
chiar era dezgustat de trupurile care gemeau şi se ples- 
neau unul de altul, ca şi cum ar fi fost în plină turnare 
a unui film porno, când aparatele de filmat au fost 
oprite şi regizorul a plecat demult acasă. 

A mers în jurul patului ca să cerceteze din toate 
unghiurile, aplecându-se peste mormanul de piele dezgo- 
lită, organe sexuale cu piercinguri și picioare desfăcute. 
După ce s-a asigurat că Eric Jacobsen nu se află acolo, 
a ieşit din încăpere. 

În hol, pereţii erau plini de fotografii înrămate ale 
unei familii tradiționale daneze care părea perfect 
normală, cu trei copii blonzi de vârste diferite. Peder 
şi Lykke Madsen erau numele celor doi adulți care 
locuiau acolo. Oare ei erau cei care dădeau petrecerea, 
sau Peder era într-o călătorie de afaceri suficient de 
departe ca Lykke să invite la ea niște prieteni? Şi unde 
erau copiii? La vreun internat şic din Jylland? 

Una dintre uși s-a deschis și două femei, pe ale căror 
trupuri suple sânii enormi arătau disproporționat, au 
ieşit împreună cu un bărbat cu piele întunecată, toți 
trei încă șiroind de apa dușşului care se auzea curgând 
în continuare. 

Fabian a intrat în baie, s-a asigurat că nu este nimeni 
acolo și a luat un halat pe care l-a găsit împăturit pe 
un raft, după care a ieșit. 

O scară largă l-a dus într-un hol mare cu rafturi 
încastrate în zid, ticsite cu cărți. Muzica hipnotică 
din dormitor se auzea și aici, şi bănuia că-i aparține 
formaţiei The Future Sound of London. Luminile erau 
scăzute, însă destul de puternice ca să arate că încă- 
perea era plină de siluete angajate în acte sexuale. Pe 
canapele şi șezlonguri, pe mese şi scaune, şi pe podea. 
Peste tot, se împerecheau de parcă era sfârşitul lumii, 

cu toate că mai erau şi unii care făceau o pauză la bar, 
sorbind vin, preparând cocktailuri sau doar trăgând 
pe nas o linie, două. 

S-a preumblat pe acolo, încercând să zărească fie- 
care persoană, fără să atragă prea mult atenția asupra 
sa. Jacobsen nu se vedea pe nicăieri. 

- Ce avem noi aici? 

O femeie s-a târât pe podea spre el. Părul roşcat 
şi creţ îi atârna pe umeri, făcând-o să semene un pic 
cu un leu care se furişează prin savană în căutarea 
următoarei prăzi. 

- Bună. Scuze, nu mă interesează. 

- Daţi-i zor, avem un suedez... 

A zâmbit şi şi-a trecut limba peste picioarele lui. 

- Mmm... 

- Scuze, dar vorbesc serios. 

Femeia s-a ridicat şi i-a desfăcut halatul, care a căzut 
pe podea când ea l-a făcut să-i alunece de pe umeri. 

- Da, văd. Chiar că arată obosit. Aşa că întrebarea 
este ce căutați voi doi aici? 

- Pe Columb. Se pare că este aici. Nu cumva l-ai 
văzut? 

- Poate că da. Poate că nu. 

S-a lăsat în genunchi, i-a cuprins în palmă scrotul 
şi a început să-l maseze. 

- Opreşte-te. I-a dat deoparte mâinile. L-ai văzut, 
şi, dacă da, unde? 

- Nu îl cauţi tu pe Columb. Te caută el pe tine. 

Fabian se gândea cum să-i interpreteze răspunsul, 
când şi-a dat seama că, în ciuda împotrivirii sale, era pe 
cale să-l cuprindă cu buzele. Nu acum, şi-a zis, şi era 
pe cale s-o împingă când altă femeie s-a apropiat pe la 
spate, l-a prins de braţe și a început să-l sărute pe gât. 
Nu mai trăise niciodată așa ceva. Dar nu acum, nu 

putea. Nu după tot ce se întâmplase. Gura umedă 
a celei dintâi. Limba celeilalte în spatele urechii lui. 
N-avea importanță. Nu de aceea se afla aici. 

Şi totuşi, nu putea să reziste și să facă ceea ce ar fi 
trebuit. Ca un biet animal, era tras tot mai jos de cele 
mai josnice instincte și a renunțat la un gând după 
altul, până când nici unul n-a mai avut importanţă. 

Apoi a observat săgeata neagră îndreptată în jos de 
pe şalele roșcatei. Brusc, era acolo și, la fel de brusc, ea 
s-a ridicat, s-a înfăşurat în halatul lui şi l-a lăsat acolo 
în picioare, cu sângele pulsând, ca și cum trupul lui 
nu voia să accepte faptul că s-a terminat. 

S-a descotorosit de femeia care era lipită de spatele 
lui și a urmat-o pe roşcată, care a dispărut împreună 
cu un bărbat pe o ușă vopsită în același verde închis ca 
peretele. Uşa dădea într-un coridor lung și a trebuit să 
se repeadă ca să ajungă la uşa din celălalt capăt înainte 
să se închidă cu totul după ei. 

După ce a zăbovit un minut, a deschis-o şi a coborât 
o serie de trepte care duceau la o încăpere pardosită cu 
gresie şi alte câteva uși, dintre care una se închidea. 

Dacă n-ar fi fost zumzetul distinctiv, n-ar fi înțeles 
la ce se uită în camera alăturată, în vreme ce crăpătura 
ușii din fața lui se tot îngusta. Însă sunetul nu i-a lăsat 
nici o îndoială. Înăuntru, într-un loc care arăta a spa, 
Eric Jacobsen era aplecat peste o femeie, tatuând marca 
personală între picioarele ei desfăcute. 

S-a dus repede la ușă, a deschis-o şi a fost întâm- 
pinat de bărbatul pe care îl văzuse intrând cu roşcata. 

-Ce faci aici? Bărbatul a închis uşa în spatele lui. 
N-ai ce căuta aici. Ar trebui să te întorci sus. 

- Mă numesc Fabian Risk şi lucrez la poliția din 
Helsingborg. 

- Poliția? 

- Mă aflu aici ca să-l arestez pe Eric Jacobsen, care 
este suspectat de crimă și de alte câteva lucruri. 

- Nu există nici un Jacobsen aici. 

- De fapt, există. Însă își zice şi Columb, ceea ce ar 
putea să sune mai cunoscut. 

- Acum ascultă la mine. În afară de cazul în care 
vrei să te arunc afară, o să te întorci şi... 

- Poate că nu m-ai înţeles. Sunt... 

- Am înţeles foarte bine! Bărbatul a început să-l 
împingă pe Fabian spre scări. Dar până nu-mi arăţi 
legitimaţia, nu ești altceva decât un suedez prostănac 
care o să plece de aici cât mai repede posibil. 

- Sfinte Sisoe, eşti retardat sau aşa ceva? a zis Fabian, 
hotărând să nu se grăbească să urce ca să-și ia hainele 
şi legitimaţia. Sunt polițist! 

Riscul ca Jacobsen să-i scape era prea mare. Aşa că 
şi-a proptit mâinile în pieptul bărbatului, împingându-l 
înapoi în anticameră. 

Bărbatul, luat complet pe nepregătite, a încercat să 
se împotrivească, dar n-a avut nici o șansă, pentru că 
Fabian a reuşit să-l înșface de revere și să-i tragă haina 
în sus, peste umeri, până la coate. Apoi i-a secerat 
picioarele. Omul s-a prăbușit şi Fabian i-a înfipt un 
genunchi în spate și i-a legat mânecile hainei. 

Bărbatul se zvârcolea ca un șarpe rănit când Fabian 
a smucit în lături ușa spre spa, unde Jacobsen se pre- 
gătea acum s-o încalece pe roșcata care stătea întinsă 
pe spate în jacuzzi, mângâindu-i erecţia. 

- Bună, Eric. Îți aduci aminte de mine? Sau preferi 
să-ți zic Columb? a zis Fabian intrând, pe când femeia 
care tocmai fusese tatuată se ridica şi ieșea. 

-Ce faci aici? a zis Jacobsen, în vreme ce roșcata îşi 
vedea de treabă ca și cum nu s-ar fi întâmplat nimic. 


MOTIVULX | 533 


- Poate că numele Molly Wessman îţi spune ceva? 
Sau Vera Brahe, sau oricare alta dintre femeile pe care 
le spionai? 

Jacobsen a înşfăcat-o brutal pe femeie de buclele 
roşii şi a îndepărtat-o. 

-Cred că acum ai face mai bine să pleci. 

- Dar noi... 

-Altă dată. Hai. Şterge-o. 

Femeia a oftat, a ieșit din jacuzzi și s-a dus fără grabă 
la ușă fără să-i arunce lui Fabian nici măcar o privire. 
Ușa s-a închis în spatele ei și, în acelaşi timp, un pumn 
s-a înfipt în stomacul lui Fabian cu atâta forță, încât 
i-a ieșit tot aerul din plămâni și s-a încovoiat de durere. 

Când şi-a recăpătat suflarea, Jacobsen era deja 
aproape de ieşire. 

- Stai, a strigat Fabian, apoi, stăpânindu-și durerea, 
s-a repezit după Jacobsen și l-a îmbrâncit destul de tare 
ca să-l facă să-și izbească fața de uşă. 

Nu era deloc o strategie elegantă, însă scrâșnetul 
nasului lui Jacobsen și sângele care picura pe dalele 
albe ale pardoselii arătau că era, cel puţin, eficientă. 

N-avea nici o experienţă de luptă, dar ştia instinctiv 
că nu poate doar să stea și să aştepte ca Jacobsen să-și 
revină, aşa încât, cu durerea arzându-i pieptul la fiecare 
bătaie a inimii, a prins în îndoitura cotului gâtul lui 
Jacobsen şi l-a tras înapoi în cameră. 

Jacobsen, care era surprinzător de puternic, s-a lup- 
tat cu el şi a reuşit să-l pocnească de câteva ori, în 
ciuda unghiului nefavorabil. Fabian a răbdat loviturile 
pe care le-a primit în cap, până a izbutit să-și împingă 
adversarul pe podea. 

Dar, în cele din urmă, acidul lactic l-a copleșit și, 
când Jacobsen a reuşit să-l încolăcească cu picioarele 
şi să-l rostogolească pe jos, a fost într-un dezavantaj 

incontestabil. Lovitura pe care a primit-o în tâmplă 
peste o clipă a făcut să se întunece totul şi, când şi-a 
revenit, peste câteva secunde, nu și-a putut aminti 
unde se află, până când n-a văzut nasul spart al lui 
Jacobsen la vreo treizeci de centimetri deasupra, cu 
sângele picurând în apă. 

A încercat să iasă din jacuzzi, dar mâna care îl prin- 
sese de gât l-a adâncit şi mai mult. În acel moment, 
spaima și-a înfipt de-a binelea ghearele în el. Curând, 
avea să înceapă să-i intre apa în plămâni. Jacobsen avea 
de gând să-l omoare? Până atunci, lui Fabian nu-i 
dăduse asta prin cap. Să fugă era una. Dar să omoare 
un polițist? 

Pe de altă parte, nu existau martori, și probabil că se 
aflau pe acolo destule droguri ca să facă să pară că a luat 
o supradoză. Şi apoi, Jacobsen era acolo sub un nume 
fals şi foarte probabil avea pregătit un alibi. Dar asta 
n-ar fi destul. Colegii săi din Helsingborg aveau să 
dibuiască adevărul și să-l aresteze de cum punea picio- 
rul în Suedia. 

Lipsa de oxigen făcea să-i ardă plămânii, şi pentru 
prima oară în viață simțea că se gândește să se dea 
bătut, pur şi simplu. Și probabil chiar ar fi făcut-o, 
dacă n-ar fi fost discul de metal de care au dat degetele 
sale pe marginea căzii. 

O apăsare ușoară pe cercul perforat a fost destul ca 
să declanșeze jeturile de masaj, care au făcut ca apa să 
fie înspumată de bulele de aer. Neavând nimic de pier- 
dut, a deschis gura și a supt aerul. 

A mers, deși a aspirat şi un pic de apă, ceea ce l-a 
făcut să tușească şi să tragă în piept și mai multă 
apă. Apoi mâna de pe gâtul lui s-a descleştat brusc şi 
a dispărut. 


MOTIVUL X | 535 


Peste o secundă, Fabian a ieșit la suprafață și l-a văzut 
pe Jacobsen pe podea, cu doi poliţişti SWAT peste el. 

- Oho! a făcut Kim Sleizner când a intrat în încă- 
pere. Oho ho-hoooo! Trebuie să spun că nu în fiecare 
zi vezi doi bărbați distrându-se împreună aşa de bine. 
Asta numesc eu dragoste adevărată. 

Sleizner a zâmbit cu gura până la urechi și a întins 
o mână ca să-l ajute pe Fabian să iasă din jacuzzi. 

-Îmi cer scuze că nu ţi-am aşteptat semnalul. Dar 
nu-s decât un om, şi cine n-ar vrea să meargă la o 
petrecere ca asta? 

I-a făcut cu ochiul și i-a aruncat un halat uscat. 


85 


Era limpede că exteriorul de lemn nu fusese îngri- 
jit cum se cuvine de mulți ani. Capetele scândurilor 
erau uscate ca niște oase şi absorbeau petrolul ca niște 
bureţi. După un minut lemnul era iar uscat, aşa încât 
a fost nevoie de patru canistre de cinci litri ca să ude 
bine faţada pe toate patru laturile. Însă nu asta era 
problema. Mai erau trei în maşină, la nevoie. 

Ceea ce i se termina ei era timpul. 

După ce studiase ferma de departe timp de o oră și 
jumătate, ştia că recentele incendii au avut ca rezultat 
sporirea măsurilor de siguranță. Parţial, sub forma a 
doi câini care alergau pe acolo liberi; parţial, sub forma 
unui paznic, uneori până la trei, care dădeau ocol clă- 
dirii o dată la cincisprezece sau douăzeci de minute. 

Fusese surprinzător de ușor să se ocupe de câini. 
Fiecare înfulecase fericit o halcă de carne presărată cu 
Propavan şi n-aveau să se trezească înainte ca pom- 
pierii să termine salvarea şi inspecția. Cu paznicii era 
altă poveste. Puteau să se ivească în orice clipă și să-şi 
dea seama că ceva nu-i în ordine. 


Flacăra portocalie a brichetei a mângâiat lemnul 
îmbibat cu benzină. Dar, cine ştie de ce, peretele refuza 

să se aprindă. Cel puţin, nu la fel de repede cât ţi-ai 
fi închipuit după ce a fost udat cu toată benzina aia. 

Auzea acum că ies paznicii, strigând câinii în noapte. 
Era imposibil de spus cât avea să le ia până găsesc câinii 
Şi, prin extensie, pe ea. 

A fost nevoie de două minute întregi până ca focul 
să înceapă să se propage. Lent la început, apoi din ce 
în ce mai repede, silențios ca şi cum ar fi avut un fitil 
înşirat pe partea de jos a fațadei şi apoi pe după colțuri. 

În vreme ce flăcările urcau pe pereţi, paznicii au 
început să strige la oamenii din clădire. După mai 
puţin de un minut, întregul hambar era în flăcări și 
panica dinăuntru era deplină. 


În afară de câteva femei îmbrăcate sumar, cei mai 
mulți dintre cei care ieșeau în goană din clădire erau 
bărbaţi cu plete, bărbi, tatuaje și veste de blugi zdren- 
țuite. Unii dintre ei erau beți și se clătinau. Alţii se 
aruncau la pământ și se rostogoleau ca să-și stingă 
focul de pe haine. Toţi erau complet nepregătiți pen- 
tru împușcături. 

Irene a tras un glonț şi apoi altul. Unul a sfâșiat 
piciorul unui bărbat cu tatuaj Terminator. Celălalt a 
spulberat rotula bărbatului din spatele lui. Amândoi 
au căzut, zbierând de durere. Ea nu şi-a coborât arma 
şi nu s-a dus spre ei decât când n-a mai ieșit nimeni 
din flăcările infernale. 

- Blestemată de pizdă evreiască, a şuierat tatuatul. 
Eşti moartă, pricepe odată. Al dracu’ de moartă. 

Irene s-a dus la el, s-a lăsat pe vine și i-a privit în 
tăcere piciorul însângerat. Pantalonii plini de sânge, 
orificiul mai mic, de intrare, din partea din față a 
coapsei, şi cel de ieşire, mai mare, din spate. 

-Îți închipui că ştii ce le facem pizdelor polițiste 
ca tine, a continuat el. Dar habar n-ai. N-ai nici cea 
mai mică idee. 

Ea i-a susținut privirea fără să rostească o vorbă și 
s-a ridicat, a lăsat să cadă magazia goală a pistolului 
şi a pus în loc una plină. Apoi s-a răsucit spre ceilalți. 

-Îmi cunoaşteţi numele și ştiţi unde locuiesc. Unii 
dintre voi aţi fost acolo şi v-aţi mânat motocicletele pe 
peluza mea, iar unii dintre voi mi-ați intrat cu forța 
în casă şi ați vopsit cu spray pereţii pe când dormeam. 
Acum trebuie să se termine! 

- Ce te face să crezi că o să se termine vreodată, 
afurisită de degenerată evreică ce eşti? a mârâit tatu- 
atul. Iadul tău nici n-a început. 

- Nu ştiu dacă voi, ceilalți, ați auzit, dar micul vostru 
prieten Terminator de aici a pus o întrebare. Se întreba 
de ce ar trebui să mă lăsați în pace. Și e o întrebare cin- 
stită, mai ales că tocmai v-am ars micul club. Numai 
că se întâmplă să fiu convinsă că voi sunteţi cei care 
ați incendiat în acest an câteva tabere de refugiați! 

- Nu poți s-o dovedeşti, a strigat cineva. 

- Asta-i adevărat. Avem atâta de lucru, că pur şi 
simplu n-avem timp să verificăm dacă urmele de cau- 
ciucuri se potrivesc cu ale voastre. Dar știți ceva? În 
ce mă priveşte, n-are importanţă dacă se potrivesc sau 
nu. De fapt, nu dau pe asta nici o ceapă degerată, de 
vreme ce, oricum ar fi, voi avea grijă să se potrivească! 
Şi dacă nu asta, atunci altceva. O amprentă în locul 
nepotrivit, sau poate asta? 

S-a aplecat şi a smuls câteva fire din părul lung al 
tatuatului şi le-a ținut în mâna ridicată. 

-Ţin în mână destule dovezi ca să te trimit în închi- 
soare de zece ori! Mai e vreo întrebare despre asta? 

Sirenele şi girofarurile pompierilor, care fuseseră 
alertați cu douăzeci de minute înainte de un telefon 
anonim, se apropiau. Irene s-a întors la maşina ei, s-a 
aşezat la volan şi a pornit pe drumul mărginit de copaci, 
cu adrenalina zvâcnindu-i în vene. În acelaşi timp, 
clipul pe care-l trimisese la toate agenţiile de ştiri din 
țară, în care Landertz saluta în stilul nazist, era deja 
pe cale să se împrăștie ca o epidemie. 

- Nu-i nici un deranj. 

Kim Sleizner a zâmbit larg, ca și cum ar fi încercat 
să întreacă soarele care răsărea și care făcuse deja să 
dispară ceața de peste strâmtoare. 

-ÎI ţinem aici până ce vine unul dintre voi să-l ia. 
S-a făcut? 

Fabian a dat din cap. 

- Desigur. Astrid îmi spune că echipa de transport 
e deja pe drum. 

- Păi, asta-i minunat, e grozav! a zis Sleizner, stră- 
duindu-se să se exprime cât mai corect în suedeză. 
Nu trebuie decât să-l luaţi înapoi în Suedia și să ne 
ajutați să păstrăm curăţenia în Danemarca. Sunteţi 
mulțumiți, suntem mulțumiți. Grozav! 

Sleizner a râs și a întins mâna. 

Fabian și-a îngăduit să zâmbească şi i-a strâns mâna. 

- Şi, din nou, mulțumiri pentru ajutor. Sincer, nu 
ştiu ce s-ar fi întâmplat dacă n-ai fi apărut. 

-Cu plăcere. Sleizner a ridicat din umeri și și-a des- 
chis larg mâna liberă, în vreme ce continua să scuture 
cu cealaltă mâna lui Fabian. Facem tot ce putem ca să 
ne ajutăm între noi, nu-i aşa? 

Fabian a încuviințat şi a încercat să se desprindă, 
însă Sleizner l-a ținut strâns și a continuat să-i scu- 
ture mâna. 

- Probabil ar merge oricum, zic eu. Cum se spune? 
Iubirea şi cearta merg mână-n mână. 

Sleizner a chicotit şi a scuturat mâna lui Fabian de 
parcă n-ar mai fi avut de gând să-i dea drumul. 

- Prea bine, atunci, e vremea să-mi văd de drum, 
a zis Fabian, străduindu-se să se exprime cât mai corect 
în daneză. Aşa cum spui, vrem să păstrăm curăţenia în 
Danemarca. 

Au râs amândoi, crispați. 

- Hei, tocmai mi-a mai venit în minte ceva. 

- Da? 

- Dunja Hougaard. 

Sleizner a încetat să-i scuture mâna lui Fabian, dar 
tot nu i-a dat drumul. 

- Da? 

- Poate că mă înșel, dar am avut impresia că v-aţi 
plăcut unul pe altul? 

- Da. 

Fabian a dat din cap. 

- Ca să fiu sincer, Dunja a fost singura de la voi care 
m-a ajutat și a avut o importanţă crucială în rezolvarea 
acelui caz de acum câţiva ani. De asemenea, i-a salvat 
viața fiului meu. Aşa că, da, e adevărat. 

- Bine. Mi-am închipuit. Şi, aşa cum sunt sigur că 
înţelegi, există un motiv pentru care lucrurile au mers 
aşa cum au mers atunci. Dar, hei, ce-a fost a fost. Te 
ajut şi mă ajuţi, şi în acest moment am nevoie de noua 
ei adresă şi noul număr de telefon. Nu-i mare lucru. 
Doar adresa şi numărul de telefon. Apoi te las să pleci. 

Sleizner a chicotit şi s-a apucat iar să-i scuture mâna. 

- Îmi pare rău. 

Sleizner s-a crispat. 

- Poftim? Nu înţeleg. 

- Îmi pare rău, dar n-am aceste informații. Fabian 
şi-a tras mâna din strânsoarea lui Sleizner. Așa că mă 
tem că nu te pot ajuta. 

A ridicat din umeri, ca să-și sublinieze vorbele, dar 
asta a părut să aibă efectul contrar celui dorit de el. 

- Aşadar, stai aici, în fața mea, şi-mi spui că n-ai pri- 
mit nici o veste de la Dunja în ultima lună? 

Fabian s-a gândit la e-mailul criptic care îl informa 
despre implicarea lui Theodor în Banda Smiley și că 
trebuie să fi venit de la Dunja. Dar, cu toate că Sleizner 
tocmai îl ajutase să-l aresteze pe Jacobsen, era ultima 
persoană din lume în care să aibă încredere, așa că a 
hotărât să clatine din cap. 

- Îmi pare rău. Nici măcar nu știam că s-a mutat 
şi şi-a schimbat numărul de telefon. 

Sleizner l-a privit pe Fabian în ochi. 

-Nu ştiu de ce, dar ceva îmi spune că nu poate fi 
chiar așa. 

-Îmi pare rău, Kim, dar așa este. Şi chiar trebuie 
să plec. 

- M-aş supăra rău de tot dacă s-ar dovedi că mă 
minți. Mai ales după tot ce am făcut pentru tine. 

-Ia stai un pic. Mă acuzi că mint? 

-Sigur că nu. Nu acuz pe nimeni. Spun doar că 
m-aș supăra rău de tot. Și crede-mă, ultimul lucru pe 
care ți l-ai dori ar fi să mă superi. 

Cumva, totul părea nou, diferit, când a scos vechiul 
icosaedru de marmură și l-a încălzit în mână. La înce- 
put, nu fusese sigur că merită măcar să-l scoată. Nu 
era deloc ceva de la sine înţeles, și situația în care se 
afla acum fusese imposibil de prevăzut. 

Dar, ca întotdeauna, a putut să întrebe unul dintre 
zarurile sale cu şase feţe, și acesta i-a dat permisiunea 
neîndoielnică de a-l scoate pe cel cu douăzeci de fețe 
ca să vadă dacă va fi o nouă misiune, şi dacă da, când. 

A dat drumul zarului, lăsându-l să cadă pe pâsla 
verde. Dar, ca şi cum i-ar fi fost greu să se hotărască pe 
care dintre multele fețe să se oprească, s-a tot rostogolit 
neobișnuit de mult timp. 

De fiecare dată până atunci îi fusese groază că o să 
iasă un unu. Singura cifră care îi putea opri mica delec- 
tare. Însă astăzi simţea altfel. Hotărâse că avea să accepte 
rezultatul dacă ieșea un unu. Nu că s-ar fi săturat, dar 
cu siguranță nu mai era așa de avid cum fusese. 

Fusese o călătorie extraordinară, oferind atât piscuri, 
cât şi hăuri, dezamăgiri şi euforie pură. Din când în 
când, crezuse că zarul se înşală de-a binelea, că aşteaptă 
prea multe lucruri deodată, că a complicat inutil lucru- 
rile sau că a fost şi răutăcios, și nedrept. Dar, privind 

înapoi, îşi dădea seama că, de fapt, îi depăşise cele 
mai nebunești aşteptări şi avusese dreptate absolut 
de fiecare dată. 

Şapte. 

A lăsat aerul să-i iasă din piept. Practic, era cel mai 
bine posibil. Distracţia încă nu se terminase. Și totuși, 
avea o săptămână până să trebuiască să lovească din nou. 

A scos cutia cu zarurile de precizie cu şase feţe, a luat 
unul și a făcut aruncarea preliminară, ca să stabilească 
numărul de zaruri. 

Trei. 

Asta însemna să folosească un singur zar, așa că l-a 
luat iar în mână și l-a rostogolit. 

Doi. 

S-a dus la harta prinsă în ținte, care era împărțită 
într-o rețea de pătrate de douăsprezece pe douăspre- 
zece. A doua coloană era specială, plină de contradicții. 
Începea de sus, cu idilicul sat Arild din nordul pro- 
vinciei Skåne, și sfârşea cu ceva total opus, partea de 
sud din Copenhaga, numită și Amager. Dacă norocul 
era în dispoziție bună, victima sau victimele lui s-ar fi 
putut găsi chiar la Aeroportul Internațional Kastrup. 

A mai făcut o aruncare preliminară. 

Patru. 

Numărul de pătrate pe verticală avea să fie stabilit 
de două zaruri, așa că a mai luat în mână unul. 

Unu şi şase. 

Ca și cum pulsul său și-ar fi dat deja seama, îl auzea 
prinzând viteză și forță când şi-a întors privirea spre 
hartă și a observat că zona aleasă de zaruri pentru 
următoarea misiune era în plin Oresund, un pic mai 
la nord de insula Ven. 

Fabian şi-a împins degetul sub pielea găinii şi a des- 
prins-o uşor de piept, făcând un buzunar, unde a turnat 
un pic de ulei de măsline și a aruncat un praf de sare de 
mare şi un praf de piper proaspăt măcinat, pe care le-a 
frecat apoi de carne. Apoi a împuns cu cuțitul găina 
în câteva locuri bine alese şi a împins în despicături 
căţei de usturoi curăţaţi și tăiați în două. 

Era duminică și hotărâse s-o facă în stil mare și să 
gătească găină la cuptor după propria rețetă, pe care 
o ţinuse secretă în toți aceşti ani, făcând mare caz de 
ea. Era renumit pentru acest fel de mâncare și, după 
părerea lui, nimeni nu era nici măcar pe aproape de 
a găti mai bine carnea de găină. 

Trecuseră patru zile de la arestarea lui Eric Jacobsen 
într-o vilă luxoasă din partea daneză a strâmtorii. 
Fabian și-a petrecut cea mai mare parte din acest timp 
acasă, cu familia, cu toate că, ce-i drept, nu reuşise 
să lase cu totul deoparte anchetarea morții lui Molly 
Wessman, care, dacă totul mergea conform planului, 
ar fi trebuit să se încheie în săptămâna care venea. 

Jacobsen mărturisise fără rezerve că este bărbatul 
din spatele personajului Columb, precum şi cel care 
supraveghea în secret optzeci şi șapte de apartamente 

din tot nord-vestul provinciei Skåne. Explicaţia acțiu- 
nilor sale era că un lucru duce la altul. De la consumul 
patologic de pornografie la dorinţa de a privi lucruri 
reale, ajungând, în cele din urmă, la participare intensă. 

Totuși, a negat categoric că ar fi avut de-a face cu 
uciderea lui Molly Wessman, iar când a fost pomenită 
încercarea de a-l ucide pe Fabian în jacuzzi, a spus că 
n-a fost decât din pricina panicii și că niciodată n-a 
avut de gând să-l omoare de-a binelea. O explicație 
care n-avea să fie considerată valabilă la tribunal. 

În plus, Molander și cei doi asistenţi ai lui mai aveau 
destul până să termine cercetarea casei lui Jacobsen 
şi erau convinși cu toții că, dacă vor căuta destul de 
atent, vor găsi părți din bretonul ciopârţit al lui Molly 
Wessman, urme de extract de ricin sau altă probă 
acuzatoare. 

Pe de altă parte, uciderea lui Lennart Andersson 
rămânea nesoluționată. Nimic dintre indiciile și pro- 
bele colectate de la ICA Maxi din Hyllinge n-a dus nică- 
ieri, și singura persoană pe care au reușit s-o identifice 
cu ajutorul amprentelor a fost, lucru destul de ironic, 
Jacobsen, care fusese acolo la cumpărături cu fiul 
său în ziua dinaintea crimei. 

Toată nădejdea lor era acum la Klippan, care se 
ocupa de examinarea imaginilor de la camerele de 
supraveghere din săptămâna dinaintea crimei și care 
anunţase că le va prezenta situația la următoarea 
şedinţă de dimineaţă. 

Cu un pic de noroc, ar putea să fie aproape şi de 
rezolvarea acelui caz. În orice caz, titlurile apocaliptice 
fuseseră înlocuite de unele mult mai pline de speranța 
că locuitorii din Helsingborg ar putea, în sfârşit, să 
se simtă mai în siguranță. Ba chiar primiseră laude 
personale, atât de la Comisarul Poliţiei Naţionale, cât 

şi de la Ministerul Justiţiei, pentru activitatea susținută 
care a dus la arestarea lui Jacobsen şi Skânas. 

Fabian nu era deloc pregătit pentru cântecul care 
a izbucnit din difuzoare şi, cu toate că a recunoscut 
instrumentele cu coarde, melodia și maracas de pe 
fundal, nu ştia exact ce este. S-a răsucit şi a văzut-o 
pe Sonja intrând din living. 

-Îți aminteşti? a zis, zâmbind, și el a dat din cap, 
cu toate că n-avea nici cea mai mică idee. 

- E Prefab Sprout cu „Hey Manhattan“, prostuţule. 

A turnat vin în două pahare şi a început să cânte 
şi ea. 

- Nu-ţi aminteşti că puneai acest album ori de câte 
ori eram în pasă proastă? 

Fabian a încuviințat. Acum îşi amintea. Albumul 
se numea From Langley Park to Memphis şi îi păruse 
cam prea pop când a apărut pe piaţă. Însă Sonjei i-a 
plăcut, și se înveselea când el i-l punea. Iar acum, 
privind înapoi, trebuia să admită că nu era acolo nici 
un cântec nereușit. 

Dar nu la asta se gândea acum, ci, de fapt, se întreba 
dacă nu cumva era prima oară, de ani întregi, când 
Sonja punea orice fel de muzică. În mod normal, el era 
cel care punea muzică, iar ea cea care îi spunea s-o dea 
mai încet sau, și mai bine, s-o închidă de tot. Acum, 
ea dăduse muzica destul de tare. Când i-a mai dat și 
un pahar cu vin și l-a ridicat pe al ei ca să ciocnească, 
a simțit că seara nici că ar fi putut să înceapă mai bine. 

Nu trecuseră decât câteva zile de când îl împiedicase 
pe Theodor să-și ia viața, însă cele întâmplate deasupra 
căii ferate din Pădurea Pålsjö începeau deja să pară o 
amintire din ce în ce mai încețoşată din altă viață. Era 
ca şi cum ar fi ajuns la fundul gropii și se răsuciseră 

în sus şi acum începeau, în sfârşit, să se întoarcă spre 
un fel de pace şi armonie. 

Găteau împreună în fiecare seară, jucau jocuri de 
societate, se uitau la filme sau, pur și simplu, stăteau 
împreună. De asemenea, Sonja a găsit un terapeut la 
care voia să-l ducă pe Theodor săptămâna următoare, 
cu toate că el părea deja să se simtă mult mai bine. 

E drept că încă petrecea o mare parte din zi în ca- 
mera lui. Dar, cel puţin, făcuse curăţenie generală 
şi se apucase din nou de citit, în loc să se joace doar 
pe computer. Şi la cina din ajunul solstițiului de vară 
le-a spus chiar că urmărea desfăşurarea procesului 
celor patru membri ai Bandei Smiley şi a hotărât să se 
ducă la Helsingør după weekend şi să-i spună procu- 
rorului danez adevărul. 

Nici el, nici Sonja nu mai pomeniseră de asta. Hotă- 
rârea îi aparţinea în întregime lui Theodor şi, chiar 
dacă nimeni nu putea fi sigur de ce va urma, părea să 
fi recunoscut faptul că nu are de ales. 

- Ce-ai zice de un „cine ştie câștigă“ pe teme muzi- 
cale în seara asta, după ce se duc copiii la culcare? 

Sonja a zâmbit și s-a apropiat de el, cu paharul în 
mână. 

- N-ai nici o şansă. 

S-a aplecat spre ea. 

- Fir'aş a naibii, am picat prost? Ne întrebam dacă 
n-aveţi nevoie de ajutor. 

S-au răsucit spre Matilda, care tocmai coborâse 
împreună cu Theodor. 

- Sigur că n-aţi picat prost. De ce să picați prost? 

Sonja a ridicat din umeri. 

- De ce-i tata așa de roșu la față? a zis Theodor, fă- 
cându-i pe toți să izbucnească în râs. 

- Bine. Mărturisesc. 

Fabian a lăsat din mână paharul. 

- Eram pe cale s-o sărut pe frumoasa voastră mamă, 
aşa că momentul pe care l-aţi ales e cum nu se poate 
mai prost. Dar, dacă tot sunteţi aici, sunt cartofi de 
spălat, morcovi și sfeclă de curățat. Apucaţi-vă de asta. 
Voiam să fac o salată. 

Theodor și Matilda au dat din cap și s-au dus la 
frigider. 

- Minunat, atunci eu o să pun masa. 

Sonja a scos farfurii şi tacâmuri și, în câteva minute, 
toată lumea muncea de zor. 

- Hei, facem ceva în vacanţa de vară? 

Matilda a fost cea care a deschis subiectul și, când 
Fabian a prins privirea Sonjei, și-a dat seama că e la 
fel de consternată ca el. Fuseseră desprinşi de realitate, 
nici unul dintre ei nu avusese puterea să se gândească 
la faptul că au ajuns la jumătatea vacanței de vară. 

-Cred că ne-am gândit un pic, a zis el. 

- Zău? 

- Se pare că nu, a zis Theodor, amestecând bucăţi de 
sfeclă cu alte rădăcinoase într-un vas termorezistent. 

-Părinții Esmaraldei au o barcă. Am putea să ne luăm 
şi noi. Pare foarte confortabilă. 

- Barcă? 

Pentru prima dată după câteva zile, Fabian s-a gân- 
dit la cele două chei care l-au convins că Hugo Elvin 
avea o ambarcațiune. 

Acum nu mai era aşa de sigur. Nu numai că luase 
legătura cu Norra Hamnen din Helsingborg, care era 
cel mai logic loc de ancorare pentru adresa lui Elvin, 
dar verificase și la toate celelalte porturi pentru ambar- 
cațiuni mici de pe coastă, şi la nord, și la sud de Hel- 
singborg, fără să găsească nimic pe numele lui Elvin 
sau Molander. 

- Când eram copil, familia mea avea o barcă, a zis 
Sonja. Ştii câtă muncă cere? Toată toamna și toată pri- 
măvara nu făceam altceva decât să răzuim și să șlefuim, 
până ne degerau degetele. 

- Dar aia nu era, cum îi zice, o vechitură de lemn? 
a zis Theodor. Am putea cumpăra o barcă de plastic. 

- Vechitură de lemn. Muşcă-ţi limba. Îmi insulți 
întreaga copilărie. 

Pe de altă parte, nu scria nicăieri că Elvin şi, dacă-i 
pe aşa, Molander, trebuia neapărat să aibă o barcă pe 
numele lor. Ar fi putut la fel de bine s-o împrumute 
de la cineva, de aceea și-a petrecut o mare parte din 
acea joi căutând prin Norra Hamnen. 

- Şi, dacă vrei să ştii, și o barcă din fibre de sticlă 
dă mult de lucru, a zis Sonja. 

Găsise, printre altele, trei Pettersson vechi, și oricare 
dintre ele i-ar fi putut aparține lui Elvin. Din păcate, 
nici una dintre chei nu se potrivea. La ele sau la cele- 
lalte bărci pe care le-a verificat. 

-Trebuie să le vopseşti şi să le ceruieşti și toate alea. 

Sonja a clătinat din cap și a scos şerveţele și tacâmuri. 

Încercase chiar să folosească acel cod din patru 
cifre de pe cea mai mare dintre chei ca să deschidă 
hangarul bărcilor din port, dar nu s-a ales decât cu o 
luminiță roşie, furioasă. 

- Dar putem să ajutăm și noi. Matilda s-a răsucit 
spre Theodor. O să ajutăm, nu-i aşa? 

- Da, clar, a zis Theodor, dând din cap. 

-E foarte drăguţ din partea voastră. Dar oricum 
îți trebuie o jumătate de viaţă ca să obţii un loc de 
ancorare în port. Îmi amintesc că aveam dana cincizeci 
şi doi şi tata era pe lista de aşteptare pentru o dană 
de alături, care era mai mare cu vreo doi metri. Dar 
n-am obținut-o niciodată. 

Cum de nu i-a dat prin cap? Sigur că asta însemnau 
cifrele 0388 de pe cheie. Nu era un cod, cum crezuse, 
era numărul unei dane și, dat fiind că erau patru cifre, 
trebuia să fie într-unul dintre cele mai mari porturi, 
cu peste o mie de dane. 

- Fabian, n-ai vrea să mă ajuţi un pic? 

Sonja s-a întors spre el. 

- Ăăă, scuze... Dar portul Råå nu este destul de mare? 
Este, nu-i aşa? 

- Ce vrea să însemne asta? 

Sonja şi-a plimbat privirea de la Fabian la copii, care 
păreau să fie la fel de surprinși, şi înapoi. 

- Oho, Theo, auzi? 

Matilda şi-a îmbrățișat fratele. 

-E de partea noastră. 

Dacă Elvin avusese acces la o barcă, sigur că ar fi 
fost ancorată în Råå. 

Irene Lilja a scos ultimul sac de gunoi cu haine 
din dormitor şi a închis ușa în urma ei. Împachetase 
aproape tot weekendul. Cutie după cutie, dintre care 
cel puțin jumătate aveau să ajungă direct la groapa de 
gunoi. Dar merita. N-avea să lase în urmă nici măcar 
o agrafă. Când avea să termine, nu va mai rămâne nici 
un semn că a pus vreodată piciorul pe acolo. 

Aşa cum era de așteptat, Hampus s-a ținut după 
ea ca un câine care se gudură, dându-se peste cap s-o 
facă să se răzgândească. A încercat totul, de la flori 
în fiecare vineri până la o călătorie în Arhipelagul 
Galapagos. Ba chiar s-a oferit să meargă la terapie şi 
s-o lase pe ea să aleagă partidul cu care să voteze la 
următoarele alegeri. 

Dar, spre deosebire de celelalte dăţi, ea a rămas pe 
poziție şi l-a ignorat. Așa cum era de aşteptat, lui nu i-a 
trebuit mult să treacă de la neliniște la furie canalizată 
în amenințări, că n-o să scape niciodată de el şi că 
n-are importanță că nu vrea să-i spună unde se mută, 
pentru că tot o să afle. 

Exact de aceea i-a spus că se mută luni, nu chiar 
acum, când el era la Ring Knutstorp, bând bere și 
uitându-se la mașinile care se învârtesc pe o pistă cu 
denivelări, contribuind la schimbarea climei. 

Singura întrebare era când o să ajungă el acasă. 

În orice altă duminică la Ring Knutstorp, el ar fi 
dat fuga acolo dimineaţa şi nu s-ar fi întors până la 
cină. Astăzi s-a întâmplat pe dos. A tândălit, zicând 
că nu se simte bine, și aproape că nu s-ar mai fi dus 
deloc, cu toate că își cumpărase bilet. Era clar că-şi dă 
seama că ea pune la cale ceva, de aceea ea a plecat de 
acasă înainte de prânz, spunând că trebuie să încheie 
ancheta legată de Moonif Ganem. 

În realitate, Assar Skânas era încă la terapie inten- 
sivă cu rănile de glonț și încă nu putea fi interogat. 
Dar asta nu prea era o problemă, deoarece Molander 
îi găsise amprentele pe geamul de sticlă al mașinii de 
spălat, ceea ce însemna că interogatoriile, oricând vor 
avea loc, vor fi mai degrabă o formalitate. 

În orice caz, Hampus putea să ajungă acasă în orice 
clipă, aşa că trebuia să iasă din casă și să se ducă... 

Mâna de pe umăr a făcut-o să încremenească. 

- Aşadar, aici te ascundeai. 

Vocea nu se potrivea cu persoana căreia crezuse că-i 
aparţine şi, cu toate că nu i-a trebuit decât o fracțiune 
de secundă, părea că a trecut o veșnicie până să se 
lămurească. 

- Doamne, cum m-ai speriat. 

S-a răsucit spre Klippan. 

- Scuze, uşa era deschisă, așa că am... 

- Nu-ţi face probleme. Ai adus remorca? 

- Şi duba vecinului meu. 

- Perfect. Ştii, vreau să plec de aici cât mai repede 
posibil. 

- Atunci hai să ne apucăm de treabă. Propun să 
începem cu chestiile mari: canapele, paturi, dulapuri 
şi aşa mai departe. Adică, dacă nu te deranjează să mă 
ocup eu de încărcare. 

Irene a râs și a clătinat din cap. 

-Se înțelege de la sine că am încredere în tine. 

- Ei, bravo, acum îmi spui. Să vedem ce crezi după 
ce terminăm. Hai să începem cu patul. 

S-a întors spre ușa dormitorului şi era pe cale s-o 
deschidă, când Irene s-a repezit să-i taie calea. 

- Ştii, de fapt voiam să-l las aici. Viață nouă, pat nou. 

- Bine, sunt alte mobile mari în dormitor care vin 
cu noi? Dulap sau comodă? 

- Nu. 

Irene a clătinat din cap. 

- Nimic. Aşa că n-are rost să intrăm. 

Klippan a dat din cap, dar părea nedumerit. 

- Bine, atunci. Hai să luăm canapeaua. 

Au cărat împreună canapeaua prin hol, prin grădina 
din față şi spre aleea pe care Klippan decuplase deja 
remorca, să poată încărca direct în dubă. 

- Ce-a păţit peluza ta? a zis Klippan pe când se 
întorceau în casă. Arată groaznic. 

- Nu mă-ntreba. Hampus are un plan ca să scape 
de mușchi. Haide, să ne vedem de treabă. 

Însă Klippan a rămas pe loc, privind peluza distrusă. 

- Klippan, n-avem toată ziua la dispoziție. 

Reuşise să-l împiedice să intre în dormitor, dar aici, 
afară, nu putea decât să spere că el n-o să observe 
svastica din spatele şezlongurilor și roabei pe care le 
scosese și le aranjase strategic ca s-o ascundă. 

- Te rog, Hampus poate să se întoarcă în orice clipă. 

- Nu văd nici un pic de muşchi. 

- Aşa-i, cred că era vorba de păpădii, acum, că ai 
pomenit de asta. 

-Nu văd nici păpădii. 

- Păi, nu, a scăpat de ele. 

A oftat, sperând că destul de tare ca să audă Klippan. 

- Ăsta a fost și scopul. Oricum, ce are de-a face cu 
mutarea mea? 

Klippan s-a răsucit și a privit-o drept în ochi. 

- Irene. Cum îţi merge, în realitate? 

-Şi ce ar vrea să însemne asta? Zău, la ce ajută? 

N-avea chef de aşa ceva. Nu era timp de asta acum. 

-Nu putem să luăm, pur și simplu, lucrurile și... 

- Nu eşti în apele tale, a întrerupt-o Klippan. Ai fost 
retrasă în tine și ciudată toată săptămâna, iar la ședințe 
te-ai uitat tot timpul la telefon. Care e problema? 

- Nu-i nici o problemă! Habar n-am despre ce vor- 
beşti. Ai venit să mă ajuţi să car lucrurile sau să faci 
pe terapeutul? 

- Am venit să te ajut, de aceea te întreb care e pro- 
blema. N-am voie să intru în dormitorul tău. Hampus 
nici măcar nu trebuie să ştie că te muţi astăzi, şi acum 
asta. Klippan s-a dus spre şezlonguri. Orice o fi, n-are 
nimic de-a face cu mușchiul sau cu păpădiile. 

- M-a lovit. Hampus m-a lovit. Acum ești mulțumit? 

- Ce? Ce spui acolo? Klippan s-a oprit şi s-a întors 
spre ea. Vorbeşti serios? Hampus? 

Irene a dat din cap și şi-a şters o parte din fondul de 
ten. Klippan s-a apropiat de ea și s-a uitat la vânătaia 
mare, care luase toate culorile curcubeului. 

- Dumnezeule... A îmbrăţișat-o. Nu faci plângere? 
Irene a clătinat din cap. Bine. Klippan a dat din cap, 
ca şi cum ar fi vrut să se convingă pe sine. Presupun că 
te-ai gândit mult la asta. Cred că-i mai bine să plecăm 
până nu se întoarce ticălosul ăla. S-a răsucit şi a pornit 
spre casă. Aşa-i, tot uit să întreb. Unde te muţi? 

- Într-o garsonieră de pe Carl Krooks Gata, în oraș. 
Am dat de ea când îl căutam pe Assar Skânas. Apropo, 
nu cumva știi cine e P. Milwokh? 

- Milwokh? 

Klippan s-a oprit şi s-a întors spre Irene. 

- Da, garsoniera mea e chiar alături. 

- Ai zis Milwokh? 

- Da. Nu ţi-am spus că am sunat la ușa lui și n-a 
vrut să deschidă? 

Klippan a clătinat din cap. 

- Nu-mi amintesc. 

- Ei bine, ştii cine este? 

Klippan a rămas pe gânduri. 

- Nu. Pentru o clipă mi s-a părut că numele îmi 
sună cunoscut, dar probabil că doar mi-am închipuit. 

Fabian a virat pe Văstindiegatan şi a parcat în spa- 
tele clubului Asociaţiei Navigatorilor din portul Råå. 
Noaptea de vară era întunecată și începuse ploaia, la 
fel ca în ajunul solstițiului de vară. Picături mărunte 
care păreau că nu vor înceta niciodată. 

Dar, în ciuda vremii urâte, inima lui Fabian era 
uşoară în vreme ce deschidea umbrela, încuia mașina 
şi traversa parcarea deschisă, pustie, spre docul cu 
şirurile de pontoane la care se înghesuiau sute de vase. 
După-amiaza fusese un succes indiscutabil, și când mai 
târziu, spre seară, i-a spus Sonjei că trebuie să plece, ea 
i-a promis să țină patul cald pentru când se va înapoia. 

Când a ajuns la marginea docului, s-a oprit și a 
privit portul pentru ambarcațiuni mici, care, cu toate 
că era în plin sezon, avea ceva paşnic, ca şi cum ar fi 
hibernat. Nu se vedea nici țipenie de om. O parte din 
explicație era, desigur, faptul că era în toiul nopţii. De 
asemenea, vremea era aşa de urâtă, că probabil toți 
proprietarii de bărci aflați în concediu erau în saci 
de dormit dubli, tremurând ca să se mai încălzească. 

Poate că arăta pașnic, dar nu era liniște. Dimpotrivă, 
era o vagă cacofonie: șuierul vântului printre vele şi stra- 
iuri, fungi care se loveau de catarge şi lipăitul valurilor. 

Ca să nu mai vorbim de miile de apărători de cauciuc 
presate între bordajele înghesuite. 

A scos cele două chei marcate cu albastru pe care 
le găsise în sertarul lui Elvin şi a mai verificat o data 
cifrele 0388 scrise de mână. 

Era sigur că sunt cheile unei bărci şi, dacă numă- 
rul semnala cu adevărat o dană, barca trebuia să fie 
ancorată într-un port mare, iar Råå era de departe cel 
mai mare din apropiere de Helsingborg. 

Din fericire, Fabian nu trebuia să meargă să verifice 
fiecare dintre cele vreo cinci pontoane lungi de vreo 
două sute de metri, pentru că erau etichetate exact cu 
informația de care avea nevoie. 

Pe panoul din dreptul primului scria 0087-0236. 
S-a dus la următorul, pe care erau danele 0237-0402, 
şi a mers mai departe pe pontonul de ciment lung la 
care erau legate de fiecare parte ambarcaţiuni cu motor 
şi cu pânze, mari şi mici. Cele mai multe erau cu prova 
spre ponton, întunecate şi abandonate din cauza unei 
veri neobişnuit de reci. Dar pe ici, pe colo, se vedea 
prin câte un hublou o lumină îmbietoare şi, privind 
mai de aproape, se vedeau înăuntru oameni care beau 
vin şi jucau yams sau se uitau la filme, cuibăriți în pat. 

Mergând mai departe pe ponton, a trecut pe lângă o 
Hallberg-Rassy mare, amarată la pupa. Era o adevărată 
minunăție, cu puntea din tec, cabină de pasageri la 
pupa şi cabină de comandă mare, primitoare, cu o 
masă în mijloc. Catargul solid era atât de înalt, încât 
era echipat cu două crucete. Și aici, hublourile de pe 
carenă erau luminate, aruncând peste apă o lumină 
caldă, şi a trebuit să recunoască faptul că era ceva 
atrăgător în întregul tablou. 

Un bărbat de vârsta lui a deschis tambuchiul şi a 
urcat în cabina de comandă cu o sticlă de vin şi două 

pahare pe care le-a aşezat pe masă, sub copertină. 
A fost urmat de o femeie de aceeași vârstă care ținea 
într-o mână un felinar şi în cealaltă un mic difuzor din 
care se auzea o melodie de jazz veche, cu note grave. 

Poate că Theodor și Matilda aveau dreptate. Poate că 
asta le-ar trebui. O barcă. Un proiect comun care să-i 
ajute să găsească pacea şi armonia prin puzderia de 
porturi primitoare din Oresund. 

- Nu te supăra, vrei ceva anume sau doar te uiţi? 

Fabian s-a trezit brusc din visare și s-a răsucit spre 
bărbatul din cabina de comandă. 

- Scuze, de fapt mergeam spre barca mea. Dar a tre- 
buit să mă opresc ca să admir minunăţia asta. Trebuie 
să fie incredibilă în larg. 

- Sigur, se poate descurca în orice condiţii, cu toate 
că până acum n-am avut decât ape line de la Kalmar 
încoace. 

- Pot să întreb unde mergeţi? 

- Următoarea oprire e Humlebæk, direct peste strâm- 
toare, în partea daneză. De cum se face frumos, vreau 
să zic. Apoi un drum de noapte până la Göteborg, iar 
după aceea tot ce ştim e că vom naviga în jurul lumii, 
a zis bărbatul, zâmbind, în vreme ce un băiat de vreo 
zece ani îşi ițea capul din cabină. Ne-am vândut casa și 
am luat un concediu de doi ani. Pentru început - mai 
vedem dacă ne întoarcem. 

Bărbatul a râs şi a turnat vin în pahare. 

- Vincent, credeam că ai adormit, a zis femeia, 
îmbrățişând băiatul. 

- Vreau să dorm cu voi în noaptea asta. 

- Dar de ce, când ai camera ta și tot ce-ţi trebuie? 

-Şi dacă e vreun monstru? O să fiu singur în partea 
din spate. 

- Vincent, nu există monştri, ştii asta. 

- Mda, dar totuși... Te rog... 

- Sigur că poți, scumpete. Aşa e, Frank? 

- Credeam că am vorbit despre toate astea. Dar, 
bine, cu o condiţie. Ca înainte de culcare tu şi cu mine 
să ne asigurăm că nu există vreun monstru în cabina 
de la pupa. Şi vorbesc de o căutare amănunțită. 

Femeia a râs şi i-a făcut cu ochiul soțului său, apoi 
l-a condus pe băiat înapoi sub punte. 

-Şi ce fel de barcă ai? 

- Ăăă, e aici, la dana 388, şi nici nu se compară cu... 

- 388? l-a întrerupt bărbatul, încruntându-se. Dar 
e chiar aici. 

A făcut semn cu capul spre dana de alături, care 
era goală. 

Fabian s-a dus şi a văzut că pe micul panou scria 
0388. 

Aşadar, dana nu era ocupată. De fapt, era singura 
goală pe amândouă părțile pontonului. 

- Scuze, dar suntem aici de patru zile și a fost goală 
în tot acest timp, a continuat bărbatul. 

Să fi interpretat greșit? Era alt port pentru ambar- 
cațiuni mici, sau numărul reprezenta altceva decât o 
dană? Oare Molander fusese deja aici, acoperindu-și 
urmele? 

-E absolut scandalos. Nimic nu mai este în siguranță. 

- Călătorie frumoasă. 

Fabian s-a întors spre doc. 

- Sper că ai o asigurare solidă, a strigat bărbatul în 
urma lui. 

Ajuns înapoi pe uscat, Fabian s-a uitat din nou 
peste portul pustiu, dar n-a văzut decât mașini parcate 
ordonat în locurile amenajate. S-a dus repede în capă- 
tul de nord, care se deschidea spre portul propriu-zis. 

Imediat la dreapta sa era o zonă cu pietriș plină de 
suporturi goale. Dar nici o barcă. Totuşi, a zărit una 
de cealaltă parte a râului, aproape de vechiul muzeu 
al portului. Nu putea fi sigur, fireşte, însă părea o 
Pattersson veche, decolorată, pusă pe suport şi, dacă 
îşi imagina un gen de barcă pe care s-o aibă Elvin, era 
una veche, de lemn. 

Peste zece minute ocolise cu maşina pe Kattegatts- 
gatan şi Răăvăgen și parca de cealaltă parte a râului, 
lângă ambarcațiunea care, din motive evidente, dacă 
presupunea că este a lui Elvin, nu fusese dată la apă 
în acest an. 

Pe o parte a carenei atârna un cablu electric, mer- 
gând până în spatele clădirii muzeului, şi din prelata 
care acoperea barca nu mai rămăseseră decât niște 
zdrenţe care fluturau în vânt. Sub suport Fabian a dat 
de o scară, pe care a sprijinit-o de pupa bărcii. 

După ce a ajuns în cabina de comandă, care era 
plină de nisip şi alge, a scos iar cheia și a băgat-o în 
broască. S-a înțepenit pe la jumătate, dar se gândise 
la asta, avea la el lubrifiant și, după câteva încercări, 
a putut să descuie și să deschidă tambuchiul. 

Priveliştea care l-a întâmpinat era exact ceea ce 
sperase. Cabina îngustă, în care trebuia să stai cocoșat 
ca să nu dai cu capul de tavan, îi amintea de propriul 
birou din pivniță. 

Nu era doar un computer, mai erau și câteva 
hard-discuri externe etichetate fie cu PC Molander - 
Acasă, fie cu PC Molander - serviciu, urmat de o dată. 
Tabla nelipsită era plină de însemnări de-ale lui Elvin, 
idei și fotografii pe care nu le mai văzuse. De fapt, 
părea să fie acolo destul material ca să-l țină ocupat 
zile întregi, dacă nu săptămâni. 

Conţinutul sertarului lui Elvin era, clar, doar vârful 
aisbergului. Acesta fusese adevăratul birou al lui Elvin. 
Aici putea să lucreze netulburat, în siguranță, departe 
de Molander. 

A apăsat pe un comutator de pe peretele din dreapta 
tambuchiului și câteva beculețe s-au aprins din cabină. 
Într-un mic corp de bibliotecă a observat un dosar pe 
care scria Berlin. 

L-a deschis. Primul lucru pe care l-a văzut a fost o 
copie a fotografiei înrămate din cafeneaua berlineză 
tradițională, în care Gertrud și Molander ședeau ală- 
turi, cu două cești de cafea și un ştrudel cu mere pe 
jumătate mâncat pe masa din fața lor. Data din josul 
fotografiei era încercuită cu roșu, însă ceasul de la 
mâna bărbatului de la masa de alături nu era încercuit, 
ceea ce arăta că Elvin nu descoperise intervalul de 
douăsprezece ore și jumătate care lipsea. 

Totuși, printase cele două tichete de îmbarcare. 
Probabil că fuseseră trimise pe computerul de acasă 
al lui Molander și făceau parte din conţinutul pe care 
Elvin îl copiase pe hard discul extern. 


SAS Boarding Pass 

Mr Ingvar Molander - Fast Track Available 

Flight Date Time From To Seat Boarding 
SK1673 24 Aug 13:30 Berlin Copenhagen 14 F 13:10 
2007 TXL CPH 


Easy Jet Boarding Pass 

Mr Ingvar Molander 

Flight Date Time From To Seat Boarding 
EZY8627 24 Aug 19:05 Copenhagen Berlin Free 18:45 


seating 
2007 CPH TXL 

Era piesa din puzzle pe care o căuta. Era tot ce-i 
trebuia ca să anuleze alibiul lui Molander. Acesta tre- 
buie să fi fost lucrul de care şi-a dat seama Molander. 
Trebuie să fi fost motivul pentru care l-a ucis pe 
Elvin. În sfârşit, avea destul ca să-i poată spune lui 
Astrid Tuvesson. 

Fabian și-a scos telefonul ca să vorbească cu ea. 
A sunat și a tot sunat, până ce a intrat căsuţa vocală. 
În loc să lase un mesaj, a închis şi a sunat din nou. 
Era târziu şi nu era deloc surprinzător că doarme. Dar 
asta nu putea să aştepte, așa că a sunat a treia oară. 

- Da, alo? 

- Bună, Astrid, sunt... 

- Alo! Cine-i? a bălmăjit ea. 

- Bună, sunt Fabian. Îţi cer iertare că sun aşa de 
târziu. 

-Am zis, cine mama dracului eşti? 

- Sunt Fabian. Fabian Risk. 

- Risk? Fir'ar să fie, de ce nu mă laşi în pace? Ce mama 
dracului mai vrei acum, blestemat... 

- Nimic, am format din greşeală numărul tău. Îmi 
pare rău. Ne vedem mâine. 

A închis şi nu s-a putut abține să-și spună că a avut 
noroc că nu i s-a destăinuit mai înainte. Asta ar putea 
fi prima ei recidivă. Dar aveau să mai fie şi altele, 
multe altele. 

A împăturit printul cu tichetele de îmbarcare, l-a 
pus în buzunarul interior şi a început să caute. A răs- 
foit un teanc de fotografii pe care nu le mai văzuse 
şi s-a uitat într-o cutie de pantofi în care erau câteva 
bufnițe de cristal la fel ca acelea pe care le colecționa 
Gertrud şi o bormaşină de precizie cu câteva capete 
pentru șlefuit şi burghie. 

A luat una dintre bufniţe și a observat că nu e de 
sticlă, ci de plastic, cu o baterie rotundă, plată, în 
partea de jos. A încercat să găsească o explicaţie, dar 
a fost silit să renunţe. 

Apoi s-a aşezat la computer și l-a deschis. N-a fost 
nevoie de parolă. Evident, Elvin fusese sigur că Molan- 
der n-o să găsească niciodată acest loc. 

Pe ecran era deschis un program care i-a amintit 
lui Fabian de softul de procesare a sunetului pe care 
îl folosea Molander. Erau diferite dreptunghiuri cu 
diagrame de sunet pe o axă a timpului, şi a dat clic pe 
unul dintre ele. 

Din difuzoarele computerului s-a auzit un sunet 
monoton, și i-a trebuit o vreme ca să-și dea seama că 
e un aspirator. Dar de ce să înregistrezi un aspirator? 
Cea mai recentă înregistrare era de marţi, 19 iunie, 
ora 11:26. Ceea ce însemna că nu Elvin o făcuse, aşa 
că trebuie să fi fost automată. 

Părea că există două înregistrări din ziua precedentă. 
Una în cursul dimineţii și alta seara târziu. De-abia 
când a verificat ora din colțul stâng de sus al drept- 
unghiului şi-a dat seama că era momentul în care o 
vizitase pe Gertrud. 

A dat clic și şi-a auzit propria voce. 

- Nu durează mult. 

- Nu-i un scump? 

- Scuze, cine? 

- Reidar, cine altul? Bărbatul cu care vorbeai ieri. Vrei 
apă? 

- Nu, mulţumesc, e în ordine. 

Să fi instalat Elvin pe ascuns un microfon într-una 
dintre bufnițe? De aceea avea aici o colecție? 

Era mult prea tehnic ca Fabian să priceapă cum func- 
ționa. Asta ar fi trebuit să fie valabil şi pentru Elvin. 

Era chiar mai nepriceput la tehnologie decât Fabian. 
Singura explicaţie era că folosise cumva priceperea lui 
Molander împotriva lui. 

A dat clic pe a doua înregistrare din acea zi şi a auzit 
vocea lui Molander. 

- Fondue. Nici nu-mi mai amintesc de când n-am mai 
mâncat. Ce sărbătorim? 

- Nimic, s-a auzit răspunsul lui Gertrud. Nu-i nevoie 
să intri în panică. 

- E o uşurare. O clipă mi-am făcut griji. Credeam că 
am uitat aniversarea noastră sau altceva. 

- Nu, făceam curăţenie prin dulapurile din bucătărie, 
am dat de vasul... 

Dintr-odată redarea s-a oprit și marcajul timpului, 
care devenise roșu, a sărit la prezent. 

Fabian întinsese mâna instinctiv spre mouse ca să 
dea marcajul înapoi la conversaţia pe care o asculta, 
când şi-a dat seama că se înregistrează ceva nou. 

- Stai un pic. Despre ce aţi vorbit? spunea Molander. 
Gertrud, am zis stai! 

- Ingvar, mă înspăimânţi. 

- Vreau să ştiu despre ce aţi vorbit! 

- Trebuie să-ţi cer să te linişteşti. 

- Sunt liniştit! Trebuie doar să... 

- Nu, nu eşti! Și apoi, e târziu. Va trebui să discutăm 
asta altă dată, pentru că mă duc să mă culc în camera 
de oaspeţi. Și ţi-aş fi recunoscătoare dacă mi-ai respecta 
intimitatea. 

-O să-ţi ofer toată intimitatea pe care o pofteşti, de 
îndată ce-mi spui ce Dumnezeu căuta aici Fabian Risk! 


MULTUMIRI 


Să scrii o carte e ca şi cum ai traversa un ocean. 
Sunteţi doar tu, apa și orizontul, în orice parte ai privi. 
Sau, cel puţin, aşa poate să pară uneori. Adevărul este 
că, fără ajutor și îndrumare, n-aş fi ajuns prea departe 
până să-mi intre, inevitabil, apa în plămâni și să mă 
las în jos pe fundul oceanului. 

Soţia mea, Mi, a fost prezentă întotdeauna, cu barca 
de salvare, ca să mă încurajeze, să citească ciorne și 
să-mi ofere feedback - un feedback neprețuit, care în 
cele din urmă m-a ajutat să ajung la țărm și să simt 
din nou pământul sub tălpi. Îți mulţumesc. 

Cei doi copii mai mari, Kasper şi Filippa, m-au spri- 
jinit când valurile păreau primejdios de înalte şi poves- 
tea era imposibil de terminat. Vă mulțumesc că mă 
ascultați întotdeauna şi îmi spuneţi exact ceea ce am 
nevoie să aud. 

Cei doi mai mici, Sander și Noomi. Vă mulțumesc 
că existați şi că îmi amintiți că mai sunt și alte lucruri 
pentru care să trăieşti, în afara muncii și a cărților 
următoare. Fără voi aș fi, din nefericire, bătrân din 
toate punctele de vedere. 

Redactorul meu, Andreas. Aceasta este a patra carte 
împreună, şi cu fiecare este tot mai plăcut. Fără tine 

n-aş fi cutezat să mă îndeletnicesc cu ceea ce este 
interesant şi nu cu ceea ce este sigur. Îți mulțumesc 
pentru asta și pentru accesul la gândirea și ideile tale. 

Julia, timpul zboară și în curând vor fi doi ani. N-aș 
fi ajuns la un milion de cititori în cele peste treizeci 
de țări în care au fost publicate cărțile mele dacă n-ai 
fi fost tu. 

Adam, Sara și Hanna de la Forum. Excelenţă con- 
centrată. Vă mulțumesc pentru tot ce faceţi și mai 
mult de atât. 

King of Sales’. Nu pot afirma că aceste cărți n-ar fi 
existat fără tine, dar niciodată n-ar fi ajuns la o audi- 
ență atât de largă ca acum. Ai fost acolo de la debutul 
meu, Victimă fără chip, şi ai avut grijă ca editura din 
Sveavägen care le-a publicat să pună tot sufletul pentru 
aceste cărți. 

În sfârşit, vreau să le mulțumesc lui Johanna Björk- 
man și Thomas Vedel Larsen pentru competența lor. 


1 Regele vânzărilor (în limba engleză în original) 


Nu ratați 
continuarea anchetei 
inspectorului Fabian Risk 
în următorul roman din serie, 
X feluri de a muri! 


În timp ce Fabian Risk veghează asupra fiicei sale, Matilda, împuș- 
cată și aflată în comă la spitalul din Helsingborg, un băiat refugiat din 
Siria este ucis în mod brutal, aruncând poliția orașului într-o nouă 
investigație complexă a unei crime de natură rasială. 

Dar nimic nu este atât de clar pe cât ar părea și, atunci când sunt 
comise mai multe crime, Lilja, Klippan și colegii lor de la poliția din 
Helsingborg pornesc într-o vânătoare disperată după mai mulți ucigași. 
În cele din urmă, Fabian este forțat să revină mai devreme la serviciu, 
chiar dacă ar prefera să se concentreze asupra familiei, iar şeful 
poliției, Astrid Tuvesson, trebuie să-și scurteze programul în doispre- 
zece pași pentru alcoolici ca să supravegheze investigaţiile paralele, 
în ciuda faptului că abia a început tratamentul. 

Între timp, Fabian se luptă cu informațiile lăsate în urmă de colegul 
său ucis, Hugo Elvin, și începe propria anchetă secretă care ar putea 
să schimbe pentru totdeauna strâns unita echipă de investigaţie. 


„Motivul X al lui Ahnhem trebuie citit cu siguranţă. [...] 
Este un roman polițist excelent, care își merită cititorii. 
Ahnhem are o capacitate extraordinară de a menţine suspansul 
pe tot parcursul narațiunii.“ 

Borâs Tidning, Suedia 


„Stefan Ahnhem a scris din nou un roman poliţist de cea mai bună 
calitate. [...] Aştept cu nerăbdare continuarea la Motivul X.“ 
Krimifan, Danemarca 


„Motivul X este o carte pe care n-o poti lăsa din mână și pe care 
nici un fan al romanelor polițiste nu ar trebui s-o rateze.“ 
BTJ, Suedia 


„Fascinant de la prima până la ultima pagină.“ 
In Touch, Germania 


„Stefan Ahnhem aparţine elitei scriitorilor de thriller 
scandinavi si internaționali.“ 
Krimi-Couch, Germania 


(ZA 
Book 


disponibil 


